
Capitolul  1 


Virtutea  e  cutezătoare,  iar  bunătatea,  niciodată  temătoare. 

William  Shakespeare,  „Măsură  pentru  măsură" 

Londra,  Anglia,  1868 

Hienele  se  adunau  în  vestibul.  Salonul  era  deja  plin  până  la  refuz, 
precum  şi  sufrageria,  şi  biblioteca  de  la  etaj.  Alte  fiare  în  negru  se 
înşirau  pe  scara  arcuită.  Din  când  în  când,  câte  două-trei  dădeau  din 
cap  sorbind  din  cupele  de  şampanie.  Erau  atente,  în  aşteptare,  pline 
de  speranţă.  Mai  erau  şi  veninoase,  şi  dezgustătoare. 

Erau  neamurile. 

Câţiva  prieteni  ai  contelui  de  Heavensmound  erau  şi  ei  prezenţi. 
Se  aflau  acolo  ca  să-şi  arate  sprijinul  şi  compasiunea  pentru 
nefericita  tragedie  care  urma  să  aibă  loc. 

Sărbătorirea  avea  să  înceapă  mai  târziu. 

Pentru  un  scurt  răstimp,  toţi  încercaseră  să  se  poarte  demn,  pe 
măsura  solemnei  ocazii.  Curând  însă,  băutura  le  dezlegase 
gândurile  şi  zâmbetele,  şi  nu  peste  mult  timp  au  început  să  se  audă 
chiar  şi  râsete,  peste  clinchetele  paharelor  de  cristal. 

Bătrâna  murea,  în  sfârşit.  în  ultimul  an  avuseseră  loc  două 
alarme  false,  dar  mulţi  credeau  că  acest  al  treilea  atac  avea  să 
săvârşească  marea  minune.  Era  prea  bătrână  ca  să  mai 
dezamăgească  pe  toată  lumea.  Trecuse  deja  de  şaizeci  de  ani. 

Lady  Esther  Stapleton  îşi  petrecuse  viaţa  îmbogăţindu-se,  şi  era 
timpul  să  moară,  pentru  ca  rudele  să  înceapă  să-i  cheltuiască  averea. 
In  fond,  se  spunea  că  era  una  dintre  cele  mai  bogate  femei  din 
Anglia.  Se  mai  spunea  şi  că  singurul  ei  fiu  în  viaţă  era  unul  dintre 
cei  mai  săraci  oameni.  Nu  era  drept,  sau  cel  puţin  aşa  declarau 
creditorii  lui,  plini  de  compasiune,  ori  de  câte  ori  îi  putea  auzi 

desfrânatul  conte.  Malcolm  era  contele  de  Heavensmound,  pentru 
numele  lui  Dumnezeu!  Şi  ar  fi  trebuit  să  poată  cheltui  cât  voia  şi 
oricând  dorea.  Fireşte,  era  un  risipitor  neruşinat,  şi  mai  era  şi  un 
destrăbălat,  dar  cămătarii  nu  priveau  chiorâş  aceste  cusururi.  Ba 
chiar,  dimpotrivă.  în  timp  ce  bancherii  mai  respectabili  refuzau 
demult  să-i  mai  împrumute  bani  depravatului  conte,  creditorii  de  la 
colţ  de  stradă  îi  făceau  cu  plăcere  hatârul.  Jubilau.  Savurau  întru 
totul  dezmăţul  clientului  lor.  Fiecare  îi  pusese  dobânzi  enorme  ca 
să-1  scoată  din  ultimul  fiasco  la  jocuri,  ca  să  nu  mai  spună  nimic  de 
sumele  năucitoare  pe  care  trebuise  să  le  plătească  pentru  a-i  amuţi 
pe  părinţii  domnişoarelor  seduse  şi  abandonate  de  el.  Datoriile  se 
adunaseră  grămadă,  însă  răbdătorii  cămătari  aveau  să  fie  în  curând 
răsplătiţi  cu  prisosinţă. 

Sau,  cel  puţin,  aşa  credeau  toţi. 

Thomas,  tânărul  ajutor  al  majordomului  bolnav,  dădu  afară  încă 
un  creditor  şi  trânti  uşa  cu  mare  plăcere.  Era  indignat  de 
comportamentul  lor.  Nu  se  îndoia  că  ştiau  ce  se  întâmpla.  Pur  şi 
simplu  puţin  le  păsa. 

Thomas  trăia  în  casă  de  la  doisprezece  ani  şi,  în  tot  acel  timp,  nu 
mai  văzuse  ceva  atât  de  ruşinos.  Scumpa  lui  stăpână  era  sus, 
chinuindu-se  să  rămână  în  viaţă  până  i  se  rezolvau  cu  bine  afacerile, 
iar  nepoata  ei  favorită,  Taylor,  sosea  să-şi  ia  rămas  bun,  în  timp  ce, 
jos,  fiul  muribundei  făcea  frumos,  râzând  şi  glumind  ca  un  bădăran 
ce  era.  Fiica  lui,  Jane,  i  se  ţinea  de  braţ,  cu  o  expresie  îngâmfată. 
Thomas  bănuia  că  înfumurarea  se  datora  faptului  că  se  aştepta  ca 
tatăl  ei  avea  să-şi  împartă  cu  ea  averea. 

Două  mere  stricate  în  acelaşi  coş,  îşi  spuse  Thomas.  O,  da,  tatăl  şi 
fiica  semănau  şi  la  caracter,  şi  la  lăcomie.  Valetul  nu  se  considera 
neloial  stăpânei  fiindcă  avea  păreri  atât  de  rele  despre  rudele  ei.  Şi 
ea  gândea  la  fel.  In  câteva  ocazii  o  auzise  pe  Lady  Esther  numind-o 
pe  Jane  viperă.  Şi  avea  dreptate.  In  secret,  Thomas  o  făcea  în  feluri 
mult  mai  urâte.  Era  o  tânără  rea,  cu  capul  plin  de  intrigi,  şi  i  se 
părea  că  n-o  văzuse  niciodată  zâmbind  decât  după  ce  călca  deliberat 

în  picioare  sentimentele  cuiva. 

Se  spunea  că  majoritatea  tinerilor  şi  a  tinerelor  care  tocmai  îşi 
ocupau  locul  în  societate  se  temeau  de  ea,  deşi  ştiau  că  n-ar  fi  fost 
bine  să  recunoască  acest  lucru.  Thomas  nu  ştia  dacă  bârfele  erau 
adevărate  sau  nu,  dar  de  un  lucru  era  sigur:  Jane  era  o  distrugătoare 
de  visuri. 

De  data  asta  însă  mersese  prea  departe,  căci  îndrăznise  să  atace 
ceea  ce  preţuia  cel  mai  mult  Lady  Esther.  încercase  s-o  distrugă  pe 
Lady  Taylor. 

Thomas  scoase  un  mormăit  de  satisfacţie.  Nu  peste  mult  timp, 
Jane  şi  neruşinatul  ei  tată  aveau  să-şi  dea  seama  de  ramificaţiile 
faptelor  lor  trădătoare. 

Draga  de  Lady  Esther  fusese  prea  ocupată  cu  problemele  de 
sănătate  şi  necazurile  familiale  ca  să  observe  ce  se  întâmpla.  Din 
ziua  când  sora  mai  mare  a  lui  Taylor,  Marian,  plecase  la  Boston  cu 
gemenii  ei,  Lady  Esther  intrase  în  declin.  Şi  de-atunci,  o  dusese  tot 
mai  rău.  Thomas  credea  că  nu  renunţase  complet  numai  fiindcă  era 
hotărâtă  ca,  mai  întâi,  să-şi  vadă  măritată  şi  la  casa  ei  fata  pe  care  o 
crescuse  ca  pe  propria  ei  fiică. 

Nunta  lui  Taylor  fusese  contramandată,  în  urma  amestecurilor 
lui  Jane.  Totuşi,  din  această  groaznică  umilinţă  se  alesese  şi  cu  ceva 
de  folos.  In  sfârşit,  Lady  Esther  deschisese  ochii.  Fusese  o  femeie 
iertătoare,  până  la  această  ultimă  infamie.  Acum,  nu  mai  era  decât 
răzbunătoare. 

Unde  Dumnezeu  era  Taylor?  Thomas  se  rugă  să  sosească  la  timp 
pentru  a  semna  hârtiile  şi  a-şi  lua  rămas  bun  de  la  bunica  ei. 

Servitorul  se  mai  plimbă  nervos  câteva  minute.  Apoi,  se  ocupă  de 
oaspeţii  care  tândăleau  atât  de  insolent  pe  trepte,  conducându-i  în 
sera  deja  plină  din  spatele  casei.  Le  mai  oferi  de  mâncare  şi  de  băut, 
ca  să  le  obţină  cooperarea.  După  ce-i  înghesui  înăuntru  şi  pe  ultimii 
ticăloşi,  închise  uşa,  apoi  reveni  grăbit  în  antreu. 

Un  zgomot  de  afară  îi  atrase  atenţia.  Se  grăbi  să  se  uite  pe 
fereastra  laterală.  Recunoscu  blazonul  de  pe  trăsura  neagră,  care 

încă  se  mai  legăna  pe  arcuri,  în  mijlocul  aleii  circulate,  oftă  uşurat, 
apoi  rosti  o  scurtă  rugăciune  de  recunoştinţă.  în  sfârşit,  Taylor 
sosise. 

Thomas  privi  în  salon,  ca  să  se  asigure  că  atât  contele,  cât  şi  fiica 
lui  erau  ocupaţi  cu  prietenii.  întrucât  stăteau  cu  spatele  spre  intrare, 
se  grăbi  să  închidă  uşile  salonului.  Dacă  norocul  rămânea  de  partea 
lui,  o  putea  conduce  pe  Taylor  prin  hol  şi  pe  scară,  înainte  ca 
unchiul  sau  verişoara  ei  să  observe. 

Când  Thomas  deschise  uşa,  Taylor  îşi  croia  drum  prin  liota  de 
oportunişti  îngrămădiţi  pe  alee.  Fu  mulţumit  să  observe  că-i  ignora 
complet  pe  mişeii  care  încercau  să-i  atragă  atenţia.  Câţiva  chiar  îi 
îndesară  în  mâini  cărţile  lor  de  vizită,  lăudându-se  în  gura  mare  că 
erau  cei  mai  buni  consilieri  de  investiţii  din  toată  Anglia  şi-i  puteau 
obţine  beneficii  triple  din  banii  pe  care  avea  să-i  moştenească  în 
curând.  Nu  trebuia  decât  să  le  dea  moştenirea  pe  mână.  Thomas  era 
dezgustat  de  circul  lor.  Dacă  ar  fi  avut  o  mătură  la  îndemână,  i-ar  fi 
luat  la  goană. 

—  Hei,  voi  de-acolo!  strigă  Thomas,  repezindu-se  înainte.  Lăsaţi- 
o  în  pace! 

O  luă  pe  Taylor  de  cot,  într-un  gest  protector,  şi  se  uită  încruntat 
peste  umăr  la  ceilalţi,  în  timp  ce  o  escorta  pe  uşă. 

—  Nişte  criminali,  până  la  unul,  dacă  vreţi  să  ştiţi  părerea  mea, 
mormăi  el. 

Taylor  era  întru  totul  de  acord. 

—  Erai  gata  să  dai  iama-n  ei,  nu-i  aşa,  Thomas? 
Valetul  zâmbi. 

—  Cecil  m-ar  cârpi  peste  urechi  dac-ar  fi  să  mă  cobor  la  nivelul 
lor,  remarcă  el.  Dacă-i  vorba  să-i  păşesc  pe  urme,  trebuie  să  mă 
abţin  de  la  comportamentul  mârlănesc.  Un  valet  trebuie 
întotdeauna  să-şi  păstreze  demnitatea,  milady. 

—  Da,  desigur,  îi  dădu  dreptate  Taylor.  Cum  o  mai  duce  Cecil  al 
nostru?  Săptămâna  trecută  i-am  trimis  un  răvaş,  dar  încă  n-am 
primit  niciun  răspuns.  Oare  să-mi  fac  griji? 

—  Nu,  n-aveţi  de  ce  vă  face  griji  pentru  Cecil.  Cât  e  dânsul  de 
bătrân,  încă  mai  e  dur  ca  pielea  tăbăcită.  S-a  ridicat  de  pe  patul  de 
boală  ca  să-şi  ia  rămas  bun  de  la  Lady  Esther.  Bunica 
dumneavoastră  îl  pensionase  deja.  Ştiaţi  asta?  L-a  aranjat  cât  se 
poate  de  bine,  Lady  Taylor.  Cecil  nu  va  mai  duce  lipsă  de  nimic, 
câte  zile  o  avea. 

—  A  fost  majordomul  loial  al  Doamnei  vreme  de  aproape  treizeci 
de  ani,  îi  reaminti  Taylor.  Se  cuvenea  să  primească  o  pensie 
frumoasă.  Dar  tu,  Tom?  Tu  ce-ai  să  faci?  Mă  îndoiesc  că  unchiul 
Malcolm  te  va  lăsa  să  stai  aici. 

—  Am  primit  deja  o  însărcinare  de  la  bunica  dumneavoastră. 
Vrea  să  văd  de  fratele  ei,  Andrew.  înseamnă  să  mă  mut  în  Higlands, 
dar  nu  contează.  M-aş  duce  şi  până  la  capătul  lumii,  ca  s-o 
mulţumesc  pe  Lady  Esther.  A  pus  deoparte  o  parcelă  de  pământ  şi  o 
alocaţie  lunară  pentru  mine,  dar  fac  rămăşag  că  deja  ştiţi  de-asta.  A 
dumneavoastră  a  fost  ideea,  nu-i  aşa?  Mereu  aţi  avut  grijă  de  Tom, 
dumneavoastră.  Deşi  sunt  mai  vârstnic. 

Taylor  zâmbi.  într-adevăr,  ideea  fusese  a  ei,  dar  era  sigură  că  i-ar 
fi  venit  şi  Doamnei,  dacă  n-ar  fi  fost  atât  de  ocupată  cu  alte 
probleme. 

—  Mai  vârstnic,  Tom?  îl  tachină  ea.  N-ai  decât  cu  doi  ani  mai 
mult  decât  mine. 

—  Tot  mai  vârstnic  sunt,  ripostă  valetul.  Staţi,  să  vă  iau  pelerina. 
Mă  bucur  să  văd  că  v-aţi  îmbrăcat  în  alb,  aşa  cum  a  cerut  bunica 
dumneavoastră.  E  o  rochie  foarte  frumoasă  şi,  dacă-mi  pot  îngădui 
cutezanţa  să  adaug,  arătaţi  mult  mai  bine  azi. 

îşi  regretă  imediat  complimentul,  căci  nu  voia  să-i  amintească  de 
ultima  lor  întâlnire.  Nu  că  Taylor  ar  fi  uitat-o  vreodată,  desigur. 
Totuşi,  nu  se  cuvenea  ca  un  gentleman  să  aducă  vorba  despre  acea 
umilire. 

Totuşi,  arăta  într-adevăr  mai  bine.  Nimeni  n-o  mai  văzuse  din 
acea  după-amiază,  cu  şase  săptămâni  în  urmă,  când  Lady  Esther  o 
chemase  în  salon  ca  să-i  dea  ştirea  despre  logodnicul  ei.  Thomas 

stătuse  de  strajă  la  uşă,  ca  să  nu  le  deranjeze  nimeni.  Văzuse  cât  de 
distrusă  fusese  Taylor  de  acea  veste.  Spre  lauda  ei,  nu  plânsese.  Un 
asemenea  comportament  n-ar  fi  fost  potrivit  pentru  o  lady.  îşi 
păstrase  o  expresie  reţinută,  dar  se  văzuse  totuşi  cât  fusese  de 
rănită.  Mâna  îi  tremura  în  timp  ce-şi  aranja  nervoasă  părul  pe  umăr, 
iar  faţa-i  devenise  albă  ca  zăpada.  Ochii  ei  albaştri,  atât  de  frumoşi 
şi  încântători,  îşi  pierduseră  complet  strălucirea,  la  fel  ca  vocea, 
când  bunica  ei  terminase  de  citit  spurcata  scrisoare  pe  care  o 
primise,  iar  Taylor  răspunsese: 

—  Vă  mulţumesc  că  mi-aţi  spus,  Doamnă.  Ştiu  că  v-a  fost  greu. 

—  Cred  că  ar  trebui  să  pleci  din  Londra  pentru  un  timp,  Taylor, 
până  trece  acest  mic  scandal.  Unchiul  Andrew  se  va  bucura  să-i  ţii 
companie. 

—  Cum  doriţi,  Doamnă. 

Peste  un  moment,  Taylor  se  scuzase,  urcase  în  camera  ei,  ajutase 
la  împachetatul  bagajelor  şi,  după  nicio  oră,  plecase  la  moşia  bunicii 
sale  din  Scoţia. 

în  lipsa  ei,  Lady  Esther  nu  stătuse  cu  mâinile-n  sân.  îşi  petrecuse 
timpul  cu  avocaţii. 

—  Bunica  dumneavoastră  se  va  bucura  să  vă  vadă,  Lady  Taylor, 
anunţă  Thomas.  De  când  a  primit  scrisoarea  aceea  misterioasă, 
deunăzi,  e  foarte  agitată.  Cred  că  se  bazează  pe  dumneavoastră  că 
veţi  şti  ce  e  de  făcut. 

îngrijorarea  valetului  era  vizibilă.  Observă  cărţile  de  vizită  pe 
care  le  ţinea  Taylor  în  mână,  le  puse  în  vasul  din  antreu,  apoi  o 
urmă  spre  scară. 

—  Cum  se  mai  simte,  Thomas?  Mai  bine? 

Valetul  o  luă  de  mână  şi  i-o  bătu  afectuos.  în  vocea  ei  se  simţea 
teama.  Ar  fi  vrut  s-o  mintă,  dar  nu  îndrăznea.  Merita  să  ştie 
adevărul. 

—  Din  ce  în  ce  mai  rău,  milady.  De  data  asta,  n-o  să-şi  mai  revină. 
Trebuie  să  vă  luaţi  acum  rămas  bun  de  la  ea.  E  foarte  dornică  să 
pună  totul  la  punct.  N-o  putem  lăsa  să  se  mai  agite,  nu-i  aşa? 

Taylor  clătină  din  cap. 

—  Nu,  în  niciun  caz. 

Ochii  i  se  umplură  de  lacrimi.  încercă  să  şi  le  stăpânească.  Bunica 
ei  s-ar  fi  necăjit  dacă  ar  fi  văzut-o  plângând,  iar  plânsul,  oricum,  nu 
schimba  nimic. 

—  Nu  cumva  v-aţi  răzgândit  în  legătură  cu  planurile  Doamnei 
pentru  dumneavoastră,  nu-i  aşa,  Lady  Taylor?  Dacă  ar  crede  că  v-a 
silit  cu  adevărat  să. . . 

Thomas  nu-şi  duse  gândul  până  la  capăt. 
Cu  un  zâmbet  forţat,  Taylor  răspunse: 

—  Nu  m-am  răzgândit.  Ar  trebui  să  ştii  de-acum  că  aş  face  orice 
ca  s-o  bucur  pe  bunica  mea.  Vrea  ca  toate  problemele  să  fie 
rezolvate  înainte  de  a  muri  şi,  din  moment  ce  se  întâmplă  ca  eu  să 
fiu  una  dintre  problemele  ei  nerezolvate,  sunt  responsabilă  s-o  ajut. 
N-am  să  mă  sustrag  de  la  această  îndatorire,  Thomas. 

Din  salon  se  auzi  un  val  de  râsete.  Hohotele  o  iritară  pe  Taylor. 
Se  întoarse  într-acolo  şi  zări  doi  necunoscuţi  îmbrăcaţi  în  negru 
stând  în  fundul  holului  de  lângă  scară.  Amândoi  aveau  în  mâini 
cupe  de  şampanie.  Dintr-o  dată,  îşi  dădu  seama  că  toată  casa  era 
plină  de  vizitatori. 

—  Ce  caută  aici  toţi  aceşti  oameni? 

—  Se  pregătesc  să  sărbătorească  împreună  cu  unchiul 
dumneavoastră,  Malcolm,  şi  cu  verişoara  dumneavoastră,  Jane, 
răspunse  Thomas. 

Când  o  văzu  cum  se  înfurie,  dădu  din  cap  şi  adăugă  în  grabă: 

—  Unchiul  dumneavoastră  a  invitat  câţiva  prieteni. . . 
Taylor  nu-1  lăsă  să  termine. 

—  Ticălosul  ăsta  nu  are  nici  măcar  o  calitate  care  să-1  reabiliteze, 
nu-i  aşa? 

Furia  din  vocea  ei  o  inflamă  şi  pe  a  lui. 

—  Se  pare  că  nu,  milady.  Tatăl  dumneavoastră,  Dumnezeu  să-1 
odihnească,  pare  să  fi  moştenit  toate  calităţile  bune,  câtă  vreme 
unchiul  dumneavoastră,  Malcolm,  şi  progenitura  lui... 

10 


Se  întrerupse,  cu  un  oftat  greu.  Văzând  că  Taylor  se  pregătea  să 
deschidă  uşile  salonului,  se  grăbi  să  clatine  din  cap: 

—  Malcolm  şi  Jane  sunt  înăuntru,  milady.  Dacă  vă  zăresc,  o  să 
iasă  o  scenă.  Ştiu  că  vreţi  să  alungaţi  pe  toată  lumea,  dar  nu  aveţi 
timp,  zău  aşa.  Bunica  dumneavoastră  vă  aşteaptă. 

Taylor  ştia  că  avea  dreptate.  Bunica  ei  era  pe  primul  loc.  Se 
întoarse  grăbită,  îl  luă  pe  Thomas  de  braţ  şi  porni  pe  scară.  Când 
ajunseră  pe  palier,  Taylor  se  întoarse  iar  spre  servitor. 

—  Ce  spune  medicul  despre  starea  Doamnei?  N-ar  fi  posibil  să  ne 
facă  iar  o  surpriză?  S-ar  putea  să-şi  mai  revină,  nu-i  aşa? 

Thomas  clătină  din  cap. 

—  Sir  Elliott  crede  că  acum  nu  mai  e  decât  o  chestiune  de  timp. 
Inima  lui  Lady  Esther  a  ajuns  la  capătul  puterilor.  Elliott  1-a  anunţat 
pe  unchiul  dumneavoastră,  Malcolm,  şi  de  aceea  s-au  adunat  azi 
toţi  aici.  Când  a  aflat,  bunica  dumneavoastră  era  să  facă  o  criză,  şi 
cred  că  lui  Elliott  încă-i  mai  ţiuie  urechile  după  săpuneala  ce  i-a  tras- 
o.  Mare  minune  că  nu  1-a  lăsat  şi  pe  el  inima,  atunci,  pe  loc. 

Imaginea  bunicii  ei  muştruluind  un  asemenea  uriaş  ca  Elliott  o 
făcu  pe  Taylor  să  zâmbească. 

—  Doamna  e  o  femeie  uluitoare,  nu-i  aşa? 

—  Pe  cinstea  mea  că  da,  răspunse  Thomas.  Are  putinţa  de  a  face 
bărbaţii  să  dârdâie  de  frică.  A  trebuit  să-mi  readuc  aminte  că  mie  nu 
mi-e  frică  de  ea. 

—  Niciodată  nu  ţi-a  fost  frică  de  ea,  râse  Taylor. 
Thomas  zâmbi. 

—  Nu  mă  lăsaţi  dumneavoastră  să-mi  fie  frică.  Mai  ţineţi  minte? 
Mi-aţi  spus  totul  despre  Doamna,  când  m-aţi  adus  cu 
dumneavoastră  acasă. 

Taylor  dădu  din  cap. 

—  îmi  amintesc.  Doamna  n-a  ridicat  vocea  când  1-a  certat  pe 
Elliott,  nu-i  aşa? 

—  Doamne  fereşte!  replică  Thomas.  E  o  lady,  în  primul  şi-n 
primul  rând.  Dar  Elliott  tresărea  ca  şi  cum  ar  fi  strigat  la  el.  Să-i  fi 

văzut  expresia  când  1-a  ameninţat  că  nu-i  mai  lasă  bani  pentru 
laboratorul  lui  cel  nou. 

Taylor  porni  pe  coridor,  cu  Thomas  lângă  ea. 

—  Sir  Elliott  e  acum  cu  Doamna? 

—  Nu.  A  rămas  peste  noapte  şi  abia  a  plecat,  să  se  schimbe.  Ar 
trebui  să  se  întoarcă  peste  vreo  oră.  Aşa,  avem  timp  destul. 
Vizitatorii  bunicii  dumneavoastră  sunt  în  salonul  de  lângă  odăile  ei. 

—  Atunci,  Doamna  încă  mai  insistă  să  punem  planul  în  aplicare? 

—  Da,  desigur,  răspunse  Thomas.  Dragă  milady,  o  vorbă  de 
prevedere,  dacă  mi-e  îngăduit.  Bunica  dumneavoastră  se  va  tulbura 
dacă  vă  va  vedea  cu  lacrimi  în  ochi. 

—  N-o  să  mă  vadă  plângând,  promise  Taylor. 
Apartamentul  lui  Lady  Esther  se  afla  în  capătul  culoarului.  în 

pragul  dormitorului,  Taylor  nu  ezită.  Imediat  ce  Thomas  îi  deschise 
uşa,  intră  grăbită. 

înăuntru  era  întuneric  beznă.  Taylor  miji  ochii,  încercând  să  se 
orienteze. 

Dormitorul  era  gigantic.  Taylor  îşi  spunea  că  se  întindea  cel  puţin 
cât  jumătate  din  Hyde  Park.  Platforma  pătrată  pe  care  stătea  patul 
cu  baldachin  era  într-o  parte.  Pe  latura  opusă  se  aflau  trei  fotolii  şi 
două  gheridoane  mici,  plasate  oblic  în  faţa  ferestrelor  cu  draperii 
grele.  Lui  Taylor  îi  plăcuse  întotdeauna  camera  aceea.  Când  era 
mică,  sărea  pe  pat,  făcea  tumbe  pe  covoarele  orientale  groase  şi  isca 
atâta  zarvă,  cât  să  trezească  şi  morţii  -  sau  cel  puţin  aşa  remarca 
adesea  bunica  ei. 

în  cameră  nu  se  aplica  nicio  restricţie.  Când  bunica  ei  era 
binevoitoare,  Taylor  avea  voie  să  se  îmbrace  cu  frumoasele  ei  rochii 
şi  să-şi  pună  pantofii  înveliţi  în  satin.  îşi  acoperea  capul  cu  o  pălărie 
plină  de  flori  şi  pene  deasupra  borului  larg,  îşi  petrecea  colane 
întregi  de  pietre  preţioase  la  gât  şi-şi  trăgea  pe  mâini  mănuşile  albe 
care-i  ajungeau  până  la  umeri.  După  ce  se  gătea  de-a  binelea,  îi 
servea  ceaiul  bunicii  sale  şi  născocea  poveşti  năstruşnice  despre 
petrecerile  la  care,  chipurile,  fusese.  Bunica  ei  nu  râdea  niciodată  de 

ea.  îi  făcea  jocul.  îşi  agita  cu  sârguinţă  evantaiul  pictat  prin  dreptul 
feţei,  şoptea  „Nu  mai  spune!"  în  toate  momentele  potrivite,  şi  chiar 
exclama,  chipurile  descumpănită,  la  auzul  scandalurilor  pe  care  le 
scornea  Taylor.  Cele  mai  multe  implicau  câte  un  ţigan,  doi,  şi 
niscaiva  domnişoare  de  companie.  Ocazional,  Doamna  inventa 
chiar  şi  ea  câteva  povestiri  scandaloase. 

Taylor  ţinea  mult  la  camera  aceea,  cu  amintirile  ei  minunate, 
aproape  la  fel  de  mult  ca  la  bătrâna  care  locuia  acolo. 

—  Mult  ţi-a  mai  trebuit  ca  să  ajungi  aici,  domnişoară.  Acum,  îţi 
vei  prezenta  scuzele  pentru  că  m-ai  făcut  să  te  aştept. 

Vocea  gâjâită  a  bunicii  sale  reverberă  prin  cameră.  Taylor  se 
întoarse  spre  pat  şi  porni  într-acolo.  Fu  cât  pe  ce  să  se  împiedice  de 
un  scăunel.  îşi  regăsi  echilibrul  înainte  de  a  cădea  în  genunchi,  apoi 
ocoli  cu  grijă  obstacolul. 

—  Vă  rog  să  mă  scuzaţi,  Doamnă,  spuse  ea. 

—  N-o  mai  lungi,  Taylor.  Stai  jos.  Avem  multe  de  discutat. 

—  Nu  găsesc  scaunele,  Doamnă. 

—  Aprinde  o  lumânare  -  dar  numai  una,  Janet.  Mai  mult  nu 
îngădui,  îşi  instrui  Lady  Esther  camerista.  Şi  pe  urmă,  ieşi.  Vreau  să 
rămân  singură  cu  nepoata  mea. 

In  sfârşit,  Taylor  găsi  fotoliile.  Se  aşeză  pe  cel  din  mijloc,  îşi 
îndreptă  faldurile  rochiei  şi-şi  împreună  mâinile  în  poală.  Nu-şi 
distingea  bunica.  Distanţa  şi  întunecimea  o  împiedicau  să  vadă 
mare  lucru.  Continua  să  stea  dreaptă  ca  un  vătrai.  Şira  spinării  îi  era 
ţeapănă  ca  un  jupon  apretat.  Bunica  ei  nu  suporta  să  vadă  pe  nimeni 
stând  cocoşat,  şi  de  vreme  ce  avea  ochi  de  pisică,  sau  cel  puţin  aşa 
credea  Taylor,  fata  nu  îndrăznea  să  se  relaxeze. 

Luminarea  de  pe  noptieră  se  aprinse  ca  un  far  în  noapte.  Taylor 
simţi,  mai  degrabă,  decât  s-o  vadă,  prezenţa  cameristei  în  faţa  ei. 
Aşteptă  până  auzi  zgomotul  uşii  închise,  apoi  întrebă: 

—  De  ce  e  aşa  de  întuneric  aici,  Doamnă?  Nu  doriţi  să  vedeţi 
soarele  astăzi? 

—  N-aş  vrea,  replică  bunica  ei.  Mor,  Taylor.  O  ştiu,  şi  Dumnezeu 

o  ştie,  şi  diavolul  la  fel.  N-am  să  fac  tărăboi.  Nu  s-ar  cuveni,  pentru 
o  lady.  Dar  nici  n-am  să  mă  las  cu  una,  cu  două.  Moartea  va  trebui 
să  mă  caute  pe  întuneric.  Dacă  norocul  rămâne  de  partea  mea,  nu 
mă  va  găsi  până  nu-mi  închei  toate  afacerile  aici  după  cum  vreau 
eu.  Lumina  ar  putea-o  ajuta.  Mă  tem  că  eşti  nepregătită  pentru 
sarcinile  care  te  aşteaptă. 

Schimbarea  de  subiect  o  luă  pe  Taylor  prin  surprindere,  dar  îşi 
reveni  repede. 

—  Cer  îngăduinţa  să  vă  contrazic,  Doamnă.  M-aţi  instruit  bine. 
Sunt  pregătită  pentru  orice  eventualitate. 

Lady  Esther  pufni. 

—  Am  omis  o  bună  parte  din  instruirea  ta,  nu-i  aşa?  Nu  ştii  nimic 
despre  măritiş,  nici  ce  înseamnă  să  fii  o  nevastă  bună.  De  vină  e 
neputinţa  mea  de  a  discuta  subiecte  atât  de  intime,  Taylor.  Trăim 
într-o  societate  aşa  de  restrictivă!  Cu  toţii  trebuie  să  fim  foarte 
cuviincioşi  şi  puritani.  Nici  nu  ştiu  cum  ai  reuşit,  dar  eşti  plină  de 
compasiune  şi  iubire,  şi-ţi  voi  spune  acum  că  mă  bucur  că  nu  ţi-am 
putut  răpi  aceste  calităţi.  Niciodată  n-ai  înţeles  că  ar  fi  trebuit  să  fii 
rigidă,  nu-i  aşa?  Dar,  lasă.  Acum  e  prea  târziu  ca  să  te  mai  schimbi. 
Eşti  o  visătoare  fără  speranţă,  Taylor.  Inamorarea  ta  de  romanele 
acelea  de  două  parale  şi  dragostea  ta  pentru  aventurieri  o  dovedesc 
cu  prisosinţă. 

Taylor  zâmbi. 

—  Se  numesc  munteni,  Doamnă,  o  corectă  ea.  Şi  am  crezut  că  vă 
plăcea  să  mă  ascultaţi  citind  povestirile. 

—  Nu  spun  că  povestirile  nu-mi  plăceau,  bombăni  Lady  Esther. 
Dar  nu  despre  asta  e  vorba  acum.  Povestirile  lui  Daniel  Crockett  şi 
Davy  Boone  e  firesc  să  cucerească  pe  oricine,  chiar  şi  pe  o  bătrână 
încorsetată. 

încurcase  numele.  Taylor  bănuia  că  o  făcuse  anume,  ca  să  nu-i 
dea  de  înţeles  că  o  fascinaseră  atâta  muntenii.  N-o  corectă. 

—  Da,  Doamnă,  spuse  ea,  bănuind  că  bătrâna  îi  aştepta  acordul. 

—  Mă  întreb  dacă  mă  voi  întâlni  cu  muntenii  aceia  în  viaţa  de 

apoi. 

—  Cred  că  da,  răspunse  Taylor. 

—  Va  trebui  să-ţi  cobori  capul  din  nori,  o  preveni  bunica  ei. 

—  Aşa  voi  face,  Doamnă. 

—  Ar  fi  trebuit  să-mi  acord  mai  mult  timp  ca  să  te-nvăţ  cum  să 
instruieşti  un  bărbat  ca  să  fie  un  soţ  bun  şi  iubitor. 

—  Unchiul  Andrew  mi-a  explicat  tot  ce  aveam  nevoie  să  ştiu. 
Lady  Esther  pufni  din  nou. 

—  Şi  de  unde  să  ştie  fratele  meu  ceva  despre  treaba  asta?  A  dus  o 
viaţă  de  pustnic,  atâţia  ani  în  Highlands.  Trebuie  să  te  căsătoreşti  ca 
să  ştii  despre  ce  e  vorba,  Taylor.  Să  nu  dai  atenţie  la  nimic  din  ceea 
ce  ţi-a  spus  el.  Sigur  e  greşit. 

Taylor  clătină  din  cap. 

—  Mi-a  dat  sfaturi  înţelepte,  Doamnă.  De  ce  nu  s-a  însurat 
niciodată  Andrew? 

—  Probabil  nu  1-a  vrut  niciuna,  speculă  Lady  Esther.  Singurul 
lucru  care  1-a  interesat  vreodată  pe  fratele  meu  au  fost  caii  uriaşi. 

—  Şi  puştile,  îi  aminti  Taylor.  încă  mai  lucrează  la  patentele  lui. 

—  Da,  puştile.  Sunt  curioasă,  Taylor,  ce  ţi-a  spus  despre 
căsătorie? 

—  Că  dacă  doresc  să  fac  dintr-un  ticălos  un  soţ  bun,  trebuie  să-1 
tratez  ca  pe  un  cal  pe  care  vreau  să-1  dresez.  Să  am  mână  fermă,  să 
nu-mi  arăt  niciodată  frica  şi  să  nu-1  învrednicesc  decât  zgârcit  cu 
afecţiunea  mea.  Unchiul  Andrew  a  prezis  că-1  voi  face  să-mi 
mănânce  din  palmă  în  şase  luni.  Va  fi  învăţat  să  mă  preţuiască  şi  să 
se  poarte  cu  mine  ca  şi  cum  aş  fi  o  prinţesă. 

—  Şi  dacă  nu  te  preţuieşte? 
Taylor  zâmbi. 

—  Atunci,  am  să  iau  cu  împrumut  o  puşcă  de-a  unchiului  şi-am 
să-1  împuşc. 

Zâmbetul  bătrânei  se  umplu  de  tandreţe. 

—  De  vreo  două  ori  şi  eu  am  vrut  să-1  împuşc  pe  bunicul  tău,  dar 
bagă  de  seamă,  copilă,  doar  de  vreo  două. 

Starea  jovială  îi  deveni  melancolică  într-o  clipă.  Cu  vocea 
tremur ându-i  de  emoţie  spuse: 

—  Copilaşii  vor  avea  nevoie  de  tine.  Doamne  sfinte,  nici  tu  nu 
eşti  mult  mai  mult  decât  un  copil.  Cum  ai  să  te  descurci? 

Taylor  se  grăbi  s-o  liniştească: 

—  De  minune.  Mă  credeţi  un  copil,  dar  acum  sunt  femeie  în  toată 
firea.  M-aţi  instruit  bine,  Doamnă.  Nu  trebuie  să  vă  faceţi  griji. 

Lady  Esther  oftă  sonor. 

—  Atunci  e-n  regulă,  n-am  să-mi  fac  griji,  promise  ea.  Mi-ai 
dăruit  iubirea  şi  devotamentul  tău  în  toţi  anii  ăştia  cât...  Iţi  dai 
seama  că  nici  măcar  o  dată  nu  ţi-am  spus  că  te  iubesc? 

—  îmi  dau  seama,  Doamnă. 

Răspunsul  lui  Taylor  fu  urmat  de  o  scurtă  tăcere.  Apoi,  Lady 
Esther  schimbă  iar  subiectul. 

—  Nu  te-am  lăsat  să-mi  spui  de  ce  dorea  sora  ta  cu  atâta 
disperare  să  părăsească  Anglia.  Acum  recunosc,  mă  temeam  de  ceea 
ce  aş  fi  auzit.  Din  cauza  fiului  meu  a  plecat  Marian,  nu-i  aşa?  Ce  i-a 
făcut  Malcolm?  Sunt  gata  să  ascult,  Taylor.  Acum  poţi  să-mi  spui, 
dacă  vrei. 

Imediat,  Taylor  simţi  un  nod  în  stomac.  Trase  adânc  aer  în  piept 
înainte  de  a  răspunde: 

—  N-aş  vrea,  Doamnă.  A  trecut  mult  de-atunci. 

—  încă  mai  ţi-e  teamă,  nu-i  aşa?  Doar  când  pomeneşti,  îţi  tremură 
vocea. 

—  Nu,  nu-mi  mai  e  teamă. 

—  Ţi-am  acordat  deplina  mea  încredere  şi  i-am  ajutat  pe  Marian 
şi  pe  soţul  ăla  al  ei  bun  de  nimic  să  plece,  nu-i  aşa? 

—  Da,  Doamnă. 

—  Mi-a  fost  greu,  ştiind  că  niciodată  nu  aveam  să-i  mai  văd.  în 
niciun  caz  nu  aveam  încredere  în  judecata  lui  Marian.  Uită-te  cu  ce 
om  s-a  măritat!  George  nu  era  decât  cu  puţin  mai  acătării  decât  un 
cerşetor.  în  niciun  caz  n-o  iubea.  Pentru  bani  s-a  agăţat  de  ea.  Iar  ea 
n-a  vrut  să  asculte,  nu-i  aşa?  I-am  dezmoştenit  pe  amândoi.  Pizmaş 

lucru  din  partea  mea,  acum  îmi  dau  seama. 

—  George  nu  era  un  nevrednic,  Doamnă.  Numai  că  nu  avea  cap 
de  afaceri.  Poate  să  se  fi  însurat  cu  sora  mea  doar  pentru  bani,  dar  a 
rămas  cu  ea  şi  după  ce  i-ai  luat  moştenirea  înapoi.  Cred  că  a  învăţat 
s-o  iubească,  fie  şi  numai  puţin.  întotdeauna  s-a  purtat  frumos  şi 
blând  cu  ea.  Şi,  după  toate  scrisorile  pe  care  ni  le-a  trimis,  mai  cred 
şi  că  era  un  tată  minunat. 

Lady  Esther  dădu  din  cap. 

—  Da,  şi  eu  cred  că  a  fost  un  tată  bun,  recunoscu  ea  fără  tragere 
de  inimă.  Tu  m-ai  convins  să  le  dau  nişte  bani  ca  să  poată  pleca  din 
Anglia.  Am  procedat  bine,  nu-i  aşa? 

—  Da,  aţi  procedat  cum  nu  se  putea  mai  bine. 

—  Marian  voia  să-mi  spună  ce  se  întâmplase?  Dumnezeule  mare, 
e  moartă  de  un  an  şi  jumătate,  şi  abia  acum  îţi  pot  pune  întrebarea 
asta. 

—  Marian  nu  v-ar  fi  spus,  insistă  Taylor,  cam  agitată. 

—  Dar  ţi  s-a  confesat  ţie,  nu-i  aşa? 

—  Da,  însă  numai  fiindcă  voia  să  mă  protejeze. 

Taylor  făcu  o  pauză,  pentru  a  respira  din  nou  adânc,  într-o 
încercare  de  a-şi  ţine  cumpătul.  Subiectul  era  atât  de  tulburător, 
încât  mâinile  începură  să-i  tremure.  Nu  voia  ca  bunica  ei  să  ştie  cât 
de  necăjită  era.  încercă  să-şi  ascundă  tremurul  din  voce  când  vorbi 
din  nou: 

—  Aţi  arătat  cât  o  iubeaţi,  atunci  când  aţi  protejat-o  fără  s-o 
întrebaţi  nimic.  Aţi  ajutat-o  să  plece.  Ea  şi  George  au  fost  fericiţi  la 
Boston,  şi  sunt  sigură  că  Marian  a  murit  cu  conştiinţa  împăcată. 

—  Dacă  ţi-aş  ordona  să-i  aduci  acum  fetele  acasă,  în  Anglia,  ar  fi 
în  siguranţă? 

—  Nu,  răspunse  repede  şi  cu  convingere  Taylor.  Pe  un  ton  mai 
blând,  adăugă:  fetiţele  trebuie  să  crească  în  ţara  tatălui  lor.  Aşa  au 
vrut  atât  George,  cât  şi  Marian. 

Şi  nu  sub  tutela  lui  Malcolm,  adăugă  ea  în  sinea  ei. 

—  Crezi  că  holera  o  fi  răpit  şi  copilaşii?  Am  fi  auzit  pân-acum, 

nu-i  aşa? 

—  Da,  am  fi  auzit.  Sunt  bine  sănătoase. 

Vorbea  cu  toată  convingerea  de  care  era  în  stare  şi  se  rugă  scurt 
să  aibă  dreptate.  Doica  fetiţelor,  doamna  Bartlesmith,  îi  scrisese 
tragica  veste.  Nu  fusese  deloc  sigură  că  şi  George  murise  tot  de 
holeră,  şi  întrucât  medicul  refuzase  să  se  expună  riscului  de  a  se 
molipsi  intrând  în  casă  după  moartea  lui  George,  nimeni  nu  putea  fi 
sigur.  Doica  ţinuse  fetiţele  departe  de  tatăl  lor,  cât  fusese  atât  de 
bolnav.  Dumnezeu  o  luase  deja  pe  Marian,  iar  acum  şi  pe  George,  şi 
n-ar  fi  fost  atât  de  nemilos,  încât  să  răpească  şi  nişte  copii  de  doi  ani. 

Era  îngrozitor  ca  să  se  gândească. 

—  Am  încredere  în  tine,  Taylor,  spuse  Doamna  cu  voce  obosită. 

—  Vă  mulţumesc,  Doamnă. 

—  Te-am  protejat  bine  cât  ai  crescut? 

—  O,  da!  exclamă  Taylor.  M-aţi  apărat  atâţia  ani... 
Câteva  minute  domni  tăcerea. 

Apoi,  Lady  Esther  întrebă: 

—  Eşti  pregătită  să  pleci  din  Anglia? 

—  Da. 

—  Boston  e  la  o  lume  întreagă  distanţă  de  noi.  Să  le  povesteşti 
fetelor  lucruri  frumoase  despre  mine,  chiar  dacă  trebuie  să  le 
inventezi.  Doresc  să  fiu  amintită  cu  drag. 

—  Da,  Doamnă. 

Taylor  încerca  disperată  să  nu  plângă.  îşi  privi  mâinile  şi  inspiră 
de  câteva  ori  adânc.  Lady  Esther  nu  părea  să-i  observe  tulburarea. 
Intră  încă  o  dată  în  amănuntele  legate  de  banii  pe  care-i  transferase 
în  banca  din  Boston. 

Când  termină  instrucţiunile,  vocea-i  era  slăbită  de  oboseală. 

—  Imediat  ce  Sir  Elliott  se  întoarce,  va  anunţa  că  mi-am  revenit 
din  nou  ca  prin  farmec.  O  fi  el  un  imbecil,  dar  ştie  cine-i  unge 
pâinea  cu  unt.  Diseară,  ai  să  te  duci  la  bal  şi  te  vei  purta  ca  şi  cum 
totul  ar  fi  în  ordine.  Ai  să  zâmbeşti.  Ai  să  râzi.  Ai  să  închini  în 
sănătatea  mea.  Vei  sta  până  bate  de  miezul  nopţii.  Nimeni  nu 

trebuie  să  ştie  că  pleci  la  crăpatul  zorilor.  Niciun  suflet  de  om. 

—  Dar,  Doamnă,  acum,  că  sunteţi  atât  de  grav  bolnavă,  mă 
gândeam  să  stau  aici,  cu  dumneavoastră. 

—  N-ai  să  faci  una  ca  asta!  se  răsti  bunica  ei.  Trebuie  să  părăseşti 
Anglia  înainte  de  a  muri  eu.  Fratele  meu,  Andrew,  îmi  va  ţine 
companie.  N-am  să  fiu  singură.  Lui  Malcolm  şi  celorlalţi  li  se  va 
spune  că  ai  plecat  abia  după  ce  vaporul  va  ridica  ancora.  Nu  mă 
contrazice,  Taylor.  Eşti  datoare  s-o  ajuţi  pe  bătrâna  asta  să  moară 
fericită. 

—  Da,  Doamnă,  răspunse  Taylor,  cu  vocea  întretăiată  de  un 
suspin. 

—  Plângi? 

—  Nu,  Doamnă. 

—  Nu  suport  lacrimile. 

—  Da,  Doamnă. 
Bunica  ei  oftă  mulţumită. 

—  Mi-am  dat  multă  osteneală  ca  să-1  găsesc  pe  cel  mai  potrivit. 
Ştii  asta,  nu-i  aşa,  Taylor?  Sigur  că  ştii.  Şi  acum,  mai  e  doar  un 
document  de  semnat  cu  martori.  O  ultimă  ceremonie  pe  care  s-o 
duc  până  la  capăt.  Apoi,  voi  fi  împăcată. 

—  Nu  vreau  să  muriţi,  Doamnă. 

—  Nu  căpătăm  întotdeauna  ce  voim,  domnişoară.  Să  ţii  minte 
asta. 

—  Da,  Doamnă. 

—  Spune-i  lui  Thomas  să-i  aducă  pe  oaspeţii  ascunşi  în  salon.  Pe 
urmă,  vino  şi  stai  lângă  mine.  Vreau  să  te  văd  semnând  hârtia, 
înainte  s-o  atest  ca  martoră. 

Taylor  se  ridică. 

—  N-o  să  vă  răzgândiţi? 

—  Nu,  răspunse  bunica  ei.  Tu  ai  să  te  răzgândeşti? 

în  tonul  ei  sacadat,  categoric,  se  simţea  o  undă  provocatoare. 
Taylor  reuşi  să  zâmbească. 

—  Nu,   n-am   să   mă   răzgândesc,   răspunse   ea   cu  aceeaşi 

convingere. 

—  Atunci,  grăbeşte-te,  Taylor.  Trece  timpul  -  şi,  după  cum  vezi, 
timpul  mi-e  duşman. 

Taylor  porni  spre  uşa  dintre  dormitor  şi  salonul  alăturat. 
Ajunsese  la  jumătatea  distanţei,  când  dintr-o  dată  se  opri. 

—  Doamnă? 

—  Ce  este? 

—  înainte  ca  Thomas  să-i  aducă  pe  ceilalţi  înăuntru...  N-o  să  mai 
fim  singure  şi. . .  aş  putea  să. . . 

Nu  spuse  mai  mult.  Nu  era  nevoie.  Bunica  ei  înţelese  ce-i  cerea. 
Un  oftat  sonor  umplu  camera. 

—  Dacă  ţii  cu  tot  dinadinsul. . .  mormăi  bătrâna. 

—  Vă  mulţumesc. 

—  Atunci,  zi  odată,  Taylor. 

—  Foarte  bine.  Vă  iubesc,  Doamnă,  din  toată  inima. 

Nu-i  venea  să  creadă  c-o  făcuse.  La  naiba,  fusese  cât  pe  ce  să  nu 
reuşească.  Dezgustat,  clătină  din  cap.  Cefei  de  om  i-ar  cere  unui  frate 
să  cumpere  libertatea  altui  frate?  Numai  un  ticălos,  aşa!...  îşi  spunea.  Un 
ticălos  în  toată... 

Lucas  Michael  Ross  îşi  alungă  cu  forţa  gândurile  furioase.  Ce  era 
făcut,  era  bun  făcut.  Acum  băiatul  era  liber  şi  gata  să  înceapă  o  viaţă 
nouă. 

Numai  asta  conta.  Ticălosul  de  moştenitor  al  averii  familiei  avea 
să-şi  primească  în  cele  din  urmă  răsplata  cuvenită.  în  ceea  ce-1 
privea  pe  Lucas,  fratele  lui  mai  mare  putea  să  putrezească  sau  să 
înflorească  în  Anglia,  că  lui  puţin  îi  păsa. 

Furia  nu  voia  să-i  dea  pace.  Lucas  se  rezemă  de  coloana  de  lângă 
alcov,  în  maiestuoasa  sală  de  bal,  privind  cuplurile  care  se  învârteau 
prin  faţa  lui  pe  pardoseala  de  marmură.  îl  încadrau  prietenii  fratelui 
său,  Morris  şi  Hampton.  Amândoi  aveau  titluri  nobiliare,  dar  Lucas 
nu-şi  mai  amintea  care  erau.  Cei  doi  se  aflau  în  toiul  unei  discuţii 
aprinse  despre  meritele  şi  pericolele  capitalismului  în  America,  şi 

motivele  pentru  care  n-avea  nicio  şansă  de  reuşită.  Lucas  se 
prefăcea  interesat,  dând  din  cap  ori  de  câte  ori  găsea  că  se  cuvenea, 
dar  în  rest  nu-i  prea  lua  în  seamă. 

Era  ultima  lui  noapte  în  Anglia.  Nu  voia  să  savureze  seara;  voia 
să  se  termine  mai  repede.  Nu-i  plăcea  deloc  ţara  aceea  mohorâtă  şi 
nu-i  putea  înţelege  pe  cei  care  voiau  să  se  stabilească  acolo.  După  ce 
trăise  în  sălbăticiile  Americii,  Lucas  nu-şi  putea  imagina  cum  ar  fi 
ales  cineva  Anglia.  Pe  cei  mai  mulţi  locuitori  îi  găsea  la  fel  de 
pretenţioşi  şi  pompoşi  cum  erau  şi  conducătorii  lor,  iar 
monumentele  erau  la  fel  de  sufocante  ca  aerul  pe  care-1  respirau 
oamenii.  Detesta  înghesuiala,  nenumăratele  hornuri  de  fum,  ceaţa 
negricioasă  care  plutea  peste  oraş,  portul  ţipător  al  femeilor,  aerele 
înţepate  ale  bărbaţilor.  La  Londra,  Lucas  se  simţea  ca  într-o  cuşcă.  îi 
veni  în  minte  pe  neaşteptate  imaginea  unui  urs  pe  care-1  văzuse 
dansând  în  copilărie,  la  un  bâlci  de  lângă  Cincinnati.  Animalul 
fusese  gătit  cu  nădragi  bărbăteşti  şi  umbla  ţanţoş  în  cerc,  pe 
picioarele  dinapoi,  în  jurul  stăpânului  care-1  ţinea  de  un  lanţ  lung  şi 
gros,  legat  de  gât. 

Bărbaţii  şi  femeile  care  dădeau  ocol  ringului  de  dans  îi  aminteau 
lui  Lucas  de  ursul  dresat.  Mişcările  lor  erau  smucite,  controlate, 
repetate  vizibil.  Rochiile  femeilor  aveau  toate  culori  diferite,  dar 
erau  identice  ca  stil  şi  croială.  Iar  bărbaţii  arătau  ca  nişte  prostănaci. 
Toţi  purtau  aceeaşi  uniformă  neagră  formală.  La  naiba,  până  şi 
perechile  de  pantofi  le  erau  identice.  Regulile  şi  legile  societăţii 
restrictive  în  care  trăiau  îi  ţineau  legaţi  ca  nişte  lanţuri,  iar  lui  Lucas 
îi  părea  cam  rău  pentru  ei.  Niciodată  n-aveau  să  cunoască  adevărata 
aventură  sau  libertate,  nici  spaţiile  întinse.  Aveau  să  trăiască  şi  să 
moară  fără  a-şi  da  seama  vreodată  ce  pierduseră. 

—  De  ce  te  încrunţi,  Lucas? 

Vorbise  Morris,  cel  mai  vârstnic  din  cei  doi  englezi.  II  privea  pe 
Lucas,  în  aşteptarea  răspunsului. 

Lucas  arătă  cu  capul  spre  ringul  de  dans. 

—  Mă  gândeam  că  nu  e  niciun  aventurier  printre  ei,  replică  el  cu 

accentul  său  tărăgănat  din  Kentucky,  care  părea  să-i  amuze  atât  de 
mult  pe  ceilalţi. 

Era  clar  că  Morris  nu-1  înţelegea.  Clătină  din  cap  nedumerit. 
Hampton  era  mai  perspicace.  îşi  înclină  capul  a  încuviinţare. 

—  Se  referă  la  cuplurile  care  dansează,  explică  el. 

—  Şi?  întrebă  Morris,  tot  fără  să  înţeleagă. 

—  N-ai  observat  cum  seamănă  femeile  între  ele?  Fiecare  are  părul 
legat  la  spate  şi  cele  mai  multe  şi-au  înfipt  în  el  penele  alea  ridicole, 
care  se  zbârlesc  care-ncotro.  Şi  rochiile  le  sunt  identice,  adăugă  el. 
Cu  parascoveniile  alea  de  sârmă  ascunse  sub  poale,  ca  să  le  facă 
dosurile  să  arate  aşa  de  bizar.  Nici  bărbaţii  nu-s  mai  grozavi.  Sunt 
îmbrăcaţi  cu  toţii  la  fel,  şi  ei. 

Hampton  se  întoarse  spre  Lucas. 

—  Creşterea  şi  educaţia  ne-au  distrus  identitatea. 

—  Şi  Lucas  e  îmbrăcat  în  ţinută  formală,  la  fel  ca  noi,  bolborosi 
Morris. 

Se  purta  ca  şi  cum  abia  atunci  i-ar  fi  venit  ideea.  Era  un  om  scund 
şi  îndesat,  cu  ochelari  groşi,  început  de  chelie  şi  opinii  ferme  despre 
toate  subiectele  posibile.  Găsea  că  era  de  datoria  lui  s-o  facă  pe 
avocatul  diavolului  şi  să  contrazică  toate  părerile  celui  mai  bun 
prieten  al  său. 

—  îmbrăcămintea  care  te-a  ofuscat  aşa,  dintr-o  dată,  e  ţinuta 
potrivită  pentru  bal,  Hampton.  Ce-ai  vrea  să  purtăm?  Cizme  şi 
cojoace? 

—  Ar  fi  o  schimbare  înviorătoare,  replică  răstit  Hampton. 
înainte  ca  Morris  să  răspundă,  Hampton  se  întoarse  spre  Lucas  şi 

schimbă  subiectul. 

—  Eşti  nerăbdător  să  te  întorci  în  valea  ta? 

—  într-adevăr,  confirmă  Lucas,  zâmbind  pentru  prima  oară. 

—  înseamnă  că  ţi-ai  terminat  toate  treburile? 

—  Aproape  pe  toate. 

—  Nu  pleci  mâine? 

—  Ba  da. 

—  Şi  cum  îţi  poţi  termina  şi  restul  de  treburi,  când  ţi-a  mai  rămas 
atât  de  puţin  timp? 

Lucas  ridică  din  umeri. 

—  Nu  mi-a  mai  rămas  de  rezolvat  decât  o  mică  problemă. 

—  îl  iei  pe  Kelsey  înapoi  cu  tine?  se  interesă  Hampton. 

—  Pentru  el  m-am  întors  la  Londra.  Băiatul  e  deja  în  drum  spre 
Boston,  cu  fraţii  lui.  Au  plecat  alaltăieri. 

Kelsey  era  cel  mai  mic  dintre  cei  trei  fraţi  ai  lui  Lucas.  Cei  doi  mai 
mari,  Jordan  şi  Douglas,  erau  deja  oameni  căliţi  ai  frontierei,  care  îşi 
munceau  pământul  în  vale.  Kelsey  nu  fusese  destul  de  mare,  cu 
ocazia  ultimei  călătorii  a  lui  Lucas  în  Anglia,  aşa  că-1  lăsase  încă  doi 
ani  la  tutorii  lui.  Acum,  Kelsey  avea  aproape  doisprezece  ani. 
Fusese  bine  educat  intelectual,  după  cum  se  îngrijise  Lucas,  dar 
emoţional  fusese  neglijat  până  aproape  de  înfometare.  Avusese  grijă 
de  asta  ticălosul  ăla  de  moştenitor  al  familiei. 

Nu  mai  conta  că  băiatul  era  prea  mic  pentru  viaţa  aspră  din 
sălbăticie.  Dacă  mai  rămânea  în  Anglia,  ar  fi  murit. 

—  Păcat  că  Jordan  şi  Douglas  n-au  mai  rămas  la  Londra,  remarcă 
Morris.  Le-ar  fi  plăcut  petrecerea  din  seara  asta.  Sunt  aici  şi  câţiva 
prieteni  de-ai  lor. 

—  Voiau  să  pornească  mai  repede  la  drum,  cu  Kelsey,  răspunse 
Lucas. 

Fuseseră  hotărâţi  să-şi  scoată  fratele  din  Anglia  cât  mai  grabnic 
posibil.  Imediat  ce  ticălosul  de  moştenitor  semnase  hârtiile  de 
încredinţare,  îşi  cumpăraseră  locuri  pe  vapor. 

Se  temeau  să  nu  se  răzgândească  sau  să  mărească  suma  de  bani 
pe  care-o  voia  în  schimbul  propriului  său  frate. 

începea  să  se  înfurie  din  nou.  Al  dracului  de  tare  mai  voia  să 
plece  din  Anglia.  în  timpul  războiului  cu  sudiştii,  fusese  închis  într- 
o  carceră  cât  o  cămăruţă  de  mături.  îl  apucase  claustrofobia  şi 
crezuse  că  avea  să-şi  iasă  din  minţi  înainte  de  a  scăpa. 

Dar  chinurile  încă  nu  se  sfârşiseră,  şi  fusese  nevoit  să  îndure  încă 
o  atrocitate  la  gândul  căreia-1  treceau  şi  acum  sudori  reci.  Războiul  îl 

schimbase,  ba  bine  că  nu.  Nu  mai  suporta  spaţiile  închise.  începea 
să  se  sufoce  şi-i  era  greu  să  respire  adânc.  Iar  acum  îi  venea  din  nou 
acea  senzaţie.  în  mintea  lui,  Londra  se  transforma  cu  repeziciune 
într-o  închisoare,  şi  nu  se  putea  gândi  la  altceva  decât  să  scape. 
Lucas  îşi  scoase  ceasornicul,  îi  desfăcu  capacul  şi  privi  cadranul. 
Mai  erau  douăzeci  de  minute  până  la  miezul  nopţii.  Putea  să  reziste. 
Promisese  să  stea  până  la  miezul  nopţii,  şi  încă  douăzeci  de  minute 
n-aveau  să-1  omoare. 

—  Cât  aş  vrea  să  pot  merge  şi  eu  cu  tine  în  valea  ta,  izbucni  dintr- 
o  dată  Hampton. 

Morris  păru  copleşit.  Miji  ochii  spre  prietenul  său,  prin  ochelarii 
cu  lentile  groase. 

—  Nu  poţi  vorbi  serios.  Ai  responsabilităţi  aici.  Chiar  atât  de 
puţin  înseamnă  pentru  tine  titlul  şi  pământurile  tale?  Nu  cred  că 
vorbeşti  serios,  omule.  Niciun  om  cu  mintea  întreagă  n-ar  renunţa  la 
Anglia  şi  la  tot  ce  are  ea  de  oferit. 

Morris  era  extrem  de  ofensat  de  această  extremă  neloialitate  la 
adresa  ţării  lui,  cum  o  considera  el.  Se  avântă  imediat  într-o  predică 
menită  să-1  facă  de  ruşine  pe  prietenul  său,  Hampton.  Lucas  nu-1 
asculta.  Tocmai  îl  văzuse  pe  ticălosul  de  moştenitor,  în  cealaltă  parte 
a  sălii.  William  Merritt  al  IlI-lea  era  fiul  legitim,  întâiul  născut. 
Lucas  era  cu  trei  ani  mai  tânăr.  El  era  bastardul.  Tatăl  lor  vizitase 
America  în  tinereţe  şi,  cu  acea  ocazie,  sedusese  o  ţărăncuţă 
nevinovată.  îi  jurase  iubire  şi  se  culcase  cu  ea  noapte  de  noapte,  în 
toată  luna  petrecută  în  Kentucky,  după  care  se  gândise  să 
menţioneze  că  avea  o  nevastă  şi  un  fiu  care-1  aşteptau  în  Anglia. 
Fiul  crescuse  leit  taică-său.  Era  un  demon  depravat  care  nu  se 
gândea  decât  la  propriile  lui  plăceri.  Loialitatea  şi  valorile  de  familie 
nu  însemnau  nimic  pentru  el.  întrucât  era  privilegiatul  prim  născut, 
moştenise  pământul,  titlul  şi  banii  care  mai  rămăseseră.  Tatăl  lui  nu 
se  deranjase  să  prevadă  nimic  pentru  ceilalţi  fii  legitimi  ai  săi,  iar  cel 
dintâi  născut  n-avea  de  gând  să  împartă  averea.  Jordan,  Douglas  şi 
Kelsey  nu  fuseseră  doar  lăsaţi  în  frig  şi  ploaie  -  fuseseră  îmbrânciţi 

acolo. 

Jordan  fusese  primul  care  dăduse  de  urma  lui  Lucas  şi-i  ceruse 
ajutorul.  Voise  să  vină  în  America  şi  să  înceapă  o  viaţă  nouă.  Lucas 
nu  dorise  să  se  implice.  Pentru  el,  Jordan  şi  fraţii  săi  erau  nişte 
străini.  Nu  simţea  nicio  legătură  cu  lumea  privilegiilor  în  care  trăiau 
ei.  El  era  un  străin  şi,  deşi  aveau  acelaşi  tată,  nu  se  simţea  înrudit  în 
niciun  fel  cu  fraţii  lui  după  acesta.  Familia  îi  era  un  concept  complet 
străin. 

Loialitatea  însă  era  cu  totul  altceva. 

Nu-i  putea  întoarce  spatele  lui  Jordan,  şi  refuzase  să  se  întrebe  de 
ce.  Apoi,  intervenise  şi  Douglas,  iar  de-acum  era  prea  târziu  pentru 
ca  Lucas  să  se  mai  răzgândească.  La  sosirea  în  Anglia,  văzând  cum 
era  tratat  Kelsey,  ştiuse  că  n-avea  să  termine  cu  îndatoririle  lui  până 
nu  găsea  o  cale  de  a-şi  elibera  din  robie  fratele  cel  mai  mic. 

Preţul  pe  care-1  avusese  de  plătit  Lucas  îi  merita  cu  prisosinţă 
libertatea. 

Valsul  se  sfârşi  într-un  crescendo  sonor,  chiar  în  timp  ce  Morris 
îşi  termina  prelegerea  spontană.  Orchestranţii  se  ridicară  şi  făcură  o 
plecăciune  formală,  în  aplauzele  tunătoare. 

Bătăile  din  palme  se  întrerupseră  brusc,  inexplicabil.  Perechile 
care  mai  stăteau  pe  ringul  de  dans  se  întoarseră  spre  intrare.  Se  lăsă 
liniştea.  Lucas  era  intrigat  de  comportamentul  mulţimii.  Se  întoarse 
să  vadă  ce  anume  le  atrăsese  atenţia,  chiar  în  timp  ce  Morris  îl 
înghiontea. 

—  Nu  totul  e  întinat  în  Anglia,  declară  el.  Aruncă  o  privire, 
Lucas.  La  intrare  stă  dovada  superiorităţii  Angliei. 

După  entuziasmul  din  glasul  lui,  Lucas  n-ar  fi  fost  surprins  s-o 
vadă  acolo  pe  Regina  Angliei. 

—  Hampton,  dă-te  la  o  parte  să  vadă  şi  el,  ordonă  Morris. 

—  Lucas  e  mai  înalt  cu  un  cap  decât  toţi  bărbaţii  de-aici,  mormăi 
Hampton.  Vede  destul  de  bine.  Şi-n  plus,  nu  pot  să-mi  iau  ochii  de 
la  vedenia  asta  nici  cât  să  fac  un  pas.  Dumnezeu  s-o  ţină,  adăugă  el 
în  şoaptă,  cu  o  adoraţie  inconfundabilă.  Are  curaj,  pot  să  spun.  Da, 

da,  curaj  în  toată  regula. 

—  Uite-ţi  şi  aventuriera,  Lucas,  anunţă  Morris,  cu  glasul  îngroşat 
de  mândrie. 

Tânăra  în  discuţie  stătea  pe  prima  treaptă  de  la  intrare.  Englezii 
nu  exageraseră.  Era  într-adevăr  incredibil  de  frumoasă.  Purta  o 
rochie  de  seară  de  un  albastru  regal,  cu  un  decolteu  care  nici  nu 
dezvăluia,  nici  nu  acoperea  prea  multe.  Deşi  nu-i  era  croită  în  talie, 
ar  fi  fost  imposibil  să  nu  i  se  observe  curbele  rotunjite  blând  şi  pielea 
albă  ca  smântână.  Era  singură  şi,  după  zâmbetul  vag  de  pe  faţa  ei, 
nu  părea  s-o  deranjeze  deloc  agitaţia  pe  care  o  stârnea.  Nu  părea  să- 
i  pese  nici  că  îmbrăcămintea  ei  nu  era  considerată  modernă. 

Nu  avea  poalele  umflate  în  cele  mai  neaşteptate  locuri,  şi  se 
vedea  clar  că  nu  purta  pe  dedesubt  o  drăcie  din  acelea  de  sârmă. 
Părul  nu-i  era  împletit  strâns  într-o  coadă.  Şuviţele  lungi,  aurii,  i  se 
revărsau  în  valuri  uşoare  împrejurul  umerilor  supli. 

Nu,  nu  era  îmbrăcată  în  uniforma  celorlalte  femei  de  la  bal,  şi 
poate  că  şi  din  acest  motiv  captase  atenţia  tuturor  bărbaţilor.  Era  o 
înviorătoare  diversiune  în  materie  de  perfecţiune. 

Cu  siguranţă,  Lucas  era  afectat  de  o  imagine  atât  de 
fermecătoare.  Instinctiv,  clipi  din  ochi.  Viziunea  nu  dispăru.  Nu-i 
distingea  culoarea  ochilor,  dar  ştia  deja  că  erau  albaştri...  un 
albastru  ca  al  luminii  lumânărilor.  Aşa  trebuia  să  fie. 

Dintr-o  dată,  simţi  că-i  era  greu  să  respire.  I  se  pusese  un  bolovan 
în  piept,  iar  inima-i  bătea  nebuneşte.  La  naiba,  reacţiona  ca  un 
şcolar.  Era  umilitor. 

—  E  într-adevăr  o  aventurieră,  fu  Hampton  de  acord.  Ia  uită-te  la 
marchiz  -  stă  chiar  vizavi.  Declar  că-i  citesc  pofta  în  ochi,  chiar  şi  de 
la  distanţa  asta  considerabilă.  îmi  imaginez  că  şi  noua  lui  soţie 
observă.  Priveşte  cum  se  încruntă  la  el!  Doamne,  chiar  că  e 
încântător!  Cred  că  inima  lui  neagră  capătă,  în  sfârşit,  ceea  ce 
merită.  In  sfârşit,  s-a  făcut  dreptate.  Dumnezeule,  Lucas,  scuză-mă. 
Nu  se  cade  să  vorbesc  atât  de  nerespectuos  despre  fratele  tău  după 
tată. 

—  Nu-1  consider  neam,  replică  Lucas  pe  un  ton  dur, 
neînduplecat.  Pe  noi,  ceilalţi,  ne-a  dezmoştenit  cu  ani  în  urmă.  Şi  ai 
dreptate,  Hampton,  adăugă  el.  S-a  făcut  dreptate,  chiar  în  mai  multe 
sensuri  decât  îţi  dai  tu  seama. 

Hampton  îl  privi  întrebător. 

—  Mă  faci  foarte  curios,  Lucas.  Ce  ştii  tu,  şi  noi  n-am  aflat? 

—  Probabil  a  auzit  totul  despre  umilire,  speculă  Morris. 

Nu  aşteptă  ca  Lucas  să  confirme  sau  să  nege,  grăbindu-se  să  dea 
raportul  complet,  în  caz  că  nu  auzise  fiecare  detaliu. 

—  Frumoasa  vedenie  în  albastru  care  zâmbeşte  atât  de  dulce  a 
fost  logodită  cu  fratele  tău  după  tată,  dar  sunt  sigur  că  ştii  deja  atâta 
lucru,  începu  el.  William  nu-şi  mai  încăpea  în  piele.  A  fost  foarte 
civilizat  în  timp  ce-i  făcea  curte,  iar  ea,  atât  de  tânără  şi  inocentă,  1-a 
găsit  atrăgător,  cu  siguranţă.  Apoi,  la  doar  două  săptămâni  înainte 
de  data  când  era  programată  nunta,  William  a  fugit  cu  verişoara 
logodnicei  lui,  Jane.  La  petrecere  fuseseră  invitaţi  peste  cinci  sute  de 
oameni  şi,  desigur,  a  trebuit  să  fie  anunţaţi  cu  toţii  că  se 
contramandase.  A  ieşit  cel  mai  mare  scandal  al  sezonului,  nici 
vorbă.  Iţi  dai  seama,  ce  dizgraţie,  să  trebuiască  să  anulezi  totul,  atât 
de  târziu? 

Hampton  dădu  din  cap. 

—  Vezi  cum  se  agaţă  Jane  de  William?  Hai  că  asta-i  bună!  Chiar 
este.  William  nici  măcar  nu  încearcă  să-şi  ascundă  gândurile 
pofticioase.  Nu  m-aş  mira  dac-ar  începe  să-i  curgă  balele.  Jane  e  o 
umbră  palidă  pe  lângă  fata  la  care  a  renunţat,  nu-i  aşa? 

Lucas  nu  era  amuzat. 

—  E  un  nătărău,  mormăi  el. 

Hampton  îi  dădu  dreptate,  înclinând  din  cap. 

—  II  dispreţuiesc  pe  William  Merritt.  E  un  escroc  şi  un 
manipulator.  L-a  înşelat  pe  tatăl  meu,  după  care  s-a  lăudat  în  public 
cu  deşteptăciunea  lui.  Tatăl  meu  a  fost  umilit. 

—  Uită-te  şi  la  ce  le-a  făcut  William  propriilor  lui  fraţi,  adăugă 
Morris. 

—  Aproape  că  i-a  distrus  pe  Jordan  şi  Douglas,  nu?  întrebă 
Hampton. 

—  într-adevăr,  răspunse  Morris.  William  îşi  primeşte  răsplata 
binemeritată,  nici  pomeneală.  Toată  viaţa  va  fi  nefericit.  Jane  e  întru 
totul  la  fel  de  rea  ca  el.  Fac  un  cuplu  înspăimântător,  nu-i  aşa?  Se 
zvoneşte  că  ea  e  însărcinată.  Dacă  aşa  e,  mi-e  milă  de  bietul  copil. 

—  S-ar  putea,  confirmă  Hampton.  îşi  făceau  de  cap  cu 
neruşinare,  în  timpul  logodnei  lui.  Şi-o  să-i  pară  rău  şi  lui  Jane. 
Crede  că  lui  William  i-a  rămas  o  moştenire  frumuşică. 

—  Şi  nu  i-a  rămas?  se  interesă  Lucas. 
Hampton  clătină  din  cap. 

—  în  curând  o  să  iasă  totul  la  iveală.  E  mai  sărăntoc  decât  un 
cerşetor.  Neghiobul  a  speculat  şi  a  pierdut  totul,  până  la  ultimul 
ban.  Pământurile  lui  sunt  acum  ale  bancherilor.  Probabil  contează 
pe  moştenirea  grasă  a  lui  Jane,  când  o  să  moară  bătrâna  Lady 
Stapleton.  E  bolnavă,  dar  din  câte  înţeleg,  iar  şi-a  revenit  ca  prin 
minune. 

Muzica  începu  din  nou.  Mulţimea  fu  nevoită  să  înceteze  să  mai 
caşte  gura.  Taylor  îşi  ridică  poalele  rochiei  şi  coborî  treptele.  Lucas 
nu-şi  mai  putea  lua  ochii  de  la  ea.  Făcu  un  pas  într-acolo,  apoi  se 
opri  să-şi  consulte  iar  ceasornicul. 

Mai  avea  zece  minute.  Putea  să  reziste  atâta  timp.  încă  zece 
minute,  apoi  avea  să  fie  liber.  Scoase  un  oftat  sonor  de  mulţumire  şi 
zâmbi  cu  nerăbdare. 

Lady  Taylor  zâmbea  şi  ea.  Aplicase  ca  la  carte  ordinele  bunicii 
sale.  în  clipa  când  intrase  pe  uşă,  afişase  un  zâmbet  forţat  şi,  pe  toţi 
sfinţii,  nimeni  nu  avea  să  facă  sau  să  spună  ceva  care  s-o  determine 
să  se  încrunte. 

Avea  să  zâmbească.  Avea  să  sărbătorească.  Era  un  chin. 
Inlăuntrul  ei  îi  era  atât  de  rău  din  cauza  întregii  prefăcătorii,  încât 
parcă  i-ar  fi  luat  foc  stomacul. 

Se  străduia  să  nu  se  lase  pradă  disperării.  Trebuia  să  privească 
spre  viitor,  îşi  spuse  ea,  repetând  cuvintele  pe  care  i  le  rostise  bunica 

ei.  Copiii  aveau  nevoie  de  ea. 

Câţiva  tineri  fără  obligaţii  se  apropiară  în  grabă.  Taylor  îi  ignoră. 
Privi  prin  sală,  încercând  să-şi  găsească  însoţitorul.  O  zări  pe  Jane, 
apoi  şi  pe  William,  dar  refuză  să-i  privească.  Inima  începu  să-i  bată. 
Dumnezeule  mare,  ce  putea  face  dacă  veneau  la  ea?  Ce-avea  să  le 
spună?  Felicitări?  O,  Doamne,  mai  curând  ar  fi  murit,  sau  măcar  ar 
fi  vărsat.  Nu  se  aşteptase  să  vină  şi  ei.  O  preocupaseră  grijile  pentru 
bunica  sa.  Nu  rămăsese  loc  şi  pentru  alte  probleme,  mai  mărunte. 
Printr-o  ironie,  Doamna  chiar  se  mai  înzdrăvenise  în  după-amiaza 
aceea,  iar  când  Taylor  îşi  luase  rămas  bun,  spera  cu  adevărat  ca 
bunica  ei  să  mai  trăiască  într-adevăr. 

Un  tânăr  pe  care-1  cunoştea,  deşi  nu  mai  ţinea  minte  de  unde,  îi 
solicită  onoarea  de  a  o  escorta  pe  ringul  de  dans.  Taylor  refuză  cu 
eleganţă.  Tânărul  tocmai  se  întorsese  să  plece,  când  se  auzi  râsul 
ascuţit  al  lui  Jane.  Taylor  îi  zări  zâmbetul  maliţios,  apoi  observă  o 
tânără  lady  grăbindu-se  spre  ieşire.  O  recunoscu  -  era  Lady 
Catherine,  cea  mai  mică  dintre  odraslele  lui  Sir  Corman,  în  vârstă  de 
numai  cincisprezece  ani.  Măritişul  nu  îmbunătăţise  dispoziţia  lui 
Jane.  Catherine  tocmai  devenise  ultima  ei  victimă,  înţelese  Taylor, 
când  văzu  expresia  distrusă  de  pe  faţa  bietei  fete. 

Dintr-o  dată,  o  cuprinse  melancolia.  Cruzimea  era  un  sport  care 
le  făcea  mare  plăcere  unora  dintre  rudele  ei.  Era  sătulă  de  răutatea 
lor,  iar  în  actuala  ei  stare  de  spirit,  pur  şi  simplu  nu  ştia  cum  s-o  mai 
combată.  Se  simţea  incapabilă,  bună  de  nimic.  întotdeauna  ştiuse  că 
nu-şi  avea  locul  în  păturile  superioare  ale  societăţii  engleze,  şi  poate 
tocmai  de  aceea  era  mereu  cu  capul  în  nori  şi  cu  nasul  în  romane 
ieftine.  Da,  era  o  visătoare,  aşa  cum  o  acuzase  bunica  ei,  dar  nu  i  se 
părea  un  lucru  chiar  atât  de  îngrozitor.  Adeseori,  realitatea  era 
foarte  urâtă,  şi  ar  fi  devenit  complet  insuportabilă  dacă  nu  putea  să 
viseze  cu  ochii  deschişi  din  când  în  când.  Nu  era  nimic  altceva  decât 
o  evadare,  pur  şi  simplu. 

Cel  mai  mult  îi  plăceau  povestirile  dramatice.  Din  păcate,  singurii 
eroi  pe  care-i  cunoscuse  vreodată  erau  cei  despre  care  citise. 

Daniel  Boone  şi  Davy  Crockett  erau  favoriţii  ei.  Muriseră  demult, 
dar  legendele  romantice  care  le  înconjurau  vieţile  încă-i  mai 
încântau  pe  scriitori  şi  pe  cititori  deopotrivă. 

Doamna  dorea  ca  Taylor  să  devină  mai  realistă,  şi  numai  fiindcă 
era  de  părere  că  nu  mai  rămăsese  niciun  erou.  Lady  Catherine  era 
atât  de  deznădăjduită,  încât  fu  cât  pe  ce  s-o  lovească  pe  Taylor  în 
drum  spre  trepte.  Nu  se  gândea  decât  cum  să  scape.  Taylor  o  prinse 
de  braţ. 

—  Mai  încet,  Catherine. 

—  Te  rog,  lasă-mă  să  trec,  o  imploră  fata. 

Lacrimile  îi  şiroiau  deja  pe  faţă.  Taylor  refuză  să-i  dea  drumul. 

—  Termină  cu  plânsul,  îi  ordonă  ea.  Nu  te  duci  nicăieri.  Dacă 
pleci,  îţi  va  fi  cu  atât  mai  greu  să  mai  apari  în  public.  N-o  poţi  lăsa 
pe  Jane  să  aibă  o  asemenea  putere  asupra  ta. 

—  Nu  ştii  ce  s-a  întâmplat,  se  tângui  Catherine.  A  zis...  c-o  să  le 
spună  tuturor. . .  că  eu. . . 

Taylor  o  strânse  uşor  de  braţ,  ca  s-o  ajute  să  se  calmeze. 

—  Toate  răutăţile  pe  care  le  spune  ea  n-au  nicio  importanţă.  Dacă 
te  prefaci  că  n-o  bagi  în  seamă,  cu  calomniile  ei,  nimeni  n-o  s-o 
creadă. 

Catherine  îşi  scoase  o  batistă  din  mâneca  rochiei  şi  se  tamponă  pe 
faţă. 

—  Mi-a  fost  aşa  de  ruşine,  şopti  ea.  Nu  ştiu  ce  i-am  făcut,  de  s-a 
întors  aşa  împotriva  mea. 

—  Eşti  tânără  şi  foarte  drăguţă,  îi  răspunse  Taylor.  De-asta  e 
pornită  pe  tine.  Greşeala  ta  a  fost  că  te-ai  apropiat  prea  mult  de  ea. 
Ai  să  supravieţuieşti,  Catherine,  la  fel  ca  mine.  Sunt  sigură  că  Jane 
îşi  caută  deja  o  nouă  victimă.  Cruzimea  o  amuză.  E  absolut 
dezgustătoare,  nu-i  aşa? 

Catherine  reuşi  să  zâmbească  vag. 

—  A,  da,  Lady  Taylor.  E  cu  adevărat  dezgustătoare.  S-o  fi  auzit 
numai  ce-a  spus  despre  dumneavoastră.  Cică  safirele  pe  care  le 
purtaţi  ar  trebui  să  fie  ale  ei. 

30 


—  Chiar  aşa? 
Catherine  dădu  din  cap. 

—  Zice  că  Lady  Esther  s-a  ramolit,  şi. . . 
Taylor  o  întrerupse: 

—  Nu  mă  interesează  nimic  din  ce  are  Jane  de  spus  despre  bunica 
mea  dragă. 

Fata  privi  peste  umărul  ei. 

—  Se  uită  la  noi,  şopti  ea. 

Taylor  refuză  să  privească.  Doamne,  încă  puţin  numai,  îşi  spuse 
ea,  şi  apoi  putea  să  plece  din  locul  acela  îngrozitor. 

—  Catherine,  n-ai  vrea  să-mi  faci  o  mare  favoare? 

—  Orice,  îi  promise  cu  căldură  Catherine. 

—  Pune-ţi  safirele  mele. 

—  Poftim? 

Ridicându-şi  mâinile,  Taylor  îşi  desprinse  colierul  de  la  gât.  Apoi, 
îşi  scoase  şi  cerceii.  Catherine  o  privea  cu  gura  căscată.  Avea  o 
expresie  de-a  dreptul  comică.  Taylor  zâmbi. 

—  Nu  puteţi  vorbi  serios,  Lady  Taylor.  Trebuie  să  fi  costat  o 
avere.  Jane  o  să  urle,  dacă  mă  vede  cu  ele. 

—  O  să  se  cam  enerveze,  nu-i  aşa?  întrebă  tărăgănat  Taylor, 
zâmbind  din  nou. 

Catherine  izbucni  în  râs.  Vocea  ei  răsună  prin  toată  sala.  Era 
veselă,  curată,  sinceră.  Dintr-o  dată,  Taylor  se  simţi  mult  mai  bine. 
O  ajută  pe  Catherine  să-şi  pună  bijuteriile,  înainte  de  a  vorbi  din 
nou. 

—  Să  nu  te  laşi  niciodată  stăpânită  de  lucruri,  şi  niciodată,  în 
viaţa  ta,  averea  să  nu  fie  mai  importantă  pentru  tine  decât 
demnitatea  şi  respectul  faţă  de  tine  însăţi.  Altfel,  vei  ajunge  ca  Jane, 
o  preveni  ea.  Şi  n-ai  vrea  asta,  nu-i  aşa? 

—  Doamne  fereşte,  nu!  izbucni  Catherine,  copleşită  de  idee. 
Promit  că  nu  voi  lăsa  obiectele  să  mă  stăpânească.  Cel  puţin,  am  să- 
n-cerc.  Cu  colierul  ăsta,  mă  simt  ca  o  prinţesă.  Se  cuvine  să  mă  simt 
aşa? 

Taylor  râse. 

—  Da,  desigur.  Mă  bucur  că-ţi  face  atâta  plăcere. 

—  Voi  avea  grijă  ca  tata  să  le  ascundă  într-un  loc  sigur.  Iar  mâine, 
am  să  vi  le  aduc  înapoi  personal. 

Taylor  clătină  din  cap. 

—  Mâine  nu  voi  mai  avea  nevoie  de  ele,  îi  explică  ea.  Poţi  să  le 
păstrezi.  Niciodată  n-o  să  mai  am  nevoie  de  asemenea  bijuterii. 

Fata  fu  cât  pe  ce  să  cadă  pe  spate. 

—  Dar. . .  începu  ea;  însă  era  prea  uluită  ca  să  continue.  Dar. . . 

—  Ţi  le  fac  cadou. 

Catherine  izbucni  în  lacrimi.  Era  vizibil  covârşită  de 
generozitatea  lui  Taylor. 

—  N-am  vrut  să  te  fac  să  plângi,  îi  spuse  ea.  Eşti  foarte  frumoasă, 
Catherine,  cu  sau  fără  safire.  Şterge-ţi  lacrimile,  până-ţi  găsesc  un 
partener  de  dans  potrivit. 

îi  atrase  atenţia  Milton  Thompson,  aşa  că-i  făcu  semn  să  se 
apropie.  Tânărul  veni  în  fugă.  Un  minut  mai  târziu,  Catherine  era 
escortată  pe  ringul  de  dans.  Arăta  splendid.  Chicotea  şi  flirta, 
purtându-se  iar  ca  o  fată  de  cincisprezece  ani.  Taylor  era  mulţumită. 
Dar  sentimentul  nu  dură  mult.  Unde  era  însoţitorul  ei?  Se  hotărî  să 
dea  ocol  sălii  de  bal,  asigurându-se  că  evita  zona  unde  stătea 
verişoara  ei,  iar  dacă  nu-1  găsea,  nu-i  mai  rămânea  decât  să  plece. 
Ajunsese  la  o  oră  potrivit  de  târzie  şi  avea  să  plece  potrivit  de 
devreme.  Zâmbise  destul  pentru  o  singură  seară,  iar  bunica  ei  n- 
avea  să  afle  niciodată  că  stătuse  doar  cincisprezece,  douăzeci  de 
minute.  Da,  Doamna  i-ar  fi  aprobat  performanţa.  O  împiedicară  să 
plece  trei  prietene  bine  intenţionate,  Alison,  Jennifer  şi  Constance. 
Toate  trei  fuseseră  colege  cu  ea  la  Şcoala  de  şarm  şi  Activităţi  şcolare 
a  domnişoarei  Lorrison.  De-atunci,  rămăseseră  bune  prietene. 
Alison  era  cu  un  an  mai  mare  decât  celelalte  trei,  iar  din  acest  motiv 
se  credea  mult  mai  sofisticată. 

Le  conduse  pe  celelalte  două  spre  Taylor.  Era  înaltă,  cam 
deşirată,  şi  avea  un  păr  blond-închis  şi  nişte  ochi  de  culoarea 

alunelor. 

—  Scumpa  mea  Taylor,  arăţi  minunat  în  seara  asta!  declară  ea. 
Cred  că  eu,  pe  lângă  tine,  par  o  ciumă. 

Taylor  zâmbi.  Alison  le  spunea  tuturor  „scumpul  meu"  şi 
„scumpa  mea".  Credea  că  aşa  părea  mai  sofisticată. 

—  Nimeni  nu  te-ar  putea  face  pe  tine  să  arăţi  ca  o  ciumă,  replică 
ea,  ştiind  instinctiv  că  asta  voia  Alison  să  audă. 

—  Arăt  bine,  nu-i  aşa?  Rochia  e  nouă,  explică  cealaltă  fată.  L-a 
costat  pe  tata  o  avere.  E  hotărât  să  mă  mărite  în  sezonul  ăsta,  chiar 
dacă  ajunge  la  faliment. 

Taylor  găsea  sinceritatea  lui  Alison  înviorătoare. 

—  Sunt  sigură  că  ai  de  unde  alege. 

—  Singurul  gentleman  care  mă  interesează  nici  nu  se  uită  la 
mine,  mărturisi  Alison. 

—  A  făcut  tot  ce  putea  ca  să-i  atragă  atenţia,  interveni  Jennifer, 
prinzându-şi  la  loc  în  coada  făcută  cerc  o  şuviţă  de  păr  castaniu, 
înainte  de  a  adăuga:  ar  putea  încerca  să  leşine  în  faţa  lui,  cred. 

—  Probabil  n-ar  prinde-o,  răspunse  Constance.  Lasă-ţi  părul  în 
pace,  Jennifer.  Ţi-1  faci  ca  o  claie.  Şi  pune-ţi  ochelarii.  Dacă  mijeşti 
ochii,  faci  riduri  la  colţuri. 

Jennifer  ignoră  sugestiile  lui  Constance. 

—  Tatăl  lui  Alison  ar  avea  palpitaţii  dacă  s-ar  ţine  după  ea  omul 
acela. 

Constance  dădu  din  cap  a  încuviinţare.  Părul  ei  scurt  şi  buclat 
tresăltă. 

—  Chiar  arată  ca  un  băiat  rău,  îi  spuse  ea  lui  Taylor. 

—  Băiat?  Scumpo,  e  bărbat,  o  corectă  Alison. 

—  Un  bărbat  cu  o  reputaţie  tenebroasă,  replică  prietena  ei. 
Taylor,  nu  arăt  prea  spălăcită  în  rochia  asta  roz?  Jennifer  a  spus  că 
părul  meu  roşu  şi  pistruii  nu  merg  deloc  bine  cu  nicio  nuanţă  de 
roz,  dar  îmi  plăcea  aşa  de  mult  materialul. . . 

—  îţi  stă  superb,  o  asigură  Taylor. 

—  Are  într-adevăr  o  reputaţie  cam  dubioasă,  recunoscu  Alison. 

Şi,  înţelegi,  tocmai  asta  mă  intrigă  la  el. 

—  Melinda  mi-a  spus  c-a  auzit  că-n  fiecare  noapte  s-a  culcat  cu 
câte-o  altă  femeie,  numai  în  ultima  săptămână,  interveni  Constance. 
îţi  vine  să  crezi?  O  poate  avea  pe  oricare  doreşte.  E  foarte. . . 

—  Seducător?  sugeră  Alison. 
Imediat,  Constance  roşi. 

—  Recunosc  că  exercită  o  anume  atracţie  crudă.  E  atât  de...  uriaş. 
Şi  are  nişte  ochi,  de-a  dreptul  divini.  Sunt  de  un  căprui-închis,  închis 
de  tot. 

—  Despre  cine  vorbiţi?  se  interesă  Taylor,  curioasă. 

—  încă  nu  ştim  cum  îl  cheamă,  îi  explică  Alison.  Dar  astă-seară  e 
aici,  şi  n-o  să  plece  până  nu  aranjez  o  prezentare.  Are  ceva  păcătos 
de  erotic. 

Făcu  o  pauză,  agitându-şi  evantaiul  în  dreptul  feţei. 

—  Declar  că-mi  face  inima  să  bată  mai  repede. 

Dintr-o  dată,  Taylor  observă  că  Jennifer  o  privea  încruntată  şi  cu 
un  fel  de  milă. 

—  S-a  întâmplat  ceva,  Jennifer?  întrebă  ea. 

—  O,  Taylor,  ai  fost  atât  de  curajoasă  să  vii  aici  în  seara  asta! 
Alison  o  lovi  pe  Jennifer  în  umăr  cu  marginea  evantaiului. 

—  Pentru  numele  lui  Dumnezeu,  Jennifer,  am  spus  că  nu  vom 
aduce  vorba  despre  umilire. 

—  Ei,  acum  ai  făcut-o,  se  răsti  Constance.  Ruşine  să-ţi  fie,  că  eşti 
aşa  de  necugetată.  Taylor,  ai  inima  frântă  rău  de  tot? 

—  Nu,  de  fapt... 

Nu  avu  timp  să  spună  mai  mult. 

—  Se  zvoneşte  că  Jane  e  grea  cu  copilul  lui,  şopti  Jennifer.  Au  fost 
împreună  în  tot  timpul  cât  îţi  făcea  curte  ţie. 

—  Chiar  trebuia  să  aduci  vorba  de  asta?  întrebă  Alison. 

—  Are  dreptul  să  ştie,  susţinu  Jennifer. 

—  Nu  ştiam,  interveni  Constance.  Altfel,  ţi-am  fi  spus,  Taylor.  Nu 
te-am  fi  lăsat  să  te  măriţi  cu  o  canalie  ca  el. 

—  Zău  că  nu  vreau  să  vorbim. . . 


34 


încă  o  dată,  Taylor  fu  întreruptă  înainte  de  a-şi  putea  duce 
gândul  până  la  capăt. 

—  Ştiţi,  e  aici,  le  informă  Jennifer.  Am  văzut-o  pe  Jane  luându-1 
de  braţ  în  clipa  când  a  intrat  Taylor.  Şi  de-atunci,  nu  i-a  mai  dat 
drumul.  William  Merritt  ar  trebui  să  fie  spânzurat  pentru  păcatele 
lui. 

—  Zău  că  nu  vreau  să  vorbesc  despre  el,  reluă  Taylor. 

—  Nu,  sigur  că  nu  vrei,  fu  Alison  de  acord.  Reţine  ce-ţi  spun, 
iubito.  Va  veni  o  vreme  când  îşi  vei  da  seama  ce  noroc  ai  avut  că  te- 
a  părăsit. 

—  Iţi  vom  sta  alături  în  tot  restul  serii,  îi  promise  Constance. 
Dacă  încearcă  cineva  să  spună  ceva  negândit,  personal  am  să-1  pun 
la  punct.  Ai  cuvântul  meu,  Taylor. 

—  Vă  mulţumesc,  răspunse  Taylor,  dar  nu  e  nevoie  să  vă  temeţi 
că  mă  va  răni  cineva.  Pot  să-mi  port  şi  singură  de  grijă. 

—  Da,  sigur  că  poţi,  replică  Andrew  cu  milă. 

—  încă  mai  simţi  ceva  pentru  el?  vru  să  ştie  Jennifer. 

—  Nu.  De  fapt,  eu. . . 

—  Dar  bineînţeles  că  mai  are  sentimente  pentru  el,  decretă 
Constance.  Sentimente  de  ură. 

—  Nu-i  adevărat. . .  începu  Taylor. 

—  Iubirea  şi  ura  merg  mână-n  mână,  începu  să  explice  Jennifer. 
Cred  că  ar  trebui  să-i  urască  pe  toţi  bărbaţii  în  general  şi  pe  William 
Merritt  în  particular. 

—  Nu  cred  că  ura  ar  rezolva. . . 

—  Sigur  că  trebuie  să-1  urăşti,  susţinu  Constance. 

Taylor  hotărî  că  era  timpul  să  reia  conversaţia  sub  control  şi 
schimbă  subiectul. 

—  V-am  scris  tuturor  scrisori  lungi,  cu  veşti  importante,  se  repezi 
ea,  înainte  de  a  fi  întreruptă  din  nou. 

—  Pentru  ce?  întrebă  Alison. 

—  Veşti?  Ce  veşti?  se  interesă  şi  Constance. 
Taylor  clătină  din  cap. 

—  Trebuie  să  aşteptaţi  până  mâine.  Veţi  primi  scrisorile  spre 
seară. 

—  Spune-ne  veştile  acum,  insistă  Jennifer. 

—  Eşti  foarte  misterioasă,  constată  Constance. 

—  Nu  vreau  să  fiu  misterioasă.  Uneori,  mi-e  mai  uşor  să  scriu 
ceea  ce  am  de  spus,  decât  să. . . 

—  Zi  odată,  Taylor!  îi  ceru  Alison. 

—  Nu  ne  poţi  lăsa  aşa,  în  aer,  protestă  Constance. 

—  Pleci  undeva?  întrebă  Jennifer;  se  întoarse  spre  Constance. 
Oamenii  scriu  scrisori  întotdeauna  când  pleacă. 

Taylor  regreta  că  menţionase  scrisorile. 

—  E  o  surpriză,  încercă  ea. 

—  Ei,  acum  trebuie  să  ne  spui,  declară  Alison.  Nu  pleci  de  la 
balul  ăsta  până  nu  ne  spui.  N-am  să  pot  dormi  până  nu  aud  veştile 
cele  misterioase. 

Taylor  clătină  din  cap.  Expresia  de  pe  faţa  lui  Alison  îi  spunea  că 
n-avea  să  se  lase  păgubaşă.  Involuntar,  Constance  îi  veni  în  ajutor. 
O  zări  pe  Lady  Catherine  pe  ringul  de  dans,  recunoscu  salba  de 
safire  de  la  gâtul  ei  şi  imediat  vru  să  ştie  de  ce  purta  bijuteriile  lui 
Taylor. 

Taylor  începu  să  le  explice  pe  îndelete  motivul. 

Lucas  o  privea  din  partea  cealaltă  a  sălii  de  bal.  Era  prins  într-un 
grup  de  bărbaţi  care-1  bombardau  pe  rând  cu  întrebări  despre  viaţa 
din  America.  Unele  dintre  prejudecăţile  lor  îl  amuzau,  altele  îl 
iritau.  Toţi  englezii  păreau  să  fie  fascinaţi  de  indieni.  Voiau  să  ştie 
dacă  omorâse  mulţi. 

Le  răspundea  cu  răbdare  la  întrebările  mai  puţin  ofensive,  dar  se 
tot  uita  la  ceas.  Nu-1  prea  interesa  dacă  era  nepoliticos  sau  nu.  La 
miezul  nopţii  avea  să  plece.  îşi  consultă  încă  o  dată  ceasornicul, 
observă  că-i  mai  rămăseseră  doar  câteva  minute,  apoi  continuă  să  le 
răspundă  oamenilor.  Tocmai  le  spunea  că  ferma  lui  era  înconjurată 
de  munţi  şi  că  indienii  Sioux  şi  Crow  îi  lăsau  pe  el  şi  fraţii  lui  să  le 
folosească  pământurile,  când  îl  zări  pe  ticălosul  de  moştenitor  al 

averii  familiei  desprinzându-se  de  lângă  soţia  lui  şi  pornind  spre 
Taylor.  Proaspăta  sa  mireasă  se  luă  după  el. 

Taylor  îl  văzu  şi  ea.  Părea  gata  s-o  ia  din  loc.  Lucas  o  văzu 
ridicându-şi  poalele  rochiei,  după  care  le  dădu  dintr-o  dată  drumul, 
îndreptându-se  din  nou.  Era  clar  că  se  hotărâse  să  nu  fugă,  totuşi. 

Nimeni  nu  putea  şti  ce  panică  o  cuprinsese,  nici  chiar  cele  mai 
bune  prietene  ale  ei.  Taylor  jură  acest  lucru  şi  zâmbi  până  simţi  că-i 
crăpa  faţa.  Umilirea.  Ştia  că  aşa  numea  toată  lumea  desfacerea 
logodnei.  Toţi  se  aşteptau  să  se  poarte  cu  umilinţă,  presupunea.  Ei 
bine,  pe  toţi  sfinţii,  îi  aştepta  o  mare  dezamăgire. 

Alison  tot  îndruga  verzi  şi  uscate,  dar  Taylor  nu-i  dădea  nicio 
atenţie.  Nu  voia  s-o  rănească  însă,  aşa  că  se  prefăcea  foarte 
interesată.  Dădea  din  cap  ori  de  câte  ori  Alison  se  oprea  ca  să 
respire  şi  zâmbea  întruna.  Nu  putea  decât  să  spere  că  prietena  ei 
povestea  o  întâmplare  amuzantă,  nu  o  tragedie. 

Se  apropiau.  Wyatt  îşi  croia  drum  printre  cuplurile  de  pe  ringul 
de  dans.  Jane  îl  urma  cu  străşnicie. 

Taylor  şi-ar  fi  putut  controla  panica,  dacă  n-ar  fi  văzut  expresia 
de  pe  faţa  verişoarei  ei.  Jane  era  lividă.  Când  era  bine  dispusă,  putea 
fi  cam  maliţioasă,  dar  când  îi  venea  furia...  o  treceau  fiorii  numai 
gândindu-se. 

Simţea  că-i  venea  rău.  O,  Doamne,  pur  şi  simplu  nu  se  putea. 
Nobilele  ei  intenţii  de  a  rămâne  fermă  duraseră  doar  un  minut, 
două. 

Da,  avea  s-o  ia  la  fugă.  Nu  mai  avea  nici  putere,  nici  chef  să  se 
poarte  civilizat  cu  verişoara  ei.  Cu  verii,  se  corectă  în  sinea  sa. 
Acum,  fostul  ei  logodnic  îi  devenise  văr  prin  alianţă. 

într-adevăr,  i  se  făcea  rău. 

Lucas  îi  văzu  panica  din  ochi,  se  opri  din  explicaţiile  despre 
indieni  şi  se  îmbulzi  prin  grupul  din  jur.  Morris  şi  Hampton  îl 
urmară. 

—  Taylor,  ce  Dumnezeu  faci?  întrebă  Alison,  pe  un  ton  indignat. 

—  Respiră  adânc,  observă  Constance,  încruntată,  într-o  încercare 

de  a  înţelege  misterioasa  comportare  a  lui  Taylor. 

—  Dar  de  ce?  se  interesă  Jennifer. 
Taylor  încercă  să  se  calmeze. 

—  Cred  că  e  timpul  să  plec. . .  începu  ea. 

—  Abia  ai  venit!  protestă  Jennifer. 

—  Da,  dar  chiar  cred. . . 

—  Dumnezeule  mare,  vine  încoace!  constată  încurcată  Alison  şi 
imediat  începu  să-şi  îndrepte  mânecile  rochiei. 

Constance  se  uită  pe  lângă  ea,  scoase  o  mică  exclamaţie,  apoi  se 
întoarse  iar  spre  Taylor. 

—  O,  mai  stai  doar  până-1  cunoşti,  îi  şopti  ea.  Chiar  dacă  mama  a 
declarat  că-i  un  om  păcătos  de  rău,  trebuie  să  recunosc  că  are  cel 
mai  adorabil  accent. 

—  De  unde  ştii?  o  descusu  Jennifer. 

—  L-am  auzit  vorbind  cu  Hampton. 

—  Ai  tras  cu  urechea! 
Constance  dădu  din  cap. 

—  Da!  recunoscu  ea  veselă. 

Taylor  se  îndepărta  încet.  Aruncă  o  privire  peste  umăr,  judecind 
distanţa  până  la  intrare.  Mai  avea  vreo  treizeci  de  paşi,  şi  era  liberă. 
Dacă  reuşea  să  ajungă  la  trepte,  ar  fi  putut  să. . . 

—  Taylor,  trebuie  neapărat  să  vorbeşti  cu  el,  o  opri  Alison. 

—  Aţi  înnebunit  toate?  N-am  să-i  spun  o  vorbă.  William  Merritt 
n-are  adorabil  nici  accentul,  nici  altceva!  aproape  strigă  Taylor. 

Prietenele  ei  se  întoarseră  s-o  privească. 

—  William?  Nimeni  n-a  zis  nimic  de  William!  obiectă  Constance. 

—  întoarce-te  aici,  Taylor!  îi  ceru  Alison. 

—  Vai  de  mine,  şi  William  vine  încoace,  anunţă  Jennifer  într-o 
şoaptă  sonoră.  Nici  nu  mă  mir  că  Taylor  încerca  s-o  şteargă. 

—  Nu  încerc  s-o  şterg  nicăieri,  o  contrazise  Taylor.  Vreau  doar  să 
evit  o  scenă.  Dacă  mă  scuzaţi,  eu. . . 

Constance  o  apucă  de  braţ. 

—  Nu  se  poate  să  fugi,  şopti  ea.  Ar  fi  jalnic,  Taylor.  Nu  te  putem 

lăsa.  Nu-1  lua  în  seamă,  şi  gata.  Alison,  ai  de  gând  să  nu  mai  căşti 
gura  la  omul  ăla? 

—  Cineva  trebuie  neapărat  să  mă  prezinte,  stărui  iar  Alison, 
agitându-şi  violent  evantaiul  în  faţă. 

—  Poate  să  te  prezinte  Morris,  propuse  Jennifer,  făcând  un  pas 
înapoi  ca  să  se  ferească  de  evantai.  Nu-i  aşa  că-i  frumos? 

Pusese  întrebarea  cu  un  oftat  prelungit. 
Alison  dădu  din  cap  a  încuviinţare. 

—  Bărbaţii  sunt  chipeşi,  scumpo,  nu  frumoşi,  dar  cred  că  ăsta  e  şi 
una,  şi  alta.  Dumnezeule,  e  uriaş,  nu-i  aşa?  Mă  tem  că  mă  lasă  inima 
doar  uitându-mă  la  el. 

Taylor  îşi  dădea  toată  silinţa  să-şi  elibereze  braţul  din  mâna 
Constancei.  în  sfârşit,  reuşi  şi  tocmai  se  pregătea  s-o  ia  la  fugă,  când 
întâmplător  îl  zări  pe  omul  despre  care  vorbeau  prietenele  sale. 

încremeni.  Ochii  i  se  dilatară  o  clipă,  şi  crezu  că  uitase  cum  să 
respire,  căci  dintr-o  dată,  inexplicabil,  o  apucase  o  ameţeală 
cumplită. 

Era  cel  mai  incredibil  de  arătos  bărbat  pe  care-1  văzuse  vreodată, 
înalt  ca  un  uriaş,  slab  dar  musculos  în  acelaşi  timp,  cu  umeri  laţi  şi 
păr  închis,  aproape  negru.  Pielea  îi  era  bronzată,  cu  siguranţă  după 
zile  întregi  petrecute  la  soare,  iar  ochii...  Doamne  Sfinte,  ochii  lui 
aveau  cea  mai  ispititoare  culoare:  un  căprui  închis,  ca  de  ciocolată. 
Erau  încreţiţi  la  colţuri,  cu  nişte  riduri  mici  şi  fermecătoare,  probabil 
pentru  că-şi  mijea  ochii  din  cauza  soarelui. 

Nu  părea  genul  care  să  râdă  prea  mult.  Nici  soiul  de  om  cu  care 
să-ţi  ardă  să  te  întâlneşti  noaptea  la  un  colţ  de  stradă,  sau  să-ţi 
petreci  viaţa...  O,  Doamne,  ce  făcuse? 

Smulse  evantaliul  lui  Alison  din  mână  şi,  nelăsându-i  prietenei 
sale  timp  să  protesteze,  începu  să-şi  facă  vânt  cu  înverşunare. 

Dumnezeule,  cald  mai  era! 

N-ar  fi  fost  mai  mare  ruşinea  dacă  leşina  la  picioarele  lui? 
Probabil  ar  fi  păşit  peste  ea,  în  drum  spre  uşă.  Taylor  clătină  din 
cap.  Trebuia  să-şi  controleze  gândurile  şi  să  se  calmeze.  Simţea  că 

roşise.  Ce  ridicol!  Nu  avea  niciun  motiv  să  se  ruşineze.  Căldura  era 
cauza.  Era  o  zăpuşeală  ca  în  purgatoriu. 

Oare  uriaşul  care  venea  spre  ea  era  acel  individ  cu  o  reputaţie 
îngrozitoare?  Doamne,  spera  că  nu.  Spusese  cumva  Constance  că-şi 
petrecuse  fiecare  noapte  cu  altă  femeie,  în  ultima  săptămână? 
Trebuia  s-o  întrebe  din  nou,  căci  dintr-o  dată  voia  să  ştie  totul 
despre  misteriosul  străin. 

Alison  îşi  smulse  evantaiul  înapoi.  Taylor  avu  senzaţia  că-i 
sfâşiase  rochia  de  sus  şi  până  jos.  Se  simţi  expusă,  dar  numai  o  clipă 
-  apoi  îşi  îndreptă  umerii,  afişă  un  zâmbet  şi  încercă  să-şi  aducă 
aminte  cum  să  se  poarte  ca  o  lady. 

Taylor  înţelegea  motivul  acelei  reacţii  bizare.  Era  visul  ei 
adeverit,  căci  îi  amintea  de  munteni.  După  ce  citise  atâtea  romane 
cu  Davy  Crockett  şi  Daniel  Boone,  începuse  să  şi-i  imagineze  ca  pe 
nişte  rude.  Amândoi  se  luptaseră  cu  sute  de  indieni.  Dar  niciunul 
nu  fusese  scalpat,  şi  în  cele  din  urmă  chiar  se  împrieteniseră  cu 
sălbaticii.  Oftă.  Prietenele  ei  o  imitară.  Se  vedea  clar  că  erau  la  fel  de 
fascinate  ca  ea. 

William  şi  Lucas  străbăteau  sala  de  bal  din  direcţii  diferite,  dar 
ajunseră  la  Taylor  în  acelaşi  timp.  îi  despărţea  doar  un  metru. 
William  se  afla  în  stânga  ei,  iar  Lucas,  în  dreapta. 

William  vorbi  cel  dintâi.  In  glasul  lui  se  simţea  o  undă  de  furie. 

—  Taylor,  vreau  să-ţi  spun  ceva  între  patru  ochi. 

—  Nu  te  duci  nicăieri  cu  ea,  se  răsti  nevastă-sa,  din  spate. 
Taylor  îi  ignoră  pe  amândoi.  II  privea  drept  pe  bărbatul  care-i 

risipise  orice  gând  logic.  Avea  cei  mai  frumoşi  ochi  din  lume. 

—  Eşti  mult  mai  înalt  decât  îmi  aminteam. 

Abia  şoptise  cuvintele.  Lucas  zâmbi.  Vocea  ei  îl  atrăgea.  Era 
guturală,  suavă,  a  dracului  de  excitantă. 

—  Eşti  mult  mai  drăguţă  decât  îmi  aminteam. 

Constance  avusese  dreptate.  Vorbea  cu  un  accent  tărăgănat 
adorabil.  în  jurul  ei  domnea  haosul.  Toţi  ceilalţi  începuseră  dintr-o 
dată  să  vorbească  în  acelaşi  timp.  Constance  şi  Jennifer  voiau  să  ştie 

când  îl  cunoscuse  Taylor  pe  străin,  Alison  o  ruga  să  o  prezinte, 
William  se  certa  cu  nevastă-sa,  iar  Hampton  şi  Morris  dezbăteau 
zgomotos  posibilitatea  ca  Taylor  să-1  fi  întâlnit  deja  pe  american, 
întrebându-se  cum  era  cu  putinţă. 

Taylor  oftă  din  nou.  Libertatea  era  la  doar  câţiva  paşi  distanţă. 

—  E  aproape  miezul  nopţii,  domnule? 
Drept  răspuns,  Lucas  dădu  scurt  din  cap. 

—  Acum  putem  pleca. 

Toate  cele  trei  fete  începură  să  tragă  de  ea. 

—  Să  plecaţi?  Taylor,  unde  crezi  că  te  duci?  se  revoltă  Constance. 

—  Se  duce  cu  el?  întrebă  Jennifer.  Nu  se  cade,  nu-i  aşa?  Ce-o  să 
creadă  lumea? 

—  Când  şi  unde  anume  v-aţi  cunoscut  voi  doi?  se  interesă 
Hampton. 

—  N-aveau  cum!  insistă  cu  încăpăţânare  Morris. 

—  Nu  pleci  nicăieri  cu  el!  strigă  William,  ca  să  se  facă  auzit  peste 
toată  zarva;  era  atât  de  furios,  încât  venele  gâtului  îi  ieşiseră  în 
relief,  iar  chipul  i  se  acoperise  cu  pete  roşii,  urâte.  Vii  cu  mine, 
Taylor.  Iţi  cer  să  discutăm  ceva  în  particular.  Ţopârlanul  ăsta  cu  care 
te  cobori  să  vorbeşti  este  de  fapt. . . 

Alison  îl  întrerupse: 

—  La  mai  taci,  William!  Taylor,  scumpo,  te  rog,  prezintă-mă 
acestui  gentleman. 

William  nu  se  lăsă  descurajat.  Dădu  s-o  prindă  pe  Taylor  de  braţ. 
Ordinul  lui  Lucas  îl  opri.  Era  rostit  în  şoaptă,  dar  stârnea  totuşi  fiori. 

—  Eu  în  locul  tău,  n-aş  atinge-o. 

Nu  ridicase  tonul,  şi  vorbea  destul  de  blajin,  dar  avertismentul  se 
simţea  clar,  iar  William  reacţionă  ca  şi  cum  Lucas  ar  fi  mugit  la  el. 
Făcu  repede  un  pas  înapoi  -  probabil  instinctiv,  îşi  spuse  Taylor,  dar 
tot  grăitor  era.  William  se  temea  cu  adevărat  de  el. 

Jane  scoase  o  exclamaţie  ascuţită. 

—  Ţine-o  pe  Taylor  aici,  William,  până  mă  duc  eu  să-1  chem  pe 
tata.  O  să  ştie  el  ce  e  de  făcut. 

îl  privi  furioasă  pe  Lucas,  adăugând: 

—  O  fi  soţul  meu  intimidat  de  tine,  dar  tatăl  meu  n-o  să  se  lase.  E 
tutorele  lui  Taylor. 

Lucas  îi  acordă  lui  Jane  la  fel  de  multă  atenţie  ca  unui  ţânţar 
enervant.  Nici  măcar  nu  se  osteni  s-o  privească. 

Taylor  se  hotărî  să-i  urmeze  exemplul.  Refuză  să  se  uite  la  ea, 
când  răspunse: 

—  Tatăl  tău  nu  e  tutorele  meu. 

—  O  să  fie!  se  lăudă  Jane.  Imediat  ce  moare  bătrâna.  Atunci  o  să- 
ţi  pară  rău,  Taylor.  Tata  o  să  te-nchidă-n  casă  înainte  de  a  ne  mai 
face  de  râs.  Toată  lumea  ştie  că  ai  nevoie  să  te  păzească  cineva. 

Morris  şi  Hampton  se  repeziră  primii  să-i  ia  apărarea. 

—  Tu  faci  lumea  de  râs,  Jane!  aproape  că  strigă  Hampton.  Nu  te- 
ai  întrebat  de  ce  nici  tu  şi  nici  William  n-aţi  primit  nicio  invitaţie  la 
petrecerile  din  sezonul  ăsta?  Amândoi  aţi  fost  tăiaţi  de  pe  toate 
listele. 

—  N-aţi  fost  invitaţi  astă  seară  aici  decât  pentru  că  aţi  primit 
invitaţia  cu  o  săptămână  înainte  să  fugiţi  împreună!  se  răsti  şi 
Morris.  Dar  de  data  asta,  ai  făcut-o  de  oaie!  Să  te  porţi  ca  o  ţoapă, 
tocmai  cu  logodnicul  lui  Taylor.  La  spune-mi:  chiar  îi  porţi  copilul 
în  burtă,  sau  ai  scornit-o  doar  ca  să-1  prinzi  în  plasă? 

—  Cum  îndrăzneşti  să-mi  defăimezi  aşa  caracterul!  ţipă  Jane;  îşi 
bătu  soţul  pe  umăr  ca  să-i  atragă  atenţia.  William,  n-ai  de  gând  să- 
mi  aperi  onoarea? 

William  Merritt  nu  scoase  o  vorbă.  Era  atent  numai  la  Taylor. 

—  Lady  Taylor  nu  e  nici  nebună,  nici  proastă,  dar  voi  sunteţi  şi 
una,  şi  alta,  dacă  vă  închipuiţi  că  a  făcut  ceva  ce  nu  se  cuvine!  Eşti 
vrednică  de  dispreţ,  Jane  -  da,  da!  întări  indignat  Morris.  Tu  şi 
William  vă  meritaţi.  Mă  rog  să  căpătaţi  amândoi  ce  vi  se  cuvine. 

Duelul  cuvintelor  se  transformase  într-un  război  al  strigătelor, 
apoi  al  îmbrâncelilor.  Lui  Taylor  îi  era  imposibil  să  mai  urmărească 
cine  ce  insulte  arunca.  Alison  o  trăgea  iar  de  braţ,  iar  Constance  o 
tot  împungea  în  umăr  de  la  spate,  rugând-o  să-i  explice  ce  se 

întâmpla.  Jennifer,  împăciuitoarea  grupului,  încerca  să-i  convingă 
pe  toţi  să  vorbească  mai  încet. 

In  clipa  următoare,  William  îl  făcu  pe  Lucas  bastard.  Alison, 
Jennifer  şi  Constance  scoaseră  un  ţipăt  scurt,  aproape  la  unison. 
Taylor  îl  aşteptă  pe  Lucas  să  se  apere.  Trecură  cincisprezece  secunde 
până-şi  dădu  seama  că  nu  avea  să  spună  sau  să  facă  nimic. 

Dintr-o  dată,  simţi  nevoia  să-1  apere.  Se  întoarse  indignată  spre 
Alison,  îi  înhăţă  evantaiul  din  mână  şi,  înainte  să  ghicească  cineva 
ce  avea  de  gând,  îl  plesni  pe  William  peste  faţă  cu  evantaiul,  apoi 
reveni  spre  Alison. 

—  Mulţumesc,  spuse  ea,  înapoindu-i-1. 

Alison  o  privea  cu  gura  căscată.  William,  în  schimb,  nu  era  în 
stare  să  înţeleagă  că  Taylor  ajunsese  la  capătul  răbdării. 

—  Dacă  m-ai  asculta  numai,  începu  el,  ţi-ai  da  seama  că  spun 
adevărul.  Nu  e  decât  un. . . 

Taylor  smulse  iar  evantaiul  lui  Alison. 

—  O  vorbă  de  ocară  să  mai  scoţi,  şi  jur  că-ţi  scot  ochii! 

—  Taylor,  ce  te-a  apucat?  şopti  Alison. 

Taylor  aruncă  evantaiul  spre  ea.  Se  întoarse  spre  Lucas. 

—  Putem  să  plecăm,  vă  rog,  domnule? 
Părea  disperată.  Lucas  zâmbi. 

—  Da,  răspunse  el.  E  trecut  de  miezul  nopţii. 

Dădu  din  cap  spre  Morris  şi  Hampton,  apoi  porni  spre  ieşire. 
Trecând  pe  lângă  Taylor,  o  luă  de  mână  şi-şi  continuă  drumul.  Se 
lăsă  trasă  după  el  -  şi,  pe  toţi  sfinţii,  acum  zâmbea  de-a  binelea. 

Strigătul  lui  Hampton  îl  făcu  pe  Lucas  să  se  oprească  pe  treapta 
de  sus. 

—  O  să  fie  în  siguranţă  cu  tine? 
încet,  Lucas  se  întoarse  şi  răspunse: 

—  Da,  în  deplină  siguranţă. 
Alison  alergă  şi  ea,  strigând: 

—  Taylor,  înainte  să  pleci,  nu  vrei,  te  rog,  să  mă  prezinţi 
domnului? 

—  Da,  sigur  c-am  să  te  prezint,  acceptă  Taylor.  Este... 

Din  minte  i  se  risipi  orice  gând.  Dumnezeule  mare,  nu-şi  mai 
amintea  numele  lui.  O  cuprinse  panica.  Nu  ştia  dacă  să  izbucnească 
în  râs  sau  în  plâns.  Poate  că  Jane  avea  dreptate,  la  urma  urmei. 
Poate  că  înnebunise  şi  avea  nevoie  de  un  paznic. 

Deschise  gura  să  răspundă.  Nu  ieşi  nicio  vorbă. 

—  Ei?  nu  se  lăsă  Alison,  încruntată,  proptindu-şi  mâinile  în 
şolduri.  Cine  e? 

—  Da,  se  repezi  şi  Constance,  cine-i? 

Taylor  îşi  privi  însoţitorul,  sperând  să-i  vină  în  ajutor.  Acesta  însă 
parcă  amuţise.  Nu  făcea  decât  s-o  privească,  în  aşteptare. 

Era  copleşită.  De  ce  nu-şi  putea  aminti  numele  lui?  Trase  adânc 
aer  în  piept,  clătină  din  cap,  apoi  se  întoarse  spre  prietenele  ei. 

Nu-şi  amintea  cine  era,  dar  măcar  îşi  amintea  ce  era. 

—  E  soţul  meu. 


44 


Capitolul  2 


Adevărul  rămâne  adevăr  până  la  capătul  socotelilor. 

William  Shakespeare,  „Măsură  pentru  măsură" 

Nu  primiră  deloc  uşor  vestea.  Alison,  Jennifer  şi  Constance  erau 
prea  uluite  ca  să  scoată  o  vorbă,  aşa  că  în  schimb  începură  să  zbiere 
pe  rând.  Hampton  şi  Morris  erau  vizibil  încântaţi  de  anunţ.  Chiuiră 
la  unison.  Jane  mugi  o  blasfemie  spurcată,  care  nu  se  poate  repeta, 
acoperită  doar  parţial  de  răcnetul  de  refuz  al  lui  William. 

Lucas  ignora  haosul.  Luă  pelerina  lui  Taylor  de  la  valet,  i-o  puse 
pe  umeri,  apoi  o  luă  iar  de  mână  şi  ieşi.  Fata  trebuia  să  alerge  ca  să 
ţină  pasul  cu  el.  Cu  mâna  liberă,  îşi  ridică  poalele  rochiei  ca  să  nu  se 
împiedice  pe  trepte. 

Lucas  nu  încetini  decât  când  ajunseră  pe  aleea  circulară.  Acolo  se 
opri  şi,  după  ce-i  făcu  semn  vizitiului  să  aducă  trăsura,  îi  dădu 
drumul  şi  se  întoarse  spre  ea. 

Imediat,  Taylor  începu  să  se  aranjeze.  îşi  netezi  părul  pe  umeri, 
îşi  potrivi  pelerina  şi  duse  mâna  la  buzunar  să-şi  scoată  mănuşile. 

Mâinile  îi  tremurau.  Lucas  observă  că-i  era  greu  să-şi  pună 
mănuşile.  Se  vedea  clar  că  era  încurcată,  poate  chiar  puţin  speriată. 
Se  întrebă  dacă  din  cauza  reacţiei  prietenilor  şi  duşmanilor  ei  faţă  de 
veste,  ori  dacă  era  şi  el  în  vreun  fel  responsabil.  Se  gândi  s-o  întrebe 
de  ce  tremura,  apoi  respinse  ideea.  Probabil  nu  i-ar  fi  plăcut  să  ştie 
că  era  conştient  de  stânjeneala  ei. 

La  drept  vorbind,  nici  nu  prea  ştia  ce  să  creadă  despre  ea.  Era  atât 
de  delicată  şi  feminină,  dar  în  acelaşi  timp,  cu  siguranţă,  încordată 
ca  un  arc.  Roşea  ca  o  şcolăriţă  şi  nu-1  putea  privi  în  ochi.  Sfiala  ei  îl 
amuza.  încercă  să  şi-o  imagineze  în  sălbăticia  Teritoriului  Montana 
şi  aproape  că  izbucni  în  râs.  Lady  Taylor  n-ar  fi  rezistat  acolo  nici 
cinci  minute.  Ştia  că  o  judeca  pripit,  bazându-se  numai  pe  aparenţe. 

Totuşi,  nu  credea  că  se  înşela.  Arăta  la  fel  de  fragilă  şi  gingaşă  ca  un 
bibelou  de  porţelan  fin  pe  care  să-1  admire  de  la  distanţă,  fără  să-1 
atingă.  Porţelanul  se  spărgea  uşor,  şi  la  fel  părea  şi  ea.  Nu,  n-ar  fi 
putut  supravieţui  în  sălbăticie  şi,  slavă  Domnului,  niciodată  n-avea 
să  trebuiască  să  fie  pusă  la  încercare. 

îşi  aminti  dintr-o  dată  cum  folosise  evantaiul  acela  ridicol  de 
hârtie  ca  pe  o  armă  împotriva  lui  Merritt.  în  niciun  caz  nu  fusese 
timidă.  Inconsecvenţa  ei  îl  făcu  să  se  încrunte.  în  sfârşit,  Taylor  îşi 
adună  destul  curaj  ca  să-1  privească.  Simţea  că  roşea  şi  se  ruga  să  nu 
fie  atât  de  necontrolată.  Probabil  o  credea  o  neroadă.  Dumnezeu  îi 
era  martor  că  la  fel  se  simţea  şi  ea.  Era  hotărâtă  să  se  scuze,  oricât  de 
jenant  ar  fi  fost.  Trebuia  să  recunoască,  din  păcate,  că  nu-şi  amintea 
numele  lui.  îl  văzu  încruntându-se  şi  imediat  uită  de  orice  scuze. 
Presupuse  că  era  iritat  pentru  că  dăduse  de  gol  secretul,  şi  se  simţea 
destul  de  vinovată  şi  fără  reproşurile  lui. 

—  Vă  rog  să  nu  fiţi  supărat  pe  mine,  domnule.  Ştiu  că  n-ar  fi 
trebuit  să  spun  nimănui  că  suntem  căsătoriţi,  dar  eram  pur  şi 
simplu  prea  tulburată  ca  să  mai  gândesc  limpede.  William  spunea 
nişte  lucruri  atât  de  îngrozitoare  despre  dumneavoastră,  iar  eu  tot 
aşteptam  să  vă  apăraţi.  îmi  dau  seama  că  aţi  fost  învăţat  încă  de  mic 
să  fiţi  un  gentleman  cu  orice  ocazie,  dar  există  totuşi  situaţii  în  care 
trebuie  să  lăsăm  la  o  parte  bunele  maniere.  Zău  că  ar  trebui  să 
învăţaţi  să  vă  apăraţi.  Cred  că  protejarea  propriei  onoare  e  mai 
importantă  decât  galanteria.  Dumneavoastră  nu  credeţi? 

îl  aşteptă  să-i  răspundă.  Lucas  se  încăpăţâna  să  tacă.  Probabil  nu 
era  de  acord  cu  ea.  Taylor  oftă,  pentru  a-şi  ascunde  nervozitatea. 

—  Să  vă  gândiţi  la  ce  v-am  spus.  Cred  că  vă  veţi  da  seama,  cu 
timpul,  că  sugestia  mea  are  o  anumită  raţiune. 

îl  lăsase  fără  grai.  Lucas  era  pur  şi  simplu  prea  uimit  ca  să  spună 
ceva.  Niciodată  în  viaţa  lui  nu  fusese  luat  drept  un  gentleman.  Şi 
nimeni  nu  încercase  vreodată  să-i  apere  onoarea.  Era  amuzant  şi 
umilitor.  Vedea  clar,  după  expresia  ei  onestă,  că  sincer  credea 
fiecare  cuvânt  pe  care-1  rostea,  şi  se  întreba  dacă  era  cazul  s-o 

lămurească,  sau  să  mai  aştepte.  Birjarul  scosese  în  sfârşit  trăsura  din 
aglomeraţia  de  pe  alee.  Aceasta  încă  se  mai  legăna,  când  Lucas  se 
întoarse  să-i  deschidă  lui  Taylor  uşa.  Răgetul  lui  William  şi 
exclamaţia  şoptită  a  lui  Taylor  îl  făcură  să  se  oprească. 

—  Taylor,  aşteaptă! 

—  Vai  de  mine,  acum  ce  mai  vrea? 
Instinctiv,  Taylor  se  întoarse  spre  scară. 

William  cobora  în  fugă  treptele,  sărindu-le  câte  două.  Lucas 
începea  să  ajungă  la  capătul  răbdării. 

—  Urcă-n  caleaşcă,  Taylor,  îi  ordonă  el,  iritat.  Mă  ocup  eu  de  el. 
Taylor  îi  ignoră  ordinul. 

—  Doresc  foarte  mult  să  mă  lase  în  pace  şi  sunt  hotărâtă  să  i-o 
spun.  Nu  puteţi  duce  luptele  mele  în  locul  meu,  domnule.  Trebuie 
să  mă  apăr  singură.  Ştiţi  că  era  cât  pe  ce  să  mă  mărit  cu  el? 

Făcu  o  pauză  de  efect,  cu  un  fior  dramatic,  apoi  continuă: 

—  Vă  puteţi  imagina?  îi  mulţumesc  lui  Dumnezeu  aproape  în 
fiecare  oră  că  am  scăpat  de  o  asemenea  tragedie. 

Lucas  se  întoarse  spre  ea.  Când  îi  văzu  expresia  nemulţumită, 
zâmbi. 

—  Oră  de  oră?  repetă  el. 

—  Oră  de  oră,  dădu  din  cap  Taylor. 

In  sfârşit,  William  ajunse  pe  treapta  de  jos. 

—  Amintiţi-vă  ce  v-am  învăţat,  şi  apăraţi-vă,  îi  şopti  Taylor  lui 
Lucas. 

—  Nu  joci  cinstit,  Taylor,  începu  William,  oprindu-se  la  doi  paşi 
de  ea.  Nu  mi-ai  dat  ocazia  să-ţi  explic  de  ce  a  trebuit  să  mă  însor  cu 
Jane.  Măcar  atâta  lucru  îmi  datorezi.  Tot  timpul  pe  care  l-am 
petrecut  făcându-ţi  curte. . . 

—  Nu-ţi  datorez  nimic,  William.  Pleacă  şi  lasă-mă-n  pace.  Nu  mai 
am  nimic  să-ţi  spun. 

William  parcă  nici  n-ar  fi  auzit-o. 

—  Putem  continua  ca  înainte.  Ai  să  vezi.  Te  voi  face  să  uiţi  că 
sunt  căsătorit. 

Fu  atât  de  şocată,  încât  ar  fi  căzut  de  pe  picioare,  dacă  nu  s-ar  fi 
ţinut  de  braţul  lui  Lucas.  Acesta  îi  vorbi,  fără  să-şi  ia  privirea  de  la 
William. 

—  Voi  încheia  cu  plăcere  această  discuţie  în  locul  tău.  Ajunge  să- 
mi  spui. 

Taylor  clătină  din  cap. 

—  Mâine  am  să  trec  pe  la  tine,  în  zorii  zilei,  înainte  de  a  se  trezi 
Jane,  continuă  William  pe  cel  mai  firesc  ton.  Vom  găsi  un  loc  liniştit 
unde  să  putem  sta  de  vorbă.  Trebuie  să  te  ajut  să  înţelegi.  Ştiu  că  te- 
am  rănit.  Totuşi,  ăsta  n-a  fost  în  niciun  caz  un  motiv  suficient  ca  să 
minţi  că  te-ai  măritat.  Ce  te-o  fi  făcut  să  născoceşti  o  poveste  atât  de 
scandaloasă? 

Taylor  fu  prea  şocată  de  sugestia  lui  William  ca  să  facă  mai  mult 
decât  să-1  privească  încruntată.  Dumnezeule  mare,  ce-o  fi  găsit  la  el? 
Cum  îl  putuse  găsi  vreodată  chipeş?  Părul  lui  negru  şi  ochii  verzi  n- 
o  mai  atrăgeau.  îl  crezuse  un  om  fermecător.  Acum  nu  mai  vedea  în 
el  decât  un  diavol  uns  la  vorbă.  Doamne,  ce  idioată  fusese!  William 
Merritt  nu  avea  nicio  calitate.  O  dezgusta,  căci  îi  lipseau  trăsăturile 
pe  care  ea  le  preţuia  cel  mai  mult:  onoarea,  integritatea  şi  loialitatea. 

—  îndrăzneşti  să  sugerezi  că  aş  mai  avea  de-a  face  cu  tine  după... 
după... 

Era  prea  indignată  ca  să  mai  continue.  Nu  voia  să  facă  o  scenă.  Şi- 
n  plus,  nimic  nu  l-ar  fi  făcut  să  înţeleagă  cât  de  grav  o  insultase. 
Chiar  credea  că  s-ar  fi  gândit,  măcar,  să  devină  amanta  lui? 

I  se  întorcea  stomacul  pe  dos.  Simţea  cum  îi  ardeau  obrajii. 
Clătină  din  cap,  apoi  se  întoarse  spre  uşa  trăsurii.  Lucas  o  luă  de  cot 
ca  s-o  ajute  să  se  urce,  apoi  porni  după  ea. 

William  făcu  un  pas  înainte. 

—  Nu  trebuie  să-1  laşi  să  te  conducă  acasă!  strigă  el.  E  un  bastard, 
să  ştii,  cu  o  reputaţie  la  fel  de  păcătoasă  ca  a  diavolului! 

Taylor  se  înfurie  din  nou.  Deschise  uşa  mai  larg,  gata  să-1 
lovească  pe  Lucas  cu  ea. 

—  N-ai  să  vorbeşti  despre  soţul  meu  cu  o  asemenea  lipsă  de 

respect!  Piei  din  ochii  mei,  William,  şi  niciodată  să  nu  mai 
îndrăzneşti  să-mi  adresezi  o  vorbă!  Eşti  un  om  rău,  şi  nu  vreau  să 
mai  am  de-a  face  cu  tine. 

Şi,  apucând  strâns  clanţa,  trânti  uşa. 

Lucas  o  auzi  bombănind.  William  era  încăpăţânat  ca  un  catâr. 
Refuza  să  creadă  cel  mai  elementar  adevăr.  Rezemându-se  de 
trăsură,  Lucas  îşi  încrucişă  braţele  pe  piept,  aşteptând  să  vadă  ce- 
avea  să  facă  în  continuare. 

—  Eşti  foarte  tulburată,  Taylor.  înţeleg  ce  simţi.  Crezi  că  te-am 
abandonat  şi  din  cauza  asta  ai  minţit  că  te-ai  măritat.  Mâine 
dimineaţă,  la  prima  oră,  vom  sta  de  vorbă.  Atunci,  ai  să  mă  ierţi. 

Taylor  renunţă.  îşi  aruncă  mâinile  în  sus,  vexată,  apoi  îl  bătu  pe 
Lucas  pe  umăr,  prin  fereastră. 

—  Urcaţi,  vă  rog.  Acum  aş  dori  să  plecăm. 

—  Nu  mi-a  venit  şi  mie  rândul?  întrebă  Lucas.  Sunt  sigur  că  l-aş 
putea  convinge. 

William  îl  fulgeră  cu  privirea.  Lucas  îi  zâmbi. 

—  Prefer  să  nu  vă  amestecaţi,  domnule,  spuse  Taylor  din  trăsură. 

—  Sunt  amestecat  deja,  acum  că  eşti  soţia  mea,  Taylor. 
William  scoase  un  zbieret  ca  de  animal  rănit.  Lui  Taylor  i  se  păru 

că  suna  ca  guiţatul  unui  porc  înjunghiat. 

—  Chiar  te-ai  măritat  cu  el?  Eşti  nebună?  Nu-ţi  dai  seama  ce-ai 
făcut? 

Taylor  deschise  iar  uşa.  Se  aplecă  afară,  cu  gândul  să-i  tragă  o 
ultimă  săpuneală,  dar  expresia  de  pe  chipul  lui  Lucas  o  făcu  să  tacă. 
Ochii  lui  deveniseră...  reci.  Probabil  voia  să  evite  o  scenă,  căci  pe 
trepte  începuseră  să  se  adune  şi  alte  cupluri,  privindu-1  în  tăcere  pe 
William  cum  se  făcea  de  râs. 

Hampton  şi  Morris  coborâră  în  fugă  scara.  Cu  un  zâmbet  forţat, 
Taylor  se  retrase  în  trăsură. 

—  N-am  putea  să  plecăm  acum,  vă  rog?  şopti  ea,  sperând  ca 
Lucas  s-o  audă. 

—  Ba  da,  fu  el  de  acord. 

Se  întoarse  să  se  urce  în  trăsură,  dar  următoarele  cuvinte  ale  lui 
William  îl  opriră  iar. 

—  Călătorie  sprâncenată  la  amândoi!  Ce  simţi  la  gândul  că  mai 
întâi  a  fost  a  mea,  frate?  Aduni  resturile  după  mine.  Nu-i  bună  decât 
pentru  un  sălbatic  ca  tine!  răcni  el. 

Insulta  o  copleşi  pe  Taylor.  Apoi  văzu  expresia  lui  Lucas  -  şi, 
într-o  clipă,  o  cuprinse  spaima.  Niciodată  nu  mai  văzuse  o 
asemenea  furie.  Părea  gata  să  facă  moarte  de  om.  Sub  ochii  ei,  se 
transformase  într-un  barbar. 

—  Acum  e  rândul  meu. 

Nu-i  plăcea  deloc  cum  sunau  acele  cuvinte.  Scutură  insistent  din 
cap,  dar  Lucas  o  ignoră. 

William  îşi  dădu  seama  că  mersese  prea  departe  când  văzu 
expresia  de  pe  chipul  lui  Lucas.  Instinctiv,  făcu  un  pas  înapoi,  după 
care  se  întoarse  la  stânga,  apoi  la  dreapta,  căutând  o  cale  de  scăpare. 
Nu  găsi  niciuna.  Hampton,  alb  la  faţă  ca  făina,  şi  Morris,  roşu  ca 
focul,  îi  tăiau  drumul  prin  ambele  direcţii.  Auziseră  ce  spusese 
despre  Taylor  şi  nu-şi  mai  reveneau  din  indignare. 

Lucas  îl  domina  cu  statura  lui.  întinse  mâna,  îl  apucă  pe  William 
de  gât  şi-1  ridică  în  aer,  după  care  îi  trânti  un  pumn  în  faţă. 

Continuă  să-1  ţină  suspendat,  în  timp  ce-i  vorbea. 

—  Dacă  mai  repeţi  vreodată  o  asemenea  infamie,  mă  întorc  aici  şi 
te  omor  cu  mâinile  mele. 

După  această  promisiune  cruntă,  îl  aruncă  pe  trotuar.  William  se 
prăbuşi  la  pământ  cu  o  bufnitură  înfundată. 

Lucas  le  zâmbi  lui  Morris  şi  Hampton.  Pe  un  ton  blajin,  îi  întrebă: 

—  O  să  mă  anunţaţi  dacă  mai  spune  ceva  necuviincios  despre 
soţia  mea,  nu-i  aşa,  băieţi? 

Hampton  dădu  din  cap,  atent  la  William,  care  se  chinuia  să  se 
adune  pe  picioare. 

Lucas  se  urcă  în  trăsură,  închise  uşa  şi  se  rezemă  de  spătar,  în  faţa 
lui  Taylor.  Pe  chip  avea  un  zâmbet  de  satisfacţie. 

în  sfârşit,  porniră.  Taylor  încercă  să  se  strângă  în  colţul  opus,  ca 

să  stea  cât  mai  departe  de  el.  Era  o  încercare  ridicolă,  în  spaţiul 
strâmt  al  trăsurii,  dar  pe  moment  nu  gândea  prea  logic.  Era  prea 
ocupată  să-şi  înfrunte  panica.  Trase  de  două  ori  aer  în  piept,  adânc, 
ca  să  se  calmeze.  N-o  prea  ajută,  dar  voia  să-şi  ascundă  nervozitatea. 
Avea  şi  ea  mândria  ei,  la  urma  urmei. 

—  Un  gentleman  nu  rezolvă  disputele  cu  pumnii,  decretă  ea. 

îl  aşteptă  să-şi  prezinte  scuzele.  Lucas  nu  scotea  o  vorbă.  Se 
hotărî  să  insiste. 

—  Cred  că  i-aţi  rupt  nasul.  Nu  aveţi  nimic  de  spus,  domnule? 

—  Doamne,  ce  bine  m-am  simţit! 

—  Mă  scuzaţi? 

Lucas  o  privi  cum  îşi  frângea  mâinile,  atât  de  agitată  încât 
mănuşile  începuseră  să-i  iasă.  După  câteva  momente,  repetă: 

—  Am  spus  că  m-am  simţit  foarte  bine.  N-ai  vrea  să  te  mint,  nu-i 
aşa? 

—  Nu,  desigur  că  n-aş  vrea  să  mă  minţiţi.  Nu  vă  pare  rău  deloc? 

—  Nu.  De  mult  voiam  să-1  pocnesc. 

—  Da,  dar  o  dată  ce  aţi...  încheiat  această  acţiune  spontană  şi 
necontrolată,  şi  aţi  avut  timp  să  vă  gândiţi  la  toate  ramificaţiile  unei 
asemenea  conduite  nedemne  de  un  gentleman,  n-aţi  ajuns  la 
concluzia... 

—  Am  ajuns  la  concluzia  că  visele  se  adeveresc,  o  întrerupse  el, 
tărăgănat.  Asta  e  singura  mea  concluzie. 

Taylor  oftă  sonor.  Lucas  hotărî  să  schimbe  subiectul. 

—  Nu-ţi  mai  aminteşti  numele  meu,  nu-i  aşa? 

în  glasul  lui  se  simţea  un  anume  amuzament.  Taylor  nu-i  vedea 
chipul,  căci  în  trăsură  era  întuneric,  dar  bănuia  că  zâmbea.  într-o 
bună  zi,  poate  că  şi  ea  avea  să  vadă  hazul  situaţiei.  Deocamdată, 
însă,  era  prea  copleşită.  Pe  lista  ororilor  care-i  încărcau  conştiinţa, 
primul  era  faptul  ca  fusese  atât  de  uitucă.  Urma  imaginea  lui 
William  trântit  la  pământ.  începea  să  se  teamă  din  nou,  şi  numai 
fiindcă  era  singură  cu  acest  om.  Dumnezeule  mare,  se  măritase  cu 
un  bărbat  complet  străin! 

—  De  obicei,  nu  sunt  atât  de  uitucă,  spuse  ea.  E  adevărat  că  nu 
mi-am  amintit  numele  dumneavoastră,  dar  numai  fiindcă  eram  atât 
de  încurcată. 

—  Ce  te-a  făcut  să  le  spui. . .? 

Taylor  nu-1  lăsă  să-şi  termine  întrebarea. 

—  Sunteţi  soţul  meu,  vreţi,  nu  vreţi. 

—  Sunt  ocrotitorul  tău  legal,  o  corectă  el,  căci  îi  plăcea  mult  mai 
mult  cum  suna. 

Taylor  ridică  din  umeri. 

—  V-aţi  căsătorit  cu  mine  ca  să-mi  deveniţi  ocrotitor.  Făcea  parte 
din  acord,  mai  ştiţi? 

Lucas  oftă. 

—  Mai  ştiu. 

Părea  iritat.  Taylor  nu  putea  să  conchidă  decât  că  împrejurările 
nu-1  prea  încântau.  încercă  să  nu  se  simtă  ofensată.  Ştia  că  nu  voise 
să  se  însoare,  chiar  bunica  ei  i-o  spusese.  Prin  urmare,  era  ridicol  să 
se  simtă  lezată.  în  fond,  abia  îl  cunoştea.  Şi-n  plus,  încă  se  mai  temea 
de  el.  Nu  avea  timp  pentru  alte  griji. 

Cum  putuse  crede  vreodată  că  era  un  gentleman?  Doamne,  îl 
învăţase  să  se  apere  singur!  Simţi  că  roşea. 

Dintr-o  dată,  fu  foarte  recunoscătoare  că  în  trăsură  era  atât  de 
întuneric. 

învinge-ţi  teama,  îşi  spuse  ea.  O  femeie  liberă  o  putea  face,  nu?  îşi 
drese  vocea. 

—  Când  aţi  vorbit  prima  oară  cu  William  Merritt,  expresia  din 
ochii  dumneavoastră  mi-a  reţinut  atenţia.  M-aţi  făcut. . . 

—  Te-am  făcut  să  ce...?  se  interesă  Lucas,  mirat  de  sfiala  ei 
neaşteptată. 

—  Să  mă  îngrijorez,  recunoscu  Taylor.  Ştiu  că  mi-a  defăimat 
caracterul  şi  de  aceea  l-aţi  lovit,  dar  am  senzaţia  că  vă  displăcea  încă 
dinainte  de  a  fi  spus  acele  lucruri  neplăcute  despre  mine.  Aşa  e?  îl 
antipatizaţi  şi  înainte. . . 

—  îl  urăsc  pe  ticălosul  ăsta. 

Nu  putea  vorbi  mai  clar  decât  atât.  Taylor  zâmbi,  fără  să-şi  dea 
seama  de  ce.  Probabil  îngrijorarea  îi  cam  lua  minţile. 

—  De  aceea  v-aţi  însurat  cu  mine?  Vă  gândeaţi  să-1  pedepsiţi  pe 
fratele  dumneavoastră? 

—  Nu,  răspunse  el.  Aveam  nevoie  de  bani.  Bunica  ta  mi-a  făcut  o 
ofertă  pe  care  n-o  puteam  refuza.  Răzbunarea  a  fost  un  stimulent  în 
plus.  Taylor,  probabil  ar  trebui  să  vorbim  despre  cum  va  merge 
aranjamentul  ăsta.  Până  acum  n-am  avut  timp. 

—  Nu  avem  ce  să  vorbim.  Eu  am  să  mă  ţin  de  cuvânt.  Nu  trebuie 
să  vă  faceţi  griji.  Ştiu  că  nu  voiaţi  să  vă  însuraţi.  Şi,  înţelegeţi,  acesta 
este  unul  dintre  numeroasele  motive  pentru  care  bunica  mea  v-a 
găsit  atât  de  atrăgător. 

Nu  înţelegea. 

—  M-ai  ales  fiindcă  nu  voiam  să  mă  însor? 

—  Da,  răspunse  simplu  Taylor. 

—  N-are  niciun  sens,  Taylor. 

—  Pentru  mine  are  sens,  susţinu  ea.  Voiam  să  fiu  liberă,  iar 
căsătoria  cu  dumneavoastră  mă  ajuta  în  acest  scop.  în  niciun  caz  nu 
voiam  să  mă  mărit,  nici  eu.  Dar  unchiul  Malcolm  aştepta  să  mă  ia  în 
primire,  iar  Doamna  şi  cu  mine  ştiam  că,  la  moartea  ei,  m-ar  fi  silit 
să  mă  mărit  cu  cine  voia  el.  Acum  am  o  protecţie  legală  împotriva 
unchiului  meu,  adăugă  ea  dând  din  cap.  Pentru  că  vă  port  numele. 
Apropo,  care  este? 

—  Ross,  răspunse  el.  Lucas  Ross. 

Nici  acum  nu-şi  amintea  să-1  mai  fi  auzit  înainte.  Nu  voia  să 
recunoască,  însă.  Ar  fi  crezut-o  complet  imbecilă. 

—  Da,  desigur.  Lucas  Ross.  Acum  îmi  amintesc,  minţi  ea.  E  un 
nume  foarte. . .  american,  nu-i  aşa? 

Lucas  nu  avea  nici  cea  mai  vagă  idee  la  ce  se  referea.  Toată 
situaţia  i  se  părea  ridicolă. 

Era  atât  exasperat,  cât  şi  amuzat  de  mireasa  lui.  Dumnezeule,  se 
căsătorise  cu  adevărat,  iar  acum,  dacă  stătea  să  se  gândească,  îşi 
dădea  seama  că  nu  ştia  nimic  despre  ea.  Decât  că  era  o  femeie 

incredibil  de  arătoasă.  Iar  asta,  îşi  spunea,  n-ar  fi  trebuit  să  conteze 
cu  nimic. 

—  In  zilele  noastre,  nicio  femeie  nu  mai  poate  fi  forţată  să  se 
mărite  împotriva  voinţei  ei,  remarcă  el. 

Taylor  pufni,  deloc  ca  o  lady. 

—  Poate  în  America,  dar  nu  şi  în  Anglia.  Şi-n  niciun  caz  când 
sunt  la  mijloc  moşii,  fabrici  şi  conturi  în  bancă.  Mai  există  şi  alte 
împrejurări  pe  care  nu  le  cunoaşteţi  şi  de  fapt  nici  nu  e  nevoie  să  le 
ştiţi,  domnule.  De  ajuns  să  spunem  că  Doamna  v-a  ales  fiindcă  ştia 
că  vă  veţi  achita  de  învoială,  apoi  vă  veţi  retrage.  După  ce  ajung  la 
Boston,  totul  va  fi  în  regulă.  Nu  v-aţi  răzgândit,  nu-i  aşa? 

în  voce  i  se  distingea  îngrijorarea.  Lucas  răspunse: 

—  Nu,  şi  nici  n-am  să  mă  răzgândesc. 

—  Bine. . .  oftă  Taylor. 

Era  atât  de  tânără,  atât  de  inocentă...  Datoria  lui  era  aceea  de  a  o 
duce  la  Boston  cu  bine  şi  a  o  da  în  primire  avocaţilor  de-acolo,  după 
care  era  liber  să  plece. 

—  Mai  sunt  şi  alţi  oameni,  în  afară  de  avocaţii  tăi,  care  să  aibă 
grijă  de  tine? 

—  Să  aibă  grijă  de  mine?  Sunt  capabilă  să-mi  port  singură  de 
grijă,  domnule  Ross. 

Părea  indignată.  Lucas  zâmbi.  Era  clar  că  o  iritase  cu  întrebarea 
lui  formulată  neinspirat.  Totuşi,  în  reacţia  ei  scandalizată  nu  se 
simţise  şi  teamă,  iar  Lucas  reţinu  acest  amănunt,  pentru  viitor.  Când 
era  furioasă,  Taylor  uita  să  se  mai  teamă. 

Şi-i  era  teamă,  ba  bine  că  nu,  îi  era  teamă  de  el.  Din  momentul 
când  îl  văzuse  venind  spre  ea  prin  sala  de  bal,  se  speriase  ca  un 
iepuraş  prins  în  capcană.  Dar  nu  cumva  observase  şi  uşurare?  N- 
avea  niciun  sens.  Cum  putea  să  fie  speriată  şi  uşurată  în  acelaşi 
timp? 

—  Voiam  să  te  întreb  dacă  mai  ai  rude  la  Boston,  explică  el. 

—  Da,  am. 

Omise  intenţionat  să  precizeze  detaliul  că  rudele  respective  erau 

în  vârstă  de  numai  doi  ani.  Nu  era  nevoie  să  ştie  şi  acest  amănunt. 

—  Bun. 

Părea  uşurat.  Taylor  încercă  să  nu  se  enerveze. 

—  în  America,  femeile  trebuie  să  fie  îngrijite  ca  nişte  copii? 

—  Unele,  da. 

—  Ei  bine,  nu  şi  eu,  declară  ea.  Sunt  foarte  descurcăreaţă. 
Oricum,  lăsând  la  o  parte  rudele  şi  avocaţii  care  mă  aşteaptă,  mai 
sunt  şi  câţiva  bancheri  dispuşi  să-mi  uşureze  integrarea  în  societatea 
bostoniană.  Sunt  sigură  că  cineva  mi-a  şi  găsit  o  locuinţă  potrivită. 
Dumneavoastră  unde  locuiţi,  domnule? 

—  Nu-mi  mai  tot  spune  „domnule".  Mă  cheamă  Lucas. 

—  Iar  pe  mine,  Taylor. 
O,  Doamne,  dar  ştia  deja! 

—  Voiam  să  spun  că  vă  dau  permisiunea  să-mi  spuneţi  Taylor. 
Aveţi  o  fermă  undeva,  în  sălbăticie,  nu-i  aşa? 

Iar  părea  îngrijorată.  Lucas  ar  fi  vrut  s-o  liniştească,  dar  nu  ştia 
cum  să  procedeze.  Era  nărăvaşă  ca  un  mânz.  Drumul  până  în 
America  avea  să  dureze  o  veşnicie,  dacă  Taylor  continua  să  fie  aşa 
de  timidă  cu  el. 

—  Bunica  ta  nu  ţi-a  spus  detaliile? 

—  Nu.  N-a  avut  timp.  înţeleg  că  a  petrecut  destul  de  mult  timp 
cu  dumneavoastră.  Aţi  vizitat-o  de  multe  ori,  până  s-a  hotărât  să  vă 
roage  să  vă  însuraţi  cu  mine,  nu-i  aşa? 

-Da. 

—  Eu  m-am  întors  din  Scoţia  abia  în  după-amiaza  asta. 
Dumneavoastră  eraţi  acolo,  aşteptând,  iar  Doamna  a  spus  că 
pastorul  întârziase  din  cauza  unei  logodne.  S-ar  fi  agitat  dacă 
începeam  s-o  iau  la  întrebări. 

—  Deci,  m-ai  luat  de  bărbat  fără  să  ştii  nimic  despre  mine? 

—  Doamna  a  spus  că  sunteţi  acceptabil,  replică  Taylor.  Nici 
dumneavoastră  nu  ştiţi  prea  multe  despre  mine,  decât  ceea  ce  v-o  fi 
spus  Doamna  despre  trecutul  meu,  dar  devreme  ce  după  ce 
ajungem  la  Boston  nu  ne  vom  mai  vedea,  nici  nu  prea  are 

importanţă,  nu-i  aşa? 

—  Da,  confirmă  el,  cred  că  nu  are. 

Apoi,  se  hotărî  să-i  răspundă  la  întrebarea  dinainte. 

—  Am  o  fermă  într-o  regiune  numită  Teritoriul  Montana,  la 
marginea  văii.  E  izolată,  populată  răzleţ,  acum  că  goana  după  aur  a 
luat  sfârşit,  şi  singurul  oraş  din  apropiere  are  doar  două  străzi,  pe 
lungime  şi  lăţime.  Nu  ţi-ar  plăcea. 

—  De  ce  credeţi  că  nu  mi-ar  plăcea? 

—  Singurele  mondenităţi  de  acolo  sunt  întrunirile  de  duminica, 
în  faţa  magazinului  general,  la  lectura  ziarului  din  Rosewood.  Nu 
au  loc  petreceri,  nici  baluri.  Acolo,  supravieţuirea  e  mult  mai 
importantă  decât  viaţa  socială. 

—  Şi  vă  atrage  asta? 
Nu-i  răspunse. 

—  Cum  se  numeşte  oraşul? 

—  Redemption. 
„Mântuirea".  Suna  minunat. 

—  S-ar  putea  rătăci  cineva  acolo?  E  spaţiu  destul  ca  să  mergi  o  zi 
întreagă  fără  să  mai  întâlneşti  pe  nimeni? 

Dacă  întrebarea  i  se  părea  ciudată,  Lucas  nu  spuse.  Trăsura  se 
opri  lângă  strada  care  cobora  spre  port.  Vaporul  pe  care  aveau  să  se 
îmbarce  se  numea,  „Emerald",  un  vas  de  două  mii  de  tone,  cu 
zbaturi,  ancorat  în  mijlocul  fluviului.  Un  vaporaş  cu  aburi  ducea 
pasagerii  la  bord. 

Taylor  ardea  de  nerăbdare  să  pornească.  Era  trecut  de  ora  unu 
noaptea,  dar  străzile  şi  cheul  forfoteau  de  activitate.  Trăsura  lor  nu 
mai  putea  înainta  din  cauza  căruţelor  şi  a  poştalioanelor  din  care  se 
descărcau  scrisori,  pachete  şi  pasageri. 

—  Geamantanele  noastre  sunt  deja  la  bord?  întrebă  ea.  Sau 
trebuie  să  ni  le  găsim  în  aglomeraţia  asta? 

—  Sunt  deja  în  cabina  noastră. 

—  în  cabina  noastră?  Nu  avem  odăi  separate,  domnule? 

Se  străduia  să  nu  intre  iar  în  panică.  Lucas  nu-i  mai  dădea  atenţie, 

iar  aceasta  era  o  binecuvântare.  Ştia  că  pălise.  O  lua  cu  leşin.  Oare  se 
aştepta  să  se  şi  culce  în  pat  cu  el?  Cerule,  nici  nu  se  gândise  la  o 
posibilitate  atât  de  obscenă! 

Lucas  trase  zăvoraşul  uşii,  dădu  perdeaua  la  o  parte,  apoi  se 
întoarse  spre  ea. 

—  Bunica  ta  a  insistat  să  călătorim  împreună,  Taylor.  Voia  să  se 
rezerve  doar  o  singură  cabină.  Te  simţi  în  stare  să  mergi  pe  jos  mai 
departe? 

îi  venea  s-o  ia  la  fugă.  în  schimb,  dădu  din  cap.  Lucas  coborî  din 
trăsură,  apoi  se  întoarse  s-o  ajute.  Taylor  îşi  lăsase  pelerina 
înăuntru.  Lucas  întinse  mâna  să  i-o  ia,  văzu  că  mănuşile  îi  căzuseră 
pe  jos  şi  le  ridică  şi  pe  ele,  apoi  se  întoarse  s-o  ajute  să-şi  ia  pelerina 
pe  umeri.  Poate  că  nu  era  tocmai  un  barbar. 

—  Cum  de  n-am  observat  cât  de  înalt  sunteţi? 

Nu-şi  dădu  seama  că  rostise  această  întrebare  decât  când  era  prea 
târziu. 

—  Stăteai  pe  treapta  platformei  de  sub  patul  bunicii  tale. 
Privind-o  într-o  doară,  Lucas  observă  că  se  uita  la  el,  şi  se  întrebă 

ce  i  se  întâmplase.  Fata  roşea.  Cât  de  inocentă  era!  Părea  aproape 
hipnotizată.  Ce  Dumnezeu  se  întâmpla  cu  ea? 

—  La  ce  te  gândeşti?  o  întrebă. 

—  Sunteţi  foarte  chipeş...  murmură  ea. 

Imediat,  regretă  că-i  spusese  adevărul.  Părea  exasperat.  Doamne, 
cât  ar  fi  dorit  să  fie  mai  umblată  prin  lume,  mai  sofisticată. . . 

—  Desigur,  sunt  îngrozitor  de  nepricepută  să  judec  oamenii,  se 
grăbi  ea  să  adauge.  Probabil  aţi  înţeles  asta,  de-acum. 

—  Şi  de  ce,  mă  rog? 

Acum  începea  ea  să  fie  exasperată. 

—  Voiam  să  mă  mărit  cu  William,  îi  aminti. 

Lucas  ridică  din  umeri.  Ce  voia  să  însemne  asta,  Taylor  n-avea 
idee. 

—  Cred  că  ar  trebui  să-i  urăsc  pe  toţi  bărbaţii,  spuse  ea. 
La  asta,  Lucas  râse. 

—  Eşti  prea  tânără  ca  să  urăşti  pe  cineva. 

—  Câţi  ani  aveţi? 

—  Destui  ca  să  urăsc  întreaga  lume. 

Nu  voia  să  mai  discute.  O  luă  de  mână  şi  porni.  Taylor  fu  nevoită 
să  alerge  ca  să  ţină  pasul  cu  el.  Din  fericire,  mulţimea  se  îndesea 
lângă  colţul  străzii,  silindu-1  să  încetinească. 

O  ţinea  strâns  de  mână.  Taylor  se  simţea  în  siguranţă.  Era  o 
senzaţie  interesantă,  copleşitor  de  plăcută,  căci  de  mult  nu  se  mai 
simţise  aşa.  Situaţia  se  profila  mult,  mult  mai  optimist. 

îşi  croiră  drum  prin  mulţime.  Căruţe  pline  cu  cufere  şi 
geamantane  stăteau  părăsite  în  mijlocul  străzii.  Vânzători  ambulanţi 
îşi  strigau  preţurile  şi-şi  arătau  marfa,  ocolind  obstacolele,  în  timp 
ce  mai  multe  cupluri  îngrămădite  laolaltă  stăteau  la  coadă  la  casa  de 
bilete.  Hoţii  de  buzunare  se  repezeau  de  colo-colo  prin  mulţime, 
unii  având  nu  mai  mult  de  opt  ani,  alţii  bătrâni  de  optzeci,  dar 
niciunul  nu  se  apropia  de  Taylor.  Lucas  n-ar  fi  îngăduit.  Bărbaţii 
căscau  ochii  la  ea,  dar  nu  se  atingeau.  Observă  câţiva  domni 
privind-o  şi  bănui  că  ţinuta  ei  formală  le  atrăgea  atenţia.  Cum  mâna 
liberă,  îşi  strânse  capa  pe  umeri. 

Lucas  observă. 

—  Ţi-e  frig? 

Taylor  clătină  din  cap. 

—  încerc  să  nu  atrag  atenţia,  explică  ea.  Nu  sunt  îmbrăcată 
potrivit  pentru  călătorie. 

Nici  lui  nu-i  plăcea  cum  o  priveau  bărbaţii.  Avea  un  sentiment 
posesiv  şi  nu  putea  înţelege  de  ce.  Reacţiile  lui  faţă  de  ea  nu  aveau 
niciun  sens,  şi  totuşi  nevoia  de  a  o  proteja  era  covârşitoare.  La  naiba, 
abia  dacă  o  cunoştea.  Şi  totuşi,  era  a  lui.  îi  devenise  soţie.  Şi  ce 
Dumnezeu  putea  să  facă  în  legătură  cu  asta?  O  privea  încruntat. 
Stările  lui  erau  la  fel  de  contradictorii  şi  imprevizibile  ca  vremea. 

—  Ar  fi  trebuit  să-mi  schimb  rochia  după  bal,  anunţă  Taylor, 
negăsind  altceva  de  spus. 

—  N-ar  fi  folosit  la  nimic. 

Părea  ursuz,  deşi  Taylor  se  bucură  să  observe  că  neplăcerea  lui 
părea  acum  îndreptată  spre  un  grup  de  tineri  rezemaţi  de  stâlpii 
pentru  priponirea  cailor. 

Dar  nu  pierdu  mult  vremea  gândindu-se  la  schimbarea  lui  bruscă 
de  dispoziţie,  căci  trecură  de  colţ  şi  zări  în  depărtare  vaporul.  I  se 
tăie  respiraţia.  Arăta  magnific.  Scăldat  în  lumina  lunii,  părea  să  aibă 
o  mărime  mistică.  „Emerald"  arăta  solid  ca  un  munte  şi  primitor  ca 
un  pastor  duminica  dimineaţa. 

Taylor  era  impresionată.  Se  opri  locului,  privind  cu  fascinaţie. 

—  Nu-i  aşa  că-i  minunat,  domnule  Ross? 
Mirarea  din  vocea  ei  îl  făcu  să  zâmbească. 
Privi  nava,  apoi  se  întoarse  spre  ea. 

—  Da,  e  foarte  frumoasă. 

—  Cred  că  are  cel  puţin  cincizeci  de  mii  de  tone. 

—  Nu  mai  mult  decât  două,  o  corectă  el.  Nu  suntem  la  biserică, 
Taylor.  N-ai  de  ce  să  vorbeşti  în  şoaptă. 

Nu-şi  dăduse  seama  că  şoptea. 
Râse  încurcată. 

—  Arată  foarte  maiestuos,  nu-i  aşa?  remarcă  ea,  mai  tare. 

Lucas  nu  voia  să-i  risipească  entuziasmul.  Călătorise  cu  nave  mai 
mari  şi  mai  impresionante,  dar  plăcerea  de  pe  faţa  ei  îl  făcu  să  tacă. 
Taylor  observă  că  o  privea. 

—  Casc  ochii,  domnule  Ross? 

—  Doar  puţin. 
Zâmbi. 

—  Mă  tem  că  nu  sunt  prea  sofisticată,  recunoscu  ea. 

—  N-ai  mai  plecat  niciodată  din  Anglia? 

—  Am  fost  în  Scoţia,  de  multe,  multe  ori,  răspunse  ea.  Dar  pe 
ocean  n-am  călătorit  niciodată.  Ard  de  nerăbdare. 

—  Să  sperăm  că  nu  vei  avea  rău  de  mare. 

—  A,  n-o  să  am.  Sunt  o  femeie  foarte  puternică,  se  lăudă  Taylor. 
Nu  mi  se  face  rău  niciodată. 

Lucas  îi  aruncă  o  privire  care  sugera  că  n-o  prea  credea.  Taylor 

preferă  să  schimbe  subiectul. 

—  Bunicul  meu  Taylor  şi  cumnatul  lui,  Andrew,  au  navigat  cu 
prima  „Emerald".  Andrew  era  prea  mic  ca  să-şi  mai  amintească,  dar 
bunicul  tot  povestea  despre  viaţa  la  bord  şi  prietenia  lui  cu  notoriul 
pirat  Black  Harry.  Aţi  auzit  vreodată  despre  el,  domnule  Ross? 

Lucas  clătină  din  cap. 

—  Bunicul  şi  unchiul  tău  ştiu  că  vei  călători  cu  o  altă  „Emerald"? 

—  I-am  spus  unchiului  Andrew,  şi  mi-a  dat  binecuvântarea. 
Bunicul  Taylor  a  murit  acum  peste  zece  ani,  dar  sunt  sigură,  în 
adâncul  inimii,  că  ştie.  Poate-o  să  râdeţi,  dar  mă  gândesc  la  el  ca  la 
un  protector.  Nu  va  lăsa  să  mi  se  întâmple  nimic. 

Se  însurase  cu  o  nebună.  Lucas  nu  ştia  ce  să  răspundă  la  nişte 
credinţe  atât  de  prosteşti.  El  era  un  realist.  Ea  se  vedea  clar  că  nu 
era.  O  asemenea  naivitate  ar  fi  costat-o  viaţa,  în  sălbăticie.  Dar  nu  se 
ducea  în  Teritoriul  Montana,  îşi  reaminti  el.  Mergea  la  Boston. 
Acolo  viaţa  era  civilizată  şi  oarecum  mai  sigură. 

Totuşi,  după  părerea  lui,  avea  nevoie  de  un  protector  în  carne  şi 
oase,  nu  de  o  fantomă. 

—  Ai  spus  că  unchiul  tău  Andrew  ştie?  Asta  înseamnă  că 
trăieşte? 

—  Trăieşte  bine  mersi,  răspunse  ea.  Stă  în  Highlands-urile  din 
Scoţia.  E  considerat  oaia  neagră  a  familiei,  adăugă,  cu  o  oarecare 
mândrie  în  voce.  Doamna  se  temea  adesea  să  nu  fiu  influenţată  de 
fratele  ei  mai  tânăr. 

—  Şi  de  ce  o  îngrijora  asta? 

—  De  ce?  Fiindcă  e  un  om  ciudat. 

—  înţeleg...  murmură  Lucas,  negăsind  nimic  altceva  mai  potrivit 
de  spus. 

—  Unchiul  meu  e  un  profesor  extraordinar,  şi  m-a  învăţat  multe 
lecţii  importante. 

—  Ca  de  pildă? 

—  M-a  învăţat  să  cânt  la  pian  în  stil  mare. 
Lucas  nu  râse. 

60 


—  Cred  că  asta-ţi  va  fi  de  folos  în  saloanele  din  Boston. 
Părea  cam  condescendent. 

Taylor  preferă  să  adauge: 

—  M-a  învăţat  şi  despre  puşti  şi  pistoale,  domnule  Ross.  Unchiul 
Andrew  e  un  colecţionar  respectat.  Dacă  voi  locui  la  frontieră,  am 
să-mi  pot  purta  singură  de  grijă.  Şi  m-a  instruit  bine,  domnule.  Aşa 
că,  după  cum  vedeţi,  lecţiile  lui  mi-au  dezvoltat  atât  distincţia,  cât  şi 
spiritul  practic. 

—  Ai  putea  să  împuşti  un  om? 
Taylor  ezită  înainte  de  a  răspunde. 

—  Cred  că  da.  Depinde. 

—  Depinde  de  ce? 

Lucas  nu-şi  putea  ascunde  zâmbetul.  Nu  şi-o  imagina  nici  măcar 
cu  arma  în  mână,  necum  să  mai  şi  tragă. 

Taylor  îşi  spuse  că  se  amuza  pe  seama  ei.  Altfel,  de  ce-ar  fi 
zâmbit?  Spinarea  îi  deveni  ţeapănă. 

Pe  un  ton  autoritar,  începu  să-i  explice: 

—  Ar  depinde  de  împrejurări.  Dacă  aş  apăra  o  fiinţă  dragă,  sigur 
aş  putea  să  rănesc  pe  cineva.  N-aş  vrea  s-o  fac,  se  grăbi  ea  să 
adauge,  însă  aş  face-o.  Dar  dumneavoastră?  îl  întrebă  apoi.  Aţi 
putea  lua  viaţa  altcuiva? 

Lucas  răspunse  imediat: 

—  Fără  să  clipesc. 

Nu  atât  cuvintele  lui,  cât  felul  cum  le  spusese  o  făcu  pe  Taylor  să 
se  îngrijoreze.  Parcă  ar  fi  discutat  despre  vreme,  atât  de  firească  îi 
era  atitudinea.  O  neliniştea.  Nu  se  putu  stăpâni  să-1  întrebe: 

—  Aţi  omorât  vreodată? 
Lucas  îşi  dădu  ochii  peste  cap. 

—  Am  luptat  în  războiul  contra  Sudului,  Taylor.  Sigur  că  am 
omorât. 

—  La  datorie,  remarcă  ea,  uşurată.  Am  citit  mult  despre  conflictul 
dintre  state. 

—  Deci,  ai  fost  botezată  după  bunicul  tău. 

Era  clar  că  încerca  să  schimbe  subiectul. 
Taylor  se  grăbi  să-i  facă  plăcerea. 
-  Da. 

Lucas  dădu  din  cap,  apoi  îi  strânse  mai  tare  mâna  şi  porni  din 
nou.  Taylor  tot  încerca  să  se  uite  pe  unde  păşea,  în  acelaşi  timp 
nescăpând  vaporul  din  ochi.  Se  împiedică  de  două  ori.  A  doua  oară, 
Lucas  observă.  încetini,  iar  când  aglomeraţia  deveni  prea  mare,  o 
cuprinse  cu  braţul  pe  după  umeri  şi  o  trase  lângă  el. 

Abia  când  ajunseră  unul  lângă  altul  în  mijlocul  mulţimii  de 
pasageri  din  vaporaşul  cu  aburi,  în  drum  spre  „Emerald",  Taylor  îşi 
dădu  seama  ce  se  întâmpla.  Ar  fi  trebuit  să  fie  înfricoşată.  De  obicei, 
îşi  făcea  griji  cu  câte  un  plan  de  acţiune  până  se  tocea  ca  un  şirag  de 
mătănii,  dar  de  data  asta  n-o  frământa  nimic.  Doamna  propusese 
căsătoria,  iar  Taylor  acceptase  ideea  imediat.  Ce  era  făcut,  era  bun 
făcut.  începu  să  se  gândească  la  fetiţe.  Curând,  avea  să  le  poată  ţine 
iar  în  braţe.  Se  întrebă  dacă  urma  să  le  recunoască.  Ultima  oară  când 
le  văzuse,  nu  umblau  nici  măcar  de-a  buşilea.  Acum  mergeau  şi 
vorbeau,  şi  Doamne,  abia-şi  mai  putea  stăpâni  emoţia.  închise  ochii 
şi  rosti  o  rugăciune  de  recunoştinţă,  pentru  că  pornise,  în  sfârşit,  la 
drum,  apoi  încă  una,  cu  gândul  la  viaţa  cea  nouă  pe  care  avea  s-o 
înceapă. 

Urma  să  ia  fetele  cu  ea  imediat  ce  ajungea  la  Boston,  şi  să  le  ducă 
într-un  loc  sigur.  Avea  să  le  ascundă  undeva  unde  unchiul  Malcolm 
nici  nu  s-ar  fi  gândit  să  le  caute. 

în  minte  începea  să  i  se  contureze  o  idee.  Redemption.  Doamne, 
dar  mult  îi  mai  plăcea  cum  suna  numele  oraşului!  Era  posibil  să  fie 
sanctuarul  pe  care-1  căuta? 

Lăsă  să-i  scape  un  mic  oftat.  Redemption. . . 

Capitolul  3 


Dulcea  milostenie  e  adevăratul  blazon  al  nobleţei. 

William  Shakespeare,  „Titus  Andronicus" 

Lady  Victoria  Helmit  îşi  rasolea  sinuciderea. 

N-ar  fi  trebuit  să  se  mire,  căci  Dumnezeu  îi  era  martor  cum  îşi 
rasolise  şi  viaţa,  întocmai  cum  preziseseră  părinţii  ei.  O,  numai  de- 
ar  fi  văzut-o  acum!  S-ar  fi  prăpădit  de  râs,  apoi  şi-ar  fi  ţuguiat 
buzele  cu  satisfacţie.  Fiica  lor  aiurită  şi  bună  de  nimic  se  ridica  la 
înălţimea  tuturor  aşteptărilor.  Nu  putea  nici  măcar  să  se  întrerupă 
din  plâns  destul  ca  să  ridice  piciorul  şi  să  se  urce  pe  copastie,  ca  să 
se  arunce  în  ocean.  Victoria  era  întru  totul  aşa  cum  spuseseră,  şi 
chiar  mai  mult.  Pe  deasupra,  mai  era  şi  laşă. 

Pentru  străini,  părea  o  femeie  care  nu  ducea  lipsă  de  nimic.  în 
aparenţă,  se  vedea  cu  ochiul  liber  că  zeii  o  binecuvântaseră.  Era 
frapant  de  drăguţă,  cu  un  păr  arămiu  închis  şi  ochi  verzi  şi 
strălucitori  ca  iarba  din  Irlanda,  primăvara.  Moştenea  coloraţia  din 
partea  dinspre  mamă  a  familiei.  Bunica  Aisley  fusese  din  Comitatul 
Clare.  Pomeţii  înalţi  ai  Victoriei  şi  trăsăturile  ei  patriciene 
proveneau  tot  din  partea  mamei.  Bunicul  ei  se  născuse  şi  crescuse 
într-o  mică  provincie  din  nordul  Franţei.  întrucât  rudele  bunicii  nu 
puteau  nici  măcar  să  pronunţe  numele  francezului  fără  a  se  avânta 
într-o  serie  de  vulgarităţi  zgomotoase  şi  pătimaşe,  şi  de  vreme  ce 
familia  bunicii  îl  dispreţuia  la  fel  de  intens  pe  irlandezul  pierde-vară 
şi  beţiv,  când  cei  doi  îndrăgostiţi  nepotriviţi  s-au  căsătorit,  s-au 
stabilit  în  Anglia,  pe  un  teren  considerat  neutru. 

In  timp  ce  bunicii  ei  trăiau,  Victoria  fusese  răsfăţată.  Bunicului  ei 
îi  plăcea  să  se  laude  că  fata  moştenise  de  la  el  talentul  dramatic  şi 
iubirea  pentru  Shakespeare,  iar  bunica  afirma  că  de  la  ea  avea 
temperamentul  iute  la  mânie  şi  firea  pasională. 

Părinţii  ei,  însă,  n-o  vedeau  cu  ochi  la  fel  de  buni.  Altfel,  n-ar  fi 
aruncat-o  în  stradă.  îi  făcuse  de  râs  şi  de  ocară.  îi  spuneau  că  erau 
dezgustaţi  doar  când  o  vedeau.  O  făceau  în  toate  felurile  spurcate 
care  le  treceau  prin  minte,  din  care  cuvântul  care  se  repeta  la 
nesfârşit  în  memoria  ei  era:  „proastă". 

Şi  aveau  dreptate.  Era  o  proastă.  Victoria  recunoscu  acest  adevăr, 
cu  un  suspin  scăzut,  prelungit.  Imediat  îşi  impuse  să  nu  mai  scoată 
un  sunet  şi  privi  repede  în  stânga  şi-n  dreapta,  ca  să  se  asigure  că 
era  singură.  Trecuse  de  ora  trei  dimineaţa. 

Ceilalţi  pasageri  de  pe  „Emerald"  dormeau  adânc,  iar  echipajul 
era  ocupat  în  altă  parte. 

Acum  ori  niciodată.  „Emerald"  ridicase  ancora  de  trei  zile.  Apa  nu 
putea  deveni  mai  adâncă,  iar  dacă  voia  s-o  facă,  bănuia  că  aceea  era 
ocazia  cea  mai  nimerită,  căci  era  complet  singură. 

Se  înşela.  Lucas  stătea  de  cealaltă  parte  a  scării,  privind-o.  Nu 
înţelegea  ce  Dumnezeu  încerca  să  facă  aiurita  aia. 

Apoi,  auzi  alt  sunet.  Era  un  foşnet  de  mătase  pe  mătase.  Se 
întoarse  şi  o  zări  pe  Taylor  urcând  scara.  Nu-1  văzuse,  şi  nu-şi 
anunţă  prezenţa,  privind-o  din  umbră.  Voia  să  afle  ce  naiba  avea  de 
gând,  plimbându-se  pe  punte  în  toiul  nopţii. 

Femeia  care  suspina  îi  atrase  iar  atenţia.  Se  chinuia  să  târască  pe 
punte  o  ladă  grea. 

Victoria  era  vlăguită  de  atâta  plâns.  Părea  să  dureze  o  veşnicie 
până  a  reuşit  să  aducă  lada  lângă  parapet.  îşi  simţea  picioarele  ca  de 
plumb.  în  sfârşit,  ajunse,  se  urcă  pe  ladă  şi  se  prinse  de  balustradă. 
Era  gata  să  sară,  dacă  reuşea  să-şi  ridice  destul  de  sus  piciorul.  Se 
ţinea  strâns  de  margine,  iar  jupoanele  albe  fâlfâiau  în  jurul  ei  ca 
steagul  alb  al  capitulării.  Mai  stătu  aşa  o  secundă,  două,  deşi  ei  i  se 
părea  o  eternitate.  Suspina  tot  mai  tare  de  spaimă  şi  deznădejde. 
Dumnezeule  mare,  nu  putea  s-o  facă.  Pur  şi  simplu  nu  putea. 

Coborî  de  pe  ladă,  apoi  se  prăbuşi  pe  punte  şi  începu  să  suspine 
învinsă.  Ce  să  facă?  Ce  Dumnezeu  putea  să  facă  acum? 

—  Rogu-vă  să-mi  iertaţi  amestecul,  dar  aş  dori  să  vă  ajut,  dacă 

pot.  Aţi  păţit  ceva? 

întrebarea  fusese  rostită  în  şoaptă.  Victoria  miji  ochii  în  întuneric, 
clătinând  din  cap  cu  îndârjire. 

Taylor  făcu  un  pas  înainte,  în  lumina  lunii  aflate  în  primul  pătrar, 
îşi  împreună  mâinile  în  faţă,  încercând  să-şi  păstreze  calmul.  Nu 
voia  s-o  sperie,  căci  nu  ajunsese  destul  de  aproape  ca  s-o  oprească 
dacă  încerca  iar  să  sară  peste  parapet. 

O  privi  cum  îşi  ştergea  lacrimile  cu  dosurile  mâinilor.  Trase  de 
câteva  ori  aer  în  piept,  încercând  vizibil  să-şi  recapete  calmul. 
Tremura  din  cap  până-n  picioare.  Tristeţea  din  ochii  ei  era 
sfâşietoare.  Taylor  nu  mai  văzuse  niciodată  o  fiinţă  atât  de  nefericită 
-  decât  pe  sora  ei,  Marian.  Marian  arătase  la  fel  de  învinsă  în 
dimineaţa  când  o  prevenise  pe  Taylor  ce  avea  de  gând  să-i  facă 
unchiul  Malcolm. 

îşi  alungă  imaginea  din  minte. 

—  Ce  Dumnezeu  voiaţi  să  faceţi?  o  întrebă. 

—  A  fi  sau  a  nu  fi. 

Taylor  fu  sigură  că  nu  auzise  bine. 

—  Mă  scuzaţi? 

—  A  fi  sau  a  nu  fi,  repetă  furioasă  Victoria.  La  asta  mă  gândeam. 

—  Acum  îmi  citaţi  din  Shakespeare? 
Nu  era  în  toate  minţile? 

Furia  Victoriei  pentru  că  fusese  întreruptă  se  risipi  la  fel  de 
repede  precum  izbucnise.  Acum  era  epuizată,  învinsă. 

—  Citatul  din  Shakespeare  mi  s-a  părut  potrivit,  şopti  ea,  cu  o 
voce  lipsită  de  orice  emoţie.  Nu  vreau  să  mai  exist,  înţelegeţi,  dar  n- 
am  destul  curaj  să-mi  pun  capăt  zilelor.  Vă  rog  să  plecaţi.  Vreau  să 
rămân  singură. 

—  N-am  să  vă  las  singură,  se  opuse  Taylor.  Spuneţi-mi  cu  ce  vă 
pot  ajuta. 

—  Ajutaţi-mă  să  sar  peste  bord. 

—  Nu  mai  vorbiţi  aşa. 

Vocea  îi  era  mai  tăioasă  decât  intenţionase.  Clătină  din  cap  cu 

reproş.  Femeia  avea  nevoie  de  ajutor,  nu  de  predici.  Făcu  încă  un 
pas  înainte. 

—  N-am  vrut  să  ridic  tonul  la  dumneavoastră.  Nu  cred  că  vreţi 
cu  adevărat  să  săriţi,  adăugă  ea  repede.  Deja  aţi  luat  hotărârea  să  nu 
vă  sfârşiţi  viaţa.  Tocmai  voiam  să  vă  opresc,  când  aţi  coborât.  Mi-aţi 
tras  o  mare  sperietură,  trebuie  să  recunosc.  Când  am  dat  colţul  şi  v- 
am  văzut  acolo... 

Amintirea  o  făcu  să  se  înfioare.  îşi  frecă  braţele  înfrigurate. 

—  Cum  vă  numiţi? 

—  Victoria. 

—  Victoria  e  un  nume  foarte  frumos,  remarcă  Taylor. 

Altceva  nu-i  trecuse  prin  minte.  îi  venea  s-o  apuce  de  umeri  şi  s-o 
zgâlţâie  până-i  intrau  minţile-n  cap.  Se  stăpâni  însă,  preferind  să 
recurgă  la  raţiune. 

—  Vă  rog  să-mi  spuneţi  ce  s-a  întâmplat.  Aş  dori  să  vă  ajut. 
Când  Taylor  făcu  încă  un  pas  spre  ea,  Victoria  se  lipi  cu  spatele 

de  copastie.  Arăta  ca  un  animal  încolţit,  aşteptându-şi  moartea. 
Ochii  i  se  dilataseră  de  spaimă,  şi-şi  ţinea  mâinile  încleştate  atât  de 
tare,  încât  braţele  începură  să-i  tremure. 

—  Nu  mă  poate  ajuta  nimeni. 

—  N-am  de  unde  să  ştiu  dacă  vă  pot  ajuta  sau  nu,  până  nu-mi 
explicaţi  situaţia. 

—  Dac-aţi  şti...  mi-aţi  întoarce  spatele  şi  aţi  lua-o  la  fugă,  se 
tângui  Victoria. 

—  Mă  îndoiesc,  replică  Taylor.  Vă  rog  să  aveţi  încredere  în  mine 
şi  să-mi  spuneţi  ce  s-a  întâmplat. 

Victoria  îşi  îngropă  faţa  în  mâini  şi  începu  iar  să  suspine.  Taylor 
nu  mai  suportă.  Se  repezi  în  faţa  ei  şi  întinse  o  mână. 

—  Tot  ce  trebuie  să  faci  e  să  mă  ţii  de  mână,  Victoria.  Am  să  fac 
eu  restul. 

Victoria  o  privi  mult  timp  pe  Taylor,  încercând  să  se  hotărască. 
Apoi,  tocmai  când  Taylor  începea  să  se  convingă  că  oferta  ei  de 
prietenie  avea  să  fie  respinsă,  spre  surprinderea  ei,  Victoria  întinse 
66 


încet,  timid,  mâna. 

Taylor  o  ajută  să  se  ridice  în  picioare,  apoi  o  cuprinse  de  umeri, 
cu  gândul  s-o  îndepărteze  de  copastie.  Dar  Victoria  simţea  cu  atâta 
disperare  nevoia  atingerii  umane  şi  a  unei  vorbe  tandre,  de 
mângâiere,  încât  se  aruncă  în  braţele  ei,  cât  pe  ce  să  cadă  amândouă 
pe  punte.  Taylor  îşi  regăsi  repede  echilibrul.  Victoria  plângea 
necontrolat,  cu  capul  pe  umărul  ei.  Era  cu  un  deget,  două,  mai 
înaltă,  iar  lui  Taylor  îi  venea  cam  greu  s-o  consoleze.  O  bătu  pe 
spate,  cu  un  gest  liniştitor.  Mai  mult  nu  încercă.  Se  vedea  clar  că 
Victoria  simţea  nevoia  să  plângă.  După  părerea  lui  Taylor,  plânsul 
putea  fi  primul  pas  spre  vindecare.  Marian  nu  plânsese  niciodată, 
iar  Taylor  bănuia  că  şi  din  acest  motiv  devenise  o  femeie  atât  de 
aspră  şi  de  dură. 

Nu  peste  mult  însă,  suspinele  Victoriei  începură  s-o 
impresioneze.  încercă  să  rămână  calmă,  dar  nu  putea  sta  neafectată 
de  chinurile  acelea  şi,  în  câteva  minute,  şi  ochii  ei  se  umplură  de 
lacrimi. 

Victoria  îndruga  vorbe  fără  şir  şi  fraze  incoerente  amestecate  cu  o 
mulţime  de  citate  din  tragediile  lui  Shakespeare,  dar  când  mărturisi 
că  avusese  încredere  în  acel  bărbat,  că-1  iubise  cu  adevărat  şi  crezuse 
din  toată  inima  că  avea  s-o  ia  de  soţie,  Taylor  începu  să  înţeleagă  de 
ce  era  atât  de  distrusă. 

Era  însărcinată. 

Când  află,  Taylor  izbucni: 

—  Doamne  fereşte,  asta-i  tot?  Vei  avea  un  copil,  nu-i  aşa? 
Credeam  că  ai  comis  cine  ştie  ce  crimă  atroce. 

—  Este  atroce...!  se  văicări  Victoria. 
Taylor  pufni  sonor,  neelegant. 

—  Ba  nu,  o  contrazise  ea,  să-1  omori  pe  bărbatul  care  te-a  minţit  şi 
a  profitat  de  inocenţa  ta  ar  fi  atroce. 

Făcu  o  pauză,  oftând. 

—  Dar,  la  urma  urmei,  poate  că  nici  n-ar  fi  chiar  atât  de  atroce. . . 

—  Viaţa  mea  s-a  sfârşit. 

Taylor  făcu  un  efort  să-şi  ţină  cumpătul.  Probabil  că  biata  femeie 
avusese  parte  de  destule  acuzaţii.  încercă  să  găsească  ceva  pozitiv 
de  spus. 

—  Viaţa  pe  care  ai  dus-o  s-a  sfârşit,  da,  dar  acum  vei  începe  pur 
şi  simplu  alta.  Vino  să  stai  jos  şi  să  te  linişteşti. 

Victoria  era  moleşită  şi  secătuită  de  atâta  plâns.  Taylor  o  conduse 
spre  o  bancă  de  lângă  perete.  Acolo,  Victoria  se  aşeză,  îşi  aranjă 
fustele,  apoi  îşi  împreună  mâinile  în  poală.  îşi  ţinea  capul  în  piept, 
abătută.  Lucas,  mulţumit  că  pericolul  trecuse,  se  retrase  şi  mai  mult 
în  umbră,  ca  să  le  poată  privi  fără  să  le  deranjeze. 

Taylor  era  prea  agitată  ca  să  stea  jos.  Se  plimba  încoace  şi-ncolo 
prin  faţa  Victoriei,  frământând  problema  în  minte. 

—  îl  mai  iubeşti  pe  omul  ăsta? 

—  Nu!  răspunse  Victoria  cu  tărie. 
Taylor  dădu  din  cap. 

—  Bine.  Nici  nu  merită  să-1  iubeşti.  Ai  rude  care  să-ţi  ofere  un 
adăpost  în  America? 

—  Nu.  N-am  plănuit  să  mă  duc  acolo.  Mi-am  folosit  toţi  banii  ca 
să-mi  cumpăr  biletul.  Nu  mi-am  luat  cu  mine  şi  hainele  decât 
pentru  că  tatăl  meu  le-a  aruncat  pe  toate  în  stradă. 

—  Părinţii  tăi  te-au  dat  afară  din  casă?  exclamă  Taylor,  copleşită. 
Victoria  dădu  din  cap. 

—  Nu  pot  să-i  condamn.  Am  fost  o  dezamăgire  pentru  ei. 

—  Eu  pot  cu  siguranţă  să-i  condamn,  ripostă  Taylor.  Sunt  părinţii 
tăi.  Ar  fi  trebuit  să-ţi  stea  alături.  Bunica  mea  aşa  ar  fi  făcut. 

—  Dacă  trăia,  şi  bunica  mea  mi-ar  fi  stat  alături,  spuse  Victoria. 

—  Şi  bărbatul  răspunzător  pentru  situaţia  ta?  Ştie  că  eşti 
însărcinată  cu  copilul  lui? 

-Da. 

—  Şi?  insistă  Taylor,  văzând  că  nu  continua. 

—  Nu  vrea  să  se  implice. 

—  E  cam  târziu  pentru  decizia  asta,  nu  crezi? 

—  Voia  să  se  însoare  cu  Lady  Margaret  Kingsworth.  Are  o  zestre 

mare. 

Lui  Taylor  i  se  stârni  curiozitatea.  O  cunoştea  pe  Lady  Margaret 
şi  se  întreba  cine  era  ticălosul. 

—  Cine-i  omul  care. . . 

—  N-am  să-i  rostesc  niciodată  numele!  aproape  că  strigă  Victoria. 
Taylor  se  grăbi  s-o  liniştească. 

—  N-am  să  te  mai  întreb,  îi  promise  ea.  Eşti  sigură  că  nu-1  mai 
iubeşti? 

—  Acum  nici  nu-mi  dau  seama  ce-am  găsit.  Ar  fi  trebuit  să  urmez 
sfatul  lui  William,  care  a  scris:  „Iubeşte  cu  măsură;  aşa  dăinuieşte 
dragostea;  prea  repede  soseşte  şi  tot  atât  de  iute  piere."  Doamne,  iar 
îl  cita  pe  Shakespeare!  Şi  plângând,  pe  deasupra.  Taylor  încercă  să 
nu-şi  piardă  răbdarea  -  o  sarcină  foarte  dificilă. 

—  Trecutul  e  trecut,  Victoria.  Nu  poţi  desface  ceea  ce-ai  făcut. 
Acum  trebuie  să  priveşti  spre  viitor. 

—  Am  crezut  din  toată  inima  că  se  va  mărita  cu  mine. 

—  De  multe  ori,  o  spânzurătoare  bună  împiedică  o  căsnicie 
proastă,  replică  Taylor,  răspunzându-i  nefericitei  tot  cu  cuvintele  lui 
Shakespeare. 

Pentru  prima  dată,  Victoria  zâmbi. 

—  Cred  că  mi-ar  plăcea  să-1  văd  spânzurat,  pentru  toate 
minciunile  pe  care  mi  le-a  îndrugat.  Totuşi,  am  participat...  de 
bunăvoie. 

—  Ai  fost  naivă,  iar  el  a  profitat  de  tine.  Individul  e  o  năpârcă. 

—  Şi  eu  am  fost  responsabilă  de  greşeala  mea. 

Taylor  nu  putea  să  n-o  admire  pentru  felul  cum  îşi  asuma 
răspunderea  propriilor  fapte.  Nu  dădea  vina  pe  altcineva,  nici 
măcar  pe  porcul  care  o  sedusese.  Tocmai  se  pregătea  să  i-o  şi  spună, 
când  Victoria  o  întrebă  cine  era. 

—  Cum  vă  numiţi? 

—  Taylor. 

—  Taylor?  Acea  Lady  Taylor? 

—  Ai  auzit  de  mine? 

—  A,  da,  toată  lumea  a  auzit  de  dumneavoastră,  milady. 

—  Cum  aşa?  întrebă  Taylor. 

—  Umilirea...  Vai  de  mine,  n-ar  fi  trebuit  să  pomenesc  un  subiect 
atât  de  nedelicat. 

Lui  Taylor  îi  căzură  umerii.  Oare  toată  lumea  din  Anglia  ştia 
despre  dizgraţia  pe  care  o  suferise? 

—  N-a  fost  o  umilire.  în  ce  mă  priveşte  pe  mine,  a  fost  o 
binecuvântare. 

Doamne,  de  câte  ori  rostise  aceste  cuvinte  în  timp  ce  se  afla  la 
Londra?  De  cel  puţin  o  sută  de  ori. 

—  II  mai  iubiţi?  întrebă  Victoria. 

—  Nu  l-am  iubit  niciodată,  recunoscu  Taylor.  Acum  îmi  dau 
seama.  M-am  măritat  cu  fratele  lui,  adăugă  ea  dând  din  cap,  când 
Victoria  o  privi  surprinsă.  Nici  pe  el  nu-1  iubesc.  Dar  recunosc  că  mă 
atrage.  Oricum,  e  bărbat  şi,  probabil,  un  ticălos.  Aşa  sunt  cei  mai 
mulţi.  Totuşi,  soţul  meu  e  un  om  onorabil.  I-am  observat  deja 
această  calitate. 

—  Poate  că  până  la  urmă  o  să  vă  îndrăgostiţi  de  el,  sugeră 
Victoria. 

Ce  gând  îngrozitor!  Lucas  avea  s-o  părăsească  în  clipa  când 
ajungeau  la  Boston. 

—  Poate,  repetă  ea,  pentru  ca  Victoria  să  creadă  că-i  dăruise  o 
speranţă. 

Se  aşeză  lângă  noua  ei  prietenă.  Cu  delicateţe,  aduse  vorba 
despre  starea  Victoriei. 

—  în  noaptea  asta  ai  luat  o  hotărâre  importantă. 

—  Chiar  aşa?  Ce  hotărâre? 

—  Să  trăieşti.  Restul  va  merge  uşor,  îţi  dau  cuvântul  meu. 
Victoria  nu  înţelegea.  Taylor  îi  spuse  că  avea  să-i  explice  mai 

târziu.  O  întrebă  ce  credea  că  voia  cel  mai  mult  să  realizeze  cu  viaţa 
ei.  Ce  visuri  şi  speranţe  avea?  Dacă  i  s-ar  fi  putut  împlini  o  singură 
dorinţă,  care  ar  fi  fost  aceea? 

Victoria  îi  răspunse  la  toate  întrebările.  Vorbi  aproape  două  ore. 

Taylor  o  asculta  aproape  tăcută.  Discutarea  temerilor  Victoriei  le 
făcea  mai  suportabile. 

Recunoscu  că  necunoscutul  o  înspăimânta.  Şi  singurătatea.  Asta  o 
speria  cel  mai  tare.  Taylor  o  înţelegea  mult  mai  bine  decât  îşi 
închipuia  Victoria. 

Gândul  de  a  fi  singură...  şi  răspunzătoare  de  doi  copii,  o 
îngrozea,  dar  ar  fi  făcut  tot  ce  putea  pentru  ca  gemenele  să  fie  în 
siguranţă.  Şi  simţea  că  şi  Victoria  avea  să  fie  la  fel  de  protectoare  cu 
micuţul  ei. 

—  Trebuie  să  te  obişnuieşti  mai  întâi  cu  ideea,  îi  spuse  Taylor. 

—  Care  idee? 

—  De  a  fi  mamă.  Pun  rămăşag  că  nu  peste  mult  îţi  vei  iubi  copilul 
din  toată  inima. 

—  Nu  m-am  prea  gândit  la  copil.  Eram  prea  ocupată  să-mi  plâng 
singură  de  milă. 

Taylor  o  bătu  pe  mână. 

—  Fuseseşi  trădată.  Era  firesc  să-ţi  pară  rău. 
Victoria  căscă  zgomotos,  se  scuză,  apoi  spuse: 

—  S-a  înteţit  vântul.  Căpitanul  a  spus  că  se  anunţă  furtună. 

O  rafală  neaşteptată  de  vânt  mătură  puntea.  Victoria  începu  să 
tremure.  Taylor  nu  observase  că  se  făcuse  frig.  Acum  tremura  şi  ea. 

—  Mai  bine  să  ne  întoarcem  în  cabine,  propuse. 

—  într-adevăr. 

Victoria  se  ridică,  apoi  se  întoarse  spre  Taylor. 

—  Vă  mulţumesc  că  m-aţi  ascultat.  Aţi  fost  foarte  bună,  milady. 
Taylor  nu  ştia  ce  să-i  răspundă.  Nu  se  simţea  deloc  bine  când  i  se 

făceau  complimente.  Până  acum,  primise  prea  puţine.  Rareori 
fusese  lăudată  pentru  faptele  ei.  Doamna  pretindea  un  anumit 
comportament,  iar  Taylor  nu  auzea  comentarii  decât  când  o 
dezamăgea. 

Victoria  părea  s-o  aştepte  să  spună  sau  să  facă  ceva,  aşa  că  dădu 
din  cap  a  încuviinţare.  Apoi  îşi  drese  vocea.  Pe  un  ton  serios,  foarte 
asemănător  cu  al  bunicii  ei,  spuse: 

—  Mâine,  aş  vrea  să  ne  întâlnim  în  biblioteca  navei,  la  ora  două. 
In  ultimele  câteva  zile,  am  observat  că  acolo  e  pustiu  de  obicei  la  ora 
aceea,  şi  vom  avea  destulă  linişte  ca  să  ne  facem  nişte  planuri. 

—  Serios? 

—  Aşa  cred. 

—  Ce  planuri,  milady? 
întrebarea  o  surprinse  pe  Taylor. 

—  Păi,  planuri  pentru  viitorul  tău,  desigur.  Credeai  c-am  să  te  bat 
pe  umăr  cu  compasiune  şi  pe  urmă  voi  pleca? 

—  Nici  nu  ştiam  ce  să  cred,  milady. 

—  Mai  lasă-mă  cu  „milady".  în  America,  titlurile  nu  au  nicio 
semnificaţie. 

—  Sunteţi  sigură? 

—  A,  da.  Am  citit  într-o  carte,  deci  aşa  trebuie  să  fie. 
Victoria  dădu  din  cap. 

—  Chiar  mă  veţi  ajuta? 

—  Cum  aş  putea  să  nu  te  ajut? 

Doamne,  iar  începuse  să  plângă.  Taylor  nu  voia  să  treacă  printr-o 
nouă  rundă  de  plânsete  şi  consolări. 

—  Te  rog  să  încetezi,  îi  ceru  ea.  Ai  să  te  istoveşti  de  pomană.  Nu- 
mi vine  să  cred  c-ai  crezut  că  te  voi  abandona.  Ruşine  să-ţi  fie, 
Victoria. 

—  Nu  vreau  să  fiu  o  povară  pe  capul  dumneavoastră,  sau  să  vă 
sugerez  să... 

Taylor  o  luă  de  braţ  şi  o  conduse  spre  scară. 

—  Sigur  că  nu  vrei  să  fii  o  povară.  Şi  nici  n-ai  să  fii,  îţi  promit.  Am 
un  obicei  îngrozitor,  mărturisi  ea  apoi.  Tind  să  cred  că  ştiu  ce  e  mai 
bine  pentru  toţi  cei  din  jur. 

—  Nu  cred  că  a  şti  ce  e  mai  bine  pentru  altcineva  e  un  obicei 
îngrozitor,  replică  Victoria. 

—  Nu  doar  pentru  altcineva  -  pentru  toată  lumea,  preciză  Taylor. 
Şi,  da,  e  un  cusur  nesuferit.  Doamna  îl  numeşte  viciul  meu.  Spune 
că  n-ar  trebui  să  mă  amestec  şi  că  e  foarte  arogant  din  partea  mea  să 

cred  că  pot  schimba  vieţile  altora.  Chiar  foarte  arogant.  întocmai  aşa 
mi-a  spus,  în  repetate  rânduri.  Şi  mă  tem  că  are  dreptate.  îţi  dau 
cuvântul  meu  că  n-am  să  te  silesc  să  faci  nimic  ce  nu  vrei.  Dar  insist 
să  te  ajut. 

—  îţi  mulţumesc,  Taylor. 

—  Mai  vorbim  mâine,  după  ce  dormi  bine  o  noapte,  când  n-ai  să 
mai  fi  atât  de  obosită. 

—  Ţi-aş  fi  cum  nu  se  poate  mai  recunoscătoare  pentru  orice 
sfat... 

Victoria  tăcu  o  clipă,  înainte  de  a  continua. 

—  Eşti  în  stare  tot  timpul  să  ştii  ce  e  cel  mai  bine  pentru  tine 
însăţi? 

Lui  Taylor  i  se  înmuiară  umerii. 

—  Asta-i  problema  cu  viciul  ăsta  de  pe  capul  meu,  mărturisi  ea. 
Niciodată  nu  ştiu  ce  e  cel  mai  bine  pentru  mine.  Numai  pentru  alţii. 

Uimirea  din  vocea  ei  o  făcu  pe  Victoria  să  zâmbească. 

—  Poate-am  să  ştiu  eu  ce  e  cel  mai  bine  pentru  tine. 
Taylor  zâmbi  şi  ea. 

—  Poate. 

întrucât  scara  era  lată  doar  pentru  o  singură  persoană,  îi  făcu 
semn  Victoriei  s-o  ia  înainte. 

—  Am  să  te  conduc  până  la  uşa  cabinei,  ca  să  ştiu  unde  să  te 
găsesc. 

Pe  prima  treaptă,  Victoria  se  opri  din  nou.  O  privi  pe  Taylor  cu  o 
expresie  solemnă. 

—  O  să  fim  prietene? 
Taylor  nu  ezită. 

—  Cred  că  suntem  deja. 

Ştia  prea  bine  ce  sarcină  îşi  asuma,  şi  nu  se  codea.  Urma  să  aibă 
grijă  de  Victoria  până  se  întrema  îndeajuns  ca  să  se  descurce 
singură.  Şi  să-şi  crească  şi  copilul,  adăugă  Taylor  în  sinea  ei.  Nu 
trebuia  să  uite  de  copil. 

Prietenii  se  ajută  între  ei,  da,  însă  promisiunea  lui  Taylor  însemna 

mai  mult  decât  atât.  Mult,  mult  mai  mult.  Copiii,  toţi  copiii, 
trebuiau  să  fie  preţuiţi  şi  protejaţi  de  către  toţi  adulţii  capabili  să-i 
apere.  Nu  era  o  regulă;  după  părerea  lui  Taylor,  era  o  sfântă 
poruncă  şi  avea  de  gând  să  dacă  totul  pentru  a  garanta  siguranţa 
Victoriei  şi  a  copilului  ei. . . 

Cu  price  preţ.  Nu  avea  de  ales.  Era  datoria  ei. 

Nobilele  ei  intenţii  urmau  să  moară  o  dată  cu  ea.  N-avea  să  mai 
poată  ajuta  pe  oricine,  şi  cu  atât  mai  puţin  pe  sine  însăşi.  Vaporul  se 
scufunda,  şi  nu  putea  face  nimic.  Avea  convingerea  că  mai  erau 
doar  câteva  minute  până  să  doarmă  cu  toţii  pe  fundul  oceanului.  Ar 
fi  îngenuncheat  să  se  roage  şi  să  ceară  iertare  pentru  toate  gândurile 
rele  pe  care  le  avusese  la  adresa  oricui  -  cu  excepţia  unchiului  ei 
Malcolm,  desigur  -  dar  îi  era  imposibil  să  îngenuncheze,  când 
vânturile  uraganului  legănau  micul  vapor  încoace  şi-ncolo.  Stătea 
ghemuită  în  colţul  patului,  cu  umerii  rezemaţi  de  pereţi,  încerca  să 
nu  se  teamă  -  dar,  Doamne,  îi  era  imposibil.  Poate  n-ar  fi  fost  atât  de 
îngrozitor  dacă  nu  era  noapte,  şi  întuneric  beznă.  Taylor  detesta 
întunericul,  dar  nu  îndrăznea  să  aprindă  iar  lampa,  de  teamă  să  nu 
dea  foc  pereţilor.  Aşa  că  stătea  pe  întuneric,  cu  ochii  închişi  şi  o 
pernă  strânsă  în  braţe,  ascultând  cum  cuferele  ei  se  loveau  ba  de  un 
perete,  ba  de  altul.  îşi  înfrunta  panica  şi  teroarea  cu  ajutorul 
rugăciunilor,  în  timp  ce  aştepta  sfârşitul. 

Ce-avea  să  se  întâmple  copilaşii  surorii  sale?  Gemenele  aveau 
nevoie  de  o  mamă.  Nici  măcar  nu  putea  să-şi  imagineze  ce  urma  să 
se  aleagă  de  ele.  Iar  Victoria...  Ce  se  întâmpla  dacă  ea  supravieţuia, 
şi  Taylor  nu?  îi  promisese  s-o  ajute,  şi  cum  putea  să  se  descurce 
Victoria  în  America,  fără  bani  şi  rude? 

O,  Doamne,  erau  atât  de  multe  pe  care  voia  să  le  facă...  Nu  era 
drept  să  moară  aşa.  Suspină  sonor,  lăsându-se  pradă  lacrimilor. 
Nimeni,  nici  chiar  o  tânără  lady  autoritară,  arogantă  şi  care  credea 
că  le  ştia  ea  pe  toate,  nu  merita  să  moară  aşa.  Nu  voia  să  moară 
singură.  Voia  să  mai  fie  cineva  cu  ea.  Şi,  cel  mai  mult,  o  dorea  pe 

Doamna. 

Uşa  se  deschise  cu  o  trosnitură.  Taylor  sări  cât  colo.  în  prag 
apăruse  domnul  Ross.  Aproape  că  umplea  tot  cadrul  uşii.  II  vedea 
clar,  de  la  lumina  lămpii  agăţate  în  suportul  de  piele,  pe  culoar. 

Niciodată  în  viaţă  nu  se  bucurase  mai  mult  la  vederea  cuiva. 
Arăta  ca  un  zeu.  Sau  ca  un  prinţ  din  poveşti.  Era  ud  leoarcă  din  cap 
până-n  picioare.  Părul  negru  îi  cădea  pe  frunte,  iar  cămaşa  albă  şi 
pantalonii  negri  îi  erau  lipiţi  de  trup. 

Muşchii  voluminoşi  ai  braţelor  şi  coapselor  îl  făceau  să  pară 
invincibil.  Semăna  cu  un  războinic  viteaz  de  pe  vremuri,  acel  Făt- 
Frumos  uriaş  cu  care  era  căsătorită,  iar  simpla  lui  prezenţă  o  calma 
pe  Taylor.  Era  un  personaj  atât  de  autoritar,  iar  dezinvoltura 
mişcărilor  lui  arăta  aşa  de  graţios  pentru  un  asemenea  gigant,  încât 
o  captiva  şi  o  liniştea. 

—  Suflă  un  vânt  ca  toţi  dracii,  comentă  el  pe  un  ton  nepăsător, 
făcând  un  pas  în  cabină.  Sunt  leoarcă. 

Apoi  se  întoarse,  îşi  aruncă  aşternutul  ud  în  colţul  cabinei,  lângă 
sacii  lui,  şi-şi  scutură  capul  ca  un  câine  în  ploaie.  Stropii  de  apă 
zburară  în  evantai. 

îi  zâmbi  lui  Taylor.  O  singură  privire  spre  faţa  ei  îl  înştiinţă  că  era 
îngrozită.  îi  observă  lacrimile  şiroind  pe  obraji.  Ochii-i  erau  mari  ca 
farfuriile.  îl  privea  ţintă. 

Nu-i  putea  reproşa  reacţia.  La  drept  vorbind,  şi  el  se  simţea  cam 
la  fel.  Mai  trecuse  prin  furtuni,  dar  niciuna  nu  fusese  atât  de 
violentă.  Erau  cu  adevărat  în  pericol  să  se  scufunde. 

Dar  n-avea  de  gând  să  i-o  spună  lui  Taylor.  Ultimul  lucru  de  care 
avea  nevoie  era  o  femeie  isterică,  aşa  că  se  strădui  să  se  mişte  încet, 
normal,  ca  şi  cum  ar  fi  avut  tot  timpul.  începu  chiar  şi  să  fluiere. 

Când  nava  se  înclină  din  nou,  Taylor  îşi  schimbă  poziţia  în  pat. 

—  Preferi  să  stai  pe  întuneric? 

Avu  nevoie  de  aproape  un  minut  pentru  a-şi  regăsi  graiul. 

—  Nu,  şopti  ea.  Dar  mi-era  frică  să  nu  dau  foc  cabinei,  dacă 
aprind  iar  lampa. 

Lucas  se  întoarse  iar  spre  uşă. 

—  Unde  vă  duceţi,  domnule  Ross? 

Panica  îi  făcea  tonul  tăios  şi  vocea  tremurătoare.  Nu  reuşea  să  se 
calmeze.  Dar  nici  nu  voia  ca  Lucas  să  ştie  cât  de  speriată  era.  O 
putea  crede  laşă.  Era  într-adevăr  de  râs,  probabil,  să  se  preocupe  de 
opinia  lui  acum,  cu  doar  câteva  minute  înainte  de  a  muri  amândoi  - 
dar  oricât  de  prostesc  părea,  încerca  totuşi  să-i  ascundă  teama. 
Lucas  n-o  cunoştea  foarte  bine,  iar  Taylor  nu  voia  să  se  ducă  pe 
lumea  cealaltă  crezând  că  se  însurase  cu  o  fricoasă. 

—  Merg  doar  să  aduc  felinarul  de  pe  culoar,  răspunse  el. 

Nici  nu-şi  terminase  bine  explicaţia,  că  se  şi  întoarse.  Taylor  îl 
văzu  închizând  uşa,  apoi  ducându-se  în  partea  cealaltă  a  cabinei  şi 
legând  felinarul  de  cârligul  metalic  ce  ieşea  din  perete.  în  timp  ce-i 
lega  baza  de  suport,  unul  dintre  cuferele  ei  alunecă  pe  lângă  el. 
Nava  se  înclinase  periculos  de  tare.  Taylor  se  lipi  cu  spatele  de 
perete  şi-şi  înfipse  călcâiele  în  saltea,  încercând  să-şi  ţină  echilibrul. 
Totuşi,  fu  aruncată  într-o  parte.  Lucas  nu  se  clintise.  Avea  un 
impresionant  simţ  al  echilibrului.  Şi  nu  părea  deloc  îngrijorat. 

Taylor  se  simţi  datoare  să-i  atragă  atenţia. 

—  Suntem  în  toiul  unui  uragan,  domnule.  Cred  că  nu  mai  e  mult 
până  când  ne  vom  scufunda. 

Lucas  ridică  din  umeri,  chipurile  indiferent.  Apoi  începu  să-şi 
scoată  pe  îndelete  cămaşa.  Ocoli  cufărul,  îl  împinse  în  colţ  şi  se 
aşeză  pe  el,  ca  să  se  descalţe. 

—  Nu  sunteţi  îngrijorat,  domnule  Ross? 

—  Nu  e  decât  un  vânticel  cam  puternic,  Taylor.  E  prea  devreme 
pentru  uragane.  în  vreo  două  ore  o  să  treacă. 

Minţise  fără  să  clipească  din  ochi.  Taylor  îl  privea  cu  atenţie, 
pândind  cel  mai  mic  semn  de  îngrijorare. 
Nu  zări  niciunul. 

—  Chiar  deloc  nu  sunteţi  alarmat,  domnule  Ross? 
Nu-i  lăsă  timp  să  răspundă. 

—  Aţi  mai  trecut  prin  furtuni  ca  asta? 

—  O  mulţime,  minţi  el. 

—  Atunci,  e  bine...  oftă  Taylor  prelung,  uşurată.  Reuşi  chiar  şi  să 
zâmbească. 

Se  simţea  mult  mai  bine,  aproape  în  siguranţă.  Imediat,  fără  voie, 
Lucas  strică  tot  efectul.  îşi  scoase  pantalonii. 
Taylor  închise  strâns  ochii. 

—  Domnule  Ross,  ce  aveţi  de  gând?! 

Aproape  că  strigase.  în  sfârşit,  Lucas  îşi  pierdu  răbdarea. 

—  Ai  de  gând  să  nu-mi  mai  spui  „domnule  Ross"?  întrebă  el, 
răstit,  cu  o  iritare  care  o  surprinse. 

—  Dacă  aşa  vreţi... 

Rămase  cu  ochii  închişi.  îl  auzi  mormăind  ceva  nedesluşit  - 
probabil  o  blasfemie,  îşi  spuse  ea  încruntată,  sperând  sincer  că 
Lucas  îi  vedea  expresia. 

După  ce  se  dezbrăcă  de  tot,  Lucas  se  duse  la  geamantan  să-şi  ia  o 
pereche  de  pantaloni  uscaţi.  în  mod  normal,  dormea  gol,  dar  acum, 
pentru  că  până  atunci  se  culcase  pe  punte  era  nevoit  să  rămână 
îmbrăcat.  Şi  avea  să  poarte  pantaloni  şi  acum,  numai  din  cauza 
acelei  tinere  lady  pe  care  şi-o  luase  pe  cap  şi  care  se  purta  ca  o 
afurisită  de  puritană. 

„Dumnezeu  să  mă  apere  de  fecioare",  îşi  spuse  el.  Probabil  avea 
să  facă  un  atac  de  cord  când  îşi  dădea  seama  că  urma  să  împartă 
patul  cu  ea. 

Avea  mintea  atât  de  plină  cu  orori  de-ale  căsniciei,  încât  nu 
observă  că  vaporul  se  înclinase  din  nou.  Cufărul  îl  lovi  în  picior. 
Bombăni  o  înjurătură,  smulgându-se  din  gânduri,  şi-şi  trase 
pantalonii. 

Taylor  îl  privea.  Era  fascinată  de  fizicul  lui  şi,  întrucât  Lucas  nu 
ştia  că  se  uita  la  el,  nici  nu  roşi  la  vederea  lui. 

Lucas  Ross  era  suplu  ca  o  panteră.  Muşchii  întinşi  peste  coapse  şi 
umeri  păreau  să  i  se  unduiască  la  fiecare  mişcare.  Pielea-i  era 
bronzată,  iar  talia  îngustă.  Cu  umerii  lui  incredibil  de  laţi,  era  într- 
adevăr  un  specimen  rar  de  perfecţiune  masculină.  Dacă  ar  fi  fost 

slabă  de  inimă,  Taylor  ar  fi  leşinat  de  mult.  îl  găsea  magnific. 

Se  pomeni  dorindu-şi  să  se  întoarcă  spre  ea  cu  faţa.  Lucas,  încă, 
nu-i  făcu  pe  plac.  îşi  încheie  pantalonii  şi  veni  spre  marginea 
patului.  Avea  pieptul  acoperit  cu  un  strat  des  de  păr  negru,  îngustat 
spre  mijloc. 

Dintr-o  dată,  nava  săltă  din  nou.  Taylor  era  atât  de  mesmerizată 
de  înfăţişarea  soţului  ei,  încât  uită  să  se  rezeme.  Zbură  cât  colo,  iar 
Lucas  o  prinse  în  braţe  tocmai  când  era  gata  să  cadă  pe  podea. 

Reacţia  ei  îl  surprinse.  Taylor  începu  să  râdă.  Lucas  se  rugă  să  n-o 
apuce  istericalele  în  braţele  lui. 

—  Ce-i  aşa  de  amuzant? 

Ridică  din  umeri.  Pielea  lui  era  caldă  la  atingere.  Observase  asta 
înconjurându-i  gâtul  cu  braţele.  Vasul  se  clătină  iar.  Era  pretextul  pe 
care-1  aşteptase.  îşi  rezemă  capul  de  umărul  lui,  ţinându-se  strâns. 

—  N-ai  să  te  întorci  pe  punte,  nu-i  aşa?  N-ai  face  decât  să  te  uzi 
iar. 

—  Nici  nu  mă  gândeam  să  mă  întorc  pe  punte. 

Taylor  nu  slăbi  strânsoarea.  Se  temea  prea  tare  să  rămână 
singură.  Lucas  devenise  refugiul  ei  sigur  împotriva  furtunii. 

—  Nu  poţi  dormi  pe  jos,  izbucni  ea.  Te-ar  lovi  cuferele,  aşa  cum 
zboară  care-ncotro. 

—  Şi  ce  propui? 

—  Va  trebui  să  te  culci  cu  mine. 

Fu  cât  pe  ce  s-o  scape  din  braţe.  Lăsându-se  pe  spate,  Taylor  îl 
privi.  A  dracului,  avea  cei  mai  frumoşi  ochi  pe  care-i  văzuse 
vreodată.  Şi  gura...  Un  om  putea  să  se  piardă  privind  în  ochii  aceia 
albaştri  şi  gândindu-se  ce-ar  fi  vrut  să-i  facă  Taylor  cu  acele  buze 
dulci  şi  senzuale. 

—  Am  să  mă  acopăr  cu  pătura,  iar  tu  poţi  dormi  deasupra,  se 
repezi  ea. 

Expresia  de  pe  chipul  lui  o  surprinse.  Nu  voia  s-o  creadă 
neruşinată,  ci  numai  practică. 

—  E  o  soluţie  firească,  dădu  ea  din  cap.  Şi  foarte  civilizată. 

Lucas  o  aruncă  în  mijlocul  patului.  Taylor  îşi  dădu  seama  că  i  se 
ridicase  cămaşa  de  noapte  până  în  dreptul  genunchilor.  Se  grăbi  să- 
şi  tragă  poalele  în  jos,  ascunzându-se  în  aşternut.  In  timp  ce  Lucas  o 
privea  cu  mâinile  în  şolduri  şi  o  expresie  stranie,  de  nepătruns,  pe 
chip,  se  trase  la  perete,  îşi  potrivi  perna  sub  cap  şi  închise  ochii. 

Lucas  era  prea  obosit  ca  să  se  mai  gândească  de  ce  Taylor  nu  se 
mai  temea  de  el.  Avea  de  gând  să  profite  de  acel  noroc  temporar, 
vârându-se  în  pat  fără  a-i  lăsa  timp  să  se  răzgândească.  Făcu  mai 
mică  flacăra  felinarului,  dădu  la  o  parte  un  cufăr  din  drum  şi  se 
întoarse  la  pat. 

Taylor  încerca  să  rămână  lângă  perete,  dar  tangajul  navei  o 
împiedica,  iar  Lucas  tocmai  se  întinsese  pe  spate,  când  se  pomeni  cu 
ea  alături.  Taylor  se  scuză  insistent,  apoi  se  trase  iar  la  perete. 

Dar  se  tot  rostogolea  înapoi,  ciocnindu-se  de  el  la  fiecare  înclinare 
a  navei.  Lucas  bănuia  că  dimineaţa  avea  să  fie  plină  de  vânătăi.  Şi 
ori  de  câte  ori  îl  lovea,  gemea.  Fiecare  geamăt  era  preludiul  unor 
scuze. 

Parcă  ar  fi  dormit  cu  un  peşte.  începea  să-şi  piardă  răbdarea.  Se 
întoarse  pe  o  parte,  îşi  aruncă  braţul  peste  talia  ei  şi  piciorul  peste 
ale  ei,  şi  o  strânse  lângă  el.  Taylor  nu  protestă.  Ba  chiar,  era 
recunoscătoare  că  o  ţinea  locului.  Totul  avea  să  fie  în  regulă.  Căscă 
sonor.  Ciudat,  dar  teama  îi  trecuse  complet.  Căldura  trupului 
soţului  ei  o  liniştea,  şi  în  câteva  minute  se  relaxă  de-a  binelea. 

—  Domnule  Ross? 
Nu-i  răspunse. 

—  Lucas? 
-Da? 

Suna  morocănos.  Se  prefăcu  că  nu  observa. 

—  Ţi-e  somn? 

—  Da. 

Taylor  îşi  încrucişă  braţele  pe  piept,  cu  grijă  să  nu-i  atingă  braţul. 

—  Nu  e  ciudat  că  niciunul  dintre  noi  nu  are  rău  de  mare? 

—  Dormi,  Taylor. 

Trecu  un  minut  încheiat  până  să  vorbească  din  nou. 

—  Sunt  frântă  de  oboseală,  şopti  ea.  Dar  nu  mi-e  somn  deloc.  Nu 
e  curios? 

Lucas  nu-i  răspunse. 

—  Poate  că,  dacă-mi  vorbeşti,  o  să-mi  vină  somnul. 

—  De  ce  te-ar  adormi  vorbele  mele? 

—  S-ar  putea  să  fie  plictisitoare. 

Spunea  cele  mai  năstruşnice  lucruri.  Lucas  zâmbi. 

—  Bine,  am  să-ţi  vorbesc  până  adormi.  Te  interesează  vreun 
subiect  anume? 

—  Povesteşte-mi  despre  Redemption. 

Fu  surprins  că-şi  amintea  numele  oraşului.  Nu-şi  putea  imagina 
ce-o  făcea  curioasă  în  legătură  cu  locul  acela  uitat  de  lume. 

—  Ţi-am  spus  deja  totul  despre  Redemption.  N-ai  putea  să-1 
suferi.  Mai  bine  gândeşte-te  la  petrecerile  la  care  ai  să  mergi  la 
Boston.  Asta  ar  trebui  să  te  adoarmă.  Dumnezeu  mi-e  martor  că  eu 
n-aş  rezista. 

Petrecerile  erau  ultimul  lucru  la  care  voia  să  se  gândească. 
Detesta  formalismele,  iar  gândul  că  niciodată  nu  mai  trebuia  să 
participe  la  o  întrunire  artificială  de  bigoţi  pompoşi  şi  încrezuţi  o 
făcu  să  zâmbească. 

—  Nu  urăşti  Redemption,  nu-i  aşa? 

—  încep,  răspunse  el  cu  un  căscat.  Cu  fiecare  zi  devine  tot  mai 
întins  şi  mai  aglomerat.  Mă  voi  bucura  să  plec  de-acolo. 

—  Să  pleci?  De  ce  să  pleci? 

—  Nu-mi  plac  mulţimile. 

—  Fraţii  tăi  nu  sunt  acolo? 

—  Ferma  e  la  o  zi  distanţă,  călare. 

—  Şi  atunci? 

Oftă  sonor.  Avea  să-1  piseze  întruna  până  primea  toate 
răspunsurile.  Scrâşni  din  dinţi,  frustrat.  Taylor  îl  împunse  în  umăr. 

—  Chiar  ai  de  gând  să-ţi  abandonezi  fraţii? 

—  Jordan  şi  Douglas  au  adunat  destui  cai  şi  vite.  Nu  mai  au 

nevoie  de  mine.  Am  să-1  ajut  pe  Kelsey,  cel  mai  mic,  să  se  instaleze, 
apoi  voi  pleca.  Au  să  se  descurce  de  minune. 

Atitudinea  lui  i  se  părea  nesimţitoare  şi  rece,  dar  nu  comentă.  Nu 
voia  să  şi-1  înstrăineze.  Şi-n  plus,  o  interesau  răspunsurile,  nu  o 
discuţie  în  contradictoriu. 

—  Şi  unde-ai  să  te  duci? 

—  La  vânătoare. 

—  Ce  să  vânezi? 

—  Un  om. 

Nu  se  aşteptase  la  un  asemenea  răspuns.  Crezuse  că  voia  să 
vâneze  aur  sau  argint.  Deşi  goana  după  aur  se  încheiase  oficial, 
citise  că  încă  mai  soseau  rapoarte  despre  filoane  găsite  în  vest. 
Dar. . .  să  vâneze  un  om? 

—  Şi  când  ai  să-1  găseşti? 

Mult  timp,  Lucas  nu-i  răspunse.  N-avea  de  gând  să-i  spună 
adevărul,  că  era  hotărât  să-1  omoare  pe  ticălos.  Nu  credea  că  firea  ei 
delicată  ar  fi  făcut  faţă  unor  asemenea  intenţii,  aşa  că-i  spuse  doar 
atât: 

—  Voi  termina  ce-a  început  el. 

—  E  un  om  rău? 

—  Da. 

Taylor  stătu  câteva  momente  pe  gânduri.  Diferenţele  dintre  ei  doi 
îi  erau  tot  mai  clare.  Ea  fugea  de  răutatea  oamenilor,  iar  Lucas  o 
urmărea  ca  să  se  confrunte.  Era  oare  un  om  curajos,  sau  îşi  lăsa  viaţa 
stăpânită  de  răzbunare? 

Se  hotărî  să  afle. 

—  Şi  ce-a... 
O  întrerupse: 

—  Când  termin,  am  să  mă  întorc  în  munţi,  unde  niciun  om  nu 
poate  fi  ţinut  în  ţarc. 

Taylor  pricepu  aluzia.  Se  vedea  clar  că  domnul  Ross  voia  să  pună 
capăt  discuţiei.  Preferă  să-i  facă  pe  plac.  Era  o  femeie  răbdătoare. 
Putea  aştepta  până  să  afle  toate  amănuntele. 

—  Doamna  mi-a  spus  că  te-ai  născut  în  Kentucky. 

—  Da. 

—  Dar  ai  luptat  în  armata  Nordului? 

—  Da.  M-am  mutat  în  Nord,  de  mult. 

—  înainte  de  Teritoriul  Montana? 
-Da. 

—  Credeai  în  război? 

—  Credeam  că  fiecare  om  din  America  are  dreptul  la  libertate. 

—  Şi  fiecare  femeie  şi  copil,  adăugă  ea.  Ar  trebui  să  aibă  aceleaşi 
drepturi.  Niciun  om  n-ar  trebui  să  aibă  puterea  de  a  fi  stăpân  pe 
viaţa  altuia...  nu-i  aşa? 

—  Aşa  e. 

—  Ai  spus  că  în  cele  din  urmă  te  vei  întoarce  în  munţi.  Vrei  să  fii 
complet  liber,  asta  e?  Să  te  duci  unde  te  poartă  vântul. 

—  Da. 

—  N-ai  să  te  simţi  singur? 
-Nu. 

—  Eşti  foarte  antisocial. 

Lucas  nu-şi  putu  stăpâni  zâmbetul.  Părea  să-i  pară  rău  pentru  el. 

—  N-are  de  ce  să-ţi  fie  milă  de  mine,  Taylor.  Nu-mi  doresc  o 
familie. 

„Prea  târziu,"  fu  ea  gata  să  răspundă.  Avea  o  familie,  şi  pentru  ea 
nu  conta  că  nu-şi  dorea  una.  Copiii  erau  pe  primul  loc. 

—  Aşa  c-ai  să. . .  le  întorci  spatele  tuturor? 
„Ai  să-mi  întorci  spatele",  voise  să  spună. 

Doamne,  ce-avea  să  se  facă  dacă  mai  avea  nevoie  de  el? 

Cum  să  se  descurce,  cu  gemenele,  Victoria  şi  copilul  ei? 

Panica  lui  Taylor  fu  scurtă.  Se  calmă  aproape  imediat.  Avea  să  se 
descurce  de  minune.  Nu  plănuise  să  aibă  nevoie  de  Lucas  Ross  sau 
să-1  dorească  în  viaţa  ei.  Ce  ridicol,  să  se  simtă  nervoasă!  Era  o 
femeie  independentă. 

Oftă  uşor.  într-o  şoaptă  abia  auzită,  îl  întrebă: 

—  Te-a  chinuit  vreodată  o  spaimă  atât  de  iraţională,  încât  să  simţi 

că  te  devora  de  viu? 
Nu  aşteptă  răspunsul. 

—  Ţin  mine  că  odată,  când  eram  mică,  m-am  speriat  de  un  şoim 
pe  care  1-a  adus  tatăl  meu  acasă.  Degeaba  stătea  în  colivie.  Nu 
puteam  nici  măcar  să  intru  în  hambar.  Până  la  urmă,  nici  curtea  n- 
am  mai  suportat-o.  Am  ajuns  să  stau  închisă  în  camera  mea. 

Această  reacţie  atât  de  ciudată  îi  stârni  lui  Lucas  curiozitatea. 

—  De  ce  crezi  că  ţi-era  aşa  de  teamă? 

—  Unchiul  meu  Malcolm  mi-a  spus  că  şoimului  îi  plăceau  ochii 
albaştri.  încă  mă  mai  trec  fiorii  când  mă  gândesc  la  ce  mi-a  spus.  Ai 
observat  vreodată  cât  de  ascuţite  sunt  ghearele  unui  şoim? 

—  Unchiul  tău  avea  un  simţ  crud  al  umorului. 

—  Mi-era  frică  şi  de  el,  la  fel  ca  de  şoim,  mărturisi  ea,  tot  în 
şoaptă. 

—  Şi  era  tot  o  spaimă  iraţională? 

—  Nu.  De  el  aveam  motive  să  mă  tem.  E  uşor  să  găseşti  pe  cineva 
într-un  oraş,  nu-i  aşa?  Acum,  că  există  telegraful,  şi  trenurile  circulă 
aproape  peste  tot,  e  foarte  uşor  să  dai  de  cineva...  dacă-1  cauţi.  Nu-i 
aşa? 

—  Da.  De  ce  întrebi? 

Nu  voia  să-i  spună  adevărul.  Poate  că-şi  făcea  griji  fără  rost. 
Desigur,  când  unchiul  Malcolm  primea  banii  mamei  ei,  n-avea  să  se 
mai  gândească  la  ea  şi  la  gemene.  Ce  motiv  ar  mai  fi  avut  să  vină 
după  ea? 

Şi  totuşi,  ştia  că  ar  fi  făcut-o. 

—  Sunt  o  proastă. 

—  Ce  alte  temeri  iraţionale  ai  mai  avut? 

—  îmi  închideam  uşa  camerei  cu  zăvorul  în  fiecare  seară,  de 
teamă  să  nu  intre  cineva  în  timp  ce  dormeam. 

—  Nu  mi  se  pare  deloc  iraţional. 

—  Poate  că  nu  era.  Dar  mai  împingeam  şi  scrinul  greu  de  stejar  în 
dreptul  uşii. 

—  Cine  credeai  că  ar  fi  putut  să  intre  peste  tine  când  dormeai? 

Cineva  anume,  sau  oricine? 

—  Cineva  anume. 

Schimbă  subiectul  înainte  de  a  apuca  să-i  mai  pună  şi  alte 
întrebări. 

—  Dacă  te  întorci  în  munţii  tăi. . . 

—  Nu  „dacă",  Taylor.  Când. 

—  Ce-o  să  se  întâmple  dacă  fraţii  tăi  au  nevoie  de  tine? 

—  Vor  şti  unde  să  mă  caute.  N-ar  dura  decât  o  lună,  două,  până 
să  mă  găsească. 

—  Sunt  sigură  că  asta  o  să-i  încurajeze,  în  caz  că  apare  vreo 
urgenţă. 

—  Au  să  se  descurce  ei,  insistă  Lucas. 

—  Eu  în  niciun  caz  n-aş  veni  să  te  caut. 

—  Nici  nu  mă  aşteptam. 

Taylor  pufni.  Lucas  zâmbi.  Femeiuşcă  avea  temperament.  Tot 
încerca  să  şi-1  ascundă  de  el,  dar  nu  prea  reuşea.  îi  strângea  braţul  ca 
într-o  cătuşă.  Unghiile  ei  i  se  înfigeau  în  piele.  Se  îndoia  că-şi  dădea 
seama. 

Cum  putea  să  ştie  care  era  viaţa  lui?  Lucas  n-avea  de  gând  s-o 
facă  să  înţeleagă.  Niciodată  nu  vorbea  despre  război,  şi  n-avea  s-o 
facă  acum.  Părerea  ei  despre  el  nu  era  importantă. 

Recunoscu  imediat  minciuna.  Din  cine  ştie  ce  motiv,  îl  interesa 
părerea  ei.  Nu-şi  dădea  seama  de  ce  şi  ştia  că  n-avea  niciun  sens.  Era 
obosit,  atâta  tot.  îi  era  greu  să  mai  judece  limpede.  Furtuna  continua 
să  urle  afară,  şi  nu  s-ar  fi  mirat  să  audă  clopotul  de  alarmă  anunţând 
pasagerii  să  abandoneze  nava.  Mai  bine  să  nu-şi  facă  griji  pentru 
lucruri  asupra  cărora  nu  avea  nicio  putere.  Dacă  vaporul  se 
scufunda,  avea  s-o  înhaţe  pe  Taylor  şi  să  înoate  spre  cel  mai 
apropiat  ţărm,  sau  să  moară  încercând. 

Nici  în  legătură  cu  vecinătatea  ei  nu  putea  face  nimic.  Era 
minunat  de  mătăsoasă  şi  moale.  Şi  mirosea  atât  de  frumos...  A 
trandafiri.  Pielea  ei  netedă,  numai  bună  de  sărutat,  putea  scoate  un 
bărbat  din  minţi,  şi  nu  voia  decât  să-şi  îngroape  faţa  în  adâncitura 

gâtului  ei  şi  să  adoarmă  inspirându-i  parfumul. 

Iar  minţea.  Voia  să  facă  dragoste  cu  ea,  să  se  îngroape  în. . . 

—  Fraţii  tăi  ştiu  că  ai  să-i  părăseşti? 

îi  fu  recunoscător  pentru  întrerupere.  Asemenea  gânduri  puteau 
să-1  bage  în  belea. 

—  Pari  indignată,  remarcă  el  cu  un  căscat  sonor. 

—  Cred  că  sunt  puţin  cam  scandalizată.  îmi  dau  seama  că  nu  mă 
privesc  fraţii  tăi  şi  problemele  lor,  dar. . . 

N-o  lăsă  să  termine. 

—  Ai  dreptate.  Nu  te  privesc.  Dormi. 

—  Deci,  am  terminat  de  discutat  despre  responsabilităţile  de 
familie? 

îi  ignoră  întrebarea,  lăsând  tăcerea  să  fie  singurul  răspuns. 

Taylor  se  întrebă  la  ce  se  gândea.  Pe  neaşteptate,  se  întorsese  cu 
spatele.  Probabil  că-1  neliniştea  furtuna.  Aroganţa  şi  mândria  nu-i 
îngăduiau  să-şi  recunoască  îngrijorarea,  dar  nu  părea  genul  care  să 
aibă  motive  ascunse.  Această  posibilitate  o  atrăgea  mai  mult  decât 
orice  la  el.  Mai  era  şi  faptul  că  voia  să  ducă  o  viaţă  de  muntean. 
Taylor  nu-i  putea  reproşa  nimic  acestui  scop.  Dacă  ea  ar  fi  fost  un 
bărbat  fără  nicio  responsabilitate,  ar  fi  făcut  acelaşi  lucru.  Se  întrebă 
dacă  citise  vreuna  dintre  cărţile  despre  Daniel  Boone  şi  Davy 
Crockett. 

Era  păcat,  zău  aşa.  Un  om  ar  fi  trebuit  să-şi  poată  urma  visul. 

Şi  o  femeie,  de  asemenea.  Totuşi,  Lucas  n-avea  să  poată  trăi  în 
munţi  singur,  cel  puţin  nu  pentru  multă  vreme...  până  când  fetele 
creşteau  destul  ca  să-şi  poarte  singure  de  grijă. 

Avea  să  se  ducă  la  Redemption. 

Luase  hotărârea  pe  nesimţite.  în  adâncul  inimii,  ştia  că  era  soluţia 
cea  mai  înţeleaptă.  Orăşelul  cel  izolat  era  perfect  pentru  ea  şi 
gemene.  Dacă  Victoria  voia  să  vină  şi  ea,  cu  atât  mai  bine. 

Planul  ei  nu  avea  decât  un  singur  cusur.  Se  codea  să  recunoască 
dar,  de  vreme  ce  era  în  toiul  nopţii  şi  probabil  avea  să  se  scufunde 
pe  fundul  oceanului  înainte  de  crăpatul  zorilor,  bănuia  că  putea  să- 

şi  admită  vulnerabilitatea. 
Avea  nevoie  de  Lucas  Ross. 

Capitolul  4 


Drumul  dragostei  adevărate  niciodată  n-a  mers  lin. 

William  Shakespeare,  „Visul  unei  nopţi  de  vară" 

Abia  aştepta  să  scape  de  ea.  Atracţia  fizică  nu  scăzuse  în  timpul 
călătoriei.  Noaptea,  când  furtuna  păruse  să-i  ameninţe  cel  mai  tare, 
se  trezise  peste  Taylor,  cu  nasul  îndesat  în  gâtul  ei.  N-avea  idee  cum 
ajunsese  acolo.  Nu  ştia  decât  că  o  dorea  cu  o  intensitate  cum 
niciodată  nu  mai  simţise.  Iar  dorinţa  nu  era  numai  chinuitoare,  ci  îl 
mai  şi  speria  îngrozitor.  Slavă  Domnului  că  se  trezise  la  timp, 
înainte  de  a-i  scoate  cămaşa  de  noapte,  băgând-o  în  toţi  sperieţii. 
Noroc  că  Taylor  era  atât  de  epuizată,  încât  dormise  buştean.  Era 
mult  prea  încrezătoare  ca  să-i  fie  bine.  Şi  totuşi,  Lucas  era  soţul  ei, 
fie  şi  doar  cu  numele,  şi  trebuia  să  se  simtă  în  siguranţă  cu  el.  Era 
dator  s-o  protejeze,  nu  să  profite  de  ea. 

Lucas  îşi  petrecu  restul  traversării  oceanului  înfruntându-şi 
propriile  pofte  pătimaşe.  Când  debarcară  la  Boston,  se  simţea  ca  un 
căpcăun  libidinos.  Numai  autodisciplina  îl  împiedica  să  se  şi  poarte 
ca  atare.  Taylor  îi  ceruse  să  doarmă  în  continuare  în  cabină,  chiar  şi 
după  ce  furtuna  trecuse.  Era  clar  că  aceasta  o  speriase  de  moarte.  Se 
simţea  în  siguranţă  cu  el  şi,  deşi  era  un  fel  de  compliment,  mai  era  şi 
o  mare  ironie,  căci  dacă  ar  fi  avut  idee  la  ce  se  gândea  încontinuu,  s- 
ar  fi  îngrozit. 

Ultima  noapte  pe  „Emerald"  fusese  şi  cea  mai  dificilă.  Lucas 
aşteptase  până  fusese  sigur  că  Taylor  dormea,  apoi  intrase  în  cabină 
cât  mai  încet  posibil. 

Se  culcase  pe  salteaua  lui,  aşternută  pe  podea.  Nu  era  incomod. 
In  anii  cât  trăise  în  aer  liber,  învăţase  să  doarmă  oriunde.  Nu, 
podeaua  tare  nu  era  o  problemă.  Taylor  era  problema. 

O  găsise  aşezată  pe  scaun,  într-un  halat  de  noapte  alb,  un  şal  şi  o 

pereche  de  papuci  albi  cu  nişte  funduliţe  de  satin  roz  ridicole.  Se 
pieptăna.  Şi  fredona.  Efectul  era  hipnotic.  O  privi  un  minut  încheiat. 
Taylor  zâmbi  în  semn  de  salut.  Drept  răspuns,  Lucas  se  încruntă.  Ii 
venea  s-o  ia  la  fugă.  Cu  un  mare  efort,  se  întoarse  încet  spre  uşă. 

—  Unde  te  duci? 

Taylor  se  grăbi  să-şi  pună  peria  pe  cufărul  de  lângă  scaun  şi  se 
ridică.  îi  răspunse  fără  să  se  întoarcă: 

—  Pe  punte. 

—  Te  rog,  nu  pleca.  Am  să-ţi  vorbesc. 
Lucas  întinse  mâna  spre  clanţă. 

—  Culcă-te,  Taylor.  O  să  vorbim  mâine. 

—  Dar  eu  vreau  să-ţi  vorbesc  acum. 

Frustrat,  Lucas  scrâşni  din  dinţi.  Nu  exista  nicio  scăpare  de 
tortura  aceea.  Trebuia  să  se  uite  iar  la  ea,  s-o  vadă  în  halatul  acela 
subţire  ca  hârtia  şi  să  se  poarte  ca  şi  cum  nu  l-ar  fi  afectat  cu  nimic, 
începea  deja  să-şi  imagineze  ce  ascundea  pe  dedesubt. 

—  La  dracu'. 

—  Poftim? 

Lucas  se  întoarse.  încrucişându-i  braţele  pe  piept,  se  rezemă  de 
uşă.  Apoi  oftă  sonor.  Era  un  oftat  suficient  de  puternic  ca  să  clatine 
vaporul. 

—  Despre  ce  vrei  să  vorbim? 

—  Despre  noi,  izbucni  ea. 

înălţă  o  sprânceană.  Taylor  zâmbi  forţat.  încerca  înnebunită  să  nu 
se  lasă  intimidată  de  manierele  lui  arţăgoase.  Nu  voia  să  se  certe  cu 
el.  La  drept  vorbind,  detesta  conflictele  de  orice  fel.  Dintotdeauna 
fusese  o  împăciuitoare.  Obişnuia  să-i  spună  Doamnei  că  dorea  ca 
toţi  să  se  înţeleagă  bine.  Bunica  ei  o  informase  că  această  dorinţă  era 
irealizabilă.  Acum,  la  maturitate,  îşi  stabilise  ţeluri  mai  accesibile  şi 
nu  voia  decât  ca  Lucas  să  se  înţeleagă  cu  ea. 

—  Am  făcut  sau  am  spus  ceva  care  te-a  supărat?  întrebă  ea. 

—  Nu. 

încercă  să-şi  păstreze  calmul.  în  niciun  caz  nu  voia  să-1  facă  să 

creadă  că  subiectul  o  tulbura. 

—  Eşti  sigur? 

—  Sunt  sigur. 
Nu-1  credea. 

—  M-ai  evitat  aproape  tot  timpul  călătoriei.  N-am  avut  nicio 
conversaţie  care  să  dureze  mai  mult  de  cinci  minute,  şi  nu  pot  să  nu 
mă  întreb  dacă  nu  cumva  am  spus  ceva. . . 

O  întrerupse: 

—  E  târziu,  Taylor.  Culcă-te.  Mâine  o  să... 
II  întrerupse  şi  ea: 

—  Mâine  o  să  debarcăm.  Avem  de  discutat  planurile.  Nu  vreau 
să  vorbesc  despre  nişte  probleme  atât  de  personale  în  faţa  unor 
străini. 

îşi  frângea  mâinile,  vizibil  agitată,  roşie  la  faţă.  Lucas  se  simţea 
îngrozitor  de  vinovat,  ştiind  că  el  era  cauza  tulburării  ei.  Şi  avea 
dreptate,  desigur.  O  evitase.  Făcuse  tot  posibilul  să  se  distanţeze  de 
ea.  N-avea  să-i  explice  de  ce.  Adevărul  n-ar  fi  făcut-o  decât  să  se 
simtă  şi  mai  stânjenită  în  preajma  lui. 

Se  purta  nobil,  pentru  prima  oară,  după  părerea  lui,  iar  Taylor  n- 
avea  s-o  ştie  niciodată.  Se  desprinse  de  uşă,  traversă  cabina  şi  se 
aşeză  pe  scaunul  eliberat  de  ea.  îşi  întinse  picioarele  înainte,  se 
rezemă  de  spătar  şi  o  privi. 

Taylor  se  duse  lângă  pat,  unde  se  aşeză  cu  mâinile  împreunate  în 
poală.  Nu-şi  lua  ochii  de  la  el.  Era  hotărâtă  să  obţină  nişte 
răspunsuri. 

Frumoasa  şi  intangibila  lui  soţie  arăta  nefericită.  Asta-1  făcea  să  se 
simtă  de  zece  ori  mai  vinovat. 

—  Te-am  evitat  cât  am  putut  de  mult,  recunoscu  el. 

Şi  mi-a  fost  îngrozitor  de  greu,  adăugă  în  gând.  Erau  pe  un  vapor, 
pentru  numele  lui  Dumnezeu,  iar  „Emerald"  părea  să  fi  devenit  tot 
mai  mic  şi  mai  mic  de  când  plecaseră  din  Anglia. 

—  Mi-a  fost  greu,  recunoscu,  dând  din  cap. 

—  Chiar  aşa? 

-Da. 

—  De  ce? 

—  Ascultă,  Taylor,  i-am  promis  bunicii  tale  că  voi  avea  grijă  de 
tine.  Am  încercat  să  mă  asigur  că  totul  va  fi  în  regulă  şi  nimeni  n-o 
să  te  supere,  dar  în  acelaşi  timp  am  căutat  să  păstrez  distanţa.  Şi,  da, 
pe  toţi  dracii,  mi-a  fost  greu. 

îl  privea  uimită.  îşi  trecu  mâinile  prin  păr.  Lui  Lucas  îi  venea  să-i 
ceară  să  înceteze.  Era  un  gest  provocator,  excitant.  Avea  farmecele 
unei  vrăjitoare,  ba  bine  că  nu,  şi  nici  măcar  nu  ştia.  Lucas  simţea  că 
se  apropia  de  sfinţenie. 

—  încă  nu  mi-ai  explicat  de  ce  ai  simţit  nevoia  să  mă  eviţi,  îi 
aminti  ea. 

Se  ţinea  scai  de  el.  N-avea  să  se  lase  păgubaşă.  Hotărî  că  nu-i  mai 
rămăsese  decât  o  singură  soluţie:  s-o  mintă. 

—  N-am  vrut  să  te  ataşezi  de  mine. 

începea  să  se  simtă  iar  mândru  de  el.  Minţise  fără  să  râdă. 
Taylor  se  încruntă. 

—  Vorbeşti  serios,  sau  doar  îţi  râzi  de  mine? 
Nu-i  dădu  timp  să  răspundă. 

—  întâmplător,  sunt  soţia  ta!  îi  reaminti  ea,  aproape  strigând. 

Al  dracului  să  fie  dacă  nu-şi  răsfira  iar  părul!  Lucas  aproape  că 
simţea  textura  mătăsoasă  trecându-i  printre  degete,  aproape  să-i 
inhala  mirosul,  aproape  că...  închise  ochii  ca  să  n-o  mai  vadă.  Era 
complet  dezgustat.  Avea  la  fel  de  multă  autodisciplină  ca  un  ţap. 

—  Te  rog  să  mă  ierţi  că  am  ridicat  tonul,  spuse  ea. 

Trase  adânc  aer  în  piept,  îşi  relaxă  umerii  şi-şi  impuse  să  se 
destindă.  Ştia  că,  dacă  nu-şi  controla  temperamentul,  nu  rezolva 
nimic.  Sarcina  de  a  obţine  răspunsuri  clare  de  la  Ross  avea  să  se 
dovedească  una  dintre  cele  mai  dificile.  Mai  era  şi  înnebunitoare,  şi 
enervantă.  Omul  se  purta  fără  pic  de  sens.  Taylor  nu  credea  că  i-ar  fi 
plăcut  opiniile  ei,  aşa  că  se  hotărî  să  adopte  o  tactică  diferită:  avea  să 
folosească  diplomaţia. 

—  Ştiu  că  nu  doreşti  să  te  căsătoreşti. 

—  Mai  degrabă  mă  spânzur! 

Ar  fi  trebuit  să  se  simtă  insultată  sau,  cel  puţin,  iritată  de 
atitudinea  lui.  Avu  tocmai  reacţia  opusă.  Sinceritatea  lui  o  înviora  şi 
o  amuza.  Nu  râse,  dar  nici  nu-şi  putu  ascunde  zâmbetul. 

Lucas  deschise  ochii  şi  o  privi,  ca  să-i  vadă  reacţia.  Zâmbetul  ei  îl 
luă  prin  surprindere.  Se  pomeni  zâmbind  şi  el. 

—  Suntem  într-o  încurcătură  a  dracului  de  mare,  nu? 

—  Nu-s  sigură  că  înţeleg  ce  vrei  să  spui. 

Prefera  să  nu-i  explice.  Se  aplecă  înainte  în  scaun  şi  începu  să-şi 
scoată  pantofii.  Apoi  îşi  scoase  şi  şosetele.  Căscă  de-i  trosniră  fălcile 
-  o  aluzie  nu  prea  subtilă  că-i  era  somn. 

Taylor  nu  mai  scoase  o  vorbă.  Continuă  să  stea  pe  marginea 
patului,  privindu-şi  soţul.  Doamne,  cât  de  frustrată  o  făcea  să  se 
simtă!  Se  întrebă  dacă  Doamna  îşi  dăduse  seama  cât  de 
contradictoriu  şi  de  încăpăţânat  era  Lucas.  Bunica  ei  îi  spusese  că 
cercetase  subiectul  în  amănunţime  şi  avusese  câteva  discuţii  lungi 
cu  el.  Taylor  nu  se  îndoia  că  Lucas  îi  răspunsese  la  toate  întrebările. 
Ştiind  cum  proceda  de  obicei  bunica  ei,  presupunea  că  discuţiile  lor 
fuseseră  nişte  interogatorii  aproape  nedisimulate.  Era  sigură  că 
Lady  Esther  primise  toate  răspunsurile  pe  care  le  dorea.  Oftă  sonor, 
îşi  dorea  să-i  fi  moştenit  această  capacitate.  Uneori,  brutalitatea  avea 
meritele  ei. 

Lucas  nu-i  dădea  nicio  atenţie.  îşi  scoase  cămaşa,  desfăşură 
salteaua,  făcu  lumina  mai  mică,  apoi  se  întinse  peste  pătură. 
Culcuşul  lui  se  afla  în  partea  opusă  a  cabinei.  Chiar  şi  când  dormea, 
stătea  la  cea  mai  mare  distanţă  posibil.  N-avea  de  gând  să  lase  să  se 
mai  repete  situaţia  de  când  se  trezise  culcat  peste  Taylor. 

Taylor  renunţă  la  orice  încercare  de  a  mai  vorbi  cu  el.  Se  ridică,  îşi 
scoase  halatul,  apoi  se  vârî  în  pat.  După  ce  se  instală  comod,  îi  ură: 

—  Noapte  bună,  domnule  Ross. 

Ştia  prea  bine  că  nu  suporta  să-1  numească  „domnule  Ross",  şi 
tocmai  de  aceea  o  făcuse.  Se  vedea  clar  că  era  furioasă  pe  el. 
Mormăia  printre  dinţi  şi  făcea  destul  zgomot  cu  pernele  ca  să  arate 

cât  de  nemulţumită  era.  Femeiuşcă  era  străvezie  ca  aerul.  Nu  părea 
să  fi  învăţat  vreodată  meşteşugul  de  a-şi  ascunde  sentimentele.  Cu 
frumuseţea  şi  inocenţa  ei,  ar  fi  fost  o  pradă  uşoară  pentru  orice 
căutător  de  comori  din  Boston.  Lui  Lucas  i  se  strică  iar  dispoziţia. 
Gândul  la  Taylor  cu  orice  alt  bărbat  îl  irita  îngrozitor.  Ce  naiba  se 
întâmpla  cu  el?  De  ce-i  păsa  cu  cine  avea  să  fie,  după  ce-şi  desfăceau 
legal  căsnicia? 

—  Dormi?  şopti  Taylor  în  întuneric. 

Nu-i  răspunse.  Asta  n-o  descurajă.  Nu  făcu  decât  să  repete 
întrebarea,  mai  tare. 

Lucas  renunţă  la  orice  prefăcătorie. 

—  Ce  este? 

întorcându-se  pe  o  parte,  Taylor  încercă  să-1  distingă  prin 
întuneric. 

—  Mă  gândeam  doar  că  ar  trebui  să-ţi  reamintesc  de  întâlnirea 
noastră  cu  bancherii.  Voi  stabili  ora  după  ce  ajungem  la  hotel.  Va 
trebui  să  rămâi  destul  timp  ca  să  vorbeşti  cu  ei. 

—  Aşa  voi  face. 

—  S-ar  putea  să  însemne  să  mai  stai  în  Boston  o  zi,  două. 

—  Ştiu. 

Mult  timp,  nu  mai  scoase  o  vorbă.  Tocmai  când  Lucas  era  sigur 
că  adormise,  îl  chemă  în  şoaptă. 

—  Acum  ce  mai  e? 
Taylor  îi  ignoră  iritarea. 

—  Ai  renunţat  la  viitorul  tău  pentru  mine.  A  fost  un  sacrificiu 
nobil. 

—  N-a  fost  nobil  deloc,  Taylor. 
Nu-1  contrazise. 

—  îmi  promiţi  ceva? 

—  Dacă-ţi  promit,  mă  laşi  să  dorm? 

—  Da. 

—  în  regulă.  Ce  vrei  să-ţi  promit? 

—  Că  n-ai  să  pleci  fără  să  ne  luăm  rămas  bun. 

92 


îngrijorarea  din  vocea  ei  era  inconfundabilă. 

—  îţi  promit.  N-am  să  plec  nicăieri  fără  să-mi  iau  rămas-bun. 

—  Mulţumesc. 

Taylor  închise  ochii  şi-şi  spuse  rugăciunile  de  seară.  Lucas  închise 
şi  el  ochii,  încercând  să-şi  alunge  toate  gândurile  carnale  care-i 
umblau  prin  minte.  Se  hotărî  să  înşire  toate  motivele  pentru  care  nu 
voia  să  se  căsătorească.  în  primul  rând,  şi  cel  mai  important, 
libertatea  lui.  Era  un  hoinar,  nu  un  familist.  O  soţie  ar  fi  fost  o  piatră 
atârnată  de  gâtul  lui,  o  complicaţie  de  care  n-avea  nevoie. 

Un  gând  neaşteptat  îi  risipi  concentrarea.  îi  spusese  că  renunţase 
la  viitorul  lui.  întrucât  nu  avea  de  gând  să  se  mai  însoare  cu  nimeni 
după  ce  Taylor  dispărea  din  viaţa  lui,  lauda  ei  nu-şi  avea  locul.  Nu 
din  nobleţe  se  căsătorise  cu  ea.  O  făcuse  pentru  bani,  ca  să 
răscumpere  libertatea  lui  Kelsey. 

Ce  motive  avusese  Taylor?  îşi  aminti  că  fusese  surprins  şi  curios 
în  ultima  lor  seară  la  Londra,  când  o  văzuse  scoţându-şi  bijuteriile  şt 
dăruindu-le.  Era  atât  de  bogată  încât  îşi  putea  permite  să  înlocuiască 
nestematele  fără  s-o  intereseze  cât  costau? 

Ceva  nu  era  în  regulă.  Lucas  îşi  petrecuse  destul  timp  cu  Taylor 
ca  să  descopere  câteva  lucruri.  Felul  cum  îşi  îngrijea  hainele,  cu 
atâta  atenţie  şi  băgare  de  seamă,  îi  spunea  că  era  obişnuită  să  se 
descurce  singură.  Nu  insistase  să-şi  aducă  o  cameristă.  Desigur,  nici 
el  n-ar  fi  îngăduit,  dar  ea  nici  măcar  nu  întrebase. 

La  bordul  lui  „Emerald"  exista  serviciu  de  cameră.  Taylor  nu-1 
folosise.  Nu  lăsase  pe  nimeni  să  facă  curăţenie  în  cabină,  ocupându- 
se  singură  de  asta.  Pentru  o  femeie  bogată  şi  răsfăţată,  era  un 
comportament  surprinzător. 

—  Taylor? 

—  Da? 

—  în  ultima  seară,  la  Londra,  de  ce  i-ai  dat  colierul  tău  acelei 
fete? 

Ce  ciudat,  că  se  gândea  tocmai  la  asta  acum!  Taylor  îşi  stăpâni  un 
căscat,  înainte  de  a  răspunde: 

—  I-a  făcut  plăcere  să-1  primească. 
Lucas  nu  se  mulţimi  cu  atât. 
-Şi? 

—  Ştiam  că  nu  mai  aveam  nevoie  de  el. 
Explicaţia  ei  îl  făcu  să  se  încrunte. 

—  La  Boston  nu  se  poartă  bijuterii  scumpe? 

—  Ba  cred  că  unele  femei  le  poartă. 

Jocul  se  întorsese.  Lucas  era  frustrat  că  nu  putea  obţine  un 
răspuns  clar  de  la  ea.  însă  n-avea  de  gând  să  se  dea  bătut. 

—  Bunica  ta  mi-a  spus  că  prin  căsătorie  moştenirea  îţi  va  fi 
apărată  de  unchiul  tău. 

—  Da,  aşa  e.  Şi  ce  ţi-a  mai  spus  Doamna? 

—  Să  am  grijă  de  tine. 

—  Pot  să  am  singură  grijă  de  mine. 

Părea  indignată.  Lucas  zâmbi.  Ce  inocenţă,  să  creadă  că  putea 
înfrunta  lumea  şi  toate  relele  din  ea! 

îşi  împreună  mâinile  sub  cap,  privind  în  tavan,  pe  când  îşi  aduna 
gândurile. 

—  Dar  moştenirea  nu  e  singurul  motiv  pentru  care  te-ai  măritat 
cu  mine,  aşa-i? 

—  Doamna  a  muncit  din  greu  ca  să-şi  adune  averea.  Nu  voia  să 
se  risipească.  Şi  eu  eram  de  aceeaşi  părere. 

—  Atunci,  de  ce-ai  dăruit  colierul?  Presupun  că  era  valoros.  Avea 
pietre  veritabile,  nu? 

—  Da. 

—  Atunci,  de  ce...? 

—  Ţi-am  explicat  deja,  insistă  ea.  Nu  mai  am  nevoie  de  asemenea 
fleacuri. 

Reveniseră  la  punctul  de  pornire.  Lucas  recunoscu,  fără  tragere 
de  inimă,  că  Taylor  era  întru  totul  la  fel  de  abilă  ca  el  când  voia  să 
dea  răspunsuri  evazive. 

—  Eu  tot  vreau  să  ştiu. . . 
îl  întrerupse: 

—  Sunt  foarte  obosită,  domnule  Ross.  Lasă-mă  să  dorm,  te  rog. 
Se  întoarse  cu  faţa  la  perete,  închise  ochii  şi  căscă  forţat. 

Se  ruga  ca  Lucas  să  priceapă  aluzia.  Voia  să  înceteze  cu 
întrebările  şi  să  se  culce.  Trebuia  să  afle  despre  gemene,  desigur,  dar 
mai  bine  mai  târziu.  Nu  avea  niciun  motiv  să-i  explice  încă.  Deja  se 
dovedise  cam  încăpăţânat,  iar  Taylor  ştia  că  dacă  afla  că  plănuia  să-1 
urmeze  la  Redemption,  putea  încerca  s-o  oprească.  Oftă.  Sigur  că  ar 
fi  vrut  s-o  oprească.  Şi  din  cele  mai  nobile  motive.  După  părerea  lui, 
locul  ei  era  în  saloanele  din  Boston,  sorbind  ceai  şi  purtându-se  ca  o 
fetişcană  proastă.  Nu  avea  ce  să  caute  la  Redemption.  Nu  spusese  că 
ar  fi  detestat  oraşul? 

Din  minte  îi  pieri  orice  gând,  când  simţi  pătura  dată  la  o  parte.  Se 
întoarse  pe  spate  şi  scoase  un  mic  strigăt  de  surpriză.  Lucas  stătea 
aplecat  asupra  ei.  în  cabină  era  întuneric,  dar  i  se  distingea  totuşi 
expresia  încruntată. 

—  Ce  faci?  întrebă  ea. 

Lucas  se  aşeză.  Taylor  încercă  să  se  dea  la  o  parte.  Cămaşa  de 
noapte  i  se  prinsese  sub  coapsa  lui,  şi  vru  să  şi-o  smulgă,  dar  Lucas 
o  opri,  punându-i  mâinile  pe  umeri. 

—  Uită-te  la  mine,  îi  porunci  el. 

Glasul  îi  era  ursuz,  iritat.  Taylor  nu-şi  ascunse  nici  ea 
nemulţumirea. 

—  Ştii,  domnule  Ross,  îţi  sare  ţandăra  cât  ai  bate  din  palme. 

—  Vreau  să-mi  răspunzi  la  o  întrebare. 

—  în  regulă.  Ce  întrebare? 

—  De  ce  te-ai  măritat  cu  mine? 

Când  îi  răspunse,  nu-1  putu  privi  în  ochi.  Se  uita  la  gâtul  lui. 

—  Ca  să-mi  protejez  moştenirea. 

—  Şi?  insistă  el. 

Taylor  oftă.  N-o  slăbea  o  clipă.  N-avea  să  se  oprească  până  nu-i 
răspundea  la  toate  întrebările. 

—  Ca  să-1  împiedic  pe  unchiul  Malcolm  să  mă  mărite  cu  primul 
derbedeu  pe  care-1  găsea. 

Lucas  clătină  din  cap.  încă  nu-i  spunea  totul,  ea  sigur. 

—  Ce  alte  motive  ai  mai  avut? 

—  M-am  măritat  cu  tine  pentru  binele  cel  mai  important.  Poftim, 
ţi-am  spus  tot  ce  trebuie  să  ştii. 

—  Şi  care  e  binele  cel  mai  important? 
Clătină  din  cap. 

—  N-ar  trebui  să  stai  pe  patul  meu,  îi  reproşă  ea,  cu  toată 
indignarea  de  care  era  în  stare.  Nu  se  cuvine.  Eu  dorm  sub  pătură, 
iar  tu  deasupra,  mai  ştii? 

—  Suntem  căsătoriţi,  se  răsti  el.  Se  cuvine  orice. 

Taylor  deschise  gura  să  răspundă,  apoi  o  închise  prompt  la  loc. 
Din  minte  îi  pierise  orice  gând.  II  privi  lung,  aşteptând  să  vadă  ce- 
avea  să  facă. 

Nu  se  temea  de  el.  în  clipa  când  îşi  aminti  acest  lucru  atât  de 
important,  începu  să  respire  din  nou. 

Nu  avea  idee  de  cât  timp  stăteau  aşa,  uitându-se  unul  la  altul. 
Părea  o  eternitate.  Lucas  arăta  ca  şi  cum  s-ar  fi  pregătit  să  ia  o 
hotărâre  importantă  şi,  după  expresia  lui  încruntată,  nu  una  foarte 
plăcută. 

—  Eşti  soţia  mea,  Taylor. 
Nu-i  plăcea  cum  suna. 

—  Vrei  să  spui  că  ai  dori  să-ţi...  exerciţi  drepturile  de  soţ? 

Abia  reuşise  să  pronunţe  întrebarea.  Simplul  gând  părea  s-o 
doboare.  Reacţia  ei  îl  întărâta  şi  mai  mult.  Dintr-o  dată,  îi  venea  s-o 
strângă  de  gât  şi  s-o  sărute  în  acelaşi  timp. 

Pe  neaşteptate,  Lucas  îşi  înţelese  greşeala.  Se  apropiase  prea  mult 
de  ea.  îi  simţea  căldura  pielii  sub  mâini  şi  nu  se  mai  putea  gândi 
decât  s-o  atingă.  Voia  s-o  guste,  s-o  devoreze.  Un  sărut,  îşi  spuse  el, 
doar  un  sărut.  Apoi,  avea  să  fie  satisfăcut. 

Pe  naiba,  iar  se  minţea.  Nu  dorea  doar  un  sărut.  Voia  totul. 

—  Nu,  nu  vreau  să-mi  exercit  drepturile  de  soţ. 

Părea  furios.  Taylor  nu  putu  să  nu  se  simtă  atinsă  de  atitudinea 
lui.  Nu  era  nevoie  să  arate  atât  de  îngrozit  de  simpla  idee.  Ştia  că  ar 

fi  trebuit  să  fie  uşurată.  Dar  nu  era.  Deşi  n-ar  fi  fost  nici  dispusă  şi 
nici  pregătită  să  i  se  dăruiască  lui  Lucas  Ross,  dorea  totuşi  s-o 
găsească  măcar  puţin  dezirabilă.  Fiecare  soţie  voia  ca  bărbatul  ei  s-o 
considere  atrăgătoare,  nu?  Taylor  era  destul  de  cinstită  ca  să 
recunoască:  dorea  ca  Lucas  s-o  găsească  cel  puţin  drăguţă. 

El,  însă,  părea  oripilat  doar  la  simplul  gând  de  a  o  atinge. 

Era  ridicol  că  fie  rănită.  Şi  totuşi,  era  distrusă.  Nu  era  decât 
obosită,  conchise  ea.  Cu  siguranţă,  din  acest  motiv  refuzul  lui  o 
făcea  să  se  simtă  atât  de  prost. 

Da,  în  seara  aceea  era  hipersensibilă,  iar  Lucas  era  un  mârlan 
complet  insensibil. 

—  Unii  bărbaţi  mă  găsesc  atrăgătoare. 
Nu  voise  s-o  spună  cu  voce  tare.  Oftă. 

—  Cel  puţin,  aşa  cred.  Nu-ţi  prea  plac,  nu-i  aşa,  Lucas? 

—  îmi  placi  foarte  mult,  replică  el. 

Părea  să  nu-1  creadă.  I  se  citea  pe  faţă  că  era  rănită.  Lucas  se 
hotărî  să  se  explice. 

—  Ştii  de  ce  nu  vreau  să  te  ating? 

—  Da,  răspunse  ea.  E  foarte  simplu  de  înţeles,  pentru  oricine.  Nu 
mă  doreşti.  Şi  o  imbecilă  şi-ar  putea  da  seama. 

—  N-am  spus  că  nu  te  doresc. 

—  Ba  ai  spus. 

—  Te  doresc. 

Taylor  făcu  ochii  mari,  surprinsă.  Apoi  clătină  din  cap. 
Conversaţia  luase  o  întorsătură  bizară.  Lucas  se  hotărî  să  meargă 
până  la  capăt. 

—  La  naiba,  da,  te  doresc,  mormăi  el,  apoi  preciză:  numai  că  nu 
vreau  să  fiu  însurat  cu  tine. 

—  Nu  se  poate  şi  una  şi  alta,  Lucas. 

—  Asta  ce  vrea  să  însemne? 

Nici  ea  nu  era  sigură.  Dar  începea  să  se  simtă  mai  bine,  acum 
când  Lucas  recunoscuse  că-1  atrăgea. 

Apoi  îşi  dădu  seama  de  insulta  voalată  pe  care  i-o  adresase. 

—  Scrie  pe  fruntea  mea  că  vreau  să  fiu  jignită?  se  răsti  ea.  Pe  toţi 
sfinţii,  mai  întâi  mă  insultă  William  Merritt,  propunându-mi  să-i 
devin  ţiitoare,  iar  acum  mă  insulţi  şi  tu,  spunând  că  vrei  să...  ştii  tu 
ce,  dar  să  nu  fim  căsătoriţi.  Ei,  cum  e?  întrebă  ea. 

Avea  să-i  răspundă  la  întrebări,  şi  cu  ocazia  asta  să-i  spună  şi  că 
nu-i  convenea  să-1  pună  în  aceeaşi  categorie  cu  ticălosul  de  Merritt. 
Dar  Taylor  îi  distrase  atenţia  înainte  de  a  apuca  să  se  apere.  îl  atinse. 
O  şuviţă  de  păr  îi  căzuse  pe  frunte.  O  scotea  din  minţi.  Pe 
negândite,  i-o  potrivi  la  loc.  Lucas  se  smuci  înapoi,  ca  şi  cum  l-ar  fi 
lovit.  Imediat,  Taylor  se  simţi  stânjenită. 

—  Doamna  spune  că  bărbaţii  s-ar  împreuna  şi  cu  o  stâncă,  dacă 
ar  putea. 

Această  afirmaţie  scandaloasă  captă  din  nou  atenţia  lui  Lucas. 

—  Şi  ştii  de  ce?  îl  mai  întrebă  ea. 

îşi  spuse  să  n-o  întrebe.  Ştia  că  nu  i-ar  fi  plăcut  răspunsul.  Dar  îl 
birui  curiozitatea. 

—  Nu,  de  ce? 

—  Pentru  că  bărbaţii  nu  gândesc  cu  capul,  ci  cu. . . 
O  întrerupse,  acoperindu-i  gura  cu  mâna. 

—  Pentru  numele  lui  Dumnezeu,  Taylor,  nu  vorbi  aşa. 

—  Voiam  doar  să-ţi  spun  că  mi-a  explicat  Doamna  despre 
bărbaţi,  şopti  Taylor,  în  clipa  când  Lucas  îşi  retrase  mâna.  E 
adevărat,  nu?  Pofta  carnală  e  întotdeauna  pe  primul  loc  în  mintea 
unui  bărbat. 

—  Nu  toţi  bărbaţii  sunt  aşa. 

—  Dar  tu  cum  eşti? 

O  fulgeră  cu  o  privire  arzătoare.  Apoi  îi  cuprinse  obrajii  în  palme 
şi  se  aplecă  încet  spre  ea. 

—  Nu  sunt  la  fel.  Vreau  să  înţelegi  un  lucru,  Taylor.  Mă  tulburi 
îngrozitor,  dar  niciodată  n-am  să  mă  aşez  la  casa  mea,  oricât  de 
ispititor  ar  fi  gândul. 

—  De-asta  stai  aşezat  pe  patul  meu  în  toiul  nopţii  şi-mi  ţii 
predici?  Ca  să  mă  convingi  că  n-ai  să  te  aşezi  la  casa  ta?  Cred  că  mi- 

ai  explicat  deja  cât  se  poate  de  clar  acest  lucru,  Lucas. 

—  Mai  voiam  şi  să  ştii  că  eşti  în  siguranţă  cu  mine.  Deşi  mă 
atragi,  n-am  să  profit  de  împrejurări. 

—  Vei  fi  onorabil. 

—  într-adevăr. 

Taylor  dădu  din  cap.  Lucas  se  enerva  tot  mai  tare.  Glasul  îi 
devenise  scrâşnit,  iar  expresia  dură,  furioasă, 
încercă  să-1  bine-dispună. 

—  Nu  vreau  să-ţi  faci  griji  pentru  mine. 
Lucas  clătină  din  cap. 

—  Nu-mi  fac  griji. 

—  Cred  că  te  pot  linişti  în  legătură  cu  atracţia  asta  şi  spaţiul 
strâmt  în  care  ne  aflăm. 

—  Cum? 

—  întreabă-mă  dacă  vreau  să  mă  atingi. 

—  Vrei  să  te  ating? 

—  Mai  degrabă  m-aş  spânzura. 

O  privi  surprins,  dar  numai  o  clipă,  apoi  zâmbi  larg.  Păruse 
sinceră,  dar  licărirea  din  ochii  ei  îi  spunea  că-i  ardea  de  joacă, 
începea  să-i  placă  felul  cum  îi  răspundea  cu  propriile  lui  cuvinte. 
Era  obraznică  şi  isteaţă. 

—  îţi  râzi  de  mine? 

Taylor  îl  privi  cu  ochii  aceia  mari  care-i  luau  minţile. 
-Da. 

Lucas  râse.  Proasta  dispoziţie  îi  dispăru  ca  prin  farmec.  Clătină 
din  cap,  apoi  se  aplecă  să-i  depună  un  sărut  cast  pe  frunte. 

După  aceea,  o  sărută  pe  rădăcina  nasului.  O  trata  ca  pe  un  copil 
înainte  de  culcare.  Lui  Taylor  numai  de  aşa  ceva  nu-i  ardea. 
Curiozitatea  ei  de  a  afla  cum  ar  fi  fost  să  fie  sărutată  cu  adevărat  de 
Lucas  învinse  dintr-o  dată  orice  prudenţă.  Fără  să  se  poată  stăpâni, 
îi  cuprinse  obrajii  în  palme  şi  se  ridică.  Gura  ei  o  atinse  pe  a  lui.  Era 
o  atingere  uşoară  ca  fulgul,  scurtă  de-o  clipă  şi,  după  părerea  ei, 
foarte  drăguţă.  îi  plăcea  senzaţia  pielii  lui  aspre  sub  degete.  Lucas 

nu  se  bărbierise,  dar  ţepii  bărbii  de-o  zi  îl  făceau  să  arate  extrem  de 
aspru. 

Taylor  era  mulţumită.  îşi  satisfăcuse  curiozitatea.  Ii  dădu  drumul 
şi  se  lăsă  la  loc  pe  pernă. 

Lucas  o  urmă.  îi  prinse  bărbia  într-o  mână  şi  o  sili  să-1  privească. 

—  De  ce  naiba  ai  făcut  asta? 
Se  grăbi  să-1  liniştească. 

—  N-a  fost  decât  un  sărut,  Lucas. 
Lucas  clătină  din  cap. 

—  Nu,  Taylor.  Uite,  ăsta  e  un  sărut. 

Gura  lui  se  lăsă  cu  forţă  peste  a  ei.  O  luă  în  stăpânire.  Taylor  vru 
să  protesteze,  iar  Lucas  profită  imediat.  Limba  lui  se  strecură 
înăuntru,  pentru  a  se  împerechea  cu  a  ei.  Rămase  năucită.  Nu  ştia 
dacă  voia  să-1  respingă  sau  să-1  tragă  mai  aproape  -  şi  ce  Dumnezeu 
căuta  limba  lui  în  gura  ei?  Niciodată  nu  mai  auzise  de  cineva  să 
sărute  aşa.  Era  prea  intim,  prea  devorator.  Şi,  Cerul  s-o  ţină,  îi 
plăcea!  Mâinile  ei  îi  cuprinseră  pe  după  gât.  Se  agăţă  de  el,  în  timp 
ce  Lucas  o  sorbea  cu  blândeţe.  Dar  nu  mai  putu  rămâne  pasivă 
multă  vreme.  începu  să-1  sărute  şi  ea.  Limba  i  se  frecă  de  a  lui,  la 
început  încet,  apoi  mai  îndrăzneţ.  Sărutul  deveni  lasciv.  Arşiţa  care 
dogorea  între  ei  era  la  fel  de  excitantă  ca  amestecul  de  mirosuri. 

Nu  se  mai  sătura  de  ea.  îi  simţea  sânii  apăsându-i  pieptul,  prin 
materialul  subţire  al  cămăşii  de  noapte,  şi-1  înnebuneau.  O  strânse  şi 
mai  tare,  înclinându-i  capul  într-o  parte  pentru  ca  limba  lui  s-o 
poată  pătrunde  mai  adânc.  Tremura  de  dorinţă.  Era  atât  de 
delicioasă,  atât  de  dulce,  iar  micile  scâncete  pe  care  le  scotea  din 
gâtlej  îi  spulberau  orice  autocontrol. 

N-avea  să  se  mai  oprească.  Această  revelaţie  îl  readuse  brutal  la 
realitate.  întrerupse  brusc  sărutul.  Dar  nu  reuşi  să  se  desprindă  la 
fel  de  brusc  de  ea.  Fu  nevoit  să-i  desfacă  încet  mâinile  şi  s-o  culce  la 
loc,  cu  blândeţe. 

Lui  Lucas  i  se  tăiase  respiraţia.  Taylor  nu  mai  respira  de  mult.  O 
copleşise.  încă-i  mai  simţea  gustul  pe  buze,  încă  îi  mai  simţea 

fierbinţeala  gurii  devorând-o  pe  a  ei.  Sărutul  scăpase  complet  de 
sub  control,  în  doar  câteva  secunde.  în  piept,  inima  lui  Lucas 
continua  să  bată  tunător.  Pasiunea  se  risipea  prea  încet.  Iar  Taylor 
nu-1  ajuta  nici  ea.  Avea  ochii  înceţoşaţi  şi  buzele  încă  inflamate  de 
atingerea  lui. 

—  Eşti  periculoasă,  cucoană. 

Frustrarea  îi  îngroşa  glasul.  Se  ridică,  îşi  luă  ghetele,  cămaşa  şi 
salteaua,  şi  ieşi  valvârtej  din  cabină.  N-avea  de  gând  să  mai  rişte. 
Ajunsese  la  limită,  îl  chinuia  nevoia  de  a  se  înfige  adânc  în  ea,  şi  de 
vreme  ce  aşa  ceva  era  peste  putinţă,  nu-i  mai  rămânea  decât  să 
plece. 

Se  duse  în  căutarea  unei  găleţi  cu  apă  pe  care  să  şi-o  toarne  în 
cap. 

Imediat  ce  uşa  se  închise  în  urma  lui,  Taylor  izbucni  în  lacrimi, 
începu  să  tremure  din  cap  până-n  picioare. 

Nu  mai  putea  de  ruşine.  Ce-o  fi  avut  în  cap,  să-1  provoace  s-o 
sărute?  Se  jucase  cu  focul.  în  niciun  caz  n-avea  să  mai  continue.  îi 
era  prea  uşor  să-şi  piardă  din  vedere  propriile  scopuri. 

Taylor  nu  mai  avea  încredere  în  judecata  ei.  Se  crezuse 
îndrăgostită  de  William  Merritt  şi,  Doamne,  nu  se  făcuse  de  râs? 
Poate  că  Lucas  o  fi  fost  altfel,  dar  tot  bărbat  era  şi,  prin  urmare,  nu 
putea  avea  încredere  în  el  când  era  vorba  de  dragoste  şi 
angajamente. 

Cel  puţin,  fusese  cinstit  cu  ea  de  la  început,  îi  spusese  că  n-o 
dorea  şi  nici  nu  avea  nevoie  de  ea.  Iar  ea,  cum  îi  răsplătise 
sinceritatea?  Aruncându-se  în  braţele  lui. 

Era  copleşită.  Dacă  ar  fi  avut  mai  puţină  minte,  ar  fi  crezut  că 
începea  să  se  poarte  ca  o  nevastă.  Nici  nu  era  de  mirare  că  Lucas 
fugise  mâncând  pământul. 

Taylor  gemu  prelung,  se  întoarse  cu  faţa  la  perete  şi-şi  trase 
pătura  peste  cap.  Jură  să-i  ceară  iertare  lui  Lucas  dimineaţa  la  prima 
oră  şi  să-i  promită  că  n-avea  să-1  mai  confrunte  cu  curiozităţile  ei. 
Peste  câteva  minute,  adormi.  Şi  îl  visă. 

Lucas  avea  coşmaruri  cu  ea.  Se  trezi  scăldat  în  sudori  reci.  Resturi 
ale  acelui  vis  îngrozitor  încă-i  mai  stăruiau  în  minte.  Taylor  era 
prinsă  într-o  peşteră.  El  intra  s-o  salveze,  dar  tocmai  când  întindea 
braţele  spre  ea,  pereţii  şi  plafonul  se  prăbuşeau  peste  ei.  Aerul  se 
transforma  dintr-o  dată  în  mâl.  Nu  mai  puteau  să  se  mişte,  să 
respire.  încerca  disperat  s-o  scoată  înainte  de  a  muri...  la  fel  ca  şi 
ceilalţi. 

în  somnul  lui  Lucas  se  amestecau  două  coşmaruri.  Unul  era 
imaginar,  celălalt  real.  Ceilalţi  care  apăruseră  ca  prin  farmec  în 
peşteră,  lângă  Taylor,  erau  soldaţi  pe  care-i  cunoscuse,  camarazi  de- 
ai  lui,  care  fuseseră  conduşi,  la  fel  ca  el,  într-o  capcană  a  morţii,  de 
propriul  lor  ofiţer. 

Maiorul  John  Caulder  îşi  vânduse  resturile  unităţii  ca  să-şi 
salveze  pielea.  Dar  n-o  făcuse  numai  din  laşitate.  îl  mânase  şi 
lăcomia.  La  fel  ca  Iuda,  trădarea  lui  fusese  răsplătită  generos,  cu  o 
sumă  mult  mai  mare  decât  treizeci  de  arginţi.  Caulder  personal 
sustrăsese  o  parte  mare  dintr-un  transport  de  aur  pe  care  trebuia  să- 
1  protejeze. 

Lucas  era  singurul  supravieţuitor,  deşi  numai  fiindcă  renegaţii  îi 
spuseseră  lui  Caulder  că  toţi  cei  nouă  oameni  muriseră.  Maiorul, 
însă,  nu  se  mulţumise  cu  atât. 

Nu  era  destul  că  fiecăruia  îi  fusese  tras  câte  un  glonţ  în  spate. 
Voia  să  fie  sigur  că  nu  mai  respira  nimeni.  Trebuia  să-şi  apere 
cariera,  ca  şi  gâtul,  şi  nu  voia  să-i  păteze  nimic  faptele  de  vitejie.  Nu, 
n-avea  să  rişte.  Nu  voia  să  miroasă  nimeni  adevărul,  la  sfârşitul 
războiului.  Aşa  că  procedase  ca  orice  om  meticulos:  îngropase 
urmele. 

Propriul  său  strigăt  de  furie  îl  trezi  pe  Lucas.  Sudoarea  îi  şiroia  pe 
frunte,  şi  gâfâia  sufocat.  Mintea  i  se  limpezi  repede,  dar  mai  petrecu 
câteva  minute  plimbându-se  nervos  pe  punte  până-i  trecu  apăsarea 
din  piept. 

Era  obişnuit  să  aibă  coşmaruri  din  timpul  războiului.  Faptul  că  în 

mijlocul  visului  apăruse  şi  Taylor  era  altceva.  Cum  Dumnezeu  se 
întâmplase  asta?  Nu  era  îngrijorat  pentru  ea.  Ştia  că  era  în  siguranţă, 
dar  deşi  nu  se  îndoia  că  dormea  adânc,  trebuia  să-i  arunce  o  privire 
doar  ca  să  se  asigure. 

Se  opri  lângă  pat  şi  o  privi  câteva  minute.  Nu  se  mai  îndura  să 
plece.  Ştia  că  Taylor  ar  fi  fost  dezgustată  dacă-i  afla  trecutul.  în 
numele  războiului  şi  al  onoarei,  făcuse  lucruri  de  nedescris  ca  să 
supravieţuiască. 

Clătină  din  cap.  Nu  voia  să  mai  înfrunte  ispita.  Atracţia  inocenţei 
şi  a  purităţii  ei  era  prea  puternică  pentru  a-i  întoarce  spatele. 

Nici  măcar  nu  încercă.  Se  aşeză,  îşi  scoase  ghetele  şi  ciorapii,  apoi 
se  întinse  lângă  ea.  Taylor  se  ghemui  lângă  el. 

întorcându-se  pe  o  parte,  Taylor  o  cuprinse  în  braţe.  îşi  îngropă 
faţa  în  adâncitura  gâtului  ei  şi  închise  ochii. 

Peste  un  minut,  dormea  adânc. 

Dumnezeu  fu  milostiv  în  noaptea  aceea.  Demonii  îl  lăsară  în 
pace. 

Capitolul  5 


Cuvintele  neînsoţite  de  gânduri  nu  ajung  nicicând  în  paradis. 

William  Shakespeare,  „Hamlet" 

Promptitudinea  nu  era  una  dintre  calităţile  lui  Taylor.  Lucas  o 
aştepta  de  peste  o  oră  să  vină  pe  punte.  Avusese  timp  destul  să  se 
gândească  la  cele  din  noaptea  trecută.  Ce  l-o  fi  apucat  să  se  vâre-n 
pat  cu  ea?  Ce  slăbiciune  îl  împinsese  s-o  ia  în  braţe  şi  s-o  strângă  la 
piept?  Nici  măcar  nu-şi  amintea  să  mai  fi  dormit  vreodată  atât  de 
adânc  şi  liniştit.  Era  iritant.  Şi-1  nedumerea  al  dracului. 

Apoi  oftă.  Slavă  Domnului  să  se  trezise  la  timp.  îşi  aminti  că 
zăcea  tolănit  peste  trupul  ei  dulce,  cald  şi  moale,  şi  imediat  se  sili  să 
nu  se  mai  gândească.  Taylor  nu  se  trezise,  şi  numai  asta  conta. 

Voia  să  pornească  odată.  Ajunsese  la  capătul  răbdării  şi  tocmai  se 
pregătea  să  coboare  în  cabină  şi  s-o  tragă  afară,  când  Taylor  apăru 
grăbită  pe  scară. 

Arăta  încurcată,  îngrijorată  şi  fermecătoare.  Purta  o  rochie  roz  pal 
cu  boboci  mici  de  trandafiri  albi  brodaţi  pe  corsajul  cu  guler  înalt. 
Culoarea  rochiei  îi  avantaja  pielea,  iar  Lucas  îşi  spuse  că-n  viaţa  lui 
nu  mai  văzuse  o  fiinţă  mai  feminină. 

Scoase  un  oftat  prelung  care  sună  ca  un  mormăit  de  urs  şi  o  privi 
încruntat. 

Taylor  îi  zâmbi.  Presupunea  că  din  cauza  întârzierii  ei  era  nervos. 
Se  scuză  că-1  lăsase  să  aştepte,  uitându-se  tot  timpul  pe  punte,  după 
Victoria.  Prietena  ei  nu  se  vedea  nicăieri.  întrucât  majoritatea 
pasagerilor  debarcaseră  deja,  Taylor  conchise  că  Victoria  îi  aştepta 
în  locul  unde  se  depozitau  bagajele.  Fusese  deja  în  cabina  ei,  dar 
aceasta  era  goală. 

—  Abia  aştept  să  păşesc  pe  pământ  american,  spuse  ea. 

—  N-aş  fi  crezut,  replică  Lucas. 

O  luă  de  braţ  şi  se  întoarse  spre  schelă. 

O  ironiza  fiindcă-1  făcuse  să  aştepte.  Taylor  îi  ignoră  sarcasmul  şi 
privi  către  port. 

La  prima  vedere,  orizontul  oraşului  îi  amintea  de  Londra,  deşi  pe 
o  scară  mai  mare.  Observă  însă  aproape  imediat  o  diferenţă 
esenţială  între  cele  două  oraşe.  Peste  clădirile  Londrei  plutea 
întotdeauna  o  ceaţă  cenuşie.  Cerul  de  deasupra  Bostonului  era  de 
un  albastru  imaculat  -  sau  cel  puţin  aşa  i  se  părea  ei. 

Taylor  nu-i  mai  spuse  o  vorbă  lui  Lucas  până  ajunseră  la  căruţele 
cu  bagaje.  Era  atât  de  copleşită  de  priveliştile  şi  sunetele  noii  ei  ţări, 
încât  abia  dacă  putea  să  lege  un  gând  cu  cap  şi  coadă.  Voia  să 
închidă  ochii  şi  să  asculte  toate  limbile  şi  accentele  enorm  de  diferite 
din  jur,  încercând  să  ghicească  din  ce  ţări  erau.  Dar  erau  atât  de 
multe  limbi  străine,  încât  în  curând  se  contopiră  laolaltă,  iar  Taylor 
abandonă  jocul,  încerca  să  se  uite  peste  tot  în  acelaşi  timp.  Erau  atât 
de  multe  de  văzut  şi  de  explorat,  atât  de  multe. . . 

—  Taylor,  ai  de  gând  să  fii  atentă  la  ce-ţi  spun? 
în  sfârşit,  îl  privi. 

—  Nu-i  aşa  că-i  minunat,  Lucas? 
Mirarea  din  vocea  ei  îl  făcu  să  zâmbească. 

—  Bostonul? 

—  America. 
Lucas  dădu  din  cap. 

—  Mai  ai  până  să  vezi  America,  îi  spuse  el.  Dar  o  să-ţi  placă  viaţa 
la  Boston.  E  foarte  cosmopolitană,  la  fel  ca  la  Londra. 

—  îmi  place  deja  la  Boston,  dar  nu  vreau  să  semene  cu  Londra. 
După  această  declaraţie  se  uită  din  nou  la  haosul  din  jurul  ei. 

Lucas  o  privi  câteva  momente.  Era  sigur  că-1  provoca  intenţionat,  cu 
zâmbetul  acela  al  ei  plin  de  vino-ncoa'.  Până  şi  felul  cum  îl  privea, 
cu  acei  ochi  albaştri  şi  vrăjitori,  era  destinat  să-i  capteze  atenţia. 

—  N-ar  trebui  să  ne  luăm  bagajele? 

întrebarea  ei  îl  smulse  din  gânduri.  Lucas  reveni  la  realitate. 

—  Stai  aici,  îi  ordonă  ei.  Mă  întorc  într-un  minut. 

Taylor  nu  avu  timp  decât  să  dea  din  cap  înainte  ca  Lucas  să  se 
îndepărteze.  Ţinea  strâns  în  mână  bonurile  de  bagaje.  Lucas 
rezervase  locuri  la  Hamilton  House,  chiar  lângă  oraş,  conform 
instrucţiunilor  explicite  ale  Doamnei.  Era  unul  dintre  cele  mai  bune 
hoteluri  din  America,  la  acelaşi  nivel  cu  States  Hotel,  deşi  pe  o  scară 
mai  mică.  Doamna  citise  despre  amândouă  şi  ajunsese  la  concluzia 
că  Hamilton  House  era  puţin  mai  distins.  îi  spusese  lui  Lucas  că 
States  Hotel  servea  prea  mulţi  oameni  de  afaceri,  şi  nu  voia  ca 
nepoata  ei  să  se  amestece  printre  cei  pe  care-i  numea  „lucrători  de 
rând".  Lucas  n-o  contrazisese.  Avea  s-o  lase  pe  Taylor  unde  voia 
bunica  ei,  să  mai  petreacă  o  noapte  sau  două  în  oraş,  în  funcţie  de 
întâlnirile  cu  bancherii,  apoi  să  pornească  spre  casă. 

Peste  câteva  minute,  reveni  la  Taylor  cu  un  recepţioner  de  la 
Hamilton  House.  Nimeri  taman  la  ţanc.  Taylor  tocmai  îi  dădea 
bonurile  de  bagaje  unui  om  care  o  convinsese  că  era  reprezentantul 
hotelului. 

Lucas  smulse  bonurile  din  mâinile  hoţului  şi-1  puse  pe  fugă. 
Taylor  fu  copleşită  de  acest  comportament  pe  care-1  considera 
grosolan  şi  necuviincios.  Dar,  când  observă  că  omul  de  lângă  Lucas 
avea  pe  pălărie  o  emblemă  a  hotelului,  se  îngrozi  de  apropia  ei 
naivitate. 

—  Ne-ar  fi  furat  bagajele! 

Lucas  dădu  din  cap.  Taylor,  însă,  n-avea  de  gând  să  se  lase  cu 
una  cu  două.  îşi  ridică  poalele  rochiei  şi  o  luă  la  fugă  după  hoţ. 
Lucas  o  prinse  înainte  de  a  se  pierde  în  mulţime. 

—  Unde  Dumnezeu  crezi  că  te  duci? 

—  Să-1  prind  pe  mişel!  strigă  ea.  Cineva  ar  trebui  să  anunţe 
autorităţile. 

Lucas  nu-şi  ascunse  exasperarea.  O  luă  strâns  de  mână  şi  se 
întoarse  spre  şirul  de  trăsuri. 

—  Nu  faci  nimic?  întrebă  ea. 

—  S-a  dus,  Taylor.  In  veci  n-o  să-1  mai  găsim,  în  mulţimea  asta. 

—  îmi  amintesc  cum  arată. 

Lucas  nu  râse.  Era  atât  de-al  dracului  de  onestă. . . 

—  Ce-ai  fi  făcut  dacă-1  prindeai? 

Taylor  nu  se  gândise  la  asta.  Ridică  din  umeri. 

—  L-aş  fi  ţinut  pe  loc  şi  aş  fi  strigat  după  ajutor. 
Lucas  îşi  dădu  ochii  peste  cap. 

—  Şi  ce  s-ar  fi  întâmplat  dacă  nu  stătea  cuminte  în  timp  ce  tu 
strigai,  Taylor? 

—  Cred  c-ar  fi  trebuit  să-1  lovesc. 

Era  o  lăudăroşenie  aruncată  în  vânt,  şi  o  ştiau  amândoi. 

—  Cred  c-ar  trebui  să  începi  să  te  gândeşti  la  consecinţe,  remarcă 
Lucas. 

Abia  dacă-i  mai  dădea  atenţie.  Ajunseseră  la  trăsuri.  Se  opri  să-i 
spună  unui  vizitiu  destinaţia. 

Taylor  încerca  să-şi  desprindă  mâna  dintr-a  lui.  în  sfârşit,  Lucas 
observă  ce  făcea,  când  se  întoarse  să-i  deschidă  uşa. 

—  Urcă. 

—  încă  nu  putem  pleca.  îmi  aştept  prietena.  Va  veni  cu  noi,  la 
hotel.  Trebuie  să  ai  răbdare,  Lucas.  Aveam  întâlnire  la  bagaje. 
Scuză-mă  câteva  minute,  până  mă  duc  s-o  caut. 

—  N-ai  s-o  găseşti  niciodată  în  înghesuiala  asta. 

—  Uite-o!  strigă  Taylor. 

O  chemă  pe  nume,  dar  prietena  ei  n-o  auzi.  Nu-şi  putea 
desprinde  mâna  dintr-a  lui  Lucas,  aşa  că-1  trimise  în  locul  ei. 

—  Du-te  şi  adu-o  pe  Victoria. 

Lucas  îi  dădu  drumul,  întorcându-se  spre  mulţime. 

—  Care  e  Victoria? 

Vorbea  în  gol.  în  clipa  când  o  eliberase,  Taylor  o  şi  luase  la  picior. 
Mormăind  o  înjurătură,  Lucas  porni  după  ea.  O  ajunse  din  urmă 
tocmai  când  se  oprea  în  spatele  unei  femei  cu  părul  roşcat. 

—  Victoria,  întoarce-te!  îi  ceru  ea. 

Prietena  ei  fu  vizibil  surprinsă.  Tresări  violent,  apoi  se  răsuci  în 
loc.  Pe  faţă  i  se  aşternu  o  uşurare  vizibilă,  iar  în  ochi  îi  apărură 
lacrimi. 

—  O,  cât  mă  bucur  că  te  văd,  Taylor!  Credeam  că  m-ai  lăsat  aici. 
Nu  mai  ţineam  minte  unde  trebuia  să  ne  întâlnim,  adăugă  ea  în 
grabă. 

Taylor  văzu  cât  de  tulburată  era,  şi  se  grăbi  s-o  liniştească. 

—  Şi  eu  încurcasem  locul  de  întâlnire,  îi  spuse  ea.  Credeam  că  ne 
înţeleseserăm  să  ne  întâlnim  pe  punte,  unde  se  adunau  bagajele 
pentru  debarcare.  Dar  nu  contează,  adăugă  grăbită.  N-aş  fi  plecat 
fără  tine.  Şi-n  plus,  dacă  se  întâmpla  ceva  şi  nu  ne-am  fi  găsit,  ştiai 
numele  hotelului.  Ai  fi  putut  ajunge  acolo  singură. 

Victoria  dădu  din  cap.  Ii  era  ruşine  să  spună  că  nu  avea  bani  de 
trăsură.  Ar  fi  trebuit  să  meargă  pe  jos  până  la  Hamilton  House. 
Totuşi,  Taylor  avea  dreptate.  Se  considera  destul  de  descurcăreaţă 
ca  să  fi  găsit  o  cale.  îşi  dorea  doar  să  nu  fie  atât  de  emotivă.  Ultima 
săptămână  fusese  o  grea  încercare  pentru  ea,  cu  toate  schimbările 
din  viaţa  şi  din  trupul  ei,  şi  părea  să  plângă  aproape  tot  timpul. 

—  De  obicei  nu  sunt  aşa  de  emotivă,  milady,  declară  ea. 

Şi  izbucni  în  lacrimi.  Taylor  îşi  scoase  din  mânecă  o  batistă  de 
dantelă,  i-o  oferi,  după  care  îi  spuse  s-o  ia  de  mână.  Apoi  se  întoarse 
spre  Lucas  şi  făcu  repede  prezentările. 

—  Victoria  e  o  bună  prietenă  a  mea,  îl  informă. 

—  De  ce  plânge? 

Taylor  se  încruntă  cu  reproş  că  adusese  vorba  despre  asta. 
Victoria  încerca  eroic  să  se  stăpânească. 

—  A  trecut  printr-o  perioadă  grea,  explică  ea.  E  în  doliu. 

—  în  doliu?  întrebă  Victoria  în  şoaptă. 
Taylor  dădu  din  cap: 

—  Da,  în  doliu. 

Se  întoarse  iar  spre  Lucas. 

—  Ţine  doliu  după  iubitul  ei  soţ. 

Lucas  nu  mai  puse  nicio  întrebare.  Ştia  foarte  bine  cine  era.  îşi 
mai  amintea  toată  discuţia  celor  două  femei  din  noaptea  când 
Taylor  venise  în  ajutorul  Victoriei.  Simţea  milă  pentru  ea,  desigur, 
ca  şi  puţină  compasiune.  N-avea  să-i  fie  uşor.  Nici  propriei  lui 

mame  nu-i  fusese. 

Nu  putea  să  n-o  admire  pe  Taylor  pentru  că-i  purta  de  grijă. 

—  Ai  s-o  ajuţi  pe  Victoria  să  se  stabilească  în  Boston?  întrebă  el. 

—  Aşa  am  de  gând. 

Zâmbi.  Taylor  nu  ştiu  cum  să-i  interpreteze  reacţia,  aşa  că  zâmbi 
şi  ea. 

—  N-ar  trebui  să  mergem?  Vor  pleca  toate  trăsurile,  domnule. 
Lucas  confirmă.  Dintr-o  dată,  şi  el  dorea  să  ajungă  la  destinaţie.  O 

luă  pe  Taylor  de  mâna  stângă  şi  pe  Victoria  de  dreapta  şi  porni  spre 
vehicule. 

Boneta  cu  flori  a  Victoriei  era  în  pericol  să-i  zboare  de  pe  cap,  atât 
de  repede  mergea  Lucas.  îşi  ridică  mâna  stângă  să  şi-o  ţină  pe  loc. 
Taylor  încerca  să  nu  se  împiedice  de  fuste. 

—  Nu  arde  nicăieri,  domnule  Ross!  strigă  ea. 

Lucas  încetini  pasul.  îi  dădu  birjarului  destinaţia,  apoi  deschise 
uşa  şi  se  întoarse  spre  Victoria. 

—  Ţi-ai  trimis  bagajele? 

—  Bonurile  mele  erau  la  Taylor,  răspunse  Victoria. 

Vorbea  cu  privirea  în  pământ.  Era  o  fată  timidă,  iar  Lucas  se 
întrebă  cum  avea  să  supravieţuiască,  numai  cu  Taylor  care  să-i 
poarte  de  grijă.  Hotărî  să-i  ia  pe  bancheri  deoparte  şi  să  stea  de 
vorbă  cu  ei.  De  vreme  ce  contul  din  bancă  era  substanţial,  iar  din 
investiţii  ieşea  un  profit  frumos,  Lucas  era  sigur  că  s-ar  fi  ocupat  cu 
plăcere  de  Taylor  şi  Victoria.  De  asemenea,  Taylor  avea  rude  la 
Boston.  Cu  siguranţă,  unul  sau  doi  membri  de  familie  urmau  să  aibă 
grijă  de  soţia  lui  şi  de  prietena  ei. 

Soţia  lui.  Lucas  clătină  din  cap  cu  uimire.  Dacă  în  urmă  cu  şase 
luni  i-ar  fi  spus  cineva  că  avea  să  se  căsătorească,  l-ar  fi  umflat  râsul. 
După  care,  probabil  l-ar  fi  pocnit  în  nas  pe  profetul  mincinos  pentru 
că  spusese  o  asemenea  blasfemie. 

—  Suntem  gata,  domnule  Ross. 

Lucas  se  întoarse  spre  Victoria  şi-i  zâmbi.  Fata  găsi  de  cuviinţă 
să-şi  scoată  boneta  înainte  de  a  se  urca  în  trăsură.  Taylor  observă 

repede  că  era  extrem  de  răbdător  cu  prietena  ei.  îi  ţinu  până  şi 
boneta,  în  timp  ce-şi  aranja  fustele.  După  ce  Victoria  se  instală, 
Lucas  se  întoarse  spre  Taylor.  Nu  lipsi  mult  s-o  ia  pe  sus  şi  s-o 
arunce  în  trăsură. 

Taylor  voia  să  stea  lângă  Victoria,  dar  Lucas  avea  alte  gânduri. 
Până  se  aşeză  omeneşte  pe  bancheta  unde  o  aruncase,  se  pomeni  cu 
el  alături,  înghesuind-o  în  colţ.  Nu  mai  putea  să  se  urnească  din  loc. 
Se  încruntă  la  el,  apoi  îşi  dădu  seama  că  ar  fi  putut  să  nu  se 
deranjeze.  Lucas  nu-i  dădea  nicio  atenţie.  Se  uita  pe  fereastră, 
pierdut  în  gânduri. 

—  Uite,  Taylor!  îi  arătă  Victoria.  Cafeneaua  Morrison's!  Şi  noi 
avem  una  la  fel,  la  Londra. 

Vocea-i  trepida  de  emoţie. 

—  Iar  acolo  e  Tyler's  Bootery!  în  Anglia  e  faimoasă! 
Taylor  se  aplecă  înainte  să  se  uite  pe  fereastră. 

—  Par  să  fie  multe  magazine  englezeşti  aici,  remarcă  ea.  O 
dezamăgire,  nu-i  aşa? 

—  De  ce  e  o  dezamăgire?  se  interesă  Lucas,  nedumerit. 

Taylor  preferă  să  nu-i  spună  adevărul,  şi  anume  că  nu  voia  să 
găsească  în  America  lucruri  care-i  aminteau  de  Anglia. 
N-ar  fi  înţeles-o. 

—  Vreau  doar  ca  totul  să  fie  altfel. 

—  A,  majoritatea  magazinelor  sunt  diferite!  anunţă  Victoria.  Vom 
avea  nevoie  de  ceva  timp  ca  să  ne  obişnuim,  nu-i  aşa?  America  pare 
atât  de  mare! 

Taylor  dădu  din  cap.  încerca  să  fie  atentă  la  ceea  ce  spunea 
Victoria,  dar  gândurile  i  se  îndreptau  spre  copii.  Erau  acolo...  în 
oraşul  acela  minunat,  şi  imediat  ce-şi  termina  treburile  cu  bancherii 
şi  Lucas  pornea  spre  Redemption,  avea  să  le  ia  pe  gemene  şi  pe 
doica  lor,  doamna  Bartlesmith.  Urmau  să  stea  toate  cel  puţin  o 
săptămână  în  Boston,  în  timp  ce  Taylor  angaja  ajutoarele  de  care 
avea  nevoie  şi  cumpăra  hainele  necesare  fetelor  pentru  anotimpul 
următor. 

Şi-ar  fi  dorit  să-şi  poată  vedea  nepoatele  imediat.  Dacă  avea  grijă, 
Lucas  n-avea  să  afle  că  plecase.  Doar  pentru  o  oră,  îşi  spuse  ea. 
Urma  să  închirieze  o  trăsură  şi  să  se  întoarcă  la  hotel  înainte  de  a  i  se 
simţi  lipsa. 

Doamna  Bartlesmith  avea  să  se  bucure  de  companie.  Taylor  urma 
să-i  explice  planurile  ei  şi  să  angajeze  pe  cineva  ca  s-o  ajute  la 
împachetat.  Era  atât  de  emoţionată,  încât  îl  luă  pe  Lucas  de  mână. 

Fu  surprins  de  gestul  ei  afectuos.  îi  văzu  expresia  bucuroasă  de 
pe  faţă  şi  zâmbi. 

—  Negreşit,  îţi  place  la  Boston,  observă  el. 

—  Pare  un  oraş  foarte  frumos. 

Nu  părea  deosebit  de  entuziasmată  de  oraş.  Totuşi,  în  expresie  i 
se  vedea  clar  că  ceva  o  emoţiona.  Lucas  era  curios  să  afle  ce  anume. 

Victoria  comenta  întruna  despre  oraş.  Din  când  în  când,  Taylor 
dădea  din  cap,  dar  curând  deveni  evident  că  era  preocupată. 

în  sfârşit,  Lucas  o  înghionti,  pentru  a-i  atrage  atenţia. 

—  Spune-mi  la  ce  te  gândeşti. 

—  La  rudele  mele,  răspunse  ea. 
Zâmbi. 

—  Bănuiam  eu. 
-Şi... 

—  Da? 
Taylor  oftă. 

—  Mă  mai  gândeam  şi  la  binele  cel  mai  mare. 
Lucas  nu  înţelese  la  ce  se  referea,  şi  nici  Victoria. 

—  Binele  cel  mai  mare  e  Bostonul?  întrebă  prietena  ei. 

Taylor  clătină  din  cap.  Vru  să  adauge  ceva,  dar  atenţia  îi  fu  atrasă 
de  faptul  că-1  ţinea  pe  Lucas  de  mână;  până  atunci  nu  observase.  îi 
dădu  imediat  drumul. 

—  Te  rog  să-mi  ierţi  îndrăzneala,  spuse  ea. 

Lucas  clătină  din  cap,  exasperat.  Taylor  se  întoarse  să  se  uite  iar 
pe  fereastră,  nelăsându-i  timp  să-i  răspundă  la  scuza  aceea  ridicolă. 
Victoria  părea  uimită.  îşi  privi  lung  prietena,  aşteptând  să  spună 

ceva,  iar  când  Taylor  rămase  tăcută,  întoarse  capul  spre  Lucas. 
Acesta  vru  să-i  dea  o  explicaţie,  apoi  se  răzgândi. 

—  Apune  soarele,  anunţă  Taylor. 
Părea  abătută. 

—  într-o  jumătate  de  oră  o  să  se-ntunece,  socoti  Lucas.  Te 
deranjează? 

—  Da. 

—  De  ce? 

—  Voiam  să-mi  vizitez  rudele.  Acum,  va  trebui  să  aştept  până 
mâine. 

—  Oamenii  fac  vizite  şi  seara,  replică  el. 

—  Au  să  doarmă. 

Nu  spuse  mai  mult.  Se  întoarse  să  privească  pe  fereastră.  Lucas 
presupuse  că  rudele  respective  erau  bătrâne  şi  bolnave,  dacă  se 
culcau  atât  de  devreme.  Victoria  se  uita  de  la  unul  la  altul.  Voia  să-i 
întrebe  de  ce  se  comportau  atât  de  formal.  însă  n-ar  fi  fost  politicos, 
aşa  că  se  lăsă  păgubaşă.  Parcurseră  restul  drumului  în  tăcere  şi 
peste  câteva  minute  ajunseră  la  destinaţie.  La  prima  vedere, 
Hamilton  House  era  o  mare  dezamăgire.  în  timp  ce  Lucas  plătea 
cursa,  Victoria  şi  Taylor  coborâră  pe  trotuar  şi  priviră  clădirea 
uriaşă,  cenuşie,  de  granit.  Victoria  şopti  că  arăta  cam  mohorâtă. 
Taylor  fu  mai  categorică:  declară  că  era  urâtă  ca  păcatul. 

Din  cine  ştie  ce  motiv,  opinia  ei  îl  amuză  pe  Lucas.  îi  ceru  să 
vorbească  mai  încet,  dar  nu  fără  un  zâmbet.  Taylor  nu  ştia  ce  să 
înţeleagă.  Observă  că  se  purta  iar  plin  de  solicitudine  cu  Victoria,  şi 
se  bucură.  Lucas  dovedea  că  putea  fi  un  gentleman,  când  îşi  dădea 
silinţa. 

Victoria  se  chinuia  să-şi  pună  boneta.  Avu  nevoie  de  trei  încercări 
ca  să-şi  lege  panglica  de  satin  într-o  fundă  perfectă.  Taylor  ar  fi  vrut 
să  i-o  înnoade  în  locul  ei,  atât  de  nerăbdătoare  era  să  pornească. 
Lucas  se  purta  de  parcă  ar  fi  avut  tot  timpul.  Stătea  cu  mâinile  la 
spate,  aşteptând-o  pe  Victoria  să  termine.  Apoi  îi  oferi  braţul. 
Victoria  i-1  luă,  cu  un  zâmbet  dulce. 

Rămasă  pe  trotuar,  Taylor  îi  urmă  înăuntru.  întrucât  Lucas  se 
ocupa  de  Victoria,  se  simţi  liberă  să  exploreze  parterul.  Era  plin  de 
magazine,  iar  în  centrul  sălii  se  afla  o  uşă  dublă  care  ducea  la 
recepţie.  în  faţa  intrării  stăteau  mai  mulţi  bărbaţi,  fumând. 
Majoritatea  purtau  costume  de  oraş,  deşi  unii  aveau  şi  cojoace  din 
piele  de  oaie.  Câţiva  căscară  ochii  la  ea,  într-un  fel  care  o  făcu  să  se 
simtă  stânjenită.  Ţinându-şi  capul  sus,  intră  grăbită  pe  uşa  pe  care  i- 
o  deschisese  portarul. 

Dintr-o  dată,  Lucas  păru  să-şi  aducă  aminte  că  avea  şi  o  nevastă. 
Se  întoarse,  o  lua  de  mână  şi  o  trase  lângă  el,  încruntat.  Taylor  nu 
înţelese  ce-1  apucase.  Victoria  însă  păru  să  înţeleagă,  dacă  zâmbetul 
ei  însemna  ceva,  iar  Taylor  avu  impresia  că  prietena  ei  era  gata  să 
izbucnească  în  râs,  atât  de  amuzantă  părea  să  găsească  atitudinea 
lui  Lucas. 

Se  hotărî  să-şi  ignore  soţul  până-i  trecea  proasta  dispoziţie, 
începu  să  comenteze  hotelul  cu  Victoria.  Era  clar  că  proprietarii  se 
hotărâseră  să-şi  cheltuiască  banii  cu  interiorul.  Arăta  grandios,  îi 
şopti  Taylor  prietenei  sale.  Pardoseala  era  din  dale  de  marmură  albe 
şi  negre,  iar  în  jurul  foaierului  gigantic  se  înşirau  nişte  coloane  albe 
magnifice. 

Totul  lucea  de  curăţenie.  Canapelele  din  holul  spaţios  erau 
acoperite  cu  piei  de  bizon.  Taylor  vru  să  atingă  una. 
Victoria  îi  atrase  atenţia,  cu  o  remarcă  şoptită: 

—  Ai  observat  că  aici  nu  sunt  doamne? 

—  Am  văzut,  răspunse  Taylor. 

—  E  o  intrare  separată  pentru  doamnele  care  călătoresc  singure, 
le  explică  Lucas.  Dar  de  vreme  ce  sunteţi  cu  mine,  e  normal  să  fiţi 
aici.  Aşteptaţi  pentru  bagaje  până  semnez  şi  iau  o  cameră  şi  pentru 
Victoria. 

Lucas  îşi  însoţi  ordinul  cu  o  expresie  semnificativ  de  încruntată 
spre  Taylor,  apoi  se  îndepărtă. 

Bagajele  fură  uşor  de  găsit.  Formau  o  piramidă  în  mijlocul 
holului. 

Taylor  era  cam  copleşită  de  haosul  din  jurul  ei.  Cel  puţin  două 
sute  de  gentlemeni  circulau  în  toate  părţii,  alţii  citeau  ziarele  pe 
canapele,  iar  unii  stăteau  de  vorbă,  în  grupuri.  Rumoarea  îngreuna 
orice  conversaţie. 

Victoria  fu  nevoită  s-o  întrebe  de  două  ori  până  o  auzi: 

—  Ce  face  dacă  toate  camerele  sunt  ocupate? 

—  Atunci  ai  să  stai  cu  mine. 

—  Dar  soţul  tău? 

—  A,  el  are  cameră  separată. 

—  Bine,  dar  sunteţi  căsătoriţi! 

—  într-adevăr,  îi  dădu  dreptate  Taylor,  bătând-o  pe  mână.  In 
starea  ta  delicată,  n-ar  trebui  să-ţi  baţi  capul  cu  fleacuri.  Cred  c-ar  fi 
mai  bine  să  stai  jos.  Pari  obosită.  Hai  să  încercăm  canapelele  astea  cu 
piei  de  bizoni. 

Victoria  dădu  din  cap  a  încuviinţare.  îşi  ciupi  obrajii  ca  să  şi-i 
înroşească,  sperând  să-şi  ascundă  oboseala,  şi  o  urmă  pe  Taylor  spre 
o  canapea  liberă. 

Se  aşezară  una  lângă  alta.  Taylor  mângâie  pielea  cu  degetele, 
zâmbind. 

—  Acum  ne  putem  lăuda  că  am  stat  pe  un  bizon. 

Victoria  zâmbi  vag.  îşi  împreună  mâinile  în  poală  şi  coborî 
privirea  în  pământ. 

—  Nu  eşti  îngrijorată,  nu-i  aşa? 

—  Ba  da,  recunoscu  Victoria.  Mă  gândesc  că  n-ar  fi  trebuit  să-i 
spui  soţului  tău  că  am  fost  măritată.  Dacă  mai  continuăm  cu 
minciuna  asta,  şi  voi  întâlni  cunoscuţi  care  s-au  mutat  aici  de  la 
Londra... 

Nu  mai  continuă.  Taylor  se  simţi  imediat  vinovată. 

—  N-ar  fi  trebuit  să  mint,  şi  te  rog  să  mă  scuzi  că  te-am  pus  într-o 
situaţie  penibilă.  Dacă-ţi  spun  ceva,  îmi  promiţi  că  n-ai  să  scoţi  o 
vorbă  în  fata  domnului  Ross? 

-Da. 

—  Nu  am  intenţia  să  locuiesc  la  Boston.  Nici  tu  nu  e  nevoie  să 

114 


stai  aici,  Victoria.  Mai  există  încă  cel  puţin  o  duzină  de  alte  oraşe  din 
care  am  putea  alege. 

Victoria  făcu  ochii  mari. 

—  Dar  l-am  auzit  pe  soţul  tău  spunând. . . 

—  A,  da,  el  crede  c-am  să  stau  la  Boston,  şi  e  mai  bine  să  nu  ştie 
adevărul,  încă. 

—  Nu  înţeleg.  N-o  să  observe  dacă  pleci? 

—  E  complicat,  răspunse  Taylor.  Mâine  dimineaţă,  după  ce  te 
odihneşti  bine,  o  să  stăm  de  vorbă.  Va  fi  totul  în  regulă,  îţi  promit. 
Cerule,  sunt  aşa  de  emoţionată  că  am  ajuns  la  Boston,  încât  nici  nu 
mai  pot  sta  locului! 

O  statuie  frumoasă  de  marmură,  a  unui  războinic  grec  cu  un  disc 
în  mână,  îi  atrase  atenţia.  Era  înaltă  de  cel  puţin  trei  metri.  Taylor  se 
ridică,  îi  spuse  Victoriei  că  avea  să  se  întoarcă  imediat,  apoi  traversă 
holul  să  vadă  mai  bine  statuia. 

Mai  mulţi  domni  încercară  pe  rând  să-i  atragă  atenţia,  salutând-o. 
Taylor  nu-i  luă  în  seamă,  dar  când  ajunse  la  impresionanta 
sculptură,  se  pomeni  înconjurată  de  străini  dornici  să  lege  o 
conversaţie. 

Cu  toţii  erau  americani  şi,  fie  şi  numai  din  acest  motiv,  îi  fu 
imposibil  să-şi  menţină  aerul  distant.  Cât  ai  bate  din  palme,  începu 
să  zâmbească.  Americanii  erau  foarte  deschişi  şi  prietenoşi,  aşa  cum 
citise.  Un  domn  o  salută  cu  howdy  în  loc  de  hello,  vorbind  cu  cel  mai 
fermecător  accent  pe  care-1  auzise  vreodată.  Era  încântată.  Uită 
curând  de  orice  etichetă.  Se  prezentă,  explicând  că  tocmai  venise  de 
la  Londra,  din  Anglia,  apoi  le  ceru  să-i  spună  fiecare  unde  locuia. 
Toţi  încercară  să-i  răspundă  în  acelaşi  timp.  Unul  află  ea,  locuia  în 
centrul  Bostonului  şi  venise  la  hotel  pentru  o  întâlnire  de  afaceri. 
Vorbea  de  parcă  s-ar  fi  ţinut  de  nas.  Alt  domn  locuia  în  valea  Ohio, 
doi  erau  din  Missouri,  iar  trei  stăteau  în  Texas.  Aveau  nişte  accente 
de-a  dreptul  divine. 

Se  legă  o  conversaţie  însufleţită.  Fiecare  încerca  să-i  întreacă  pe 
ceilalţi  cu  poveşti  despre  locurile  lui  natale.  Lui  Taylor  îi  era  greu 

să-şi  stăpânească  râsul.  Erau  nişte  oameni  atât  de  buni  şi 
încântători!  Se  mândreau  cu  patria  lor  şi  era  clar  că  voiau  ca  şi  ea  să 
iubească  America  la  fel  de  mult  ca  ei. 

Voia  ca  Victoria  să-i  cunoască  pe  noii  ei  prieteni  şi  tocmai  voia  să- 
i  cheme,  când  atitudinea  grupului  se  schimbă  brusc.  Râseseră  şi 
glumiseră,  iar  acum  arătau  de  parcă  şi-ar  fi  pierdut  cea  mai  bună 
prietenă.  Câţiva  se  încruntau,  semn  că  ceva  îi  îngrijora  foarte  tare. 
Cei  din  faţa  ei  nici  măcar  nu  se  mai  uitau  la  ea.  Priveau  ţintă  ceva 
aflat  deasupra  capului  ei.  Domnul  din  Boston,  observă,  chiar  bătea 
în  retragere. 

Se  lăsase  o  tăcere  grea.  Taylor  presimţea  că  ştia  ce,  sau  mai 
degrabă  cine,  era  cauza.  încet,  se  întoarse,  şi  văzu  că  nu  se  înşelase. 

în  spatele  ei  stătea  Lucas.  Expresia  de  pe  faţa  lui,  însă,  o 
surprinse.  Era  destul  de  înfricoşătoare  ca  să-i  facă  unei  femei 
obişnuite  părul  măciucă.  Nici  nu  era  de  mirare  că  domnii  nu  mai 
râdeau.  Lucas  arăta  de  parcă  ar  fi  vrut  să-i  împuşte  pe  câţiva  dintre 
ei. 

Până  şi  pe  ea  o  cam  neliniştea.  In  niciun  caz  nu-i  era  teamă,  îşi 
reaminti  Taylor  în  grabă,  doar...  era  cam  nervoasă.  Hotărî  să  ia 
taurul  de  coarne.  îşi  împreună  mâinile,  afişă  un  zâmbet  şi  spuse: 

—  Lată-te  în  sfârşit,  domnule  Ross.  Abia  aşteptam  să  te  prezint 
noilor  mei  prieteni. 

Lucas  n-avea  de  gând  să-i  înghită  şiretlicul.  Clătină  din  cap. 

—  Taylor,  ţin  minte  că  ţi-am  spus  clar  să  aştepţi  lângă  bagaje. 
Dacă... 

Lui  Taylor  nu-i  ardea  de  predici.  îi  risipi  concentrarea,  luându-1 
de  mână.  Apoi  se  întoarse  spre  ceilalţi  ca  să  li-1  prezinte  pe  soţul  ei, 
dar  cel  mai  vârstnic  dintre  texani  vorbi  primul. 

—  Iepşoara  asta-i  a  lu'  matale?  întrebă  el,  vorbind  atât  de 
tărăgănat  încât  păru  să  treacă  un  minut  întreg  până-şi  termină 
întrebarea. 

Taylor  nu  era  sigură  dacă  să  se  simtă  jignită  sau  nu.  Deschise 
gura  să-1  întrebe  pe  texan  dacă  se  obişnuia  adesea  ca  în  America 

femeile  să  fie  numite  iepe,  dar  nu  apucă.  Lucas  îi  puse  mâinile  pe 
umeri  şi  i-i  strânse. 

Mesajul  era  clar.  Trebuia  să  tacă.  Se  hotărî  să  se  supună 
deocamdată.  Dar  Dumnezeu  să-1  ferească  pe  Lucas  Ross  când 
rămâneau  singuri.  Atunci  avea  să-i  spună  vreo  două,  pentru  că  se 
purta  atât  de  arogant  în  public. 

—  E  nevastă-mea,  anunţă  Lucas  pe  un  ton  vădit  posesiv;  ciudat, 
dar  nu  se  strâmbă  când  rosti  cuvântul  „nevastă".  Ba  chiar,  i  se  părea 
că  suna  aproape  plăcut.  Aproape. 

—  Da'  n-are  inel,  remarcă  alt  texan,  privind-o  bănuitor  pe  Taylor. 

—  Cu  sau  fără  inel,  tot  doamna  Ross  e,  declară  Lucas. 

—  Ross?  Păi  n-a  zis  c-o  cheamă  Ross,  replică  primul  texan. 
Taylor  făcu  ochii  mari.  Fu  cât  pe  ce  să  izbucnească  în  râs. 

—  Am  uitat!  se  scuză  ea.  Suntem  proaspăt  căsătoriţi,  adăugă  în 
grabă. 

Nu  păreau  s-o  creadă.  Oftă,  îşi  desprinse  umerii  de  sub  mâinile 
lui  Lucas  şi  trecu  lângă  el,  fără  să-i  scape  pe  ceilalţi  din  ochi. 

—  Domnilor,  aş  dori  să  faceţi  cunoştinţă  cu  soţul  meu,  domnul 
Lucas  Ross. 

Ceea  ce  se  întâmplă  în  clipa  următoare  o  surprinse  atât  de  mult 
pe  Taylor,  încât  nu-şi  putu  ascunde  uimirea.  Cel  mai  vârstnic  dintre 
texani  miji  ochii  spre  Lucas,  apoi  şopti  aproape  cu  veneraţie: 

—  Lucas  Ross  ăla  din  Teritoriul  Montana? 

Lucas  dădu  scurt  din  cap.  Apoi  începu  să  se  retragă.  Ridicând 
privirea,  Taylor  văzu  că  expresia  lui  se  schimbase  dramatic.  Acum 
părea  prudent  şi  teribil  de  stânjenit.  O  intriga.  Dintr-o  dată,  simţi 
nevoia  să-1  salveze,  deşi  nu  ştia  ce  anume  l-ar  fi  salvat. 

—  Lucas  Ross  ăla?  se  bâlbâi  neîncrezător  domnul  din  valea  Ohio. 
Lucas  oftă. 

—  Da. 

Taylor  nu  ştia  că  bărbaţii  în  toată  firea  obişnuiau  să  se 
emoţioneze  ca  nişte  copii,  dar  aceştia  aşa  făcură. 

Toţi  ca  unul,  se  repeziră  înainte.  Apucă  să  se  dea  la  o  parte  în 

ultima  clipă,  căci  sigur  ar  fi  strivit-o  de  soclul  statuii,  dacă  nu  se 
grăbea.  îl  înconjurară  pe  Lucas  din  toate  părţile.  Toţi  vorbeau  în 
acelaşi  timp.  Voiau  să-i  strângă  mâna  şi  să-1  bată  pe  spate. 
Cei  mai  admirativi  erau  texanii. 

—  Ei  nu  că  asta  le  întrece  pe  toate!  tot  repeta  cel  mai  vârstnic 
dintre  veri. 

Vestea  că  Lucas  Ross  era  în  holul  hotelului  Hamilton  House  se 
răspândi  ca  whisky-ul  gratuit,  şi  în  câteva  minute  majoritatea 
domnilor  din  jur  se  alăturaseră  grupului  de  admiratori.  Toţi  voiau 
să  cunoască  legenda  vie. 

Taylor  era  stupefiată.  Auzea  repetate  la  nesfârşit  cuvintele  erou  şi 
legendă,  şi  fiindcă  domnul  din  Boston  menţionă  războiul,  presupuse 
că  Lucas  îşi  câştigase  reputaţia  în  timpul  disputei  dintre  Nord  şi 
Sud.  Era  familiarizată  atât  cu  cauzele  războiul,  cât  şi  cu 
deznodământul,  desigur.  Citise  tot  ce  găsise  despre  secesiune. 
Ciudat,  nu-şi  amintea  să  fi  întâlnit  nicăieri  numele  lui  Lucas  Ross. 

Stătu  privindu-i  pe  Lucas  şi  entuziaştii  lui  adoratori  un  sfert  de 
ceas.  Observă  că  şi  el  se  tot  uita  la  ea,  ca  şi  cum  ar  fi  vrut  să  fie  sigur 
că  mai  era  acolo. 

Nu  părea  deloc  încântat  de  toată  atenţia  care  i  se  acorda.  Şi  nu-i 
plăcea  nici  să  stea  cineva  la  spatele  lui,  observă  Taylor,  când  văzu 
cum  se  postase  drept  în  faţa  statuii  de  marmură.  Părea  hotărât  să-şi 
apere  spatele,  ca  toţi  pistolarii  faimoşi  -  sau  cel  puţin  aşa  citise 
Taylor  în  nenumăratele  ei  romane  ieftine. 

Un  gând  duse  la  altul.  Dumnezeule  mare,  oare  Lucas  era 
pistolar?  Aşa-şi  formase  reputaţia?  Taylor  alungă  ideea  în  aceeaşi 
clipă.  Nu,  în  niciun  caz.  Era  temperamental  şi  avea  o  fire  arţăgoasă, 
dar  nu  era  un  ucigaş.  Doamna  îi  investigase  meticulos  trecutul,  iar 
Taylor  ştia  că  bunica  ei  n-ar  fi  măritat-o  cu  un  om  care  nu  era 
onorabil,  curajos  şi  nobil. 

Mai  era  şi  faptul  indiscutabil  că  toţi  pistolarii  căutau  gâlceava  cu 
lumânarea.  Povestirile  pe  care  le  citise  despre  Ornery  Eddie  din 
Wolkum  Junction  o  confirmaseră.  Eddie  voia  mereu  să  se  lupte.  Se 

mândrea  cu  faptul  că  întotdeauna  omora  câte  un  om  la  zece  minute 
după  ce  ajungea  în  câte  un  oraş  nou. 

Lucas  avea  o  atitudine  complet  opusă.  îşi  dorea  singurătatea  şi 
spaţiile  întinse.  Şi  se  părea  că  detesta  mulţimile.  Expresia  cu  care  o 
privea  acum  părea  să  indice  că  o  socotea  responsabilă  pentru  că-1 
făcuse  să  devină  centrul  atenţiei. 

Deşi  nu  greşise  cu  nimic,  Taylor  se  simţi  vinovată. 

Trebuia  să-1  salveze  cumva.  Oftă,  apoi  îşi  croi  drum  prin 
mulţimea  de  bărbaţi.  Când  ajunse  la  Lucas,  îl  luă  de  mână  şi  anunţă 
cu  glas  sonor  că  aveau  să  întârzie  la  o  întâlnire  importantă,  dacă  nu 
plecau  imediat. 

—  N-ar  trebui  să  vă  duceţi  la  întâlniri  în  luna  de  miere,  declară 
unul  dintre  texani,  cu  accentul  lor  lent  şi  tărăgănat. 

—  Sunt  proaspăt  căsătoriţi?  întrebă  un  domn  care  venise  mai 
recent. 

Cineva  din  grup  strigă: 

—  Hai  c-asta  le  întrece  pe  toate! 

întrucât  auzise  deja  acea  remarcă  ilogică,  Taylor  presupuse  că  era 
o  expresie  tipic  americană.  O  reţinu  pentru  viitor. 

—  S-a  agăţat,  ba  bine  că  nu!  comentă  altul. 

Urmă  o  rundă  de  felicitări  inimoase,  alte  bătăi  pe  spate,  deşi  unul 
dintre  domni  greşi  ţinta  şi  o  pocni  pe  Taylor  drept  între  omoplaţi. 
Soţul  ei  o  împiedică  să  cadă  pe  burtă.  Strângând-o  de  mână,  se 
încruntă  la  omul  cel  neatent  şi  porni  spre  marginea  grupului. 

în  sfârşit,  bărbaţii  îi  lăsară  în  pace.  Lucas  o  târâse  după  el 
jumătate  din  lăţimea  holului,  înainte  ca  Taylor  să  protesteze  în 
sfârşit: 

—  Poţi  să-mi  dai  drumul,  domnule,  şi  nu  te  mai  uita  aşa  urât. 
Oamenii  vor  crede  că  nu  suntem  fericiţi  în  căsnicie. 

Lucas  ignoră  ambele  sugestii.  Privindu-1,  Taylor  se  încruntă  şi  ea. 

—  Eşti  un  individ  foarte  năzuros,  anunţă  în  şoaptă,  ca  să  nu  audă 
şi  alţii. 

—  înainte  nu  eram,  răspunse  el. 

—  Vrei  să  spui  că  erai  binevoitor? 
-Da. 

Taylor  aproape  că  pufni  neîncrezător,  dar  se  stăpâni  la  timp. 

—  Când?  îl  întrebă. 

—  Când  nu  eram  căsătorit, 
încercă  să  nu  se  simtă  ofensată. 

—  Mă  acuzi  pentru  haosul  de-aici,  nu? 
Nu-i  dădu  timp  să  răspundă. 

—  Nu  te-aş  fi  prezentat  acelor  domni,  dacă  mi-ai  fi  spus  dinainte 
că  eşti  un  băiat  atât  de  popular. 

—  De  ce-ai  vorbit  cu  ei?  o  întrebă  el. 

—  Poftim? 
Lucas  oftă. 

—  Taylor,  nu  te-a  învăţat  bunica  ta  că-i  periculos  să  vorbeşti  cu 
străinii?  continuă,  vorbind  într-un  mârâit  gros. 

—  Eram  în  deplină  siguranţă.  Nimeni  n-ar  fi  îndrăznit  să  mă 
acosteze  în  mijlocul  unui  hol  de  hotel. 

—  Nu  zău?  Şi  de  ce,  mă  rog? 

Era  complet  pregătit  să-i  audă  răspunsul,  apoi  să-i  ţină  o  predică 
pentru  naivitatea  ei.  La  naiba,  holul  era  atât  de  aglomerat,  încât 
oricine  ar  fi  putut  s-o  înhaţe  şi  s-o  târască  afară  fără  ca  nimeni 
altcineva  să  observe.  Nu  ştia  nimic  de  pericolele  proprii  oraşelor?  Se 
vedea  clar  că  nu.  Ei  bine,  pe  toţi  sfinţii,  avea  s-o  facă  să  înţeleagă. 

Taylor  îl  privea  cu  o  expresie  inocentă  în  ochii  ei  mari.  îi  venea  s- 
o  ia  de  umeri  şi  s-o  zgâlţâie.  în  schimb,  se  gândi  s-o  sperie. 

—  Explică-mi  de  ce  n-ar  îndrăzni  nimeni  să  te  acosteze,  îi  ceru  el 
pe  un  ton  de-a  dreptul  răutăcios. 

în  timp  ce-i  răspundea,  îl  privi  drept  în  ochi. 

—  Nu  i-ai  fi  lăsat  tu. 

Lucas  se  dezumflă  total.  Răspunsul  ei,  atât  de  prompt  şi  firesc,  îl 
atinse  drept  în  inimă.  Nu-şi  mai  găsea  cuvintele.  Complimentul  îl 
şoca.  Era  prea  încrezătoare,  şi  cum  putea  avea  o  asemenea  încredere 
în  el?  Era  de-a  dreptul  umilitor. 

—  Ai  dreptate  când  spui  că  n-aş  lăsa  pe  nimeni  să  te  atingă,  se 
pomeni  el  mormăind. 

Taylor  zâmbi.  Lucas  se  încruntă.  Dintr-o  dată,  simţi  un  imbold 
irezistibil  s-o  sărute. 

Următoarele  ei  cuvinte  îi  schimbară  intenţiile. 

—  întâmplător,  ştiu  că  prin  această  ţară  magnifică  orice  femeie 
poate  călători  singură,  fără  a  avea  de  ce  se  teme  c-ar  supăra-o  vreun 
străin. 

Iar  îi  venea  s-o  zgâlţâie. 

—  Taylor...  începu  el  ca  o  introducere  a  predicii  despre  opiniile 
ei  ridicole. 

—  Am  citit  într-o  carte,  aşa  că  trebuie  să  fie  adevărat.  Jurnalul  de 
călătorii  al  doamnei  Livingston  e  foarte  instructiv.  N-a  fost  acostată 
niciodată. 

—  Nu  cumva  era  bătrână  şi  zbârcită? 

—  Ce  importanţă  are? 

Lucas  îi  privi  lung  ochii  aceia  incredibili. 

—  Are  o  foarte  mare  importanţă,  se  răsti  el. 

Taylor  se  hotărî  să  pună  capăt  discuţiei,  având  ea  ultimul  cuvânt. 

—  Te  rog,  nu-ţi  mai  face  griji.  Te  asigur  că  nu  voi  fi  acostată  de 
străini. 

—  Nu?  Dar  de  soţi? 

Capitolul  6 


Aceia  ce-şi  arată  dragostea  nu  iubesc. 

William  Shakespeare,  „Doi  domni  din  Verona" 

Avea  un  simţ  pervers  al  umorului.  Taylor  trebui  să  se  gândească 
aproape  un  minut  ca  să  înţeleagă  ce  sugera.  Nu  se  înfurie  -  se 
enervă  doar. 

—  Nu  mă  tem  deloc  că  aş  fi  acostată  de  tine,  domnule  Ross.  Ar 
trebui  să  mă  tem? 

—  Taylor... 

îi  rostise  numele  pe  un  ton  prevenitor. 

—  Da? 

—  Vin  imediat.  Să  nu  pleci  de-aici. 

îi  strânse  umerii  până  când  Taylor  dădu  din  cap.  Apoi  se  întoarse 
la  recepţie.  îl  privi  cum  preda  o  cheie  unui  angajat  al  hotelului.  Se 
aplecă  spre  el  i-i  spuse  ceva,  apoi  se  întoarse  şi  reveni  drept  spre  ea. 

—  Vom  sta  în  aceeaşi  cameră. 

Taylor  făcu  ochii  mari.  Domnul  Ross  nu  părea  deloc  mulţumit  de 
acel  aranjament. 

—  N-ai  reuşit  să  obţii  şi  tu  o  cameră? 

—  Am  dat-o  înapoi. 

—  De  ce? 

—  Fiindcă  ai  atras  atenţia  oamenilor. 

—  Ce  vrea  să  însemne  asta? 

—  Nimic.  Acum  suntem  căsătoriţi  şi  am  dormit  deja  în  acelaşi 
pat. 

—  Dar,  domnule  Ross... 

—  Nu  mă  contrazice. 

O  luă  de  mână  şi  porniră  spre  prietena  ei.  Rămase  încruntat  până 
ajunseră  la  Victoria,  căreia  îi  zâmbi  şi  o  ajută  să  se  ridice  de  pe 

canapea. 

—  Mergem  sus  să  te  instalezi  în  camera  ta?  îi  propuse  el,  cu  un 
glas  plăcut  şi  blând  ca  o  adiere  de  vară. 

—  Deci,  mi-aţi  putut  găsi  o  cameră?  întrebă  Victoria.  Erau  atâţia 
domni  în  hol,  încât  am  fost  convinsă  că  toate  camerele  au  fost 
închiriate. 

Expresia  ei  îngrijorată  o  înştiinţa  pe  Taylor  că  se  neliniştise 
pentru  aranjamentele  lor  de  cazare.  Se  simţea  îngrozitor.  Noua  ei 
prietenă  nu  şi-ar  fi  făcut  griji  dacă  stătea  lângă  ea  să-i  alunge 
temerile.  In  starea  ei  delicată,  n-ar  fi  trebuit  să  se  alarmeze  pentru 
nimic.  Femeile  gravide  aveau  nevoie  de  o  ambianţă  liniştitoare.  Şi 
de  odihnă.  Iar  biata  Victoria  arăta  epuizată.  Taylor  făcu  un  pas 
înainte  să-i  vorbească. 

—  Am  fost  foarte  neatentă,  se  scuză  ea.  Trebuia  să  stau  cu  tine. 
îmi  pare  rău,  Victoria. 

—  A  fost  în  regulă,  răspunse  Victoria,  jenată  că  i  se  dădea  atâta 
atenţie.  Câţiva  domni  au  încercat  să-mi  ţină  companie,  dar  i-am 
alungat.  Nu-mi  spuneţi  şi  mie  ce  s-a  întâmplat  adineaori?  De  ce 
chiuiau  toţi  oamenii  aceia? 

—  Aşteaptă  hamalul,  anunţă  Lucas.  Taylor  o  să-ţi  explice  mai 
târziu.  Nu  mergem  sus? 

Nerăbdarea  lui  era  vizibilă.  In  drum  spre  scară,  se  uită  în  urmă 
de  mai  multe  ori,  semn  că  abia  aştepta  să  scape  de  admiratori. 
Camerele  lor  erau  la  etajul  trei.  Odaia  Victoriei  se  afla  la  capătul 
unui  coridor  lung  şi  întortocheat,  iar  cea  a  lui  Lucas  şi  Taylor,  în 
capătul  opus.  Lucas  o  lăsă  pe  Taylor  s-o  ajute  pe  Victoria  la 
despachetat  şi  porni  cu  hamalul  spre  camera  lor,  ca  să  ducă 
bagajele.  Cuferele  aveau  să  fie  lăsate  la  păstrare  în  pivniţa  hotelului 
până  plecau. 

Camera  Victoriei  era  zugrăvită  într-un  galben  ca  lămâia  deschis, 
despre  care  Taylor  declară  că  era  foarte  liniştitor  pentru  ochi.  Nu 
era  mare,  dar  avea  mobilă  elegantă,  de  cireş  lăcuit.  Taylor  îşi  trecu 
degetele  peste  încrustaţiile  fine  de  pe  uşile  dulapului.  Pesemne 

tâmplarii  lucraseră  luni  de  zile  să  sculpteze  frunzele  delicate  de  pe 
acesta  şi  de  pe  scrin.  în  timp  ce  agăţa  în  dulap  rochiile  Victoriei, 
prietena  ei  se  duse  să  se  uite  pe  fereastră. 

—  Nu  ştiam  că  Bostonul  e  aşa  de  sofisticat,  remarcă  ea.  Este 
aproape  la  fel  de  modern  ca  Londra,  nu-i  aşa? 

—  Cred  că  da,  încuviinţă  Taylor.  Jos  e  o  spălătorie,  Victoria.  Dacă 
ai  nevoie  să  ţi  se  spele  şi  să  ţi  se  calce  ceva,  personalul  hotelului  se 
laudă  că  va  fi  gata  în  mai  puţin  de  o  zi.  Doamna  mi-a  spus  că,  din 
câte-a  citit,  cele  mai  bune  hoteluri  au  spălătorii  cu  aburi,  iar  oamenii 
de  afaceri  nu  trebuie  să-şi  ia  la  drum  mai  mult  de  o  cămaşă.  Şi  ştii 
de  ce?  Rufele  sunt  spălate  în  nişte  maşini  care  le  fierb.  Aburii  le 
învârtesc,  şi  sunt  stoarse  printr-o  metodă  ciudată  numită  forţă 
centrifugă.  Apoi,  cămăşile  sunt  uscate  cu  curenţi  de  aer.  Pe  cinstea 
mea,  pot  fi  spălate,  uscate  şi  călcate  în  doar  câteva  minute.  Nu-i  aşa 
să-i  uluitor? 

Victoria  nu-i  răspunse.  Taylor  fusese  atât  de  ocupată  cu 
despachetatul,  încât  nu  observase  cât  de  retrasă  devenise  prietena 
ei.  Neprimind  niciun  răspuns,  se  întoarse  s-o  privească.  Victoria 
stătea  pe  marginea  patului  dublu,  cu  mâinile  împreunate  în  poală  şi 
bărbia  în  piept.  Arăta  îngrozitor  de  abătută. 

Imediat,  Taylor  veni  în  faţa  ei. 

—  Te  frământă  ceva? 

—  Nu,  răspunse  în  şoaptă  Victoria. 

Suna  jalnic.  îngrijorată,  Taylor  se  încruntă.  Era  ceva  în  neregulă, 
nici  vorbă,  şi  era  hotărâtă  să  afle  ce  anume. 

—  Ţi-e  rău? 
-Nu. 

îşi  privi  prietena  aproape  un  minut.  Ar  fi  vrut  să-i  spună  ce  se 
întâmplase.  Dar  o  lady  binecrescută  nu  insista,  şi  niciodată  n-ar  fi 
bătut-o  la  cap.  După  părerea  Doamnei,  aceasta  era  ce-a  de-a 
unsprezecea  poruncă. 

—  Ai  vrea  să  te  odihneşti  înainte  de  cină? 

—  Cred  că  da. 

—  Acum  ţi-e  foame? 

—  Cred  că  mi-e. 

Cu  greu,  Taylor  îşi  ţinu  cumpătul.  Se  aşeză  pe  marginea  patului, 
lângă  Victoria,  şi  aşteptă  să-i  spună  ce-o  preocupa.  Era  complet 
nedumerită  de  acel  acces  neaşteptat  de  timiditate.  în  timpul 
călătoriei,  stătuseră  în  biblioteca  vaporului  şi  discutaseră  despre 
toate  subiectele  cunoscute.  Victoria  îi  povestise  totul  despre  familia 
ei,  şi  câte  ceva  despre  bărbatul  care  o  trădase,  deşi  se  încăpăţâna  să 
nu-i  dezvăluie  numele,  şi-i  mai  împărtăşise  şi  câte  ceva  din  visurile 
şi  năzuinţele  ei.  Taylor  nu  vorbise  deloc  despre  sine.  In  schimb,  îi 
spusese  Victoriei  zeci  de  poveşti  pe  care  le  citise  despre  viaţa  în 
sălbăticia  din  America,  împărtăşindu-i  şi  speranţa  de  a  întâlni 
cândva  un  muntean  adevărat. 

Din  cauza  furtunilor,  călătoria  durase  mai  mult  decât  se 
prevăzuse.  Petrecuseră  pe  navă  douăsprezece  zile  încheiate,  şi  în  tot 
acel  timp,  Victoria  nu  fusese  niciodată  sfioasă  sau  rezervată  cu  ea. 
Taylor  credea  că-i  încredinţase  toate  secretele  ei.  Această  schimbare 
neaşteptată  de  dispoziţie  o  îngrijora.  Poate  că  mai  exista  un  secret 
nedezvăluit. 

După  câteva  minute  de  tăcere,  Taylor  ajunse  la  concluzia  că 
aşteptase  destul,  Victoria  arăta  nefericită.  O  bătu  uşor  pe  mână, 
hotărâtă  să  afle  care  era  problema  şi  s-o  ajute  s-o  rezolve. 

—  E  ceva  ce  nu  mi-ai  spus?  Ceva  ce  te  frământă  acum? 
-Nu. 

Taylor  oftă  sonor. 

—  Ai  să  mă  sileşti  s-o  fac,  nu-i  aşa?  întrebă  ea  pe  un  ton  dramatic, 
în  sfârşit,  Victoria  o  privi.  Taylor  observă  că  avea  lacrimi  în  ochi. 

—  Ce  să  faci?  întrebă  prietena  ei,  intrigată  de  remarca  lui  Taylor. 

—  Ai  să  mă  sileşti  să  te  pisez  până-mi  spui  ce  te  nelinişteşte. 
Victoria  izbuti  un  zâmbet  palid.  Taylor  suna  jalnic  de  amărâtă. 

—  înţeleg  că  nu-ţi  place  să  fii  pisăloagă,  replică  ea,  puţin  mai 
înveselită. 

—  îmi  place  la  nebunie,  mărturisi  Taylor,  dar  ştiu  că  nu  se  cade. 

Şi  acum,  spune-mi  ce  problemă  ai,  te  rog.  Vreau  să  te  ajut. 
Prietena  ei  izbucni  în  lacrimi. 

—  O  inimă  grea  nu  îndură  o  limbă  sprintenă,  cită  ea  în  şoaptă. 
Taylor  îşi  dădu  ochii  peste  cap.  Victoria  nu-i  observă  exasperarea. 

Era  prea  ocupată  să-şi  privească  mâinile.  Iar  cita  din  Shakespeare. 
Părea  să  fie  o  ciudăţenie  a  ei,  căci  ori  de  câte  ori  era  tulburată,  se 
ascundea  după  replicile  poetice  ale  vestitului  dramaturg. 

—  Cu  alte  cuvinte,  ţi-e  greu  să-mi  spui  ce  te  necăjeşte,  îi 
interpretă  Taylor  cuvintele.  Aşa  e? 

Victoria  dădu  din  cap. 

—  Spune  şi  gata.  Nu  putem  rezolva  problema  asta  până  nu  mi-o 
explici. 

—  Nu  pot  plăti  camera. 

—  Păi  sigur  că  n-o  poţi  plăti,  replică  Taylor.  Ştiam  asta.  Am  să. . . 
Victoria  n-o  lăsă  să  termine. 

—  Mă  simt  ca  o  sărăntoacă.  Acasă,  puteam  să-mi  cumpăr  tot  ce 
voiam.  Părinţii  mei  aveau  conturi  la  toate  magazinele  elegante  din 
Londra.  O,  Doamne,  sunt  complet  falită!  se  văietă  ea. 

Taylor  o  bătu  pe  mână,  cu  compasiune.  Apoi  se  ridică  şi  începu 
să  se  plimbe  prin  cameră.  Analiză  problema  câteva  minute,  înainte 
de  a  propune  o  soluţie  care  i  se  părea  rezonabilă. 

—  N-ai  să  fii  falită  decât  până  mâine. 

Cuvintele  ei  atraseră  atenţia  Victoriei.  Se  tamponă  cu  batista  la 
colţurile  ochilor,  apoi  întrebă  ce  Dumnezeu  însemna  ciudăţenia  aia. 

—  Cum  pot  să  fiu  falită  azi,  iar  mâine  nu? 

—  Doamna  îmi  spunea  că  modul  cel  mai  bun  de  a  înţelege  ce 
simte  cineva  e  să  te  pui  în  pielea  lui.  Ştiu  că  nu  mi-ar  plăcea  să  fiu. . . 

—  însărcinată?  completă  Victoria. 

Dădu  din  cap  înainte  ca  Taylor  să  răspundă,  atât  de  sigură  era  de 
concluzia  prietenei  sale.  Spre  surprinderea  ei,  Taylor  clătină  din  cap. 

—  Nu  asta  voiam  să  spun,  explică  ea.  Dar,  de  fapt,  aş  dori  foarte 
mult  să  fiu  însărcinată  cândva.  Dacă  stai  să  te  gândeşti  -  într-o 
lumină  diferită,  desigur  -  şi  dacă  laşi  deoparte  pentru  moment  toate 

motivele  pentru  care  ai  vrea  să  nu  fii  gravidă. . . 

—  Da?  întrebă  Victoria,  văzând-o  că  ezita. 

Lui  Taylor  îi  era  dificil  să  exprime  în  cuvinte  emoţiile  pe  care  le 
simţea. 

—  E  o  binecuvântare,  izbucni  ea  în  cele  din  urmă.  Şi  un  miracol. 
Cu  adevărat  aşa  este.  în  tine  creşte  o  viaţă  nepreţuită.  Gândeşte-te  la 
asta,  Victoria.  O  viaţă  nouă  şi  nevinovată.  Te  invidiez. 

Mâna  Victoriei  se  depuse  pe  abdomen. 

—  Niciodată  n-am  ţinut  un  copil  în  braţe,  mărturisi  ea. 

—  Vei  fi  o  mamă  minunată,  prezise  Taylor. 

—  Ţie  ţi-e  destul  de  uşor  să  spui  că  vrei  să  fii  însărcinată.  Eşti 
măritată,  şi. ..  De  ce  crezi  că  aş  fi  o  mamă  minunată? 

—  Pentru  că  eşti  bună,  iubitoare  şi  plină  de  consideraţie. 
Victoria  începu  să  roşească. 

—  Destul  cu  complimentele,  ceru  ea.  Mi  se  urcă  la  cap,  şi  pe  urmă 
nu  va  mai  fi  chip  să  te  înţelegi  cu  mine. 

Taylor  zâmbi.  Se  bucura  să  vadă  că  prietena  ei  era  mai  bine 
dispusă.  Se  hotărî  să  revină  la  problemele  financiare. 

—  Acum  un  minut  voiam  să-ţi  spun  următoarele,  reluă  ea.  Ştiu  că 
nu  mi-ar  plăcea  să  mă  simt  ca  o  sărăntoacă,  aşa  că  mâine,  când  am 
să  mă  întâlnesc  cu  bancherii  Doamnei,  voi  transfera  nişte  fonduri 
într-un  cont  pentru  tine.  Până  după  prânz,  vei  deveni  o  femeie 
complet  independentă. 

Victoria  începu  să  clatine  din  cap  înainte  ca  Taylor  să  fi  terminat 
să-i  explice  planul. 

—  Nu  pot  accepta  mila  ta,  protestă  ea  vehement.  Nu  s-ar  cuveni. 
Ochii  i  se  umpleau  iar  de  lacrimi.  Cum  putea  să  râdă  şi  să  plângă 

de  două  ori  în  acelaşi  minut  rămânea  un  mister  pentru  Taylor.  Se 
gândi  că  poate  starea  ei  delicată  o  făcea  mai  emotivă.  Dacă  aşa  era, 
avea  să-i  treacă.  Taylor  fusese  învăţată  să  nu-şi  exteriorizeze 
niciodată  sentimentele.  Nu  se  considera  potrivit  pentru  o  lady  să 
râdă  cu  hohote  în  public,  iar  lăcrimatul  era  întotdeauna  privit 
chiorâş,  indiferent  de  împrejurări.  îi  era  greu  să  trateze  cu  cineva 

care  încălca  întotdeauna  această  regulă  sacrosanctă. 

—  Ţi-am  promis  că  te  voi  ajuta,  îi  reaminti  ea  prietenei  sale. 

—  Şi  m-ai  ajutat,  insistă  Victoria.  îmi  eşti  o  prietenă  foarte  bună. 
Acum  era  încăpăţânată.  Taylor  se  hotărî  s-o  convingă  citând  din 

Shakespeare.  Victoria  părea  să  pună  mult  preţ  pe  cuvintele  lui 
înţelepte.  Problema,  însă,  era  că  nu-i  venea  nicio  frază  potrivită  în 
minte,  aşa  că  inventă  una.  Poate  că  Victoria  era  prea  tulburată  ca  să 
observe. 

—  E  mult  mai  bine  să  primeşti  decât  să  refuzi,  declară  ea  pe  un 
ton  plin  de  autoritate.  Shakespeare,  adăugă  dând  din  cap,  când 
Victoria  o  privi  întrebător. 

—  N-a  spus  niciodată  asta. 
Atâta  despre  vicleşugul  ei! 

—  Ar  fi  spus-o,  dacă  mai  trăia. 

Victoria  clătină  iar  din  cap,  scoţând  şi  un  pufnet  deloc  elegant. 
Taylor  încercă  imediat  o  tactică  diferită: 

—  Banii  sunt  pentru  copil. 

Era  sigură  că  la  asta  prietena  ei  n-ar  mai  fi  avut  ce  să  spună. 

—  Am  să-mi  găsesc  de  lucru.  Sunt  puternică  şi  destul  de 
descurcăreaţă. 

—  Şi  însărcinată,  îi  reaminti  Taylor.  Nu  te  pot  lăsa  să  faci  ceva 
care  ar  putea  pune  copilul  în  pericol. 

Când  văzu  că  Victoria  era  gata  s-o  contrazică  iar,  ridică  o  mână. 

—  Ştiu  că  n-ai  face  nimic  intenţionat  ca  să-i  faci  vreun  rău,  dar 
dacă  munceşti  ore  întregi  în  fiecare  zi,  sigur  ai  să  te  epuizezi.  Ai 
nevoie  de  cât  mai  multă  odihnă,  şi  copilul  la  fel.  Nu,  Victoria,  nici 
nu  vreau  s-aud.  Ai  să  iei  banii.  Doamna  ar  vrea  să-i  primeşti. 

Victoria  o  privi  mult  timp  fără  să  mai  scoată  nicio  vorbă.  Mintea 
îi  alerga  de  la  un  gând  la  altul.  Era  uluită  de  generozitatea  prietenei 
sale.  In  acelaşi  timp  însă,  era  şi  îngrozitor  de  nedumerită.  Nu  mai 
întâlnise  niciodată  pe  cineva  ca  Taylor.  Era  bună,  iubitoare  şi  plină 
de  compasiune.  După  opinia  Victoriei,  părea  un  înger  coborât  din 
cer  în  momentul  când  avusese  cea  mai  mare  nevoie  şi  o  luase  sub 

aripa  sa. 

Dar  mai  era  şi  umană,  îşi  reaminti  Victoria,  şi  brusc  îi  trecu  prin 
minte  că  de  fapt  ştia  foarte  puţin  despre  prietena  şi  binefăcătoarea 
ei. 

—  Am  petrecut  ore  întregi  împreună  pe  vapor,  nu-i  aşa? 
Schimbarea  de  subiect  o  nedumeri  pe  Taylor. 

—  Da,  într-adevăr. 

—  Ţi-am  spus  totul  despre  mine,  nu-i  aşa? 
Taylor  dădu  din  cap. 

—  Ce  vrei  să... 
Prietena  ei  o  întrerupse. 

—  în  timpul  călătoriei,  am  fost  preocupată  numai  de  mine, 
recunoscu  ea.  Şi  pentru  că  mă  devorau  atât  de  tare  propriile  mele 
probleme,  nici  n-am  observat,  până  acum,  cât  de  puţin  mi-ai  spus 
despre  tine.  Tocmai  mi-am  dat  seama  cât  de  secretoasă  ai  fost. 

—  Nu  secretoasă,  o  corectă  Taylor.  Doar...  discretă. 

—  Nu  suntem  prietene? 

—  Ba  sigur  că  suntem. 

—  „Un  prieten  trebuie  să  poarte  infirmităţile  celuilalt." 

—  De  ce-1  citezi  pe  Shakespeare  ori  de  câte  ori  eşti  tulburată?  vru 
să  ştie  Taylor. 

Victoria  ridică  din  umeri. 

—  A  fost  un  întăritor  pentru  mine,  în  timp  ce  creşteam,  îi  explică 
ea.  Când  mă  adânceam  în  câte  una  din  piesele  lui,  puteam  să  uit  de 
problemele  mele.  Existau  momente  când...  îmi  era  foarte  dificil, 
acasă.  Şi  tu  faci  acelaşi  lucru,  Taylor. 

—  Nu-i  adevărat. 
Victoria  zâmbi. 

—  Toate  povestirile  acelea  despre  Daniel  Boone  şi  Davy  Crockett. 
Ei  erau  prietenii  tăi.  Nici  ţie  nu  ţi-a  fost  prea  uşor,  aşa-i? 

Taylor  clătină  din  cap. 

—  Intenţionat  schimbi  subiectul,  Victoria? 

—  Ai  încredere  în  mine? 

Nu  ezită  decât  o  secundă,  două,  înainte  de  a-i  răspunde: 
-Da. 

—  Atunci,  de  ce  mă  simt. . . 

—  De  ce  te  simţi  cum? 

—  Exclusă. 

Lui  Taylor  i  se  înmuiară  umerii.  Se  întoarse  la  pat  şi  se  aşeză  iar 
lângă  prietena  ei. 

—  îmi  pare  rău  dacă  ţi- am  dat  senzaţia  asta,  spuse  ea.  Doar  că... 
mi-e  foarte  greu  să  vorbesc  despre  mine  însămi  sau  despre  familia 
mea  într-un  fel  care  să  nu  fie  superficial. 

—  Datorită  felului  în  care  ai  fost  crescută? 

—  Poate. 
Victoria  oftă. 

—  Prietenele  îşi  fac  confidenţe,  spuse  ea.  Nu  mi-ai  împărtăşit 
nimic  din  confidenţele  sau  grijile  tale.  Nu  ai  niciuna? 

Taylor  aproape  că  izbucni  în  râs,  atât  de  ridicolă  era  întrebarea. 

—  A,  ba  da,  am  griji  destule,  recunoscu  ea.  Nici  nu  le  mai  ştiu 
numărul. 

Victoria  o  luă  de  mână. 

—  Ai  şi  grija  mea? 

—  Nu,  o  asigură  Taylor.  Aveam  mare  nevoie  de  o  prietenă,  şi 
dintr-o  dată  ai  apărut.  A  fost  aproape...  mistic.  Cerule,  sunt  foarte 
dramatică,  nu-i  aşa? 

Prietena  ei  zâmbi. 

—  Eu  mă  gândeam  că  îngerii  mi  te-au  trimis,  recunoscu  ea.  Oricât 
ar  părea  de  ilogic,  e  singurul  răspuns  care-mi  vine  în  minte.  Ai 
apărut  din  senin  şi  m-ai  salvat  de  la  un  dezastru. 

Toate  aceste  laude  începeau  s-o  stânjenească  pe  Taylor.  Se  grăbi 
să  schimbe  subiectul. 

—  în  legătură  cu  banii,  reluă  ea.  Trebuie  neapărat  să  lămurim 
acum  chestiunea. 

—  Mai  întâi  vreau  să  te  întreb  ceva. 

—  Da? 

—  Tu  ai  primi  bani  de  la  mine?  Fii  absolut  sinceră,  Taylor.  Ai 
primi? 

—  Aş  face  orice  ca  să  ajut  copiii.  Orice. 

în  vocea  ei  se  simţea  o  convingere  nestrămutată.  Totuşi,  mândra 
Victoria  nu  ceda  uşor. 

—  Nu  cumva  îmi  spui  doar  ce  crezi  că  aş  vrea  să  aud?  Chiar  ai 
accepta  caritatea  altcuiva? 

—  Aş  şi  cerşi-o,  dacă  n-aş  avea  încotro. 

Oftând  adânc,  Taylor  îşi  trecu  degetele  prin  păr,  cu  un  gest 
frustrat. 

—  Dumnezeule  mare,  Victoria,  am  făcut  deja  lucruri  pe  care  nu 
le-aş  fi  crezut  posibile.  M-am  măritat  cu  un  om  complet  necunoscut, 
numai  ca  să... 

—  Ce-ai  făcut?! 

Taylor  se  ridică  şi  începu  să  se  plimbe  prin  cameră,  adunându-şi 
gândurile. 

—  E  o  poveste,  spuse  ea  în  cele  din  urmă.  Am  să-ţi  explic  totul 
mâine,  îţi  promit.  Deocamdată,  te  rog  să  accepţi  faptul  că  ai  un 
motiv  foarte  serios  să-ţi  păzeşti  sănătatea  şi  să  faci  tot  ce  trebuie  ca 
să  supravieţuieşti  în  lumea  asta  ostilă,  iar  eu  am  două  asemenea 
motive.  Acum  sunt  prea  obosită  ca  să  intru  în  amănunte  şi  ştiu  că  şi 
tu  eşti  la  fel  de  extenuată.  Hai  să  luăm  o  cină  liniştită  şi  să  ne  culcăm 
devreme  în  seara  asta.  Am  să-ţi  răspund  la  toate  întrebările  mâine, 
după  ce  mă  întâlnesc  cu  bancherii.  De  acord? 

De  când  Taylor  recunoscuse  că  era  măritată  cu  un  necunoscut, 
Victoria  o  privea  cu  gura  căscată.  Amuţise  de-a  binelea.  Nici  nu  era 
de  mirare  să  i  se  adresa  mereu  cu  „domnule  Ross".  Totul  începea  să 
aibă  sens,  numai  motivul  căsătoriei  rămânea  un  mister,  iar  Victoria 
abia  aştepta  ziua  următoare,  ca  să-1  afle. 

In  sfârşit,  îşi  regăsi  graiul. 

—  Da,  vom  aştepta  până  mâine.  Acum,  mai  răspunde-mi  numai 
la  o  întrebare,  te  rog. 

—  De  acord,  se  învoi  Taylor. 

—  Ţie  nu  ţi-e  frică  niciodată?  Ştiu  că  e  o  întrebare  prostească,  dar 
eram  curioasă,  se  repezi  Victoria  să  se  justifice,  când  îi  văzu 
expresia;  prietena  ei  arăta  incredibil  de  tristă.  Tot  timpul  emani 
atâta  încredere!  Drept  să-ţi  spun,  mă  încurajezi  foarte  mult.  Mereu 
simt  că  ştii  perfect  ce  să  faci...  chiar  şi  peste  douăzeci  de  ani  de- 
acum  încolo. 

Dintr-o  dată,  Taylor  se  simţi  răpusă  de  oboseală.  Ajunsese  cu 
nervii  la  limită  şi  nu  voia  nimic  mai  mult  decât  să-i  poată  lăsa  garda 
jos,  fie  şi  numai  pentru  un  minut,  două. 

—  Frică?  O,  da,  mi-e  şi  mie  frică.  Uneori,  mi-e  atât  de  frică  în 
sinea  mea,  încât  tremur. 

Vocea  îi  vibra  de  emoţie.  îi  fusese  greu  să  facă  o  asemenea 
mărturisire.  Imediat,  Victoria  se  simţi  vinovată  că  abordase 
subiectul. 

—  Ai  dreptate,  declară  ea.  Amândouă  suntem  foarte  obosite.  Să 
aşteptăm  până  mâine,  şi  atunci  vom  sta  de  vorbă. 

Taylor  dădu  scurt  din  cap. 

—  Şi  banii?  întrebă  ea. 

—  Am  să-ţi  primesc  cu  bucurie  ajutorul. 

—  îţi  mulţumesc. 

—  Eu  ar  trebui  să-ţi  mulţumesc,  spuse  Victoria,  ridicându-se; 
voia  s-o  înveselească,  văzând  că  arăta  ca  şi  cum  ar  fi  luat  pe  umeri 
toate  greutăţile  lumii.  Mai  spune-mi  o  poveste  cu  Daniel  Boone,  îi 
ceru  ea. 

Taylor  fu  încântată.  începu  imediat  una  dintre  povestirile  ei 
favorite  cu  omul  munţilor.  Acea  poveste  duse  la  alta,  apoi  la  alta,  şi 
numai  când  stomacul  începu  să-i  protesteze  îşi  dădu  seama  ce  oră 
târzie  era. 

—  Cred  că  domnul  Ross  se  plimbă  încoace  şi-ncolo  aşteptându- 
mă,  spuse.  Mâine,  insist  să-i  acordăm  acelaşi  timp  şi  lui  Davy 
Crockett,  adăugă  ea  cu  un  zâmbet.  Şi  el  era  un  personaj  foarte 
galant. 

—  într-adevăr,  fu  Victoria  de  acord.  Iar  când  termini,  îţi  voi  recita 

versurile  mele  favorite  dintr-una  din  cele  mai  celebre  piese  ale  lui 
William. 
Taylor  râse. 

—  Cred  că  amândouă  avem  ciudăţeniile  noastre,  remarcă  ea. 
Trebuie  că  ţi-e  foarte  foame  -  mie,  una,  ştiu  că  mi-e.  Copilaşul  tău 
are  nevoie  de  hrană.  Nu  cred  că  mai  am  timp  să  mă  schimb.  Dau 
numai  o  fugă  până-n  camera  mea  ca  să-1  iau  pe  domnul  Ross. 

Porni  spre  uşă,  dar  Victoria  o  opri  cu  un  comentariu  aruncat  într- 
o  doară. 

—  Când  vorbeam  despre  finanţe,  ai  spus  că  ai  face  orice  ca  să 
ajuţi  copiii,  mai  ştii? 

Taylor  se  întoarse. 

—  Da,  îmi  amintesc. 

—  Sunt  destul  de  sigură  că  nu  voi  avea  decât  un  copil.  Nu-mi  pot 
imagina  că  aş  avea  doi,  continuă  Victoria,  cu  o  undă  de  amuzament 
în  voce.  Iar  în  familia  mea  nu  se  prea  nasc  gemeni. 

Prietena  ei  îi  zâmbi. 

—  într-a  mea,  da. 

—  Serios? 

—  Georgie  şi  Allie  sunt  gemene. 

—  Ale  cui  sunt? 

—  Ale  mele. 

Victoria  o  privi  uluită.  Genunchii  i  se  înmuiară,  şi  trebui  să  se 
aşeze. 

—  Ale  tale?  şopti  ea. 

—  Da. 

—  Ai  doi  copii? 

Nu  părea  capabilă  să  înţeleagă.  Taylor  zâmbi.  Se  auzi  o  bătaie  în 
uşă,  întrerupându-le  conversaţia.  Niciuna  dintre  ele  nu  se  mişcă. 

—  Ceea  ce  ţi-am  spus  trebuie  să  mai  rămână  confidenţial  un 
timp,  adăugă  Taylor.  Mâine  am  să-ţi  explic  totul. 

Aşteptă  ca  prietena  ei  să  accepte,  înainte  de  a  se  întoarce  spre  uşă. 

—  Domnul  Ross  ştie  despre  gemene? 

—  încă  nu. 

—  Sfinte  Cerule! 

—  întocmai. 

—  Sunt  ale  lui? 

Taylor  îşi  continuă  drumul  spre  uşă,  iar  în  timp  ce  punea  mâna 
pe  clanţă  răspunse: 

—  Vor  fi.  Dacă  am  nevoie  de  el  ca  să  le  ţin  în  siguranţă. 
Deschise  uşa  şi-1  văzu  pe  Lucas  în  prag.  Arăta  iritat,  nerăbdător  şi 

absolut  minunat.  Taylor  îşi  dădu  seama  din  nou  că  nu  se  putea 
obişnui  cu  mărimea  lui.  O  domina,  chiar  şi  când  stătea  rezemat  de 
tocul  uşii,  într-o  poziţie  relaxată  care  sugera  că  aştepta  de  mult  timp 
să-i  deschidă.  Expresia  lui  încruntată  n-o  deranja  prea  mult.  Era 
prea  ocupată  să-i  observe  schimbările.  îşi  luase  o  pereche  de 
pantaloni  negri  şi  un  veston  de  aceeaşi  culoare.  Cămaşa  albă 
strălucea  de  curăţenie  şi  era  proaspăt  apretată,  sugerând  că 
profitase  de  uluitoarea  spălătorie  a  hotelului.  Albeaţa  cămăşii  îi 
făcea  pielea  să  pară  şi  mai  bronzată. 

îl  măsură  cu  privirea  din  cap  până-n  picioare,  înainte  de  a  se  uita 
în  ochii  lui.  Pantofii-i  erau  proaspăt  lustruiţi,  pantalonii  mult  prea 
strânşi  pe  picior,  umerii  păreau  să  se  fi  lăţit  şi  mai  tare  în  ora  cât  nu 
se  văzuseră,  şi  avea  părul  încă  umed,  semn  că  făcuse  o  baie.  Mirosea 
la  fel  de  frumos  pe  cât  arăta. 

Taylor  oftă  uşor.  Apoi,  în  sfârşit,  îl  privi  în  ochi.  Culoarea 
acestora  era  principala  lui  calitate  fizică.  Un  căprui  atât  de  închis, 
catifelat,  cu  o  undă  de  auriu.  Când  zâmbea,  păreau  să-i  strălucească. 
Avea  să  fie  un  tată  minunat.  Doamne,  cât  spera  să  îndrăgească 
fetiţele!  Dacă  nu  voia,  sau  nu  putea?  Era  o  posibilitate  înfiorătoare. 

Lucas  era  complet  exasperat  de  Taylor.  Tocmai  se  pregătea  s-o 
întrebe  dacă  terminase  inspecţia  şi  dacă  nu  ştia  că  soţiile  n-ar  fi 
trebuit  să-şi  privească  bărbaţii  cu  atâta  curiozitate,  dar  ceva  din 
ochii  ei  îl  împiedică  să  facă  orice  remarcă  sarcastică.  Zâmbetul  îi 
pierise.  Era  serioasă,  dar  se  mai  simţea  încă  ceva,  o  stare  cam 
nedefinită.  La  fel  de  stranie  era  şi  propria  lui  reacţie.  Dintr-o  dată,  îi 

venea  s-o  ia  în  braţe  şi  să-i  spună  că  totul  avea  să  fie  în  regulă. 

Voia  s-o  protejeze.  Voia  s-o  ţină  în  siguranţă.  Voia  să 
îmbătrânească  alături  de  ea. 

Uluitorul  gând  îi  răsărise  în  minte  înainte  de  a  apuca  să-1 
oprească.  Lucas  simţea  laţul  strângându-i-se  în  jurul  gâtului.  Al 
dracului  să  fie  dacă  avea  să-şi  petreacă  toată  viaţa  alături  de  ea.  Se 
desprinse  de  tocul  uşii  şi  o  privi  aproape  încruntat  pe  femeia  care 
încerca  să-i  întoarcă  viaţa  cu  josu-n  sus. 

Dispoziţia  lui  Taylor  se  schimbă  în  acelaşi  timp.  Reculegându-se, 
afişă  un  zâmbet  forţat. 

Părea  să-i  fi  observat  abia  atunci  iritarea. 

—  De  ce  stai  încruntat?  îl  întrebă  ea.  Ai  primit  vreo  veste  proastă? 
-Nu. 

—  N-ai  să  digeri  bine  mâncarea  dacă  eşti  nervos  la  masă, 
domnule.  îţi  sugerez  să  scapi  cât  mai  repede  posibil  de  proasta 
dispoziţie. 

îi  venea  s-o  strângă  de  gât. 

—  Taylor,  ştii  ce  oră  e? 
Soţia  lui  clătină  din  cap. 

—  De  peste  două  ore  te  aştept,  continuă  Lucas. 

—  Serios? 

—  Da,  serios!  răspunse  el  răstit.  Ce  Dumnezeu  a  durat  atât  de 
multă  vreme? 

Taylor  ridică  din  umeri.  Continuând  să-1  privească  în  ochi,  îl 
întrebă: 

—  Mă  aştepţi  de  mult? 

Nu  i-o  spusese  cu  o  clipă  înainte?  Ce  era  cu  ea?  îi  datora  scuze,  şi 
imediat.  Şi  totuşi,  îl  privea  cu  o  expresie  care  sugera  că  nici  măcar 
nu  era  atentă  la  ce  vorbeau.  Se  vedea  clar  că  era  cu  mintea  în  altă 
parte. 

Lucas  se  hotărî  să-i  atragă  atenţia.  Pe  toţi  sfinţii,  trebuia  să-i  ceară 
iertare,  şi  imediat  ce  termina,  avea  să-i  spună  cât  de  mult  detesta  să 
aştepte  oamenii,  şi  că  ar  fi  fost  bine  ca  din  acel  moment  să  devină 
135 


mai  punctuală. 

—  Domnule  Ross? 

—  Da?  răspunse  el  dur,  aproape  cu  răutate.  Ştia  al  dracului  de 
bine  că  nu  suporta  să-i  spună  „domnule  Ross",  şi  totuşi  insista  să  i 
se  adreseze  în  felul  acela  formal.  Mai  curând  avea  să  se  ducă  în 
mormânt,  înainte  de  a-i  reaminti  încă  o  dată  că  voia  să-1  numească 
Lucas. 

Un  minut  încheiat,  Taylor  nu  mai  scoase  o  vorbă.  Lucas 
presupuse  că-şi  căuta  cuvintele  potrivite  cu  care  să-şi  prezinte 
scuzele.  Probabil  nu-i  plăcea  să-şi  recunoască  greşelile  şi,  întrucât  el, 
unul,  nu  se  scuzase  faţă  de  nimeni  în  viaţa  lui,  putea  s-o  înţeleagă. 
Se  hotărî  să-i  uşureze  sarcina. 

—  îţi  pare  rău,  da? 

—  Poftim? 

—  îţi  pare  rău  că  m-ai  lăsat  să  aştept.  Să  nu  se  mai  repete.  Dacă 
aţi  terminat  cu  despachetatul,  acum  vom  merge  la  cină.  Mor  de 
foame,  iar  peste  o  oră  am  o  întâlnire  pe  care  nu  vreau  s-o  pierd. 

Taylor  habar  n-avea  despre  ce  vorbea. 

Era  preocupată  cu  întrebarea  pe  care-şi  dăduse  seama  că  trebuia 
să  i-o  pună.  Cerule,  cum  de  nu-1  întrebase  mai  dinainte?  îşi  scuză 
imediat  greşeala,  spunându-şi  că  fusese  ocupată  cu  altele.  Şi-n  plus, 
Doamna  îl  întrebase,  cu  siguranţă  -  sau  cel  puţin  aşa  spera. 

în  clipa  când  Lucas  tăcu,  i  se  adresă  pe  nume. 

—  Da?  întrebă  el,  convins  că  urma  să  adauge  câteva  cuvinte 
scuzelor  pe  care  el  le  formulase  atât  de  frumos  în  locul  ei. 

—  îţi  plac  copiii? 

Capitolul  7 


Scurtimea  e  sufletul  hazului. 

William  Shakespeare,  „Hamlet" 

—  Nu  prea. 

Taylor  păru  distrusă.  Nu  înţelegea  de  ce  reacţionase  aşa.  Doar  nu 
ea  urma  să  nască,  ci  Victoria. 

—  De  ce  nu-ţi  plac  copiii?  vru  ea  să  ştie. 

Lui  Lucas  îi  era  tot  mai  greu  să-şi  păstreze  calmul.  Oftă 
zgomotos.  Apoi  clătină  din  cap  spre  ea,  îi  făcu  semn  să  se  dea  la  o 
parte  şi  porni  spre  Victoria.  Pe  un  ton  blând,  o  întrebă  dacă  era  gata 
să-1  însoţească  în  sala  de  mese. 

—  în  hotel  sunt  două,  îi  explică  el,  plin  de  solicitudine.  Ladies 
Ordinary  e  pentru  familii  şi  invitaţii  lor.  Cealaltă  e  numai  pentru 
oameni  de  afaceri.  Am  auzit  că  mâncarea  e  foarte  bună  în  ambele 
locuri.  Mergem? 

Atenţia  pe  care  i-o  acorda  o  făcu  pe  Victoria  să  roşească.  îl  luă  de 
braţ,  lăsându-1  s-o  conducă  în  hol.  Taylor  îi  urmă,  luând  din  mers 
cheia  camerei  şi  încuind  uşa. 

Cina  fu  efectiv  haotică.  Taylor  nu  mâncă  cine  ştie  ce  din  cele 
şapte  feluri  de  mâncare,  fiind  prea  ocupată  să  se  uite  la  americanii 
care  tot  circulau  prin  jur.  Sala  era  aglomerată  ca  o  gară,  cu  uşile 
batante  în  continuă  mişcare.  Şi  mai  era  şi  extrem  de  zgomotoasă. 
Observă  că  americanii  aveau  obiceiul  ciudat  de  a-şi  înfuleca 
mâncarea  cu  o  repeziciune  uluitoare.  Se  simţea  ca  o  fată  de  la  ţară 
venită  pentru  prima  oară  la  bâlci.  încerca  să  vadă  totul  în  acelaşi 
timp.  Era  pe  cât  de  interesant,  pe  atât  de  obositor. 

Toţi  se  purtau  extrem  de  prietenos.  Bărbaţi  pe  care  nici  măcar  nu- 
i  cunoştea  o  salutau  cu  căldură  şi  încercau  să  lege  câte  o  conversaţie. 
Lucas  însă  îi  descuraja  cu  priviri  semnificative.  întâlni  două 

cunoştinţe  cu  care  discută  îndelung,  şi  mai  dădu,  spre  uimirea  lui 
Taylor,  şi  peste  un  văr  de  la  Londra. 

Dacă  Taylor  suporta  uşor  toate  intervenţiile,  Victoria  nu  se  simţea 
deloc  la  largul  ei.  Păli  vizibil  când  o  tânără  din  New  York  o  salută 
amintindu-i  că  se  cunoscuseră  cu  un  an  înainte,  la  balul  familiei 
Smithers.  Voia  să  ştie  cât  stătea  Victoria  la  Boston  şi,  înainte  de  a 
primi  răspunsul,  insistă  să  se  revadă  cât  mai  curând,  pentru  ca  la 
întoarcerea  la  Londra  să-i  viziteze  pe  scumpii  ei  părinţi  şi  să  le 
povestească  despre  întâlnirea  cu  fiica  lor. 

La  întoarcere,  Victoria  era  retrasă.  Taylor  presupuse  că  nu  era 
decât  obosită  şi  avea  nevoie  de  somn.  O  însoţiră  amândoi  până  la 
uşa  camerei.  Taylor  îi  ură  noapte  bună,  cu  o  îmbrăţişare,  sugerându- 
i  să  fie  gata  a  doua  zi  dimineaţa  la  ora  opt,  ca  să  ia  micul  dejun 
împreună.  Lucas  întârziase  deja  la  întâlnire,  aşa  că  Taylor  îşi 
propuse  să  nu  mai  aştepte  şi  să  se  ducă.  Cu  siguranţă,  putea  ajunge 
şi  singură  în  camera  lor.  în  fond,  uşile  erau  numerotate.  Dar  Lucas 
nici  nu  vru  s-audă.  Insistă  să  se  asigure  că  era  înăuntru,  încuiată  şi 
în  siguranţă,  înainte  de  a  pleca. 

începură  o  discuţie  destul  de  agitată  despre  siguranţa  hotelurilor. 
Taylor  considera  că  personalul  o  proteja  bine.  Lucas  era  sigur  că 
prin  toate  cotloanele  întunecoase  pândeau  răufăcători,  aşteptând 
doar  să  se  repeadă  asupra  primei  femei  neînsoţite. 

Discuţia  aprinsă  se  sfârşi  când  deschise  uşa  apartamentului. 
Taylor  năvăli  înăuntru,  apoi  se  opri  brusc.  Exclamă  în  şoaptă: 

—  O,  domnule  Ross,  dar  e  absolut  fermecător,  nu-i  aşa?! 
Mirarea  din  vocea  ei  îl  făcu  să  zâmbească.  Totuşi,  reacţia  îl  cam 

surprindea,  căci  Taylor  crescuse  într-un  mediu  mult  mai  elegant 
decât  tot  ce  se  găsea  la  Boston.  Ar  fi  trebuit  nu  numai  să  fie 
obişnuită  cu  luxul,  ci  chiar  să  se  aştepte  la  el. 

—  Aş  fi  crezut  că  toate  acestea  erau  foarte  fireşti  pentru  tine. 
Taylor  clătină  din  cap.  Era  prea  ocupată  să  se  uite  prin  jur,  când  îi 

răspunse: 

—  Am  învăţat,  domnule  Ross,  să  nu  fiu  niciodată  prea  sigură  de 

nimic. 

Lucas  închise  uşa,  apoi  se  rezemă  de  ea,  cu  braţele  încrucişate  pe 
piept.  Ştia  că  întârziase  la  întâlnire,  dar  nu  voia  să  plece  de  lângă 
Taylor.  Era  pentru  prima  oară,  după  mult  timp,  când  erau  singuri, 
şi  voia  să  mai  petreacă  doar  câteva  minute  cu  ea. 

îi  plăcea  s-o  privească.  Fiecare  expresie  a  ei  era  atât  de  sinceră... 
Avea  nişte  reacţii  înviorătoare  şi  chiar  şi  când  îl  contrazicea  şi-1 
scotea  din  minţi  cu  părerile  ei  ilogice  şi  nepractice,  o  parte  din  el  se 
bucura  şi  se  amuza  de  încăpăţânarea  şi  inocenţa  ei. 

—  Vrei  să-ţi  desfac  bagajele  sau  să  te  ajut  să  despachetezi? 
Oferta  o  surprinse  pe  Taylor.  Oare  bărbaţii  americani  erau 

obişnuiţi  să  facă  treburi  femeieşti? 

—  Mulţumesc,  nu,  domnule.  îmi  voi  despacheta  doar  cât  să-mi 
ajungă  pentru  patru  sau  cinci  zile.  Cât  timp  plănuieşti  să  mai  stai  la 
Boston? 

—  Am  să  plec  poimâine.  înainte,  vom  avea  o  lungă  discuţie,  ca  să 
înţeleg  nişte  detalii. 

—  Da,  desigur. 
O  privi  curios. 

—  Credeam  că  vei  sta  în  hotel  până-ţi  găseşti  o  casă  pe  care  să  ţi-o 
cumperi. 

Taylor  dispăru  după  un  colţ,  fără  să-i  dea  nicio  explicaţie.  Lucas 
se  duse  la  arcada  de  la  intrarea  în  dormitor  şi-şi  găsi  soţia  aşezată  pe 
marginea  patului.  Zâmbea  încântată. 

—  Are  o  saltea  de  puf  delicioasă,  îi  spuse  ea. 
Lucas  dădu  din  cap. 

—  De  ce-ţi  despachetezi  doar  pentru  patru,  cinci  zile? 

—  Mi-e  mai  uşor  aşa,  îi  răspunse  ea  intenţionat  doar  pe  jumătate. 
Apoi  schimbă  subiectul: 

—  Nu  întârzii  la  întâlnire? 

—  N-o  va  deranja  să  mai  aştepte  câteva  minute. 

„N-o?"  Taylor  îşi  arcui  spatele.  Se  întâlnea  cu  o  femeie?  Zâmbetul 
îi  pieri  de  pe  faţă.  Făcu  un  efort  să  nu  se  alarmeze.  Puteau  exista 

destule  motive  inocente  de  a  se  întâlni  cu  o  femeie.  Poate  că  era  o 
asociată  de  afaceri,  deşi  aşa  ceva  i  se  părea  cam  ciudat.  Poate  că 
moştenise  nişte  bani  sau  o  companie  de  la  o  rudă.  Da,  probabil  că 
asta  era.  Mai  bine  să  nu  se  repeadă  la  nicio  concluzie  înainte  de  a 
afla  toate  faptele. 

—  Şi  ai  o  discuţie  de  afaceri  cu  această  femeie?  se  interesă  ea. 

—  Nu. 

Domnul  Ross  nu  era  omul  care  să  intre  în  detalii.  Taylor  trebuia 
să-i  smulgă  informaţiile  cu  cleştele. 

—  Ce  fel  de  întâlnire  e?  Sunt  doar  curioasă,  se  grăbi  ea  să  explice. 

—  Nu  e  tocmai  o  întâlnire.  Ne-am  înţeles  doar  să  ne  vedem  în  hol 
la  ora  opt,  atât.  De  ce? 

Taylor  ridică  din  umeri. 

—  Mă  întrebam  doar,  răspunse  ea  pe  cel  mai  firesc  ton.  Mai  vin  şi 
alte  persoane? 

-Nu. 

—  Şi?  insistă  Taylor,  pe  un  ton  puţin  mai  tăios  decât  intenţionase. 
Dintr-o  dată,  îi  venea  să-1  ia  în  şuturi.  în  mintea  ei,  concluziile 

posibile  se  împuţinaseră  considerabil.  Dar,  dacă  voia  să  aibă  o 
legătură  amoroasă,  de  ce  i-o  spunea?  îşi  impuse  să  nu  exagereze. 
Nu-i  păsa  cu  cine  se  vedea,  sau  de  ce.  Ba  îi  păsa.  Enorm.  Dintr-o 
dată,  simţea  că  turba  de  furie.  Lucas  nu  înţelegea  ce  i  se  întâmplase. 
Părea  lovită  de  trăsnet. 

—  S-a-ntâmplat  ceva? 

—  Nu. 

Nu,  pe  dracu'!  Mai  aşteptă  un  minut,  două,  iar  când  Taylor 
rămase  tăcută,  încetă  să  mai  speculeze  asupra  cauzelor  iritării  ei. 

—  Ai  să-ntârzii  la  întâlnirea  cu  femeia  aia. 

—  Se  numeşte  Belle. 

—  Belle,  repetă  ea  în  şoaptă. 

Nu  mai  găsea  nimic  de  spus.  Parcă  i  s-ar  fi  frânt  inima.  îi  venea  să 
plângă  şi  făcea  mari  eforturi  să-şi  ascundă  sentimentele.  Numai 
mândria  o  împiedica  să-i  spună  vreo  două. 

140 


—  Taylor,  trebuie  să  te  odihneşti.  Eşti  frântă  de  oboseală.  Ne 
vedem  dimineaţă. 

Taylor  scoase  o  mică  exclamaţie. 

—  Ai  să  stai  toată  noaptea? 

—  Nu,  dar  când  mă  întorc  eu,  ai  să  dormi. 

—  Chiar  atât  de  mult  vrei  să  întârzii? 

Lucas  ridică  din  umeri.  Cu  Belle,  nu  puteai  şti  niciodată.  Prietena 
mamei  lui  era  o  vorbăreaţă.  Şi,  Doamne,  cât  mai  putea  să  bea! 
Ultima  dată  când  se  întâlniseră,  îl  băgase  sub  masă.  Se  mândrea  că 
putea  întrece  la  băutură  orice  bărbat,  oricând.  Şi  nu  era  o 
lăudăroşenie  în  vânt.  Lucas  îşi  mai  amintea  clar  îngrozitoarea 
mahmureală  de  după  ultima  lor  întâlnire.  Dar  istoria  n-avea  să  se 
repete.  Hotărâse  deja  să  nu  bea  mai  mult  de  un  brandy. 

—  Noapte  bună,  Taylor,  spuse  el,  înainte  de  a  se  întoarce  să  plece. 

—  Distracţie  plăcută!  îi  ură  ea. 

—  Aşa  va  fi. 

Nu-i  mai  venea  să-1  pocnească.  Ar  fi  fost  prea  puţin.  Acum  voia 
să-1  omoare.  Lucas  aproape  ajunsese  la  uşă,  când  Taylor  sări  de  pe 
pat  şi  o  luă  la  fugă  după  el.  Ii  spuse  primul  lucru  care-i  trecu  prin 
minte: 

—  Nu  eşti  prea  obosit  ca  să  mai  ieşi? 

—  Nu,  răspunse  el  peste  umăr.  încuie  uşa  după  mine.  Am  cheie, 
întinse  mâna  spre  clanţă.  Taylor  se  repezi  să  se  strecoare  între  el 

şi  uşă,  tăindu-i  drumul. 

—  Cât  anume  ai  să  lipseşti? 

—  O  vreme. 
-A. 

—  Ce,  a? 

Taylor  ridică  din  umeri.  Lucas  nu-şi  ascunse  exasperarea. 

—  Ce  Dumnezeu  se  întâmplă  cu  tine?  o  întrebă,  nedumerit. 

—  Nimic,  minţi  ea.  Du-te.  Iţi  doresc  o  seară  frumoasă. 

—  Mai  întâi,  trebuie  să  te  dai  la  o  parte. 

Vru  să  se  supună,  apoi  se  răzgândi.  Chiar  când  Lucas  voia  să 

deschidă  uşa,  se  repezi  înapoi. 

—  Răspunde-mi  la  o  întrebare,  înainte  să  pleci. 

—  Ce  întrebare? 

—  Ceva  străchini,  în  seara  asta? 

—  Ce?  întrebă  el,  nevenindu-i  să  creadă. 

—  Străchini,  de  călcat  în  ele,  încercă  Taylor  să  explice  mai 
concret.  Ai  să  calci  în  străchini? 

Nu-i  venea  să  creadă  ce-1  întrebase.  Apoi  înţelese.  Era  geloasă.  îl 
uimea  prea  tare  ca  să  mai  spună  ceva.  Făcu  un  pas  înapoi,  privind- 
o. 

Taylor  oftă  sonor.  Mersese  prea  departe.  Putea  foarte  bine  să 
ajungă  până  la  capăt  -  sau,  cum  obişnuia  Doamna  să  spună,  să 
termine  ce  începuse. 

—  Domnule  Ross. . .  începu  ea. 

—  Eşti  geloasă?  o  întrebă  el  în  acelaşi  timp. 

—  Nu,  în  niciun  caz. 

—  N-aş  fi  crezut. 

Nu-şi  putu  stăpâni  zâmbetul.  Umerii  lui  Taylor  se  îndreptară, 
începea  să  se  enerveze.  La  urma  urmei,  se  amuza  pe  socoteala  ei. 

—  Taylor,  îţi  pot  explica  totul  despre  Belle. 

—  Puţin  îmi  pasă  de  femeia  aia,  replică  ea.  Mă  doar-n  cot  cum  îţi 
petreci  timpul,  domnule. 

Nu  ceea  ce  spusese,  ci  felul  cum  o  spusese  îl  provocă. 
Dumnezeule,  îndărătnică  mai  era.  Mai  bine  s-o  lase  cu  închipuirile 
ei.  Dimineaţa  avea  s-o  lămurească,  dar  numai  dacă  nu  mai  vorbea 
ca  o  scorpie  posomorită. 

—  Vrei  să  te  dai  la  o  parte  din  drum? 
-Da. 

Nu  se  clinti.  Lui  Lucas  nu-i  mai  rămânea  decât  s-o  ia  pe  sus  şi  s-o 
arunce  pe  pat,  cu  ordinul  de  a  nu  se  mai  mişca  de-acolo.  Tocmai 
întindea  mâinile,  când  Taylor  i  le  dădu  la  o  parte. 

—  Căsnicia  e  ca  o  sarcină,  anunţă  ea. 

Lucas  făcu  un  pas  înapoi.  Categoric,  îi  captase  atenţia  cu  acest 

comentariu. 

—  Cum  adică?  întrebă  el,  nedumerit. 

—  Sau  eşti,  sau  nu  eşti,  răspunse  Taylor  pe  cel  mai  firesc  ton. 

—  Taylor... 
îl  întrerupse: 

—  Nu  există  nuanţe  intermediare.  Până  se  vor  anula  legal 
hârtiile,  cred  că  amândoi  ar  trebui  să  încercăm  să  ne  respectăm 
jurămintele.  Ar  trebui  să  fim. . . 

—  Fideli?  completă  el,  văzând  că  nu  mai  continua. 

—  Da,  ar  trebui  să  ne  fim  fideli  unul  altuia.  Aşa  ar  fi  politicos. 

îşi  lăsă  capul  în  piept,  pentru  ca  Lucas  să  nu  vadă  cât  o  jena 
subiectul  acela  atât  de  intim. 

—  Vrei  să  spui  că  ar  trebui  să  duc  o  viaţă  de  celibat? 

—  Eu  aşa  voi  face. 

—  Nu  e  acelaşi  lucru. 

—  De  ce  nu  e  acelaşi  lucru? 

Nu  avea  niciun  răspuns  pregătit.  La  drept  vorbind,  abia  acum  îşi 
dădea  seama  cât  de  straniu  îi  sunau  cuvintele. 

—  Şi  femeile  au  aceleaşi  instincte,  încercă  el  să-i  explice.  Dar  mai 
întâi  trebuie  să  iubească.  Bărbaţii,  nu. 

Pentru  Lucas,  un  asemenea  raţionament  părea  foarte  logic. 
Taylor  nu  era  de  aceeaşi  părere.  Clătină  din  cap. 

—  Vrei  să  spui,  domnule,  că  majoritatea  femeilor  sunt  virtuoase 
şi  practică  reţinerea,  câtă  vreme  majoritatea  bărbaţilor,  inclusiv  tu, 
se  împreunează  cu  cine  se  nimereşte. 

—  Pe  scurt,  cam  aşa  ceva,  îi  dădu  el  dreptate,  numai  ca  s-o 
enerveze. 

Taylor  îşi  păstră  cumpătul.  Efortul  aproape  o  ucidea.  Refuza  să  se 
ia  la  ceartă  cu  el.  Belle.  Detesta  atât  numele,  cât  şi  femeia.  Se  hotărî 
să-i  dea  lui  Lucas  o  temă  de  gândire,  pe  drumul  spre  întâlnirea  cu 
ţiitoarea  lui. 

—  Doamnele  nu  au  instincte,  domnule,  cum  cu  atâta  lipsă  de 
delicateţe  ai  declarat.  Numai  ţoapele  de  rând  nutresc  gânduri 

carnale. 

Ca  Belle,  adăugă  ea  în  gând.  încercă  să  se  îndepărteze,  dar  Lucas 
n-o  lăsă  să  plece.  îşi  rezemă  mâinile  de  o  parte  şi  de  alta  a  capului  ei, 
imobilizând-o  în  dreptul  uşii.  Era  clar  că  nu  terminase  de  discutat 
problema. 

—  Chiar  aşa?  întrebă  el. 

Ridică  privirea  spre  el,  cu  gândul  de  a-i  spune  că  da,  aşa  era,  apoi 
să-i  amintească  despre  ora  târzie,  dar  cuvintele  îi  pieriră  din  minte. 
Expresia  de  tandreţe  din  ochii  lui  îi  captase  total  atenţia.  Pur  şi 
simplu  nu  mai  exista  loc  şi  pentru  altceva.  Dumnezeule,  frumos  mai 
era! 

Şi  Lucas  îşi  spunea  acelaşi  lucru  despre  ea.  Ochii  aceia...  Erau 
magici  şi  limpezi  ca  albastrul  cerului  de  deasupra  Teritoriului 
Montana. 

Da,  era  frumoasă,  ba  bine  că  nu.  Dar  mai  era  şi  încăpăţânată  ca 
un  catâr  bătrân  şi  avea  nişte  idei  fixe  ca  ale  unui  politician  demis  din 
funcţie.  în  inocenţa  ei,  vorbea  cu  cea  mai  deplină  autoritate  despre 
nişte  subiecte  de  care  habar  n-avea.  Ca  de  pildă,  instinctele. 

Nu-şi  mai  putea  lua  ochii  de  la  ea.  încet,  se  aplecă.  Gura  lui  o 
atinse  pe  a  ei,  într-o  mângâiere  blândă.  Ştiu  că  o  surprinsese,  căci 
Taylor  încercă  să  se  smulgă.  N-o  lăsă.  O  sărută  din  nou,  mai 
stăruitor  de  astă  dată.  Pasiunea  se  aprinse  cu  o  iuţeală  uluitoare. 
Taylor  nu  era  deloc  pasivă.  Braţele  ei  îl  cuprinseră  pe  după  talie. 
Degetele  i  se  înfipseră  în  spatele  lui.  îi  simţea  pielea  înfierbântată, 
prin  cămaşă.  Şi  puterea.  Avea  muşchii  supli  şi  tari  ca  oţelul. 
Dumnezeu  s-o  ajute,  voia  să  nu  mai  înceteze  niciodată  s-o  atingă. 
Scânci  încet,  din  adâncul  gâtului.  Sunetul  îl  împinse  pe  Lucas  la 
limita  controlului.  Ştia  că  era  timpul  să  se  oprească.  Şi-o  imagina 
deja  goală  şi  se  gândea  cât  de  minunat  avea  să  fie  când  se  înfigea  în 
ea,  cu  picioarele  ei  împrejurul  trupului  şi  sânii  frecându-i-se  de 
piept. 

Geamătul  care  i  se  aduna  în  gât  se  transformă  într-un  mârâit.  îşi 
desprinse  gura  de  a  ei  şi  încercă  să  se  stăpânească.  Respiraţia  îi  era 

aspră,  întretăiată.  Ţinea  ochii  strâns  închişi,  şi  făcu  un  efort  să-i  dea 
drumul.  Taylor  nu-i  uşura  deloc  situaţia.  încă  îl  mai  mângâia, 
făcându-1  să  ardă  de  dorinţă.  O  simţea  tremurând.  Această 
observaţie  îi  trezi  o  mulţumire  de-a  dreptul  arogantă.  Pe  naiba,  n- 
avea  instincte! 

Niciodată  în  viaţa  ei  nu  se  mai  simţise  atât  de  copleşită.  Tremura 
la  fel  ca  pe  vapor,  când  crezuse  că  aveau  să  se  scufunde.  Atunci, 
frica  fusese  cauza.  De  astă  dată,  vina  era  a  pasiunii. 

O,  Doamne,  se  purta  ca  o  ţoapă!  Imediat,  mâinile  îi  căzură  pe 
lângă  trup.  Rămase  rigidă  lângă  el,  cu  ochii  închişi,  în  timp  ce 
încerca  să-şi  încetinească  respiraţia. 

—  Vrei  să  mă  opresc?  întrebă  el  într-o  şoaptă  răguşită. 

Sigur  că  voia  să  se  oprească.  Tocmai  îşi  amintise  unde  se  ducea  şi 
cu  cine  avea  întâlnire.  Bruta!  S-o  sărute  aşa,  iar  peste  un  moment  să 
alerge  la  altă  femeie! 

—  Vrei?  repetă  el. 

Taylor  îl  cuprinse  iar  de  talie. 

—  Nu  ştiu... 

O  scotea  din  minţi.  Gura  lui  fierbinte  îi  umbla  pe  gât.  îşi  înclină 
capul  într-o  parte,  ca  să-i  facă  loc. 

—  Miroşi  frumos.  A  flori. 

A  săpun,  vru  ea  să  răspundă.  Era  parfumat.  Nu  reuşi  să 
vorbească.  Domnul  Ross  îi  făcea  chisăliţă  minţile  şi  simţurile. 

—  Belle  e  un  nume  de  vacă. 

Cu  buzele  pe  gâtul  ei,  Lucas  zâmbi.  Se  purta  ca  şi  cum  nu  i-ar  fi 
auzit  comentariul.  Taylor  se  simţi  datoare  să-1  repete. 

—  Am  citit  în  jurnalul  doamnei  Livingston  şi,  dacă  a  fost  tipărit, 
înseamnă  că  e  adevărat.  Scria  clar  că  fermierii  îşi  botează  vacile 
Belle. 

Lucas  o  sărută  pe  frunte. 

—  Ai  vrea  să  te  sărut  în  continuare,  nu-i  aşa,  Taylor? 
Doamne,  arogant  mai  era!  Şi  avea  dreptate.  Era  destul  de  cinstită 

ca  să  recunoască  adevărul. 

—  Da,  răspunse  ea. 

—  Ştii  ce  cred  eu? 

Felul  cum  îi  pusese  întrebarea  o  făcu  să  ofteze  din  nou.  Glasul  îi 
era  profund  şi  senzual  -  şi  cât  îi  mai  plăcea  accentul  acela 
tărăgănat...! 

—  Ce  crezi?  întrebă  ea,  cu  răsuflarea  tăiată. 

—  Că  ai  şi  tu  vreo  câteva  instincte  ale  tale.  înţelegi  ce  vreau  să 
spun? 

Voia  să  recunoască  faptul  că  şi  femeile  aveau  aceleaşi  pofte 
lascive  ca  bărbaţii  şi  că  avusese  dreptate  tot  timpul. 

—  Da,  înţeleg  ce  înseamnă. 

Umerii  i  se  prăbuşiră.  Se  desprinse  de  el  şi  încercă  să  se 
îndepărteze.  Lucas  o  prinse,  îi  încercui  talia  cu  braţele,  apoi  se 
aplecă  şi-i  ceru  să-i  explice. 

—  Spune-mi  ce  ai  descoperit  adineaori,  îi  ordonă  el,  aşteptându-i 
nerăbdător  răspunsul,  ca  să  se  poată  împăuna  în  pene  bărbăteşte  aşa 
cum  se  cuvenea. 

—  Că  sunt  o  ţoapă.  Poftim,  acum  eşti  mulţumit?  Vezi  să  nu  se 
sature  Belle  să  te  tot  aştepte. 

—  O  să  bea  întruna  până  ajung  acolo. 

—  Fermecător. 

—  într-adevăr,  e  fermecătoare,  replică  el.  Iar  tu  nu  eşti  o  ţoapă. 
Taylor  se  desprinse  din  îmbrăţişare,  apoi  se  întoarse  să-1 

privească,  proptindu-şi  mâinile  în  şolduri. 

—  De  obicei  nu  sunt,  preciză  ea.  Dar  tu  mă  faci  să  doresc  lucruri 
pe  care  în  mod  normal  nici  nu  m-aş  gândit  să  le  fac.  Când  mă  atingi, 
sunt. . .  ei  bine,  cu  tine,  nu  sunt  decât  o  ţoapă.  Prin  urmare,  sugerez 
să  nu  ne  mai  apropiem  unul  de  altul.  Iar  acum  te  rog  să  pleci,  până 
nu  mă  fac  iar  de  ruşine. 

Părea  gata  să  izbucnească  în  plâns.  Lucas  se  simţea  vinovat 
pentru  că  o  excitase.  Se  mai  simţea  şi  anormal  de  încântat  de  sine. 
Complimentul  pe  care  i-1  făcuse,  deliberat  sau  nu,  îl  făcea  să 
zâmbească.  O  tulbura  când  o  atingea.  Niciun  bărbat  nu  şi-ar  fi  putut 

dori  mai  mult. 

Simţea  că  ar  fi  trebuit  să  spună  ceva  ca  s-o  calmeze.  Era  soţul  ei, 
la  urma  urmei,  şi  măcar  atâta  lucru  putea  face.  Soţii  trebuiau  să 
încerce  să-şi  liniştească  nevestele  când  erau  tulburate,  nu?  Ce 
importanţă  avea  dacă  nu  erau  căsătoriţi  decât  pentru  o  bucată  de 
vreme? 

—  Eşti  soţia  mea.  E  foarte  firesc  să  se  porţi  ca  o  „ţoapă"  cu  mine. 
Taylor  se  stăpâni  înainte  să  pufnească.  Expresie  ei  însă  arăta  că 

era  vexată. 

—  Dar  mai  curând  te-ai  spânzura  decât  să  te  căsătoreşti,  mai  ţii 
minte? 

Doamne,  grozav  mai  arăta  când  era  întărâtată!  Ochii  ei  scăpărau 
de  furie,  iar  expresia  de  pe  faţa  ei  l-ar  fi  făcut  pe  un  om  mai  slab  să 
se  simtă  spăşit  imediat.  Lucas  îşi  reaminti  că  el  nu  era  un  om  slab. 

—  Aici  ai  nimerit-o,  replică  el. 

Vizibil  agitată,  Taylor  îşi  răsfiră  părul  cu  degetele. 

—  Te  rog  să  pleci,  domnule. 

Părea  o  idee  foarte  bună.  Se  duse  la  uşă,  puse  mâna  pe  clanţă, 
apoi  se  opri.  Cu  mâna  dreaptă  îşi  atinse  buzunarul  vestonului,  ca  să 
se  asigure  că  avea  cheia  la  el,  apoi  celălalt  buzunar,  când  pe  primul 
îl  găsi  gol. 

Se  întoarse  din  nou  şi  se  duse  la  dulap.  Taylor  îi  urmărea  fiecare 
mişcare.  încerca  să-şi  stăpânească  emoţiile.  Pe  toţi  sfinţii,  nu-şi  mai 
înţelegea  propria  minte.  Domnul  Ross  nu  făcuse  nimic  ca  s-o 
tulbure  aşa.  Şi  totuşi,  îi  venea  să  plângă.  Lucas  găsi  cheia  în 
buzunarul  vestonului  pe  care-1  purtase  înainte.  închise  dulapul, 
apoi  se  întoarse  s-o  privească  pe  Taylor. 

—  Belle  mi-a  dat  de  mâncare  când  eram  mic...  după  ce  a  murit 
mama  mea.  Au  fost  prietene  apropiate. 

Nu  era  sigur  de  ce-i  oferise  această  explicaţie.  Probabil  pentru  că 
nu  voia  s-o  lase  îngrijorată.  Şi  nu  voia  nici  să-1  creadă  un  căpcăun. 

Taylor  se  simţi  covârşită  de  uşurare.  Belle  nu  era  o  vacă.  Era  o 
prietenă  de  familie.  Fusese  sincer  cu  ea,  aşa  că  ajunse  la  concluzia  că 

acum  era  rândul  ei. 

—  Am  fost  geloasă,  mărturisi  ea.  în  legătură  cu  asta,  ai  avut 
dreptate. 

Confesiunea  ei  îi  făcu  plăcere.  După  tensiunea  pe  care  i-o  auzea 
în  voce,  îşi  dădu  seama  că-i  fusese  greu  s-o  recunoască.  Pentru  că-1 
privea  cu  o  expresie  atât  de  solemnă,  nu  zâmbi.  Dădu  scurt  din  cap, 
înainte  de  a  se  întoarce. 

Taylor  nu  voia  să-1  lase  să  plece  supărat.  Poate,  se  gândi  ea,  dacă 
începea  o  conversaţie  plăcută,  fie  şi  numai  pentru  un  minut,  două, 
avea  să-1  mai  bine-dispună.  Nu  voia  ca  soţul  ei  să  se  ducă  încruntat 
la  întâlnirea  cu  prietena  mamei  lui.  Belle  putea  să  tragă  concluzia 
pripită  că  nu  era  fericit  în  căsnicie. 

O,  Doamne,  chiar  îşi  pierdea  minţile!  Pe  moment,  nu  părea  să 
conteze  prea  mult.  Lucas  avea  să  plece  zâmbind,  chiar  dacă  asta  o 
costa  viaţa.  Căută  un  subiect  de  discuţie  şi,  tocmai  când  Lucas 
deschidea  uşa,  alese  unul  despre  care  era  sigură  că  avea  să-i  placă. 

—  Nu  mă  pot  hotărî  dacă  să  cer  anularea  căsătoriei,  sau  divorţ. 

—  Ai  menţionat  deja  anularea,  îi  reaminti  el. 

—  Serios?  Nu  mai  ţin  minte.  Cred  că  un  divorţ  e  mai  uşor  de 
obţinut. 

—  De  ce? 

—  Par  să  existe  mai  multe  motive  acceptabile  în  instanţă,  explică 
Taylor,  mulţumită  că  o  asculta.  M-am  gândit  la  cele  mai  multe.  Le- 
am  memorat  pe  toate,  înţelegi,  dar  n-am  putut  alege  niciunul 
anume... 

Lucas  zâmbi. 

—  Ai  memorat  motivele  pe  care  le-ai  putea  prezenta  pentru  un 
divorţ? 

Taylor  dădu  din  cap.  Avu  plăcerea  să  vadă  că  nu  mai  era  deloc 
încruntat. 

—  Există  părăsirea  -  dar,  desigur,  pe  asta  n-o  putem  folosi.  N-am 
trăit  împreună  destul  timp,  adăugă  ea. 

Subiectul  începea  s-o  captiveze.  în  voce  îi  răsuna  entuziasmul, 

când  continuă: 

—  Pe  urmă,  m-am  mai  gândit  la  beţie,  şi  am  respins-o  imediat. 
Nu  te-am  văzut  niciodată  bând  cât  timp  am  fost  împreună.  M-am 
gândit  chiar  să  te  acuz  de  cruzimi  extreme  şi  repetate,  dar  asta  ar  fi 
fost  o  minciună  sfruntată  şi  oricum  nu  se  potrivea  deloc  cu  mine. 
Trebuie  să  ţinem  seama  şi  de  reputaţia  ta,  şi  chiar  dacă  a  mea  nu  e 
deloc  importantă,  am  şi  eu  o  anumită  mândrie.  Nu  m-aş  fi  măritat 
niciodată  cu  un  bărbat  care  să  mă  bată  şi,  prin  urmare,  nu  mi-ar 
plăcea  să  mint  şi  să  spun  că  am  făcut-o. 

—  Bărbaţii  nu-şi  pierd  vremea  cu  prostii  de-astea,  ca  mândria, 
cum  fac  femeile,  remarcă  el. 

—  Mulţi,  da. 

—  Eu,  nu. 

Poate  că,  dacă  n-ar  fi  sunat  atât  de  arogant,  i-ar  fi  spus  adevăratul 
motiv  pe  care  avea  să-1  prezinte.  Dar  orgoliul  lui  masculin  începea 
să  scape  de  sub  control.  Devenise  un  adevărat  steag  roşu  în  faţa 
ochilor  ei. 

Vasăzică,  n-avea  nicio  problemă  cu  mândria?  Ei  bine,  asta 
rămânea  de  văzut. 

—  Nu-ţi  place  să  minţi? 

—  Nu,  replică  ea.  Pari  surprins. 

—  Sunt  o  femeie  cinstită,  explică  el  cu  un  zâmbet.  E  cu  adevărat 
surprinzător. 

Taylor  refuză  să  se  lase  insultată. 

—  N-ai  cunoscut  multe  femei  cinstite,  nu-i  aşa,  domnule? 
Ridică  din  umeri. 

—  Termină  ce-ai  început,  îi  ordonă  el.  Nu  pierde  timpul  cu  ce-ai 
fi  putut  să  faci.  Spune-mi  ce  motiv  vei  prezenta  pentru  anulare. 

—  Da,  desigur. 

Taylor  zâmbi  cu  o  expresie  pe  care  o  spera  cât  mai  dulce  şi  se 
duse  la  uşă.  II  dădu  uşurel  la  o  parte,  explicându-i  în  tot  acel  timp 
diferenţele  complicate  dintre  cererea  unei  anulări  şi  a  unui  divorţ,  în 
instanţă.  Când  termină,  îi  ură  noapte  bună  şi  se  rezemă  de  tocul 

uşii.  îl  privi  cum  se  îndepărta  pe  culoar.  Se  întrebă  cât  avea  să  treacă 
până-1  biruia  curiozitatea.  Lucas  ajunsese  la  mijlocul  coridorului 
când  îşi  dădu  seama  că  încă  nu-i  spusese  ce  motiv  avea  să 
folosească  pentru  anulare.  Se  întoarse,  parcurse  jumătate  din 
distanţa  care-i  despărţea,  ca  să  nu  trebuiască  să  strige,  apoi  o 
întrebă,  pe  un  ton  aproape  exasperat: 

—  Dacă  nu  sunt  nici  beţiv,  nici  dezertor,  niciun  mârlan  care-şi 
bate  nevasta,  cum  sunt? 

Zâmbetul  lui  Taylor  deveni  şi  mai  dulce.  începând  să  închidă 
uşa,  îi  spuse  cu  o  voce  plină  de  veselie  suavă: 

—  Eşti  impotent. 

Fortuna  aduce  corăbii  ce  nu-s  cârmite. 

William  Shakespeare,  „Cymbeline" 

îi  stricase  seara. 

Lucas  nu  se  putea  gândi  decât  la  scandaloasa  remarcă  a  lui 
Taylor.  Impotent,  pe  dracu'!  Jura  că  avea  să  se  ducă  în  mormânt 
râzând  înainte  de  a  o  lăsa  să  scrie  porcăria  asta  de  motiv  pe  o  cerere 
pe  care  s-o  citească  toată  lumea  din  tribunal. 

Fierbea  de  peste  o  oră,  când  în  sfârşit  reuşi  să  se  aşeze  şi  să 
chibzuiască.  Reluă  în  minte  conversaţia  de  cel  puţin  o  duzină  de  ori, 
revăzând  tot  timpul  luminiţa  care  apăruse  în  ochii  ei,  iar  când  îşi 
termină  analiza,  ajunsese  la  concluzia  că  şarjase.  Mândria. 

Cuvântul  i  se  ivi  în  minte  imediat,  urmat  de  lăudăroşenia  lui:  că 
bărbaţii  nu  se  preocupau  de  mândrie,  ca  femeile.  Nu  aşa  spusese?  Şi 
nu  atunci  se  aprinsese  scânteia  în  ochii  ei?  O,  da,  şarjase,  nici 
pomeneală.  Şi-i  mai  dăduse  şi  o  lecţie. 

începu  să  zâmbească.  Taylor  era  o  femeie  deşteaptă. 

—  Era  şi  timpul  să  nu  mai  stai  încruntat  şi  să  te  simţi  bine. 

Vorbise  Belle.  Lucas  se  smulse  imediat  din  gânduri,  acordându-i 
toată  atenţia. 

Prietena  mamei  lui  se  schimbase  considerabil  în  ultimii  zece  ani. 
Acum  părea  firavă,  când  înainte  fusese  o  femeie  masivă,  robustă. 
Era  la  fel  de  înaltă,  cât  el  chiar,  dar  în  postură  şi  pe  piele  i  se  citea 
vârsta.  Trecuse  printr-o  perioadă  grea.  Viaţa  de  la  frontieră  era 
nemiloasă  cu  femeile,  le  îmbătrânea  înainte  de  vreme.  Belle  nu  făcea 
excepţie.  Trăise  în  sălbăticie  treizeci  de  ani,  înainte  de  a  se  întoarce 
în  est,  la  Boston.  Vremea  aspră  îi  tăbăcise  pielea,  iar  munca  de  zi  cu 
zi  îi  cocoşase  umerii  şi-i  îndoise  spatele. 

Taylor  îşi  amintea  că  avusese  păr  şaten  închis.  Acum  era  alb. 

Ochii  însă  nu  i  se  schimbaseră.  Erau  la  fel  de  calzi,  de  buni  şi 
primitori.  Bărbaţii  încă  se  mai  simţeau  atraşi  de  ea,  după  cum  stătea 
dovadă  cel  aşezat  alături,  un  anumit  domn  Winston  Champhill. 
Bătrânul  era  pe  jumătate  cât  ea,  dar  Lucas  îi  observase  expresia  de 
adoraţie  din  ochi  de  fiecare  dată  când  o  privea. 

Belle  îşi  îngropase  deja  trei  soţi.  Lucas  se  gândea  că  Winston  avea 
toate  şansele  să  devină  al  patrulea. 

Cei  doi  se  aşezaseră  în  salonul  domnilor,  o  zonă  strict  interzisă 
pentru  femei,  dar  lui  Belle  nu-i  păsa  de  reguli.  Angajaţii  hotelului 
nu  voiseră  să  facă  o  scenă.  Trimiseseră  după  administrator.  Lucas 
tocmai  se  aşezase  în  faţa  celor  doi,  când  administratorul  apăruse 
lângă  Belle.  Se  aplecase  şoptindu-i  ceva,  iar  Belle  îi  dăduse  un 
răspuns  care-1  făcuse  să  iasă  repede  din  salon,  roşu  la  faţă. 

Lucas  prefera  să  nu  ştie  ce-i  spusese.  După  ce-şi  alungase  din 
minte  problema  cu  soţia  lui,  se  putuse  concentra  asupra  veştilor  din 
oraşul  său  de  baştină.  Se  născuse  şi  fusese  abandonat  în  localitatea 
Kerrington.  O  dată  ce  crescuse  destul  ca  să  plece,  nu  mai  stătuse  pe 
loc.  Şi  de-atunci  nu  se  mai  întorsese. 

Conform  Bellei,  oraşul  nu  se  dezvoltase  prea  mult  în  ultimii 
douăzeci  de  ani.  Revenise  la  Kerrington  de  câteva  ori,  pentru  nunţi 
şi  reuniuni  e  familie.  Desigur,  cu  atât  de  mulţi  soţi,  avea  o  familie 
extrem  de  întinsă.  Şi,  cu  inima  ei  iubitoare,  îşi  îmbrăţişa  toate 
rudele. 

Era  trecut  de  unu  noaptea  când  termină  cu  deşertatul  sacilor, 
cum  spunea  ea.  Domnul  Champhill  adormise  pe  scaun  cu  o  oră  în 
urmă.  Belle  se  amuza  enorm  de  comportamentul  însoţitorului  ei. 
Făcu  un  semn  spre  el,  apoi  îi  zâmbi  ironic  lui  Lucas. 

—  E  la  pământ,  îi  spuse  încet,  ca  că  nu-şi  deranjeze  curtezanul. 
Are  cu  zece  ani  mai  puţin  decât  mine,  şi  tot  nu  rezistă.  Nu  contează 
cât  de  tineri  mi-i  aleg,  tot  îi  obosesc,  remarcă  ea,  pe  un  ton  lăudăros. 

Lucas  zâmbi. 

—  Ai  să  te  măriţi  cu  el? 

—  Cred  că  da,  răspunse  Belle,  apoi  oftă.  Noaptea  mi  se  face  frig, 

şi  e  destul  de  mare  ca  să  mă  încălzească.  Poate  că  ăsta  o  să  mă  ţină 
mai  mult  decât  ceilalţi.  Dar  tu,  fiule?  Ai  să  găseşti  vreodată  o 
femeie,  să  te  aşezi  şi  tu  la  casa  ta? 

Lucas  se  rezemă  se  spătar  şi-şi  luă  paharul.  Toată  seara  sorbise 
din  acelaşi  brandy.  Niciodată  nu  fusese  un  mare  băutor.  Nu  gustul 
îi  displăcea,  ci  efectele.  Era  un  om  care  voia  întotdeauna  să  fie 
stăpân  pe  situaţie,  iar  băutura  îi  răpea  această  putere. 

Nu  era  nici  omul  care  să-şi  discute  problemele  personale,  dar  el  şi 
Belle  se  cunoşteau  de  mult.  îi  fusese  ca  o  mamă  şi  chiar  îl  luase  în 
grijă  când  mama  lui  murise. 

Era  singura  lui  rudă  pe  care  o  considera  ca  atare  şi  singura 
legătură  cu  trecutul  său  din  Kentucky. 

—  M-am  însurat,  Belle. 

Avu  nevoie  de  câteva  minute  ca  s-o  convingă  că  spunea 
adevărul,  apoi  o  mai  aşteptă  două  minute  să-şi  revină  din  surpriză. 

Era  vizibil  uluită,  mai  ales  când  îi  spuse  că  încheiase  o  căsătorie 
doar  cu  numele,  iar  Belle  începu  să  râdă  cu  poftă,  clătinând  din  cap. 

—  Dacă  asta  nu  le-ntrece  pe  toate. . .!  tot  comenta  ea  la  nesfârşit. 
Voia  să  afle  toate  amănuntele.  Lucas  îi  spuse  aproape  totul.  Ii 

explică  de  ce  se  întorsese  îi  Anglia,  îi  povesti  despre  Kelsey  şi 
despre  felul  cum  Merritt  se  răzgândise  dintr-o  dată  şi-i  ceruse  să 
plătească  o  răscumpărare. 

Când  termină  această  parte  a  relatării,  Belle  era  încruntată  ca  un 
judecător  gata  să  condamne  un  inculpat  la  spânzurătoare. 

—  Unde-i  băiatul  acum?  întrebă  ea. 

—  în  drum  spre  fermă,  cu  Jordan  şi  Douglas.  Se  vor  opri  în 
Denver,  pentru  vreo  săptămână.  E  acolo  o  şcoală  despre  care  Jordan 
crede  c-ar  fi  bună  pentru  Kelsey.  Dacă  va  corespunde  aşteptărilor 
lui,  băiatul  va  începe  în  toamna  următoare. 

—  Băieţii  ăştia  mai  mari...  lucrează  tot  la  ferma  ta  de  lângă 
Redemption? 

Lucas  dădu  din  cap. 

—  Ferma  e  la  o  zi  călare  de  Redemption,  spuse  el.  Am  să  le-o  dau 

lor  trei.  Probabil  o  vor  împărţi  între  ei,  se  vor  căsători  şi,  în  cele  din 
urmă... 

—  Vor  trăi  fericiţi  până  la  adânci  bătrâneţi? 
Lucas  zâmbi. 

—  Poate.  Acum  se  ceartă.  Douglas  vrea  să  cultive  pământul,  iar 
Jordan  vrea  să  mai  adauge  vite  şi  să  folosească  pajiştile  pentru 
păscut.  Au  muncit  din  greu,  Belle.  Vor  munci  şi  mai  greu,  dacă 
pământul  e  al  lor. 

—  Dar  tu  şi  noua  ta  mireasă? 

—  Eu  am  să  mă  întorc  în  munţi.  Ea  va  locui  la  Boston.  N-ar  putea 
trăi  în  sălbăticie,  Belle.  E  prea  gingaşă. 

—  O  să  se  înăsprească. 
Lucas  clătină  din  cap. 

—  E  foarte  rafinată,  o  adevărată  lady.  Taylor  provine  dintr-o 
familie  aristocratică.  Niciodată  n-a  avut  de  făcut  munci  fizice,  şi  n-aş 
vrea  s-o  văd... 

Se  opri  înainte  de  a  recunoaşte  că  nu  voia  s-o  vadă  îmbătrânită 
prematur  şi  obosită  de  viaţă. 

—  Merită  să  aibă  un  trai  bun. 

—  Are  bani  de  la  familia  aia  aristocratică  a  ei? 

—  Da. 

—  Doamnele  rafinate  cu  bani  se  descurcă  la  fel  de  bine  ca  femeile 
de  rând  fără  bani,  decretă  Belle.  Adevărul  este  că,  fiule,  cu  bani  îşi 
poate  plăti  toate  ajutoarele  de  care  are  nevoie. 

—  Nu  şi  în  sălbăticie,  o  contrazise  el.  Femeile  sunt  atât  de  rare  în 
Teritoriul  Montana,  încât  nu  e  nevoie  să  muncească  pentru  altcineva 

—  în  momentul  de  faţă,  la  Bozeman  locuiesc  paisprezece  femei, 
afirmă  ea.  Şi  în  curând  se  vor  mai  stabili  în  zonă  şi  altele. 

Lucas  n-o  întrebă  de  unde  ştia.  De  când  o  cunoştea,  Belle  avusese 
întotdeauna  capul  plin  de  informaţii.  Cele  mai  multe  erau 
adevărate. 

—  Eu  nu  locuiesc  lângă  Bozeman,  îi  aminti  el. 

—  Ce  contează?  Poţi  angaja  nişte  oameni  la  muncă...  Ce-i,  de  ce 

clatini  din  cap? 

—  Al  dracului  să  fiu  dacă  mai  las  un  alt  bărbat  să  lucreze  în 
apropiere  de  ea. 

Belle  zâmbi  larg. 

—  Deci,  nu  vrei  să-i  dea  alţi  bărbaţi  târcoale,  remarcă  ea.  Foarte 
curios. 

Lucas  nu  ştia  ce  să  răspundă.  Ridică  din  umeri,  ca  să-şi  ascundă 
stânjeneala.  Subiectul  îl  tulbura  şi  prefera  să  nu-i  fi  spus  despre 
căsătorie. 

—  îţi  dai  seama  cât  de  contradictoriu  vorbeşti?  îl  întrebă  Belle. 
Tocmai  mi-ai  spus  că  al  dracului  să  fii  înainte  de  a  lăsa  alt  bărbat  să 
muncească  în  apropierea  nevesti-tii,  în  Teritoriul  Montana,  dar  cu 
cinci  minute  înainte  spuseseşi  c-o  vei  lăsa  la  Boston,  singură,  în  timp 
ce  tu  ai  să  te  întorci  în  munţi. 

—  Ştiu  că  pare... 

—  Contradictoriu? 

Lucas  oftă.  Avea  dreptate.  Suna  contradictoriu,  într-adevăr.  Belle 
clătină  din  cap. 

—  N-ai  stat  să  te  gândeşti  pe  îndelete,  aşa  e? 

Ar  fi  vrut  să  nu-i  dea  dreptate.  Cum  dracu'  să  nu  se  fi  gândit?  Ar 
fi  trebuit  să  fie  un  aranjament  simplu,  şi  doar  pentru  un  timp 
limitat.  Dar  Taylor  complicase  situaţia.  In  niciun  caz  nu  se  aşteptase 
să-1  atragă,  nici  să  simtă  încontinuu  nevoia  de  a  o  proteja  şi  de  a 
simţi  o  posesivitate  atât  de  crudă  de  fiecare  dată  când  se  uita  la  ea. 

—  Sigur  că-mi  dau  seama  de  ce  ai  acceptat  căsătoria.  Ai  oferit 
protecţia  ta,  pentru  banii  de  care  aveai  nevoie  ca  să  răscumperi 
libertatea  băiatului.  Cum  ziceai  că-1  cheamă? 

—  Kelsey. 

Belle  dădu  din  cap. 

—  Ţi-1  aminteşti  pe  tinerelul  ăla  numit  MacCowan?  Parcă-mi 
aduc  aminte  când  ai  omorât  cu  mâinile  tale  doi  şobolani  ca  să  scapi 
băiatul  din  ghearele  lor.  Şi  pe  urmă,  mai  era  şi  fetiţa  aia  irlandeză  - 
cum  o  chema? 

—  E  mult  de-atunci,  Belle,  şi  n-are  nicio  legătură  cu  căsătoria 
mea. 

—  îţi  amintesc  doar  că-ţi  stă  în  fire  să  aperi  oamenii,  replică  ea. 

—  îmi  mai  stă  în  fire  şi  să  fiu  liber. 
Belle  chicoti. 

—  Altă  contradicţie,  fiule.  Ba  spui  că  eşti  căsătorit,  ba  că  nu  eşti. 
Cât  ai  de  gând  s-o  mai  ţii  aşa? 

—  O  să  am  o  discuţie  cu  Taylor  şi-am  s-o  întreb  cât  timp  vrea  să 
rămânem  căsătoriţi.  Am  vorbit  despre  o  anulare  sau  un  divorţ.  Nu 
cred  că  pentru  ea  are  vreo  importanţă. 

—  Tu  ce  preferi? 

—  Anularea.  Ar  fi  un  stigmat  mai  uşor. 
Femeia  pufni,  neîncrezătoare. 

—  Dacă  vine  dintr-o  familie  cu  bani,  e  sociabilă.  Ori  aşa,  ori  aşa, 
tot  o  să  fie  ostracizată.  Ştie? 

—  Nu  pare  să-i  pese. 

—  Ce  ciudat,  remarcă  Belle.  Celor  mai  multe  femei  le-ar  păsa. 

îşi  goli  paharul,  îi  făcu  semn  lui  Lucas  să-i  mai  toarne,  apoi  se 
aplecă  înainte. 

începu  să-1  descoasă  cu  întrebări  despre  Taylor.  Voia  să  ştie  cum 
se  îmbrăca,  şi  cum  se  purta,  ce-i  plăcea  să  mănânce,  ce  bea,  cum  îi 
trata  pe  ceilalţi  şi  cum  se  aştepta  să  fie  tratată. 

Contradicţiile  se  acumulau.  Taylor  provenea  dintr-o  familie 
bogată,  dar  pe  drum  nu  se  purtase  în  niciun  caz  ca  o  tânără  răsfăţată 
care  avea  nevoie  de  cocoloşeală. 

—  Se  descurcă  în  mare  parte  singură,  mărturisi  Lucas. 

—  Nimic  nu  se  potriveşte,  la  mireasa  asta  a  ta,  declară  Belle. 
Numai  de-un  lucru  sunt  sigură,  fiule.  A  avut  alt  motiv  să  te  ia  de 
bărbat,  unul  mai  important  decât  reputaţia  ei. 

Binele  cel  mai  mare,  îşi  aminti  Lucas.  După  ce-o  iscodise,  Taylor 
sfârşise  prin  a  recunoaşte  ce  nu  urmărise  numai  să-şi  apere  averea 
de  unchiul  ei.  Se  mai  măritase  cu  el  şi  pentru  binele  cel  mai  mare. 
Ce  mama  dracului  voia  să  mai  însemne  şi  asta? 

Hotărî  că  era  timpul  să  afle. 

Belle  îi  distrase  atenţia,  întinzându-se  peste  masă  să-şi  trezească 
din  somn  cavalerul.  Cei  doi  plecară  peste  câteva  minute.  Lucas  îi 
conduse  până  la  uşă. 

—  Dacă  n-aş  pleca  mâine  la  St.  Louis,  aş  insista  să-ţi  cunosc 
mireasa,  Lucas.  Aşa,  aş  afla  şi  eu  răspunsurile  la  câteva  întrebări. 

Lucas  zâmbi.  Putea  să  şi-o  imagineze  pe  Belle  încercând  să 
smulgă  de  la  Taylor  tot  ce  voia  să  afle.  Cu  siguranţă,  prietena 
mamei  lui  era  mai  vârstnică  şi  avea  mai  multă  experienţă,  dar 
Taylor  era  mai  isteaţă.  Ar  fi  rezistat. 

Deşi  mai  dormiseră  unul  lângă  altul,  nu  avea  încredere  să 
împartă  patul  cu  ea  şi-n  acea  noapte.  O  dorea  prea  mult.  Dar  îşi 
dăduse  cuvântul  faţă  de  bunica  ei  şi  avea  să  şi-1  ţină,  chiar  de  s-ar  fi 
transformat  într-un  eunuc.  îi  promisese  că  urma  s-o  protejeze. 

Taylor  se  întoarse  pe  o  parte.  Mişcarea  ei  îl  readuse  la  realitate. 
Dădu  masa  la  o  parte,  ca  să  se  apropie  de  ea,  şi  deodată  se  opri, 
când  văzu  hârtia  pe  care  o  ţinea  strâns  în  mâini.  Era  o  cablogramă.  îi 
privi  faţa. 

Ajunsese  destul  de  aproape  ca  să-i  vadă  lacrimile  pe  gene.  Obrajii 
îi  erau  încă  umezi.  Dintr-o  dată,  îl  cuprinse  groaza.  Indiferent  ce 
conţinea  mesajul,  era  clar  că  o  distrusese  pe  Taylor,  căci  plânsese 
până  adormise. 

Taylor  strângea  atât  de  tare  hârtia,  încât  trebui  să-i  desprindă 
uşurel  degetele  ca  să  citească  mesajul.  Ghicise  deja  vestea,  dar  voia 
să  fie  sigur. 

Şi  hârtia  era  umedă.  Doamne,  cât  plânsese!  încet,  Taylor 
despături  cablogramă  şi  o  citi. 
Doamna  murise. 

Pesemne  lui  Taylor  i  se  frânsese  inima.  înclinându-şi  capul,  Lucas 
închise  ochii.  Nu  avea  obiceiul  să  se  roage,  dar  se  pomeni  recitând  o 
rugăciune  pe  care  o  învăţase  de  la  Belle  cu  ani  în  urmă.  Nu-şi  mai 
amintea  decât  câteva  fraze,  dar  bănuia  că  Dumnezeu  i-ar  fi  înţeles 

oricum  cererea. 

II  rugă  pe  creator  să-i  dăruiască  Doamnei  linişte  şi  fericire. 
Rugăciunea  era  o  reacţie  instinctivă,  dar  nici  vestea  în  sine  nu-1 
lăsase  rece.  Avea  sufletul  plin  de  tristeţe.  N-o  cunoscuse  prea  bine 
pe  Lady  Esther,  dar  aceasta  avusese  totuşi  un  efect  profund  asupra 
lui.  Era  o  femeie  atât  de  puternică,  plină  de  pasiune  şi  cu  opinii 
ferme.  Dădea  un  sens  cu  totul  nou  cuvântului  eleganţă.  Fusese  o 
bătrână  dură,  nici  vorbă,  dar  ceea  ce-1  afecta  pe  Lucas  cel  mai  mult 
era  hotărârea  ei  de  a  face  orice  pentru  a-şi  şti  nepoata  în  siguranţă. 

Lucas  deschise  ochii  şi  o  văzu  pe  Taylor  privindu-1.  Niciunul 
dintre  ei  nu  scoase  o  vorbă.  Puse  telegrama  pe  masă,  apoi  se  apropie 
de  ea.  Taylor  nu  se  opuse.  Lucas  o  luă  în  braţe. 

N-avea  s-o  mai  lase  să  se  îndepărteze  de  el.  Taylor  avea  nevoie  să 
se  descarce  de  durere,  să  plângă  fără  reţineri...  să-şi  înceapă  doliul. 

O  consolă  în  singurul  fel  cum  ştia  -  şoptindu-i  cuvinte  despre 
care  spera  că  puteau  s-o  liniştească,  mângâindu-i  încet  spatele. 

Chiar  şi  după  ce  fu  sigur  că  adormise,  rămase  cu  ea  în  braţe. 

Nu  voia  să-i  mai  dea  drumul  niciodată. 

Iar  se  trezi  deasupra  ei.  Era  aproape  patru  dimineaţa.  îşi  freca 
buzele  şi  nasul  de  gâtul  ei  şi  încerca  să-i  strecoare  între  coapse 
genunchiul,  când  îşi  dădu  seama  ce  făcea. 

Deja  îi  ridicase  cămaşa  de  noapte  împrejurul  şoldurilor.  Nu  purta 
nimic  pe  dedesubt.  Şi  nici  nu  se  împotrivea.  Picioarele  ei  erau 
întrepătrunse  printre  ale  lui,  îl  ţinea  cu  braţele  pe  după  gât,  şi-1 
săruta  la  fel  ca  el  pe  ea. 

Nu  voia  să  se  oprească.  Mâna  i  se  ridică  pe  sub  cămaşa  ei, 
atingând-o,  mângâind-o.  îi  cuprinse  partea  de  sus  a  unui  sân. 
Degetul  lui  îi  frecă  sfârcul.  Taylor  scoase  un  geamăt  scăzut  şi-1 
strânse  şi  mai  tare.  Dintr-o  dată,  Lucas  avu  nevoie  să-i  simtă  gustul. 
Mişcările  îi  deveniră  mai  aspre.  O  apucă  de  ceafă  şi  o  sili  să  se 
întoarcă  spre  el.  Gura  lui  îi  pecetlui  buzele,  înăbuşindu-i  orice 
protest. 

In  clipa  următoare,  Taylor  începu  să  tremure.  Lucas  îşi  desprinse 
gura  de  pe  a  ei  şi  începu  să-şi  descheie  pantalonii.  Era  erectat, 
pulsând  de  nevoia  de  a  se  înfige  adânc  în  ea. 

Respiraţia-i  era  întretăiată  de  dorinţă.  Nu  putea  înceta  s-o  sărute, 
în  timp  ce  se  dezbrăca,  şi  abia  când  simţi  gustul  sărat  al  lacrimilor 
pe  obrazul  ei  reveni  la  realitate. 

Ce  naiba  făcea?  Avu  senzaţia  că  tocmai  i  se  turnase  o  găleată  cu 
apă  rece  în  cap.  Trase  de  câteva  ori  aer  în  piept,  adânc,  tremurător, 
încercând  să-şi  încetinească  bătăile  inimii.  Primul  lui  gând  logic  nu 
fu  plăcut  deloc.  Profita  de  ea  într-un  chip  îngrozitor.  Era  exclus  ca 
Taylor  să  gândească  limpede.  Tocmai  primise  vestea  că  bunica  ei 
murise.  Avea  nevoie  de  mângâiere,  nu  de  desfrâu. 

încercă  să  se  retragă.  îi  trase  cămaşa  de  noapte  în  jos,  şi  făcu  un 
efort  să  se  întoarcă.  Problema,  însă,  era  că  Taylor  veni  după  el.  Nu 
putea  scăpa  din  braţele  ei.  Gura  ei  îi  era  pe  gât,  deschisă,  şi  se  freca 
de  el  erotic,  chemându-1  înapoi  fără  cuvinte. 

Nici  nu  se  gândea.  îi  desprinse  braţele  din  jurul  gâtului  şi  încercă 
s-o  împingă  la  loc  pe  partea  ei  de  pat.  Taylor  nu  se  lăsă.  îl  cuprinse 
de  talie  şi  se  ţinu  ca  şi  cum  de  asta  ar  fi  depins  viaţa  ei. 

Avea  nevoie  s-o  iubească.  în  clipa  când  îi  veni  acest  gând,  deveni 
ţeapănă.  O,  Doamne,  ce  făcea? 

Dintr-o  dată,  o  copleşi  mila  de  sine  şi  deznădejdea.  Doamna  nu 
mai  era.  Asupra  altui  lucru  nu  putea  să  se  concentreze.  Nu-şi  putea 
imagina  viaţa  fără  ea.  Cum  avea  să  continue,  singură?  Dacă 
problemele  vieţii  în  sălbăticie  deveneau  peste  puterile  ei,  Taylor  ştia 
că  i-ar  fi  putut  scrie  scumpei  sale  bunici,  pentru  a-i  cere  sfatul. 
Doamna  i-ar  fi  spus  ce  să  facă,  şi  chiar  dacă  nu-i  urma  sfaturile, 
Taylor  ar  fi  simţit  că-i  mai  păsa  cuiva  de  soarta  ei.  Lady  Esther  îi 
fusese  ca  o  mamă,  în  toate  sensurile  cuvântului.  îl  mai  avea  şi  pe 
unchiul  Andrew,  desigur,  dar  el  nu-i  era  ca  un  tată.  Era  doar 
unchiul  ei  drag,  excentric  şi  retras,  tovarăşul  ei  de  joacă  din 
copilărie,  care-i  devenise  un  bun  prieten.  îi  mai  putea  scrie  şi  lui, 
dar  nu  era  acelaşi  lucru. 

îi  era  dor  de  bunica  ei.  Durerea  o  năucea.  Crezuse  că  era  pregătită 
s-o  piardă. 

O,  Doamne,  cât  o  durea  -  atât  de  tare,  încât  căutase  cu  deliberare 
să-şi  seducă  soţul,  în  căutarea  unei  consolări...  şi  a  iubirii,  oricât  de 
falsă,  numai  ca  să-şi  uşureze  îngrozitorul  chin  din  inimă. 

—  Nu  mă  doreşti,  Lucas? 

Lucas  îi  auzi  vocea  întretăiată.  Nu-i  venea  să  creadă  că-1  întreba 
aşa  ceva.  Răspunsul  lui  nu  fu  chiar  ca  al  unui  gentleman.  Se  întoarse 
pe  spate,  o  luă  de  mână  şi  i-o  duse  fără  menajamente  între  propriile 
lui  picioare.  După  aceea,  nu  mai  fu  nevoie  de  niciun  cuvânt.  Reacţia 
lui  Taylor  fusese  cea  aşteptată.  îşi  retrase  mâna  ca  şi  cum  s-ar  fi 
fript. 

Se  retrase  de  lângă  el  şi  se  ridică  în  capul  oaselor. 

—  Atunci,  de  ce  te-ai  oprit? 

înainte  de  a-i  răspunde,  Lucas  îşi  împreună  mâinile  sub  cap. 
Numără  până  la  zece. 

—  N-am  vrut  să  te  opreşti. 

Lucas  gemu.  îşi  ţinea  fălcile  încleştate  strâns  şi  avea  fruntea 
îmbrobonată  de  transpiraţie.  în  întuneric,  Taylor  abia  îi  putea 
distinge  expresia,  printre  lacrimile  care-i  şiroiau  pe  obraji.  Şi  le 
şterse  cu  dosurile  mâinilor.  Se  simţea  umilită  şi  nefericită.  Ar  fi  vrut 
să  se  ascundă  şi  să  plângă  -  şi,  o,  Doamne,  o  voia  pe  bunica  ei 
înapoi. 

Nu  mai  scoase  o  vorbă.  Se  retrase  până  pe  marginea  patului, 
încercând  să  se  îndepărteze  cât  mai  mult  de  el,  apoi  se  acoperi  cu 
pătura.  Se  strânse  ghem,  închise  ochii  şi  căută  să-şi  stăpânească 
suspinele. 

Trecură  câteva  minute  în  tăcere.  Credea  că  Lucas  adormise.  Ar  fi 
vrut  să  iasă  din  dormitor  şi  să  se  culce  pe  canapeaua  din  salon.  Ştia 
că  era  la  un  pas  de  a-şi  pierde  calmul,  căci  şi-1  simţea 
dezintegrându-i-se  chiar  şi  acum,  şi  nu  credea  că  putea  exista  ceva 
mai  umilitor  decât  să  cedeze  în  faţa  lui.  Trecuseră  ani  de  zile  de 
când  Doamna  n-o  mai  văzuse  plângând.  Ar  fi  fost  indignată  şi 

ruşinată  pentru  nepoata  ei.  Taylor  nu  credea  că  ar  fi  suportat  ca 
domnul  Ross  să-i  vadă  durerea.  Cu  siguranţă,  lipsa  ei  de  disciplină 
şi  control  l-ar  fi  dezgustat.  Ii  crăpa  obrazul  de  ruşine  doar 
gândindu-se  la  o  asemenea  posibilitate. 

Trebuia  să  plece.  Dădu  păturile  la  o  parte,  se  ridică  şi-şi  coborî 
picioarele  peste  marginea  patului. 

Lucas  o  prinse  înainte  de  a  se  ridica.  Nici  măcar  nu  avu  timp  să 
se  zbată.  Se  mişcase  cu  viteza  fulgerului.  O  trase  peste  pat,  îi 
încercui  talia  cu  braţele  şi  o  strânse  lângă  el.  Posteriorul  lui  Taylor  îi 
se  lipi  de  pântec.  Bărbia  lui  se  rezemă  pe  creştetul  capului  ei.  N-avea 
de  gând  s-o  lase  să  plece  nicăieri. 

—  Taylor? 

Nu-i  răspunse.  Lucas  nu  se  lăsă  descurajat. 

—  Ai  vrut  să  fac  dragoste  cu  tine  din  cele  mai  nepotrivite  motive. 
Taylor  încercă  să  se  smulgă.  O  strânse  şi  mai  tare. 

—  Mă  doreai,  nu-i  aşa? 

N-avea  de  gând  să-i  răspundă  la  întrebare,  dar  imediat  Lucas 
începu  s-o  strângă,  făcând-o  să-şi  dea  seama  că  n-avea  să  renunţe 
până  nu-i  spunea. 

—  Da,  şopti  ea. 

—  Dimineaţă,  ai  fi  regretat. 

Taylor  se  gândi  câteva  momente  la  afirmaţia  lui.  Apoi  şopti, 
numai  ca  să-1  potolească: 

—  Probabil. 

Totuşi,  n-o  credea.  îl  dorea  pe  Lucas  cu  o  intensitate  cum 
niciodată  nu  mai  simţise.  O  îngrozeau  propriile  ei  sentimente, 
întotdeauna  îşi  dorise  să  fie  stăpână  pe  situaţie  şi  pe  sine  însăşi. 
Fusese  efectul  fricii.  Şi  al  lui  Marian.  Taylor  învăţase  multe  de  la 
sora  ei  mai  mare.  Marian  nu  făcuse  doar  s-o  apere  de  poftele 
unchiului  Malcolm,  dar  o  învăţase  şi  cum  să-şi  ia  toate  măsurile  de 
prevedere  imaginabile,  atât  pe  plan  mintal  cât  şi  fizic,  ca  să  se 
asigure  că  niciodată  n-avea  să-i  cadă  victimă  vreunui  bărbat. 

Şi  apoi,  apăruse  Lucas  Ross.  Taylor  nu  ştia  cum  să  se  apere  de  el. 

Ani  de  zile  se  descurcase  de  minune,  ba  chiar  se  logodise  cu 
William  Merritt  şi  planificase  o  nuntă,  fără  ca  în  tot  acel  timp  să-i 
dăruiască  logodnicului  ceva  din  inima  ei.  Deşi  trădarea  lui  o 
distrusese,  adevărul  era  că  mai  mult  o  afectaseră  scandalul  şi 
umilinţa,  decât  pierderea  lui  William.  Nici  măcar  nu  fusese  prea 
surprinsă,  pentru  că,  în  fond,  Merritt  nu  înşelase  aşteptările 
nimănui. 

Lucas  era  cu  totul  altceva.  Nu  se  compara  cu  niciunul  dintre 
bărbaţii  pe  care-i  cunoscuse.  Era  bun  şi  iubitor  şi  plin  de 
consideraţie  -  şi,  o,  Doamne,  tare  ar  fi  dorit  să  înceteze.  Fără  să 
încerce  măcar,  îi  spulbera  toate  pavezele,  iar  Taylor  ştia  că  dacă  nu 
stătea  tot  timpul  în  gardă,  s-ar  fi  furişat  şi  i-ar  fi  furat  inima  din 
piept. 

—  Taylor? 

Vocea  lui  era  o  şoaptă  aspră. 

—  Da?  şopti  şi  ea. 

—  Când  ai  să  fii  a  mea  pentru  prima  oară,  te  vei  gândi  numai  la 
mine. 

îşi  frecă  bărbia  de  creştetul  capului  ei,  într-o  mângâiere  blândă. 

—  Astă  noapte  te-ai  gândit  la  bunica  ta.  E  firesc,  adăugă  el.  Ai 
nevoie  s-o  plângi. 

Taylor  clătină  din  cap. 

—  Doamna  mi-a  spus  că  n-am  voie  să  plâng  după  ea. 

Se  întoarse  în  braţele  lui  Lucas,  rezemându-şi  obrazul  de  pieptul 
său. 

—  M-a  pus  să-i  promit  că  n-am  să  mă  îmbrac  în  negru.  Trebuie  să 
privesc  spre  viitor,  nu  în  trecut. 

Suspinul  o  luă  prin  surprindere.  Lucas  o  strânse  puţin  mai  tare, 
masându-i  spatele. 

—  Şi  ce  ţi-a  mai  spus? 

—  Să  n-o  uit,  şopti  Taylor. 

Acum  lacrimile  îi  curgeau  mai  repede.  Erau  ca  un  torent  pe  care 
nu-1  putea  opri. 

—  Voia  să  le  spun  copiilor  poveşti  frumoase  despre  ea. 

Lucas  presupuse  că  se  referea  la  copiii  pe  care  urma  să-i  aibă 
cândva. 

—  N-o  să  fie  uitată,  spuse  el. 

Nu  credea  că  Taylor  îl  auzise.  Suspina  tot  mai  tare,  şi  din  minut 
în  minut  se  scuza. 

—  Iubito,  e-n  regulă  să  plângi. 

Taylor  nu  era  de  aceeaşi  părere,  dar  nu  se  putea  opri  din  plâns 
destul  timp  ca  să-i  spună. 

Nici  nu  ştia  de  cât  timp  o  ţinea  aşa  -  de-o  veşnicie,  i  se  părea. 
Apoi  o  apucă  şi  sughiţul  -  şi,  Dumnezeule,  în  ce  hal  era,  plângând 
la  pieptul  lui  Lucas,  cu  sughiţurile  acelea  oribile,  atât  de  nepotrivite 
pentru  o  lady! 

Pe  Lucas  nu  părea  să-1  deranjeze.  Se  ridică,  găsi  o  batistă,  reveni 
în  pat  şi  i-o  dădu.  După  ce  Taylor  se  şterse  pe  obraji,  Lucas  luă 
batista  înapoi,  o  aruncă  pe  noptieră,  şi  iar  o  cuprinse  pe  Taylor  în 
braţe. 

Era  extrem  de  blând.  Gingăşia  pe  care  i-o  arăta  n-o  făcea  decât  să 
plângă  şi  mai  tare. 

După  un  timp,  încercă  s-o  calmeze. 

—  Taci,  iubito.  Acum  e-n  regulă. 

Probabil  repetase  aceleaşi  cuvinte  de  vreo  zece  ori.  Nimic  n-avea 
să  mai  fie  vreodată  în  regulă,  îşi  spuse  ea. 
Doamna  nu  se  mai  întorcea. 

Taylor  era  acum  singură  şi  complet  responsabilă  de  două  fetiţe 
de  zece  ani,  iar  Lucas  Ross  habar  n-avea  ce  era  în  regulă  şi  ce  nu. 

Era  prea  istovită  ca  să-1  mai  contrazică.  Plânse  până  adormi, 
ţinându-se  de  soţul  ei  şi  lăsându-1  s-o  consoleze. 

Se  simţea  în  siguranţă  şi  apărată.  Dumnezeule  mare,  nu  voia  să-i 
mai  dea  drumul  niciodată. 

Capitolul  9 


Fortuna  ştie  că  cel  mai  mult  o  dispreţuim  atunci  când  ne  dăruieşte  mai 
ales  lovituri. 

William  Shakespeare,  „Antoniu  şi  Cleopatra" 

Taylor  încă  nu  se  trezise.  Victoria  veni  s-o  caute  la  opt  şi 
jumătate.  Era  îngrijorată  şi-i  explică  grăbită  lui  Lucas  că  Taylor 
întârziase  la  micul  dejun. 

Era  cumva  bolnavă,  sau  uitase  că  se  înţeleseră  să  mănânce 
împreună  în  Salonul  Doamnelor,  cu  o  jumătate  de  oră  în  urmă? 

Lucas  nu-i  spuse  despre  bunica  lui  Taylor.  îşi  trezi  soţia,  apoi  o 
conduse  pe  Victoria  la  micul  dejun. 

Nu-i  era  foame,  aşa  că  mâncă  doar  o  singură  porţie  de  cârnaţi, 
peşte,  biscuiţi,  griş,  mere  coapte  cu  scorţişoară,  ochiuri  fierte  în  apă 
şi  cartofi.  Victoria  mâncă  un  singur  pesmet  şi  bău  un  pahar  cu  suc 
de  mere  proaspăt  stoarse. 

In  dimineaţa  aceea,  prietena  soţiei  lui  era  nervoasă.  Se  tot  uita 
îngrijorată  prin  sala  de  mese,  iar  Lucas  presupuse  că  era  alarmată 
din  cauza  celorlalţi  clienţi.  încercă  s-o  liniştească,  mai  întâi 
întrebând-o  despre  familia  ei. 

îşi  dădu  seama  de  greşeală  în  clipa  când  ochii  Victoriei  se 
înceţoşară.  Era  clar  c-o  tulbura  să  vorbească  despre  părinţii  şi 
prietenii  ei  de  la  Londra. 

Atunci,  Lucas  aduse  vorba  despre  viitorul  ei  la  Boston.  Victoria 
deveni  şi  mai  agitată. 

Cineva  de  la  altă  masă  râse  ascuţit.  Victoria  fu  cât  pe  ce  să  sară  de 
pe  scaun,  apoi  aruncă  o  privire  grăbită  peste  umăr,  încruntată 
teribil. 

—  S-a-ntâmplat  ceva?  întrebă  Lucas. 
înainte  ca  Victoria  să-i  răspundă,  Taylor  apăru  la  masă. 

Imediat,  Lucas  se  ridică  şi-i  trase  scaunul.  Taylor  îi  mulţumi  fără 
să-1  privească,  apoi  se  aşeză. 

Rămase  cu  privirea  în  jos,  dar  Lucas  îi  observă  roşeaţa  din  obraji. 
Se  vedea  clar  că  era  jenată.  Probabil  din  cauza  felului  cum  o  atinsese 
în  noaptea  trecută. 

Se  îmbrăcase  complet  în  negru.  Lui  Lucas  nu-i  plăcea  cum  îi 
stătea,  şi  nu-1  încânta  nici  ideea  că  nesocotise  intenţionat  dorinţa 
bunicii  ei  de  a  nu  ţine  doliu. 

Avea  părul  legat  la  spate,  într-o  pieptănătură  austeră,  care-i 
scotea  în  evidenţă  pielea  ireproşabilă  a  feţei. 

Lucas  îşi  dădu  seama  din  nou  cât  de  frumoasă  era,  şi  se  uită  prin 
jur,  ca  să  vadă  dacă  n-o  privea  niciun  alt  bărbat. 

Era  a  lui,  fir-ar  toţi  ai  dracului  să  fie,  şi  n-avea  de  gând  să  lase  pe 
nimeni  să  se  zgâiască  la  ea. 

îşi  dădu  seama  aproape  imediat  cât  de  ridicol  se  purta. 

Clătină  din  cap  şi  începu  să  dea  ordine. 

—  Taylor,  mănâncă  şi  tu  ceva.  Victoria,  spune-mi  ce  te  frământă. 
Soţia  lui  insistă  că  nu-i  era  foame.  Bău  un  pahar  de  lapte,  declară 

că  se  săturase  şi-şi  împături  şervetul. 

Nu  voia  nici  acum  să-1  privească.  Lucas  era  exasperat  de 
amândouă.  Se  hotărî  să  se  ocupe  mai  întâi  de  soţia  lui. 

Avea  să  afle  ce  o  supăra,  apoi  urma  să  vadă  şi  de  Victoria. 

Cu  această  hotărâre  în  minte,  acoperi  mâna  lui  Taylor  cu  a  lui. 
încet,  îi  porunci  să-1  privească. 

Taylor  nu  se  grăbi  să  îndeplinească  ordinul.  Lucas  aştepta  cu 
răbdare.  Când  în  sfârşit  o  văzu  privindu-1,  îi  spuse: 

—  N-ai  de  ce  să  te  simţi  stânjenită.  Azi-noapte  nu  s-a  întâmplat 
mare  lucru. 

Voia  să-i  amintească  şi  că  erau  căsătoriţi,  în  fond,  şi  câteva 
sărutări  şi  mângâieri  între  un  soţ  şi  o  soţie  nu  reprezentau  în  niciun 
caz  un  motiv  de  jenă. 

Nu  apucă  să-şi  prezinte  argumentele  logice.  Taylor  îl  privi 
neîncrezătoare,  apoi  spuse: 

—  Am  plâns  în  faţa  ta.  E  firesc  să  fiu  stingherită  şi  ruşinată, 
adăugă  ea  dând  din  cap,  în  timp  ce  se  înroşea  şi  mai  tare  la  faţă.  îţi 
promit  că  n-o  să  se  mai  întâmple.  De  obicei,  sunt  foarte  disciplinată. 

La  asta,  Lucas  nu  mai  ştiu  ce  să  spună.  Dădu  s-o  contrazică,  apoi 
se  răzgândi.  Observă  că  nici  Victoria  nu  se  mai  uita  prin  sala  de 
mese.  Era  complet  captivată  de  conversaţia  lor.  Mai  era  şi 
încruntată,  iar  ţinta  revoltei  ei  părea  să  fie  el. 

Vru  s-o  întrebe  ce  naiba  o  apucase.  Datorită  stării  ei  delicate, 
formulă  mai  blând  întrebarea. 

—  S-a  întâmplat  ceva? 

—  Ai  făcut-o  pe  Taylor  să  plângă? 

Lucas  oftă.  Se  purta  de  parcă  ar  fi  crezut  că-şi  insultase  soţia. 

—  Nu,  răspunse  el.  Din  alt  motiv  era  necăjită. 
O  lăsă  pe  Taylor  să  explice  despre  bunica  ei. 

—  Victoria,  ţi-ai  terminat  micul  dejun?  întrebă  Taylor,  încercând 
să  schimbe  subiectul. 

Victoria  nu  mai  era  atentă  la  prietena  ei.  Se  uita  numai  la  Lucas. 
Părea  să  încerce  să  ia  o  anumită  hotărâre,  şi  tocmai  când  Lucas  se 
pregătea  să  se  ridice  de  la  masă,  îi  ceru  să  rămână  pe  loc. 

—  Dacă  ţi-ai  cunoaşte  soţia  mai  bine,  ai  şti  că  nu  plânge 
niciodată,  domnule  Ross. 

—  Chiar  aşa? 

Victoria  dădu  din  cap.  Cu  vocea  tremurându-i  de  nervozitate, 
adăugă: 

—  Nici  nu  mănâncă  vreodată  la  micul  dejun,  întotdeauna  bea 
numai  un  pahar  de  lapte.  Nici  asta  nu  ştiai,  nu-i  aşa? 

Deşi  îi  venea  să  zâmbească,  Lucas  nu  îndrăzni. 
Victoria  era  furioasă  pentru  Taylor.  Se  vedea  clar  că  ştia  despre 
ea  mai  multe  decât  el. 

—  Când  era  la  unchiul  ei,  a  locuit  într-un  bordei  timp  de. . . 
Taylor  o  întrerupse.  Nu  voia  ca  Victoria  să-i  spună  lui  Lucas 

despre  antrenamentul  ei  pentru  viaţa  la  frontieră. 

Atunci,  ar  fi  luat-o  la  întrebări,  şi  nu  era  pregătită  să  răspundă  la 

niciuna  dintre  ele. 

—  Bancherii,  se  repezi  ea.  Avem  întâlnire  cu  domnul  Sherman  şi 
domnul  Summers,  la  ora  zece.  Birourile  lor  sunt  la  numai  două 
străzi  de-aici.  Cred  că  putem  merge  pe  jos  până  la  bancă,  nu-i  aşa, 
Lucas? 

Lucas  dădu  din  cap,  rămânând  însă  cu  privirea  la  Victoria. 

—  în  ce-a  locuit? 
Victoria  roşi. 

—  în  nimic.  Taylor,  aş  dori  să  discutăm  ceva  important,  dacă  ai 
câteva  minute. 

—  Da,  desigur,  fu  imediat  Taylor  de  acord,  uşurată  de 
schimbarea  subiectului. 

—  Nu  cred  că  pot  locui  la  Boston. 

După  ce  făcu  această  declaraţie,  Victoria  îşi  coborî  privirea  spre 
tăblia  mesei. 

—  Foarte  bine. 

Capul  Victoriei  se  ridică  brusc. 

—  Nu  te  superi? 

La  vederea  expresiei  ei  surprinse,  Taylor  zâmbi. 

—  Sigur  că  nu  mă  supăr.  Tu  ştii  mai  bine  decât  oricine  ce  poţi  şi 
ce  nu  poţi  să  faci,  Victoria. 

Prietena  ei  simţi  nevoia  să-i  explice. 

—  Am  început  deja  să  întâlnesc  vechi  cunoştinţe,  şopti  ea. 
Lucas  o  auzi.  I  se  părea  că  explicaţia  ei  avea  la  fel  de  mult  sens  ca 

jena  lui  Taylor  pentru  că  plânsese. 

—  Şi  e  vreo  problemă  dacă  întâlneşti  prieteni  vechi?  se  interesă 

el. 

—  Da,  răspunseră  Victoria  şi  Taylor  într-un  glas. 
Lucas  renunţă  la  orice  încercare  de  a  înţelege, 
îşi  aruncă  şervetul  pe  masă  şi  se  ridică. 

—  Dacă  mă  scuzaţi,  eu  mă  întorc  în  cameră.  Taylor,  să  te  schimbi 
înainte  de  a  merge  la  bancă. 

Nu-i  lăsă  timp  să-1  contrazică.  Se  întoarse  şi  ieşi  din  sala  de  mese. 

Imediat,  Victoria  o  întrebă: 

—  De  ce  eşti  îmbrăcată  în  negru? 

—  In  memoria  bunicii  mele,  răspunse  Taylor.  Azi-noapte,  am 
primit  o  cablogramă.  Doamna  a  murit  acum  patru  zile.  Unchiul 
Andrew  a  avut  nevoie  de  ceva  timp  ca  să  mă  găsească. 

încerca  să  vorbească  pe  un  ton  firesc,  dar  nu  prea  reuşea.  Când 
termină  de  explicat,  era  gata  să  izbucnească  iar  în  plâns. 

Victoria  nu  avea  niciun  motiv  să-şi  ţină  emoţiile  sub  control. 

Doamna  ar  fi  fost  indignată  de  conduita  ei,  îşi  spuse  Taylor,  când 
o  văzu  izbucnind  în  lacrimi. 

Dar,  cu  toată  indisciplina  ei,  Victoria  îi  era  foarte  loială,  iar 
Doamna  considera  că  loialitatea  era  a  doua  calitate  ca  importanţă  pe 
care  o  putea  avea  o  persoană. 

Se  situa  mult  mai  sus  pe  scara  ei  de  valori  decât  iubirea,  şi  doar 
cu  o  treaptă  sau  două  sub  cea  mai  mare  calitate  din  toate:  curajul. 

—  „Cuvintele  sincere  şi  simple  pătrund  cel  mai  bine  în  urechea 
durerii",  cită  Victoria  în  şoaptă,  ştergându-şi  lacrimile  cu  şervetul. 

—  William?  întrebă  Taylor,  deşi  ştia  prea  bine  cine  scrisese 
această  cugetare. 

—  Da,  răspunse  prietena  ei.  Şi  avea  dreptate.  Cuvintele  simple 
sunt  cele  mai  bune,  aşa  că  n-am  să-ţi  spun  decât  cât  de  rău  îmi  pare 
de  pierderea  ta.  Ştiu  că  Doamna  îţi  era  ca  o  mamă  şi  cred  că  ţi  se 
frânge  inima... 

Nu  mai  putu  continua.  Acum  plângea  de-a  binelea.  Taylor  nu  era 
deloc  stânjenită  de  scena  făcută  de  prietena  ei. 

Reacţia  Victoriei  o  făcea  să  se  simtă  efectiv  umilită.  Nici  cuvintele 
ei  de  consolare  nu  aveau  niciun  efect,  şi  fu  nevoită  să  respire  adânc 
de  câteva  ori  ca  să-şi  regăsească  autocontrolul. 

—  îmi  eşti  o  prietenă  foarte  bună,  şopti  ea,  după  ce  fu  convinsă  că 
n-avea  să  i  se  frângă  vocea.  Sunt  aşa  de  norocoasă  că  te-am  găsit. . .! 

—  Şi  eu  pe  tine,  replică  Victoria,  cu  vocea  înfundată  în  şervet. 
„Oricine  poate  ascunde  o  durere  în  afară  de  acela  care  o  are," 
adăugă  ea.  îmi  dau  seama  cât  te  doare. 

Taylor  nu-i  răspunse,  din  simplul  motiv  că  ar  fi  început  să 
plângă. 

N-ar  fi  îndrăznit  să  facă  de  râs  memoria  Doamnei  încălcând  o 
asemenea  regulă  cardinală  şi  plângând  în  public. 
Mai  degrabă  ar  fi  murit. 

—  „A  plânge  înseamnă  a  împuţina  adâncimea  durerii",  cită 
Victoria. 

Doamna  n-ar  fi  fost  de  acord  cu  acest  citat  din  Shakespeare,  îşi 
spuse  Taylor.  Se  hotărî  să  încerce  să  destindă  atmosfera. 

—  Şi  crezi  că,  pentru  că  William  al  tău  a  scris  acest  dictat,  nu  pot 
să  te  contrazic? 

Victoria  reuşi  să  zâmbească. 

—  Nu,  nu  poţi.  în  fond,  William  e  o  autoritate. 

—  Ştii  ce-am  să  fac? 

—  Ce? 

—  Am  să  mă  duc  până  la  cea  mai  apropiată  librărie  şi-am  să 
cumpăr  toate  operele  lui  William  Shakespeare.  Le-am  citit,  desigur, 
dar  nu  am  stat  să  memorez  totul  cuvânt  cu  cuvânt,  aşa  cum  ai  făcut 
tu.  într-o  lună,  două,  îţi  promit  că  am  să  ţi-1  pot  folosi  pe  William  în 
avantajul  meu,  ori  de  câte  ori  voi  dori  să-mi  dai  dreptate. 

Victoria  păru  încântată.  Evident,  nu  înţelesese  că  Taylor  o 
tachina. 

—  îţi  împrumut  cu  plăcere  exemplarele  mele,  spuse  ea  cu 
aprindere. 

Taylor  îi  mulţumi,  apoi  chemă  un  ospătar  şi  comandă  câte  un 
ceai  pentru  fiecare. 

Sala  de  mese  se  degajase  îndeajuns  ca  să  poată  discuta  în  linişte. 

—  Victoria,  dacă  nu  vrei  să  locuieşti  la  Boston  sau  în  apropiere, 
unde  ai  dori  să  te  duci? 

—  Cu  tine,  se  repezi  prietena  ei,  apoi  roşi.  Dacă  mă  primeşti,  se 
grăbi  ea  să  adauge.  Şi  dacă  nu  se  supără  domnul  Ross. 

—  Mi-ar  face  plăcere  compania  ta,  răspunse  Taylor,  apoi  se  opri 
să-şi  adune  gândurile. 

Victoria  îi  înţelese  greşit  ezitarea.  Umerii  i  se  prăbuşiră,  într-o 
postură  abătută. 

—  Dar  nu  crezi  că  e  o  idee  prea  bună.  înţeleg.  O  femeie 
însărcinată  ar  fi  o  povară  pentru  tine,  şi. . . 

Taylor  o  întrerupse. 

—  Lasă-mă  să  termin,  insistă  ea.  Mi-ar  plăcea  mai  mult  decât 
orice  pe  lume  să  te  iau  cu  mine.  Mi-ai  devenit  ca  o  rudă. 

—  Dar  e  totuşi  o  problemă? 

Dădu  din  cap.  Chelnerul  veni  cu  serviciul  de  ceai. 
Puse  ceainicul  înflorat  pe  masă,  apoi  farfurioarele  şi  ceştile,  după 
care  făcu  o  plecăciune  şi  se  retrase. 

înainte  de  a  continua,  Taylor  turnă  ceaiul. 

—  Nu  poţi  lua  o  hotărâre  până  nu  ştii  toate  faptele.  Trebuie  să 
înţelegi  unde  mă  duc,  şi  de  ce.  După  ce-am  să-ţi  explic. . . 

—  în  legătură  cu  copiii?  o  întrerupse  Victoria. 

—  Da.  Georganna  şi  Alexandra  sunt  fetele  surorii  mele  mai  mari. 
Acum  au  doi  ani  şi  jumătate.  Marian. . .  sora  mea,  a  murit  la  scurt 
timp  după  ce  s-au  stabilit  la  Boston.  Copiii  au  rămas  în  grija  tatălui 
lor,  George.  A  murit  şi  el,  acum  o  lună  şi  ceva.  N-a  lăsat  în  urmă 
nicio  rudă,  aşa  că  fetele  au  fost  luate  în  primire  de  doica  lor, 
doamna  Bartlesmith. 

—  „Când  vine  necazul,  nu  vine  ca  o  iscoadă  singuratică,  ci  în 
oştiri  întregi." 

Taylor  dădu  din  cap  a  încuviinţare.  Aici  Shakespeare  avea 
dreptate.  Necazurile  veneau  ca  armatele. 

—  Ai  să  le  duci  pe  cele  mici  înapoi  în  Anglia? 

—  Nu.  De  fapt,  vreau  să  le  duc  cât  mai  departe  posibil  de  Anglia. 
Sora  mea  se  temea  de  unchiul  nostru  Malcolm.  Şi  pe  bună  dreptate, 
adăugă  Taylor.  Nu  voia  ca  fetele  să  fie  în  apropierea  acelui  om  rău, 
şi  tocmai  de-asta  s-a  mutat  la  Boston.  Soţul  ei,  George,  era  din 
America,  şi  a  fost  întru  totul  de  acord  cu  hotărârea  ei. 

—  Ţi-e  frică  de  unchiul  tău?  vru  să  ştie  Victoria. 

Taylor  se  simţi  datoare  să  fie  complet  sinceră  cu  prietena  ei. 

—  Ar  fi  o  prostie  să  nu-mi  fie  frică  de  el.  E  un  om  foarte  rău. 

—  Le-ar  face  vreun  rău  copiilor? 

—  în  cele  din  urmă,  da,  le-ar  face. 

—  Cum? 
Clătină  din  cap. 

—  Nu  pot  vorbi  despre  Malcolm  fără  să-mi  vină  rău  de  la  stomac. 
Totuşi,  acum  că  au  murit  şi  George,  şi  Doamna,  problema  custodiei 
a  devenit  îngrijorătoare.  Unchiul  Malcolm  ar  cere  la  judecătorie  ca 
fetele  să  fie  date  în  îngrijirea  lui,  şi  mai  curând  l-aş  ucide  decât  să 
îngădui  aşa  ceva.  Micuţele  ar  fi  mai  în  siguranţă  până  şi  cu  Lucifer. 
Mă  rog  ca  Malcolm  să  fi  uitat  complet  de  ele.  Nu  l-am  informat 
despre  moartea  lui  George  şi,  întrucât  Doamna  n-a  lăsat  niciun  ban 
pentru  gemene,  sper  să  nu  ne  facă  necazuri.  Totuşi,  n-am  să  risc.  Va 
trebui  să  dispar,  Victoria.  Nu-ţi  dai  seama?  Până  cânt  fetele  vor  fi 
destul  de  mari  ca  să-şi  poartă  singure  de  grijă,  răspund  de  soarta 
lor.  Marian  m-a  protejat  atâţia  ani.  Acum  trebuie  să  le  protejez  şi  eu 
pe  fiicele  ei. 

—  Mă  tem  că  va  fi  foarte  dificil  să  dispăreţi,  remarcă  Victoria. 
Lumea  devine  din  ce  în  ce  mai  mică.  Acum  avem  telegraful,  şi 
vapoare  cu  aburi  care  pot  face  de  la  Londra  în  America  mai  puţin  de 
două  săptămâni.  Există  trenuri  care  fac  legătura  între  aproape  toate 
oraşele,  şi... 

—  M-am  gândit  la  toate  astea,  o  întrerupse  Taylor.  La  început,  m- 
am  gândit  să  ducem  fetele  într-un  oraş  îndepărtat,  dar  pe  urmă  m- 
am  răzgândit.  Există  un  loc  unde  Malcolm  n-o  să  le  caute  niciodată 
-  şi  anume,  la  frontieră.  Domnul  Ross  mi-a  spus  despre  un  oraş 
numit  Redemption.  A  spus  că  acolo  un  om  poate  merge  o  milă 
întreagă  fără  să  întâlnească  pe  altcineva.  Fetele  şi  cu  mine  am  putea 
dispărea  uşor. 

—  In  adâncul  inimii...  crezi  că  unchiul  tău  va  încerca  să  vă 
găsească? 

Taylor  dădu  din  cap. 

—  Nu  cred  că  e  o  teamă  nerezonabilă.  I-ar  plăcea  să-mi  facă  rău. 

E  un  om  pizmaş  şi  răzbunător.  Are  o  cicatrice  care-i  trece  peste 
ochiul  stâng.  Era  să-şi  piardă  vederea.  De  la  mine  o  are,  Victoria,  de 
când  aveam  zece  ani.  Nu-mi  pare  rău  decât  că  nu  l-am  orbit.  De 
fiecare  dată  când  se  uită  în  oglindă,  îşi  aminteşte  ce  i-am  făcut. . .  şi 
de  ce.  Va  încerca  să  mă  găsească,  ba  bine  că  nu.  Cred  că  numără 
zilele  până  când  va  putea  să  pună  mâna  pe  moştenire  şi  pe  moşii... 
şi  pe  mine. 

Victoria  se  înfioră.  începea  să  înţeleagă  şi  ceea  ce  Taylor  nu-i 
spunea.  Se  hotărî  să  încerce  pe  ocolite  să  afle  dacă  presupunerile  ei 
erau  corecte. 

—  Dacă  gemenele  erau  băieţi,  Marian  ar  fi  fost  tot  aşa  de 
obsedată  să  fugă? 

-Nu. 

Victoria  oftă. 

—  Malcolm  e  un  om  vanitos? 
-Da. 

Zâmbi. 

—  Foarte  bine.  Iar  cicatricea  aia  este  atât  de  urâtă  pe  cât  sper  eu 
că  e? 

-Da. 

—  Cu  atât  mai  bine. 
Taylor  dădu  din  cap. 
Spusese  destul. 

Deşi  gravidă,  Victoria  era  totuşi  foarte  inocentă,  după  părerea  ei. 
N-ar  fi  putut  înţelege  poftele  denaturate  ale  unor  oameni. 
Până  şi  Taylor  abia  putea  să  înţeleagă. 

Prietena  ei  ar  fi  fost  copleşită  şi  dezgustată  să  afle  tot  adevărul. 

—  Ce  ironie,  comentă  ea  în  continuare.  Cel  mai  mare  vis  al  meu 
era  să  vin  într-o  bună  zi  să  trăiesc  în  sălbăticie.  Unchiul  Andrew  îmi 
împărtăşea  gândurile.  De  fiecare  dată  când  îl  vizitam,  îmi  citea  câte 
ceva  nou,  ca  să  mă  înveţe.  Credea  în  visul  meu  şi  voia  să  fiu 
pregătită.  Cred  că  era  un  joc,  pentru  noi. 

—  Ca  atunci  când  a  construit  bordeiul  şi  te-a  pus  să  locuieşti  în 

el? 

—  Da,  zâmbi  Taylor.  Servitorii  lui  mă  credeau  la  fel  de  ciudată  ca 
el.  Nu  conta.  Era  doar  un  joc. 

—  Ştii  ce  cred  eu?  în  inima  ta,  ai  ştiut  întotdeauna  că  vei  veni  să 
locuieşti  în  sălbăticia  din  America.  Gemenele  ţi-au  complicat 
planurile,  şi  de  aceea  te-ai  gândit  la  un  oraş  mai  mic,  undeva  în  vest. 

—  Da,  m-am  gândit  că  până  la  urmă  voi  ajunge  în  munţi.  De 
când  am  citit  prima  povestire  despre  Daniel  Boone,  am  fost. . . 

—  Intrigată? 

—  Da,  intrigată. 

—  Voi  face  tot  ce  pot  ca  să  te  ajut,  îi  jură  Victoria.  Spune-mi  un 
lucru,  te  rog.  Ce  părere  are  Lucas  despre. . . 

—  Nu  ştie  nimic  despre  Malcolm  sau  despre  copii,  şi  trebuie  să- 
mi  promiţi  că  nu-i  vei  spune  o  vorbă. 

—  Pentru  numele  lui  Dumnezeu,  Taylor!  Gândeşte-te  bine.  Nu 
crezi  că  va  observa  dacă  te  muţi  la  Redemption? 

Taylor  râse. 

—  Sigur  c-o  să  observe,  dar  atunci  va  fi  prea  târziu.  Dacă-mi  află 
acum  planurile,  va  încerca  să  mă  oprească.  Nu  crede  că  pot 
supravieţui  în  sălbăticie.  Crede  că  ar  trebui  să  mă  concentrez  asupra 
rochiilor  pe  care  le  voi  purta  la  petrecerile  din  Boston.  Iţi  poţi 
imagina  ceva  mai  ridicol? 

Victoria  zâmbi.  Acum,  că  o  cunoştea  pe  Taylor  mai  bine,  era  într- 
adevăr  comic  să  creadă  că  şi-ar  fi  irosit  zilele  cu  frivolităţi. 

—  Vreau  să  dispar  şi  eu  împreună  cu  tine.  Ascultă-mă  până  la 
capăt,  înainte  să  mă  previi.  Sunt  tânără,  puternică  şi  destul  de 
inteligentă.  Am  să  mă  descurc  de  minune  în  sălbăticie. 

—  Şi  copilul?  Nu  te-ai  gândit  cum  ar  fi  să  naşti  într-un  bordei? 

—  Au  mai  născut  şi  alte  femei  în  bordeie. 

—  Va  trebui  să  discutăm  pe  îndelete,  spuse  Taylor.  Poate-ar  fi 
mai  bine  să  vii  la  mine  după  ce  naşti.  Fără  îndoială,  ar  fi  mai  sigur. 

Victoria  îşi  împreună  mâinile. 

—  Deci  eşti  de  acord  ca,  acum  sau  mai  târziu,  să  mă  mut  la 

Redemption? 

—  Ai  idee  în  ce  te  bagi? 

—  Da. 

Taylor  oftă.  Apoi  dădu  din  cap. 

—  Cred  că  ar  trebui  să  ţinem  un  toast. 

Ridică  ceaşca  de  ceai,  o  aşteptă  pe  Victoria  să-i  imite  gestul,  apoi 
şopti: 

—  Pentru  sălbăticie  şi  noua  noastră  viaţă, 
îşi  ciocniră  ceştile. 

—  Şi  pentru  libertate,  adăugă  Victoria. 

—  Taylor,  o  să  întârziem,  se  auzi  glasul  lui  Lucas. 

Taylor  fusese  atât  de  absorbită,  încât  nu  observase  că  soţul  ei 
revenise  în  sala  de  mese. 

Nu  părea  prea  mulţumit.  Taylor  zâmbi  forţat,  încercând  să-1 
îmbuneze. 

—  Mai  avem  timp  destul. 

—  Vreau  să  terminăm  mai  repede,  replică  el. 

O  luă  de  braţ  şi  o  ridică  în  picioare  aproape  cu  forţa. 

—  N-ar  trebui  să  dureze  prea  mult,  nu-i  aşa?  La  amiază,  am 
întâlnire  cu  un  prieten.  N-aş  vrea  s-o  contramandez.  Are  un  armăsar 
sănătos  de  vânzare. 

—  Discuţia  n-ar  trebui  să  dureze  mai  mult  de  o  oră,  răspunse 
Taylor.  Victoria,  imediat  ce  termin  cu  bancherii,  am  să  vin  în  camera 
ta.  Poate  ieşim  la  cumpărături,  după-amiază.  Vii  şi  tu  cu  noi, 
domnule  Ross? 

Lucas  le  urma  pe  coridor. 

Gândul  de  a  face  cumpărături  cu  ele  îi  smulse  o  strâmbătură. 

—  Am  o  întâlnire,  îi  reaminti  el. 

—  Toată  după-amiaza? 

—  Şi  aproape  toată  seara.  Ferma  e  în  afara  oraşului.  Voi  face  vreo 
două  ore  până  acolo.  N-am  să  mă  întorc  la  hotel  înainte  de  opt. 

—  Domnule  Ross,  de  ce  eşti  aşa  de  arţăgos? 

—  Nu  suport  să  fiu  lăsat  să  aştept. 

—  Nici  eu,  replică  ea,  cu  o  voce  de  o  veselie  scrâşnită. 

—  Nu  cred  că  se  cuvine  să  mergem  la  cumpărături,  Taylor, 
interveni  Victoria.  Eşti  în  doliu. 

—  N-are  voie  să  ţină  doliu,  anunţă  Lucas.  Aşa  i-a  promis  bunicii 

ei. 

—  Am  să  găsesc  o  biserică  şi  voi  aprinde  o  luminare  pentru  ea, 
spuse  Taylor. 

—  Sunt  sigură  c-o  să-i  placă,  fu  Victoria  de  acord. 

Taylor  nu  avea  chef  de  târguieli,  dar  trebuia  să  cumpere  o 
mulţime  de  lucruri  pentru  fete.  Singurul  lucru  pe  care  dorea  cu 
adevărat  să-1  facă  era  să  le  vadă. 

Desigur,  timpul  era  o  problemă,  şi  ştia  că  trebuia  să  le  termine  pe 
toate  cât  mai  repede  posibil. 

întrucât  Lucas  îşi  făcuse  planuri  pentru  după-amiază  şi  prima 
parte  a  serii,  Taylor  se  hotărî  să  se  ducă  în  vizită  la  gemene.  Lucas  n- 
avea  să  afle  că  ieşise  din  hotel. 

Şi  nu  era  nevoie  nici  să  se  grăbească,  îşi  dădu  ea  seama,  zâmbind 
nerăbdătoare.  Dacă  norocul  rămânea  de  partea  ei,  o  putea  chiar 
convinge  pe  doamna  Bartlesmith  să  vină  cu  ea  şi  cu  gemenele.  Era 
foarte  improbabil,  dar  merita  să  încerce. 

Nu  intenţiona  să-i  spună  nimic  concret  doicii  până  nu  porneau  la 
drum.  Cu  cât  ştiau  mai  puţini  oameni  despre  adevărata  ei 
destinaţie,  cu  atât  mai  bine.  Putea  face  chiar  o  aluzie  că  se  îndreptau 
spre  Texas. 

Pe  palierul  etajului  lor,  Victoria  se  întoarse  într-o  direcţie,  iar 
Taylor  şi  Lucas  porniră  pe  culoarul  opus.  Lui  Taylor  îi  era  imposibil 
să  ţină  pasul  cu  soţul  ei  fără  să  fugă,  şi  nu  voia  să  alerge  printr-un 
hotel  atât  de  elegant. 

—  Te  rog,  mergi  mai  încet,  sau  dă-mi  drumul  şi  am  să  vin  în 
urma  ta. 

Lucas  îi  eliberă  mâna  imediat.  Se  duse  înainte,  descuie  uşa  şi  o 
aşteptă. 

—  Ai  auzit  vreodată  expresia  „greoi  ca  melasa"?  întrebă  el. 

Taylor  intră  în  dormitor  înainte  de  a  răspunde: 

—  Nu. 

—  Ţi  se  aplică. 

Ignorându-i  împunsătura,  Taylor  intră  în  alcovul  din  dormitor,  să 
caute  hârtiile  pe  care  voia  să  le  ducă  la  bancă.  Făcuse  o  listă 
considerabilă  a  întrebărilor  pe  care  le  avea  de  pus  şi  nu  dorea  să  uite 
niciuna.  Trebuia  să  aranjeze  totul  înainte  de  a  dispărea...  şi  înainte 
ca  Lucas  să  se  întoarcă  în  munţii  lui. 

Adună  hârtiile,  le  împături  şi  porni  să-şi  caute  mănuşile.  Lucas  îi 
tăie  calea. 

—  Am  vorbit  serios,  Taylor.  Vreau  să-ţi  schimbi  rochia  asta 
oribilă. 

—  E  o  ţinută  potrivită. 

—  I-ai  dat  bunicii  tale  cuvântul  tău,  insistă  el. 

Se  duse  la  dulap  şi  deschise  uşile,  începând  să  caute  printre 
haine,  până  alese  o  rochie  pe  care  o  luă  cu  umeraş  cu  tot  şi  se 
întoarse  spre  Taylor. 

—  Poftim,  pune-ţi-o  pe  asta.  Şi  grăbeşte-te,  o  să  întârziem. 

Când  văzu  rochia  pe  care  i-o  alesese,  Taylor  aproape  că  izbucni 
în  râs. 

—  Roşie?  Vrei  să  port  o  rochie  roşie? 

—  O  să  meargă. 

La  asta,  râse  de-a  binelea. 

—  E  o  rochie  de  seară,  domnule,  şi  nu  se  potriveşte  deloc. 

—  Mie-mi  place,  insistă  el.  Şi  bunicii  tale  i-ar  fi  plăcut. 

Venea  spre  ea  cu  rochia  în  mână.  îşi  ieşise  din  minţi  dacă-şi 
închipuia  că  avea  să  îmbrace  o  rochie  de  seară  din  catifea  roşie  la 
întâlnirea  cu  bancherii. 

—  Nu-mi  vine  bine,  minţi  Taylor. 

—  Ai  s-o  porţi,  repetă  el. 

—  Doamna  n-ar  aproba. 

îşi  încrucişă  braţele  pe  piept  şi-1  privi  sfidător.  N-avea  de  gând  să 
cedeze,  şi  cu  asta,  basta. 

Văzându-i  fălcile  încleştate  îndărătnic,  conchise  că  nici  el  nu  era 
dispus  să  se  lase.  Se  părea  că  ajunseseră  într-un  impas.  în  sfârşit, 
Lucas  spuse: 

—  Sunt  sigur  că  Doamna  ar  fi  de  acord.  în  cer  se  poartă  culori 
vesele,  Taylor,  fără  îndoială.  Şi  acum,  pune-ţi-o.  O  să  întârziem. 

Taylor  se  simţea  copleşită  de  ceea  ce-i  spusese.  Lucas  era  absolut 
absurd.  Şi  minunat.  „în  cer  se  poartă  culori  vesele..." 

Fără  îndoială,  era  cel  mai  frumos  lucru  pe  care  i  l-ar  fi  putut 
spune.  Credea  cu  adevărat  că  Doamna  ajunsese  în  cer. 

—  Lucas  Ross,  eşti  un  om  foarte  fermecător.  Ştiai  că  Doamna  te-a 
numit  „Făt-Frumosul"  meu,  prima  dată  când  a  vorbit  despre  tine? 

începea  să-1  exaspereze.  Ce  aiureli  vorbea!  Vocea  ei  devenise 
blândă  şi  caldă  ca  o  briză  de  vară.  Nu  putea  să  înţeleagă  ce  anume 
cauzase  acea  transformare  neaşteptată,  dar  era  hotărât  s-o 
lămurească  în  legătură  cu  farmecele. 

—  Taylor,  nu  sunt  nici  „făt",  nici  „frumos".  Mă  port  ca  un 
gentleman  doar  ca  să-ţi  fie  ţie  mai  uşor.  Şi  mi-e  greu  al  naibii, 
adăugă  el.  Pe  toţi  sfinţii,  nu  ştiu  cât  am  să  mai  pot  continua  cu 
prefăcătoria  asta. 

Nu-1  credea. 

—  Zău?  Rogu-te,  spune-mi,  ce-ai  face  acum,  în  clipa  asta,  dacă  nu 
te-ai  purta  ca  un  gentleman? 

—  Vrei  să-ţi  spun  ce-aş  dori  cu  adevărat  să  fac? 
-Da. 

Lucas  zâmbi  ştrengăreşte. 

—  Te-aş  dezbrăca  în  pielea  goală. 

Deveni  roşie  la  faţă  ca  rochia,  făcându-1  să  râdă. 

—  Ai  vrut  să  fiu  sincer,  nu? 

—  Da,  desigur. . . 

O  tulburase  atât  de  tare,  încât  nu  mai  putea  gândi  limpede. 

—  Am  să-mi  pun  rochia,  se  bâlbâi  ea.  Cu  un  mantou  pe 
deasupra. 

Unul  negru,  adăugă  în  gând,  care  s-o  acopere  până  la  glezne.  îi 

smulse  rochia  din  mâini  şi  se  întoarse  spre  alcov  ca  să  se  schimbe. 

—  E  îngrozitor  de  decoltată,  remarcă  ea.  Parcă  mi  s-ar  revărsa 
pieptul  din  corsaj. 

Imediat,  Lucas  întinse  mâna  peste  umărul  ei  şi-i  smulse  rochia 
înapoi. 

Până  la  urmă,  Taylor  îşi  puse  o  bluză  albă  şi  o  fustă  bleumarin. 
Când  în  sfârşit  îşi  legă  o  panglică  viu  colorată  în  păr,  Lucas  se 
plimba  nervos  prin  cameră. 

Totuşi,  ajunseră  cu  cinci  minute  mai  devreme.  Lucas  se  grăbi  să 
precizeze  că  ar  fi  întârziat  dacă  el  nu  insista  să  ia  o  trăsură. 

Domnul  Harry  Sherman  îi  întâmpină  în  uşa  băncii  şi-i  conduse  în 
biroul  preşedintelui,  unde-i  aştepta  domnul  Peter  Summers. 
Sherman  era  mai  vârstnic. 

în  Anglia,  îi  fusese  ani  de  zile  consilier  financiar  şi  sfătuitor 
Doamnei.  Avea  aproape  şaizeci  de  ani,  dar  cu  cinci  ani  în  urmă,  la 
doar  o  lună  după  ce  soţia  îi  murise  de  boală,  anunţase  că  pleca  din 
Anglia. 

îşi  dorea  o  aventură  şi  se  oferise  să  ajute  la  deschiderea  sucursalei 
din  Boston  a  băncii.  Doamna  fusese  uluită,  căci  îl  credea  pe  Harry 
un  om  fixat  în  obiceiurile  lui.  Dar  îi  sprijinise  decizia  şi  chiar  îl 
ajutase  să  se  stabilească  peste  ocean,  depunând  o  sumă  mare  la 
sucursala  americană.  Rămăseseră  prieteni,  scriindu-şi  la  fiecare 
două  săptămâni. 

Doamna  spusese  întotdeauna  că  Sherman  avea  minte  de  afaceri, 
iar  Summers,  charismă.  Avusese  cu  siguranţă  dreptate,  îşi  spuse 
Taylor  zâmbind,  în  timp  ce  Peter  Summers  o  cotropea  cu 
complimente. 

Era  alunecos  ca  uleiul  şi  sincer  ca  un  fante  dulce  la  vorbă.  O 
asigură  că  se  cunoscuseră,  deşi  Taylor  nu-şi  amintea,  spunându-i  că 
fusese  foarte  mică  şi  tot  timpul  se  ţinea  de  fustele  bunicii  sale. 

—  Aveaţi  un  comportament  foarte  amuzant,  îi  spuse  el,  şi  cam 
ciudat.  Era  acolo  şi  unchiul  dumneavoastră  Malcolm,  dar  de  fiecare 

dată  când  ieşea  din  bibliotecă,  vă  desprindeaţi  de  fustele  bunicii  şi 
începeaţi  să  faceţi  tot  felul  de  pozne.  Bunica  dumneavoastră  era 
foarte  indulgentă.  Vă  lăsa  frâu  liber.  Scotoceaţi  prin  birou,  în  căutare 
de  comori,  cred,  dar  imediat  ce  unchiul  dumneavoastră  revenea  în 
birou,  vă  repezeaţi  iar  drept  la  fustele  bunicii.  S-a  întâmplat  de  mai 
multe  ori,  căci  unchiul  dumneavoastră  tot  pleca  şi  revenea.  Cred  că 
se  ducea  să  bea  whisky,  în  hol. 

—  Tot  ce  se  poate,  răspunse  Taylor.  Doamna  n-ar  fi  îngăduit  să 
bea  nimeni  spirtoase  în  compania  ei. 

Bancherul  continua  să-şi  amintească  întâmplări  hazlii,  toate 
implicând  comportamentul  lui  Taylor  în  compania  unchiului  ei 
Malcolm. 

Amintirile  n-o  făceau  să  zâmbească,  iar  Lucas  se  întreba  peste  cât 
timp  avea  să-şi  dea  seama  Sherman  că  Taylor  nu  găsea  nimic 
amuzant  la  unchiul  ei.  Ceea  ce-1  surprindea  era  că  încă  se  mai  temea 
de  el.  Felul  cum  îşi  încleşta  mâinile,  împreună  cu  expresia  din  ochii 
ei,  arătau  că  teama  i  se  învecina  cu  teroarea. 

Tocmai  se  pregătea  să  schimbe  subiectul,  când  Summers  termină 
cu  amintirile  şi  o  întrebă  pe  Taylor  cum  fusese  călătoria. 

Sherman  participă  şi  el  la  conversaţie,  iar  Lucas  stătu  în  spatele 
soţiei  sale,  pe  când  cei  doi  domni  continuau  să-i  dea  atenţie. 

Erau  destul  de  inofensivi,  dar  nu-i  plăcea  totuşi  felul  cum  se  uita 
la  ea  cel  mai  tânăr. 

Harry  Sherman  aşteptă  ca  Taylor  să  se  angajeze  din  nou  în 
conversaţie  cu  colegul  lui,  apoi  îl  chemă  pe  Lucas  în  fundul 
încăperii.  Cu  glas  scăzut,  îl  întrebă  dacă  Taylor  aflase  despre 
moartea  bunicii  ei. 

—  Unchiul  ei  Andrew  a  trimis  o  cablogramă,  îi  răspunse  Lucas. 
Sherman  păru  uşurat. 

—  N-aş  fi  vrut  să  primească  vestea  de  la  mine.  Erau  foarte 
apropiate,  ca  o  mamă  şi  o  fiică.  Şi  mie  mi-e  greu.  O  să-mi  fie  dor  de 
ea. 

Taylor  tocmai  se  aşeza,  când  Sherman  îl  întrebă  pe  Lucas  dacă  se 
simţea  în  stare  să  discute  toate  detaliile  testamentului. 

—  Bunica  ei  a  făcut  câteva  schimbări,  şi  nu  cred  că  Taylor  e  la 
curent  cu  toate  implicaţiile.  Termenii  vor  cauza  destulă  agitaţie  în 
familie.  Reţineţi-mi  cuvintele,  vor  fi  probleme. 

O  oră  mai  târziu,  după  ce  fuseseră  explicate  toate  condiţiile, 
Taylor  simţea  că-i  venea  rău  de  la  stomac. 

Lucas  se  temea  să  nu  leşine.  Faţa-i  devenise  la  fel  de  albă  ca 
mănuşile.  Sherman  plecase  deja  să  caute  martori  pentru  documente. 
Taylor  trebuia  să  le  semneze,  iar  Sherman,  văzându-i  schimbarea  de 
spirit,  îi  aduse  un  pahar  cu  apă. 

Lucas  se  aşeză  lângă  Taylor. 

Aşteptă  să  rămână  singuri,  apoi  o  luă  de  mână. 

—  Ai  să-ţi  revii? 

Taylor  nu-i  răspunse.  îşi  privea  mâinile  şi  părea  pierdută  în 
gânduri. 

O  strânse  de  mână  ca  să-i  atragă  atenţia  şi,  când  nici  astfel  nu 
obţinu  nicio  reacţie,  o  luă  de  bărbie,  silind-o  cu  blândeţe  să-1 
privească. 

Avea  lacrimi  în  ochi.  Tremura.  Taylor  nu-şi  înfrunta  durerea,  ci 
teama.  în  ochii  ei  se  citea  adevărul. 

Era  îngrozită,  iar  Lucas  se  hotărî  să  afle  de  ce. 

—  O,  Lucas,  ce-a  făcut  Doamna?  întrebă  ea,  strângându-i  cu 
putere  mâna. 

întrebarea  ei  îl  luă  pe  nepregătite. 

—  Eşti  tulburată  fiindcă  a  lăsat  atâţia  bani  pentru  acţiuni  de 
caritate,  Taylor? 

îşi  răspunse  singur  la  întrebare,  înaintea  ei. 

—  Nu,  în  niciun  caz.  Probabil  că  tu  i-ai  sugerat  să-şi  împartă  aşa 
averea.  îţi  vor  reveni  totuşi  destui  bani.  Nu  te  aşteptai? 

—  N-ar  fi  trebuie  s-o  facă.  Nu-ţi  dai  seama?  Acum  unchiul  meu 
va  veni  după  mine.  N-o  să  aibă  de  ales.  Va  face  orice  ca  să  pună 
mâna  pe  bani. 

îi  strângea  mâna  mai-mai  să  i-o  strivească.  Devenea  tot  mai 
agitată,  iar  Lucas  habar  nu  avea  ce  să-i  spună  ca  s-o  calmeze. 

Trebuia  să-i  explice  în  ce  consta  pericolul,  înainte  ca  el  să  caute  o 
soluţie. 

Taylor  îşi  coborî  iar  privirea.  Ştia  că  trebuia  să-şi  stăpânească 
emoţiile.  Probabil  Lucas  credea  că-şi  ieşise  din  minţi. 

—  Mi-am  mai  revenit,  minţi  ea. 

îl  privi,  reuşind  să  zâmbească  vag. 
Lucas  era  încruntat  de  îngrijorare. 

—  îmi  pare  rău,  izbucni  ea.  N-am  vrut  să  mă  pierd  aşa  cu  firea. 
Dar  a  fost  o  surpriză  atât  de  mare. . .  Acum  mi-e  bine,  serios. 

N-o  crezu  nicio  clipă. 

—  Te-ai  întrebat:  „Ce-am  să  fac?"  Acum  eşti  măritată,  Taylor. 
întrebarea  care  se  pune  este:  „Ce-o  să  facem?"  Ai  înţeles? 

Vorbea  pe  un  ton  ursuz  şi  părea  furios.  Iar  se  purta  ca  un  Făt- 
Frumos  cu  o  vrăjitoare. 

Făt-Frumosul  ei,  Doamne,  ce-i  făcuse?  Merita  ceva  mai  bun.  N-ar 
fi  trebuit  să  fie  înşeuat  cu  o  căsnicie  pe  care  n-o  dorea  şi  cu  nişte 
rude  ca  Malcolm. 

Lucas  îi  strânse  iar  mâna,  iar  Taylor  îşi  dădu  seama  că  aştepta 
răspunsul. 

Dădu  din  cap,  doar  ca  să-1  împace. 

—  Da,  am  înţeles.  întrebarea  ar  trebui  să  fie:  „Ce-o  să  facem?" 
Lucas  mormăi.  Probabil  asta  însemna  că  era  satisfăcut. 

—  Eşti  un  om  foarte  fermecător,  Lucas  Ross,  chiar  şi  când  scoţi 
sunetele  astea  obscene  din  gâtlej. 

Clătină  din  cap,  privind-o.  N-avea  s-o  lase  să  schimbe  subiectul. 

—  Spune-mi  în  legătură  cu  ce  te  întrebai  ce  să  facem.  Nu  te  pot 
ajuta  până  nu  ştiu  care  e  problema. 

—  Da,  desigur. 

Lucas  aşteptă  un  minut  încheiat,  până-şi  dădu  seama  că  n-avea  să 
mai  scoată  o  vorbă. 

Se  hotărî  să-i  smulgă  cuvintele  cu  cleştele. 

—  Ai  spus  că  va  veni  după  tine,  să  ia  banii.  Te  refereai  la  unchiul 
tău  Malcolm,  aşa  e? 

Privindu-1,  Taylor  dădu  încet  din  cap. 

—  Acum,  că  eşti  măritată,  nu  se  mai  poate  atinge  de  moştenirea 

ta. 

—  Ştiu  asta. 

încercă  să  se  ridice.  Lucas  o  opri,  ţinând-o  de  braţ. 

—  Mai  încet,  ordonă  el.  Spune-mi  de  ce  eşti  supărată. 

Fu  scutită  de  a-i  răspunde,  căci  tocmai  atunci  reveniră  Summers 
şi  Sherman. 

Sherman  îi  dădu  un  pahar  de  apă.  Lucas  fu  nevoit  să-i  elibereze 
mâna,  iar  Taylor  profită  de  ocazie  şi  se  ridică.  Sorbi  din  apă,  îi 
înapoie  paharul  banchetului  cu  un  cuvânt  de  mulţumire,  apoi 
traversă  biroul  şi  se  opri  lângă  fereastră. 

îşi  încrucişă  braţele  pe  talie,  cu  privirea  la  pietonii  care  treceau 
grăbiţi  pe  stradă.  Summers  se  aşeză  la  birou,  întorcându-se  în  scaun 
spre  clienta  sa. 

—  Draga  mea,  va  trebui  să  semnezi  câteva  hârtii  ca  să  ai  acces  la 
fonduri. 

Taylor  se  întoarse. 

—  Şi  ce  se  întâmplă  dacă  refuz  să  semnez? 

Bancherul  crezu  că  glumea.  Ideea  că  cineva  ar  fi  refuzat  de 
bunăvoie  orice  sumă  de  bani  îl  făcea  să  zâmbească. 

—  N-ar  conta  dacă  semnezi  sau  nu.  De  fapt,  nu  e  decât  o 
formalitate,  pentru  evidenţele  băncii.  Banii  vor  rămâne  în  cont, 
aducându-ţi  o  sumă  frumoasă  din  dobânzi,  dacă  te  hotărăşti  să  nu-i 
cheltuieşti  acum. 

—  Vă  rog  să-mi  mai  spuneţi  o  dată  detaliile.  Cum  anume  sunt 
împărţiţi  banii? 

—  Două  treimi  din  avere  se  va  duce  la  acţiunile  de  caritate,  după 
cum  ţi-am  explicat,  repetă  Summers. 

Nervoasă,  Taylor  îşi  dădu  părul  pe  spate. 

—  Da,  da,  la  caritate.  Ştiam  despre  operele  de  caritate,  dar 

182 


unchiul  Malcolm...  Aţi  spus  că  nu  va  primi  restul.  Nu  înţeleg, 
înseamnă  că  Doamna  nu  i-a  lăsat  fiului  ei  nimic? 

—  S-o  luăm  pas  cu  pas,  propuse  Sherman,  încercând  s-o  calmeze. 
Treimea  rămasă  după  donaţii  reprezintă  o  sumă  apreciabilă,  draga 
mea.  Unchiul  tău  Andrew  va  primi  o  alocaţie  frumoasă  şi  dreptul 
de  proprietate  asupra  moşiei  din  Scoţia.  Restul  se  împarte  între  tine 
şi  copii. 

Taylor  închise  ochii. 

—  Doamna  a  spus  doar  „copii",  sau  a  precizat  ceva  mai  concret? 

—  A  precizat  foarte  concret.  Georgiana  şi  Alexandra  Henson 
primesc  o  treime. 

Se  întoarse  spre  Lucas. 

—  Sunt  strănepoatele  gemene  ale  lui  Lady  Esther. 

—  Testamentul  a  fost  citit  la  Londra?  întrebă  Taylor. 

—  Lectura  este  programată  pentru  marţi,  îi  răspunse  Summers. 

—  Mâine,  spuse  şi  Sherman  în  acelaşi  timp. 

—  Doamna  nu  i-a  lăsat  nimic  fiului  ei  şi  familiei  lui? 

—  Ba  da,  replică  Sherman.  Dar  e  o  sumă  de  nimic. 

—  Nu  tocmai,  îl  contrazise  Sherman.  Malcolm  va  primi  un  mic 
stipendiu  lunar.  Nu  e  mult,  dar  dacă  adoptă  un  stil  de  viaţă  frugal, 
ar  trebui  să-i  ajungă  de  minune.  Lady  Esther  i-a  lăsat  soţiei  lui 
Malcolm  exact  o  sută  de  lire  sterline.  A  spus  că  echivalează  cu 
greutatea  pe  care  a  pus-o  pe  ea  nora  ei  de  când  s-a  măritat.  Doamna 
avea  un  simţ  al  umorului  cam  ciudat,  adăugă  el. 

Se  întoarse  spre  Lucas,  explicându-i: 

—  Lady  Esther  nu  prea  ţinea  la  Loreen.  Spunea  că  era  o 
cusurgioaică. 

—  Şi  Jane?  întrebă  Taylor.  Ei  i-a  lăsat  ceva  totuşi? 

—  Aceeaşi  sumă  ca  mamei  sale,  răspunse  Sherman.  Exact  o  sută 
de  lire  sterline  şi  niciun  şiling  mai  mult. 

Taylor  clătină  din  cap.  Viitorul  o  îngrozea. 

—  Când  Malcolm  va  afla  ce-a  făcut  mama  lui,  mugetul  lui  o  să  se- 
audă  până  peste  ocean.  O  să  fie  revoltat. 

Sherman,  care-1  cunoştea  pe  Malcolm  mai  bine  decât  Summers, 
dădu  din  cap. 

—  Va  încerca  să  creeze  probleme,  nici  vorbă.  Am  prevenit-o  pe 
bunica  ta,  dar  n-a  vrut  să  asculte.  Le-a  spus  avocaţilor  ei  să  se 
asigure  că  testamentul  e  inatacabil. 

—  Şi  pământurile  lui  Malcolm?  se  interesă  Taylor. 

—  După  cum  probabil  ştii,  a  ipotecat  deja  proprietatea.  Bunica  ta 
a  alocat  destui  bani  ca  să  acopere  toate  datoriile  considerabile  ale 
fiului  ei.  Totalul  depăşeşte  cincizeci  de  mii  de  lire  sterline. 

Lucas  păru  să  fie  singurul  uimit  de  acea  cifră.  Cum  putea  un  om 
să  le  datoreze  altora  atât  de  mult?  Ce  cumpărase  pe  credit? 
Involuntar,  Taylor  îi  răspunse  la  întrebare,  precizând: 

—  N-o  să  se  lase  de  jucat. 

—  Bunica  ta  îi  cunoştea  prea  bine  viciul.  S-a  hotărât  să-i  ofere  o 
ultimă  şansă  pentru  un  nou  început.  Dacă  adună  iar  datorii,  va 
trebui  să  găsească  altă  metodă  să  le  achite.  Averea  mamei  lui  nu-1  va 
mai  scoate  la  liman. 

—  A,  o  să  găsească  el  altă  cale,  şopti  Taylor.  Unchiul  poate  fi 
foarte  inventiv. 

—  Ei,  ei,  nu  chema  necazul,  o  sfătui  Summers. 
Umerii  lui  Taylor  căzură. 

—  Ştiu  la  ce  te  gândeşti,  draga  mea,  îi  spuse  Sherman.  N-o  să 
reziste  nicio  lună  fără  să-ncerce  să  cerşească  sau  să  împrumute  de  la 
tine. 

Se  întoarse  spre  Summers,  explicându-i: 

—  Malcolm  e  un  om  al  exceselor.  N-o  să  se  astâmpere  cu  una,  cu 
două. 

—  O  să  vină  după  mine. 

în  timp  ce  rostea  aceste  cuvinte,  Taylor  îl  privi  pe  Lucas.  Părea  pe 
jumătate  adormit.  Stătea  cu  picioarele  întinse  înainte,  mâinile 
rezemate  pe  braţele  fotoliului  şi  ochii  întredeschişi. 

—  N-o  să  conteze,  insistă  Summers.  Chiar  dacă  ai  vrea  să-i  dai  o 
parte  din  moştenire,  nu  poţi.  Bunica  ta  a  precizat  foarte  clar:  tot  ce 

nu  cheltuieşti,  va  rămâne  în  cont  pentru  copii. 

—  Şi  dacă  mor? 

Lucas  se  burzului  imediat: 

—  N-ai  să  mori! 

—  Dar  dacă  aş  muri?  îl  întrebă  ea  pe  Harry  Sherman. 

—  Malcolm  n-ar  primi  banii  nici  atunci.  Singurul  care  are  de 
câştigat  e  soţul  tău. 

Făcu  o  pauză,  zâmbind. 

—  Din  felul  categoric  cum  ţi-a  vorbit,  nu  pot  decât  să  presupun 
că  va  face  tot  ce  trebuie  ca  să  ai  o  viaţă  lungă  şi  sănătoasă.  Nu  mai 
vorbi  despre  moarte,  Taylor.  Malcolm  nu-ţi  poate  face  nimic.  Nu 
mai  ai  de  ce  să  te  temi  de  el.  Şi  eu  îmi  amintesc  ce  frică  ţi-era  de 
unchiul  tău,  când  erai  mică.  Dar  acum  eşti  o  femeie  în  toată  firea, 
măritată.  Uită  de  spaimele  copilăriei.  Nu  uita,  ne  desparte  un  ocean 
de  Anglia. 

—  Da,  aveţi  dreptate,  simulă  ea  un  zâmbet. 

în  sfârşit,  trecură  la  lucruri  concrete.  Taylor  semnă  hârtiile 
necesare,  iar  după  ce  formele  fură  atestate  cu  martori  şi  executate, 
deschise  două  conturi.  Unul  era  comun,  pe  numele  ei  şi  al  domnului 
Ross,  având  nevoie  de  ambele  semnături,  iar  celălalt,  pe  numele 
Victoriei. 

Domnul  Sherman  acceptă  să  aducă  hârtiile  necesare  la  hotel, 
după-amiază  la  ora  patru,  ca  s-o  întâlnească  pe  Victoria  şi  să-i 
obţină  semnătura. 

—  Eşti  extrem  de  generoasă  cu  prietena  ta,  remarcă  el,  în  timp  ce 
Taylor  se  pregătea  să  plece. 

—  Doamna  ar  fi  fost  de  acord,  replică  ea. 

Peste  câteva  minute,  erau  în  drum  spre  hotel.  Taylor  voia  să 
meargă  pe  jos.  Lucas  îi  spuse  că  nu  aveau  timp.  N-o  lăsă  să  meargă 
singură  pe  stradă,  insistând  să  ia  amândoi  o  trăsură.  O  ajută  să  se 
urce,  apoi  se  aşeză  în  faţa  ei. 

—  De  ce  ţi-e  frică  de  unchiul  tău? 
Taylor  îi  răspunse  la  fel  de  direct: 

—  E  o  năpârcă. 

—  Şi? 

—  Şi  detest  şerpii. 

în  ciuda  frustrării,  Lucas  zâmbi.  Taylor  era  iscusită  cu  cuvintele  şi 
se  pricepea  şi  mai  bine  să  evite  răspunsurile  directe.  Dacă  mai  stătea 
mult  cu  ea,  avea  să-1  scoată  din  minţi. 

—  Când  pleci  din  Boston?  îl  întrebă  ea. 

N-avea  de  gând  să  plece  nicăieri  până  nu  se  asigura  că  era  în 
siguranţă.  Numai  Dumnezeu  putea  şti  când  avea  să  se  întâmple 
asta.  Ardea  de  nerăbdare  să  pornească  la  drum,  dar  gândul  de  a  o 
lăsa  singură  îi  întorcea  stomacul  pe  dos.  Adevărul  era  inevitabil:  nu 
voia  să  se  ducă  nicăieri  fără  ea. 

Taylor  nu  era  sigură  ce-1  apucase  pe  soţul  ei.  O  privea  cu  expresia 
aceea  gen  „mai-bine-mă-spânzur-decât-să-fiu-însurat-cu-tine"  care 
începea  să-i  displacă  intens,  şi  nu  s-ar  fi  mirat  dacă-1  auzea  începând 
să  mârâie  ca  un  urs. 

Mintea  ei  făcu  un  salt  de  la  acest  gând  la  altul. 

—  Sunt  urşi  în  Teritoriul  Montana? 
De  unde-i  mai  venise  şi  ideea  asta? 

—  Da. 

—  Mă  aşteptam,  dar  am  vrut  să  fiu  sigură.  Care  specie 
predomină? 

—  Cei  negri.  Şi  bruni,  cred. 

—  Şi  grizzly? 

—  Şi  aceia. 

—  Sunt  foarte  deştepţi. 

—  Chiar  aşa? 
Taylor  dădu  din  cap. 

—  Se  ştie  că-şi  vânează  vânătorii.  îi  iau  pe  ocolite  şi  le  cad  în 
spate.  Şi  sunt  răi.  Daniel  Boone  a  omorât  o  duzină  întreagă  înainte 
de  a  împlini  zece  ani. 

Doamne,  naivă  mai  era! 

—  Chiar  aşa? 

—  De  fiecare  dată  când  spui  „chiar  aşa?",  de  fapt  vrei  să  zici  că 
nu  crezi  o  vorbă  din  ce-ţi  spun.  N-am  dreptate,  domnule  Ross? 

Nu  se  deranjă  să-i  răspundă.  Trăsura  se  opri  în  faţa  hotelului. 
Lucas  o  ajută  să  coboare,  plăti  cursa,  apoi  o  luă  de  mână  şi  o  trase 
prin  hol. 

—  Sunt  absolut  capabilă  să  ajung  în  cameră  şi  singură,  domnule 
Ross.  Te  rog  să-mi  dai  drumul. 

—  Oriunde  te  duci,  atragi  o  mulţime  de  gură-cască. 
Taylor  pufni. 

—  Tu  eşti  cel  popular,  nu  eu. 

Lucas  urca  treptele  câte  două.  Când  ajunseră  la  uşă,  Taylor  abia 
mai  respira. 

—  Oameni  îţi  spun  în  vreun  fel  anume? 

—  Lucas,  o  repezi  el.  Prietenii  mă  numesc  Lucas.  Şi  nevastă-mea 
la  fel.  Ai  priceput? 

în  timp  ce  Lucas  îşi  căuta  cheia,  Taylor  se  rezemă  de  perete.  în 
viaţa  ei  nu  mai  alergase  aşa. 

—  Ar  fi  foarte  nerespectuos  din  partea  mea  să-ţi  spun  Lucas,  dar 
dacă  insişti... 

—  De  ce? 

—  în  sălbăticie,  soţiile  îşi  numesc  soţii  „domnule".  Numai 
servitorilor  li  se  adresează  pe  numele  mic.  Aşa  e  politicos. 

Nu  părea  s-o  creadă.  întrebarea  lui  o  confirmă. 

—  Cine  zice? 

—  Doamna  Livingston.  Scrie  în  jurnalul  ei. 

—  Ar  fi  trebuit  să  mă  aştept. 

—  Şi  dacă  tot  vorbim  despre  ce  se  cuvine  şi  ce  nu,  aş  dori  să 
subliniez  că  majoritatea  bărbaţilor,  căsătoriţi  sau  nu,  nu  înjură 
niciodată  în  faţa  unei  femei.  E  considerat  necuviincios,  domnule 
Ross,  şi  un  semn  de  foarte  proastă  creştere. 

—  Chiar  aşa? 

începea  să  deteste  expresia  asta. 

—  Da,  chiar  aşa. 

Lucas  îi  deschise  uşa,  dar  când  Taylor  vru  să  intre,  o  luă  de  umeri 
şi  o  întoarse  cu  faţa  spre  el. 

—  Să  ne  înţelegem.  Când  îmi  spui  „domnule  Ross",  de  fapt  eşti 
respectuoasă,  n-o  faci  numai  ca  să  mă  enervezi?  Am  priceput  bine? 

Taylor  dădu  din  cap. 
Lucas  zâmbi. 

—  Cred  c-am  să  întârzii. 

Mâna  lui  o  atinse  pe  gât,  apoi  pe  obraz,  potrivindu-i  o  şuviţă  de 
păr  după  ureche.  O  străbătu  un  fior.  Nu-şi  putea  desprinde  ochii 
dintr-ai  lui. 

Lucas  îi  privea  gura. 

—  Culcă-te,  să  nu  mă  aştepţi. 

—  Probabil  am  să-mi  petrec  seara  în  camera  Victoriei. 

Era  o  minciună,  desigur,  dar  cum  nu  ştia  cât  dura  drumul  până 
acasă  la  doamna  Bartlesmith  şi  nici  cât  timp  urma  să  stea  cu 
nepoatele  ei,  voia  să  fie  sigură. 

Nu  dorea  ca  Lucas  s-o  caute. 

—  Victoria  vrea  să  discutăm  unele  lucruri,  continuă  ea.  S-ar  putea 
să  stau  acolo  până  la  miezul  nopţii,  poate  chiar  mai  mult. 

Lucas  abia  dădu  atenţie  cuvintelor  ei.  Voia  s-o  sărute.  O  aştepta 
cu  răbdare  să  termine  de  vorbit. 

Taylor  se  întrerupse,  iar  el  se  aplecă.  Undeva,  pe  coridor,  se  trânti 
e  uşă. 

în  clipa  următoare,  răsună  râsul  unui  bărbat.  Apoi  al  unei  femei. 
Vraja  se  risipi,  şi  deodată  Taylor  îşi  dădu  seama  unde  era  şi  ce  făcea. 
Comportarea  ei  de  ţoapă  o  îngrozi. 

Reacţionă  ca  şi  cum  ar  fi  fost  surprinsă  furând.  îl  împinse  din  faţa 
ei,  se  răsuci  în  loc  şi  intră  grăbită.  Mai  strigă  un  cuvânt  de  rămas 
bun  peste  umăr,  după  care  închise  uşa. 

Lui  Lucas  nu-i  venea  să  creadă  ce  se  întâmplase.  Al  dracului  să 
fie  dacă  nu-i  trântise  uşa  în  faţă.  Şi  ce  naiba  o  făcuse  să  roşească? 

—  Femeile,  mormăi  el. 

N-aveau  pic  de  minte.  Clătină  din  cap  şi  porni  pe  culoar.  Când 

ajunse  la  scară,  se  opri.  în  cameră,  Taylor  tocmai  se  prăbuşise  într- 
un  fotoliu,  oftând  prelung,  când  auzi  o  bătaie  în  uşă.  Bănui  că  era 
Victoria.  Se  ridică,  îşi  aranjă  fusta  şi  se  duse  repede  să  deschidă. 
Lucas  umplea  tot  cadrul  uşii.  Stătea  rezemat  de  uşor,  cu  braţele 
încrucişare  pe  piept,  ca  şi  cum  ar  fi  aşteptat  acolo  de  multă  vreme. 

—  Ai  uitat  ceva,  domnule  Ross? 

—  Mda. . .  murmură  el  alene. 

Se  întâmplă  atât  de  repede,  încât  Taylor  nu  avu  timp  nici  măcar 
să  clipească.  întinse  mâna,  o  apucă  de  ceafă  şi  o  trase  spre  el. 
Degetele  lui  îi  răvăşiră  părul,  făcând  agrafele  să  zboare  care-ncotro. 
Claia  de  bucle  se  revărsă  pe  spatele  ei,  acoperindu-i  antebraţul.  îşi 
coborî  chipul  până  ajunse  cu  gura  lângă  a  ei. 

—  Am  uitat  să  te  sărut. 

—  A... 

Răspunsul  ei  şoptit  suna  ca  un  geamăt.  Gura  lui  o  acoperi  pe  a  ei 
cu  un  spirit  posesiv  teribil,  retezând  orice  alt  sunet.  începu  s-o 
sărute  lacom.  Taylor  se  agăţă  de  vestonul  lui  ca  să  nu  cadă.  Iar  când 
limba  i  se  strecură  înăuntru  ca  să  se  frece  erotic  de  a  ei,  i  se  păru  că 
se  dizolva  în  braţele  lui. 

îl  făcea  să  ardă  de  dorinţă.  Lucas  ştia  că  trebuia  să  se  oprească.  Se 
smuci  înapoi,  apoi  începu  să-i  desprindă  mâinile  de  pe  el.  Dar  făcu 
greşeala  de  a  o  privi  şi,  la  vederea  pasiunii  din  ochii  ei,  fu  cât  pe  ce 
să  piardă  lupta. 

Taylor  avea  buzele  înroşite  de  atacul  lui,  iar  Lucas  nu  se  putea 
gândi  decât  că  voia  s-o  mai  guste  o  dată. 

Taylor  n-avea  de  unde  să  ştie  cât  de  aproape  era  de  a  o  duce  în 
pat  ca  să  facă  dragoste  cu  ea.  Era  prea  naivă  şi  lipsită  de  experienţă 
ca  să  înţeleagă  pericolul. 

El  însă  îl  înţelegea,  nici  pomeneală.  Era  excitat,  pulsând  de 
dorinţă,  şi  fir-ar  să  fie,  dacă-1  mai  privea  mult  cu  ochii  ăia  albaştri  şi 
frumoşi,  ştia  prea  bine  ce-avea  să  se  întâmple. 

Trebuia  să  plece  naibii  de-acolo.  Cu  acest  gând  în  minte,  o  apucă 
de  umeri,  o  sili  să  se  retragă,  apoi  se  întoarse  şi  ieşi,  închizând  uşa  în 

urma  lui. 

Taylor  rămase  cu  privirea  spre  uşa  închisă. 

—  Mamă,  Doamne...  şopti  ea. 

Dintr-o  dată,  simţi  nevoia  să  se  aşeze.  Şi  avea  nevoie  şi  de  un 
evantai. 

O  treceau  căldurile. 

Porni  spre  cel  mai  apropiat  fotoliu,  când  auzi  altă  bătaie  în  uşă. 

Doamne,  n-ar  mai  fi  suportat  încă  o  rundă  de  sărutări!  Şi  totuşi, 
se  repezi  să  deschidă.  Pe  coridor  stătea  Victoria.  Taylor  abia  îşi  putu 
ascunde  dezamăgirea.  îşi  invită  prietena  înăuntru,  apoi  se  grăbi 
spre  fotoliile  din  dreptul  ferestrei. 

—  Ţi-e  rău,  Taylor?  întrebă  Victoria,  îngrijorată. 

—  Mă  simt  foarte  bine,  serios.  De  ce  întrebi? 

—  Eşti  roşie  toată. 

Nici  nu  era  de  mirare.  într-un  efort  de  a  o  împiedica  să-i  pună 
întrebări  jenante,  schimbă  subiectul. 

—  Nu  putem  face  cumpărături  în  după-amiaza  asta,  anunţă  ea. 
Domnul  Sherman  vrea  să  vă  întâlniţi  jos  în  hol,  la  ora  patru.  Trebuie 
să  semnezi  nişte  hârtii,  Victoria. 

—  De  ce? 

—  Ţi-am  spus  că  deschid  un  cont  pe  numele  tău.  Are  nevoie  de 
semnătura  ta,  ca  să  poţi  retrage  bani,  desigur. 

Victoria  dădu  din  cap. 

—  îţi  mulţumesc  din  nou.  Generozitatea  ta  e...  copleşitoare. 
Taylor  acceptă  complimentul,  apoi  îi  spuse  de  planurile  ei  pentru 

după-amiază. 

—  Am  să  scriu  nişte  instrucţiuni  pe  care  vreau  să  i  le  dai 
domnului  Sherman,  apoi  mă  duc  să-mi  văd  nepoatele.  Plănuisem  să 
le  vizitez  ieri,  dar  domnul  Ross  n-a  plecat  la  întâlnire  decât  după 
opt.  E  mai  bine  să  mergem  la  cumpărături  după  ce  le  văd,  ca  să  le 
iau  şi  măsurile  pentru  hainele  pe  care  trebuie  să  le  cumpăr.  Vor 
avea  nevoie  de  multe  haine  groase,  de  iarnă. 

—  Dar  încă  nu  e  nici  măcar  primăvară,  obiectă  Victoria. 

—  Trebuie  să  ne  pregătim  din  timp.  în  sălbăticie,  nu  vom  putea 
cumpăra  nimic,  aşa  că  trebuie  să  luăm  la  noi  cât  mai  multe  posibil. 
Cred  că  ar  trebui  să-ţi  începi  şi  tu  lista. 

Victoria  dădu  din  cap. 

—  Entuziasmul  tău  e  molipsitor.  Redemption  înseamnă  un 
început  nou  pentru  mine  şi  copilul  meu.  Şi  eu  simt  că  acolo  vom  fi 
în  deplină  siguranţă.  Ce  contradicţie!  Vor  fi  animale  sălbatice, 
vreme  aspră,  indieni  ostili  şi  Dumnezeu  mai  ştie  ce  -  şi,  cinstit, 
Taylor,  abia  aştept  să  începem.  Cred  c-am  să  mă  întorc  în  camera 
mea  ca  să-mi  fac  lista  imediat  după  prânz.  Vrei  să  vii  cu  mine  la 
Salonul  Doamnelor?  Aş  vrea  să  mănânc  un  biscuit,  ca  să-mi  liniştesc 
stomacul.  Am  impresia  că-mi  vin  greţurile  matinale  la  orele  amiezii. 

Taylor  o  însoţi  cu  plăcere.  Stătură  împreună  o  oră  şi,  imediat  ce 
terminară  de  mâncat,  Taylor  îi  spuse  despre  drumul  până  la 
destinaţie.  Victoria  se  miră  să  afle  că  aveau  să  parcurgă  o  bună 
distanţă  cu  vaporul,  pe  Missouri. 

—  Trebuie  să  reţinem  să  cumpărăm  şi  hărţi,  când  mergem  la 
cumpărături,  adăugă  Taylor. 

—  Vrei  să-mi  explici  ceva,  te  rog?  Unchiul  tău  Andrew. . .  E  fratele 
mai  tânăr  al  bunicii  tale,  da? 

—  Da. 

—  Ştie  că  vrei  să  creşti  fetiţele  ca  şi  cum  ar  fi  ale  tale? 
Taylor  ridică  din  umeri. 

—  Nu  sunt  sigură  dacă  ştie  sau  nu.  Uneori,  unchiul  uită  unele 
lucruri. 

—  Ar  uita  şi  de  nepoatele  lui? 

—  Poate. 

—  A  citit  şi  el  toate  romanele  alea  despre  sălbăticie  pe  care  le-ai 
citit  tu? 

Taylor  zâmbi. 

—  A,  da,  îi  plăceau  aproape  la  fel  de  mult.  Ne  contraziceam  în 
legătură  cu  viaţa  de-acolo.  Eu  îi  spuneam  că  m-aş  duce,  într-o  zi,  iar 
el  nu  ştia  dacă  avea  destul  curaj. 

—  Şi  de-asta  a  construit  bordeiul? 

—  Da.  Amândoi  am  citit  că  pionierii  locuiau  adesea  în  bordeie  de 
pământ,  aşa  că  şi-a  pus  servitorii  să  construiască  unul  pentru  mine. 
L-au  făcut  chiar  în  curtea  din  faţa  casei.  Nu  m-am  aşteptat  să  insiste 
să  locuiesc  acolo,  dar  a  făcut-o,  adăugă  ea  râzând.  Aşa  că  m-am 
instalat  şi  am  stat  aproape  o  lună.  La  început,  a  fost  îngrozitor.  De 
fiecare  dată  când  ploua,  îmi  cădea  în  cap  noroi  din. . . 

Victoria  o  întrerupse: 

—  Vrei  să  spui  că  şi  acoperişul  era  făcut  din  pământ? 
Taylor  dădu  din  cap. 

—  Tot  acoperişul  era  din  chirpici.  Şi  pe  jos  era  pământ,  iar  când 
ploua,  se  făcea  noroi.  Aveam  o  singură  fereastră,  fără  geam.  Puteau 
să  intre  toate  gângăniile. 

—  Sună  îngrozitor,  replică  Victoria.  Va  trebui  să  locuim  într-un 
bordei,  ce  crezi? 

—  Dacă  e  după  mine,  nu,  îi  promise  Taylor.  Dar,  dacă  pentru 
scurt  timp  n-avem  încotro,  o  s-o  facem.  Am  învăţat  cum  să  fac  dintr- 
un  bordei  un  cămin.  Acum,  că  stau  să  mă  gândesc,  am  învăţat 
destul  de  multe.  După  un  timp,  n-a  mai  fost  atât  de  oribil.  Pe  la 
sfârşitul  lui  iunie,  acoperişul  se  transformase  într-o  grădină  de  flori 
fermecătoare,  roz,  mov  şi  roşii.  Se  revărsau  pe  de  lături  ca  viţa-de- 
vie.  De  la  distanţă,  bordeiul  arăta  incredibil  de  frumos.  înăuntru, 
însă,  mă  simţeam  cam  ca  şi  cum  aş  fi  locuit  într-un  ghiveci  de  flori. 

—  Sper  să  avem  podele  de  lemn  şi  un  acoperiş  adevărat,  într-o  zi. 
Totuşi,  n-am  să  mă  plâng  nici  dacă  trebuie  să  locuim  într-un  ghiveci 
de  flori.  îţi  promit  că  n-am  să  suflu  o  vorbă. 

—  Nici  nu  va  fi  nevoie,  replică  Taylor.  Am  să  mă  plâng  eu  destul, 
pentru  amândouă. 

Cele  două  prietene  continuară  să-şi  facă  planuri  câteva  minute. 
Apoi  se  întoarseră  în  camerele  lor.  Victoria  era  nerăbdătoare  să-şi 
înceapă  lista.  Taylor  voia  să-i  scrie  o  scrisoare  domnului  Sherman, 
cu  instrucţiunile. 

Trebuia  să  pună  totul  la  punct  înainte  de  a  porni  spre  ţinuturile 

sălbatice.  Munci  la  scrisoare  destui  de  mult,  iar  când  fu  mulţumită 
de  conţinut,  o  semnă,  apoi  luă  încă  o  coală  de  hârtie. 

Ştia  că  trebuia  să  fie  cât  mai  clară  şi  concisă  posibil.  Documentul 
trebuia  să  reziste  în  orice  tribunal,  şi  prin  urmare,  să  fie  complet 
inteligibil.  Nu  putea  scrie  cereri  sau  explicaţii  nebuloase. 

Oftă.  Nu  lucra  cu  plăcere. 

Se  pomeni  imaginându-şi  să  participa  la  un  bal  elegant  din 
Londra  şi  fu  cât  pe  ce  să  izbucnească  în  râs. 
Ce  direcţie  neaşteptată  luase  viaţa  ei! 

Oftă  din  nou,  apoi  reveni  asupra  hârtiei,  lăsând  în  urmă  visul  cu 
ochii  deschişi,  şi  tot  trecutul.  Luă  tocul,  îl  înmuie  în  călimară  şi 
începu  să-şi  scrie  testamentul. 

Capitolul  10 


Frica  e  la  fel  de  rea  cum  e  căderea. 

William  Shakespeare,  „Cymbeline" 

Lucas  adormi  aşteptând-o  pe  Taylor.  Voise  să  se  ducă  în  camera 
Victoriei  şi  să-şi  aducă  soţia  înapoi  în  patul  lor,  apoi  se  răzgândise. 

Taylor  ştia  cât  era  ceasul  şi,  dacă  voia  să  stea  de  vorbă  cu  prietena 
ei  jumătate  din  noapte,  el  n-avea  nimic  împotrivă. 

Totuşi,  îl  deranja.  Taylor  avea  nevoie  de  odihnă,  iar  el  avea 
nevoie  de  ea,  în  pat  lângă  el.  Când  dormea,  era  vulnerabil.  Avea 
mereu  acelaşi  coşmar,  care-i  dădea  senzaţia  că  era  sfâşiat  de  viu. 
Neschimbat,  în  fiecare  noapte.  Până  când  o  găsise  pe  Taylor.  Lucas 
nu  ştia  cum  se  întâmplase,  dar  ea  devenise  şamanul  lui  personal. 
Când  dormea  lângă  el,  în  vise  nu  se  mai  strecurau  demonii.  Dacă  ar 
fi  fost  un  prostănac  cu  capul  plin  de  fantezii,  ar  fi  crezut  că 
bunătatea  şi  puritatea  ei  sufletească  ţineau  coşmarurile  la  distanţă. 

Clătină  din  cap,  încercând  fără  succes  să-şi  alunge  aceste  gânduri. 
Lucas  era  un  realist.  Ştia  că  n-avea  niciun  rost  să  îmbrăţişeze 
asemenea  speranţe  deşarte.  Oftă  adânc.  Poate  că  Hunter  avea 
dreptate,  la  urma  urmei.  Poate  fusese  cruţat  cu  un  anume  motiv. 
Prietenul  lui  era  singurul  căruia  Lucas  i  se  confesase  după  război. 

Hunter  ştia  totul  despre  uciderea  oamenilor  din  unitatea  lui.  Toţi 
ceilalţi  soldaţi  avuseseră  familii  care-i  aşteptau  acasă.  Lucas  nu 
avusese  pe  nimeni.  Dintre  toţi,  el  era  cel  mai  nevrednic.  Se  născuse 
bastard  şi  trăise  aproape  toată  viaţa  ca  un  bastard.  N-ar  fi  trebuit  să 
supravieţuiască. 

Şi  totuşi,  fusese  singurul  care  scăpase  cu  viaţă.  Hunter  insista  că 
exista  un  motiv,  iar  timpul  şi  Dumnezeu  avea  să  i-1  dezvăluie  în  cele 
din  urmă.  Timpul,  Lucas  îl  înţelegea. 

De  Dumnezeu,  însă,  nu  era  la  fel  de  sigur.  Credea  în  existenţa 

Lui,  dar  nu  putea  nici  măcar  să-i  deducă  raţionamentele.  Şi,  într-un 
colţ  al  minţii,  încă  mai  nutrea  convingerea  din  copilărie  că 
Dumnezeu  uitase  complet  de  el. 

Dacă  propria  lui  mamă  nu-1  putuse  iubi,  cum  ar  fi  putut 
Dumnezeu? 

Lucas  refuză  să  se  mai  gândească.  Trecutul  era  mort  şi  îngropat. 
Şi  unde  naiba  întârzia  Taylor?  Era  trecut  de  miezul  nopţii.  Adormi 
cu  gândul  la  soţia  lui. 

Lucas  se  trezi  în  secunda  când  auzi  cheia  în  broască,  dar  rămase 
cu  ochii  închişi. 

Peste  câteva  clipe,  uşa  se  trânti,  făcându-1  să  se  încrunte. 

Lui  Taylor  nu-i  stătea  în  fire  să  trântească  uşile. 

Ceva  era  în  neregulă.  Se  ridică  în  capul  oaselor  şi  tocmai  se  dădea 
jos  din  pat,  când  Taylor  apăru  de  după  colţul  alcovului.  O  singură 
privire  la  faţa  ei  îl  înştiinţă  că  se  întâmplase  ceva  îngrozitor. 

Arăta  înnebunită.  întrucât  fusese  la  Victoria,  presupuse  că  era 
vreo  problemă  cu  prietena  ei.  Taylor  nu-i  lăsă  timp  să-i  pună  vreo 
întrebare. 

—  Ai  pistolul  la  tine? 
Nu-şi  putu  ascunde  uimirea. 

—  Da,  de  ce? 

—  Trebuie  să  vii  cu  mine.  Repede,  Lucas.  încalţă-te  şi  ia-ţi 
pistoalele.  Am  şi  eu  unul,  în  valiză.  Slavă  Domnului  că  nu  l-am  pus 
în  vreun  cufăr. 

Alergă  la  dulap  şi  găsi  arma  pe  fundul  geamantanului.  Deasupra 
stătea  cutiuţa  cu  muniţie.  Se  ridică,  dar  era  atât  de  agitată,  încât 
scăpă  şi  pistolul,  şi  cutia.  Ridică  arma  mai  întâi,  o  băgă  în  buzunarul 
mantoului,  apoi  luă  şi  muniţia.  Cutia  se  deschisese,  iar  cartuşele  se 
risipiră  care-ncotro.  Taylor  îngenunche,  adună  o  mână  şi  le  puse  în 
celălalt  buzunar.  Pe  celelalte  le  lăsă  pe  covor.  Lucas  o  privea  de 
lângă  alcov.  O  auzi  mormăind  ceva,  dar  nu  înţelese  toate  cuvintele. 
Ceva  în  legătură  cu  nişte  şobolani. . . 

—  Taylor,  ce  se  întâmplă? 

—  încalţă-te,  îi  ordonă  ea  din  nou.  Trebuie  să  ne  grăbim. 
N-avea  să  plece  nicăieri  până  nu-i  explica. 

Se  vedea  clar  că  tremura  de  frică.  Dacă  îi  făcuse  cineva  vreun  rău, 
Lucas  n-avea  nevoie  de  niciun  pistol.  L-ar  fi  omorât  pe  ticălos  cu 
mâinile  goale.  Taylor  îi  văzu  vestonul  la  picioarele  patului,  îl  luă  în 
mâini  şi  i-1  aruncă. 

—  Nu  sta  degeaba,  pentru  Dumnezeu!  Ia-ţi  pistoalele.  S-ar  putea 
să  ai  nevoie  de  două.  O  să-ţi  spună  unde  le-a  ascuns.  Ai  să-1  faci  tu 
să-ţi  spună.  Nu-1  putem  lăsa  să  scape.  Altfel,  n-am  să  le  mai  găsesc 
niciodată. 

Vorbea  încălecând  cuvintele.  Lucas  n-o  mai  văzuse  niciodată 
purtându-se  aşa. 

Parcă  şi-ar  fi  pierdut  minţile.  în  ochii  ei  se  citea  teroarea.  Acum 
suspina  şi-1  trăgea  de  braţ,  scâncind  un  cuvânt,  răcnindu-1  pe 
următorul,  poruncind  şi  implorând  în  acelaşi  timp. 

îngenunche  şi  încercă  să-1  încalţe.  Lucas  o  apucă  de  braţe  şi  o 
ridică. 

—  încearcă  să  te  calmezi,  Taylor.  Pe  cine  n-ai  să  găseşti? 
Vorbea  încet,  liniştitor.  Taylor  răspunse  strigând: 

—  Copilaşii  mei!  Mi-a  ascuns  copiii.  Te  rog,  Lucas,  ajută-mă.  Fac 
orice,  numai  să  m-ajuţi. 

O  cuprinse  cu  braţele  şi  o  strânse  ia  piept. 

—  Ascultă-mă.  Am  să  te  ajut.  E-n  regulă?  Şi  acum,  calmează-te. 
N-are  niciun  sens  ce  vorbeşti. 

Fără  să-şi  poată  stăpâni  exasperarea,  adăugă: 

—  Tu  nu  ai  copii. 

—  Ba  am,  ba  am!  ţipă  ea.  Am  doi  copii.  Mi  i-a  luat.  Sora  mea...  a 
murit,  şi  eu,  o,  Doamne,  te  rog,  ai  încredere-n  mine.  Am  să-ţi  spun 
totul,  pe  drum.  Ştiu  c-o  să  fugă.  Nu  putem  risca. 

In  timp  ce-1  ruga,  îl  trăgea  de  cămaşă.  în  sfârşit,  Lucas  îi  percepu 
urgenţa.  Nu  mai  pierdu  timpul  cu  întrebări.  îşi  luă  armele,  se 
asigură  că  erau  încărcate,  apoi  îşi  puse  centura  cu  tecile.  Ştia  că 

vestonul  nu  acoperea  pistoalele,  aşa  că-şi  luă  mantaua  neagră  de 
ploaie. 

Taylor  alergă  după  el,  cu  pantofii.  Lucas  se  încălţă  lângă  uşă,  apoi 
o  luă  de  mână  şi  porniră  pe  coridor. 

—  Să  faci  bine  să  vorbeşti  cu  şir,  Taylor,  spuse  el  pe  un  ton 
ameninţător. 

Mantaua  neagră,  cu  gulerul  ridicat,  îl  făcea  să  arate  şi  mai 
impresionant. 

Dintr-o  dată,  semăna  foarte  mult  cu  un  pistolar.  Taylor  începu  să 
aibă  o  licărire  de  speranţă.  Răceala  din  ochii  lui  şi  expresia  rea  de  pe 
faţă  o  încurajau. 

Şi  totul,  numai  fiindcă  era  de  partea  ei.  Avea  nevoie  de  un  om 
rece  şi  rău.  Lucas,  vrând  nevrând,  tocmai  devenise  răzbunătorul  ei. 

—  Mai  repede,  te  rog,  îl  imploră. 

Alerga  deja  ca  să  ţină  pasul  cu  el.  Era  prea  îngrozită  ca  să-şi  dea 
seama  ce  spunea.  Nici  măcar  nu-şi  dădu  seama  că  plângea,  până 
când  el  îi  spuse  să  înceteze. 

Nu  mai  scoase  o  vorbă  până  când  ieşiră  din  hotel.  Taylor  îi  dădu 
adresa  birjarului  care  aştepta  în  faţa  intrării. 

—  Fort  Hill?  Nu  fac  curse-n  partea  aia  a  oraşului,  anunţă  vizitiul. 
Prea  periculos,  adăugă  el,  dând  din  cap  spre  Lucas. 

Când  birjarul  refuză  cererea  şi  a  doua  oară,  muşchii  din  fălcile  lui 
Lucas  se  încleştară.  Taylor  promise  să  tripleze  taxa,  dar  cel  care-1 
convinse  să  coopereze  fu  soţul  ei.  îl  apucă  de  haină  şi  aproape  că-1 
aruncă  de  pe  capră. 

—  Mână,  sau  mân  eu.  Oricum,  plecăm  în  zece  secunde  fix. 
Taylor,  treci  în  trăsură. 

Vizitiul  înţelese  imediat  situaţia. 

—  Vă  duc  eu,  se  bâlbâi  el.  Da'  după  ce-ajungem  acolo,  n-am  să 
mai  aştept. 

Lucas  nu  stătu  la  discuţii.  Se  urcă  în  trăsură,  aşezându-se  vizavi 
de  soţia  lui. 

Taylor  scosese  pistolul.  Observă  că  era  un  Colt,  lucios  şi  nepătat 
197 


ca  unul  nou,  din  vitrină.  Pesemne  că  tocmai  îl  cumpărase. 

Cartuşele  erau  în  ţeavă.  Sub  ochii  lui,  Taylor  scoase  cu  mişcări 
agile  butoiaşul,  îl  încărcă  şi-1  închise  la  loc.  Apoi  vârî  pistolul  în 
buzunar  şi-şi  împreună  mâinile. 

Lucas  era  uluit.  Simplul  fapt  că  avea  pistol  îl  surprinsese,  dar 
felul  cum  îl  mânuia  era  de-a  dreptul  uluitor.  încărcase  şi  pregătise 
arma  în  mai  puţin  de  un  minut...  şi  cu  nişte  mâini  care-i  tremurau 
violent. 

—  Ştii  să  tragi?  o  întrebă. 

—  Da. 

—  Unchiul  tău,  Andrew,  te-a  învăţat,  nu-i  aşa?  Nu  glumeai  când 
ai  spus  că  te-a  învăţat  să  cânţi  la  pian  şi  să  tragi  cu  pistolul.  Acum 
îmi  amintesc. 

—  Nu,  nu  glumeam.  E  colecţionar  de  arme.  Le  demontează  şi  le 
asamblează  la  loc.  Eu  sunt  prea  stângace  şi  înceată  cu  pistoalele  cu 
şase  gloanţe,  dar... 

N-o  lăsă  să  termine.  Voia  să-i  spună  că  ochea  extrem  de  precis, 
iar  după  părerea  ei  asta  compensa  încetineala.  Unchiul  ei  îi  spusese 
că  avea  ochi  de  vultur,  şi  că  nu  conta  cât  timp  trecea  până  ochea. 
Bărbaţii,  o  instruise  el,  aveau  nevoie  de  viteză,  căci  le  plăcea  să  se 
dueleze  cu  pistoalele.  Femeile  era  de  ajuns  să  ţintească  bine. 

—  Dă-mi  pistolul,  Taylor.  Până  la  urmă,  ai  să  te  împuşti  singură, 
din  neatenţie.  Nu  trebuie  să  umbli  cu  un  pistol  încărcat. 

—  Nu-i  poţi  spune  vizitiului  să  meargă  mai  repede? 

Lucas  se  aplecă  pe  fereastră,  strigă  ordinul,  apoi  se  rezemă  iar  de 
spătar,  picior  peste  picior,  cu  braţele  încrucişate  pe  piept. 

Părea  relaxat,  dar  Taylor  nu  se  lăsă  amăgită.  în  ochi  şi  glas  i  se 
citea  furia. 

—  înţeleg  că  astă  seară  ai  fost  la  Fort  Hill,  nu  în  camera  Victoriei. 

—  Da. 

Deşi  ştiuse  că  avea  să  recunoască  acea  grozăvie,  răspunsul  ei  îl 
înfurie  totuşi. 

—  Cine  te-a  însoţit? 

—  M-am  dus  singură. 

Ghicise  deja  şi  acest  răspuns,  iar  acum  îi  venea  s-o  strângă  de  gât. 
încercă  să-şi  alunge  din  minte  imaginea  ei  umblând  prin  cel  mai 
periculos  cartier  al  oraşului.  I-ar  fi  fost  mai  uşor  să  accepte  ideea  că 
fusese  în  Sodoma  şi  Gomora. 

—  Ai  idee  în  ce  pericol  te-ai  băgat? 

Nu  ridicase  tonul.  De  când  îl  ştia,  Lucas  nu  strigase  niciodată.  Nu 
avea  nevoie.  Tăişul  de  brici  din  glasul  lui  era  la  fel  de  eficient  ca  un 
muget  asurzitor.  Taylor  aproape  că  tresări.  Se  stăpâni  la  timp. 

—  începe  să-mi  explici,  Taylor,  îi  ordonă  el.  Şi  să  nu  omiţi  nimic. 
Nu  ştia  cu  ce  să  înceapă,  nici  cât  de  mult  să-i  spună.  încă  mai  era 

într-o  asemenea  panică,  încât  abia  reuşea  să  gândească  limpede. 

îşi  încleştă  mâinile  laolaltă,  îl  imploră  să  aibă  răbdare  cu  ea,  apoi 
îi  spuse  aproape  totul. 

—  M-am  dus  să-i  vizitez  pe  copiii  surorii  mele,  începu  ea.  Marian 
a  murit  acum  un  an  şi  jumătate.  Era  bolnavă  de  tuberculoză  de 
câţiva  ani,  şi  o  epidemie  neaşteptată  de  gripă  care  s-a  răspândit  prin 
Boston... 

—  Da?  o  îndemnă  el,  după  ce  o  aşteptase  un  moment  să  continue. 

—  Marian  nu  era  prea  puternică.  A  răcit,  şi  i-a  prins  pieptul.  A 
murit  după  o  lună  de  boală.  Fetele  au  rămas  în  seama  lui  George, 
soţul  ei. 

—  Şi?  întrebă  Lucas  din  nou,  după  alt  minut  de  aşteptare. 

—  George  a  căzut  la  pat  acum  câteva  săptămâni.  întrucât  în  zonă 
era  o  epidemie  de  holeră,  presupunem  că  de-aia  a  murit,  dar  nu 
suntem  siguri.  Doamna  Bartlesmith  ne-a  scris  ştirea. 

—  Şi  cine  e  doamna  Bartlesmith? 

—  Doica  fetiţelor.  A  promis  să  stea  cu  ele  până  ajungeam  eu  la 
Boston. 

—  Continuă. 

—  M-am  dus  la  adresa  unde  scrisesem,  dar  doamna  Bartlesmith 
nu  era  acolo.  Femeia  care  mi-a  deschis  a  fost  înţelegătoare  şi  a 
încercat  să  mă  ajute.  Nu  ştia  ce  s-a  întâmplat  cu  doica,  nici  cu 

199 


fetiţele.  Mi-a  făcut  un  ceai,  apoi  a  căutat  printre  hârtii  până  a  găsit 
numele  şi  adresa  unui  cuplu,  Henry  şi  Pearl  Westley.  Lucraseră 
pentru  cumnatul  meu.  Femeia  fusese  bucătăreasă,  iar  bărbatul  lucra 
pe  lângă  casă.  Soţii  Westley  speraseră  să-i  angajeze  şi  noii  chiriaşi, 
dar  femeia  mi-a  spus  că  n-avea  nevoie  de  ei.  A  zis  că  amândoi 
duhneau  a  whisky.  Le-a  spus  că  serviciile  lor  nu-i  erau  necesare, 
însă  Pearl  a  insistat  să-i  păstreze  numele  şi  adresa,  în  caz  că  se 
răzgândea. 

—  Şi  te-ai  dus  la  familia  Westley  în  căutarea  fetiţelor,  completă 
Lucas. 

Taylor  dădu  din  cap. 

—  Nu  mă  aşteptam  să  le  găsesc  acolo.  Speram  doar  ca  soţii 
Westley  să  ştie  unde  le-a  dus  doamna  Bartlesmith. 

—  Aşa  că  te-ai  dus  în  Fort  Hill? 

—  Da.  Era  tocmai  în  cealaltă  parte  a  oraşului,  şi  până  am  găsit 
adresa,  se  întunecase.  Mulţumesc  lui  Dumnezeu  că  vizitiul  nu  m-a 
lăsat  singură.  M-a  avertizat  să  mă  grăbesc  şi  mi-a  promis  că  mă 
aşteaptă.  La  uşă  a  răspuns  Henry  Westley.  Mi-a  spus  că  doamna 
Bartlesmith  murise.  Nu  mi-a  spus  când  sau  cum.  Era  acolo  şi  soţia 
lui.  Stătea  ascunsă  în  cealaltă  cameră.  Tot  zbiera  la  bărbatul  ei  să 
scape  de  mine.  Amândoi  erau  beţi.  Vocea  lui  Pearl  Westley  suna 
îngrozitor  de  împleticit.  Şi  părea  speriată.  El  însă  nu  era  speriat. 
Era...  insolent  şi  plin  de  ură.  A  strigat  la  nevastă-sa  că  n-avea  ce 
face,  că  oricum  era  prea  târziu.  Se  comporta  extrem  de  sfidător. 

—  Ai  fost  în  casă? 

—  Nu.  Am  stat  pe  verandă. 

—  Slavă  Domnului  că  ai  avut  destulă  minte  să  nu  intri  în  casă. 

—  Era  o  magherniţă,  nu  o  casă,  preciză  Taylor,  cu  vocea 
tremurându-i  de  oroare.  Henry  şi  Pearl  se  prefăceau  amândoi  că  n- 
auziseră  niciodată  de  fetiţe.  Minţeau,  desigur. 

—  Ai  mai  văzut  sau  auzit  şi  pe  altcineva? 
Taylor  clătină  din  cap. 

—  S-ar  putea  să  mai  fi  fost  cineva  la  etaj,  dar  n-am  mai  auzit  pe 

nimeni. 

începu  să  plângă.  Era  furioasă  pe  sine  că-şi  arăta  aşa  slăbiciunea 
în  faţa  soţului  ei,  dar  nu  putea  să  se  controleze.  Lucas  începu  să-şi 
caute  prin  buzunare  batista  pe  care  era  destul  de  sigur  c-o  lăsase  în 
camera  de  hotel,  dar  Taylor  îl  opri,  apucându-1  de  mână. 

—  Nu  sunt  alarmistă,  Lucas.  Distingeam  spaima  în  vocea  lui 
Pearl.  Şi  insolenţa  lui  era  suspectă.  Oamenii  ăştia  doi  ştiu  unde  sunt 
fetele.  Ai  să-i  faci  să-ţi  spună,  nu-i  aşa?  Ai  să-mi  găseşti  nepoatele. 

—  Da,  am  să  ţi  le  găsesc,  promise  el,  într-o  şoaptă  liniştitoare.  Nu 
s-ar  putea  ca  doamna  Bartlesmith  să  fi  dus  copiii  la  cineva  dintre 
rudele  tale? 

Taylor  clătină  din  cap. 

—  De  ce  s-ar  fi  prefăcut  soţii  Westley  că  nu  auziseră  niciodată 
despre  ele?  Amândoi  lucraseră  pentru  cumnatul  meu.  Sigur  că  le 
cunoşteau.  Ascund  ceva.  Dacă  li  se  întâmplă  ceva  fetiţelor,  dacă  au 
păţit  ceva,  sau... 

—  Termină,  ordonă  el.  Nu-ţi  lăsa  imaginaţia  să-ţi  controleze 
gândurile.  Trebuie  să-ţi  păstrezi  calmul. 

—  Da,  ai  dreptate,  fu  ea  de  acord.  Trebuie  să  rămân  calmă.  Voi 
face  tot  ce-mi  spui  tu  să  fac.  Lasă-mă  numai  să  te  ajut. 

Se  rezemă  de  spătar  şi-şi  împreună  iar  mâinile  în  poală.  încerca 
să  pară  calmă.  îi  era  cu  neputinţă. 

—  Vreau  să  stai  aici  şi  să  mă  aştepţi,  cu  uşile  zăvorite,  continuă 
Lucas. 

Nu-1  contrazise.  Nu  avea  de  gând  să  stea  ascunsă  în  trăsură, 
lăsându-1  să  se  descurce  singur  cu  soţii  Westley.  Erau  nişte  oameni 
răi  şi  imprevizibili.  Lucas  putea  avea  nevoie  de  ajutorul  ei,  şi  trebuia 
să-i  fie  alături. 

Nu  voia  să-1  mintă,  aşa  că  tăcu.  Un  moment  mai  târziu,  se  uită  pe 
fereastră  ca  să  vadă  dacă  se  apropiau  de  destinaţie,  iar  când  văzu  că 
treceau  prin  dreptul  unor  case  dărăpănate  şi  deloc  respectabile,  îşi 
dădu  seama  că  nu  mai  aveau  mult.  Şi  mirosul  din  aer  se  stricase. 
Erau  aproape,  într-adevăr.  îşi  încleştă  mâinile,  nervoasă.  Apoi 

începu  să  se  roage. 

—  Bunica  ta  ştia  că  soţul  surorii  tale  a  murit? 

—  Da.  I-am  spus  imediat  ce  a  sosit  scrisoarea. 

—  Şi  pe  urmă  ce-ai  făcut? 

—  I-am  scris  doamnei  Bartlesmith,  după  ce  Doamna  şi-a  formulat 
planul. 

Lucas  aşteptă  continuarea  explicaţiei,  iar  când  Taylor  nu  mai 
adăugă  nimic,  o  întrebă: 

—  Care  era  planul? 

—  Tu. 

Nu  înţelegea.  I  se  citea  în  expresia  încruntată.  Taylor  nici  nu  se 
gândea  să-1  lămurească.  Avea  să  înţeleagă  totul  mai  târziu,  după  ce 
găseau  copiii. 

—  Când  eram  mică,  Marian  mă  apăra.  Era  îngerul  meu  păzitor. 
Voi  face  tot  ce  e  necesar  ca  să-i  protejez  şi  eu  fiicele.  Răspund  de  ele. 

—  De  ce  anume  te  apăra  Marian? 

—  De  un  şarpe. 

—  Malcolm. 

—  Da,  şopti  ea.  De  Malcolm. 

Nu  voia  să  vorbească  despre  el.  Voia  să  se  concentreze  numai 
asupra  fetiţelor. 

—  Ce-o  să  se  întâmple  cu  nepoatele  tale  acum,  că  le-au  murit 
amândoi  părinţii?  Le  vor  lua  rudele  tatălui  lor,  sau  te  gândeşti  să  le 
duci  înapoi  în  Anglia? 

Taylor  nu-i  dădu  un  răspuns  direct. 

—  Fetiţele  vor  avea  nevoie  de  cineva  care  să  le  iubească,  să  le 
îngrijească  şi  să  le  înveţe  să  fie  bune,  blânde  şi  generoase,  ca  mama 
lor.  Au  nevoie  de  un  protector.  Trebuie  să  fie  ferite  de  toate 
năpârcile  din  lume.  E  dreptul  lor,  Lucas. 

Şi  responsabilitatea  mea,  adăugă  în  gând. 

O  întrebase  dacă  se  gândea  să  le  ducă  înapoi  în  Anglia.  Nicio 
şansă,  naibii!  îi  venea  să  strige.  Avea  să  le  ducă  departe,  cât  mai 
departe  de  Anglia  posibil.  Totuşi,  nu-i  spuse.  Ştia  că  în  sălbăticie 

pândeau  pericole,  iar  Lucas  ar  fi  avertizat-o  că  nu  era  un  loc  potrivit 
pentru  copii.  Dumnezeu  îi  era  martor  că  se  gândise  la  toate 
problemele.  Totuşi,  oricum  ar  fi  privit  situaţia,  ajungea  mereu  la 
aceeaşi  concluzie. 

Gemenelor  le-ar  fi  fost  mult  mai  bine  la  frontieră,  decât  înapoi  în 
Anglia,  la  discreţia  lui  Malcolm.  Pericolul  reprezentat  de  el  era  mult 
mai  mare.  Era  sigură  că  vârsta  înaintată  nu-i  astâmpărase  poftele.  în 
fond,  şerpii  rămân  şerpi  până  în  ziua  când  se  usucă  şi  mor.  Iar 
Malcolm,  cu  zece  ani  mai  mic  decât  tatăl  ei,  încă  nu  împlinise 
cincizeci.  Ii  mai  rămăseseră  destui  ani  de  desfrâu. 

Trăsura  încetinea.  Taylor  se  uită  iar  pe  fereastră,  ca  să  vadă  dacă 
recunoştea  zona.  Luna  lumina  destul  de  puternic  ca  să  citească 
unele  tăbliţe.  Casele,  sau  mai  bine  zis  cocioabele,  erau  atât  de 
apropiate  între  ele  încât  păreau  să  se  atingă.  Străzile  erau  pustii, 
poate  datorită  ceasului  târziu,  desigur,  dar  şi  pentru  că  începuse  să 
burniţeze,  umezeala  fiind  însoţită  de  un  vânt  rece  de  martie. 

Casa  familiei  Westley  apăru.  Avea  luminile  aprinse  la  toate 
ferestrele.  Soţii  Westley  erau  încă  acolo,  căci  Taylor  zări  o  siluetă 
prin  perdeaua  de  la  etaj.  Cineva  circula  agitat  prin  cameră. 

Fu  cât  pe  ce  să  plângă  de  uşurare.  încă  nu  apucaseră  să  fugă. 

—  Mai  sunt  aici,  spuse  ea.  Uite.  Prin  fereastra  de  la  etaj  se  vede  o 
femeie.  Aleargă  încoace  şi-ncolo. 

Ca  un  şobolan  în  cursă,  adăugă  ea  în  sinea  ei. 

—  Pare  să  împacheteze  nişte  bagaje,  replică  el;  deschise  uşa  şi  o 
împinse  uşor  pe  Taylor  la  loc  pe  banchetă.  Orice-ai  vedea  sau  ai 
auzi,  rămâi  aici.  Promite-mi. 

—  Da,  se  învoi  ea,  am  să  stau  în  trăsură.  Dacă  n-ai  nevoie  de 
mine,  se  grăbi  să  adauge. 

Lucas  dădu  să  coboare.  îl  prinse  de  braţ. 

—  Ai  grijă,  îi  mai  şopti. 

Dând  din  cap,  Lucas  ieşi  din  trăsură,  apoi  închise  uşa  în  urma  lui. 
Taylor  se  aplecă  pe  fereastră. 

—  Eu,  în  locul  tău,  n-aş  avea  încredere  în  birjar,  şopti  ea.  Mă 

aştept  să  plece  în  timp  ce  eşti  înăuntru. 

—  N-o  să  plece,  îi  promise  Lucas. 

Se  aplecă  spre  Taylor,  îi  atinse  gura  cu  a  lui,  apoi  se  întoarse  şi 
porni  spre  capră,  unde  vizitiul  stătea  nemulţumit. 

—  Soţia  mea  va  aştepta  în  trăsură  până  mă  întorc. 
Birjarul  clătină  din  cap. 

—  Atunci,  mai  bine  să  coboare.  N-am  chef  s-aştept  prin  părţile 
astea.  Nu-i  sigur. 

Lucas  se  prefăcu  că  nu-1  auzise.  îi  făcu  semn  să  se  aplece  ca  să-1 
audă  mai  bine. 

—  Când  te  trezeşti,  poţi  să  ne  duci  înapoi  la  hotel. 

Şi,  fără  să-i  lase  timp  să  cugete  la  sensul  acestor  cuvinte,  îi  dădu 
un  pumn  drept  în  falcă.  Omul  căzu  pe  capră. 

Taylor  nu  văzuse  cele  întâmplate.  Trase  concluzia  că  Lucas  îl 
convinsese  să-i  aştepte.  îl  privi  cum  traversa  strada  cu  pământ 
bătătorit.  Urcă  treptele  casei,  traversă  veranda  şubredă,  dar  când 
ajunse  la  uşă  nu  ciocăni.  Apăsă  mai  întâi  pe  clanţă,  apoi  împinse  cu 
umărul,  smulgând  uşa  din  ţâţâni,  şi  dispăru  înăuntru. 

începu  să  se  roage.  Absenţa  lui  Lucas  se  prelungea.  Părea  să  nu 
se  mai  sfârşească.  De  două  ori  întinse  mâna  spre  clanţa  uşii,  şi  tot  de 
două  ori  se  opri.  îşi  dăduse  cuvântul  că  avea  să  stea  pe  loc  şi,  dacă 
n-auzea  vreun  foc  de  armă,  ştia  că  avea  să  se  ţină  de  promisiune. 
Scoase  pistolul  din  buzunar,  ca  să-1  aibă  pregătit  în  poală.  îşi  dădea 
seama  că  mâinile-i  tremurau,  dar  nu  ştia  dacă  de  frică  sau  de  furie. 

Auzi  o  trosnitură,  urmată  de  un  zgomot  de  sticlă  spartă.  îşi 
imagină  o  vază  trântită  în  capul  lui  Lucas.  Nu  mai  putea  sta  locului 
nicio  secundă.  Deschise  uşa  şi  sări  pe  trotuar.  Porni  spre  casă,  apoi 
se  opri,  când  Lucas  apăru  în  uşă. 

—  Mulţumescu-ţi  Ţie,  Doamne,  şopti  ea. 

îl  auzi  pe  birjar  gemând.  Părea  să  se  simtă  rău. 

—  Plecăm  imediat,  prietene!  îi  strigă  ea. 

Nu  se  întoarse  să-1  privească.  Era  atentă  numai  la  soţul  ei.  încerca 
să  distingă  din  expresia  lui  dacă  aducea  veşti  bune  sau  proaste. 

Lucas  nu  dădea  niciun  semn.  Tocmai  ajunsese  la  stradă,  când 
deodată  în  uşa  casei  apăru  o  siluetă.  Era  un  bărbat,  iar  când  se  mişcă 
în  lumină,  Taylor  îl  recunoscu  pe  Henry  Westley.  Era  clar  că  Lucas 
îl  pocnise  în  nas,  căci  sângele-i  şiroia  peste  gură  şi  bărbie.  II  văzu 
cum  se  ştergea  cu  dosul  mâinii  stângi.  Dreapta  şi-o  ţinea  la  spate.  Se 
uita  după  Lucas  cu  o  privire  plină  de  ură,  iar  când  ridică  mâna 
dreaptă,  Taylor  zări  pistolul.  în  continuare,  totul  păru  să  se 
întâmple  cu  încetinitorul,  deşi  se  sfârşi  în  mai  puţin  de  două 
secunde.  Westley  ridică  pistolul  şi  ochi.  II  ţinea  pe  Lucas,  iar 
intenţiile  lui  erau  clare.  Voia  să-1  împuşte  în  spate. 

Nu  avea  timp  nici  măcar  să-1  avertizeze.  Taylor  ochi  chiar  în  timp 
ce  Lucas  se  răsucea  brusc.  Trase  cu  o  fracţiune  de  secundă  înaintea 
ei.  Glonţul  lui  Taylor  îl  nimeri  pe  Westley  în  umărul  stâng.  Lucas 
ţintise  mai  precis.  îi  zbură  pistolul  din  mână. 

împuşcăturile  îl  treziră  pe  vizitiu  din  toropeală.  Se  îndreptă  pe 
capră,  luă  hăţurile  şi  tocmai  se  pregătea  să  dea  bice  cailor,  când 
Lucas  ajunse  la  trăsură. 

Deschise  larg  uşa,  o  aruncă  pe  Taylor  înăuntru,  apoi  o  urmă.  Uşa 
se  închise  de  la  sine,  în  timp  ce  vehiculul  dădea  colţul,  înclinându-se 
pe  două  roţi. 

Taylor  se  îndreptă  pe  banchetă,  în  faţa  soţului  ei.  Era  atât  de 
zguduită  încât  nici  măcar  nu-şi  dădea  seama  că  încă  mai  ţinea 
pistolul  în  mână,  îndreptat  spre  Lucas.  Acesta  i-1  luă  înainte  ca 
trăsura  să  treacă  peste  vreun  hop,  făcând-o  pe  Taylor  să-1 
transforme  în  eunuc.  Puse  pistolul  în  buzunar,  apoi  se  rezemă  şi 
oftă  lung,  obosit. 

—  De  unde-ai  ştiut?  întrebă  în  şoaptă  Taylor. 

—  Ce  să  ştiu?  i-o  întoarse  el,  vorbind  mult  mai  tare. 

—  Că  Westley  voia  să  te  împuşte.  Nici  măcar  n-am  avut  timp  să 
strig...  dar  tu  ai  ştiut  că  era  acolo.  Din  instinct?  I-ai  simţit  prezenţa 
în  spatele  tău? 

Lucas  clătină  din  cap. 

—  M-ai  prevenit  tu. 

—  Cum? 

—  Te  priveam.  Expresia  ta  îmi  spunea  tot  ce  aveam  nevoie  să 
ştiu.  Iar  când  ai  ridicat  mâna. . . 

Nu-1  lăsă  să  termine. 

—  L-ai  împuşcat  înaintea  mea. 
-Da. 

—  Ar  fi  trebuit  să-1  omor. 

—  Ai  fi  putut,  dar  n-ai  făcut-o.  E  foarte  simplu,  Taylor.  Ai 
preferat  să  n-o  faci. 

—  La  fel  ca  tine. 

—  Da,  dar  din  cu  totul  alt  motiv. 

înainte  de  a  apuca  să-1  întrebe,  începu  să-i  explice: 

—  Nu  l-ai  omorât  din  motive  morale,  cred,  iar  eu  l-am  lăsat  în 
viaţă  fiindcă  nu  voiam  să  avem  încurcături  cu  autorităţile.  Moartea 
lui  ar  fi  complicat  lucrurile.  La  Boston  e  altfel  decât  în  munţi. 

—  în  ce  sens? 

—  în  Montana  nu  dai  socoteală  în  faţa  nimănui.  Viaţa  e  încă... 
necomplicată. 

—  Nelegiuită,  vrei  să  spui. 
Lucas  clătină  din  cap. 

—  Nu,  nu  e  nelegiuită.  Dar  acolo  legile  sunt  altfel.  De  cele  mai 
multe  ori,  sunt  drepte.  Uneori,  nu  sunt. 

Trăgea  de  timp,  fiindcă  nu  ştia  cum  să-i  spună  ceea  ce  aflase. 
Avea  să-i  frângă  inima,  şi  nu  găsea  nicio  cale  de  a-i  uşura  chinurile. 

—  Detest  mirosul  ăsta,  izbucni  ea. 

—  Care  miros? 

—  Al  prafului  de  puşcă.  îţi  rămâne  pe  mâini  şi  în  haine  ore 
întregi.  Nici  săpunul  nu-1  şterge.  Nu  pot  să-1  sufăr. 

Lucas  ridică  din  umeri. 

—  Nu  l-am  observat  niciodată. 

După  ce  trase  adânc  aer  în  piept,  Taylor  şopti,  cu  o  voce 
încordată: 

—  Ai  aflat  ceva? 

-Da. 

Se  aplecă  înainte  şi-i  luă  mâinile  într-ale  lui. 

—  Femeia  care  avea  grijă  de  copii... 

—  Doamna  Bartlesmith? 
Lucas  dădu  din  cap. 

—  Da.  A  murit.  Dar  nu  de  holeră.  După  câte  spune  nevasta  lui 
Westley,  femeia  a  căzut  de  pe  picioare  şi  a  murit  încă  înainte  să 
atingă  podeaua.  Avea  probleme  cu  inima. 

—  Şi  copiii? 

—  Westley  a  recunoscut  că  au  luat  din  casă  toate  bunurile  de 
valoare  şi  le-au  vândut.  Au  luat  şi  fetiţele  cu  ei. 

—  înţeleg...  şopti  ea,  strângându-i  mâinile. 
Lucas  nu  suporta  să-i  vadă  durerea. 

—  Ascultă-mă,  Taylor.  O  să  le  găsim.  înţelegi  ce-ţi  spun?  Le  vom 
găsi. 

—  O,  Doamne... 

îşi  dădea  seama  că  Lucas  încă  nu-i  spusese  totul,  şi  dintr-o  dată  îi 
fu  prea  frică  să-1  întrebe. 

—  Nu  mai  sunt  la  familia  Westley. 

—  Mai  trăiesc? 

—  Da,  răspunse  el  cu  o  convingere  care-i  mai  aduse  inima  la  loc. 

—  Atunci,  unde  sunt?  Ce-au  făcut  cu  copilaşii  mei? 

Lucas  îi  eliberă  mâinile  şi  o  cuprinse  în  braţe.  Şi-o  aşeză  pe 
genunchi,  ţinând-o  strâns.  Nu  o  consola  numai.  Pur  şi  simplu  nu 
voia  să-i  vadă  expresia  când  îi  spunea  ce  făcuseră  ticăloşii  ăia  doi. 

—  O  să  le  găsim,  îi  promise  el  din  nou. 

—  Spune-mi,  Lucas.  Unde  sunt  fetiţele?  Ce  le-au  făcut? 
Nu  putea  să  îndulcească  adevărul. 

—  Le-au  vândut. 

Capitolul  11 


Lumea  s-a  înrăit  atât  de  mult,  încât  coţofenele  pradă  unde  vulturii  nu 
cutează. 

William  Shakespeare,  „Richard  al  III-lea" 

Multă  vreme,  Taylor  nu  scoase  o  vorbă.  Era  prea  şocată  ca  să  mai 
aibă  vreo  reacţie.  Apoi  o  cuprinse  o  furie  cum  nu  mai  simţise 
niciodată.  Ii  invada  mintea,  inima,  sufletul.  Devenise  rigidă  de 
mânie.  îi  venea  să-i  ucidă  pe  Henry  şi  Pearl  Westley,  iar  în  acele 
momente  cumplite  de  disperare  şi  furie  oarbă  îşi  spuse  că  ar  fi  fost 
capabilă  de  o  crimă  premeditată,  cu  sânge  rece.  Voia  să  scape  lumea 
de  bestiile  acelea  spurcate  şi  bune  numai  de  rele,  şi  să  le  trimită  în 
focul  iadului  unde  le  era  locul. 

în  sfârşit,  raţiunea  avu  câştig  de  cauză.  Cu  siguranţă,  diavolul  i- 
ar  fi  mulţumit  că-i  mai  dăruia  două  suflete,  dar  atunci  şi-ar  fi  oferit 
şi  propriul  suflet.  Crima  era  un  păcat  de  moarte.  Doamne  Sfinte,  îşi 
dorea  să  nu  fi  avut  conştiinţă.  Voia  să-i  facă  pe  cei  doi  Westley  să 
sufere  la  fel  cum  suferea  ea,  dar  în  adâncul  inimii  ştia  că  nu  putea  să 
devină  şi  juriu,  şi  judecător,  şi  să-i  omoare. 

Voia  să  se  rezeme  de  pieptul  soţului  ei,  să-1  cuprindă  cu  braţele 
pe  după  gât  şi  să-i  ceară  sprijinul. 

Dintr-o  dată,  tânjea  să  depindă  de  puterea  lui,  dar  ideea  o 
copleşea  atât  de  tare,  încât  se  ridică  imediat  de  pe  genunchii  lui  şi  se 
aşeză  pe  bancheta  din  faţă.  îşi  aranjă  faldurile  fustei,  rugându-se  tot 
timpul  să-şi  recapete  cât  ce  cât  calmul. 

—  Acum  trebuie  să  fiu  tare.  Pot  plânge  mai  târziu. 

Nu-şi  dădu  seama  că  şoptise  cu  voce  tare  cuvintele  decât  când 
Lucas  îi  dădu  dreptate. 

—  O  să  le  luăm  înapoi,  Taylor. 

Părea  atât  de  sigur,  încât  îi  mai  veni  inima  la  loc.  Se  rugă  ca 

micuţele  să  nu  fie  maltratate.  Apără-le,  Doamne,  imploră  ea  în  gând. 
Te  rog,  apără-le. 

Dintr-o  dată,  îşi  dădu  seama  că  Lucas  îi  vorbea,  şi  încercă  să  se 
concentreze  asupra  cuvintelor  lui.  Voia  să-i  telegrafieze  prietenului 
său?  De  ce.  Se  aplecă  înainte  şi-1  rugă  s-o  ia  de  la  început. 

—  Fetiţele  au  fost  duse  la  Cincinnati,  îi  explică  el  pentru  a  doua 
oară.  Acolo  e  un  cumpărător. 

Care  aşteaptă,  adăugă  el  în  gând. 

—  De  cât  timp? 

—  De  două  zile. 

—  O,  Doamne,  acum  ar  putea  fi  oriunde. 
Lucas  clătină  din  cap. 

—  Trenul  face  patruzeci  şi  opt  de  ore  până  la  Cincinnati,  Taylor. 
Dacă  avem  noroc,  prietenul  meu  va  aştepta  la  gară. 

—  Dar  dacă  n-au  plecat  cu  trenul? 

—  Atunci  le  va  lua  mai  mult  drumul. 

—  într-adevăr. 

—  Imediat  ce  ajungem  la  hotel,  am  să-i  telegrafiez  lui  Hunter. 

—  E  în  Cincinnati? 

—  Nu,  dar  destul  de  aproape. 

—  Eşti  sigur  că-1  poţi  găsi? 
Lucas  dădu  din  cap. 

—  Dacă  nepoatele  tale  nu  sunt  în  tren,  vom  avea  nevoie  de 
Hunter  mai  mult  decât  oricând.  E  al  doilea  dintre  cei  mai  buni 
căutători  de  urme  din  state  şi  teritorii  la  un  loc. 

—  Şi  cel  mai  bun  cine-i?  întrebă  ea,  gândindu-se  că  poate  ar  fi  fost 
bine  ca  Lucas  să-1  angajeze  şi  pe  acel  domn.  Cu  cât  puneau  mai 
mulţi  experţi  să  caute,  cu  atât  aveau  şanse  mai  mari  să  le  găsească 
pe  micuţe  înainte  de  a  li  se  întâmpla  ceva. 

—  Eu  sunt. 
Oftă  uşurată. 

—  în  timp  ce-i  telegrafiezi  prietenului  tău,  eu  am  să  iau  mersul 
trenurilor  şi-i  voi  cere  recepţionerei  să  ne  cumpere  bilete.  Trebuie  să 

plecăm  cât  mai  curând  posibil. 

Lucas  ştia  că  degeaba  i-ar  fi  cerut  să  aştepte  la  Boston.  Oraşul 
Cincinnati  putea  foarte  bine  să  fie  doar  o  escală  şi  nimic  mai  mult. 
Exista  posibilitatea  ca  fetiţele  să  fi  ajuns  deja  acolo. 

Westley  spusese  că  plecaseră  de  două  zile...  patruzeci  şi  opt  de 
ore.  Da,  puteau  să  fi  ajuns  deja  la  Cincinnati,  iar  de-acolo  s-o  fi  luat 
în  orice  direcţie. 

Dacă  se  îndreptau  spre  colinele  din  Kentucky  sau  către  ţinuturile 
sălbatice  de  dincolo  de  valea  Ohio,  Lucas  avea  să  insiste  ca  Taylor  să 
rămână  în  Cincinnati  şi  să  aştepte  acolo.  Era  un  oraş  sigur  şi 
civilizat. 

Dacă  aveau  timp,  urma  să  angajeze  pe  cineva  ca  să  aibă  grijă  de 

ea. 

—  N-ar  trebui  să  stai  singură. 

—  Poftim? 

—  Nimic. 

—  Lucas,  vin  şi  eu  cu  tine.  Le  vom  găsi  împreună.  N-am  să  te 
încurc. 

—  Nu  te-am  contrazis.  Poţi  să  vii  cu  mine. 

—  Iţi  mulţumesc. 

închise  ochii.  Dintr-o  dată,  o  străbătea  un  tremur  prin  tot  trupul. 

—  De  ce  există  atâta  răutate  pe  lume? 

Lucas  o  privi  mult  timp,  înainte  de  a  răspunde: 

—  Pentru  că  există  atât  de  multă  bunătate. 
Taylor  deschise  ochii  şi-1  privi. 

—  Nu  înţeleg,  recunoscu  ea.  Vrei  să  spun  că  dacă  există  una, 
trebuie  să  fie  şi  cealaltă? 

—  Aşa  se  pare. 
Clătină  din  cap: 

—  In  clipa  asta,  nu  văd  bunătate  nicăieri. 

—  Eu,  da,  replică  el  morocănos.  O  am  în  faţa  ochilor. 
Taylor  nu  înţelese  ce  voia  să  spună.  Un  timp,  stătură  în  tăcere. 

—  Ce-ai  să  faci  cu  Victoria?  întrebă  Lucas  în  cele  din  urmă. 

—  Am  să  mă  duc  la  ea  în  noaptea  asta  şi-am  să-i  explic  totul. 
Multă  vreme,  niciunul  dintre  ei  nu  scoase  o  vorbă.  Lucas  era 

preocupat  să  pregătească  planul  de  acţiune  şi  să  enumere  lucrurile 
de  care  aveau  nevoie  pe  drum.  Taylor  era  ocupată  să  se  roage 
pentru  fetiţe. 

—  Lucas? 

—  Da? 

—  Ştiu  că  lupta  asta  nu-i  a  ta.  Eu  răspund  de  fetiţe,  nu  tu.  Vreau 
să  ştii  cât  de  recunoscătoare-ţi  sunt  că  mă  ajuţi. 

înainte  ca  el  să-i  poată  răspunde,  continuă: 

—  îmi  pare  foarte  rău  că  ai  fost  nevoit  să  ajungi  în  situaţia  asta. 
Te-ai  ales  cu  mai  mult  decât  te  aşteptaseşi,  însurându-te  cu  mine, 
nu-i  aşa?  Ar  trebui  să  primeşti  măcar  o  compensaţie,  şi  imediat  ce. . . 

Lucas  o  întrerupse: 

—  Dacă-mi  oferi  bani  pentru  serviciile  mele,  am  să  te  strâng  de 
gât. 

Furia  lui  o  bucura.  Acum  avea  nevoie  de  un  campion,  iar  Lucas 
dovedea  că  el  era  acela. 

—  Iartă-mă,  spuse  ea,  n-am  vrut  să  te  jignesc.  Iţi  sunt 
recunoscătoare,  repetă. 

îşi  dădea  seama  după  expresia  lui  că  nu  voia  să  audă  de 
recunoştinţa  ei,  aşa  că  schimbă  subiectul. 

—  Copiii  nu  sunt  proprietăţi  materiale. 

—  Nu  sunt,  într-adevăr. 

—  Majoritatea  adulţilor  cred  că  aşa  ceva  ar  fi.  Cu  siguranţă,  nu 
cred  că  şi  copiii  au  drepturi 

—  Dar  au,  nu-i  aşa? 
Lucas  dădu  din  cap. 

—  Ar  trebui  să  aibă  dreptul  la  nişte  părinţi  iubitori  şi  care  să-i 
apere. 

—  Da,  şopti  ea. 

Apoi,  în  minte  îi  veni  un  alt  subiect. 

—  Oare  soţii  Westley  se  vor  duce  la  autorităţi  ca  să  ne  reclame? 

—  Ce  să  reclame? 

—  Că  i-am  rănit.  Amândoi  am  tras  în  Henry  Westley. 
Ideea  îl  făcu  pe  Lucas  să  pufnească. 

—  Ar  trebui  să  dea  nişte  explicaţii  cam  complicate.  Tu  vrei  să 
anunţăm  autorităţile? 

—  Nu.  Nu  ne-ar  folosi  la  nimic.  Georgie  şi  Allie  au  fost  luate  deja. 
Am  pierde  prea  mult  timp  explicând  şi  scriind  hârtii  şi...  Doar  dacă 
nu  cumva  crezi  tu  că  ar  fi  mai  bine,  Lucas. 

Tendinţa  lui  naturală  era  să  nu  aibă  încredere  în  nimeni  care 
purta  insignă.  Simbolul  îi  dădea  omului  prea  multă  putere,  iar 
puterea,  ştia  din  experienţă,  era  ca  apa  oceanului  pentru  un  om 
însetat.  O  sorbitură  îl  făcea  să  dorească  mai  mult,  şi  mai  mult,  până 
devenea  o  poftă  nesăţioasă.  Puterea  rareori  eleva  oamenii,  şi  de  cele 
mai  multe  ori  îi  corupea. 

—  Ar  putea  să  se  complice  lucrurile,  şi  nu  prea  vreau  să-mi  sufle- 
n  ceafă  oamenii  legii  în  timp  ce-ţi  caut  nepoatele.  Răspunde-mi  la  o 
întrebare. 

—  Ce  anume? 

—  Victoria  ştie  despre  ele? 

—  Da. 

—  Mie  de  ce  nu  mi-ai  spus? 
Nu-i  răspunse. 

—  Ai  încredere  în  mine?  insistă  Lucas. 

Taylor  ezită  aproape  un  minut  înainte  să  vorbească. 

—  Cred  că  da.  Da,  am,  adăugă  ea,  cu  mai  multă  convingere. 
Doamna  mi-a  spus  că  pot  avea. 

—  Şi  dacă  Doamna  nu  ţi-ar  fi  spus? 

—  Eşti  bărbat,  Lucas. 

—  Şi  ce-i  cu  asta? 

—  In  mod  normal,  bărbaţii  nu  sunt  demni  de  încredere.  Victoria 
şi  cu  mine  am  învăţat  amândouă  lecţia  asta  importantă.  Totuşi,  tu 
nu  eşti  ca  alţi  bărbaţi.  Nu  semeni  în  niciun  caz  cu  fratele  tău  după 
tată.  William,  abia  acum  îmi  dau  seama,  e  un  om  slab.  Tu  eşti 

tocmai  contrariul.  Ai  să  le  găseşti,  nu-i  aşa?  Mai  spune-mi  o  dată. 
Am  să  te  cred. 

Schimbarea  de  subiect  nu-1  deranjă.  îi  promise  din  nou. 

—  Crezi  că  au  păţit  ceva? 
Deznădejdea  din  vocea  ei  îi  frângea  inima. 

Când  îi  răspunse,  vorbi  mai  repezit  decât  ar  fi  vrut. 

—  Nu-ţi  îngădui  să  te  gândeşti  la  asemenea  lucruri. 
Concentrează-te  numai  asupra  luării  lor  înapoi.  Altfel,  ai  să-ţi  pierzi 
minţile. 

Taylor  încercă  să-i  urmeze  sfatul.  De  fiecare  dată  când  îi  trecea 
prin  cap  câte  un  gând  îngrozitor,  îl  alunga.  îşi  făcu  în  minte  o  listă  a 
tuturor  lucrurilor  de  care  avea  nevoie  la  drum. 

Când  ajunseră  în  sfârşit  la  hotel,  Taylor  se  repezi  în  căutarea 
recepţionerei.  Primi  un  mers  al  trenurilor  şi,  când  citi  că  tocmai 
plecase  un  tren,  îi  veni  să  urle. 

Următorul  pleca  abia  a  doua  zi  dimineaţa,  la  ora  zece.  Un 
mesager  fu  expediat  la  gară  cu  bani  ca  să  cumpere  bilete.  Managerul 
propuse  să  telegrafieze  la  hotelul  lor  din  Cincinnati  pentru  cameră, 
iar  Taylor  acceptă.  îi  ceru  să  rezerve  încă  o  cameră  pentru  prietena 
ei. 

Toate  aceste  pregătiri  o  ajutau  să-şi  păstreze  calmul. 
Se  duse  grăbită  în  camera  ei,  îşi  făcu  bagajele,  apoi  găsi  bonurile 
pentru  cufere  şi  se  duse  cu  ele  în  camera  Victoriei. 
Era  aproape  ora  două  noaptea. 

Victoria  abia  îşi  putea  ţine  ochii  deschişi,  dar  numai  până  când 
Taylor  îi  spuse  ce  se  întâmplase.  Vestea  avu  acelaşi  efect  cu  un 
pahar  de  apă  rece  aruncat  în  faţă. 

—  Bieţii  copilaşi,  şopti  ea,  cu  ochii  în  lacrimi.  Vin  şi  eu  cu  tine, 
adăugă  aproape  imediat.  Am  să  te  ajut  oricum  pot. 

Lui  Taylor  nu-i  trecuse  nicio  clipă  prin  cap  că  s-ar  fi  putut  ca 
Victoria  să  n-o  ajute.  Avea  deplină  încredere  în  prietena  ei. 

îi  dădu  bonurile  cuferelor  şi  o  instrui  să  vină  după  ei  la 
Cincinnati  cu  primul  tren,  explicându-i  că-i  rezervase  deja  camera, 

căci  sperase  ca  prietena  ei  să  se  ocupe  de  bagaje,  apoi  s-o  urmeze. 

—  Mă  rog  să  fie  la  Cincinnati,  spuse  Taylor.  Cred  că  nepoatele 
mele  se  îndreaptă  spre  vest.  Vreau  să  cred  că  vor  fi  uşor  de  găsit. 
Dacă  au  fost  duse  la  New  York,  unde  sunt  hoarde  întregi  de 
oameni,  va  fi  mai  greu  să  le  găsim. 

—  Cu  ce  altceva  mai  pot  să  te  ajut? 

—  Du-te  mâine  la  bancă  şi  retrage  cât  mai  mulţi  bani  posibil. 
Adu-i  cu  tine.  Am  să-ţi  semnez  o  delegaţie  dimineaţă,  înainte  de  a 
pleca.  Şi  te  rog,  nu  le  spune  lui  Sherman  şi  Summers  unde  mergi. 

—  Bine,  n-am  să  le  spun,  îi  promise  Victoria. 

îşi  îmbrăţişă  prietena,  urându-i  drum  bun,  apoi  îşi  aminti  lista  de 
lucruri  pe  care  Taylor  voise  să  le  cumpere  din  Boston. 

—  Dă-mi  lista,  i-o  ceru  ea.  Dacă  tot  am  să  mai  stau  la  Boston  o  zi 
ca  să  scot  banii  de  la  bancă,  pot  să-ţi  fac  şi  cumpărăturile. 

—  Da,  desigur.  Am  să  ţi-o  dau  dimineaţă. 
Dădu  să  plece,  apoi  se  întoarse  iar. 

—  Ar  mai  trebui  şi  să  ceri  personalului  să-ţi  mute  lucrurile  în 
camera  noastră. 

—  De  ce? 

—  E  mai  frumoasă. 

Deschise  uşa  şi,  în  timp  ce  pornea  pe  culoar,  mai  spuse: 

—  Meriţi  să  profiţi  de  lux,  Victoria.  Voiam  să  fac  schimb  de 
camere  cu  tine,  după  plecarea  lui  Lucas.  Mi-ar  face  plăcere  să  ştiu  că 
mâine  seară  ai  să  dormi  acolo. 

—  Şi  eu  am  să  mă  bucur  să  ştiu  că  până  atunci  le-ai  găsit  pe 
micuţe. 

Taylor  clătină  din  cap. 

—  Lucas  a  spus  că  drumul  până  la  Cincinnati  durează  patruzeci 
şi  opt  de  ore.  N-am  să-ţi  pot  telegrafia,  pentru  că  atunci  vei  fi  deja  în 
tren.  Trebuie  să  aştepţi  până  ajungi  acolo.  Să  ai  grijă,  dragă  prietenă. 

—  încearcă  să  dormi  şi  tu  puţin  la  noapte!  strigă  Victoria  pe 
urmele  ei. 

I-o  propusese  cu  gânduri  bune,  iar  Taylor  acceptă,  de  formă,  să 

încerce.  Nu-şi  putea  imagina  cum  ar  fi  reuşit  să  doarmă,  dar  nu  voia 
nici  ca  Victoria  să-şi  facă  griji  pentru  ea. 

Nu  peste  mult,  Lucas  reveni  în  camera  lor.  încuie  uşa,  apoi  se 
rezemă  de  marginea  ei,  în  timp  ce  scotea  din  buzunar  pistolul  lui 
Taylor  şi-1  descărca. 

Puse  pistolul  şi  cartuşele  pe  masă.  Apoi  îşi  împachetă  lucrurile. 
Termină  în  câteva  minute. 

—  Vino  la  culcare,  Taylor,  îi  ordonă  el.  Mâine  vom  avea  o  zi  grea. 
în  drum  spre  baie,  începu  să  se  dezbrace.  Taylor  clătină  din  cap. 

—  încă  nu. 

Se  duse  la  fereastră  şi  rămase  acolo,  cu  privirea  afară,  în  noapte. 

Lucas  n-o  mai  contrazise.  Probabil  avea  nevoie  de  câteva  minute 
de  singurătate,  ca  să  se  calmeze. 

Le  numea  pe  gemene  copiii  ei.  Lucas  nu  ştia  ce  planuri  de  viitor 
avea.  Pentru  moment,  nu-1  preocupa  decât  prezentul. 

Copiii.  S-ar  fi  dus  şi  în  iad  dacă  n-avea  încotro,  ca  să  salveze  acele 
suflete  nevinovate. 

De  data  asta,  răul  nu  va  mai  învinge. 

Lucas  repeta  în  sinea  lui  acest  legământ  la  nesfârşit,  în  drum  spre 
Cincinnati.  Nu  ştia  dacă  era  o  rugăciune  sau  o  provocare  pentru 
Dumnezeu.  Numai  de  un  lucru  era  sigur.  Avea  să  aducă  fetiţele 
înapoi. 

Hunter  îi  aştepta  la  gară.  Lucas  luă  prezenţa  lui  ca  pe  un  semn  că 
norocul,  şi  Dumnezeu  poate,  erau  de  partea  lor.  Prietenul  lui  părea 
recent  venit  de  pe  drum. 

Cămaşa  sa  bej  şi  pantalonii  erau  acoperiţi  cu  un  strat  de  praf. 
Purta  o  centură  cu  pistoale  similară  cu  a  lui  Lucas,  preferinţă  care  în 
Vest  era  considerată  puţin  cam  ciudată.  Majoritatea  pistolarilor  şi  a 
muntenilor  îşi  ţineau  pistoalele  în  buzunare  sau  în  cureaua 
pantalonilor. 

Prietenul  lui  era  la  fel  de  înalt  ca  Lucas.  Slab  ca  o  trestie,  avea  un 
păr  negru-albăstrui  şi  ochi  căprui.  Moştenise  coloraţia  de  la  mama 

sa,  o  indiancă  din  tribul  Crow,  precum  şi  dispoziţia. 

Era  blând  la  vorbă,  nu  se  enerva  decât  rareori,  şi  avea  un  cod 
moral  la  înălţimea  căruia  oamenii  nu  puteau  nici  măcar  spera  să  se 
ridice  vreodată.  La  fel  ca  Lucas,  Hunter  fusese  ostracizat  în 
copilărie.  Lucas  era  dispreţuit  fiind  bastard  şi  orfan;  Hunter  era 
tratat  cu  dispreţ  pentru  că  avea  sânge  amestecat,  cum  spuneau 
ignoranţii.  Se  împrieteniseră  din  singurătate  şi  necesitate,  când  erau 
băieţi.  Prietenia  lor  se  întărise  cu  anii  şi  cu  ajutorul  asprimilor  vieţii. 
Hunter  revenise  la  izolarea  din  munţi  înaintea  lui  Lucas,  dar  după 
război  Lucas  i  se  alăturase,  îşi  erau  loiali  unul  altuia  şi  fiecare  îi 
salvase  de  mai  multe  ori  pielea  celuilalt.  Hunter  era  singurul  om  pe 
care  Lucas  îl  lăsa  vreodată  să  stea  la  spatele  lui,  iar  Lucas  era  unul 
dintre  puţini  oameni  cu  care  Hunter  vorbea  vreodată,  atât  de  închis 
în  sine  devenise  de-a  lungul  anilor. 

Taylor  îi  aruncă  o  singură  privire  şi,  intimidată,  se  trase  mai 
aproape  de  Lucas.  Domnul  Hunter  părea  dur  şi  rău.  Nici  nu  şi-ar  fi 
putut  dori  mai  mult. 

Când  Lucas  făcu  prezentările,  Hunter  îşi  înclină  pălăria, 
salutând-o: 

—  Doamnă... 

Apoi  se  întoarse  spre  soţul  ei. 

—  Două  posibilităţi. 

Lucas  dădu  din  cap.  O  luă  pe  Taylor  de  cot  şi  încercă  s-o  conducă 
înainte,  dar  Taylor  nici  nu  se  gândea  să  facă  un  pas  înainte  de  a-şi 
exprima  recunoştinţa  faţă  de  prietenul  lui. 

—  Lucas  mi-a  pus  că  rareori  vă  părăsiţi  casa  din  munţi,  domnule 
Hunter.  Probabil  mă  credeţi  foarte  proastă,  dar  cred  că  Dumnezeu 
v-a  trimis  cu  treburile  care  v-au  adus  atât  de  aproape  de  Cincinnati. 
Aveam  nevoie  de  încă  un  om  puternic,  deştept  şi  descurcăreţ,  aşa  că 
El  v-a  trimis  pe  dumneavoastră  la  noi.  Aş  dori  să  vă  mulţumesc  încă 
de  pe-acum  pentru  orice  ajutor  ne  puteţi  da. 

Hunter  fu  surprins  de  cuvintele  ei  şi  nu  ştiu  ce  să  răspundă. 
Felul  cum  îl  acceptase,  atât  de  repede  şi  fără  nicio  rezervă 

vizibilă,  îl  uimea.  Nu  făcu  decât  s-o  privească,  aşteptând  să  audă  ce 
avea  de  spus  în  continuare. 

Taylor  nu-1  lăsă  să  aştepte  mult. 

—  Lucas  mi-a  spus  că  sunteţi  al  doilea  dintre  cei  mai  buni 
căutători  de  urme  din  America. 

După  ce  făcu  această  afirmaţie,  se  lăsă  condusă  de  soţul  ei  spre 
ieşirea  din  gară.  Hunter  porni  cu  ei. 

—  Al  doilea?  întrebă  el.  Cine-i  primul? 
Zâmbind,  Taylor  răspunse: 

—  Lucas  e  primul.  Chiar  el  mi-a  spus. 

Hunter  nu  ştia  dacă  glumea  cu  el  sau  era  sinceră.  Era  de  datoria 
lui  să  clarifice  lucrurile. 

—  Lucas  a  înţeles  pe  dos,  doamnă.  El  e  al  doilea,  declară  el,  dând 
din  cap  pentru  a-şi  întări  cuvintele. 

Lucas  interveni: 

—  O  s-o  lăsăm  pe  Taylor  la  hotel,  şi  pe  urmă. . . 

—  Vreau  să  vin  şi  eu  cu  voi,  îl  întrerupse  Taylor. 
Soţul  ei  clătină  din  cap. 

—  Trebuie  să  dormi.  Abia  te  mai  ţii  pe  picioare.  Eu  am  dormit  în 
tren.  Tu,  nu. 

—  Lucas,  mă  simt  în  putere.  Serios. 

—  Arăţi  ca  dracu'.  Dacă  nu  te  odihneşti  puţin,  o  să  ţi  se  facă  rău. 
Discuţia  ar  fi  continuat,  dar  Hunter  îi  puse  capăt  cu  un  fapt 

incontestabil: 

—  O  să  ne  încetiniţi. 

—  Atunci  aştept  la  hotel,  replică  imediat  Taylor. 

Murea  de  ciudă  că  rămânea  în  urmă,  dar  le  înţelegea  judecata. 
Aveau  să  se  ducă  în  locuri  unde  o  doamnă  n-ar  fi  fost  binevenită. 
Acest  fapt  n-o  deranja,  dar  ştia  că  Lucas  şi-ar  fi  petrecut  mai  tot 
timpul  supraveghind-o  pe  ea,  în  loc  să  se  concentreze  asupra  găsirii 
fetiţelor. 

Nu  fu  nevoie  să-i  mai  spună  lui  Lucas  să-şi  ia  pistoalele.  După  ce- 
i  aruncă  valiza  pe  patul  camerei  de  hotel,  Lucas  îşi  încărcă  armele, 

îşi  luă  centura  şi  se  încinse  cu  ea  în  drum  spre  uşă.  Nici  măcar  nu 
pierdu  timpul  luându-şi  rămas  bun. 

Taylor  se  agită  timp  de  peste  o  oră,  apoi  se  hotărî  să  se  ocupe  de 
lucruri  mărunte  ca  să  aibă  o  ocupaţie.  Făcu  o  baie,  se  spălă  pe  cap, 
îşi  despachetă  hainele  şi  se  întinse  pe  pat,  în  halat.  Se  gândea  să  se 
odihnească  un  minut,  două,  apoi  să  se  îmbrace  din  nou. 

Dormi  buştean  patru,  cinci  ore.  Când  se  trezi,  era  dezorientată. 
Avu  nevoie  de  un  minut  întreg  ca  să-şi  dea  seama  unde  se  afla. 

O  parte  din  buimăceala  ei  era  cauzată  şi  de  faptul  că  era  într-o 
cameră  aproape  aidoma  celei  de  la  Boston.  Se  vedea  clar  că  patronii 
hotelului  construiseră  o  reproducere  identică. 

Culorile  însă  erau  puţin  diferite.  Această  cameră  era  decorată  în 
nuanţe  de  auriu  pal  cu  accente  albe.  De  asemenea,  în  stânga 
dulapului  se  aflau  două  uşi.  Una  ducea  în  baie,  iar  a  doua,  în 
camera  rezervată  pentru  Victoria. 

Taylor  se  bucură  că  a  doua  cameră  era  atât  de  aproape.  Şi 
Victoriei  avea  să-i  placă.  Ar  fi  trebuit  să-i  spună  să  telegrafieze 
anunţând  ora  sosirii,  dar  fusese  atât  de  preocupată  încât  nu  avusese 
timp  să  se  gândească  la  asemenea  detalii. 

Dintr-o  dată,  începu  să-i  ghiorăie  stomacul.  Nu  mâncase  de  mult, 
dar  gândul  la  mâncare  făcea  să-i  vină  rău. 

Era  prea  agitată  ca  să  mănânce,  aşa  să  se  plimbă  mai  departe, 
rugându-se.  Afară  era  întuneric  beznă,  căci  luna  fusese  acoperită  de 
nişte  nori  groşi  de  ploaie. 

Unde  erau  Lucas  şi  Hunter?  Găsiseră  fetiţele? 

Existau  două  posibilităţi.  Nu  aşa  spusese  Hunter,  la  gară?  O,  de 
ce  nu-i  ceruse  mai  multe  explicaţii?  Pentru  că  se  purtase  ca  un 
şoricel  speriat,  de-aia.  O  intimidase.  Dar  mai  bine  să  nu  insiste 
asupra  propriilor  ei  defecte,  şi  mai  bine  să  se  concentreze  asupra 
şansei  de  a  fi  găsit  fetiţele.  Poate  că  tocmai  erau  în  drum  spre  hotel, 
cu  ele  în  braţe. 

Peste  câteva  ore,  când  se  întoarseră,  Lucas  şi  Hunter  erau  singuri. 

Deşi  lui  Taylor  îi  venea  să-i  dea  pe  amândoi  afară,  pentru  a-şi 
continua  căutarea,  raţiunea  avu  câştig  de  cauză.  Amândoi  arătau 
epuizaţi. 

—  Plecaţi  iar  curând?  întrebă  ea. 

—  După  un  timp,  răspunse  Lucas.  Acolo  e  un  pat,  îi  arătă  el 
prietenului  său. 

Hunter  dădu  din  cap  şi  dispăru  în  al  doilea  dormitor.  Lucas 
porni  spre  alcovul  unde  se  găsea  patul  lor. 

—  Aţi  aflat  ceva?  Cât  de  cât? 

Lucas  îşi  scoase  centura,  o  agăţă  de  un  colţ  al  patului,  apoi  începu 
să-şi  descheie  cămaşa.  Hainele  îi  miroseau  a  praf  de  puşcă. 

—  Ai  tras  cu  pistolul. 
Parcă  nici  n-ar  fi  auzit-o. 

—  Vom  începe  din  nou,  dimineaţă.  Mai  avem  de  verificat  vreo 
două  variante. 

—  Crezi  că  mai  sunt  în  Cincinnati? 

Taylor  îşi  frângea  mâinile,  încercând  zadarnic  să-şi  păstreze 
calmul.  Nu  ştiau  dacă  mai  erau  în  oraş  sau  nu.  Toate  căile  cercetate 
până  atunci  se  înfundaseră.  Totuşi,  Lucas  prefera  să  nu-i  spună. 

—  O  să  le  găsim,  zise  el. 

Taylor  se  aşeză  pe  marginea  patului,  în  timp  ce  Lucas  intra  în 
baie.  Reveni  peste  câteva  minute,  mai  înviorat.  Acum  mirosea  a 
săpun,  dar  aroma  acrişoară  a  pulberii  arse  continua  să  se  simtă. 
Ciudat,  lui  Taylor  nu-i  displăcea  deloc;  dar  îi  amintea  că  trăsese  cu 
pistolul. 

—  A  trebuit  să  omorâţi  pe  cineva? 

Soţul  ei  era  tot  mai  exasperat  de  întrebările  ei. 

—  Nu,  răspunse  el  repezit. 
Taylor  nu  se  lăsă  intimidată. 

—  Dar  ai  tras. 

—  Da. 

—  De  ce? 

—  Ca  să  atrag  puţină  atenţie. 

începea  să  nu  mai  suporte  jumătăţile  lui  de  răspunsuri  şi  se  gândi 
să  i-o  spună,  apoi  se  răzgândi.  Nu  voia  să  se  certe  cu  el.  Lucas  era 
obosit.  Avea  nevoie  de  odihnă,  ca  să  poată  porni  iar  în  căutarea 
fetelor. 

—  N-o  să  vă  daţi  bătuţi,  nu-i  aşa?  izbucni  ea  îngrijorată, 
încleştându-şi  mâinile  în  aşteptarea  răspunsului. 

Expresia  de  pe  chipul  lui  o  înştiinţă  să  nu-i  plăcea  întrebarea. 
Imediat,  ghici  şi  motivul. 

—  Iar  te-am  jignit? 
Lucas  dădu  din  cap. 

—  Iartă-mă,  şopti  ea. 

Scuzele  ei  nu  părură  să-1  împace.  Taylor  oftă  şi-i  făcu  loc  să 
desfacă  aşternutul. 

Doamne,  cât  mai  voia  să  creadă  în  el!  Ar  fi  trebuit  să 
îngenuncheze  şi  să-i  mulţumească  lui  Dumnezeu  că  i-1  dăduse  pe 
Lucas  Ross.  Ce  s-ar  fi  făcut  fără  ajutorul  lui?  Era  într-adevăr  Făt- 
Frumosul  ei  -  şi  nu  ştiuse  Doamna  tot  timpul  acest  lucru? 

Totuşi,  era  prea  nervoasă  ca  să  se  culce,  aşa  că  se  hotărî  să  se 
ducă  în  cealaltă  cameră,  pentru  ca  soţul  ei  să  poată  dormi  în  linişte. 
Dar  nu  făcu  decât  un  pas  spre  uşă,  când  Lucas  o  luă  în  braţe  şi  o 
trase  după  el  pe  pat. 

—  Vrei  să  crezi  că  n-am  să  mă  las  păgubaş,  dar  totuşi  te  temi  că  s- 
ar  putea  s-o  fac,  aşa  e? 

—  Dacă  spui  că  n-ai  să  te  laşi,  te  cred. 
Lucas  îl  înlătură  uşor  părul  de  pe  frunte. 

—  Ştii  ce-am  să  fac? 
Taylor  clătină  din  cap. 

—  Am  să-ţi  spun  o  poveste  ca  să  adormi. 

Ce-1  apucase?  Dintr-o  dată,  era  atât  de  blând  şi  tandru  cu  ea. . . 

—  Trebuie  să  te  odihneşti,  Lucas.  Nu  te  preocupa  de  temerile 
mele. 

Lucas  se  aplecă  s-o  sărute.  Apoi  se  întoarse  pe  o  parte,  o  cuprinse 
în  braţe  şi-i  şopti  la  ureche: 

—  A  fost  odată  ca  niciodată. . . 

îi  povesti  despre  un  băiat  căruia  un  indian  îi  furase  singurul 
lucru  pe  care-1  avea.  Comoara  lui  era  un  cuţit  vechi  şi  tocit  pe  care-1 
folosea  la  vânătoare  şi,  deşi  nu  valora  nimic,  pentru  băiat  avea  o 
foarte  mare  importanţă. 

Taylor  întoarse  capul  spre  el.  Ar  fi  vrut  să-1  întrebe  de  unde  avea 
băiatul  cuţitul  şi  de  ce  era  singurul  lui  lucru,  dar  Lucas  îi  puse 
degetele  pe  gură,  făcând-o  să  tacă.  Apoi  continuă  să-şi  depene 
povestea.  Băiatul,  îi  spuse  el,  a  plecat  să-şi  caute  cuţitul. 

S-a  ţinut  după  indieni  până  la  locul  lor  de  iernat.  Cu  siguranţă, 
eforturile  pe  care  le  făcea  băiatul  ca  să-şi  recapete  cuţitul  erau 
exagerate,  căci  povestea  spunea  că-1  urmărise  pe  indian  din 
Kentucky  până-n  mijlocul  văii  Ohio.  Taylor  era  sigură  că  Lucas 
inventa  povestea  din  mers. 

Nimeni,  şi  cu  atât  mai  puţin  un  băiat  tânăr  şi  lipsit  de  experienţă, 
n-ar  fi  petrecut  un  an  şi  jumătate  alergând  după  un  cuţit  de  niciun 
folos. 

Fără  îndoială  însă,  Lucas  ştia  să  povestească.  Era  captivată. 
Probele  de  curaj  pe  care  le  dădea  băiatul  pe  drum  erau  fascinante. 
Râse  în  hohote  când  îl  auzi  cum  îl  fugărise  un  urs  negru,  făcând -l  să 
se  urce  într-un  copac. 

—  Urşii  pot  să  se  caţere  în  copaci,  îi  aminti  ea. 

Se  întreba  cum  avea  să-1  scoată  pe  băiatul  fictiv  din  dilema  aceea. 

Lucas  nu-i  dădu  detalii.  îi  spuse  pur  şi  simplu  că  băiatul  fusese 
silit  să  omoare  ursul  înainte  de  a-şi  continua  drumul. 

Taylor  nu  protestă.  N-ar  fi  fost  politicos.  Iar  povestea  nu  se  sfârşi 
aşa  cum  se  aşteptase,  cu  băiatul  primindu-şi  comoara.  Lucas  nu-i 
spuse  decât  că  în  cele  din  urmă  îl  găsise  pe  indian. 

Cuţitul,  presupuse  ea,  se  pierduse  pentru  totdeauna,  iar  morala 
poveştii  consta  într-o  lecţie  de  curaj.  Desigur,  avea  o  gândire  prea 
practică  pentru  a  crede  că  se  întâmplase  în  realitate. 

îşi  aminti  cât  de  obosit  era  Lucas  când  îl  auzi  căscând. 

Se  aplecă  spre  ea  şi  o  sărută  de  noapte  bună.  Gura  lui  stărui  peste 

a  ei,  iar  când  în  sfârşit  se  retrase,  Taylor  tremura  de  dorinţă. 

Dar  n-avea  să  i-o  îndeplinească.  O  strânse  iar  lângă  el  şi  închise 
ochii. 

îi  plăcea  să  adoarmă  inspirându-i  mirosul.  Şi  ţinând-o  la  piept. 
Trupurile  lor  se  potriveau  perfect  unul  lângă  altul.  Fu  ultimul  lui 
gând  înainte  de  a  adormi. 

Taylor  se  trezi  peste  o  oră.  Coborî  încet  din  pat  şi  trecu  în  camera 
cealaltă.  Fără  să  ştie  de  ce,  simţea  nevoia  să  vadă  de  Hunter,  poate 
doar  ca  să  se  asigure  că  mai  era  acolo. 

Nu  făcu  niciun  sunet  când  intră.  Hunter  era  la  locul  lui.  Dormea 
adânc  peste  cuvertură.  Fiind  atât  de  înalt,  se  culcase  în  diagonală,  pe 
burtă,  cu  o  mână  lângă  el  şi  cealaltă  sub  pernă.  Era  desculţ  şi  cu 
pieptul  gol. 

Taylor  simţi  frigul  din  cameră  când  începu  să  tremure.  O 
fereastră  era  deschisă,  iar  vântul  umfla  perdelele. 

Presupuse  că  Hunter  voise  puţin  aer,  dar  nu  se  aşteptase  ca  în 
cameră  să  se  facă  atât  de  frig.  Cât  mai  încet  posibil,  se  duse  la 
fereastră  şi  o  închise  pe  jumătate. 

Apoi  luă  o  pătură  din  dulap  şi-1  acoperi  pe  prietenul  lui  Lucas.  îi 
observă  cicatricele  de  pe  spate  şi  umeri  şi  se  întrebă  de  unde  le  avea. 
Mâna  lui  se  mişcă  uşor  lângă  pernă,  dar  Taylor  nu  crezu  că-1  trezise. 
Când  termină,  tremura,  şi  se  întoarse  în  patul  ei,  ca  să  se  încălzească 
lângă  Lucas. 

în  clipa  când  ieşi,  Hunter  îşi  puse  mâna  la  loc  pe  patul  pistolului 
pe  care-1  ascunsese  sub  pernă.  Se  trezise  în  clipa  când  Taylor  trecuse 
pragul  şi  stătuse  treaz  în  tot  timpul  cât  ea  îşi  făcuse  de  lucru  cu  el. 
Micul  ei  gest  de  bunătate  îl  uluia.  Era  delicat,  plin  de  grijă  şi 
consideraţie. 

Şi  prostesc  al  naibii.  Ar  fi  putut  să-i  zboare  creierii...  Ba  nu,  n-ar 
fi  împuşcat-o  accidental.  Oftă.  Ştiuse  tot  timpul  că  era  Taylor.  îi 
auzise  foşnetul  cămăşii,  apoi  simţise  mirosul  slab  de  flori,  când  se 
aplecase  peste  el  să-1  acopere  şi-i  simţise  pe  piele  atingerea  blândă, 

feminină,  când  îi  potrivise  pătura  în  jurul  trupului. 

Nu-şi  putea  ignora  reacţia.  Plăcerea  nu  voia  să-1  părăsească.  Se 
simţea...  mângâiat,  şi  nu  putea  face  nimic.  Ar  fi  vrut  să  zâmbească 
la  gândul  acelei  fapte  simple  şi  pline  de  consideraţie.  Pentru  el  era  o 
experienţă  nouă  şi  aproape  copleşitoare. 

Ei,  dacă  asta  nu  le  întrecea  pe  toate!  Hunter  adormi  cu  un  zâmbet 
în  inimă. 

Dimineaţa  sosi  prea  devreme.  Taylor  se  trezi  cu  o  pernă  în  braţe. 
Era  singură  în  pat.  După  tăcerea  din  jur,  îşi  dădu  seama  că  Lucas  şi 
Hunter  plecaseră  deja. 

Mai  stătu  în  pat  câteva  minute,  formulându-şi  planurile  pentru 
acea  zi.  Primul  lucru  era  să  consulte  mersul  trenurilor  şi  să  afle  când 
era  posibil  să  vină  Victoria.  Dacă  totul  mersese  conform  planului, 
prietena  ei  ar  fi  trebuit  să  vină  cu  trenul  de  ora  patru. 

Gândurile  i  se  tot  întorceau  la  gemene.  Oare  erau  îngrijite? 
Primeau  destulă  mâncare?  Le  era  cald?  O,  Doamne,  dacă  sufereau, 
chiar  în  clipa  aceea,  în  timp  ce  ea. . . 

Taylor  îşi  alungă  aceste  gânduri,  rugându-se  ca  Dumnezeu  şi 
îngerii  Lui  păzitori  să  aibă  grijă  de  fetiţe  până  le  găsea  ea.  Ştia  că  şi- 
ar  fi  ieşit  din  minţi  dacă  stăruia  asupra  tuturor  acelor  posibilităţi 
cumplite,  aşa  că  încerca  înnebunită  să  se  gândească  la  ceva  plăcut. 

îi  veni  în  minte  povestea  lui  Lucas.  Era  o  diversiune  binevenită. 
Şi  plină  de  baliverne,  îşi  spuse  ea,  clătinând  din  cap.  îi  spusese  într- 
adevăr  o  poveste  de  adormit  copiii  şi  acum,  când  avea  timp  să  se 
gândească,  decise  că  fie  o  tachinase,  fie  avea  părerea  greşită  că  era  o 
naivă  care  ar  fi  crezut  tot  ce-i  spunea.  Nu  era  naivă,  şi  avea  să  i-o 
spună  când  se  întorcea  la  hotel.  Băiatul  din  poveste  scăpase  de  un 
urs  şi  de  o  furtună  care  scotea  copacii  din  rădăcini  şi-i  arunca  peste 
o  vale. 

Cine-ar  fi  putut  măcar  să-şi  imagineze  aşa  ceva?  A,  da,  îşi 
amintea  că  băiatul  fusese  şi  cât  pe  ce  să  se  înece,  şi  împărţise  pluta 
aceea  improvizată  cu  un...  Cum  se  numea...  Chibzui  un  minut, 

două,  apoi  zâmbi,  amintindu-şi. 

O  pisică  de  munte,  îi  spusese  Lucas.  Lupta  pentru  supravieţuire  o 
făcuse  să  fie  prea  ocupată  ca  să-1  atace  pe  băiat. 

Iar  dacă  ea  credea  că  toate  acestea  erau  nişte  aiureli,  probabil  ar  fi 
încercat  s-o  convingă  că  noroiul  era  la  fel  de  valoros  ca  aurul. 

Nu  fusese  doar  o  simplă  povestire  despre  curaj.  Nu-i  spunea 
doar  să  aibă  curaj,  îi  explica  şi  că  unii  oameni  nu  se  dau  bătuţi 
niciodată.  Era  o  parabolă  semnificativă. 

Aşa  să-i  ajute  Dumnezeu,  iar  o  podideau  lacrimile.  Lucas  Ross 
era  un  om  uşor  de  iubit. 

—  Destul,  şopti  ea,  ca  să-şi  potolească  gândurile.  Dacă  nu  avea 
grijă,  avea  să-nceapă  să-şi  dorească  un  lucru  pe  care  nu  putea  să-1 
aibă  niciodată. 

împinse  perna  într-o  parte,  îşi  coborî  picioarele  din  pat  şi  dădu  să 
se  ridice.  Atunci  zări  cuţitul.  Era  pe  noptieră.  Nu-şi  putea  imagina 
cum  ajunsese  acolo. 

Apoi  urmă  recunoaşterea.  Dintr-o  dată,  sufletul  i  se  umplu  de 
speranţă.  Privi  lung  cuţitul.  Nu  era  nevoie  să-1  atingă.  Ştia  că  era  un 
cuţit  vechi  şi  tocit,  bun  de  nimic,  pe  care  un  băiat  l-ar  fi  folosit  la 
vânătoare. 

Lucas  era  băiatul  din  povestire,  dar  o  înflorise,  desigur,  ca  s-o 
facă  mai  interesantă. 

Şi  pentru  a  avea  mai  mult  efect,  îşi  dădu  ea  seama. 

Nu  conta.  înţelesese  mesajul.  în  dimineaţa  aceea,  Lucas  îi 
răspunsese  la  întrebarea  din  seara  trecută. 

Nu  se  dădea  bătut  niciodată. 

Capitolul  12 


Natura  veştilor  proaste  îl  infectează  pe  cel  ce  le  spune. 

William  Shakespeare,  „Antoniu  şi  Cleopatra" 

Victoria  nu  era  în  trenul  de  ora  patru.  Taylor  aşteptă  în  gară  până 
plecară  toţi  pasagerii.  Era  dezamăgită,  dar  nu  şi  îngrijorată.  Ar  fi 
trebuit  ca  totul  să  meargă  perfect  pentru  ca  Victoria  să-şi  termine 
treburile  din  Boston  atât  de  repede.  Mâine,  îşi  spuse  ea.  Prietena  ei 
urma  să  sosească  a  doua  zi. 

în  timp  ce  aştepta,  câţiva  bărbaţi  încercară  s-o  acosteze.  O  simplă 
admonestare  de  a  se  comporta  ca  un  gentleman  îl  descurajă  pe  unul. 
Alţi  doi  nu  se  lăsară  cu  una,  cu  două.  Până  la  urmă,  Taylor  trebui  să 
fie  de-a  dreptul  grosolană.  Nu  părea  să-i  deranjeze.  Se  alarmă  abia 
când  o  urmăriră  afară  din  gară.  Se  amestecă  prin  mulţimea  de  pe 
stradă,  uitându-se  mereu  peste  umăr  ca  să  vadă  dacă  nu  veneau 
după  ea. 

Cei  doi  n-o  slăbeau  o  clipă  şi  păreau  foarte  hotărâţi.  Aveau 
hainele  murdare.  Şi  feţele  la  fel.  Cel  mai  înalt  tot  plesnea  din  buze. 

Purta  o  pălărie  cu  boruri  largi,  lăsată  pe  frunte.  Celălalt  tot 
pufnea  şi  chicotea.  Pe  Taylor  începea  s-o  cuprindă  panica.  Căută 
înnebunită  în  jur  o  scăpare. 

Făcuse  deja  o  greşeală  prostească  îndepărtându-se  de  gară. 
Birjarii  erau  acolo,  aşteptându-şi  clienţii,  şi  de  ce  Dumnezeu  nu 
sărise  într-o  trăsură  când  avusese  ocazia?  Mulţimea  se  rărea  tot  mai 
mult.  La  prima  intersecţie,  unii  o  luară  la  dreapta,  alţii  la  stânga,  şi 
doar  un  cuplu  vârstnic  îşi  continuă  drumul  înainte. 

Taylor  se  hotărî  să-i  urmeze  pe  cei  doi  bătrâni.  Nu  voia  s-o  ia  pe 
străzi  lăturalnice.  Nu  numai  că  s-ar  fi  rătăcit,  dar  exista  şi  riscul  de  a 
nimeri  într-o  fundătură. 

îi  simţea  pe  cei  doi  derbedei  apropiindu-se.  îşi  ridică  poalele  şi 

traversă  grăbită  strada.  Avea  grijă  să  menţină  cuplul  vârstnic  între 
ea  şi  urmăritori.  Văzu  în  faţă  câteva  magazine  şi  se  mai  linişti.  Se 
hotărî  să  intre  într-unui  şi  să  ceară  ajutor. 

Păcat  că  nu  se  gândise  să-şi  ia  cu  ea  pistolul.  Cincinnati  fiind  un 
oraş  atât  de  civilizat,  nu  se  gândise  că  ar  fi  putut  avea  nevoie  de 
protecţie.  Doar  oamenii  de-acolo  erau  decenţi,  pentru  numele  lui 
Dumnezeu.  Ţărănoii  din  urma  ei  nu  se  gândiseră  la  asta? 

Se  întoarse  să  vadă  cât  de  departe  erau  şi  văzu  că  perechea 
vârstnică  o  luase  pe  o  alee  laterală.  Dintr-o  dată,  rămăsese  singură 
pe  toată  strada.  II  auzi  pe  unul  dintre  huligani  chicotind.  I  se 
întoarse  stomacul  pe  dos. 

Era  speriată,  dar  şi  furioasă.  N-avea  de  gând  să  devină  o  victimă. 
Pe  toţi  sfinţii,  avea  să  ţipe,  să  muşte,  să  dea  cu  picioarele  şi  să  facă 
destulă  gălăgie  ca  să  atragă  mulţimea. 

Unde  erau  toţi  poliţaii  când  aveai  nevoie  de  ei? 

Numai  o  minune  ar  mai  fi  putut-o  salva.  O  mică  minune,  se  grăbi 
ea  să  rectifice,  nimic  spectaculos,  doar  un  miracol  abia  observat.  Te 
rog,  Doamne,  Te  rog. . . 

Dumnezeu  îi  răspunse.  Miracolul  era  doar  la  un  cvartal  distanţă. 
Un  magazin  de  arme.  Taylor  abia  îşi  terminase  rugăciunea,  când 
văzu  firma  vopsită  în  culori  vii  legănată  de  vânt,  în  văzul  tuturor. 

Cerul  să-1  binecuvânteze  pe  domnul  Colt,  îşi  spuse  Taylor  când 
ajunse  la  destinaţie  şi  văzu  pistoalele  din  vitrină.  Cu  un  oftat  de 
plăcere,  intră  grăbită. 

Clopoţelul  de  la  uşă  îl  anunţă  pe  vânzător  că  avea  un  client. 
Părea  să  fie  singura  persoană  din  magazin.  Salută  cu  un  zâmbet  şi 
merse  grăbită  spre  tejgheaua  din  fund. 

La  prima  vedere,  vânzătorul  arăta  destul  de  înfricoşător.  Bietul 
om  scăpase  dintr-un  incendiu,  căci  avea  faţa,  gâtul  şi  mâinile 
acoperite  cu  cicatricele  unor  arsuri  grave.  Sprâncene  nu  mai  avea 
deloc.  Din  cauza  acestor  urme,  nu-i  putea  aprecia  vârsta.  Totuşi,  pe 
cap  avea  un  păr  şaten  bogat,  înspicat  cu  argintiu,  aşa  că-i  dădu  vreo 
patruzeci  de  ani.  Purta  ochelari  cu  lentile  groase  şi  rame  de  sârmă.  îi 

tot  alunecau  în  jos  pe  rădăcina  îngustă  a  nasului,  iar  el  şi-i  împingea 
mereu  la  loc. 

Se  vedea  clar  că  era  stânjenit  din  cauza  felului  cum  arăta.  îşi  feri 
faţa  şi  o  întrebă  cu  glas  sacadat  şi  serios  dacă  avea  nevoie  de  ceva. 

—  Da,  mulţumesc,  răspunse  Taylor.  Aş  dori  să  văd  Coltul  de  pe 
raftul  din  spatele  dumneavoastră. 

Omul  îi  dădu  pistolul,  apoi  luă  şi  o  cutie  mică  de  muniţie.  O  puse 
pe  tejghea,  lângă  armă. 

—  Aici  nu  ţinem  pistoalele  încărcate,  explică  el. 

Taylor  deschise  cutia,  apoi  luă  pistolul.  înainte  ca  vânzătorul  s-o 
oprească,  încărcă  arma. 

—  Ce  faceţi,  domnişoară?  întrebă  omul,  alarmat. 

Drept  răspuns,  Taylor  îi  zâmbi  larg.  Tocmai  voia  să-i  explice, 
când  auzi  clopoţelul  în  spatele  ei. 

—  Aţi  încărcat  pistolul. . .  se  bâlbâi  vânzătorul. 
Taylor  dădu  din  cap. 

—  Da,  slavă  Domnului,  şi  tocmai  la  timp.  Mă  scuzaţi  o  clipă? 
Nu-i  dădu  timp  să  răspundă.  Se  întoarse,  tocmai  când  cei  doi 

huligani  porneau  spre  ea.  Podelele  de  lemn  scârţâiau  sub  cizmele 
lor. 

Se  opriră  brusc  când  văzură  pistolul  din  mâna  ei. 

—  Nu-i  încărcat,  Elwin,  spuse  cel  mai  scund  dintre  ei. 

Apoi  o  privi  pe  Taylor  cu  un  zâmbet  răutăcios,  care  dezvălui 
faptul  că-i  lipseau  cam  mulţi  dinţi.  Fără  îndoială,  era  cel  mai 
dezgustător  individ  pe  care-1  văzuse  vreodată. 

—  Face  mişto  de  noi,  Wilburn,  replică  amicul  lui. 

Omul  numit  Elwin  se  uită  prin  magazin,  apoi  îl  înghionti  pe 
celălalt. 

—  Ce  de  pistoale  fandosite  aici-şa,  remarcă  el,  cu  un  nou  chicotit 
sonor. 

Wilburn  dădu  din  cap. 

—  Lucrezi  singur  acilea?  strigă  el  la  vânzător. 

—  Pă  bune  că  da,  speculă  Elwin. 

Vânzătorul  dădu  să  se  aplece  sub  tejghea. 

—  Stai  aşa,  nu  te  mişca!  răcni  Wilburn,  apoi  se  întoarse  spre 
Elwin.  Putem  să  şi  umflăm  câte  ceva,  dacă  tot  suntem  acilea.  Tre'  s- 
aibe  o  magazie-n  fund.  Acolea  putem  s-o  facem  poştă  şi  pe 
do'nşoara. 

Elwin  pufni  din  nou.  Taylor  murea  să-1  împuşte. 

—  Măiculiţă,  şopti  vânzătorul  în  spatele  ei. 

Fără  să-şi  ia  ochii  de  la  golanii  din  faţa  ei,  Taylor  încercă  să-1 
liniştească: 

—  O  să  fie-n  regulă,  domnule. 

—  Ba  pentru  matale  n-o  să  fie  deloc  în  regulă,  duducă,  replică 
tărăgănat  Elwin. 

îşi  înghionti  acolitul  în  coaste,  cu  un  chicotit  gros.  Pălăria  i  se  lăsă 
şi  mai  jos  pe  frunte.  Taylor  nu-i  vedea  ochii,  dar  bănuia  că  erau  la 
fel  de  urâţi  ca  restul  înfăţişării  lui. 

Făcură  un  pas  spre  ea.  Taylor  trase  cocoşul  armei.  Elwin  se  opri, 
rânjind,  îşi  trase  pălăria  mai  pe  spate,  apoi  făcu  încă  un  pas. 

Taylor  i-o  zbură  de  pe  cap  dintr-un  singur  foc.  Individul  scoase 
un  urlet.  Ecoul  detunăturii  îi  acoperi  glasul,  reverberând  prin 
magazin.  Geamul  vitrinei  se  sparse.  Glonţul  se  înfipse  în  uşa  din 
spatele  banditului. 

Elvin  arăta  năucit.  Lui  Taylor  i  se  părea  o  reacţie  foarte  firească. 

—  Te-a  nimerit,  Elwin?  întrebă  Wilburn. 
Elwin  clătină  din  cap. 

—  Nici  nu  m-a  atins,  se  lăudă  el. 

—  Nu  făcea  mişto,  şopti  amicul  lui. 

Roşu  la  faţă,  Wilburn  mai  făcu  un  pas  spre  ea.  Taylor  îi  găuri 
vârful  cizmei. 

Apoi,  Elwin  încercă  şi  el.  Taylor  începea  să-şi  piardă  răbdarea.  îi 
făcu  şi  lui  o  gaură  în  cizmă.  Individul  sări  înapoi  şi-şi  privi  piciorul, 
mişcându-şi  degetele  ca  să  se  asigure  că  erau  la  locul  lor,  apoi  se 
încruntă  la  femeia  care-i  distrusese  cizma. 

—  Nnţ,  nu  face  mişto,  îi  spuse  el  celuilalt.  Tre'  să  sărim  pe  ea. 

Taylor  oftă  dramatic. 

—  Sunt  proşti  făcuţi  grămadă,  nu-i  aşa?  îl  întrebă  ea  pe  vânzător. 
Din  spatele  ei  se  auzi  un  chicotit. 

—  Da,  într-adevăr. 

Comentariile  lor  nu-1  încântau  deloc  pe  Elwin.  Era  roşu  la  faţă  ca 
o  pătlăgică.  Duse  mâna  la  buzunar.  Taylor  trase  din  nou  cocoşul. 

—  Tre'  să-i  luăm  pistolu'  cu  forţa,  hotărî  Wilburn. 
Elwin  clătină  din  cap. 

—  Ia-te  tu  la  trântă  cu  ea,  mormăi  el.  Nu  vezi  că-i  gata  să  tragă 
iar?  Mi-a  luat  în  cătare  bijuteriile  de  familie.  E  nebună,  Wliburn.  De 
unde  să  ştii  ce-o  să  facă?  Cu  următoru'  glonţ,  poate-o  să  ne  şi 
nimerească. 

Se  sfătuiră  câteva  secunde,  înainte  de  a  bate  în  retragere. 

—  N-o  să  te  uităm,  promise  Elwin. 

—  Punem  noi  mâna  pe  tine!  adăugă  şi  Wilburn. 

în  clipa  aceea,  vânzătorul  ridică  puşca  încărcată  pe  care  o  ţinuse 
ascunsă  pe  raftul  de  jos  şi  strigă  un  avertisment: 

—  Am  să  vă-mpuşc  eu  pe  amândoi,  dacă  n-am  încotro.  Şi-acum, 
la  perete  cu  voi  şi  mâinile  sus,  să  vi  le  văd. 

Taylor  se  întoarse  spre  el. 

—  Cât  cereţi  pe  pistolul  ăsta?  M-am  ataşat  de  el.  Aş  vrea  să-1 
cumpăr,  domnule. 

Vânzătorul  clătină  din  cap. 

—  Puteţi  să-1  luaţi  pe  gratis.  M-aţi  salvat  de  un  jaf  şi  cred  că  şi  de 
la  moarte.  Vă  sunt  dator,  domnişoară.  Dacă-mi  spuneţi  numele  şi 
adresa  dumneavoastră,  am  să  mi  le  trec  în  registru.  Fiecare  Colt  e 
înregistrat,  înţelegeţi,  cu  număr  propriu.  E  o  cale  de  a  şti  cui  îi 
aparţine  arma. 

—  Mă  numesc  Taylor  Ross,  răspunse  ea.  Locuiesc  la  Cincinnati 
Hamilton  House,  şi  vă  mulţumesc  pentru  acest  cadou. 

Vânzătorul  îşi  ţinea  puşca  spre  cei  doi  bandiţi,  care  acum  se 
retrăseseră  lângă  perete. 

Taylor  îşi  vârî  pistolul  în  buzunarul  mantoului.  Porni  spre  uşă, 
229 


ocolindu-i  cât  mai  departe. 

—  Aveţi  dumneavoastră  grijă  să  mai  stea  un  timp  aici?  N-am  chef 
să  se  ia  iar  după  mine. 

—  Nu  vă  faceţi  probleme,  domnişoară.  Imediat  ce  vine  colegul 
meu,  îl  trimit  să  cheme  autorităţile. 

—  Atunci,  bună  ziua,  salută  ea,  deschizând  uşa. 

—  Domnişoară?  strigă  vânzătorul. 
Taylor  se  opri  în  prag. 

—  Da? 

—  Unde-aţi  învăţat  să  trageţi  aşa? 

—  In  Scoţia. 

In  timp  ce  închidea  uşa  în  urma  ei,  auzi  răspunsul: 

—  Ei,  nu,  că  asta  le-ntrece  pe  toate! 

Taylor  merse  pe  jos  până  la  hotel.  Se  opri  la  prima  biserică 
catolică  şi  intră  să  aprindă  o  luminare  pentru  Doamna. 

Stătu  în  strană  aproape  o  oră.  Mai  întâi  se  rugă,  apoi  discută  pe 
îndelete  cu  bunica  ei.  După  vizita  la  biserică,  se  simţi  mai  bine  şi 
categoric  mai  stăpână  pe  situaţie.  Nu  ştia  dacă  datorită  rugăciunilor 
sau  pentru  că  avea  pistolul  în  buzunar. 

Ajunse  la  Hamilton  House  la  ora  cinei.  Oricât  îi  repugna  gândul 
la  mâncare,  ştia  că  trebuia  să  mănânce  ceva.  Deja  îi  era  greaţă. 

Se  duse  la  Salonul  Doamnelor,  ocupă  o  masă  dintr-un  colţ  şi 
comandă  supă,  doi  biscuiţi  şi  un  ceainic.  După  ce-şi  termină  masa 
frugală,  se  simţi  mai  întremată.  Adormi  pe  canapeaua  din  cameră, 
aşteptându-1  pe  Lucas. 

Nu  se  trezi  până  a  doua  zi  dimineaţa.  Constată  că  era  în  pat. 
Probabil  Lucas  o  dusese  în  braţe  până  acolo.  Se  schimbase  şi  de 
haine,  căci  cămaşa  pe  care  o  purtase  în  ajun  era  pe  spătarul  unui 
scaun. 

încă  mai  căutau  copiii.  De  ce  dura  atât  de  mult?  Taylor  încercă  să 
nu-şi  piardă  curajul.  Se  îmbrăcă,  apoi  se  duse  la  masă  să  scrie  o  listă 
a  lucrurilor  pe  care  le  putea  face  ca  să-i  ajute. 

Redactă  un  anunţ  pe  care  să-1  publice  în  ziarele  locale,  apoi  se 
gândi  să  angajeze  câţiva  detectivi  particulari.  Probabil  că 
administraţia  hotelului  îi  putea  recomanda  unii  buni. 

Se  mai  gândi  să  tipărească  şi  afişe  şi  să  le  aplice  prin  oraş,  oferind 
o  recompensă  substanţială  pentru  orice  informaţii  despre  gemene. 

Dacă  mai  erau  în  oraş. . . 

Se  ruga  ca  prietena  ei  să  fie  în  trenul  de  la  ora  patru.  Era  aproape 
trei  şi  jumătate.  Se  duse  la  dulap  să-şi  ia  mantoul.  Apoi  încărcă 
pistolul,  îl  vârî  în  buzunar,  şi  tocmai  îşi  punea  mantoul  pe  ea,  când 
uşa  se  deschise  şi  intrară  Lucas  şi  Hunter.  Fu  încântată  să-i  vadă, 
până  le  privi  feţele.  Amândoi  erau  dezamăgiţi. 

—  Nu  le-aţi  găsit,  aşa-i? 

Lucas  clătină  din  cap.  închise  uşa  în  urma  lui  şi  se  rezemă  de  ea. 

—  Nu  încă. 

Părea  epuizat.  I  se  vedea  oboseala  în  jurul  ochilor  şi  se  simţea  în 
glas. 

Taylor  vru  să-i  spună  că  nu  trebuia  să  se  descurajeze,  dar  se  opri 
înainte  de  a  exprima  o  nouă  insultă. 

—  Trebuie  să  dormi,  domnule  Ross,  spuse  ea.  Odihna  îţi  va 
limpezi  capul.  Nu  ţi-e  foame?  Pe  masa  de-acolo  e  un  biscuit. 

îşi  dădu  seama  cât  de  inadecvată  suna  oferta  imediat  ce  o  făcu. 

—  Mă  duc  cu  plăcere  să  vă  aduc  la  amândoi  ceva  mai  consistent 
de  mâncare. 

Se  întoarse  spre  Hunter.  Acesta  stătea  rezemat  de  un  dulap, 
privind-o. 

—  Dumneata  ce-ai  dori,  Hunter? 

—  Am  să-mi  iau  ceva  mai  târziu,  replică  el. 

Lucas  arăta  frânt  de  oboseală.  Hunter  clătină  din  cap  spre 
prietenul  său. 

—  N-ai  putut  niciodată  să  ţii  pasul  cu  mine,  aşa-i? 

—  N-am  putut  pe  dracu',  replică  Lucas. 
Hunter  pufni.  Se  întoarse  spre  Taylor. 

—  Avem  o  singură  pistă  care  poate  fi  de  folos.  Aşteptăm  veşti. 

—  Poate  fi  de  folos,  sublinie  Lucas,  pentru  ca  Taylor  să  nu-şi  facă 
prea  mari  speranţe.  Nu  voia  s-o  vadă  iar  dezamăgită. 

—  Ar  trebui  să  ştim  nu  peste  mult,  interveni  Hunter. 

—  Unde  te  duci?  întrebă  Lucas,  care  abia  acum  observase  că  avea 
mantoul  pe  ea. 

întrebarea  lui  îi  aminti. 

—  La  gară,  să  văd  dacă  nu  vine  Victoria  cu  trenul  de  ora  patru. 
Hunter  porni  spre  ea.  Dintr-o  dată,  se  opri  şi  întoarse  capul  spre 

Lucas. 

—  Are  un  pistol  în  buzunar,  îi  spuse  el.  Poartă  unul  tot  timpul? 

—  Cincinnati  e  mult  mai  periculos  decât  mă  aşteptasem,  îi 
explică  Taylor.  Ieri,  abia  am  scăpat.  De  unde-ai  ştiut  că  am  un  pistol 
în  buzunar? 

—  După  umflătură. 

îl  felicită  pentru  spiritul  de  observaţie,  apoi  scoase  pistolul  ca  să  i- 
1  arate. 

—  L-am  primit  în  dar,  adăugă  ea. 

Lucas  era  atât  de  obosit,  încât  abia  dădea  atenţie  conversaţiei.  Ar 
fi  trebuit  să  doarmă  opt  ore,  dar  ştia  că  nu  avea  timp  pentru  un 
asemenea  lux.  Pistele  erau  calde  încă,  şi  dacă  voiau  să  le  găsească  pe 
nepoatele  lui  Taylor,  trebuia  să  se  grăbească. 

Instinctul  îi  spunea  că  erau  încă  în  oraş.  Şi  Hunter  simţea  la  fel. 
Interogase  un  om  cam  beat,  dar  încă  destul  de  coerent,  care  jurase  că 
le  văzuse  cu  fraţii  Border,  în  urmă  cu  doar  două  zile. 

Fraţii  Border.  Lui  Lucas  i  se  încreţea  pielea  doar  auzind  numele. 
Cei  doi  erau  răi  ca  Satan,  vicleni  ca  şacalii  şi  irascibili  ca  şerpii  cu 
clopoţei.  Lucas  abia  aştepta  să  pună  mâna  pe  ei.  Cândva,  făcuseră 
comerţ  cu  prostituate. 

Cel  mai  tânăr  dintre  fraţi  îşi  descoperise  plăcerea  de  a  tăia 
femeile,  şi  nu  peste  mult  măcelăria  lui  pusese  capăt  afacerii. 
Trecuseră  la  alt  negoţ  profitabil.  Făceau  trafic  cu  orice,  iar  acum  se 
specializaseră  pe  copii.  Preferau  orfanii,  îi  spusese  omul  lui  Hunter, 
ca  să  scape  de  complicaţii.  Cei  mai  norocoşi  erau  vânduţi  cuplurilor 

din  sălbăticie  care  aveau  nevoie  de  ajutor  la  ferme.  Copiii  mai 
drăgălaşi  aveau  mai  puţin  noroc,  căci  existau  bărbaţi  cu...  Cum 
spusese?  Pofte  neobişnuite.. 

O,  da,  fraţii  Border.  Meritau  să  moară  încet  şi  în  chinuri,  iar  Lucas 
simţea  că  era  omul  cel  mai  potrivit  ca  să-i  pedepsească.  Dar  probabil 
că  Hunter  avea  să-i  creeze  probleme.  Jurase  deja  că  avea  să-i  jupoaie 
de  vii. 

Nu  încăpea  nicio  îndoială.  într-un  fel  sau  altul,  de  mâna  lui  Lucas 
sau  de  cuţitul  lui  Hunter,  fraţii  Border  aveau  să  moară.  Urma  să  se 
facă  dreptate. 

—  Pistolul  e  înregistrat  cu  numărul  său  propriu,  special,  tocmai  îi 
explica  Taylor  lui  Nikki.  Dar  ştiai  că  pe  fiecare  piesă,  înainte  de  a  fi 
montată,  se  gravează  acelaşi  număr?  Dacă  se  găseşte  doar  o  parte 
din  pistol,  tot  se  poate  citi  numărul. 

Hunter  dădu  din  cap. 

—  De  câte  ori  spui  că  ai  tras? 

—  De  trei  ori,  răspunse  ea.  N-am  avut  nicio  problemă,  Hunter.  N- 
a  trebuit  să-mi  corectez  deloc  ţinta.  E  mult  mai  bun  decât  modelele 
vechi.  Trebuie  să-1  încerci  şi  dumneata  cândva. 

Hunter  îi  dădu  pistolul  lui  Lucas. 

—  E  mai  uşor,  remarcă  el. 

—  E  încărcat?  întrebă  Lucas. 

Cu  un  zâmbet,  Hunter  răspunse: 

—  După  aventura  de  ieri,  cred  că  e. 

—  L-am  curăţat.  Aseară,  iar  azi-dimineaţă  l-am  încărcat  din  nou, 
îi  spuse  Taylor  soţului  ei. 

Apoi  încercă  să-şi  ia  pistolul  înapoi.  Lucas  nu  i-1  dădu. 

—  N-ai  nevoie  de  ăsta,  observă  el. 

Hunter  zâmbea  din  nou.  Lui  Lucas  îi  scăpa  ceva,  dar  era  prea 
obosit  ca  să  ghicească.  Era  conştient  doar  de  un  singur  lucru. 
Prietenul  lui  nu  zâmbise  atât  de  mult  nici  în  tot  timpul  de  când  îl 
cunoştea. 

—  N-ai  ascultat?  întrebă  Hunter. 

—  Cred  că  nu. 

—  Are  nevoie  de  pistol. 

—  Nu  e  pistolul  pe  care-1  aveai  în  Boston,  remarcă  Lucas,  care 
abia  acum  observase  diferenţele  dintre  cele  două  arme.  Ăsta-i  nou. 
De  unde-1  ai? 

—  Nu  eşti  atent  la  ce  vorbim? 

—  Nu. 

Taylor  oftă.  Bietul  ei  soţ  era  atât  de  obosit,  încât  nu  mai  putea  să 
se  concentreze. 

—  Trebuie  să  dormi,  domnule  Ross.  Dă-mi  pistolul  înapoi.  II  am 
de  la  un  magazin  de  arme,  desigur.  Cerule,  dacă  nu  mă  grăbesc,  am 
să  întârzii  la  gară. 

—  Mai  ai  destul  timp,  replică  Lucas. 

Dintr-o  dată,  îşi  dădu  seama  că  iar  îl  numea  „domnule  Ross".  Se 
încruntă  şi  privi  din  nou  Coltul  lucitor  pe  care-1  ţinea  în  mână. 

—  E  frumos,  constată  el.  De  ce  l-ai  cumpărat? 

—  L-am  primit  în  dar. 

—  De  ce? 

—  De  ce,  ce? 

Lucas  făcu  un  efort  să  nu-şi  piardă  răbdarea. 

—  De  ce  l-ai  primit  în  dar? 

Tonul  lui  nu-i  plăcea  deloc  lui  Taylor.  Era  răstit.  Nu-i  plăcea  nici 
cum  o  privea.  îi  amintea  de  un  avocat  care  încearcă  să  dovedească 
un  motiv  ascuns. 

Deveni  rigidă.  Era  soţia  lui,  nu  o  acuzată.  Dar  iritarea  nu-i  dură 
mult.  Se  simţea  vinovată,  pentru  că  Lucas  părea  gata  să  cadă  de  pe 
picioare.  Ar  fi  trebuit  să  fie  mai  înţelegătoare  cu  el. 

—  Nu  e  ceva  important,  declară  ea.  Doamne,  arăţi  frânt.  Ce-ar  fi 
să-ţi  fac  patul? 

O  fi  fost  el  frânt,  dar  era  la  fel  de  ager  ca  întotdeauna.  O  prinse  de 
braţ  înainte  de  a  face  un  pas. 

—  De  ce  l-ai  primit  în  dar?  o  întrebă  din  nou. 
Taylor  oftă. 

—  Proprietarul  mi-a  fost. . .  recunoscător. 

—  De  ce? 

Fălcile  lui  strânse  arătau  clar  că  n-avea  să  se  oprească  până  nu 
afla  toate  răspunsurile. 

—  A  avut  loc  o  mică  altercaţie  neînsemnată  în  magazin  şi  s-a 
făcut  aluzie  la  un  posibil  jaf,  ridică  ea  din  umeri.  Atâta  tot. 

—  Elwin  şi  Wilburn,  interveni  Hunter,  zâmbind  ca  un  bandit  gol 
care  se  scaldă  în  monede  de  aur. 

—  Cine  naiba-s  Wellen  şi  Elburn  ăştia? 

—  Ii  cheamă  Elwin  şi  Wilburn,  îl  corectă  prietenul  lui. 

—  Aştept  o  explicaţie,  Taylor. 

—  S-ar  putea  să  te  enervezi. 

Era  cam  târziu  pentru  grija  asta.  Lucas  arăta  deja  foarte  nervos. 

—  Sunt  cei  doi  care  au  urmărit-o  ieri  pe  Taylor  de  la  gară.  Mi-a 
spus  că  s-a  rugat  pentru  un  miracol,  şi  Dumnezeu  i-a  dăruit  unul. 

—  Nu  zău?  întrebă  Lucas,  cu  glasul  suspect  de  scăzut. 
Hunter  abia  aştepta  să-i  explice. 

—  Un  magazin  de  arme. 
Lucas  dădu  din  cap. 

—  înţeleg. 

—  Iţi  tresaltă  pleoapa,  remarcă  Hunter. 

Lucas  îl  ignoră.  Era  atent  la  soţia  lui.  Aceasta  îi  zâmbi  dulce  şi 
încercă  să  se  poarte  ca  şi  cum  nu  s-ar  fi  întâmplat  nimic  neobişnuit. 

—  Şi?  o  îndemnă  el. 

—  Şi  nu  mai  e  nimic  de  spus. 

Hunter  nu  era  de  aceeaşi  părere.  îi  spuse  lui  Lucas  toată 
povestea. 

Aşa  cum  bănuise  Taylor,  Lucas  n-o  luă  deloc  uşor.  O  strângea 
atât  de  tare  de  braţ,  încât  începea  s-o  doară. 

Când  prietenul  lui  cel  devenit  atât  de  vorbăreţ  termină  de  dat  şi 
ultimul  detaliu,  fălcile  lui  Lucas  erau  încleştate  mai-mai  să 
trosnească,  iar  pleoapa  stângă  i  se  mişca  pradă  unui  tic  vizibil. 

Pe  Taylor  o  fascina. 

—  Ai  idee  ce  ţi  s-ar  fi  putut  întâmpla? 
Se  aşteptase  la  această  întrebare. 

—  Dacă  n-ai  fi  atât  de  obosit,  ţi-ai  da  seama  că  mi-am  folosit 
mintea  ca  să  scap  dintr-o  situaţie  îngrijorătoare.  M-ai  lăuda, 
domnule. 

Ticul  i  se  intensifica.  Da,  ar  fi  trebuit  s-o  felicite.  Totuşi,  n-o  făcu. 
O  trase  spre  canapea,  o  sili  să  se  aşeze,  apoi  se  aplecă  spre  ea, 
încercând  s-o  sperie. 

Nu  ridică  tonul,  ceea  ce  făcea  ca  predica  să  fie  şi  mai  neplăcută.  îi 
descrie  în  detalii  foarte  vii  şi  pitoreşti  ceea  ce-ar  fi  putut  să  i  se 
întâmple.  Zugrăvi  o  imagine  înfiorătoare.  Taylor  devenise  albă  ca 
zăpada  la  faţă,  când  Lucas  termină  de  înşirat  toate  ororile  pe  care  ar 
fi  putut  fi  silită  să  le  îndure. . .  înainte  de  a  fi  omorâtă. 

Lucas  o  omorâse  şi  o  îngropase  pe  un  drum  de  ţară  izolat,  iar 
când  termină  cu  nedelicatele  sale  metode  de  teroare,  o  puse  să 
recunoască  faptul  că  făcuse  câteva  greşeli  prosteşti. 

—  Nu  trebuia  să  te  duci  singură. 

—  Nu,  n-ar  fi  trebuit,  se  grăbi  ea  să-i  dea  dreptate,  cu  capul 
plecat. 

Lucas  avu  impresia  că  era  spăşită  şi  poate  chiar  cam  supusă. 
Imediat,  intră  la  bănuieli.  De  când  o  cunoştea,  observase  cât  de 
încăpăţânată  şi  îndărătnică  era.  Dar  supusă?  Niciodată. 

Oboseala  îl  făcea  să  fie  şi  mai  furios.  Ştia  că  reacţiona  exagerat. 
Nu-i  păsa. 

Gândul  că  Taylor  trecuse  printr-un  asemenea  pericol  îl  înfuria  cu 
atât  mai  mult,  cu  cât  îl  speria  îngrozitor.  Dacă  i  se  întâmpla  ceva,  nu 
ştia  ce-ar  fi  făcut. 

—  I-am  promis  bunicii  tale  să  te  ţin  în  siguranţă  până  te  aşezi  la 
casa  ta...  Unde  mama  dracului  ai  să  te  aşezi?  Ai  să-ţi  duci  nepoatele 
la  rudele  tatălui  lor?  Doar  nu  te  gândeai  să  te  întorci  cu  ele  în 
Anglia,  nu?  Nu,  sigur  că  nu  te  gândeai.  De  Boston  ce  zici? 

Taylor  ridică  din  umeri.  Gestul  ei  îl  făcu  să-i  vină  s-o  strângă  de 
gât.  Şi  pe  urmă,  s-o  sărute.  Clătină  din  cap. 

—  Nu-s  un  sfânt,  mormăi  el. 

Taylor  nu-1  privi  când  îi  dădu  dreptate. 

—  Nu,  domnule,  în  niciun  caz  nu  eşti  un  sfânt. 

—  Cât  timp  mai  trebuie  să. . . 
Nu  termină  întrebarea. 

—  ...  să  mă  mai  suporţi?  completă  ea,  într-o  şoaptă  la  fel  de 
înceată  ca  a  lui. 

Nu,  nu  asta  voise  s-o  întrebe,  dar  noroc  că  se  oprise  la  timp.  Voia 
să  ştie  cât  trebuia  să  se  mai  abţină.  Rolul  de  eunuc  îşi  lua  tributul. 
Nu  era  făcut  din  piatră.  Taylor  nu  era  în  stare  să  înţeleagă? 

Oftă.  Sigur  că  nu  înţelegea.  Era  foarte  isteaţă  în  multe  privinţe, 
dar  când  venea  vorba  de  patul  conjugal,  rămânea  inocentă  ca  o... 
fecioară,  exact  aşa  cum  trebuia. 

Tensiunea  din  cameră  devenea  insuportabilă. 

Hunter  se  dusese  alături,  ca  să-i  lase  singuri. 

—  îţi  răspund  cu  plăcere  la  întrebare,  declară  Taylor  cu  o  voce 
care  tremura  de  furie.  Ai  să  mă  mai  suporţi  până-mi  găseşti  copiii. 
Nimic  mai  simplu.  Găseşte-mi  fetiţele,  şi  pe  urmă  poţi  să  pleci. 

Dintr-o  dată,  sări  în  picioare.  îşi  propti  mâinile  în  şolduri, 
privindu-1  încruntată. 

—  Poţi  să  te  duci  unde  te-o  purta  vântul,  domnule  Ross,  dacă  aşa 
vrei. 

Hunter  reapăruse  în  uşă.  întrucât  Taylor  nu-i  dădea  atenţie,  îşi 
îngădui  să  zâmbească.  Doamne,  când  avea  draci,  devenea  cea  mai 
drăguţă  fată  pe  care  o  văzuse  în  viaţa  lui.  Se  întreba  dacă  Lucas  ştia 
ce  noroc  avea  că  o  luase  de  soţie.  Nu  era  numai  frumoasă,  ci  şi 
curajoasă.  Hunter  o  găsea  o  combinaţie  foarte  atrăgătoare. 

Nu  voia  să-i  întrerupă,  dar  văzuse  cât  era  de  târziu  şi  se  gândea 
să  se  ducă  la  gară  ca  s-o  ia  pe  prietena  ei. 

Insă  probabil  trebuia  să  aştepte  până  când  doamna  Ross  îi  trăgea 
domnului  Ross  săpuneala  cuvenită. 

Taylor  se  uita  numai  la  soţul  ei.  Era  hotărâtă  să-1  facă  să  înţeleagă 
ce  simţea  şi  de  ce.  Mintea  îi  alerga  de  la  un  argument  la  altul. 

—  Ceea  ce  vrea  fiecare  din  noi  n-are  nicio  importanţă,  începu  ea. 
Trebuie  să  punem  copiii  pe  primul  plan. 

Ca  orice  adult,  adăugă  în  şoaptă. 

Apoi  îşi  aminti  un  incident  din  trecutul  ei  care  i-ar  fi  explicat  cel 
mai  bine  atitudinea. 

—  Am  văzut  o  femeie  lovind  un  băiat  peste  faţă.  Era  la  târgul 
anual  de  pe  moşia  bunicii  mele.  Femeia  a  dat  cu  pumnul,  atât  de 
tare  încât  puştiul  a  zburat  prin  aer.  A  căzut  în  noroi.  Mare  minune 
că  nu  i  s-a  rupt  gâtul. 

Lucas  nu  avu  nicio  reacţie.  Aştepta  să  asculte  până  la  capăt. 

—  Erau  destul  oameni  în  jur,  dar  nimeni  n-a  făcut  nimic.  Băiatul 
avea  doar  doisprezece  ani.  Cineva  ar  fi  trebuit  să-1  salveze.  Fusese 
un  act  de  cruzime  şi  răutate  din  partea  femeii. 

—  Şi  numai  tu  ai  făcut  ceva,  nu-i  aşa? 

—  Fii  sigur!  Femeia  era  în  slujba  bunicii  mele.  Am  pus-o  să-mi 
promită  că  n-o  să-1  mai  bată  pe  băiat.  Am  ameninţat-o  că  Doamna  o 
va  da  afară  dacă  mai  ridică  mâna  la  el. 

—  Câţi  ani  aveai? 

—  Zece. 

—  Erai  foarte  mică  pentru. . . 

—  Vârsta  mea  n-are  nicio  importanţă  în  povestea  asta,  îl 
întrerupse  ea.  Femeia  mi-a  spus  că  băiatul  îi  era  rudă  îndepărtată  şi 
trebuie  să-1  ia  în  grija  ei  şi  să-i  dea  de  mâncare.  Nu-1  voia  şi  în  niciun 
caz  nu-1  iubea.  Am  avut  grijă  ca  băiatul  să  nu  mai  păţească  nimic. 
Pentru  mine,  numai  asta  conta. 

—  Şi  cum  ai  rezolvat  asta? 

—  L-am  luat  acasă  cu  mine. 

Lucas  zâmbi.  Sigur  că-1  luase  cu  ea  acasă.  Nu  şi-o  putea  imagina 
pe  Taylor  făcând  mai  puţin  de-atât,  încă  de  la  frageda  vârstă  de  zece 
ani. 

—  Aş  dori  să-1  cunosc  într-o  zi,  spuse  el. 

—  L-ai  şi  cunoscut,  domnule  Ross.  Thomas  s-a  ocupat  de 
pregătirile  nunţii  noastre.  A  avut  grijă  să  nu  fie  nicio  problemă.  S-a 

descurcat  de  minune. 
Lucas  îşi  amintea  de  el. 

—  Era  valetul  bunicii  tale. 

—  într-adevăr.  Domnule  Ross,  singurul  motiv  pentru  care  ţi-am 
povestit  acest  incident  a  fost  de  a  te  ajuta  să  înţelegi  că  nu  contează 
dacă  ai  probleme  sau  greutăţi,  ori  trebuie  să  mă  suporţi,  cum  cu 
atâta  elocvenţă  ai  afirmat.  Noi  doi,  şi  Hunter,  avem  aceeaşi 
responsabilitate.  Este  obligaţia  noastră,  ba  chiar  datoria  noastră 
sacră,  să-i  apărăm  de  rele  pe  cei  nevinovaţi.  Nu  pot  să  iau  fetele 
acasă  şi  să  le  ocrotesc  până  nu  le  găseşti. 

—  Ţi-am  dat  deja  cuvântul  meu  că  le  voi  găsi.  Acum  sugerezi  că 
s-ar  putea  să  te  abandonez? 

îşi  dădea  seama  că  Lucas  începuse  să  se  înfurie.  Nu-i  păsa. 

—  M-ai  întrebat  cât  timp  trebuie  să  mă  mai  suporţi,  îi  aminti  ea. 

—  Ba  nu.  Ai  presupus,  doar,  că  asta  voiam  să  te  întreb.  Nu  te 
repezi  să  tragi  concluzii.  De  obicei,  sunt  greşite. 

Porni  înainte,  până  ajunse  de  cealaltă  parte  a  mesei. 

—  Şi  să  nu-mi  spui  niciodată  ce  pot  să  fac  sau  nu.  în  privinţa 
copiilor,  sunt  de  aceeaşi  părere.  îmi  recunosc  responsabilităţile,  şi 
Hunter  la  fel.  Părem  noi  gata  să  ne  lăsăm  păgubaşi? 

Taylor  clătină  din  cap. 

—  Nu  voiai  să  mă  întrebi  cât  timp  ai  să  mă  mai  suporţi? 

—  Nu. 

Se  simţea  ca  o  proastă.  Obrajii  i  se  înroşiseră  de  ruşine. 
Dumnezeule  mare,  îi  ţinuse  o  predică,  îl  şi  insultase,  şi  n-ar  fi 
rezolvat  nimic  doar  spunându-i  că-i  părea  rău. 

—  Am  să  te  plătesc,  izbucni  ea. 

—  Ce-ai  spus? 

Era  sigur  că  nu  auzise  bine.  Nu  l-ar  fi  jignit  deliberat  din  nou, 
sugerându-i  că  ar  fi  luat  bani  pentru  că  făcea  ceea  ce  tocmai  ea 
subliniase  că  era  datoria  lui  sacră. 

—  Am  să-ţi  dau  tot  ce  vrei,  se  repezi  să-i  explice,  dând  din  cap 
pentru  a-şi  întări  cuvintele. 

Ticul  pleoapei  stângi  revenise.  Era  clar  că  oferta  ei  nu-1 
mulţumea.  Taylor  nu  mai  înţelegea  nimic. 

—  N-am  vrut  să  te  ofensez,  domnule.  Nu  eram  decât  practică. 
Ştiu  că  vei  găsi  gemenele,  cu  sau  fără  compensaţii.  Sincer,  n-ai 
niciun  motiv  să  fii  ofuscat. 

—  Ofuscat?  repetă  el  cuvântul,  aproape  înecându-se. 

—  Of,  cum  poate  un  bărbat  să  se  înfurie  doar  pentru  o  problemă 
atât  de  practică,  îşi  agită  ea  mâna  prin  aer.  Uită  că  ţi-am  oferit  ceva. 

—  Prea  târziu. 

Taylor  oftă.  îi  rănise  mândria,  şi  numai  ea  putea  s-o  dreagă. 
Problema  era  simplă;  soluţia,  însă,  îi  scăpa.  Nu  ştia  cum  să-1 
calmeze. 

Domnul  Ross  părea  să  fie  jignit  de  tot  ce-i  spunea. 
Probabil  trebuia  să-1  informeze  că  era  cam  hipersensibil,  dar  el  i-o 
luă  înainte. 

—  îţi  primesc  oferta. 

Nu  fu  singura  surprinsă  de  replica  lui.  Hunter  înălţă  şi  el  o 
sprinceană.  Era  uluit. 

—  Primeşti?  întrebă  ea. 

—  Da,  primesc.  Ai  spus  că  pot  primi  tot  ce-mi  doresc,  nu-i  aşa? 

—  Da. 

Se  grăbi  să  adauge: 

—  După  ce  găsim  fetiţele. 

—  Desigur. 

Lucas  îi  zâmbi  larg,  apoi  se  întoarse  spre  Hunter: 

—  Nu  vrei  să  vii  cu  mine  până  la  gară?  La  întoarcere,  putem  lua 
şi  ceva  de  mâncare. 

Hunter  se  uită  la  ceas,  înainte  de  a  răspunde: 

—  întâlnirea  e  stabilită  pentru  şase. 

—  Vom  fi  înapoi  pân-atunci. 

Lucas  porni  spre  uşă.  Taylor  o  luă  la  fugă  după  el,  ocolind  masa. 
îl  luă  de  braţ  şi-i  ceru  să  se  oprească. 

—  Ştii  ce  anume  doreşti?  îl  întrebă  ea. 

—  Da,  ştiu  perfect  ce  doresc. 

Hunter  deschise  uşa  şi  ieşi  pe  coridor.  Lucas  încercă  să-1  urmeze. 
Taylor  îl  ţinu  pe  loc. 

—  Pentru  numele  lui  Dumnezeu,  începu  ea.  Dacă  ştii  ce  doreşti, 
fii  bun  şi  spune-mi. 

Lucas  se  întoarse  s-o  privească.  Voia  să-i  vadă  expresia  când 
auzea. 

—  îmi  doresc... 

Se  aplecă  şi  o  sărută  apăsat. 

—  ...  o  noapte  a  nunţii. 


241 


Capitolul  13 


Iubirea  căutată  e  bună,  dar  când  se  dă  necăutată  e  şi  mai  bună. 

William  Shakespeare,  „A  douăsprezecea  noapte" 

O  amuţise.  Când  Taylor  îşi  reveni,  Lucas  ieşise  din  cameră  şi  se 
afla  pe  la  jumătatea  coridorului.  O  luă  la  fugă,  deschise  uşa  mai -mai 
s-o  smulgă  din  balamale  şi  strigă  după  el: 

—  Ţi-ai  ieşit  din  minţi? 

Nu  se  întoarse  spre  ea  când  îi  răspunse. 

—  Probabil!  strigă  el,  pe  un  ton  enervant  de  vesel. 

Taylor  se  rezemă  de  tocul  uşii,  vlăguită.  întrebarea  ei  atrăsese 
curiozitatea  altor  câţiva  clienţi  ai  hotelului.  Pe  culoar  se  deschiseră 
trei  uşi.  O  femeie  şi  doi  bărbaţi  scoaseră  capetele,  să  vadă  ce  era  cu 
gălăgia.  Lucas  şi  Hunter  tocmai  dispăreau  pe  scară.  Taylor  se  gândi 
să-şi  prezinte  scuzele,  apoi  se  răzgândi.  Reveni  în  cameră  şi  închise 
uşa. 

Se  prăbuşi  în  cel  mai  apropiat  fotoliu,  încercând  să  chibzuiască  la 
scandaloasa  cerere  a  domnului  Ross.  Sau,  poate,  era  o  poruncă? 
Oftă.  Sunase  a  poruncă,  fără  îndoială. 

Nu-şi  dădea  seama  cum  s-ar  fi  complicat  lucrurile  dacă  deveneau 
intimi?  Nici  nu  voia  să  se  gândească.  Ce  mai  om!  Ce  naiba  se 
întâmpla  cu  el?  Uitase  că  nu  voia  să  se  însoare? 

—  Şarjează,  şopti  ea. 

Această  posibilitate  o  umplu  de  uşurare,  căci  o  noapte  nupţială 
petrecută  cu  Lucas  Ross  ar  fi  complicat  totul. 
Nu-i  aşa? 

Doamne,  abia  putea  să  mai  respire.  Imaginea  domnului  Ross  în 
pat  cu  ea,  fără  pantaloni,  îi  făcea  inima  să  se  oprească  în  loc.  Cu 
siguranţă  şarjase.  Nici  el  n-avea  nevoie  de  complicaţii.  Sau  de 
obligaţii,  adăugă  ea,  dând  din  cap. 

Făcu  un  efort  să  nu  se  mai  gândească  la  soţul  ei.  Avea  probleme 
mai  importante  de  rezolvat. 

Ca,  de  pildă,  Victoria.  întrucât  Hunter  ocupase  dormitorul 
alăturat,  Taylor  se  hotărî  să  rezerve  altă  cameră  pentru  prietena  ei. 
Trase  de  cordonul  clopoţelului.  Cu  ajutorul  unui  sistem  complicat 
de  pârghii  instalate  prin  tot  hotelul,  la  recepţie  fu  coborâtă  o  plăcuţă 
cu  numărul  camerei.  în  nici  zece  minute,  un  angajat  plin  de 
solicitudine  se  prezentă  la  uşă. 

Lucas  şi  Hunter  reveniră  la  hotel  peste  un  ceas.  Trenul  avea  patru 
ore  întârziere.  Mâncară  ceva  pe  fugă,  apoi  plecară  la  întâlnirea  cu 
omul  despre  care  sperau  că  avea  să-i  ducă  la  gemene.  Lucas  o 
asigură  pe  Taylor  că  sau  el,  sau  Hunter,  avea  s-o  aştepte  pe  Victoria. 

Adăugă,  încruntându-se  semnificativ,  că  Taylor  trebuia  să 
rămână  în  cameră. 

îl  întrebă  dacă  să  vină  şi  ea  la  întâlnire.  Soţul  ei  îi  spuse  că  nu  era 
în  toate  minţile  -  semn  clar  că  n-avea  să  fie  rezonabil. 

Lucas  îşi  căuta  chimirul  cu  bani.  Omul  cu  care  aveau  întâlnire 
urma  să  ceară  ceva  în  schimbul  faptului  că-şi  dădea  de  gol 
complicii.  Găsi  banii,  apoi  se  întoarse  spre  soţia  lui.  Când  îi  văzu 
expresia,  fu  cât  pe  ce  să  zâmbească.  Doamne,  iritată  mai  era!  îi  spuse 
iar  că  nu  putea  veni  cu  ei,  dar  pe  un  ton  mai  blând,  explicându-i  că 
s-ar  fi  putut  ca  respectivul  să  nu  vorbească  la  fel  de  liber  dacă  era  de 
faţă  şi  o  femeie. 

Era  o  scuză  jalnică.  Nu-i  păsa.  Vrând,  nevrând,  Taylor  trebuia  să- 
i  aştepte. 

Plecă  peste  câteva  minute.  Hunter  îl  urmă  până  la  uşă,  unde  se 
întoarse  şi-i  ordonă  să  ţină  încuiat  până  se  întorceau. 

—  Să  nu  primeşti  pe  nimeni  înăuntru,  indiferent  de  motiv.  Ai 
înţeles? 

—  Da,  desigur. 

Dădu  să  iasă,  apoi  se  opri  din  nou. 

—  Are  destule  pe  cap.  Nu  trebuie  să-şi  mai  facă  griji  şi  pentru 
tine. 

—  Şi  dumneata  ai  multe  pe  cap,  domnule  Hunter.  N-am  să 
deschid  nimănui,  promit. 

Hunter  închise  uşa,  aşteptă  să  audă  zăvorul  tras,  apoi  plecă. 

Lucas  îl  aştepta  lângă  scară.  Aveau  întâlnire  cu  omul  în  holul 
hotelului,  şi  sperau  să  primească  toate  informaţiile  necesare. 

Se  numea  Morris  Peterson.  Nu  părea  un  om  rău,  căci  îi  detesta  pe 
fraţii  Border  la  fel  de  tare  ca  Lucas  şi  Hunter. 

Nu  obişnuia  să  vândă  oamenii,  dar  nu-1  deranja  cu  nimic  să 
primească  bani  pentru  informaţiile  pe  care  le  oferea.  în  fond,  îşi 
asuma  un  risc,  iar  dacă  fraţii  Border  aflau  că-i  turnase,  sigur  i-ar  fi 
tăiat  beregata. 

Lucas  îi  dădu  banii.  Stăteau  în  colţul  holului.  Acesta  era  plin  de 
oameni  şi  nimeni  nu  le  dădea  atenţie.  Morris  tot  insista  să  se 
ascundă  după  trupul  masiv  al  lui  Lucas. 

—  Pot  să  vă  dau  un  nume,  şopti  el.  Boyd,  adăugă,  dând  din  cap. 
Bea  în  fiecare  seară  la  cârciuma  de  la  colţul  străzii  Hickery.  Aţi  auzit 
de  ea? 

—  O  s-o  găsim,  răspunse  Hunter.  Ce  ne  poate  spune  acest  Boyd? 

—  Aseară,  se  lăuda  cu  banii  pe  care  avea  să-i  câştige,  continuă  în 
şoaptă  Morris  Peterson.  L-am  auzit  spunând  c-o  să  primească  de 
două  ori  mai  mult.  Şi  pe  urmă,  a  început  să  râdă  în  hohote...  ca  şi 
cum  ar  fi  ştiut  un  secret.  Cred  că  se  referea  la  gemenele  despre  care 
întrebaţi. 

—  De  obicei,  când  începe  să  bea? 

—  După  ce  se  întunecă. 

—  Şi  altceva? 

Peterson  clătină  din  cap.  Vârî  în  buzunar  banii  primiţi  de  la 
Lucas  şi  plecă. 

—  Poate  fi  altă  pistă  falsă,  murmură  Hunter. 

—  Poate,  fu  Lucas  de  acord.  Dar,  ştii. . .  Am  un  presentiment. . . 
Hunter  zâmbi. 

—  Şi  eu  îl  am,  recunoscu  el.  Instinctul  îmi  spune  că  Boyd  ne  va 
duce  la  Borderi. 

—  E  şase  şi  ceva.  Eu  mă  întorc  sus,  să  dorm  o  oră.  După  ce  o  aduc 
pe  Victoria  la  hotel,  mergem  amândoi  să-1  căutăm  pe  Boyd. 

—  Mă  duc  eu  după  Victoria.  Tu  poţi  dormi  până  mă  întorc. 

—  Şi  tu?  Nu  eşti  obosit? 

—  Eu  n-am  mers  patruzeci  de  ore  cu  trenul,  ca  tine.  Cum  arată 
prietena  lui  Taylor? 

—  Păr  roşcat,  ochi  verzi. 

Hunter  dădu  din  cap,  reţinând  informaţia. 

—  Cred  că  până  atunci  mă  duc  să  caut  şi  cârciuma  aia,  ca  să 
câştigăm  timp. 

Porniră  în  direcţii  opuse.  In  cameră,  Lucas  îi  povesti  lui  Taylor  ce 
se  întâmplase,  în  timp  ce-şi  scotea  cămaşa  şi  pantofii.  Peste  cinci 
minute,  dormea  adânc,  culcat  peste  cuvertură. 

Hunter  găsi  cârciuma,  apoi  se  întoarse  la  gară.  Până  ajunse  acolo, 
coborâseră  din  tren  toţi  pasagerii.  îi  spuse  birjarului  să  aştepte  şi 
porni  în  căutarea  Victoriei. 

Păr  roşcat  şi  ochi  verzi.  Destul  de  uşor  de  recunoscut,  îşi  spuse  el. 
Totuşi,  fu  cât  pe  ce  să  n-o  observe.  Stătea  ascunsă  după  trei  cufere 
gigantice,  toate  la  un  loc  mari  cât  o  trăsură.  Erau  îngrămădite  unul 
peste  altul,  şi  dacă  n-ar  fi  zărit  poala  unei  fuste  când  se  întorcea  să 
plece,  ar  fi  crezut  că  nu  fusese  în  tren. 

Gara  era  aproape  pustie.  Unul  dintre  hamali  plecase  în  căutarea 
unei  căruţe  destul  de  solide  ca  să  care  cuferele.  Victoria  era  sigură  că 
omul  uitase  de  ea.  Se  ruga  să  se  înşele,  căci  era  prea  obosită  şi 
bolnavă  ca  să  facă  mai  mult  decât  să  aştepte,  rezemată  de  cufere. 

Avea  nişte  greţuri  îngrozitoare.  N-ar  fi  trebuit  să  mănânce 
merele.  Erau  verzi,  complet  necoapte,  dar  îi  fusese  foame  şi  simţea 
un  gol  în  stomac.  Crezuse,  ca  o  proastă,  că  aveau  să-i  facă  bine. 

Se  întâmplase  tocmai  invers.  Din  clipă-n  clipă  îi  venea  să  verse, 
Stătea  nemişcată,  temându-se  că  orice  mişcare  i-ar  fi  agravat  boala  şi 
rugându-se  să  nu  se  facă  de  râs. 

O  lady  nu  vărsa  în  locuri  publice. 

—  Victoria  Helmit? 

Auzindu-şi  numele,  se  întoarse.  Apoi  făcu  un  pas  înapoi.  Omul 
care-i  vorbise  îi  tăia  respiraţia.  Şi  o  băga  în  toţi  sperieţii.  Arăta 
extrem  de  periculos  -  până  când  zâmbea.  Atunci,  devenea  chipeş. 
Avea  o  înfăţişare  aspră  şi  tenebroasă.  Părul  îi  era  negru  ca  noaptea, 
şi  ochii  la  fel.  Privirea-i  era  pătrunzătoare,  hainele  boţite,  şi  avea 
mare  nevoie  să  se  bărbierească. 

Cine  Dumnezeu  era? 

Omul  îi  repetă  numele.  Nici  nu  era  sigură  dacă  dăduse  din  cap  ca 
răspuns.  îşi  simţea  fierea  în  gât.  Trase  adânc  aer  în  piept  şi  încercă 
să  stea  dreaptă. 

Hunter  avea  impresia  că  se  temea  de  el.  Era  drăguţă,  cu  ochii 
aceia  mari  şi  verzi  şi  părul  ca  flacăra.  Acum  îi  stătea  ca  o  claie  de 
cârlionţi.  Panglica  albă  cu  pătrăţele  albastre,  de  la  spate,  i  se 
desfăcuse. 

—  Mă  numesc  Hunter,  îi  spuse  el.  Sunt  prieten  cu  Lucas  Ross. 
Am  să  te  duc  la  hotel.  Toate  cuferele  astea  sunt  ale  dumitale? 

Nu-i  putu  răspunde.  îşi  simţea  gâtul  uscat  ca  pergamentul, 
înghiţi  în  sec  şi  căută  să-şi  recapete  graiul. 

Simţea  gustul  fierii.  O,  Doamne,  în  orice  moment  putea  să  verse. 
Trase  adânc  aer  în  piept,  de  mai  multe  ori,  pentru  a  amâna 
inevitabilul. 

Hunter  nu  înţelegea  ce  o  apucase.  Ştia  că  majoritatea  femeilor 
erau  cam  nervoase  în  preajma  lui,  dar  reacţia  ei  era  mai  mult  decât 
nervozitate.  Se  holba  la  el  cu  nişte  ochi,  de  parcă  ar  fi  avut  în  faţă  un 
gargui. 

La  naiba,  nu  era  chiar  arătos,  nu? 

Cu  un  efort,  îşi  ţinu  răbdarea.  Apoi  se  prezentă  din  nou, 
încercând  s-o  calmeze: 

—  Mă  numesc  Hunter. . . 

—  Eu... 

Se  înecă  înainte  de  a  spune  mai  mult. 

—  Da?  întrebă  el,  dându-şi  toată  silinţa  să  fie  rezonabil. 
Victoria  privi  la  stânga,  apoi  la  dreapta.  Era  clar  că  se  uita  după  o 

cale  de  scăpare. 

—  Ce-ar  fi  să  te  urc  într-o  trăsură,  iar  eu  să  iau  alta  până  la  hotel? 
Aşa  ai  fi  mulţumită? 

Scutură  înnebunită  din  cap.  Când  începu  să  gâfâie  iar,  Hunter  îşi 
pierdu  răbdarea. 

—  Ascultă,  cucoană,  nu  vreau  decât  să-i  fac  lui  Lucas  o  favoare. 
Dacă  nu... 

Victoria  îl  apucă  de  braţ.  Fu  atât  de  surprins,  încât  uită  ce  voia  să 
spună. 

Ii  înţelese  comportamentul  bizar  un  moment  mai  târziu,  dar  era 
prea  târziu. 

—  Am  să  vărs. 

Şi  o  făcu.  Drept  peste  perechea  lui  de  cizme  favorite. 

Hunter  bătu  la  uşa  camerei  lui  Lucas,  apoi  se  aplecă  să  se 
descalţe.  îşi  lăsă  cizmele  la  uşă. 

Le  deschise  Taylor.  în  clipa  când  Victoria  o  văzu,  izbucni  în 
lacrimi. 

Lucas  tocmai  îşi  încheia  cămaşa.  Intră  în  cameră  tocmai  când 
Victoria  se  arunca  în  braţele  lui  Taylor. 

—  Ce  s-a  întâmplat?  De  ce  eşti  aşa  de  tulburată,  Victoria?  întrebă 
Taylor,  strângând-o  în  braţe,  în  timp  ce  se  uita  încruntată  peste 
umărul  ei  spre  Hunter,  ca  şi  cum  el  ar  fi  fost  de  vină. 

Hunter  se  încruntă  şi  el.  Taylor  observă  că  era  descălţat. 

—  Nu  mă  simt  prea  bine,  mărturisi  Victoria. 

—  Ce-i  cu  cizmele  tale?  îl  întrebă  Lucas  pe  Hunter. 
Hunter  intră  cu  paşi  mari,  bombănind: 

—  Nimic. 

—  Eşti  obosită,  îi  spuse  Taylor  Victoriei.  După  ce  faci  o  baie  şi 
tragi  un  pui  de  somn,  ai  să-ţi  revii.  Vino  în  dormitor,  şi-am  să  te  ajut 
să  te  instalezi. 

Hunter  se  oprise  în  mijlocul  camerei,  privind-o  încruntat  pe 
Victoria.  Aşteptă  ca  Taylor  s-o  ducă  în  camera  alăturată,  apoi  se 

întoarse  spre  Lucas. 

—  Ce  s-a  întâmplat?  îl  întrebă  acesta. 

—  M-am  prezentat. 
-Şi? 

—  Şi  a  vărsat  pe  mine. 

Lucas  zâmbi.  îi  venea  să  râdă,  dar  nu  îndrăznea.  Hunter  l-ar  fi 
omorât.  Se  întoarse,  tuşind  ca  să-şi  ascundă  amuzamentul,  apoi  îşi 
vârî  cămaşa  în  pantaloni. 

—  Să  nu-mi  mai  ceri  să-ţi  fac  favoruri,  se  răsti  Hunter. 

Dintr-o  dată,  râsul  lui  Taylor  umplu  camera.  Era  clar  că  prietena 
ei  îi  mărturisise  ce  făcuse.  Un  moment  mai  târziu,  o  auziră  şi  pe 
Victoria  râzând. 

—  N-a  fost  comic,  mormăi  Hunter. 

—  Da'  ştiu  că  te  pricepi  la  femei,  comentă  Lucas,  distrându-se 
copios. 

—  Birjarul  ne-a  cerut  de  patru  ori  preţul  cursei. 

—  De  ce? 

—  A  vărsat  şi-n  trăsură.  N-am  putut  s-o  calmez. 

La  asta,  Lucas  râse  de-a  binelea.  Şi-1  imagina  pe  Hunter  încercând 
s-o  liniştească  pe  Victoria.  Niciunul  dintre  ei  nu  ştia  să  se  poarte  cu 
femeile  gravide,  şi  dintr-o  dată  Lucas  fu  al  dracului  de  recunoscător 
că  nu  se  dusese  el  la  gară. 

—  N-am  fost  eu  de  vină,  spuse  Hunter.  Mi-a  spus  că  i  s-a  făcut 
rău  din  cauza  mişcării  trenului.  Doamne,  trebuie  să  fac  o  baie.  Au  s- 
o  apuce  istericalele  dacă  intru  acolo  să-mi  iau  hainele? 

—  Taylor  ţi-a  mutat  deja  lucrurile  în  camera  ta.  E  tot  pe  culoarul 
ăsta,  cu  trei  uşi  mai  încolo.  Cheia  e  pe  masă. 

Hunter  nu-şi  putu  ascunse  surprinderea. 

—  Mi-au  dat  o  cameră  în  hotelul  ăsta  elegant? 

întrebarea  era  grăitoare.  Hunter  era  obişnuit  cu  prejudecăţile 
împotriva  lui. 

—  Nu  erai  aici,  ca  să  semnezi  în  registru,  îi  răspunse  Lucas. 
Taylor  a  închiriat  camera  pe  numele  ei. 

Ştiau  amândoi  că  Lucas  nu  era  complet  sincer.  Administraţia 
hotelului  nu  i-ar  fi  dat  niciodată  lui  Hunter  o  cameră.  Lucas  ar  fi 
putut  să  rezolve,  dar  Taylor,  involuntar,  evitase  o  scenă. 

Hunter  era  gata  să  treacă  la  subiecte  mai  importante. 

—  Când  vrei  să  plecăm? 

—  Imediat  ce  eşti  gata. 

Luă  cheia  şi  ieşi.  Reveni  în  camera  lui  Lucas  peste  o  jumătate  de 
oră.  între  timp,  Taylor  o  ajutase  pe  Victoria  să  se  instaleze  şi 
curăţase  cizmele  lui  Hunter. 

Acesta  le  găsi  aşteptându-1  lângă  uşă.  Arătau  ca  noi. 

Taylor  intră  în  cameră  tocmai  când  Hunter  se  încălţa. 

—  Frumos  din  partea  ta  că  le-ai  dat  la  curăţat,  Taylor.  Nu 
credeam  că  e  timp  destul. 

—  Taylor  le-a  curăţat,  îi  spuse  Lucas,  privindu-şi  soţia,  care  era 
roşie  la  faţă.  Te  simţi  bine,  Taylor?  o  întrebă. 

—  Da,  răspunse  ea,  cu  privirea  în  jos. 

Nu-i  stătea  în  fire  să  fie  timidă.  Era  ceva  în  neregulă.  O  luă  de 
mână  şi  o  duse  în  dormitor. 

—  Uită-te  la  mine. 

Taylor  nu  se  grăbi  să  îndeplinească  nici  acest  ordin. 

—  De  ce  nu  m-ai  întrebat  dacă  poţi  veni  şi  tu  cu  noi? 
Făcu  ochii  mari,  surprinsă. 

—  M-ai  fi  lăsat? 
Lucas  clătină  din  cap. 

—  Nu,  dar  nici  măcar  n-ai  întrebat.  Ce-i  cu  tine? 
Soţia  lui  îi  ignoră  întrebarea. 

—  Ştii,  ar  trebui  să  vin  şi  eu.  Când  le  găsiţi,  ar  fi  mai  bine  să  viu 
acolo.  Le  va  fi  frică,  Lucas.  Vor  avea  nevoie  de  mine. 

Avea  dreptate.  Lucas  dădu  din  cap. 

—  E-n  regulă.  Când  le  găsim,  mă  voi  întoarce  să  te  aduc  şi  pe 
tine. 

—  Iţi  mulţumesc. 

—  Tot  nu  mi-ai  spus  ce  te  deranjează. 

Taylor  oftă. 

—  N-ai  vorbit  serios,  nu-i  aşa?  îl  întrebă.  Eram  sigură,  dar  simt 
nevoia  s-o  aud  de  la  tine. 

—  întotdeauna  vorbesc  serios. 

—  A,  atunci  e  bine. 

—  Taylor? 

Tocmai  voia  să  se  întoarcă.  îi  puse  mâinile  pe  umeri,  ţinând-o  pe 
loc. 

-Da? 

—  Despre  ce  vorbim? 

—  Despre  noaptea  nunţii  tale. 

Lucas  zâmbi.  Apoi  se  aplecă  şi  o  sărută  scurt. 

—  Noaptea  nunţii  noastre,  o  corectă  el. 
Părea  complet  încurcată. 

—  Nu-ţi  dai  seama  cât  de  mult  ai  să  complici. . . 

Gura  lui  o  amuţi.  Nu  era  un  sărut  blând.  Voia  s-o  domine.  Taylor 
ştia  că  o  dorea.  Şi  voia  s-o  iubească.  Dar  el  s-ar  fi  lăsat  mai  curând 
spânzurat. 

—  Uiţi  de  tine,  domnule  Ross,  se  bâlbâi  ea,  roşie  în  obraji,  gâfâind 
şi  străduindu-se  să  se  poarte  cuviincios. 

O  lăsă  aşezată  pe  marginea  patului.  Peste  un  moment,  Taylor  îşi 
veni  în  fire.  Era  efectul  fluieratului.  Lucas  scotea  acel  sunet  arogant, 
în  timp  ce  ieşea  ţanţoş  pe  uşă. 

O  oră  mai  târziu,  Hunter  şi  Lucas  îşi  atinseseră  scopul.  Imediat  ce 
văzuse  banii,  Boyd  îşi  desferecase  gura.  Credea  că  le  făcea  un  mare 
serviciu  fraţilor  Border,  pentru  că  Hunter  insinuase  că  era  posibil  să 
cumpere  gemenele. 

Boyd  era  un  individ  extrem  de  neplăcut  -  aşa  cum  sunt,  de 
obicei,  demonii.  îi  lipsea  orice  simţ  moral.  Mai  era  şi  urât  ca  păcatul. 
Avea  o  piele  groasă,  ciupită  de  vărsat,  şi  pleoape  atât  de  grele,  încât 
îi  atârnau  peste  ochi.  De  fiecare  dată  când  Hunter  pomenea  banii, 
plescăia  din  buze,  ca  şi  cum  şi-ar  fi  gustat  propria  lăcomie. 

Lucas  abia  dacă  scoase  o  vorbă.  Se  temea  să  nu-1  trădeze  tonul. 
Dezgustul  faţă  de  creatura  aşezată  în  faţa  lui  îl  făcea  să  ardă  tot  pe 
dinăuntru.  Bestia  aceea  cu  chip  de  om  discuta  calm  plăcerile  de  a  se 
înfrupta  din  carne  fragedă. 

Lui  Lucas  îi  venea  să-1  omoare. 

—  De  unde-ai  atâţia  bani?  îl  întrebă  Boyd  pe  Hunter.  Eşti  metis, 
nu? 

—  Din  aur,  minţi  Hunter. 

—  Găsişi  un  filon? 

Hunter  dădu  din  cap.  Boyd  rânji. 

—  Trebe  c-a  fost  unu'  mare,  remarcă  el. 

—  Mai  zi  de  Borderi,  îi  ceru  Hunter,  încercând  să  revină  la 
subiect. 

—  Are  deja  un  cumpărător,  spuse  Boyd.  Da'  poate  se  lasă 
convinşi  să-şi  calce  cuvântul.  Că  de  fapt,  i-o  cumpărătoare. 

—  O  femeie?  întrebă  Hunter,  fără  să-şi  poată  ascunde 
surprinderea. 

Boyd  aruncă  o  privire  îngrijorată  spre  Lucas. 

—  Pretenu'  tău  nu  prea  vorbeşte,  aşa-i? 
Hunter  nu-i  răspunse. 

—  Ai  zis  că  o  femeie  vrea  să  le  cumpere? 

—  Pentru  bordelu'  ei,  dădu  din  cap  Boyd.  Cel  puţin,  aşa  le-a  zis 
la  Borderi.  Chiar  vrei  să  plăteşti  triplu  de  cât  cere  ei? 

—  Am  banii,  replică  Hunter.  Pot  să-i  folosesc.  Dacă  gemenele 
merită,  adăugă  el.  Trebuie  să  le  văd  mai  întâi. 

—  Şi-mi  dai  şi  mie  partea  mea  că  ţi-am  spus? 

—  Am  zis  deja  că  da. 

—  Şi  dacă  nu-s  gemene?  întrebă  Boyd.  Nu  am  cum  să  fiu  sigur. 
Trase  o  duşcă  lungă  de  whisky,  râgâi  sonor,  apoi  se  şterse  la  gură 

cu  mâneca. 

—  Nu  le-am  văzut.  Am  auzit  că  fraţii  are  două  gemene  şi  pe 
fratele  lor  mai  mare.  Băiatu-i  metis.  Poate  că  şi  fetele-s.  Dacă-i  pe- 
aşa,  nici  unu'  din  ei  nu  merită  niciun  nickel  găurit. 

Hunter  se  întoarse  spre  Lucas.  Mesajul  i  se  citea  în  ochi.  Voia  să-1 
omoare  pe  ticălos.  Nu-1  mai  suporta,  şi  auzise  deja  destul.  Duse 
mâna  la  cuţit. 

Lucas  clătină  din  cap. 

—  încă  nu. 

—  încă  nu  ce?  vru  să  ştie  Boyd. 

—  Spune-mi  unde  ţin  copiii,  ordonă  Lucas. 

Nu-şi  mai  putea  ascunde  furia  şi  nici  măcar  nu  încerca.  Boyd  nu 
păru  să  observe.  Era  atent  numai  la  banii  de  pe  masă. 

Plescăi  din  buze  şi  întinse  mâna  să-i  ia.  Cuţitul  lui  Hunter  îl  opri. 
Lama  se  înfipse  între  degetele  lui  Boyd. 

—  Nu  te  repezi,  spuse  el,  după  ce  Boyd  încetă  cu  chirăitul. 

—  Mai  întâi,  adresa,  adăugă  Lucas,  turnându-i  încă  un  pahar. 
Boyd  se  uită  încruntat  la  el,  apoi  îşi  goli  paharul.  Mai  privi  câteva 

secunde  banii,  încercând  să  se  hotărască.  Apoi  spuse  adresa. 

—  N-o  să  le  ziceţi  cum  i-aţi  găsit,  da? 

Hunter  nu-1   mai   asculta.   Se   uita   la   Lucas,  aşteptându-i 
permisiunea  să-1  omoare  pe  nenorocit. 
Lucas  refuză  din  nou. 

—  Boyd  vine  cu  noi,  explică  el.  Dacă  minte,  poţi  să-1  omori. 

—  Şi  dacă  nu  minte? 

întrucât  Boyd  urmărea  conversaţia,  Lucas  minţi: 

—  Atunci,  o  să-i  dăm  şi  cealaltă  jumătate  din  bani. 

—  Am  destui  aici,  se  opuse  Boyd,  cu  glasul  împleticit  de  băutură. 
Nu  viu  nicăirea  cu  voi. 

Lucas  abia  reuşi  să  nu-1  înhaţe  de  gât.  Spuse  cu  o  blândeţe 
prefăcută: 

—  Prietenului  meu  îi  place  să-şi  folosească  cuţitul.  Ştie  să  facă 
nişte  crestături  foarte  interesante. 

Hunter  înălţă  o  sprânceană,  apoi  zâmbi. 

—  Mulţumesc,  se  prefăcu  el  încântat  de  acel  compliment 
mincinos. 

Boyd  începuse  să  pălească.  Pentru  Lucas  nu  era  de  ajuns. 

Continuă,  ca  şi  cum  ar  fi  discutat  despre  vreme. 

—  Cel  mai  mult  îi  place  să  jupoaie  oamenii  -  de  vii,  nu-i  aşa? 
Hunter  dădu  din  cap. 

—  Ce  rost  ar  avea  să-i  omor  mai  întâi?  Şi-ar  pierde  tot  hazul. 

—  Exact,  fu  Lucas  de  aceeaşi  părere.  Ce  rost  ar  mai  avea? 

Boyd  tremura  şi  se  uita  îngrijorat  prin  saloon,  după  cineva  care 
să-1  ajute.  Dar  nimeni  nu-1  lua  în  seamă. 

—  Da'  io-s  alb!  protestă  el. 
Hunter  zâmbi. 

—  Mie  mi-e  totuna,  spuse  el  tărăgănat. 
Lucas  dădu  din  cap. 

—  Chiar  tu  ai  zis-o,  Boyd.  Prietenul  meu  e  metis,  şi  deci  sălbatic, 
nu? 

Boyd  clătină  din  cap.  Nu  se  putea  hotărî.  în  cele  din  urmă,  pufni: 

—  N-o  să  mă  duceţi  nicăirea.  Io  stau  aciia  unde-s  acu'.  E  destui 
oameni  aciia-n  saloon.  Martori,  adăugă  el,  cu  un  zâmbet  fudul. 

Cinci  minute  mai  târziu,  avea  lacrimi  în  ochi.  Era  târât  pe  stradă, 
între  Lucas  şi  Hunter. 

Căutară  o  alee  dosnică,  şi  o  găsiră  după  colţ.  II  lăsară  pe  Boyd 
acolo,  legat,  leşinat  şi  cu  un  căluş  în  gură,  după  o  stivă  de  lăzi. 

—  Poate  vrem  să-1  omorâm,  dar  n-o  s-o  facem,  spuse  Lucas. 

Lui  Hunter  nu-i  plăcea  să  i  se  reamintească  adevărul.  Mârâi  gros. 

—  Dacă  eram  în  Teritoriul  Montana. . . 

—  Tot  crimă  ar  fi,  replică  Lucas.  Când  terminăm  cu  toate  astea,  o 
să  avem  grijă  ca  toată  lumea  din  oraş  să  ştie  că  Boyd  şi-a  vândut 
prietenii.  Atunci  să  vezi  viaţă  nenorocită  pe  capul  lui. 

Hunter  se  mai  înveseli.  îl  urmă  pe  Lucas  în  lungul  străzii 
principale.  Câteva  minute,  niciunul  nu  scoase  o  vorbă.  Apoi,  Hunter 
rupse  tăcerea. 

—  Deci,  îmi  place  să  jupoi  oamenii  de  vii,  da? 
Lucas  zâmbi. 

—  Mi  s-a  părut  o  imagine  drăguţă. 
Prietenul  său  râse. 

—  Aşteptările,  dădu  el  din  cap.  Se  aştepta  să  mă  port  ca  un 
sălbatic. 

Peste  douăzeci  de  minute,  găsiră  adresa.  Era  în  centrul  mahalalei, 
înconjurată  de  magherniţe.  Haine  atârnau  de  prăjini  rupte,  ferestrele 
erau  sparte  sau  lipseau  complet,  şi  totul  mirosea  a  mizerie.  Copiii 
plângeau,  adulţii  strigau.  Clădirile  dărăpănate  erau  cenuşii.  în  jurul 
lor,  pământul  era  acoperit  cu  gunoaie.  Domnea  o  duhoare 
insuportabilă. 

—  Sunt  înăuntru.  Mi-o  spune  instinctul,  Lucas. 

—  Şi  mie.  Mă  duc  s-o  aduc  pe  Taylor. 

—  De  ce? 

—  Numai  ea  va  şti  cu  siguranţă  dacă  sunt  nepoatele  ei. 
Era  o  scuză  jalnică,  şi  o  ştiau  amândoi. 

Hunter  îşi  dădu  ochii  peste  cap. 

—  Câte  gemene  crezi  că  au  Borderii  aici?  Pentru  Dumnezeu, 
Lucas,  oricum  o  să  scoatem  copiii  din  coşmelia  asta. 

Lucas  dădu  din  cap. 

—  Ştiu,  dar  Taylor  merită  să  vină  cu  noi.  I-am  promis. 
Prietenul  său  nu-1  mai  contrazise. 

—  Eu  aştept  aici,  spuse  el,  trecând  în  umbra  dintre  două  clădiri, 
de  unde  putea  ţine  sub  ochi  ambele  uşi  ale  casei,  în  caz  că  Borderii 
voiau  să  mute  copiii. 

La  trei  străzi  distanţă,  Lucas  opri  o  birjă.  îi  ceru  vizitiului  să-1 
aştepte  în  faţa  hotelului,  până  o  lua  pe  Taylor. 

Pe  drum,  îi  explică  doar  parţial  ce  se  întâmplase.  Nu-şi  pierdu 
timpul  cu  detalii  despre  Boyd. 

Taylor  îşi  ţinea  mâinile  încleştate.  Era  încordată  şi  speriată. 

—  Spui  că  fetiţele  au  şi  un  frate  mai  mare  cu  ele? 

—  Aşa  am  auzit. 

—  Atunci,  nu  pot  fi  gemenele  surorii  mele. 

—  Vrei  să  ne-ntoarcem? 

—  în  niciun  caz!  strigă  ea.  Cum  poţi  să-mi  pui  o  asemenea 
întrebare?  O  să  salvăm  copiii  de  bestiile  alea  spurcate.  Pe  urmă, 

vom  continua  să  le  căutăm  pe  fetiţele  mele. 
Lucas  fu  mulţumit  de  răspunsul  ei. 

—  Vreau  să  stai  între  Hunter  şi  mine  tot  timpul  cât  vom  fi  în  casă. 

—  Da. 

—  Vei  face  tot  ce-ţi  spun  eu.  Fără  discuţii. 

—  Fără  discuţii,  îi  promise  ea. 

Lista  ordinelor  continuă.  Taylor  înţelegea  că  voia  s-o  protejeze, 
îngrijorarea  îl  făcea  să  vorbească  aspru  şi  tăios.  Era  o  senzaţie 
liniştitoare  pentru  ea. 

—  Săptămâna  viitoare,  s-ar  putea  să  fii  în  drum  spre  rudele  lui 
George,  cu  gemenele.  Gândeşte-te  la  bucuria  revederii,  Taylor. 

îi  oferea  o  rază  de  speranţă.  Fu  surprins  când  Taylor  clătină  din 
cap.  Se  uita  pe  fereastră,  văzând  priveliştea  îngrozitoare  de  afară, 
aproape  fără  să  fie  atentă  la  ce  vorbea  Lucas. 

Mirosul  de  varză  fiartă  şi  duhoare  umană  o  îneca. 

—  Ai  cunoscut  vreodată  o  rudă  de-ale  lui  George?  o  întrebă  el. 

—  Nu,  George  era  orfan.  Nu  avea  nicio  rudă.  Uite-1  pe  Hunter! 
Vine  spre  noi. 

Taylor  deschise  uşa  înainte  ca  birja  să  se  oprească. 

Lucas  plăti  cursa  şi-i  oferi  birjarului  un  supliment,  dacă-i  aştepta. 
Omul  scoase  o  puşcă  de  sub  capră,  şi-o  puse  pe  genunchi  şi  promise 
să-i  aştepte  o  jumătate  de  oră. 

In  timp  ce  trecea  între  Lucas  şi  Hunter,  Taylor  vârî  o  mână  în 
buzunar,  apucând  patul  Coltului. 

Urcară  tăcuţi  treptele  şubrede  ale  casei.  Lucas  intră  primul,  apoi 
Taylor,  şi  la  urmă  Hunter. 

Apartamentul  pe  care-1  căutau  era  la  etajul  doi,  în  fundul  clădirii. 

Podelele  scârţâiau,  dar  din  camere  se  auzea  atâta  zarvă,  încât  nu 
i-ar  fi  auzit  nimeni  nici  dacă  ar  fi  tropăit. 

Când  ajunseră  la  uşa  apartamentului,  Lucas  îi  făcu  semn  lui 
Taylor  să  stea  lângă  perete,  la  câţiva  paşi  distanţă. 

Dacă  avea  loc  vreun  schimb  de  focuri,  prefera  să  n-o  lovească 
vreun  glonţ  rătăcit. 

Hunter  îşi  scosese  deja  unul  dintre  pistoale.  Lucas  şi-1  pregăti  pe 
al  său,  dădu  din  cap  spre  prietenul  lui,  apoi  deschise  uşa  cu  umărul 
şi  se  repeziră  amândoi  înăuntru. 

Un  tânăr  de  vreo  douăzeci  de  ani  dormea  pe  un  divan. 

Se  trezi  cu  pistolul  lui  Hunter  la  tâmplă. 

O  femeie  de  două  ori  mai  vârstnică  decât  el  veni  în  fugă,  din 
bucătărie.  Purta  doar  o  cămaşă  de  noapte  subţire.  Avea  părul 
portocaliu  şi  faţa  boită  gros.  Nu  încerca  să  se  acopere.  îşi  dezveli 
dinţii  spre  Hunter  şi  se  năpusti  spre  el  cu  unghiile  răşchirate,  gata 
să-1  zgârie,  dar  se  opri  când  văzu  al  doilea  pistol  îndreptat  spre  ea. 

Se  hotărî  să  încerce  altă  tactică.  îşi  propti  mâinile-n  şolduri  şi-şi 
repezi  pieptul  înainte. 

—  Mă  cheamă  Shirleen.  îmi  fac  meseria-n  dormitoru'  de  colo.  Ce- 
ar  fi  să  bagi  pistoalele  la  loc,  dulceaţă?  Putem  să  ne  distrăm  pe 
cinste.  N-o  să  te  coste  decât  un  dolar,  sau  doi,  dacă  vrei  cu  gura. 
Merit  banii,  nu,  Charlie? 

Omul  de  pe  divan  era  prea  speriat  ca  să-i  răspundă.  Nici  măcar 
nu  dădu  din  cap. 

—  N-ai  împuşca  o  doamnă,  nu,  dulceaţă?  gânguri  ea  spre 
Hunter. 

Cu  glasul  lipsit  de  orice  emoţie,  Hunter  îi  răspunse: 

—  Nu  văd  nicio  doamnă. 

Shirleen  nu  se  intimidă.  Ochii  i  se  îngustară  ca  două  fante,  plini 
de  ură. 

—  Ai  greşit  locu',  îi  spuse  ea.  Casa  asta-i  a  Borderilor.  Nu  prea  le 
place  să  fie  furaţi.  O  să  te  taie-n  bucăţi,  dacă  te  prind.  Mai  bine 
întinde-o  de-aici  cât  mai  poţi. 

Hunter  nu  avu  nicio  reacţie.  între  timp,  Lucas  străbătuse 
apartamentul.  Avea  două  dormitoare. 

Primul  era  gol  şi,  după  aşternutul  murdar,  bănui  că  acolo-şi  făcea 
Shirleen  meseria.  Uşa  celui  de-al  doilea  era  încuiată.  Vru  s-o  spargă, 
dar  auzi  un  plânset  de  copil.  Făcu  un  pas  înapoi.  Putea  răni  copilul, 
dacă  acesta  stătea  lângă  uşă.  Avea  nevoie  de  cheie. 

—  Sigur  ai  auzit  de  Borderi,  mormăi  Shirleen.  Toată  lumea  a 
auzit  de  Billy  şi  Cyrus,  adăugă  ea,  pufnind  în  râs.  Tre'  că  eşti  nou  în 
oraş,  dulceaţă,  altfel  ai  şti  ce  nebunie  periculoasă  e  să  furi  de  la. . . 

—  Dă-mi  cheia  dormitorului. 

Lucas  i-o  ceruse  din  spatele  ei.  Femeia  tresări  violent  şi  se 
întoarse.  Până  atunci,  nu-şi  dăduse  seama  că  erau  doi. 

Acesta  arăta  mult  mai  ameninţător  decât  cel  care-1  ţinea  pe 
Charlie  captiv.  Când  se  mişca,  nu  scotea  niciun  sunet.  Numai  un  om 
obişnuit  să  încalce  legea  ştia  să  umble  ca  o  umbră.  Shirleen  se 
retrase  cu  un  pas,  încercând  să-şi  ascundă  teama. 

Atunci  intră  şi  Taylor.  Hunter  îi  spuse  să  închidă  uşa. 

Se  conformă,  apoi  se  întoarse  spre  ei. 

N-o  învrednici  decât  cu  o  privire  trecătoare  pe  femeia  îmbrăcată 
sumar.  Ochii  i  se  îndreptară  spre  omul  de  pe  divan.  Observă  ce 
făcea  şi,  întrucât  Lucas  şi  Hunter  se  uitau  la  ea,  le  spuse: 

—  Vrea  să-şi  ia  pistolul.  E  sub  pernă. 

—  Ştiu,  zâmbi  Hunter. 

Taylor  nu  înţelese.  Dacă  ştia,  de  ce  nu-1  oprea? 

Lucas,  însă,  pricepuse.  Hunter  aştepta  un  pretext  ca  să-1  omoare. 

—  Fără  împuşcături,  îi  spuse  el. 

Hunter  se  încruntă  dezamăgit.  Apoi  oftă  prelung.  învârti  pistolul 
în  mână  şi,  înainte  ca  individul  să-i  ghicească  intenţiile,  îl  lovi  cu 
patul  armei  în  cap. 

îl  împinse  pe  tânărul  leşinat  pe  jos,  apoi  scoase  pistolul  ascuns 
sub  pernă  şi-1  înfipse  la  centură. 

Dintr-o  dată,  Shirleen  înţelese  că  străinii  nu  veniseră  la  furat.  N-o 
scăpa  din  ochi  pe  Taylor.  O  privi  cum  traversa  camera  spre  uşa 
dormitorului. 

—  Poate  că  el  n-ar  omorî  o  femeie,  dar  eu  aş  face-o  oricând.  Ai 
cinci  secunde  să-mi  dai  cheia,  o  preveni  Taylor,  cu  o  expresie  de 
gheaţă  în  ochi. 

Shirleen  nu  mai  stătu  pe  gânduri.  Era  convinsă  că  acel  înger  cu 
ochii  albaştri  şi  reci  ar  fi  omorât-o. 

—  Una... 

Shirleen  alergă  la  stiva  de  cutii  de  sub  fereastră,  o  deschise  pe  cea 
de  deasupra  şi  scoase  cheia. 

—  N-am  nicio  treabă  cu  picii  ăia.  Eu  doar  lucrez  aicea,  atâta  tot. 
Ce  fac  Billy  şi  Cyrus  nu  mă  priveşte. 

Lucas  îi  smulse  cheia  din  mână,  îi  făcu  semn  lui  Hunter  să  stea  cu 
ochii  pe  ea,  apoi  descuie  uşa.  N-o  lăsă  pe  Taylor  să  intre  prima.  Voia 
să  se  asigure  că-n  dormitor  nu  mai  era  şi  altcineva,  cu  copiii. 

înăuntru  era  întuneric.  Lucas  se  uită  să  vadă  dacă  nu  circula  vreo 
umbră,  apoi  aprinse  o  lampă. 

Zări  fetiţele  în  partea  cealaltă  a  camerei.  Dintr-o  dată,  avu 
senzaţia  că-i  exploda  inima  de  uşurare.  Şi  de  furie. 

Cele  două  micuţe  dormeau  pe  podea,  în  faţa  uşii  unei  debarale. 
Zăceau  îmbrăţişate.  Una  dintre  ele  scâncea  încet  în  somn.  Lucas  nu-i 
vedea  faţa  celeilalte.  Avea  capul  cuibărit  sub  bărbia  surorii  ei. 

Erau  foarte  frumoase.  Atât  de  mici,  încât  nu  puteau  avea  nici 
măcar  trei  ani.  Cea  pe  care  o  vedea  clar  avea  aceeaşi  coloraţie  cu  a 
lui  Taylor. 

Amândouă  aveau  părul  de  un  blond  aproape  alb.  Semănau 
destul  de  bine  pentru  ca  oricine  să  poată  crede  că  erau  fiicele  ei.  Nu 
încăpea  nicio  îndoială,  ale  ei  erau. 

Ii  făcu  semn  lui  Taylor  să  intre,  apoi  îşi  vârî  pistolul  în  teacă  şi  se 
retrase  lângă  uşă.  Ştia  că  dacă  stătea  prea  aproape  de  ele,  le-ar  fi 
speriat.  Voia  ca  fetiţele  s-o  vadă  mai  întâi  pe  Taylor. 

—  Sunt  ale  ei,  nu-aşa?  o  auzi  pe  Shirleen  întrebându-1  pe  Hunter. 
Taylor  nu-i  dădea  atenţie  femeii.  Intră  grăbită  în  dormitor. 

Imediat  ce  zări  gemenele,  se  opri.  Mâna  i  se  ridică  la  gură,  şi  scoase 
un  geamăt  plin  de  milă,  care-i  frânse  lui  Lucas  inima.  Privind 
fetiţele,  se  apropie  de  ele  încet. 

O  lua  cu  leşin  de  uşurare  şi  fericire.  Când  ajunse  la  ele,  plângea. 
Ingenunche  pe  podea,  dar  nu  le  atinse  aproape  un  minut.  îşi  ţinea 
capul  plecat  şi  mâinile  împreunate.  Lucas  avu  impresia  că  se  ruga. 

Apoi  întinse  mâna  şi  le  scutură  încet. 

—  E  timpul  să  mergem  acasă,  şopti  ea. 

Una  dintre  fetiţe  deschise  ochii.  Se  ridică  în  capul  oaselor,  se  frecă 
la  ochi  şi  o  privi  pe  Taylor.  Părea  curioasă  şi  doar  puţin  speriată. 
Când  Taylor  o  mângâie  pe  faţă  şi-i  zâmbi,  îşi  vârî  degetul  mare  în 
gură  şi  se  aplecă  înainte.  încet,  Taylor  o  luă  pe  genunchi.  O  strânse 
la  piept  gângurindu-i,  iar  când  fetiţa  se  relaxă  în  sfârşit,  întinse 
mâinile  spre  sora  ei. 

Cealaltă  geamănă  se  trezi  plângând.  Imediat  ce  o  văzu  pe  Taylor, 
lacrimile  i  se  opriră.  Păru  s-o  recunoască.  Taylor  ştia  că  nu  era 
posibil,  desigur,  căci  ultima  dată  când  le  văzuse  gemenele  nu 
mergeau  nici  măcar  de-a  buşilea.  Fetiţa  întinse  mâinile  să  fie  luată  în 
braţe.  Taylor  o  luă  în  poală  lângă  sora  ei,  cuprinzând-o  strâns. 

Nu  se  mai  putea  opri  din  plâns.  Legăna  gemenele  în  braţe  şi  le 
spunea  iar  şi  iar  că  totul  avea  să  fie  bine.  Urma  să  le  ducă  acasă. 

Una  adormi  în  braţele  ei,  iar  cealaltă  se  lăsă  legănată  câteva 
minute,  apoi  începu  să  se  foiască.  Voia  să  se  uite  la  Taylor,  iar  după 
ce  se  răsuci  şi-i  văzu  faţa,  îşi  scoase  degetul  din  gură  şi  întinse  mâna 
s-o  atingă  pe  păr. 

—  Eşti  mama  mea? 

—  Da. 

—  Eşti  şi  mama  lui  Allie? 

—  Da. 

Georgiana  nu  voia  să  ştie  decât  atât.  Se  rezemă  de  Taylor,  îşi  luă 
degetul  iar  în  gură  şi  închise  ochii. 
Lucas  se  aplecă  spre  soţia  lui. 

—  Sunt  bine?  o  întrebă. 

—  Cred  că  da,  răspunse  ea. 

Fetiţele  purtau  nişte  rochiţe  de  zi  albastre,  mototolite.  Aveau 
hainele,  braţele  şi  picioarele  pline  de  murdărie.  Nu  fuseseră 
îngrijite,  dar  Taylor  fu  uşurată  să  vadă  că  nu  aveau  urme  de 
lovituri. 

—  Hai  să  le  scoatem  de-aici,  Lucas. 

Şi  el  era  de  aceeaşi  părere.  Totuşi,  ezita.  Se  întoarse  şi,  aplecându- 
259 


se,  privi  sub  pat.  Apoi  se  ridică.  Unde  era  băiatul  despre  care 
auzise? 

O  luă  pe  una  dintre  gemene  în  braţe.  Fetiţa  îşi  lăsă  capul  pe 
umărul  lui,  fără  să  se  trezească.  Taylor  i-o  dădu  şi  pe  cealaltă,  apoi 
se  ridică. 

Lucas  voia  s-o  întrebe  pe  femeie  unde  era  băiatul.  Nu-şi  putea 
găsi  liniştea  până  nu-i  lua  pe  toţi  trei.  Intră  în  living.  Hunter  ridică 
trei  degete.  Lucas  clătină  din  cap. 

Apoi,  Taylor  îi  atrase  atenţia,  atingându-1  pe  braţ. 

—  Aşteaptă,  şopti  ea. 

Şi  se  întoarse  în  dormitor.  Ceva  nu  era  în  regulă,  dar  era  atât  de 
epuizată  de  griji  şi  uşurare,  încât  nu-şi  putea  da  seama  ce  anume. 
Lucas  o  urmă. 

—  Ce  e?  întrebă  el  încet,  ca  să  nu  trezească  fetiţele. 
Taylor  clătină  din  cap.  Dădu  să  se  întoarcă  iar,  apoi  se  opri. 

—  De  ce  dormeau  pe  jos,  în  faţa  debaralei? 

Nu-i  lăsă  timp  să  se  gândească  la  acea  ciudăţenie.  Se  duse  grăbită 
la  uşa  debaralei  şi  încercă  s-o  deschidă.  Era  încuiată. 

—  Adu  femeia  aici!  îi  strigă  Lucas  lui  Hunter. 

Peste  câteva  secunde,  Shirleen  apăru  în  uşă,  cu  Hunter  în  spatele 

ei. 

—  De  ce-i  încuiată  uşa  asta?  întrebă  Taylor. 

Abia  suporta  să  se  uite  la  ea,  atât  de  îngreţoşată  era. 

—  De  nimic,  bolborosi  Shirleen.  Aşa  stă  ea. 
Vorbind  pripit,  adăugă: 

—  Hainele  pentru  fetele  mata  nu-s  acolo.  Toate-s  într-o  cutie, 
lângă  uşa  din  faţă.  Ţi-arăt  eu  unde-s. 

Vru  să  plece,  dar  Hunter  o  opri. 

—  Deschide  debaraua,  îi  ceru  Taylor. 

—  La  ce  s-o  deşchiz?  V-am  mai  zis  o  dată,  bodogăni  Shirleen. 
înăuntru  nu-i  nimica  care  să  vă-ntereseze. 

Părea  din  ce  în  ce  mai  agitată,  şi  începu  să  turuie  iar,  ca  să-şi 
ascundă  nervozitatea: 

—  Borderii  credeau  că  fetele  matale-s  orfane.  Păi  da',  cu  păru'  lor 
alb  şi  buclat,  şi  ochii  ăia  mari  ş-albaştri,  e  clar  că  tre-să  fie-a  matale. 
Bucăţică  ruptă  mata.  Totuşi,  Billy  şi  Cyrus  o  să  vrea  să  le  ţie.  Deja  şi- 
au  găsit  un  cumpărător.  Io  în  locu'  matale,  aş  tunde-o  d-aici-şa. 

—  Descuie  uşa,  ordonă  Taylor. 

Shirleen  ridică  din  umeri,  cu  indiferenţă  forţată. 

—  Nu-ş'  unde-i  cheia. 

Şi-şi  încrucişă  braţele  peste  mijloc,  privind-o  sfidător  pe  Taylor. 

—  Vrei  s-o  omor?  întrebă  Hunter. 

Glasul  îi  era  lipsit  de  orice  emoţie,  ceea  ce-1  făcea  să  sune  şi  mai 
înfricoşător. 

Shirleen  scoase  un  icnet,  ridică  privirea  spre  Hunter,  apoi  se 
întoarse  către  Taylor,  ţinându-şi  respiraţia  în  aşteptarea 
răspunsului. 

Nu  observă  când  Hunter  făcu  cu  ochiul.  Taylor,  însă,  văzu. 
înţelese  că  şarja.  Voia  s-o  zguduie.  Taylor  o  lăsă  să  se  gândească 
vreo  câteva  secunde,  apoi  îl  privi  pe  Hunter. 

—  Da,  te  rog,  răspunse  ea  pe  un  ton  atât  de  politicos,  de  parcă  i- 
ar  fi  comandat  o  a  doua  ceaşcă  de  cafea  unui  chelner  foarte 
serviabil. 

Prin  tot  stratul  gros  se  machiaj,  faţa  lui  Shirleen  păli  vizibil.  Când 
simţi  mâna  lui  Hunter  pe  ceafă,  ţipă: 

—  E  aceeaşi  cheie  de  la  uşa  dormitorului!  Merg  s-o  aduc! 
Hunter  îi  ordonă  să  stea  pe  loc,  şi  scoase  cheia  din  broască,  apoi  i- 

o  aruncă  lui  Taylor. 

Fata  o  prinse  din  zbor,  se  întoarse  şi  descuie  uşa.  O  deschise  doar 
puţin  şi  tocmai  se  retrăgea  ca  s-o  deschidă  până  la  capăt,  când  dintr- 
o  dată  uşa  păru  să-i  explodeze-n  mână. 

Taylor  fu  aruncată  înapoi  de  forţa  loviturii.  Clanţa  o  nimeri  în 
şold.  Se  izbi  de  perete,  îşi  reveni  cât  putea  de  repede  şi  blocă  uşa 
înainte  de  a  o  putea  lovi  din  nou. 

Lucas  îi  strigă  să  se  dea  la  o  parte,  în  timp  ce  Hunter  îndrepta 
pistolul  spre  debara.  înăuntru  era  întuneric  beznă,  dar  prefera  să  nu 
261 


rişte. 

Când  Taylor  vru  să  pornească  înainte,  Lucas  îi  spuse  să  se 
oprească.  Apoi  dădu  scurt  din  cap  spre  Hunter,  semn  că-1  lăsa  să 
rezolve  el  problema. 

Hunter  făcu  un  pas  într-o  parte,  pentru  a  se  apropia  de  uşă  din 
lateral,  dar  imediat  se  opri. 

Nu-i  venea  să  creadă  ce  vedea.  Un  băieţel,  nu  mai  mare  de  şase, 
şapte  ani,  năvăli  afară  din  carceră. 

Abia  se  distingea,  din  cauza  vitezei  cu  care  se  mişca.  Numai  când 
se  opri  în  mijlocul  camerei,  privind  în  jur  înnebunit,  Hunter  şi  Lucas 
reuşiră  să-1  observe  bine. 

Taylor  stătea  în  spatele  băiatului,  aşa  că  nu-i  putea  vedea  faţa. 

Avea  un  păr  aproape  negru,  lung  până  la  umeri.  Ochii-i  erau  de 
aceeaşi  culoare,  şi  holbaţi  de  spaimă.  Stătea  rigid,  părând  gata  s-o 
zbughească  din  loc. 

Câteva  clipe,  nimeni  nu  scoase  o  vorbă.  Lucas  era  atât  de  furios, 
încât  tremura.  Numai  Dumnezeu  ştia  cât  timp  stătuse  copilul  închis 
în  debara.  Nici  animalele  nu  erau  tratate  cu  atâta  cruzime. 

Hunter  era  la  fel  de  revoltat.  Privind  băiatul,  se  revedea  pe  sine 
însuşi,  în  copilărie.  Ardea  de  dorinţă  să  se  răzbune. 

Taylor  rămăsese  atât  de  uimită,  încât  stătea  rezemată  de  perete, 
trăgându-şi  respiraţia. 

Apoi,  enormitatea  atrocităţii  comise  împotriva  acelui  copil 
nevinovat  o  izbi  în  plin.  Ochii  i  se  umplură  de  lacrimi.  Sfinte 
Dumnezeule  din  ceruri,  cineva  trebuia  să  plătească! 

Dar  gândul  răzbunării  i  se  risipi  repede.  Se  vedea  clar  că  băieţelul 
era  îngrozit.  Avea  nevoie  de  o  mângâiere.  Taylor  porni  spre  el, 
numai  cu  acest  gând  în  minte. 

Copilul  nu-i  dădu  nicio  atenţie.  Le  văzu  pe  gemene  în  braţele  lui 
Lucas,  scoase  un  urlet  de  furie,  apoi  îşi  lăsă  capul  în  piept  şi  se 
repezi  spre  omul  care  îndrăznise  să  le  atingă. 

Hunter  îl  prinse  tocmai  când  era  să  lovească  şoldul  lui  Lucas  cu 
fruntea.  Copilul  începu  să  dea  din  mâini  şi  din  picioare,  muşcând  şi 

ţipând.  Ţinându-1  de  mijloc,  Hunter  îl  ridică  în  aer.  îi  prinse  repede 
mâna,  când  îşi  dădu  seama  că  voia  să-i  ia  pistolul. 

Ii  ordonă  să  se  potolească,  dar  băiatul  nu-1  luă  în  seamă. 

Neştiind  ce  să  facă  în  continuare,  o  privi  întrebător  pe  Taylor. 

Fata  veni  în  fugă. 

—  Lasă-1  jos,  îi  spuse  ea  lui  Hunter. 

—  I-un  pui  de  sălbatic!  strigă  Shirleen.  Doar  vedeţi  clar  că-i  corcit. 
Se  crede  apărătoru'  la  fete.  Au  trebuit  să-1  închidă-n  cămara  aia.  Nu 
lăsa  pe  nimenea  să  s-apropie. . . 

Se  întrerupse  când  văzu  privirea  lui  Taylor.  Furia  din  ochii  aceia 
angelici  o  îngrozea.  îşi  duse  mâna  la  gât  şi  inspiră  scurt. 

—  îşi  zice  fra-su  la'  fete,  şopti  femeia.  Minte,  fireşte.  Uitaţi-vă 
numa'  la  el,  că  se  şi  vede  că  nu-s  neamuri,  adăugă  ea,  pufnind  cu 
dispreţ. 

—  E  fratele  lor,  afirmă  cu  tărie  Taylor. 

în  braţele  lui  Hunter,  băiatul  încremeni,  ridicând  privirea  spre  ea. 

Taylor  dădu  din  cap.  Imediat  ce  scăpă  din  strânsoare,  copilul 
încercă  să  alerge  pe  lângă  ea  ca  să  ajungă  iar  la  gemene. 

Taylor  îl  luă  de  mână  şi-1  trase  alături.  Părul  brunet  îi  cădea  peste 
frunte.  1-1  dădu  la  o  parte  cu  blândeţe.  Totuşi,  băiatul  n-o  privi,  fiind 
atent  numai  la  Lucas. 

—  Acum  mergem  acasă,  îi  spuse  ea. 
Copilul  îndrăzni  să-i  arunce  o  privire. 

—  N-o  să  mi  le  luaţi.  Nu  vă  dau  voie. 

îl  simţi  cum  tremura.  Cuprinzându-1  cu  braţele,  se  aplecă  să-i 
vorbească  în  şoaptă  la  ureche.  Lucas  nu  auzi  ce-i  spunea,  dar  când 
termină,  băiatul  o  privea  cu  lacrimi  în  ochi.  Taylor  îi  întinse  mâna, 
iar  copilul  i-o  prinse  strâns. 

încă  se  mai  temea  să  aibă  încredere  în  ea  -  i  se  citea  în  ochi.  încet, 
Taylor  dădu  din  cap,  spunându-i  fără  cuvinte  că  promisiunea  ei 
fusese  sinceră. 

Mâna  băiatului  o  strânse  şi  mai  tare  pe  a  ei.  Lui  Taylor  îi  venea  să 
plângă. 

—  Unde  ţi-s  pantofii?  îl  întrebă,  cu  vocea  tremurându-i  de 
emoţie. 

—  N-am.  Mi  i-au  aruncat. 
Taylor  nu  avu  nicio  reacţie  vizibilă. 

—  O  să-ţi  luăm  alţii,  mâine. 
Copilul  făcu  ochii  mari  de  uimire. 

îi  zâmbi,  apoi  se  întoarse  spre  Hunter. 

—  Acum  putem  pleca,  îi  spuse  ea.  Vrei  să-1  duci  în  braţe? 
Hunter  dădu  din  cap.  Când  Taylor  încercă  să-1  conducă  pe  copil 

spre  uşă,  acesta  se  trase  înapoi.  Era  clar  că  se  temea  de  Hunter  şi  de 
Lucas,  căci  le  arunca  amândurora  priviri  înfricoşate. 

Taylor  îl  cuprinse  iar  cu  braţele  şi-i  şopti  din  nou  ceva.  Nu  dură 
mult,  şi  băiatul  începu  să  zâmbească. 

Dădu  drumul  mâinii  lui  Taylor  şi  porni  cu  pas  ţanţoş,  zâmbindu- 
i  lui  Lucas  când  trecu  pe  lângă  el.  Nu  se  mai  temea  nici  de  Hunter, 
căci  când  ajunse  la  el  îl  luă  de  mână  şi-1  privi  aproape  cu  veneraţie. 

Taylor  se  uită  la  Lucas,  care  înălţă  o  sprinceană  şi  arătă  spre  copil. 
Zâmbindu-i,  soţia  lui  propuse  din  nou  să  plece. 

Shirleen  îi  urmă  până  la  uşă.  Lucas  mergea  ultimul.  Când  trecu 
prin  dreptul  divanului,  omul  care  zăcea  acolo  scoase  un  geamăt 
gros.  Lucas  îşi  trecu  una  dintre  fetiţe  pe  acelaşi  braţ  cu  sora  ei,  apoi 
îi  trânti  individului  un  pumn  în  falcă,  fără  ca  măcar  să  încetinească 
pasul. 

Taylor  ceru  să  rămână  un  moment  cu  Shirleen,  dar  soţul  ei  clătină 
din  cap.  Atunci,  nu  făcu  decât  să  se  întoarcă  spre  femeia  cea 
depravată. 

—  O  să  am  grijă  să-ţi  petreci  restul  zilelor  în  închisoare. 

—  Io  n-am  avut  nicio  treabă  cu. . . 
N-o  lăsă  să  termine. 

—  Ştiai  ce  se  întâmpla.  I-ai  fi  putut  ajuta  pe  copii.  N-ai  făcut-o. 
Porni  spre  uşă,  iar  Shirleen  fugi  în  dormitor. 

—  Ne  vom  întoarce!  strigă  Lucas  pe  urmele  ei. 

Nu  era  o  ameninţare  -  doar  o  promisiune.  Coborâră  pe  scara  din 

spate.  Taylor  mergea  în  frunte,  cu  mâna  în  buzunar  şi  degetele 
strânse  pe  patul  pistolului.  Nu  se  întâmplă  nimic.  Când  ajunseră  în 
stradă  şi  începură  s-o  traverseze,  Taylor  se  oferi  să  ia  una  dintre 
fetiţe. 

Frigul  de-afară  le  trezise.  Georgiana  se  lăsase  pe  spate  în  braţele 
lui  Lucas,  privindu-1.  Alexandra  se  uita  şi  ea,  dar  mai  discret. 
Amândouă  îşi  ţineau  câte  un  deget  mare  în  gură.  Georgiana  şi-1 
sugea  cu  zgomot,  iar  Alexandra,  în  tăcere. 

—  Stau  bine  aici,  îi  răspunse  Lucas  lui  Taylor.  Ia-mă  de  braţ. 
Hunter  o  încadră  din  partea  cealaltă.  Taylor  bătu  braţul  băiatului, 

apoi  o  mângâie  pe  una  dintre  gemene. 

Hunter  voia  să  plece  din  cartier  înainte  de  a  se  întoarce  Borderii. 
Nu-1  încânta  ideea  de  a-i  ucide  ţinând  copilul  în  braţe. 

Lui  Lucas  îi  stătea  mintea  la  cu  totul  altceva  -  la  tatăl  gemenelor. 
George  fusese  orfan.  Nu  avusese  nicio  rudă. 

Iar  Taylor  ştiuse  tot  timpul.  Binele  cel  mai  mare.  Afirmaţia  ei 
criptică  avea  în  sfârşit  sens. 

Marele  plan  al  Doamnei.  îţi  plac  copiii?  îl  întrebase  Taylor.  O,  da 
-  binele  cel  mai  mare. 

—  Fir-aş  al  dracu'! 

Şoptise  atât  de  încet,  încât  numai  gemenele  îl  auziră.  Georgiana 
îşi  scoase  degetul  din  gură  şi-i  zâmbi. 

Alexandra  îi  zâmbi  şi  ea,  dar  mai  sfios,  ţinându-şi  mai  departe 
degetul  în  gură. 

Când  ajunseră  la  trăsură,  Taylor  se  urcă  prima,  apoi  Hunter  îl 
aşeză  pe  băiat,  lângă  ea.  Lucas  i-o  dădu  pe  Georgiana,  iar  Taylor  şi- 
o  aşeză  pe  genunchi  şi  întinse  mâinile  şi  după  sora  ei. 

II  cuprinse  şi  pe  băiat,  îşi  rezemă  capul  de  spătarul  capitonat  şi 
închise  ochii,  cu  un  oftat  de  mulţumire. 

Afară,  Hunter  şi  Lucas  discutau  în  contradictoriu.  Hunter  insista 
să  se  întoarcă  şi  să-i  aştepte  pe  fraţii  Border.  Lucas  n-avea  nimic 
împotrivă,  dar  nu  voia  să  rămână  pe  din  afară  şi,  de  vreme  ce  n-o 
putea  lăsa  pe  Taylor  singură  cu  copiii,  îi  cerea  lui  Hunter  să  vină  şi 

el  la  hotel.  După  ce  toţi  ceilalţi  se  culcau,  aveau  să  se  întoarcă 
amândoi  ca  să-i  pedepsească  pe  ticăloşi. 
Taylor  puse  capăt  controversei. 

—  Copiii  ăştia  au  să-ngheţe  dacă  nu-i  ducem  mai  repede  la 
căldură.  Sus  în  birjă,  amândoi! 

Peste  un  moment,  porniră. 

Luna  lumina  destul  de  puternic  ca  să  se  vadă  unii  pe  alţii.  Lucas 
îşi  privea  soţia. 

—  Taylor? 

Glasul  lui  era  tăios.  Neluându-1  în  seamă,  Taylor  îi  zâmbi. 
Doamne,  mulţumită  mai  era! 

—  Da? 

Privirea  lui  Lucas  se  îndreptă  spre  o  fetiţă,  apoi  şi  spre  cealaltă.  îi 
era  aproape  imposibil  să  le  deosebească.  Apoi  se  încruntă  iar  la  soţia 
lui. 

—  Spune-mi  un  lucru,  îi  ceru  el. 

—  Da?  întrebă  din  nou  Taylor. 

Arătând  cu  capul  spre  gemene,  Lucas  întrebă: 

—  Care-i  cea  mai  mare,  şi  care-i  binele? 

Capitolul  14 


Câte  zile  trăieşti,  spune  numai  adevărul,  să  moară  dracul  de  ruşine. 

William  Shakespeare,  „Henry  al  IV-lea" 

Gemenele  îşi  învinseră  sfiala  cât  ai  clipi.  Aerul  nopţii  le  înviorase. 
Vorbiră  întruna  tot  drumul  până  la  hotel,  căţărându-se  peste  Lucas 
şi  Hunter. 

Cei  doi  nu  se  consideraseră  niciodată  familişti.  Nu  mai  avuseseră 
de-a  face  cu  copii  atât  de  mici  şi  se  simţeau  stânjeniţi  ţinând  în  braţe 
nişte  făpturi  aşa  de  plăpânde. 

Fetiţele,  însă,  nu  erau  stingherite  în  preajma  celor  doi  uriaşi.  Se 
îndrăgostiseră  de  ei  ca  raţele  de  apă. 

Taylor  era  atentă  la  băieţel.  îl  întrebă  cum  îl  chema.  Copilul  îi 
spuse  că  nu  avea  un  nume  adevărat,  sau  cel  puţin  nu  şi-1  mai 
amintea,  după  care,  frângându-şi  nervos  mâinile,  îi  şopti  toate 
numele  care-i  fuseseră  adresate.  îşi  încheie  lista  cu  o  ridicare  din 
umeri. 

—  Cred  că  poţi  să-mi  zici  Sneak.  Aşa-mi  zice  toată  lumea,  mai 
ales. 

Taylor  era  îngrozită,  dar  îşi  ascunse  reacţia. 

Majoritatea  poreclelor  pe  care  i  le  înşirase  erau  incredibil  de 
obscene.  Noroc  era  prea  mic  ca  să  le  înţeleagă  sensul. 

Lucas  şi  Hunter  ascultau  şi  ei  conversaţia.  Când  auzi  poreclele, 
Lucas  se  înfurie  iar.  Lui  Hunter  îi  venea  să  omoare  pe  cineva. 

—  N-o  să  mai  rostim  niciodată  cuvintele  astea,  îi  spuse  Taylor 
copilului,  într-o  şoaptă  blândă.  Vreau  să  uiţi  până  şi  că  le-ai  auzit 
vreodată. 

—  Atunci  cum  ai  să-mi  spui?  întrebă  el,  îngrijorat. 

—  Nu-ţi  aminteşti  cum  te  numeau  mama  şi  tatăl  tău? 

—  Mama  a  murit.  încerc  să-mi  aduc  aminte  faţa  ei,  da'  am  uitat-o. 

Tată  n-am  avut. 

Hunter  se  aplecă  spre  el.  Mai  întâi  îi  spuse  să  nu  se  teamă,  apoi  îl 
întrebă  ce  se  întâmplase  după  moartea  mamei  lui. 
Copilul  ridică  din  umeri. 

—  Am  început  să  dorm  într-o  ladă,  după  prăvălia  lu'  Stoley. 

—  N-ai  avut  pe  nimeni  la  care  să  te  duci? 

Băiatul  clătină  din  cap,  apoi  se  îndreptă  pe  banchetă,  zâmbind. 

—  Nu  mi-e  frică  de  tine,  de  când  mi-a  zis  ea. . . 
Hunter  aruncă  o  privire  spre  Lucas. 

—  Ce  ţi-a  spus,  fiule? 

—  Ştiţi  voi,  şopti  el. 

—  Spune-ne  oricum,  îl  încurajă  Lucas. 

Era  curios,  desigur.  Băiatul  se  uita  la  el  cu  o  expresie  de  adoraţie, 
şi  voia  să  ştie  de  ce. 

—  A  zis  că  voi  doi  arătaţi  fioroşi,  da-i  în  regulă,  că  aşa  trebuie,  le 
explică  el. 

—  Trebuie  să  arătăm  fioroşi?  repetă  Hunter. 

—  De  ce?  se  interesă  şi  Lucas. 
Băiatul  îi  răspunse: 

—  Fiindcă  sunteţi  de  toate  felurile. 

Vorbea  de  parcă  Lucas  ar  fi  ştiut  deja  acest  fapt  de  la  sine  înţeles. 

Amândoi  o  priviră  pe  Taylor,  în  aşteptarea  unei  explicaţii.  Fata 
nu  scoase  o  vorbă.  Nu  făcu  decât  să  le  susţină  privirile,  cu  un 
zâmbet  dulce. 

Lucas  era  intrigat. 

—  Cine  sunt  de  toate  felurile?  întrebă  el. 
Hunter  ridică  din  umeri. 

—  Eu  încă  mai  încerc  să  înţeleg  de  ce  arătăm  fioroşi. 
Vorbind  mai  încet,  copilul  le  răspunse: 

—  Sunteţi  îngerii  mei  păzitori. 

—  îngerii  ajutători,  îi  reaminti  Taylor,  într-o  şoaptă  numai  de  el 
auzită. 

Lucas  tuşi,  pentru  a-şi  ascunde  râsul.  Hunter  clătină  din  cap. 

—  Nu  suntem  îngeri,  mormăi  el. 
Băiatul  se  lumină  la  faţă. 

—  Mi-a  zis  c-o  să  ziceţi  că  nu  sunteţi! 

—  Ei,  fiule,  acum  ascultă  aici...  începu  Lucas. 
Taylor  îl  întrerupse: 

—  întâmplător,  am  în  minte  două  nume  minunate  pentru  tine: 
Daniel  şi  Davy,  deşi  cred  că  în  situaţia  asta  ar  fi  bine  să  folosim 
forma  David,  mai  formală.  Da,  Daniel  sau  David. 

Lucas  se  rezemă  de  spătar. 

—  Iar  începe,  îi  şopti  el  lui  Hunter. 
Taylor  se  apără  imediat: 

—  Sunt  nume  mândre  şi  onorabile,  nu? 

Lucas  dădu  din  cap.  Hunter  părea  nedumerit.  Nu  ştia  despre 
obsesia  lui  Taylor  cu  muntenii  şi  legendele  lor. 

—  Daniel  şi  David,  repetă  băiatul,  încercând  numele. 

—  Da,  confirmă  Taylor.  Trebuie  să  te  hotărăşti,  cu  timpul,  pe 
care-1  vrei.  înţelegi,  e  o  decizie  importantă,  fiindcă  vei  purta  acest 
nume  toată  viaţa.  Te  pot  ajuta  cu  plăcere  să  alegi  unul. 

—  Cum? 

—  Am  să-ţi  spun  câte  o  poveste  despre  fiecare  dintre  aceşti 
oameni  curajoşi,  înainte  să  te  duci  seara  la  culcare.  Una  va  fi  despre 
Davy  Crockett,  iar  cealaltă,  despre  Daniel  Boone. 

—  Atunci,  am  să  fiu  David  sau  Davy  Crockett,  ori  Daniel  Boone? 

—  David,  preciză  ea.  E  mai  cuviincios.  Numele  tău  de  familie  va 
fi  Ross. 

—  Pe  bune? 
Taylor  zâmbi. 

—  Da,  pe  bune. 

—  Oamenii  ăia  n-o  să  se  supere  că  le  iau  numele? 

—  Nu,  nu,  în  niciun  caz.  Au  murit.  Nu  vor  avea  nimic  împotrivă. 
In  continuare,  îi  spuse  cine  fuseseră  şi  cât  de  admiraţi  erau,  dacă 

se  scriseseră  până  şi  cărţi  despre  ei.  Băiatul  o  asculta  captivat. 

—  Familia  nu  înseamnă  neapărat  legături  de  sânge,  îi  explică  ea. 

înseamnă  în  primul  rând  un  angajament. 

Copilul  nu  înţelegea,  dar  nu  încercă  să-i  dea  şi  alte  explicaţii.  Era 
de  ajuns  că  înţelegea  ea  însăşi. 

Două  ore  mai  târziu,  toţi  erau  pregătiţi  pentru  culcare.  Lucas  şi 
Hunter  fură  nevoiţi  să  le  facă  baie  gemenelor.  David  Daniel  îşi 
făcuse  deja  baia  şi  se  pieptănase.  în  timp  ce  se  juca  în  cadă,  hainele 
lui  fuseseră  spălate  şi  uscate  la  spălătoria  hotelului. 

Hainele  gemenelor  fuseseră  date  şi  ele  la  curăţat.  Taylor  tocmai 
începea  să  le  spele  pe  fete,  când  Victoria  o  chemase  la  ea.  începuse 
să  vomite  iar,  violent. 

întrucât  nici  Hunter  şi  nici  Lucas  nu  voiau  să  se  apropie  de  ea, 
Taylor  le  dădu  în  primire  sarcina  spălării  gemenelor.  Le  ordonă  să 
aibă  grijă  să  nu  se  înece,  apoi  alergă  cu  un  prosop  umed  s-o  ajute  pe 
Victoria. 

Cele  două  fetiţe  erau  vioaie  şi  turuiau  întruna.  Lucas  o  săpuni  pe 
una,  apoi  făcu  greşeala  s-o  piardă  sub  apă.  în  timp  ce  o  căuta,  fetiţa 
ieşi  la  suprafaţă  bolborosind  şi  chicotind.  Săpunul  le  făcea  să  fie 
alunecoase  ca  nişte  purceluşi  unşi  cu  grăsime,  iar  când  le  scoaseră 
din  cadă,  Hunter  şi  Lucas  erau  uzi  leoarcă. 

Le  şterseră  cu  prosoapele,  le  puseră  lenjerie  curată,  apoi  le 
aşezară  pe  patul  Victoriei.  Rămaseră  acolo  maximum  o  secundă.  Nu 
erau  deloc  obosite.  Lucas  şi  Hunter,  în  schimb,  erau  epuizaţi. 
Stăteau  unul  lângă  altul  pe  canapea,  neputincioşi,  frânţi  de 
osteneală,  în  timp  ce  fetiţele  se  căţărau  pe  ei. 

Georgiana  era  cea  mai  guralivă,  deşi  nici  Alexandra  nu  se  lăsa 
mai  prejos.  Puneau  întrebări  după  întrebări,  şi  dacă  nu  primeau 
răspunsul,  le  repetau  la  nesfârşit.  îşi  spuneau  Georgie  şi  Allie. 
Hunter  încă  nu  ştia  să  le  deosebească,  dar  Lucas,  da. 

In  timp  ce  le  supravegheau,  Taylor  ceru  un  pat  pentru  camera 
alăturată  şi  mai  rezervă  o  cameră  la  acelaşi  etaj,  pentru  Victoria.  în 
sfârşit,  se  simţea  din  nou  în  formă.  Lucrurile  Victoriei  fură  mutate  în 
camera  de  lângă  a  lui  Hunter.  David  Daniel,  îmbrăcat  într-o  cămaşă 

de  corp  a  lui  Lucas,  fu  culcat  în  patul  cel  nou  şi  ascultă  o  povestire 
cu  Davy  Crockett  şi  una  cu  Daniel  Boone.  Când  Taylor  se  aplecă  să-1 
sărute  de  noapte  bună,  dormea  adânc. 

Gemenele  începeau  şi  ele  să  obosească.  Se  înghesuiseră  între 
Lucas  şi  Hunter.  Li  se  închideau  ochii  şi-şi  ţineau  degetul  mare  în 
gură.  Conversaţia  celor  doi  bărbaţi  le  adormea  treptat. 

—  Ai  auzit-o  când  i-a  spus  băiatului  că-1  cheamă  Ross?  întrebă  în 
şoaptă  Hunter. 

—  Am  auzit,  răspunse  Lucas,  prinzând  piciorul  lui  Georgie 
înainte  de  a-1  lovi  între  coapse. 

—  Ştie  ce-şi  ia  pe  cap? 
Lucas  căscă. 

—  Se  pare  că  ştie,  spuse  el  tărăgănat. 

—  Băiatul  n-are  pe  nimeni  care  să  aibă  grijă  de  el.  Dar  astea 
două?  Le  aşteaptă  ceva  neamuri? 

Lucas  tocmai  voia  să-i  răspundă  la  întrebare,  când  Taylor  intră  în 
cameră. 

Voia  să  discute  despre  aranjamentele  de  dormit.  Lucas  se 
îndreptă.  Propunerea  ei  îi  atrăsese  atenţia. 

Taylor  găsea  că  ar  fi  fost  o  idee  foarte  bună  să  se  culce  împreună 
cu  gemenele  în  patul  cel  mare,  lângă  David  Daniel. 

Lucas  fu  nevoit  să  pună  piciorul  în  prag.  Avea  să  doarmă  cu  el,  şi 
gata. 

—  O  să  lăsăm  uşa  dintre  camere  deschisă. 

—  Şi  dacă  se  trezeşte  vreuna  dintre  ele  plângând? 

—  Am  s-aud  eu,  promise  Lucas. 
Hunter  zâmbi. 

—  Cred  c-am  să  le-aud  şi  eu,  glumi  el.  Sunt  mici,  Taylor,  dar  au 
vocile  puternice.  Nu  le-ai  auzit  când  erau  în  baie?  Făceau  o  gălăgie, 
de  se-auzea  până-n  holul  de  jos. 

Taylor  nu  părea  prea  convinsă.  Hunter  renunţă.  Se  întoarse  spre 
prietenul  lui  şi-i  aminti  că  mai  aveau  o  treabă  de  făcut.  Lucas  nu 
uitase.  Se  ridică,  îi  dădu  una  dintre  fetiţa  lui  Taylor,  apoi  se  aplecă  şi 

o  sărută  de  rămas-bun. 

—  Unde  vă  duceţi?  întrebă  ea.  E  trecut  de  zece. 

Nu-i  răspunse.  Hunter  i-o  dădu  şi  pe  a  doua  fetiţă.  Ii  răsuci  nasul 
în  joacă,  îi  făcu  celeilalte  cu  ochiul,  apoi  îl  urmă  pe  Lucas  spre  uşă. 

—  Domnule  Ross,  spune-mi  unde  vă  duceţi!  îi  ceru  Taylor. 

—  încuie  uşa,  Taylor.  Nu  lăsa  pe  nimeni  să  intre. 

Nu  putea  să  se  ducă  după  el  pentru  a-i  cere  explicaţii.  Avea 
braţele  ocupate  cu  cele  două  fetiţe  care  se  foiau. 

Le  puse  pe  pat,  le  acoperi,  apoi  ieşi  tiptil  din  cameră.  Când  ajunse 
în  alcovul  din  dormitor,  se  întoarse  şi  le  văzu  în  spatele  ei. 

Avu  nevoie  de  trei  încercări  ca  să  le  facă  să  rămână  în  pat.  Allie 
adormi  prima,  dar  nici  Georgie  nu  întârzie  prea  mult. 

Peste  câteva  minute,  Victoria  veni  în  camera  ei,  să  vegheze 
fetiţele  în  timp  ce  Taylor  făcea  şi  ea  o  baie. 

După  ce-şi  luă  cămaşa  de  noapte  şi  halatul,  se  aşeză  într-unui  din 
fotoliile  vecine  cu  divanul  şi  se  pieptănă,  în  timp  ce  ea  şi  Victoria  îşi 
povesteau  toate  noutăţile.  Taylor  nu  omise  niciun  detaliu.  Descrise 
pe  larg  femeia  depravată  cu  numele  de  Shirleen  şi  dezgustătorul 
bărbat  tolănit  pe  canapea  în  timp  ce  David  Daniel  stătea  închis  în 
debara.  Victoria  fu  îngrozitor  de  indignată. 

—  De  ce  n-ai  anunţat  autorităţile?  întrebă  ea. 

—  Prima  mea  grijă  era  să  iau  copiii  de-acolo.  N-am  de  gând  să 
renunţ  la  David  Daniel,  adăugă  Taylor.  Dar  de  vreme  ce  nu  sunt 
mama  lui,  după  lege,  eram  îngrijorată  că  s-ar  putea  să  mi-1  ia.  Nu 
puteam  să  risc. 

—  Mişeii  ăia  merită  să  fie  pedepsiţi  pentru  păcatele  lor,  declară 
Victoria.  Şi  cu  fraţii  cum  rămâne,  au  să-şi  facă  de  cap  în  continuare? 

Taylor  clătină  din  cap. 

—  Dacă  sunt  arestaţi,  va  avea  loc  un  proces.  în  America,  oricine  e 
considerat  nevinovat  până  la  proba  contrară.  Probabil  că  ar  apărea 
articole  în  ziare.  Ar  putea  fi  menţionate  şi  gemenele,  desigur,  şi 
numele  meu. 

—  Malcolm,  şopti  Victoria.  Te  temi  de  unchiul  tău,  nu-i  aşa? 

Prietena  ei  încuviinţă. 

—  De  la  Londra  până  la  Cincinnati  e  drum  lung,  Taylor. 

—  Da,  sigur  că  e.  Victoria,  tu  ce-ai  face? 

—  Lucas  ce  propune? 

—  Nu  i-am  spus  despre  Malcolm. 

—  Ştiu,  dar  în  legătură  cu  fraţii  Border?  Nu  crede  că  ar  trebui  să 
fie  pedepsiţi? 

Taylor  se  îndreptă  în  scaun  şi-şi  lăsă  peria  în  poală. 

—  Lucas  şi  Hunter  s-au  întors  acolo,  şopti  ea. 

—  De  ce? 

—  Ca  să-i  aştepte.  Dumnezeule  mare,  sigur  o  să  se-ntâmple 
vreun  necaz. 

—  Lucas  îşi  poate  purta  singur  de  grijă,  şi  Hunter  la  fel.  Acum  nu 
mai  ai  ce  face.  Au  să-i  ducă  pe  cei  doi  fraţi  în  faţa  autorităţilor. 

Taylor  nu  era  atât  de  sigură  că  aveau  să  implice  poliţia. 
Le  văzuse  expresiile. 

—  Există  şi  posibilitatea  ca  fraţii  să  nu  vină  acasă  în  noaptea  asta, 
remarcă  Victoria.  S-ar  putea  să-ţi  faci  griji  degeaba. 

—  Poimâine  ar  trebui  să  plecăm  din  Cincinnati.  Nu  vom  sta  decât 
o  zi  ca  să  cumpărăm  lucrurile  de  care  avem  nevoie. 

Schimbarea  de  subiect  o  luă  pe  Victoria  prin  surprindere. 

—  Da,  încuviinţă  ea  după  un  moment.  Am  cumpărat  toate 
lucrurile  pe  care  mi  le-ai  scris  pe  hârtie. 

—  Copiii  au  nevoie  de  încălţăminte. 

—  O  să  le  cumpărăm  mâine.  Taylor,  ce  Dumnezeu  ai  să-i  spui  lui 
Lucas? 

—  El  şi-a  făcut  datoria.  Probabil  va  pleca  mâine.  Chiar  am  să  i-o 
propun. 

Victoria  îşi  dădu  ochii  peste  cap. 

—  Chiar  crezi  că  te-ar  lăsa  singură  cu  trei  copii  în  oraşul  ăsta? 
Mira-m-aş.  Te  amăgeşti  singură  dacă-ţi  închipui  o  asemenea 
absurditate. 

Lui  Taylor  i  se  înmuiară  umerii. 

—  Bietul  domn  Ross,  şopti  ea.  N-a  cerut  nimic  din  toate  astea. 
Nici  măcar  nu  vrea  să  fie  căsătorit. 

—  N-o  fi  vrând  el  să  fie  căsătorit,  dar  e  clar  că  începe  să  te  placă. 
Nu  mai  fi  aşa  de  surprinsă,  Taylor.  N-ai  observat  cum  se  uită  la 
tine? 

—  Vrei  să  spui...  Privirea  aia  care  parcă  ar  spune  „dacă-n-aş-fi- 
oprit-de-lege-te-aş-strânge-de-gât"  pe  care  mi-o  tot  aruncă? 

Victoria  zâmbi. 

—  Trebuie  să  recunosc  că  şi  eu  am  văzut-o  de  câteva  ori.  Dar  cu 
ajutoarele  cum  rămâne?  Ai  spus  că  vrei  să  angajezi  o  bucătăreasă,  o 
dădacă  şi  o  cameristă.  Ai  timp  să  le  alegi? 

Taylor  clătină  din  cap. 

—  Mai  întâi  trebuie  să  dau  un  anunţ.  Nu,  nu  am  timp.  Mă  tem  că 
o  vreme  vom  fi  singure.  Poate  o  să  găsim  nişte  persoane  potrivite  în 
Redemption. 

Era  o  speranţă  deşartă.  Câte  bucătărese  puteau  să  existe  într-un 
oraş  cu  doar  două  străzi? 

Şi  Victoria  se  gândea  la  acelaşi  lucru. 

—  Mi-am  îngăduit  să  cumpăr  o  carte  de  bucate,  îi  spuse  ea  lui 
Taylor.  Reţetele  nu  par  prea  dificile. 

Continuară  să  discute  şi  despre  lucrurile  pe  care  le  mai  aveau  de 
cumpărat  din  Cincinnati.  Era  aproape  miezul  nopţii  când  Victoria  se 
întoarse  în  camera  ei,  după  ce  se  oferi  să  ajute  a  doua  zi  dimineaţa  la 
micul  dejun  al  copiilor. 

Taylor  era  prea  nervoasă  ca  să  adoarmă.  Se  tot  gândea  la  fraţii 
Border.  Nu  era  răzbunătoare,  dar  considera  de  datoria  lor  să  le 
oprească  activităţile. 

Dacă  nu  făceau  ceva,  puteau  fi  în  pericol  şi  alţi  copii. 

în  sfârşit,  puse  la  punct  un  plan  care  i  se  părea  convenabil. 

Peste  câteva  minute,  Lucas  intră  în  cameră.  O  văzu  pe  Taylor 
aşezată  la  birou,  unde  scria  cu  sârg  pe  o  hârtie.  Era  atât  de  absorbită, 
încât  abia  se  uită  la  el. 

—  Ce  faci?  o  întrebă. 

Taylor  puse  tocul  jos  şi-1  privi. 

—  Am  scris  un  anunţ.  Ofer  cinci  mii  de  dolari  pentru  orice 
informaţii  care  vor  duce  la  arestarea  şi  condamnarea  lui  Billy  şi 
Cyrus  Border.  Crezi  că  ar  trebui  să  ofer  mai  mult? 

Lucas  clătină  din  cap. 

—  Prietenii  lor  i-ar  vinde  pentru  mult  mai  puţin. 

—  La  fel  mă  gândeam  şi  eu.  Voi  depune  banii  într-o  bancă  de-aici 
şi  voi  însărcina  pe  cineva  cu  plata.  Sper  ca  recompensa  să-i  facă  pe 
cei  doi  fraţi  să-şi  petreacă  tot  restul  vieţii  pe  fugă. 

—  Nu  vor  mai  supăra  pe  nimeni,  niciodată. 
Taylor  sări  în  picioare. 

—  Ce  s-a  întâmplat? 

Soţul  ei  ridică  din  umeri.  Billy  şi  Cyrus  Border  erau  morţi,  dar  n- 
avea  de  gând  să-i  spună.  Adevărul  putea  s-o  tulbure.  Era  o  femeie 
atât  de  blândă,  încât  n-ar  fi  înţeles. 

Fusese  o  luptă  dreaptă,  Lucas  se  asigurase  de  asta.  în  cele  din 
urmă,  Cyrus  încercase  să-1  împuşte  pe  Hunter  pe  la  spate. 

Lucas  îl  doborâse,  iar  Hunter  se  ocupase  de  Billy.  L-ar  fi  putut 
ucide  cu  sânge  rece,  dar  nu  fusese  cazul.  II  aşteptase  să  tragă  asupra 
lui,  apoi  îl  împuşcase  drept  în  inima  sa  neagră. 

Nu  voia  să  vorbească  despre  asta,  nici  să  se  mai  gândească  la  cei 
doi  şobolani. 

—  S-au  dus,  spuse  el. 

—  Vrei  să  zici  să  au  plecat  din  oraş? 

—  S-ar  putea  spune  că  da. 
Taylor  îşi  propti  mâinile  în  şolduri. 

—  Spune-mi  tot  ce  s-a  întâmplat  în  seara  asta,  îi  ceru  ea. 

—  Hunter  şi  cu  mine  am  rezolvat  problema.  Asta-i  tot  ce  trebuie 
să  ştii,  Taylor.  Eşti  obosită? 

—  Nu,  dar... 

—  Bine.  Hai  la  culcare  acum. 

O  luă  de  mână  şi  o  trase  în  alcov.  Era  desculţ  şi  fără  cămaşă. 
Spatele  lui  lat  era  bronzat  şi  fără  nicio  pată,  iar  pantalonii-i  erau 

descheiaţi.  Taylor  îi  vedea  părul  negru  şi  cârlionţat  prin 
deschizătură. 

începu  să  roşească.  Spuse  primul  lucru  care-i  trecu  prin  minte: 

—  N-ar  trebui  să  umbli  aşa.  Poţi  să  răceşti.  Nu  ţi-e  frig? 
Lucas  întinse  mâna  spre  cordonul  halatului  ei. 

—  Nu.  Adevărul  e  că  mi-e  cald. 

îl  lăsă  să-i  scoată  halatul.  Felul  cum  o  privea  făcea  s-o  ia  cu 
călduri. 

—  Cred  că  eşti  frânt  de  oboseală. . .  murmură  ea. 
Soţul  ei  clătină  din  cap. 

—  Nu  sunt  obosit  deloc. 
Taylor  se  încruntă. 

—  Dacă  nu  eşti  obosit,  şi  nici  eu  nu  sunt,  de  ce  ne  culcăm? 

O  lăsă  să  găsească  singură  răspunsul  la  întrebare.  Se  duse  să 
tragă  draperiile.  Când  termină,  camera  se  transformase  într-un 
cocon  cald  şi  intim. 

Taylor  se  aşeză  pe  marginea  patului. 

îşi  scoase  papucii,  apoi  se  ridică  iar. 

Voia  să  vadă  ce  făceau  copiii.  Lucas  o  prinse  când  încercă  să 
treacă  pe  lângă  el. 

—  M-am  uitat  eu  la  ele.  S-au  mutat  în  pat  cu  băiatul.  Toţi  trei 
dorm  adânc. 

Taylor  dădu  din  cap,  apoi  se  întoarse  şi  se  vârî  în  pat.  îşi  aranjă 
perna,  se  acoperi  cu  pătura  şi-i  zâmbi. 
Lucas  se  culcă  lângă  ea. 

—  Ai  uitat  să  faci  lampa  mai  mică,  îi  şopti  ea. 

Lucas  se  întoarse  într-o  parte,  rezemându-se  în  cot,  şi  o  privi. 

—  N-am  uitat. 

Voia  să-i  vadă  pasiunea.  Voia  să  se  uite  în  ochii  ei  când  îşi  găsea 
împlinirea.  Totuşi,  nu  credea  că  ar  fi  fost  bine  să-i  spună  adevărul, 
îşi  ţinea  mâinile  încleştate,  semn  că  era  foarte  nervoasă. 

Se  aplecă  s-o  sărute.  Taylor  întoarse  capul  în  partea  cealaltă. 

—  Mai  ţii  minte  prima  noapte  din  Londra,  la  bal? 

întrebarea  îl  luă  pe  nepregătite.  Se  rezemă  de  spătar. 

—  Da,  mi-o  amintesc.  în  seara  aceea  ne-am  căsătorit. 

—  La  petrecere,  fratele  tău  după  tată  ţi-a  spus  că  avusese  relaţii 
intime  cu  mine.  îţi  mai  aminteşti  cum  s-a  lăudat? 

Lucas  se  încruntă.  Nu  înţelegea  de  ce  adusese  tocmai  acum  vorba 
despre  asta. 

—  Ţin  minte,  da. 

Se  întoarse  să-1  privească. 

—  N-a  fost  adevărat,  şopti  ea.  Nici  nu  s-a  atins  de  mine  vreodată. 
Niciun  bărbat  nu  m-a  atins.  Am  vrut  să  ştii. 

Zâmbetul  lui  fu  plin  de  tandreţe.  încerca  să-i  spună  că  era  virgină 
şi  roşea  destul  ca  să-1  facă  să  creadă  că  pentru  ea  subiectul  era 
îngrozitor  de  jenant. 

—  Ştiam  deja,  şopti  şi  el. 

—  A... 

O  cuprinse  de  talie  şi  se  aplecă  s-o  muşte  uşor  de  lobul  urechii. 

—  Ce  faci,  domnule  Ross? 

—  Complic  lucrurile. 

Coborî  s-o  sărute  pe  gât.  Taylor  abia  mai  putea  să  respire.  N-ar  fi 
trebuit  să  facă  haz  pe  seama  ei.  Dacă  făceau  dragoste,  lucrurile  se 
complicau  cu  siguranţă.  Atunci,  în  niciun  caz  nu  mai  putea  obţine 
anularea  căsătoriei.  Şi  divorţul?  Voia  aşa  ceva?  O,  Doamne,  deja  se 
complicaseră! 

Adevărul  aproape  o  plesni  în  faţă.  Ea  era  cea  care  complica 
lucrurile,  nu  Lucas,  şi  numai  fiindcă  se  îndrăgostea  de  el. 

Era  complet  dezgustată  de  sine.  încă  nu  învăţase  lecţia  asta? 
Bărbaţii  nu  erau  demni  de  încredere.  Cu  excepţia  lui  Lucas,  îi  şopti  o 
voce  în  adâncul  ei.  în  el  putea  să  aibă  încredere.  Dar  ce  conta?  Şi 
cum  Dumnezeu  putea  iubi  un  om  care  părea  gata  să  vomite  ori  de 
câte  ori  îi  amintea  că  era  măritată  cu  el? 

Se  întoarse  spre  Lucas. 

—  Domnule  Ross? 

O  cuprinse  de  bărbie  cu  o  mână,  ridicându-i  faţa  spre  el. 

—  Da?  întrebă,  cu  o  voce  aspră  ca  nisipul. 

Dintr-o  dată,  Taylor  simţi  nevoia  să  fie  sărutată.  Doar  un  sărut,  îşi 
spuse.  Apoi,  avea  să-i  ceară  s-o  lase  în  pace. 

—  Numai  unul,  şopti  ea. 
Gura  lui  o  atinse  uşor  pe  a  ei. 

—  Un  ce? 

Uitase.  El  era  de  vină,  fiindcă  avea  nişte  ochi  atât  de  frumoşi.  îi 
alunga  toate  gândurile,  când  o  privea  cu  atâta  pasiune.  Nu  putea 
decât  să-1  privească  şi  ea.  Voise  s-o  sărute.  Acum  îşi  amintea. 

—  Doar  un  sărut,  se  repezi  să-i  spună,  până  nu  uita  din  nou. 

O  culcă  uşurel  pe  spate,  apoi  o  acoperi  cu  trupul  lui.  Rezemându- 
se  în  coate,  ca  să  n-o  strivească,  o  privi  în  ochi. 

—  Şi  pe  urmă?  o  întrebă. 

—  Şi  pe  urmă,  ce? 

îi  era  greu  să  se  concentreze.  Părea  o  reacţie  plăcută.  Ştia  că  o 
tulbura.  Roşea  destul  de  tare  ca  să-1  facă  să  creadă  că-i  simţea  tăria 
apăsându-i  trupul. 

Rămase  între  coapsele  ei.  Cămaşa  de  noapte  i  se  adunase  în  jurul 
şoldurilor.  Taylor  încerca  să  şi-o  tragă  în  jos  şi  în  acelaşi  timp  să  nu 
se  mişte.  O,  da,  îl  simţea,  nici  vorbă.  Şi  el  îi  simţea  căldura,  iar 
aceasta  îl  excita  şi  mai  mult,  până  când  dorinţa  şi  durerea  se 
amestecară,  şi  nu  mai  rămase  decât  nevoia  de  a  se  înfige  adânc  în 
ea. 

—  Doar  un  sărut,  şopti  Taylor,  şi  pe  urmă,  ai  să. . . 

Gura  lui  o  făcu  să  tacă.  Era  fierbinte  şi  aspră,  la  fel  ca  restul 
trupului.  Taylor  gemu  din  gâtlej  şi-1  cuprinse  de  talie.  Unghiile  ei  i 
se  înfipseră  în  piele.  Lucas  gemu.  Era  cel  mai  excitant  sunet  pe  care-1 
auzise  vreodată. 

Iubea  totul  la  el,  mirosul,  gustul,  senzaţia  pielii  fierbinţi  sub 
degete.  Era  atât  de  puternic,  încât  ar  fi  putut-o  strivi  cu  uşurinţă,  şi 
totuşi  se  purta  incredibil  de  blând  de  fiecare  dată  când  o  atingea.  îşi 
stăpânea  puterea.  Aceasta  o  înconjura,  o  încuraja. 

Nu  se  mai  sătura  de  el.  Lucas  îi  desprinse  mâinile  din  jurul  lui, 

dar  numai  pentru  câteva  secunde.  îi  scoase  braţele  din  mânecile 
cămăşii,  apoi  îi  ceru  într-o  şoaptă  aspră  să-1  cuprindă  din  nou.  într-o 
clipă,  o  săruta  iar.  Taylor  voia  ca  sărutul  să  nu  se  mai  termine,  iar 
când  în  sfârşit  se  desprinse  de  ea,  gâfâia  sufocată  şi  se  agăţa  de  el. 

Avea  senzaţia  că  plutea  într-o  baltă  de  lumină  a  soarelui.  Uitase 
de  orice  grijă.  Dorinţa  o  învăluia  în  extaz.  Lucas  îi  făcuse  asta.  Un 
singur  sărut,  şi-i  umpluse  mintea  cu  fluturi. 

Era  hotărât  s-o  ia  încet.  Voia  să  savureze  împreunarea  lor  -  dar, 
mai  important,  nu  voia  s-o  sperie.  îi  scosese  cămaşa  de  noapte,  dar 
îşi  păstrase  pe  el  indispensabilii,  şi  se  întreba  peste  cât  timp  Taylor 
avea  să-şi  dea  seama  că  era  goală.  Se  ruga  să  se  întâmple  cât  mai 
târziu.  S-ar  fi  oprit  dacă  ea  i-o  cerea  dar,  la  naiba,  nici  nu  voia  să  se 
gândească  la  aşa  ceva. 

Gemu  încet,  gros,  de  dorinţă. 

Avea  cea  mai  netedă  şi  mătăsoasă  piele  pe  care  o  simţise 
vreodată.  Voia  s-o  guste  în  întregime.  îşi  îngropă  faţa  în  adâncitura 
gâtului  ei  şi-i  inhală  mireasma  dulce,  în  timp  ce  trecea  încet  peste 
ea. 

Taylor  nu  credea  că  era  posibil  să  simtă  şi  mai  multă  plăcere  -  şi 
totuşi,  când  gura  lui  îi  acoperi  un  sfârc  şi  începu  să  sugă,  uită  până 
şi  să  mai  respire.  Plăcerea  era  atât  de  intensă,  încât  o  devora.  Şi 
tocmai  când  era  sigură  că  avea  să  moară  de  extaz,  Lucas  se  retrase. 

Se  ridică  în  picioare,  lângă  pat.  Aproape  un  minut,  se  uitară  unul 
la  altul.  Lucas  îi  savura  expresia  pasională  din  ochi.  Acum  erau  de 
un  albastru  ceţos.  Buzele  i  se  umflaseră,  pielea-i  era  înroşită  şi, 
Doamne,  era  cea  mai  senzuală  femeie  din  lume. 

Spera  numai  să  se  poată  abţine  până  când  era  pregătită.  Mâinile  îi 
tremurau,  în  timp  ce-şi  scotea  pantalonii,  cu  mişcări  smucite. 

Taylor  nu-şi  putea  lua  privirea  de  la  faţa  lui.  Expresia  toridă  din 
ochi  săi  îi  făcea  inima  să  palpite  nebuneşte.  Reacţiona  cu  fiecare 
fibră  din  trup.  Aerul  nopţii  îi  înfrigura  pielea,  dar  dogoarea  din  ea 
se  răspândea,  ajungând  până  în  centrul  feminităţii  ei.  Nu  era 
acoperită  nici  cu  pătura,  nici  cu  cămaşa  de  noapte.  Ar  fi  trebuit  să 
279 


fie  stânjenită,  dar  nu  se  simţea  aşa.  Zăcea  peste  cearşafurile  răvăşite, 
privindu-şi  soţul  fără  urmă  de  sfială. 

Necunoscutul  o  speria  şi,  din  acest  motiv,  nu-1  privea  mai  jos  de 
bărbie.  îl  mai  văzuse  pe  Lucas  gol,  dar  numai  din  spate.  Din  faţă, 
niciodată. 

Curiozitatea  învinse.  încet,  îşi  coborî  privirea  spre  talia  lui.  îi 
văzu  părul  negru  ieşind  din  deschizătura  indispensabililor,  dar  apoi 
Lucas  se  aplecă  să  şi-i  scoată,  blocându-i  vederea. 

Apoi  o  acoperi  din  nou.  Taylor  încercă  să-şi  ţină  picioarele 
apropiate.  N-o  lăsă.  îşi  croi  drum  cu  genunchiul  între  coapsele  ei,  şi 
înainte  ca  Taylor  să  se  dea  la  o  parte,  se  lăsă  peste  ea.  O  cuprinse  în 
braţe,  strâns.  Bărbăţia  lui  dură  o  apăsa  intim  pe  bazin. 

Plăcerea  se  războia  cu  frica.  îl  simţea  uriaş,  lipit  de  trupul  ei.  I  se 
usca  gura.  Se  încorda  lângă  el,  trepidând.  Pumnii-i  stăteau  strânşi 
pe  lângă  trup.  închise  ochii,  aşteptând  inevitabila  durere. 

Trecu  un  minut  încheiat,  şi  el  tot  nu  se  mişca.  Fierbinţeala  din 
trupul  lui  o  ajuta  să  se  relaxeze.  începu  să  respire  iar  şi  deschise 
ochii. 

Rezemat  în  coate,  Lucas  o  privea.  Scrâşni  din  dinţi  în  faţa 
incredibilului  val  de  plăcere  pe  care-1  simţi  stând  lipit  atât  de  strâns 
de  ea. 

Taylor  nu-i  observa  decât  tandreţea  din  ochi.  Dintr-o  dată,  se 
simţi  copleşită  de  blândeţea  lui.  Ridică  mâna  şi-1  mângâie  pe  obraz. 
Taylor  îi  sărută  palma. 

Un  fior  de  dorinţă  o  luă  prin  surprindere.  Voia  s-o  sărute  iar,  tare, 
pe  gură.  Voia  să-şi  folosească  limba.  Voia. . . 

—  Poţi  să... 

îl  privi  în  ochi,  aşteptând  să  înţeleagă. 
Lucas  îi  sărută  fruntea. 

—  Pot  să  ce?  o  întrebă,  cu  un  glas  uscat  ca  frunzele  veştede.  Suna 
incredibil  de  excitant. 

—  Poţi  să  mă  mai  săruţi. . .  murmură  ea,  cu  răsuflarea  tăiată. 

îşi  înclină  gura  peste  a  ei,  iar  buzele  i  se  despărţiră.  Limba  lui 

intră,  răvăşind,  gustând,  dăruind.  îl  cuprinse  de  ceafă,  răsfirându-şi 
degetele  prin  părul  lui  mătăsos.  Nu  voia  să  se  mai  despartă  de  el 
niciodată.  Limba  ei  începu  s-o  mângâie  pe  a  lui  cu  o  îndrăzneală 
care-i  surprinse  pe  amândoi.  Apoi  sărutul  deveni  atât  de  insistent, 
încât  îşi  doreau  cu  disperare  tot  mai  mult. 

Mâinile  lui  se  strecurară  între  trupurile  lor.  îi  mângâie  sânii,  apoi 
coborî  mai  jos.  Cu  degetele,  îi  încercui  ombilicul.  Instinctiv,  Taylor 
se  mişcă  sub  atingere.  Lucas  îşi  schimbă  poziţia,  ţinându-i  tot 
timpul  gura  pecetluită  cu  a  lui,  apoi  mâna  îi  coborî  şi  mai  jos,  până 
găsi  ceea  ce  dorea  cel  mai  mult  să  atingă.  Degetele  lui  pătrunseră 
prin  părul  moale  şi  cârlionţat.  îi  mângâie  petalele  netede  ce-i 
ocroteau  virginitatea,  apoi  începu  să-i  mângâie  mugurul  dorinţei, 
ştiind  că  o  scotea  din  minţi. 

Taylor  ar  fi  ţipat  de  plăcere,  dacă  ar  mai  fi  ţinut-o  puterile.  în 
schimb,  nu  putu  scoate  decât  un  scâncet.  Nu-şi  putea  stăpâni 
mişcările  erotice  sub  mâna  lui.  Degetele  sale  erau  magice. 

Reacţia  ei  neinhibată  îl  făcea  şi  pe  Lucas  să-şi  piardă  controlul.  Se 
mişca  tot  mai  aspru,  mai  hotărât.  O  apucă  de  păr,  îi  trase  capul  pe 
spate  şi-i  pecetlui  gura  cu  a  lui.  Limba  lui  i  se  înfipse  în  gură  în 
acelaşi  timp  în  care-i  pătrundea  cu  degetul  teaca  strâmtă.  O  simţea 
umedă  şi  înnebunea.  Taylor  ţipă,  cu  gura  sub  a  lui,  semn  că  o  durea. 

îşi  retrase  degetul  şi  încercă  s-o  aline  cu  încă  un  sărut  ameţitor. 
Apoi,  înainte  ca  Taylor  să-şi  dea  seama  ce  voia,  gura  lui  înlocui 
degetele,  începând  s-o  mângâie  cu  limba  şi  buzele.  Gustul  ei  era 
îmbătător.  Se  zvârcolea  sub  el,  chiar  în  timp  ce-1  implora  să  înceteze 
acea  tortură  delicioasă. 

Nu  se  lăsă  descurajat.  îşi  folosi  limba  ca  să-i  aţâţe  pasiunea,  şi 
numai  când  Taylor  începu  să  tremure  şi  să  ardă  şi  să-1  roage  să  vină 
la  ea,  o  făcu  în  sfârşit  complet  a  lui. 

Ingenunche  între  coapsele  ei,  dar  nu  o  pătrunse  imediat.  îi  luă 
mâinile  şi  i  le  puse  pe  trunchiul  lui  dur. 

Taylor  gemu  încet.  Sunetul  profund  şi  gutural,  plin  de  plăcere 
crudă,  o  făcea  să  se  simtă  euforizată  de  putere.  începu  să-1  mângâie, 

să-1  strângă.  Degetul  ei  îi  frecă  vârful.  Simţi  umezeala  şi  se  aplecă  s- 
o  guste  cu  gura. 

Lucas  fu  cât  pe  ce  să  juiseze.  Limba  ei  îi  săgetă  peste  vârf,  iar 
buzele  moi  şi  dulci  îl  cuprinseră.  începu  să  sugă.  Orice  urmă  de 
control  al  lui  Lucas  se  risipi.  Nu  voia  să  ejaculeze  în  gura  ei  -  nu 
acum.  Dorea  ca  mai  întâi  să-i  dăruiască  împlinirea.  Chiar  dacă  asta-1 
costa  viaţa. 

Mişcările  îi  deveniră  mai  brutale,  mai  necontrolate.  O  împinse  pe 
spate,  îi  ridică  şoldurile  şi,  când  fu  gata  s-o  penetreze,  îi  ceru  să  se 
uite  la  el. 

—  Acum  suntem  o  familie,  Taylor.  Tu  eşti  familia  mea.  înţelegi? 
îl  cuprinse  cu  braţele  şi-1  trase  spre  ea. 

—  Iubeşte-mă,  Lucas,  şopti.  Te  rog. 
El  încă  mai  ezita. 

—  înţeleg,  spuse  Taylor. 

—  O  să  te  doară.  îmi  pare  rău,  puiule.  Doamne,  ce  rău  îmi  pare. . . 
O  sărută,  prelung  şi  apăsat.  Limba  lui  se  împereche  cu  a  ei,  apoi 

Lucas  încercă  să  intre  încet  în  teaca  ei  îngustă.  Era  un  chin.  Voia  să 
fie  blând.  Nu  putea.  Trupul  lui  îşi  cerea  drepturile,  şi  nu  avea  nicio 
putere  în  faţa  acelui  instinct  primitiv.  îngăduinţa  ei  îl  împinsese 
dincolo  de  limita  controlului. 

Se  repezi  adânc,  rupându-i  bariera  feciorelnică  dintr-o  mişcare 
violentă,  şi  în  sfârşit  fu  înfipt  compact  în  ea.  îi  captură  strigătul  cu 
gura,  şi  deşi  nu  i  se  părea  posibil,  se  afundă  şi  mai  adânc. 

Era  înconjurat  de  ea,  mângâiat  de  strânsoarea  ei  incredibilă, 
inundat  de  o  plăcere  atât  de  intensă,  încât  credea  că  avea  să  moară. 

Taylor  simţi  o  durere  arzătoare  şi  crezu  din  toată  inima  că  Taylor 
tocmai  o  despicase  în  două.  Atât  de  tare  o  durea,  încât  începu  să 
plângă.  Totuşi,  în  mai  puţin  de  o  secundă,  sfâşierea  slăbi.  Mai 
rămăsese  doar  o  durere  surdă,  iar  când  Lucas  se  aplecă  să-i  şteargă 
lacrimile  cu  sărutări  şi  începu  să-i  şoptească  dulce  cât  de  frumoasă 
era,  uită  cu  totul  de  durere. 

Voia  să-i  lase  timp  să  se  deprindă  cu  el.  Hotărârea  de  a  aştepta 

dură  mai  puţin  de  câteva  secunde.  Taylor  se  mişca  agitată  sub  el, 
începând  să-i  mângâie  umerii.  II  inundau  senzaţii  după  senzaţii.  Se 
retrase  încet,  apoi  se  avântă  şi  mai  adânc.  Mişcările  ritmice  de 
împerechere  deveneau  tot  mai  repezi  şi  mai  puternice.  Nu  se  mai 
gândea  la  nimic,  numai  să-i  aducă  împlinirea  şi  să  şi-o  afle  şi  el. 
Braţele  ei  îi  cuprindeau  strâns  gâtul.  îi  ridică  picioarele,  pentru  a-şi 
încercui  şoldurile  cu  ele.  Apoi,  Taylor  începu  să  se  mişte  o  dată  cu 
el.  Se  arcuia  când  Lucas  se  retrăgea,  până  când  ritualul  deveni 
sălbatic,  minunat  şi  însufleţitor.  Se  mişcau  într-o  armonie  perfectă. 
Cu  fiecare  convulsie,  el  devenea  tot  mai  dur,  tot  mai  plin.  Ştia  că  se 
apropia  de  orgasm. 

O  dorea  acolo  împreună  cu  el.  Duse  mâna  între  trupurile  lor 
unite  şi-i  mângâie  mugurul  ascuns  între  faldurile  ei  catifelate  până 
când  Taylor  se  încolăci  complet  în  jurul  lui,  strigându-i  numele. 
Tremura  din  tot  trupul.  îi  cântă  numele  în  spasmele  orgasmului,  şi 
abia  atunci  îşi  îngădui  şi  el  libertatea  de  a-1  atinge  pe  al  lui.  Se  repezi 
iar  înainte  şi-şi  revărsă  sămânţa  fierbinte  în  ea.  Extazul  fu  atât  de 
zdrobitor  şi  sublim,  încât  crezu  că  murise  şi  ajunsese  în  paradis. 
Capul  îi  căzu  lângă  gâtul  ei.  Gemu  din  adâncul  gâtlejului.  Inima  îi 
bubuia  în  piept,  şi  fu  nevoit  să  respire  de  mai  multe  ori,  adânc, 
lacom.  Se  simţea  vlăguit  şi  puternic  în  acelaşi  timp.  Contradicţia  nu 
avea  niciun  sens.  Nu  era  nevoie,  căci  realitatea  era  mult  mai 
minunată  decât  toate  fanteziile  pe  care  şi  le  făcuse. 

Taylor  îi  dăruise  perfecţiunea. 

Ea,  una,  avea  senzaţia  că  ajunsese  până  la  stele,  iar  acum  plutea 
uşor  înapoi  spre  pământ.  Niciodată  nu  ştiuse  că  era  posibilă  o 
asemenea  pasiune.  O  copleşea,  o  consuma.  Se  ţinea  de  soţul  ei, 
simţindu-se  ocrotită  în  braţele  lui  puternice,  până  când  bătăile 
haotice  ale  inimii  i  se  mai  liniştiră  şi  putu  inspira  adânc. 

Lucas  îi  zări  lacrimile  din  ochi  şi  imediat  se  alarmă. 

—  N-am  putut  face  aşa  încât  să  nu  te  doară,  iubito.  Te  mai  doare 
şi  acum? 

Taylor  clătină  din  cap.  Se  strânse  mai  aproape,  de  el,  închizând 

ochii. 

—  A  fost  minunat,  şopti  ea. 

O  strânse  şi  mai  tare.  Mărturisirea  ei  îl  făcea  să  simtă  o  mulţumire 
arogantă. 

—  Nu-i  aşa? 

Căscă  sonor,  apoi  adăugă: 

—  A  fost  perfect. 

Adormi  peste  câteva  minute,  cu  zâmbetul  pe  buze. 

Taylor  avu  nevoie  de  mult  mai  mult  timp  ca  să  se  relaxeze.  într- 
un  târziu,  reveni  la  realitate.  Şi,  o  dată  cu  ea,  se  profilau  noi  griji, 
unele  peste  altele. 

La  baza  tuturor  stătea  simplul  fapt  că  era  îndrăgostită  de  soţul  ei. 
Acum  era  vulnerabilă  şi,  Doamne,  cât  o  mai  înspăimânta!  Trei  copii 
depindeau  de  ea.  Nu-şi  putea  lăsa  acţiunile  să  fie  guvernate  de 
sentimente. 

Lucas  se  purtase  nobil  ca  un  prinţ  şi  n-ar  fi  fost  onorabil  din 
partea  ei  să  devină  dependentă  de  el. 

Trebuia  să  stea  pe  propriile  picioare.  Copiii  erau 
responsabilitatea  ei  şi  numai  a  ei. 

Oare  ar  fi  fost  rău  să  locuiască  în  apropierea  lui?  La  Redemption. 

Până  şi  numele  însemna  acum  pentru  ea  un  liman  sigur.  Iar 
Lucas  Ross  devenise  plasa  ei  de  siguranţă.  Nu  voia  să-1  prindă  în 
propria  ei  plasă. 

Dar  copiii  erau  pe  primul  loc  şi  dacă  aveau  nevoie  de  ceva,  sau 
dacă  apăreau  probleme  pe  care-i  era  greu  să  le  rezolve,  voia  să 
poată  apela  la  ajutorul  lui. 

Divorţ... 

Cuvântul  îi  lăsa  un  gust  amar  în  gură.  Daniel  Boone  îşi  părăsea 
nevasta  tot  timpul,  uneori  pentru  ani  de  zile.  Dar  doamna  Boone  nu 
se  plângea  niciodată  şi,  după  numărul  de  copii  pe  care-i  avea, 
reieşea  că  Daniel  mai  trecea  din  când  în  când  pe-acasă.  îşi  dorea  o 
soţie. 

Lucas,  nu. 

Taylor  închise  ochii  şi  încercă  să  nu  plângă.  îi  datora  Făt- 
Frumosului  ei  libertatea. 

Lucas  se  trezi  iar  deasupra  ei.  Era  înainte  de  crăpatul  zorilor,  ora 
lui  obişnuită  de  a  se  deştepta,  dar  în  acea  dimineaţă  îi  era  greu  să-şi 
limpezească  mintea.  Credea  că  avea  un  vis  erotic.  Nu  ştia  dacă  erau 
treji  sau  nu,  dar  când  trecu  între  picioarele  ei,  Taylor  îi  atinse  erecţia, 
şi  ştiu  că  dacă  nu  se  împerechea  cu  ea  ar  fi  murit.  O  cuprinse  în 
braţe,  îi  acoperi  gura  cu  a  lui  şi  o  pătrunse  adânc.  Era  prea  stăpânit 
de  propria  lui  pasiune  ca  să  mai  fie  şi  subtil. 

Taylor  nu  fu  nici  ea  subtilă.  II  ciupi  de  umăr  şi-i  spuse  că  o  durea. 

Imediat,  se  întrerupse.  Trase  adânc  aer  în  piept,  apoi  începu  să  se 
retragă.  Taylor  îl  opri,  încercuindu-i  şoldurile  cu  picioarele  şi 
trăgându-1  înapoi  spre  ea. 

Lucas  îşi  lăsă  capul  pe  umărul  ei. 

—  Dacă  vrei  să  te  las  în  pace,  trebuie  să-mi  dai  drumul. 
Explicaţia  i  se  părea  rezonabilă  şi  nobilă.  Drept  răspuns,  Taylor  îl 

cuprinse  pe  după  gât  şi-i  sărută  lobul  urechii. 

—  Lucas,  îi  şopti  ea  numele,  ca  pe  un  descântec.  Nu  vreau  să  mă 
laşi  în  pace.  Nu  vreau  decât. . .  Vreau. . . 

Lucas  se  mişcă  înăuntrul  ei  -  încet,  prelung.  Taylor  oftă. 

—  Asta?  o  întrebă. 
-Da. 

îi  acoperi  gura  cu  a  lui,  într-un  sărut  prelungit,  ameţitor.  Era 
hotărât  să  se  mişte  încet,  blând,  chiar  dacă  simţea  că  murea. 

Promisiunea  nu  dură  decât  un  minut  sau  două.  După  ce  începu 
să  se  mişte  în  ea,  acceleră  de  îndată.  Durerea  fu  uitată,  înlocuită  de  o 
asemenea  plăcere  încât  Taylor  era  convinsă  că  inima  avea  să  i  se 
oprească,  lăsând-o  să  piară  de  cea  mai  dulce  moarte  din  toate. 

Nu  era  o  amantă  pasivă.  Pe  Lucas  îl  zguduiau  reacţiile  ei  lipsite 
de  orice  inhibiţii.  Avea  gura  la  fel  de  sălbatică  şi  umedă  ca  a  lui,  şi-1 
mângâia  cu  aceeaşi  curiozitate  iubitoare.  îşi  găsi  împlinirea  înaintea 
lui,  iar  când  îl  strânse  cu  picioarele  şi-i  strigă  numele,  Lucas  se  lăsă 

şi  el  în  voia  eliberării.  Se  strângeau  în  braţe,  consumaţi  de  tremurele 
repetate  ale  pasiunii.  Apoi,  Lucas  rămase  moleşit  peste  ea.  Aroma 
dragostei  lor  umplea  aerul  din  jur.  Nu  se  putea  îndura  să  se 
desprindă  de  ea.  Doar  încă  un  minut,  îşi  spuse.  Apoi,  avea  să  se 
ridice.  Doar  un  minut. . .  Peste  o  secundă,  sforăia  mulţumit. 

Taylor  era  prea  satisfăcută  ca  să  se  mişte.  Ştia  că  ar  fi  trebuit  să  se 
scoale,  să  se  spele  şi  să-şi  ia  o  cămaşă  de  noapte  curată.  Nu  voia  ca 
gemenele  sau  David  Daniel  să-i  găsească  în  pat,  fără  nimic  pe  ei.  Era 
o  posibilitate  prea  copleşitoare  ca  să  se  gândească  măcar.  Da,  avea 
să  se  scoale.  într-un  minut,  îşi  spuse  ea.  Se  cuibări  mai  aproape  de 
soţul  ei  şi  căscă  sonor.  într-un  minut  doar. . . 

Capitolul  15 


Pasiunea,  din  câte  văd,  se  ia. 

William  Shakespeare,  „Julius  Caesar" 

—  Mămica  e  goală. 

Taylor  se  ridică  brusc  în  capul  oaselor,  când  o  auzi  pe  una  dintre 
gemene  anunţând  acest  lucru.  Bănui  că  era  Georgie.  Era  cea  mai 
slobodă  la  gură. 

Apoi  auzi  glasul  profund  al  lui  Hunter: 

—  Chiar  aşa? 

îi  venea  să  moară.  Scoase  un  geamăt  gros  şi-şi  trase  cearşaful 
peste  sâni.  Lucas  dormea  pe  burtă.  Când  auzi  conversaţia  din 
camera  alăturată,  se  întoarse  pe-o  parte  şi  privi  spre  intrarea 
alcovului.  Noroc  că  draperiile  erau  trase. 

—  Şi  nenea  e  gol. 

Allie  făcuse  acest  anunţ  important.  Era  clar  că  nu  voia  să  se  lase 
mai  prejos. 
Hunter  râse. 

—  Era  şi  timpul!  răspunse  el,  destul  de  tare  pentru  ca  prietenul 
lui  să-1  audă. 

Obrajii  lui  Taylor  se  aprinseră  de  jenă.  Lucas  nu  îndrăzni  să 
zâmbească.  îl  privi  cu  o  expresie  încruntată,  ca  şi  cum  el  ar  fi  fost  de 
vină. 

Drept  răspuns,  Lucas  căscă,  semn  că  lua  totul  aşa  cum  era,  apoi  o 
mângâie  pe  şira  spinării. 

Taylor  încercă  să  se  dea  jos  din  pat.  Lucas  o  prinse  de  talie  şi  o 
trase  înapoi  lângă  el. 

—  Pune-ţi  pantalonii,  îl  imploră  ea.  O,  Doamne,  cum  am  să  mai 
apar  în  faţa  lui  Hunter? 

—  Toate  la  timpul  lor. 

Trecu  deasupra  ei,  îi  zâmbi  şi  o  sărută.  Taylor  încercă  să  se  zbată, 
dar  numai  câteva  secunde,  apoi  îl  cuprinse  de  gât  şi-1  sărută  şi  ea. 

Nu  se  îndura  să-i  dea  drumul.  Fu  atât  de  mulţumit  de  reacţia  ei, 
încât  o  sărută  iar.  Apoi  se  dădu  jos  din  pat  şi-şi  puse  pantalonii. 

Intră  în  camera  cealaltă  să  vadă  ce  voia  Hunter.  Era  aproape  ora 
opt  dimineaţa. 

—  Băiatul  mi-a  deschis,  explică  Hunter,  aşezat  pe  divan,  unde  le 
lăsa  răbdător  pe  fete  să-1  asalteze.  Mai  întâi,  a  întrebat  cine  era, 
adăugă  el  pe  un  ton  de  laudă.  E  isteţ. 

—  Unde-i  acum? 

—  Se  îmbracă.  Astea  două  au  nevoie  de  o  mână  de  ajutor.  Taylor 
s-a  trezit? 

Lucas  dădu  din  cap.  Prietenul  lui  zâmbi. 

—  Arăţi  ca  un  om  căsătorit. 

—  Ai  fost  pe  la  Victoria?  schimbă  Lucas  intenţionat  subiectul. 
Imediat,  lui  Hunter  i  se  strică  toată  buna  dispoziţie. 

—  Am  încercat.  Pe  cinstea  mea.  îţi  spun  clar,  Lucas,  nu  mă  mai 
apropii  de  ea.  Toate  au  o  limită. 

Lucas  îşi  ascunse  zâmbetul. 

—  Ce  s-a  mai  întâmplat? 

—  A  deschis,  a  început  să  icnească,  şi  mi-a  trântit  uşa-n  faţă.  Ce 
naiba  are? 

Allie  începuse  să  ţopăie  pe  canapea.  Lucas  o  luă  în  braţe  şi-i 
spuse  să  se  potolească.  Georgie  nu  rămase  nici  ea  mai  prejos.  întinse 
mâinile  spre  Lucas  şi  porunci: 

—  Hopa  sus! 

Lucas  se  aplecă  şi  o  ridică  pe  celălalt  braţ.  Allie  începu  să-1  tragă 
de  părul  de  pe  piept.  Pe  Georgie  o  fascinau  ţepii  de  pe  bărbia  lui.  îi 
mângâie  obrazul  cu  degetele,  chiţăind  încântată. 

—  Ai  mutra  aia. . .  îi  spuse  Lucas  prietenului  său. 

—  Care  mutră? 

—  Aia  care  arată  că  vrei  să  spui  ceva. 
Hunter  dădu  din  cap. 

—  în  dimineaţa  asta,  am  întâlnit  doi  vânători  de  recompense. 
Aveau  nişte  veşti  interesante.  Caulder  a  fost  văzut  pe  lângă  Kansas 
City.  Au  adunat  o  poteră  şi  s-au  luat  după  el,  dar  a  fugit. 

—  Ce  vorbeşti?  Poteră?  Când  am  plecat  eu  în  Anglia,  Caulder 
tocmai  fusese  avansat  iar.  Acum  îmi  spui  că  e  urmărit.  Ce  naiba  s-a- 
ntâmplat  în  lipsa  mea? 

Lucas  ţinea  neapărat  să  ştie  totul  în  legătură  cu  ticălosul  pe  care 
voia  să-1  omoare.  Nu-1  lăsase  atât  de  mult  timp  în  viaţă  decât 
datorită  aurului  pe  care-1  furase.  Spera  să-1  conducă  la  comoara 
ascunsă.  Aurul  era  dovada  de  care  avea  nevoie  ca  să  convingă 
autorităţile.  Voia  ca  lumea  să  ştie  ce  le  făcuse  Caulder  acelor  opt 
oameni  onorabili. 

îşi  cheltuise  aproape  toţi  banii  economisiţi  plătind  oameni  ca  să-1 
urmărească  pe  Caulder  când  el  nu  putea.  Până  la  urmă  însă, 
ajunsese  la  capătul  răbdării  şi,  înainte  de  a  pleca  în  Anglia,  hotărâse 
ca  la  întoarcere  să-1  vâneze  pe  Caulder  ca  pe  un  animal  ce  era  şi  să-1 
omoare.  Dovezile,  ducă-se  dracului. 

—  După  cum  văd  eu  lucrurile,  fantele  ăla  de  la  guvern  cu  care  ai 
vorbit  trebuie  să  te  fi  crezut. 

—  Travis? 

—  I-ai  spus  despre  aur,  nu? 

—  Da. 

—  Mie  mi-ai  zis  că  nu  era  un  tip  rău,  îi  reaminti  Hunter. 

Lucas  dădu  din  cap.  Travis  era  un  om  de  treabă.  îl  ascultase  şi, 
deşi  Lucas  îl  denunţase  pe  un  ofiţer  din  armată,  Travis  îşi  folosise 
autoritatea  pentru  a  schimba  datele  oficiale.  Cei  opt  dispăruţi 
fuseseră  declaraţi  dezertori.  Travis  îi  reabilitase.  Lucas  ţinea  minte 
unde  erau  îngropate  cadavrele.  Se  gândea  că  ar  fi  trebuit  să  fie 
trimise  acasă,  la  familiile  lor.  Travis  prefera  să-i  lase  acolo  unde  se 
aflau.  încă  nu  ajunseseră  la  o  concluzie. 

—  Până  la  urmă,  Caulder  s-a  dus  să-i  ia  aurul,  nu? 

—  Şi  Travis  1-a  urmărit,  adăugă  Hunter. 

—  La  naiba. 

Lucas  era  atât  de  adâncit  în  gânduri,  încât  nu  le  auzi  pe  gemene 
când  repetară  înjurătura. 

—  înţeleg  că  a  scăpat  de  Travis?  mormăi  el. 

—  Da.  L-au  ajutat  nişte  prieteni.  Travis  a  încasat  un  glonţ,  dar  n-a 
fost  nimic  serios. 

—  Şi  aurul? 

—  E  la  Caulder. 

Lucas  oftă.  Allie  îl  imită,  apoi  şi  Georgie. 

—  Vânătorii  de  recompense  voiau  să-i  ajut  să  dea  de  urma  lui 
Caulder,  continuă  Hunter.  Se  oferă  o  răsplată  mărişoară.  Sunt  siguri 
că  se  îndreaptă  spre  vest. 

—  Şi  le-ai  spus  altceva? 
-Nu. 

Lucas  dădu  din  cap. 

—  Caulder  a  luat-o  spre  nord.  O  să-1  ascundă  frate-său. 

—  La  Chicago,  confirmă  Hunter;  amândoi  ştiau  că  acolo  locuia 
fratele  lui. 

—  Da.  Fără  îndoială,  Caulder  e  la  Chicago. 

Taylor  intră  în  cameră  tocmai  la  timp  ca  să  audă  ultimele  cuvinte 
ale  lui  Lucas.  Se  bucură  de  diversiune.  îşi  ţinu  capul  plecat  în  timp 
ce-şi  făcea  de  lucru  cu  cordonul  halatului,  mergând  spre  soţul  ei. 

Le  sărută  pe  fetiţe  spunându-le  bună  dimineaţa,  zâmbi  când 
chicotiră,  apoi  îl  întrebă  pe  Lucas  cine  era  Caulder. 

—  Nimeni  important,  minţi  el.  Victoria  nu  se  simte  bine  în 
dimineaţa  asta.  Poate-ar  fi  bine  să  te  duci  la  ea. 

—  Iar  are  vărsături,  se  grăbi  Hunter  să  adauge. 

Taylor  lăsă  gemenele  în  grija  lor  şi  se  duse  să  vadă  ce  făcea  David 
Daniel. 

Băiatul  încerca  să-şi  facă  patul.  îl  sărută  şi  pe  el  de  bună 
dimineaţa,  apoi  îl  ajută  să  termine. 

David  Daniel  era  foarte  serios  şi  timid  în  dimineaţa  aceea.  Taylor 
se  aşeză  pe  marginea  patului  şi  îl  trase  lângă  ea. 

—  Te  frământă  ceva,  David? 

—  Azi  sunt  Daniel,  îi  spuse  el. 
Taylor  zâmbi. 

—  Bine,  Daniel.  Acum,  spune-mi  ce  te  preocupă. 

Băieţelul  avea  câteva  temeri  pe  suflet,  toate  referitoare  la  gemene, 
iar  cea  mai  importantă  era  legată  de  mâncare.  Fetiţele  trebuiau  să 
mănânce  des,  îi  spuse  el  lui  Taylor,  şi  întrucât  niciuna  dintre  ele  nu 
avea  încălţăminte,  cum  puteau  să  se  ducă  la  masă,  desculţe?  Nu 
voia  să  râdă  nimeni  de  surioarele  lui. 

Taylor  îi  spuse  că  aveau  să-şi  ia  micul  dejun  în  cameră.  Apoi, 
trebuia  să  se  ducă  la  bancă,  lăsându-i  cu  Victoria.  După  aceea, 
urmau  să  meargă  cu  toţii  la  cumpărături,  şi  să  ia  mai  întâi  pantofi. 

Totuşi,  Daniel  continua  să  pară  îngrijorat. 

—  Mai  e  şi  altceva? 

O  luă  de  mână,  cu  privirea  în  podea. 

—  Cum  trebuie  să-ţi  spun? 

—  Cum  ai  vrea? 

—  Georgie  îţi  zice  mămică.  La  toate  doamnele  care  le  vede  le  zice 
mămică,  adăugă  el.  E  o  zăpăcită.  Şi  Allie  ţi-a  zis  mămică  azi.  Cred  că 
şi  ea-i  zăpăcită. 

—  Vreau  să  mă  numeşti  şi  tu  mămică. 

—  Atunci  poate  că  trebuie  să-ţi  zic  şi  eu,  murmură  el.  Aşa  n-au  să 
mai  fie  zăpăcite,  nu?  Dacă  eu  îţi  zic  cumva  şi  ele-ţi  zic  altcumva. . . 

Dorul  din  glasul  lui  era  sfâşietor. 

—  Speram  să  n-ai  nimic  împotrivă  să-mi  spui  mămică. 

—  Eşti  destul  de  bătrână?  Nu  pari  bătrână  ca  o  mămică. 
Nu  mai  înceta  cu  grijile.  Taylor  zâmbi. 

—  Sunt  destul  de  vârstnică,  îl  asigură  ea.  Acum  ne-am  înţeles? 
Băiatul  clătină  din  cap. 

—  Tot  n-ar  trebui  să-ţi  zic  mămică.  Sunt  prea  mare.  Acuma  am 
şapte  ani.  Copiii  mici  zic  mămică.  Eu  trebuie  să-ţi  zic  mamă. 

Taylor  găsi  că  era  o  idee  excelentă.  îl  cuprinse  cu  un  braţ  de 
umeri,  strâns. 

—  Atunci,  mamă  să  fie,  şopti  ea. 

Acest  interludiu  calm  fusese  ultimul  moment  de  linişte  din  ziua 
aceea.  Lucas  n-o  lăsă  să  se  ducă  singură  la  bancă.  Insistă  s-o 
însoţească. 

Totuşi,  nu  intră  împreună  cu  ea.  Era  o  zi  prea  frumoasă  ca  să  nu 
profite  de  soare.  Taylor  fu  mulţumită.  Voia  să  retragă  o  sumă  mare 
de  bani  şi  prefera  ca  Lucas  să  nu-i  pună  întrebări.  Banii  erau  pentru 
călătoria  în  sălbăticie. 

Tranzacţia  dură  aproape  treizeci  de  minute.  Bancherul  trebui  să 
aştepte  telegrama  de  confirmare,  de  la  banca  din  Boston.  Scrise 
adresa  ei  temporară  în  registru  şi-i  dădu  un  plic  gros,  plin  cu 
bancnote  noi. 

Taylor  îl  vârî  în  buzunar,  îl  asigură  pe  bancher  că  nu  avea  nevoie 
de  escortă  înarmată  până  la  hotel,  şi  se  duse  afară,  unde  o  aştepta 
Lucas. 

Tocmai  ajunseseră  la  uşa  holului,  când  Lucas  se  întoarse  spre  ea. 

—  Avem  de  vorbit. 

—  Serios? 

—  Serios  al  naibii! 

Tonul  lui  vehement  o  făcu  să-1  privească  surprinsă. 

—  în  regulă,  se  învoi  ea.  Diseară  îţi  convine,  domnule  Ross? 

—  N-am  încotro,  doamnă  Ross. 

Dădu  scurt  din  cap,  o  luă  de  mână  şi  intră  cu  ea  în  hotel. 

—  Despre  ce  vom  vorbi?  îl  întrebă  Taylor,  în  timp  ce  urcau  scara. 
Nu-i  venea  să  creadă  că-i  putuse  pune  o  asemenea  întrebare. 

—  Despre  copii,  despre  Cincinnati,  despre  căsnicia  noastră. 
Taylor,  ai  cea  mai  vagă  idee  ce  ţi-ai  luat  pe  cap?  Va  trebui  să  ne 
gândim... 

îl  întrerupse: 

—  Nu  trebuie  să-ţi  mai  faci  atâtea  griji,  domnule  Ross.  Grijile 
îmbătrânesc  omul. 

—  Am  fost  înţelegător,  nu? 

—  Da,  desigur. 

Taylor  gâfâia,  după  efortul  de  a  ţine  pasul  cu  el.  Lucas  urca 

treptele  câte  două,  ca  şi  cum  ar  fi  fugit  de  o  mulţime,  furioasă.  Prin 
hotel  circulau  destui  oameni,  dar  toţi  arătau  respectabili.  Totuşi, 
Taylor  îşi  ţinea  mâna  în  buzunar,  acoperind  plicul  cu  bani. 

—  Mai  încet,  îi  ceru  ea.  Te-ai  purtat  ca  un  gentleman  desăvârşit. . . 
aproape  tot  timpul.  Nu  pot  ţine  pasul  cu  tine,  domnule. 

—  Nici  eu  cu  tine,  Taylor. 

—  Atunci,  mergi  mai  încet,  pentru  numele  lui  Dumnezeu! 
Lucas  înţelese  că  vorbeau  despre  două  lucruri  diferite. 

—  Voiam  să  spun  că  nu  pot  ţine  pasul  cu  pretenţiile  tale  de  a  mă 
purta  ca  un  gentleman.  Nu-mi  stă  în  fire. 

Nu  părea  să  glumească. 

—  îţi  prezinţi  scuze  pentru  că  te-ai  purtat  frumos? 

—  Nu-mi  prezint  scuze  pentru  nimic,  mormăi  el.  îţi  spun  doar  că 
n-o  pot  ţine  aşa  la  nesfârşit. 

—  Totul  a  fost  o... 
-Da. 

Taylor  înclină  capul,  ca  să  nu  i  se  vadă  zâmbetul.  Părea  atât  de 
sincer  şi  onest! 

—  Dacă  nu-ţi  place  să  te  porţi  frumos,  de  ce  o  faci? 
Lucas  era  pregătit  pentru  o  asemenea  întrebare. 

—  Bunica  ta  mi-a  dat  nişte  bani,  iar  eu  am  promis  ca  în  schimb  să 
am  grijă  de  tine.  Mai  erau  şi  alte  condiţii,  şi  le-am  respectat  pe  toate. 

—  Spune-mi  una  dintre  ele,  te  rog. 

Ajunseseră  la  uşa  camerei.  Niciunul  nu  o  deschise  încă. 

—  Am  stat  în  aceeaşi  cabină  cu  tine  pe  vapor.  Asta  a  fost  una 
dintre  cererile  bunicii  tale. 

Taylor  clătină  din  cap. 

—  Mi-ai  spus  că  ţi-a  cerut  să  rezervi  doar  o  cabină.  Sunt  sigură  că 
n-a  vrut  şi  să  dormim  în  acelaşi  pat. 

Soţul  ei  pufni.  Ca  răspuns,  Taylor  îşi  încrucişă  braţele  pe  piept. 
Părea  pregătit  să  se  ia  la  harţă,  şi  dintr-o  dată  fu  încântată  să-i  facă 
pe  plac. 

—  Vrei  să  spui  că  purtarea  de  gentleman  a  fost  tot  una  dintre 

condiţiile  bunicii  tale? 

—  Da. 

—  Şi  tot  condiţie  a  fost  şi  aceea  de  a  sta  în  aceeaşi  cameră  de 
hotel,  la  Boston?  Şi  aici? 

-Nu. 

—  Atunci? 

Lucas  nu  putu  găsi  niciun  răspuns  logic. 

—  Nu  contează  unde-am  dormit  eu,  susţinu  el.  Mă  preocupă 
viitorul,  nu  trecutul. 

Voia  ca  Taylor  să  înţeleagă  că  erau  necesare  unele  schimbări. 
Acum  erau  soţ  şi  soţie,  şi  trebuia  să  fie  mai  îngăduitoare.  De 
asemenea,  trebuia  să  încerce  să-1  iubească  puţin. 

—  Noi  doi  va  trebui  să  stabilim  anumite  detalii.  O  să  stăm  de 
vorbă  după  ce  culcăm  copiii. 

Taylor  nu-1  asculta.  încă  se  mai  gândea  la  o  remarcă  dinainte. 

—  De  ce-ai  rămas  cu  mine  în  Boston?  îl  întrebă.  Dacă  stau  să  mă 
gândesc,  ai  fi  putut  să  pleci  imediat  ce  a  acostat  corabia. 

—  Vaporul. 

—  Poftim? 

—  Era  vapor,  nu  corabie.  Şi  am  rămas  fiindcă  aşa  ai  vrut  tu,  mai 
ştii?  Erau  nişte  hârtii  de  semnat...  pe  urmă,  a  trebuit  să  găsim 
copiii. . .  Sau  ai  uitat? 

—  N-ai  de  ce  să  fii  sarcastic,  domnule  Ross.  Neliniştea  ta  în 
legătură  cu  situaţia  noastră  e  foarte  clară.  Şi  cred  că-i  înţeleg 
motivele. 

—  Nu  mai  spune? 

Pleoapa  lui  stângă  tresărise  o  dată.  Şi  încă  o  dată.  Taylor  ştia  că 
începea  să  se  enerveze.  Puţin  îi  păsa. 

—  Da,  ştiu  ce  te  deranjează.  Te-ai  culcat  cu  mine  şi  am...  devenit 
intimi. 

—  Şi  asta  mă  nelinişteşte? 

Dădu  afirmativ  din  cap.  El  clătină  în  sens  negativ.  Nelinişte?  Pe 
dracu'!  Mai  degrabă  uşurare.  Acum  era  a  lui,  şi  nu  conta  dacă  voia 

să-i  rămână  soţie  sau  nu.  Faptul  era  consumat.  Nu  urma  să  aibă  loc 
nicio  afurisită  de  anulare,  iar  dacă  mai  pomenea,  măcar,  cuvântul 
divorţ,  probabil  şi-ar  fi  rupt  dinţii  de  cât  şi-i  încleşta  ca  să  nu  strige  la 
ea. 

Ticul  i  se  mutase  pe  obraz.  Taylor  vedea  că  era  tot  mai  iritat,  şi  nu 
înţelegea  de  ce.  Nu-i  spunea  decât  lucruri  pe  care  le  ştia  deja. 

—  Ţi-a  spus  că  dacă  devenim  intimi  se  vor  complica  lucrurile,  dar 
tu  n-ai  vrut  să  mă  asculţi,  nu-i  aşa?  Iar  acum,  îţi  pare  rău.  Te  simţi 
prins  într-o  cursă.  Vrei  să  te  întorci  în  munţii  tăi. 

Lucas  nu  ştia  cum  scăpase  conversaţia  aşa  de  sub  control.  Toate 
concluziile  ei  erau  greşite,  şi  dintr-o  dată  îşi  dădu  seama  că  era 
posibil  să-şi  exprime  propriile  spaime.  Se  temea  că  voia  s-o 
abandoneze?  Se  hotărî  să  afle. 

—  Dacă  eşti  aşa  de  sigură  că  vreau  să  mă  întorc  în  munţii  mei,  de 
ce  n-am  făcut-o? 

—  Datorită  copiilor,  răspunse  ea  imediat.  Şi,  de  asemenea,  te 
simţi  responsabil  şi  chiar  puţin  vinovat  fiindcă  te  temi  să  nu  mă 
gândesc  că  vrei  să  fugi  de  mine. 

Hunter  deschise  uşa.  Taylor  îi  fu  recunoscătoare  pentru 
întrerupere.  Intră  grăbită. 

—  O  să  continuăm  discuţia  asta  la  noapte,  îi  promise  Lucas. 

—  Dacă  insişti... 

O  ajunse  din  urmă  şi  se  aplecă  să-i  şoptească  la  ureche: 

—  Apropo,  doamnă  Ross,  în  viaţa  mea  nu  m-am  simţit  vinovat 
de  ceva. 

Privirea  pe  care  i-o  aruncă  Taylor  îi  dădu  de  înţeles  că  nu-1 
credea. 

Apoi,  începu  să  pregătească  fetiţele  pentru  mersul  la 
cumpărături.  Nu  păreau  să  fie  deloc  traumatizate  după  calvarul  de 
la  fraţii  Border.  Taylor  fu  surprinsă  şi  uşurată.  Aşa  cum  îi  promisese 
lui  Daniel,  mai  întâi  cumpărară  încălţăminte.  Fiecare  copil  primi 
câte  trei  perechi.  Lui  Daniel  îi  luă  haine  de  la  magazinul  general  cu 
articole  pentru  bărbaţi  şi  băieţi.  La  plecare,  avea  o  garderobă 

completă.  Cu  gemenele  nu  merse  la  fel  de  simplu.  Nu  se  găseau 
rochiţe  de  gata.  Vânzătoarea  îi  recomandase  elegantul  magazin  al 
lui  Madame  Mason.  Avea  nu  numai  materiale,  ci  şi  croitorese. 

Madame  Mason  le  luă  personal  măsurile  gemenelor,  iar  Taylor 
comandă  un  sortiment  bogat  de  haine  care  să  fie  trimise  la  poşta  din 
Redemption,  Teritoriul  Montana.  Apoi  îi  explică  patroanei,  între 
patru  ochi,  că-şi  pierduseră  toate  lucrurile  într-un  incendiu,  iar 
fetiţele  aveau  mare  nevoie  de  îmbrăcăminte  pe  loc.  N-ar  fi  fost 
posibil  să  le  termine  imediat  câteva  haine? 

Madame  Mason  fu  extrem  de  înţelegătoare  şi  o  chemă  pe  Taylor 
să-i  arate  hainele  la  mâna  a  doua  pentru  familii  strâmtorate 
financiar.  Taylor  nu  s-a  simţit  deloc  jignită,  iar  peste  două  ore, 
completase  şi  garderoba  fetiţelor.  Victoria  cumpărase  şi  ea  materiale 
din  care  să  facă  haine  pentru  copilul  ei,  cămăşi  de  noapte  şi  pături, 
iar  Taylor  mai  alese  trei  cămăşi,  două  perechi  de  pantaloni  şi  două 
curele  pentru  Daniel. 

Luară  masa  într-un  restaurant  care  servea  şi  familii,  apoi  târguiră 
cărţi  şi  hărţi.  întrucât  copiii  fuseseră  atât  de  cuminţi,  Taylor  îi  lăsă 
să-şi  aleagă  şi  câte  o  jucărie.  Daniel  alese  un  căluţ  de  lemn,  iar 
Georgie  şi  Allie,  păpuşi  de  cârpă. 

Pe  înserat,  duseră  copiii  la  cină,  în  sala  de  mese  a  hotelului. 
Manierele  lor  la  masă  erau  deplorabile,  iar  Taylor  reţinu  să  înceapă 
instrucţia  -  a  doua  zi;  acum  erau  prea  somnoroşi  ca  s-o  mai  asculte. 

Victoria  se  oferi  să  le  pregătească  pentru  culcare.  Pentru  că  şi  ea 
părea  gata  să  cadă  de  pe  picioare,  Taylor  o  trimise  în  camera  ei. 

—  Somn  uşor,  Victoria.  Mâine  ne  aşteaptă  o  zi  şi  mai  grea. 

—  Deci,  plecăm? 

—  Dacă  reuşesc  să  pregătesc  totul  la  timp. 

—  Să-mi  fac  bagajele  din  seara  asta? 

—  Suntem  prea  obosiţi  cu  toţii.  O  să  le  facem  mâine, 
întâmplător,  Taylor  coborî  ochii  şi  surprinse  privirea  lui  Daniel. 

Băiatul  părea  îngrozit.  Ghici  imediat  motivul. 

—  Daniel,  oriunde  mă  duc  eu,  vii  şi  tu.  Niciodată  nu  v-aş  lăsa 

singuri,  pe  tine  şi  surioarele  tale.  Vom  rămâne  împreună  pentru 
totdeauna. 

—  îmi  promiţi? 
Doamne,  solemn  mai  arăta! 

—  Da,  îţi  promit. 

Copilul  dădu  din  cap,  cu  convingere. 

—  Unde  plecăm?  mai  şopti  el. 

Taylor  îi  dădu  doar  un  răspuns  parţial:  îi  spuse  că  mergeau  cu 
trenul. 

Daniel  fu  încântat.  Taylor  îi  întinse  cheia  camerei  şi-1  lăsă  să 
descuie  el  uşa.  Victoria  i-o  dădu  în  primire  pe  Georgie,  dar  nu  plecă 
imediat. 

—  Unde  s-au  dus  azi  Hunter  şi  domnul  Ross?  întrebă  ea. 

—  Nu  mi-au  spus,  replică  Taylor.  Cred  că  au  nişte  treburi  de-ale 
lor. 

—  îl  vom  mai  revedea  pe  Hunter? 

—  Cred  că  da.  El  şi  Lucas  sunt  prieteni  de  mult.  Cred  că  Hunter 
locuieşte  pe  lângă  Redemption.  De  ce?  Vrei  să-1  mai  vezi? 

Victoria  ridică  din  umeri. 

—  Nu  mi-a  adresat  mai  mult  de  zece  cuvinte.  Ai  observat  cum  se 
încruntă  ori  de  câte  ori  se  uită  la  mine? 

Taylor  zâmbi. 

—  I-ai  vomat  pe  cizme,  îi  aminti  ea.  Cred  că  e  doar  prudent.  Şi-n 
plus,  bărbaţii  taciturni  sunt  cei  mai  buni. 

Victoria  râse. 

—  în  privinţa  asta,  nu  cred  că  Shakespeare  a  avut  dreptate. 
Dădu  să  se  urce  în  camera  ei,  apoi  se  opri. 

—  I-am  spus  că  am  fost  căsătorită  şi  că  soţul  meu  a  răposat 
recent.  De  copil  n-am  pomenit. 

Daniel  ţinea  cheia  invers.  Taylor  îl  ajută  s-o  introducă  în  broască, 
apoi  reveni  spre  prietena  ei. 

—  De  ce  n-ai  spus  nimic  de  copil? 

—  Nu  părea  să-1  intereseze  ce  aveam  eu  de  spus.  E  destul  de 

nepoliticos. 

Taylor  nu  avu  timp  să-i  ia  apărarea  lui  Hunter.  Victoria  se 
îndepărtă  spre  camera  ei,  iar  Daniel  descuie  în  sfârşit  uşa  şi  se 
repezi  înăuntru. 

Gemenele  adormeau  pe  picioare.  Taylor  îi  pregăti  pe  toţi  trei 
pentru  culcare,  apoi  rămase  mult  timp  cu  privirea  la  copiii  adormiţi, 
încerca  să-şi  imagineze  cum  fusese  viaţa  lor  înainte  de  a  ajunge  la 
monstruoşii  fraţi  Border. 

Lucas  o  chemă  pe  nume,  în  şoaptă.  Se  întoarse  şi-1  văzu  rezemat 
de  uşă,  privind-o.  Nu  ştia  de  câtă  vreme  stătea  acolo.  Se  apropie  de 
el. 

—  S-a-ntâmplat  ceva  cu  băiatul?  întrebă  Lucas. 

—  Nu,  e  totul  în  regulă.  Ce  crezi,  s-ar  putea  să  fie  cineva  care  să-1 
caute? 

—  Mă  îndoiesc,  răspunse  el.  Nu-şi  aminteşte  de  nicio  rudă,  şi  a 
trăit  mult  timp  pe  străzi.  Dacă-1  căuta  familia,  probabil  l-ar  fi  găsit 
până  acum.  S-ar  putea  totuşi  să  fie  bine  să  anunţi  autorităţile  că  e  la 
tine,  adăugă  el. 

—  Nu  voi  lăsa  pe  nimeni  să  mi-1  ia  pe  Daniel. 

—  Te  temi  că  s-ar  putea  întâmpla  asta? 

Când  Taylor  dădu  din  cap,  soţul  ei  oftă.  Nu  ştia  ce  sfat  să-i  mai 
dea. 

—  Să  ne  gândim  la  un  lucru,  îi  sugeră  el.  Când  atâţia  copii  au 
rămas  fără  casă,  în  frig. . . 

—  Sunt  mulţi? 

—  Prea  mulţi. 

Vorbea  pe  un  ton  deznădăjduit.  Trecură  în  dormitor.  Lucas 
continua  s-o  ţină  de  mână.  Nu  se  putea  îndura  să-i  dea  drumul. 

—  Trebuie  să  plec  mâine,  spuse  el. 

Junghiul  de  durere  care  o  străbătu  o  luă  prin  surprindere.  Se 
aşteptase  ca  Lucas  să  plece.  Propriile  ei  planuri  depindeau  de 
plecarea  lui.  Şi  atunci,  de  ce  simţea  că  i  se  frângea  inima? 

—  Hunter  va  rămâne  cu  tine,  Victoria  şi  copiii. 

—  Nu  e  nevoie.  O  să  ne  descurcăm. 

—  Rămâne. 

Ii  aşteptă  acordul.  Fără  tragere  de  inimă,  Taylor  dădu  din  cap. 

—  Nu  ştiu  cât  timp  am  să  fiu  plecat.  S-ar  putea  să  lipsesc  trei 
săptămâni.  Hunter  te  va  ajuta  să  găseşti  o  locuinţă  mai  potrivită.  Nu 
mai  puteţi  sta  la  hotel,  acum,  cu  copiii.  Au  nevoie  de  spaţiu,  ca  să 
zburde  şi  să  se  joace. 

—  La  ce  oră  pleci? 

—  în  zori. 

Taylor  îşi  retrase  mâna  dintr-a  lui  şi-şi  deznodă  cordonul 
halatului. 

O  privi  cum  şi-1  scotea  încet  şi-1  lăsa  să  cadă  pe  pat,  în  spatele  ei. 
Făcu  un  efort  să-şi  adune  gândurile. 

—  Dacă  ai  nevoie  de  ceva. . .  Ce  faci? 

—  îţi  deschei  cămaşa. 

Taylor  simţea  că  roşise.  Spera  ca  el  să  nu  observe.  Nu  voia  ca  în 
noaptea  aceea  să  fie  timidă  sau  stingherită. 

—  Pot  să  mi-o  deschei  şi  singur. 

—  Ştiu.  Dar  vreau  s-o  fac  eu. 

Glasul  lui  Lucas  se  înăsprise.  Sunetul  o  excita.  Degetele  ei  îi 
mângâiară  pieptul. 

Era  o  atingere  uşoară  ca  a  unui  fluture,  şi-1  scotea  din  minţi.  îi 
prinse  mâinile,  ca  să  oprească  acea  dulce  tortură. 

—  Te  interesează  unde  mă  duc? 

—  Vrei  să-mi  spui?  întrebă  ea,  eliberându-şi  mâinile  dintr-ale  lui 
şi  începu  să-i  descheie  nasturii  pantalonilor. 

Lucas  trase  adânc  aer  în  piept. 

—  Taylor. . .  Avem  de  vorbit.  O  să  mergem  dincolo  şi. . . 

Uită  ce  voia  să-i  spună.  Degetele  ei  se  strecurară  sub  betelia 
pantalonilor.  Coborând  privirea,  se  uită  cum  îi  desfăcea  încet 
nasturii,  unul  câte  unul. 

—  Termină,  îi  ceru  el.  E  prea  devreme.  O  să  te  doară. 

—  Nu  contează  dacă  mă  doare,  şopti  ea.  Mâine  pleci.  Mai  avem 

doar  noaptea  asta,  Lucas. 

N-o  părăsea  pentru  totdeauna.  Avea  să  se  întoarcă  la  ea.  Nu-1 
ascultase? 

—  Doar  trei  săptămâni,  poate  numai  două. 

Nu  era  sigur  că  vorbise  inteligibil.  Gâtlejul  i  se  comprimase 
dureros,  iar  inima-i  bubuia  în  urechi.  Uită  complet  că  voia  să 
discute  cu  ea,  când  Taylor  îşi  scoase  cămaşa  de  noapte. 

Dumnezeule  mare,  frumoasă  mai  era!  De  fiecare  dată  când  o 
privea,  era  uluit  de  farmecul  ei.  Şi-o  imagină  înfăşurându-se 
împrejurul  lui,  şi  în  clipa  următoare  îşi  aruncă  hainele  de  pe  trup.  O 
luă  în  braţe,  o  strânse  cu  putere  şi  începu  s-o  sărute  hulpav.  Nu  mai 
conta  decât  prezenţa  ei  lângă  el.  Lumea  cu  toate  problemele  sale 
încetase  să  mai  existe.  Mai  era  numai  Taylor.  Făcură  dragoste 
sălbatic,  intens,  cu  o  poftă  nesăţioasă.  După  ce-şi  găsiră  împlinirea, 
rămase  cu  ea  în  braţe,  ascultându-i  bătăile  inimii. 

—  Lucas,  mă  striveşti. 

Se  întoarse  imediat  pe  o  parte  şi  o  trase  lângă  el.  Taylor  îşi  cuibări 
capul  sub  bărbia  lui.  Pe  faţă  îi  şiroiau  lacrimi.  Nu  voia  s-o  vadă 
plângând. 

—  Niciun  om  n-ar  trebui  să  renunţe  la  visele  lui. 

Lucas  nu  ştia  dacă-i  ceruse  opinia,  sau  îi  împărtăşea  o  părere  a  ei. 

—  Ce  te  face  să  te  gândeşti  la  visele  altora? 

—  Mă  întrebam  doar  cu  voce  tare.  Chiar  şi  un  om  care  are 
responsabilităţi  ar  trebui  să-şi  poată  urma  visele,  nu? 

—  Ce  încerci  să-mi  spui? 

—  Astă-seară  sunt  obosită,  şopti  ea.  Vorbesc  cam  fără  şir. 

—  Cred  că  va  trebui  să  amânăm  discuţia  aia  până  după 
întoarcerea  mea. 

—  Te  duci  la  Chicago,  nu-i  aşa? 

—  De  unde  ştii? 

—  L-am  auzit  pe  Hunter  când  ţi-a  spus  că  omul  pe  care-1  căutaţi  e 
la  Chicago. 

—  Da. 

—  Cum  îl  cheamă? 

—  N-are  nicio  importanţă. 

—  E  cel  pe  care  vrei  să-1  prinzi,  nu? 

—  Pe  asta  de  unde-o  mai  ştii? 

—  Pe  vapor,  mi-ai  spus  că  aveai  să  te  întorci  în  munţii  tăi  după  ce 
vei  da  de  urma  unui  om  care  ţi-a  făcut  ceva.  Te-am  întrebat  dacă  e 
un  om  rău. 

Memoria  ei  îl  impresiona.  Oftă. 

—  Iar  eu  ţi-am  spus  că  e  rău. 

—  Vrei  să-1  omori,  aşa  e? 

Nu  ştia  dacă  să-i  spună  adevărul  sau  s-o  mintă.  Taylor  continuă, 
trecând  la  alt  subiect: 

—  Ai  anumite  responsabilităţi. 

—  într-adevăr. 

Se  gândea  la  cei  opt  oameni  pe  care-i  asasinase  Caulder.  Lucas 
era  singurul  care  mai  rămăsese. 

Singurul  glas  împotriva  lui,  singurul  pistol.  Ceilalţi  fuseseră 
reduşi  la  tăcere  pentru  totdeauna. 

Numai  el  le  mai  auzea  strigătul  care  cerea  dreptate.  Şi  răzbunare. 
Avea  să-1  omoare  pe  John  Caulder,  fără  discuţie. 

Şi  avea  să  se  simtă  bine  în  timp  ce-1  privea  murind.  Acum,  legea 
nu  i-ar  mai  fi  fost  de  niciun  folos,  nici  lui  şi  nici  celor  opt. 

închise  ochii.  Trebuia  să  facă  faţă  trecutului  înainte  de  a  putea 
privi  spre  viitor.  Depusese  un  jurământ.  Nu  putea  şi  n-avea  să  şi-1 
încalce.  Ştia  prea  bine  ce  însemnau  responsabilităţile. 

Capitolul  16 


Iubirea  nu  priveşte  cu  ochii,  ci  cu  mintea. 

William  Shakespeare,  „Nevestele  vesele  din  Windsor" 

Taylor  se  gândea  serios  să-şi  amâne  plecarea  cu  încă  o  zi. 
Pregătirea  şi  împachetarea  tuturor  cumpărăturilor  avea  să  ia  mai 
mult  timp  decât  crezuse.  încerca  să  nu  se  gândească  la  Lucas,  dar 
lacrimile  îi  tot  veneau  în  ochi,  aparent  fără  niciun  motiv.  Până  la 
urmă,  recunoscu  adevărul:  îi  era  dor  de  el. 

O,  cât  ar  fi  dorit  să  afle  toată  povestea  omului  pe  care-1  urmărea! 
Credea  că  n-ar  mai  fi  îngrijorat-o  atât  de  mult,  dacă  ştia  toate 
faptele.  Aşa,  cu  cât  se  gândea  mai  mult,  cu  atât  devenea  tot  mai 
preocupată. 

Grijile  i  se  înmulţeau.  Primise  o  telegramă  de  la  Harry  Sherman, 
bancherul  din  Boston,  informând-o  că  unchiul  ei  Malcolm  ceruse  în 
instanţă  anularea  testamentului  mamei  lui,  sub  ruşinosul  pretext  că 
nu  era  în  deplinătatea  facultăţilor  mintale. 

Sherman  mai  adăugase  vestea  că,  până  când  hotăra  tribunalul, 
conturile  din  Anglia  nu  mai  puteau  fi  atinse.  Avocaţii  lui  Malcolm 
urmau  să  aibă  nevoie  de  mai  mult  timp  pentru  a  convinge  băncile 
americane  să  coopereze. 

Victoria  tocmai  intrase  în  cameră,  la  sosirea  telegramei.  Era 
alarmată  de  veste.  Taylor  nu  se  mira  deloc.  Se  aşteptase  ca  unchiul 
ei  să  folosească  toate  metodele  posibile  pentru  ca  banii  să  nu-i  scape 
printre  degetele  lui  Malcolm. 

Avu  nevoie  de  câteva  minute  ca  să  descopere  cum  îi  dăduse 
Sherman  de  urmă,  până-şi  aminti  că-i  dăduse  bancherului  din 
Cincinnati  adresa  ei  temporară,  când  semnase  hârtiile  şi-şi 
transferase  o  parte  din  fonduri. 

Vestea  locului  unde  se  afla  circulase  cu  viteza  fulgerului.  Taylor 

şi  Victoria  abia  stabiliseră  să  mai  aştepte  o  zi  cu  plecarea,  când  sosi  o 
a  doua  telegramă. 

Aceasta  n-o  surprinse,  doar,  pe  Taylor.  O  sperie  îngrozitor. 
Malcolm  îi  găsise  urma.  Dorea  s-o  informeze  că  ceruse  la  tribunalul 
din  Londra  custodia  asupra  nepoatelor  lui,  şi  tocmai  i  se  aprobase 
petiţia.  Acum,  trimitea  o  escortă  înarmată  să  ia  gemenele  şi  să  le 
aducă  în  Anglia. 

—  Cum  a  aflat  despre  Georgie  şi  Allie?  întrebă  Victoria.  Sperai  să 
nu  ştie  că  tatăl  lor  a  murit,  nu? 

—  Şi-a  făcut  temele,  şopti  Taylor;  era  într-o  asemenea  panică, 
încât  nu-şi  mai  putea  stăpâni  tremurul  mâinilor.  Doamna  le-a 
nominalizat  în  testament.  Banii  lăsaţi  pentru  Georgie  şi  Allie 
reprezintă  o  sumă  considerabilă.  Ca  tutore  al  lor,  Malcolm 
consideră  că  va  avea  moştenirea  sub  control.  O,  Doamne,  nu  mă 
pricep  deloc  la  toate  detaliile  astea  legale.  Oare  autorităţile  de  aici  îl 
vor  ajuta  să  ia  copiii?  Tribunalele  americane  au  vreun  acord  cu  cele 
engleze? 

—  Trebuie  să  aflăm,  răspunse  Victoria.  Când  ajungem  la 
Redemption.  Pot  fi  gata  de  plecare  în  cincisprezece  minute. 

Părăsiră  hotelul  o  jumătate  de  oră  mai  târziu.  Taylor  lăsă  un 
mesaj  pentru  Hunter,  cumpără  bilete  de  la  gară  şi,  peste  doar  o  oră, 
erau  în  drum  spre  Teritoriul  Montana. 

Hunter  îşi  petrecuse  toată  ziua  căutând  o  locuinţă  potrivită  în 
oraş.  Se  întoarse  la  hotel  seara  şi  află  despre  plecarea  lui  Taylor.  Fu 
nevoit  să  citească  de  două  ori  răvaşul  pe  care  i-1  lăsase,  ca  să  creadă, 
îi  mulţumea  pentru  bunătate,  îl  informa  că-i  plătise  camera,  şi-şi 
încheia  scrisoarea  cu  dorinţa  de  a  veni  la  cină  într-o  seară,  după  ce 
ea,  Victoria  şi  copiii  se  instalau  în  noua  lor  locuinţă  din  Redemption. 

Hunter  se  gândi  că-şi  pierduse  minţile.  îşi  făcu  bagajul,  lăsă  la 
recepţie  o  scrisoare  pentru  Lucas,  şi  se  repezi  să  prindă  următorul 
tren. 

Era  îngrozitor  de  furios.  Pe  toţi  sfinţii,  până  şi  prietenia  avea 
limitele  ei.  Să  alerge  după  două  femei  nebune  întrecea  orice  măsură. 

Lucas  îi  era  dator,  iar  dacă  roşcovana  mai  vărsa  o  singură  dată  pe  el, 
putea  fi  nevoie  chiar  să-1  împuşte  pe  Lucas,  ca  să  fie  chit. 

Când  se  urcă  în  trenul  de  la  miezul  nopţii,  era  negru  de  furie. 
Ajunsese  la  concluzia  că  niciodată  n-ar  fi  trebuit  să  devină  prieten 
cu  Lucas.  Iar  dacă  ar  fi  fost  ca  totul  să  se  ia  de  la  început,  sigur  nu  i- 
ar  fi  furat  cuţitul  ăla  tocit  şi  bun  de  nimic. 

Drumul  până  la  Redemption  le  luă  lui  Taylor  şi  alor  ei  opt 
săptămâni  încheiate.  Merseră  cu  trenul  până  la  Sioux  City,  Iowa. 
Stătură  acolo  două  zile,  pentru  ca  Taylor  să  cumpere  câteva  lucruri 
necesare,  iar  copiii  să  se  poată  juca  şi  zbengui. 

Prima  pe  listă  era  o  căruţă  mare.  Aveau  de  unde  alege,  şi  o 
cumpără  cât  ai  clipi.  Găsirea  a  patru  cai  sănătoşi  îi  luă  mult  mai 
mult.  Stătu  multă  vreme  până  să  se  hotărască.  Costul  era  scandalos, 
dar  ştia  că  dacă  aştepta  să-şi  facă  târguielile  din  Fort  Benton,  preţul 
ar  fi  urcat  până  la  cer. 

Hunter  le  ajunse  din  urmă  tocmai  când  se  îmbarcau  pe  vaporul 
fluvial  „Midnight  Blue".  Taylor  îl  alesese  pe  cel  mai  încăpător, 
pentru  că,  pe  lângă  pasageri,  lua  şi  marfă.  Costul  unei  cabine  era 
exorbitant  -  o  sută  douăzeci  şi  cinci  de  dolari  -  cum  îl  informă  ea 
încântată  pe  Hunter  când  acesta  încercă  s-o  convingă  să  se  întoarcă. 

Lui  Hunter  nu-i  păsa  câţi  bani  cheltuiseră.  Ii  propuse  să-i  arunce 
pe  toţi.  Nu  mai  avea  nevoie  de  ei,  după  ce  o  prindea  Lucas.  Morţii 
nu  aveau  ce  face  cu  banii,  îi  spuse  el  încruntat. 

Pe  Taylor  n-o  impresionau  încercările  lui  de  a  o  speria. 

—  Poţi  sau  să  ne  ajuţi,  sau  să  pleci,  declară  ea.  Am  dori  mult  să 
avem  parte  de  compania  ta,  adăugă,  elegant,  nu-i  aşa,  Victoria? 

Prietena  ei  pufni,  Hunter  începu  să  se  înroşească  la  faţă.  Victoria 
veni  spre  el,  îşi  încrucişă  braţele  peste  pântecul  care-i  crescuse 
vizibil  şi  spuse: 

—  Oricum,  mergem  la  Redemption. 

Taylor  se  ruga  să  se  hotărască  să  rămână  cu  ele.  Aveau  nevoie  de 
ajutorul  lui,  de  puterea  şi  protecţia  lui.  îi  dădu  Victoriei  un  ghiont, 

ca  să  nu  se  mai  încrunte  la  Hunter. 

Victoria,  însă,  nici  gând  să  se  potolească. 

—  Da,  ne-ar  face  plăcere  compania  ta,  spuse  ea,  dar... 

—  O  să  plecaţi  oricum,  nu?  o  întrerupse  răstit  Hunter. 

Dădu  din  cap.  Hunter  ştia  când  era  învins.  îşi  aruncă  mâinile  în 
sus  deznădăjduit,  şi  se  duse  să-şi  ia  şi  el  o  cabină. 

în  aceeaşi  seară,  după  ce  Taylor  şi  copiii  se  culcaseră,  Victoria  se 
duse  pe  punte  să  ia  aer.  Cabina  lui  Hunter  era  chiar  în  faţa  camerei 
ei.  Imediat  ce-i  auzi  uşa,  o  urmă.  Voia  să  fie  sigur  că  nu  i  se 
întâmpla  nimic. 

Victoria  stătea  rezemată  de  parapet,  privind  stelele.  In  celălalt 
capăt  al  punţii  stăteau  aşezaţi  doi  bărbaţi,  fumând  ţigări  de  foi  şi 
privind-o.  Nu  păruse  să-i  observe.  Unul  dintre  ei  începu  să  se  ridice, 
aşa  că  Hunter  trecu  între  ea  şi  cei  doi.  Omul  se  aşeză  la  loc. 

—  N-ar  trebui  să  stai  aici  singură,  Victoria,  îi  spuse  el,  pe  un  ton 
menit  s-o  sperie. 

—  Ai  mai  văzut  vreodată  atâtea  stele,  domnule  Hunter? 

—  Da,  îi  răspunse,  abia  stăpânindu-şi  zâmbetul.  Când  te-ai 
hotărât  să  nu-ţi  mai  fie  frică  de  mine? 

Nu-1  privi  când  îi  dădu  răspunsul: 

—  Când  mi-am  dat  seama  că  dumitale  ţi-era  puţin  frică  de  mine. 
Rezemându-se  de  parapet,  Hunter  privi  spre  cer. 

—  Nu  ştiu  ce  ţi-a  căşunat,  femeie.  Niciodată  nu  m-am  temut  de 
tine. 

N-avea  de  gând  să-1  contrazică.  Noaptea  era  prea  frumoasă  ca  s-o 
strice  cu  gâlcevi.  îşi  rezemă  coatele  de  copastie,  privind  spre  mal. 

—  Căpitanul  spune  că  vom  face  o  mie  de  mile  pe  zi. 

—  Va  trebui  să  oprească  în  fiecare  dimineaţă  ca  să  ia  lemne. 
Vaporul  e  atât  de  mare,  încât  cred  că  are  nevoie  de  vreo  douăzeci  şi 
cinci,  treizeci  de  braţe  de  lemne  pe  zi. 

—  O  să  putem  coborî  pe  mal  ca  să  ne  dezmorţim,  în  timp  ce  se 
adună  lemnele? 

—  Da,  răspunse  el.  Când  urmează  să  naşti? 

La  auzul  întrebării,  Victoria  făcu  ochii  mari. 

Era  clar  că  domnul  Harrison  îi  observase  abdomenul. 

—  în  septembrie,  răspunse  ea. 

Cinci  minute  încheiate,  niciunul  nu  mai  scoase  o  vorbă.  Nu  era  o 
tăcere  stânjenitoare.  Hunter  îşi  mută  greutatea  de  pe  un  picior  pe 
altul,  atingându-i  braţul  cu  al  său.  Victoria  nu  se  clinti  din  loc. 

—  Soţul  tău  ştia  că  erai  însărcinată,  înainte  de  a  muri? 

—  Da. 

—  Ai  idee  ce  greutăţi  te  aşteaptă?  îţi  va  fi  greu  să  naşti  în 
sălbăticie,  Victoria.  Nu  te  va  putea  ajuta  nimeni,  la  nevoie.  Vei  fi 
singură,  iar  dacă  apar  complicaţii,  nimeni  n-o  să  poată  face  nimic. 

—  încerci  anume  să  mă  sperii? 

—  Mai  avem  timp  să  ne  întoarcem,  replică  el.  încerc  să  te  fac  să 
înţelegi  că-ţi  va  fi  mai  bine  în  oraş. 

Părea  preocupat  într-adevăr  de  soarta  ei.  Victoria  începu  să  se 
simtă  vinovată  că-1  minţise  în  legătură  cu  aşa-zisul  ei  soţ.  Hunter  era 
un  om  bun  şi  cinstit.  Nu  se  cuvenea  să-1  înşele.  Văzuse  cum  îl 
ajutase  pe  domnul  Ross  să  caute  copiii. 

îl  minţise  pentru  că  nu  voia  să  aibă  o  părere  proastă  despre  ea,  iar 
asta  n-o  făcea  decât  să  se  simtă  şi  mai  vinovată.  Propria  ei  reacţie 
faţă  de  Hunter  o  nedumerea.  Opinia  lui  conta  pentru  ea  mai  mult 
decât  ar  fi  fost  firesc.  Se  simţea  atrasă  de  el  şi  se  gândea  că,  poate, 
din  cauză  că  era  atât  de  puternic  şi  impresionant,  cu  ochii  aceia 
negri  şi  privirea  tenebroasă.  Avea  părul  lung  aproape  până  la  umeri 
şi  negru  ca  blana  unei  pantere.  îi  amintea  de  acea  magnifică  felină, 
căci  se  mişca  la  fel  de  mlădios. 

Victoria  nu-şi  dădu  seama  că  se  uita  la  el,  până  când  Hunter  îi 
atrase  atenţia.  Atunci  se  scuză. 

—  Domnul  Ross  a  spus  că  bunica  dumitale  era  indiancă. 

—  Da. 

—  Mă  întrebam... 
-Da? 

—  Toţi  indienii  sunt  la  fel  de  chipeşi  ca  dumneata? 

Roşi  imediat  ce  rosti  aceste  cuvinte.  Se  simţea  ca  o  proastă.  Era  o 
femeie  însărcinată,  necăsătorită.  N-ar  fi  trebuit  să  se  poarte  ca  o 
şcolăriţă  neştiutoare. 

—  Nu  trebuia  să  te  întreb  asta.  A  fost  o  îndrăzneală  necuvenită 
din  partea  mea.  N-am  vrut  să  te  supăr,  adăugă  ea  grăbită.  Şi, 
desigur,  eşti  obişnuit  să  auzi  femeile  spunându-ţi. . . 

—  Soţul  tău  era  chipeş? 

Hunter  nu  ştia  de  ce  era  atât  de  curios  şi  ştia  că  nu  se  cădea  să 
întrebe. 

Era  încă  în  doliu,  pentru  numele  lui  Dumnezeu,  iar  el  scormonea 
prin  amintiri  dureroase. 

—  Nu  era  chipeş,  răspunse  Victoria.  Dar,  după  cum  spunea 
William,  dragostea  e  oarbă. 

—  A  spus  el  asta?  întrebă  el,  înţelegând  că  William  era  răposatul 
ei  soţ.  Nu  sunt  prea  sigur  că  e  adevărat. 

—  Sigur  că  e  adevărat.  William  a  scris-o  cu  mâna  lui. 
Hunter  ridică  din  umeri.  Apoi,  îi  puse  ea  o  întrebare: 

—  Te  interesează  ce  gândesc  alţi  oameni  despre  dumneata? 

—  Nu. 

—  Pe  mine,  da.  Uneori,  se  grăbi  să  precizeze.  Şi  nu-mi  pasă  decât 
ce  gândesc  anumiţi  oameni  despre  mine. 

Aşa  că  mint,  îşi  spuse,  oftând.  Dintr-o  dată,  îşi  dori  să  nu-i  fi  spus 
lui  Hunter  că  fusese  căsătorită. 

—  „Mai  puternica-mi  vinovăţie  îmi  învinge  mai  puternica 
intenţie",  şopti,  repetând  unul  dintre  citatele  ei  favorite  din 
Shakespeare. 

—  Ce-ai  spus? 

Victoria  repetă  citatul,  apoi  adăugă: 

—  Sunt  cuvintele  lui  William,  nu  ale  mele. 

Hunter  trase  concluzia  că  răposatul  ei  soţ  fusese  cine  ştie  ce 
cărturar. 

—  Nu  contează  că  eşti  în  doliu,  o  preveni  el.  Te  vor  curta  destui 
bărbaţi.  Se  vor  lupta  între  ei  ca  să-ţi  cucerească  mâna. 

—  N-am  să  mă  mărit  niciodată. 

—  Vrei  să  spui  că  niciodată  n-ai  să  te  mai  măriţi  din  nou? 

—  Da,  desigur. . .  se  bâlbâi  ea.  Din  nou. . . 

Părea  foarte  vehementă.  Hunter  ar  fi  vrut  s-o  contrazică.  Simplul 
fapt  că-1  iubise  cu  atâta  pasiune  pe  un  bărbat  nu  însemna  că  n-ar 
mai  fi  putut  iubi  din  nou. 

—  Acolo  unde  mergem  noi,  nu  prea  sunt  femei,  o  preveni  el.  Ce 
naiba,  oameni  nu  prea  sunt.  Te  vei  simţi  singură.  Fac  rămăşag  că 
într-un  an  ai  să  te  măriţi.  Ţine  minte  ce-ţi  spun. 

Victoria  pufni  cu  dispreţ,  apoi  întrebă: 

—  Sunt  multe  femei  în  Redemption? 

—  In  oraş,  nu.  Dar  sunt  două,  la  o  zi  călare. 
Nu  părea  să  glumească. 

—  Doar  două? 

—  Ma  Browley  şi  sora  ei,  Alice  Browley.  Amândouă  merg  pe 
şaizeci  de  ani. 

Victoria  oftă.  Domnul  Hunter  începea  să  devină  nervos.  Se 
întrebă  ce-1  indispusese.  Câteva  minute,  fusese  foarte  amabil.  Acum, 
iar  era  ursuz. 

—  S-ar  putea  să  mori  acolo. 

—  Poate,  fu  ea  de  acord.  Ce  importanţă  are  pentru  dumneata? 

—  Niciuna. 

Victoria  se  retrase  de  lângă  balustradă. 

—  Sunt  o  femeie  puternică,  domnule  Hunter.  Rişti  să  ai  o 
dezamăgire. 

Şi  se  întoarse  în  cabină,  lăsându-1  pe  punte,  lângă  parapet. 

Zilele  şi  nopţile  decurgeau  după  acelaşi  tipic.  în  fiecare  dimineaţă 
„Midnight  Blue"  acosta  să  îmbarce  lemnele  pentru  ziua  respectivă. 
De  obicei,  căpitanul  le  putea  cumpăra  de  la  familiile 
întreprinzătoare  care  tăiaseră  deja  lemne  şi  le  stivuiseră.  In  alte  zile, 
pasagerilor  bărbaţi  li  se  cerea  să  ajute  la  tăiat  şi  transport. 

într-o  dimineaţă  însorită  de  luni,  Hunter  îl  anunţă  pe  căpitan  că  a 

doua  zi  dimineaţa  aveau  să  debarce.  Apoi  se  duse  să-i  spună  lui 
Taylor  să-şi  pregătească  bagajele. 

—  Dar  mai  avem  mult  până  la  Fort  Benton,  îl  informă  ea. 
Hunter  avu  nevoie  de  o  secundă  sau  două  ca  să-şi  dea  seama  că 

nu  glumea.  Apoi,  se  înfurie. 

—  Plănuiai  să  mergeţi  tocmai  până  la  Fort  Benton,  şi  de-acolo,  cu 
căruţa  la  Redemption? 

Taylor  se  repezi  la  geamantan  şi  scoase  harta,  agitându-i-o  în 
faţă. 

—  După  cum  arată  harta  mea,  trebuie  să  ajungem  la  Fort  Benton, 
iar  de-acolo  s-o  luăm  înapoi. 

Hunter  îi  smulse  harta  din  mână  şi  o  privi.  Cel  care  o  desenase 
trebuia  să  fi  fost  beat.  Pe  toată  lungimea  râului  Missouri  se  înşirau 
forturi,  dar  numai  unul  era  însemnat  pe  hartă. 

—  Voiai  să  faci  peste  o  sută  de  mile  înapoi? 

—  Nu,  în  niciun  caz,  dar  fără  drumuri  cum  se  cade,  m-am  gândit 
că. . .  Vrei  să  spui  că  o  putem  lua  pe  o  scurtătură? 

Hunter  se  întoarse  spre  uşă.  Ştia  că  dacă  mai  stătea  un  minut,  ar 
fi  început  să  strige.  Femeia  aia  nici  măcar  nu  ştia  încotro  s-o  ia. 

—  Să  fiţi  gata,  mai  mormăi  el,  ieşind. 

In  dimineaţa  următoare,  echipajul  vaporului  le  descărcă 
geamantanele,  lăzile,  cuferele,  căruţa  şi  caii. 

Hunter  aprecie  tot  calabalâcul  şi  conchise  că  mai  aveau  nevoie  de 
încă  o  căruţă.  Găsi  una  potrivită  în  Jilly  Junction,  şi  împărţi  bagajele 
între  amândouă.  Nu  era  mulţumit  de  caii  pe  care-i  alesese  Taylor 
dar,  după  ce-i  văzu  pe  cei  ce  se  găseau  în  Jilly,  hotărî  că  alţii  mai 
buni  n-aveau  de  unde  să  ia.  Pentru  încărcătura  pe  care  o  aveau  de 
transportat,  mult  mai  potriviţi  ar  fi  fost  boii. 

Drumul  până  la  Redemption  dură  o  săptămână  şi  ceva.  Peisajele 
erau  magnifice.  Peste  tot  se  vedeau  culorile  primăverii.  Flori  roşii, 
roz,  violete,  portocalii  şi  albe  sclipeau  pe  covorul  verde.  Taylor  era 
copleşită  de  farmecul  ţinuturilor  sălbatice.  în  fiecare  după-amiază, 
culegea  flori  pe  care  nu  le  mai  văzuse  niciodată,  iar  la  cină,  Hunter 

îi  spunea  cum  se  numeau. 

Copiii  erau  uimiţi  de  animalele  pe  care  le  zăreau.  Râseră  când 
văzură  un  catâr,  cu  urechile  lui  uriaşe,  caraghioase.  Georgie  fugări  o 
ciută  cu  coada  albă,  iar  Daniel  se  lăudă  că  ajunsese  destul  de 
aproape  ca  să-i  atingă  unul  dintre  pui. 

Existau  şi  unele  dezavantaje,  desigur.  Taylor  purta  mănuşi  albe 
ca  să-şi  apere  mâinile,  dar  încă  din  prima  zi  degetele  i  se  înroşiră  de 
la  hăţuri.  In  dimineaţa  următoare,  îşi  puse  nişte  mănuşi  vechi  de 
lucru  de-ale  lui  Hunter.  Erau  prea  mari,  cafenii  la  culoare  şi  deloc 
elegante.  Ii  plăceau  la  nebunie. 

Daniel  fusese  cuminte  şi  ascultător  până  când  Taylor  o  mută  pe 
Georgie  în  căruţa  lui  Hunter.  Allie  voia  să  stea  lângă  Taylor,  ca  să 
ţină  şi  ea  hamurile  din  când  în  când.  Băieţelul  nu  putea  fi  în  două 
locuri  în  acelaşi  timp  şi  făcu  o  criză  demnă  de  aplauze,  când  surorile 
sale  fură  despărţite.  Demonstraţia  lui  de  temperament  o  uimi  pe 
Taylor.  Era  furios  pe  ea  fiindcă  nu  voia  să  se  răzgândească.  Dădu  un 
şut  cu  piciorul  gol  în  roata  căruţei,  apoi  scoase  un  urlet  de  durere 
care  ar  fi  speriat  până  şi  un  urs  grizzly.  Taylor  îl  luă  pe  genunchi  şi-1 
linişti,  în  timp  ce  Victoria  îi  freca  piciorul  îndurerat. 

Băiatul,  însă,  nu  se  lăsă  cu  una  cu  două.  Voia  să  se  facă  aşa  cum 
spunea  el.  Până  la  urmă,  se  ghemui  în  căruţa  lui  Taylor  şi  o  oră  nu 
mai  vorbi  cu  nimeni.  Fiecare  dintre  ei  avea  ciudăţeniile  lui.  Victoria 
era  plină  de  energie  imediat  ce  apunea  soarele.  Daniel  insista  mereu 
să  doarmă  cu  cizmele  în  braţe,  iar  Georgie  vorbea  până  când 
adormea.  O  legăna  sunetul  propriei  voci. 

Hunter  devenea  certăreţ  şi  ursuz  în  fiecare  seară.  Le  reamintea  iar 
şi  iar  că  încă  nu  era  prea  târziu  ca  să  se  întoarcă,  iar  când  Taylor  şi 
Victoria  nu-i  dădeau  dreptate,  îşi  pierdea  răbdarea. 

De  obicei,  pe  la  sfârşitul  fiecărei  zile,  Taylor  avea  destule 
probleme.  Braţele  şi  umerii  o  dureau  de  parcă  i-ar  fi  luat  foc.  Nu 
avea  chef  de  comentariile  lui  Hunter  şi,  în  seara  dinainte  de  a  ajunge 
la  Redemption,  îşi  pierdu  cumpătul.  îi  spuse  că  îmbătrânise  cu 
douăzeci  de  ani,  că  arăta  ca  o  ciumă  şi  că  o  durea  totul,  din  creştetul 

capului  până-n  vârfurile  picioarelor.  Nu  putea  face  nimic  cu  felul 
cum  arăta  sau  durerile,  dar  cu  comportamentul  lui  putea  face  ceva 
şi,  dacă-i  mai  spunea  o  singură  dată  că  era  nebună,  urma  să-i  arate 
că  avea  dreptate.  Era  prea  distrusă  ca  să  se  gândească  la  o 
ameninţare  mai  substanţială.  Oricum  n-ar  fi  crezut-o. 

Probabil  Hunter  îşi  dăduse  seama  că  fusese  prea  aspru  cu  ea,  căci 
a  doua  zi  dimineaţa  n-o  trezi  la  crăpatul  zorilor.  Taylor  şi  Victoria 
dormiră  până  după  ora  nouă.  Le  deşteptă  râsul  lui  Georgie. 

Hunter  dusese  copiii  la  râu.  Stătea  aşezat  pe  mal,  cu  puşca 
alături,  supraveghindu-i.  Daniel  tocmai  îşi  luase  pe  el  pantalonii  şi 
ciorapii  şi  se  chinuia  să-şi  tragă  cizmele. 

—  în  fiecare  dimineaţă,  înainte  să  te  încalţi,  întoarce-ţi  cizmele  şi 
scutură-ţi-le  bine,  îl  povăţui  Hunter. 

—  De  ce? 

—  Uneori,  noaptea  se  târăsc  în  ele  tot  felul  de  lighioane. 
Gemenele  erau  goale-puşcă  şi  ude-leoarcă.  Andrew  stătea  aşezată 

în  râu,  pieptănându-şi  păpuşa  de  cârpă,  iar  Georgie  sărea  în  loc, 
împroşcând  cu  apă  peste  tot. 

Niciuna  nu  tremura,  aşa  că  Taylor  presupuse  că  apa  nu  era  prea 
rece  pentru  ele.  Dintr-o  dată,  îşi  dori  să  fi  putut  să  li  se  alăture. 
Jinduia  să  se  spele  pe  cap  şi  să  miroasă  a  săpun  cu  parfum  de 
trandafiri,  nu  a  cai  şi  piele  argăsită. 

Allie  o  văzu  prima,  între  copaci. 

—  Mămico!  strigă  ea.  Spăl  bebeul! 
Taylor  zâmbi,  făcând  un  pas  înainte. 

—  Văd  şi  eu  asta,  strigă  ea. 

—  Bună  dimineaţa,  mamă. 
Se  întoarse  spre  fiul  ei. 

—  Bună  dimineaţa,  Daniel.  Ai  dormit  bine? 

—  Azi  am  să  fiu  David,  o  informă  el.  Şi  cred  că  am  dormit  bine. 
Nu  m-am  trezit. 

Taylor  porni  spre  mal.  Georgie  încerca  să-i  aducă  apă,  în  căuşul 
palmelor.  Cel  puţin,  bănuia  că  era  Georgie.  îşi  baza  această 

concluzie  pe  faptul  că  fata  turuia  întruna  despre  felul  cum  se  juca. 

Taylor  se  descălţă  şi-şi  continuă  drumul,  intrând  în  apă,  spre 
marea  încântare  a  copiilor.  Surprins,  Hunter  izbucni  într-un  hohot 
de  râs,  pe  care  Georgie  îl  imită  imediat. 

Când  Taylor  se  aşeză  în  mijlocul  râului,  cu  cămaşa  de  noapte  şi 
halatul  pe  ea,  până  şi  David  zâmbi. 

Victoria  apăru  la  cotul  cărării  dintre  copaci,  aruncă  o  singură 
privire  spre  Taylor  şi  izbucni  şi  ea  în  râs.  Apoi  se  întoarse  la  căruţe, 
luă  săpunul  şi  prosoapele,  şi  amândouă  spălară  gemenele  pe  cap. 
David  promisese  să  se  spele  singur,  iar  acum  îşi  curăţa  scrupulos 
cizmele. 

După  ce  terminară,  Taylor  le  aşeză  pe  o  pătură  lângă  Hunter, 
apoi  se  duse  după  cotul  râului,  unde  era  apa  mai  adâncă,  îşi  scoase 
halatul  şi  cămaşa  şi-şi  făcu  şi  ea  baia.  Victoria  stătea  pe  mal,  cu 
pistolul  prietenei  sale  în  mână,  şi  abia  după  ce  Taylor  termină  şi  se 
îmbrăcă,  recunoscu  că  nu  ştia  să  tragă.  Taylor  îi  promise  că  avea  s-o 
înveţe  imediat  ce  se  instalau  în  noua  lor  locuinţă. 

Apoi,  veni  rândul  Victoriei.  David  apăru  să  se  intereseze  ce 
făceau.  Victoria  îi  strigă  atât  de  tare  încât  s-o  audă  şi  Hunter  că  pe  ea 
n-o  grăbea  nimeni. 

Taylor  se  aşeză  pe  o  pătură,  cu  pistolul  în  poală,  şi  începu  să  se 
şteargă  pe  cap.  Privirea  îi  fu  atrasă  spre  malul  opus,  unde  se  zărea  o 
mişcare  în  tufişuri.  Victoria  nu  vedea  nimic  în  jur,  savurându-şi 
baia.  îşi  săpunise  părul,  iar  acum  şi-1  clătea.  David,  care  se  plictisise, 
plecă  înapoi  să  se  joace  cu  surorile  lui. 

O  altă  mişcare  atrase  atenţia  lui  Taylor.  Miji  ochii  în  lumina 
soarelui,  dar  nu  distinse  nimic  şi  se  gândi  că  erau  doar  frunzele, 
fremătând  în  vânt.  Apoi  văzu  ochii.  Erau  galbeni.  Imediat,  apăru  şi 
conturul  unui  trup.  Era  o  felină  -  fără  îndoială,  cea  mai  mare  vietate 
pe  care  o  văzuse  Taylor  vreodată. 

Citise  într-unui  dintre  romane  că  pisicile  nu  intrau  în  apă. 
Aceasta,  însă,  părea  să  nu  se  teamă  că  se  uda.  încet,  Taylor  se  ridică 
în  picioare  şi  ochi.  Animalul  înainta  pe  furiş.  Părea  gata  să  sară. 

Tocmai  când  Taylor  voia  s-o  strige  pe  Victoria,  o  mână  îi  acoperi 
gura. 

—  Nu  scoate  niciun  sunet  şi  nu  te  mişca. 

Taylor  încremeni.  Nici  măcar  nu  dădu  din  cap.  înţelesese 
avertismentul:  dacă  Victoria  se  ridica,  ar  fi  stat  între  pisică  şi  puşca 
lui  Hunter. 

Victoria  se  distra  de  minune.  Alene,  se  lăsă  pe  spate, 
scufundându-şi  părul  în  apă,  apoi  se  ridică  în  picioare.  O  văzu  pe 
Taylor  şi  începu  să  zâmbească,  dar  imediat  îl  zări  şi  pe  Hunter. 
Scoase  un  mic  ţipăt  şi-şi  acoperi  sânii. 

Dintr-o  dată,  îşi  dădu  seama  că  cei  doi  priveau  malul  din  spatele 
ei.  Hunter  avea  puşca  pregătită.  înnebunită,  Victoria  se  uită  din  nou 
la  Taylor.  Prietena  ei  articulă  mut  cuvintele  „Stai  jos!".  Simţind  că  i 
se  înmuiau  genunchii,  Victoria  se  lăsă  încet  la  loc  în  apă. 

Pisica  sări,  cu  boltă.  Hunter  trase  două  focuri  în  succesiune 
rapidă,  deşi  era  sigur  că  omorâse  felina  din  primul  glonţ.  Animalul 
căzu  cu  un  plescăit,  doar  la  un  metru  de  Victoria. 

Victoria  se  repezi  afară  din  apă  şi  privi  fiara  care  se  scufunda 
încet.  Apoi  scoase  un  ţipăt  prelung  şi  căzu  pe  spate,  leşinată.  Hunter 
o  scoase  pe  mal,  în  timp  ce  femeia,  revenindu-şi,  scuipa  apă  şi 
plângea.  îl  cuprinse  cu  braţele  pe  după  gât,  ţinându-se  de  el  ca  şi 
cum  de  asta  ar  fi  depins  viaţa  ei.  Taylor  o  acoperi  cu  o  pătură. 

Copiii  veniră  şi  ei  în  fugă  să  vadă  ce  se  întâmplase.  Taylor  îi  duse 
înapoi  la  căruţe.  Victoria  suspina.  Fusese  o  experienţă 
înspăimântătoare.  Taylor  era  şi  ea  cu  nervii  la  pământ,  dar  nu-şi 
pierdu  calmul.  îmbrăcă  fetiţele,  şi  tocmai  le  termina  de  legat 
şireturile,  când  Allie  ţipă  că-şi  uitase  păpuşa  în  apă. 

David  se  oferi  s-o  aducă. 

—  Stai  aici,  Daniel,  îi  ordonă  Taylor.  Mă  întorc  imediat.  Allie, 
termină  cu  urletele.  Merg  să-ţi  aduc  bebeul. 

—  Azi  sunt  David,  îi  aminti  băiatul.  Ai  uitat. 

Problema  asta  cu  numele  începea  să  scape  de  sub  control.  Taylor 
se  întoarse  spre  el. 

—  Ce-ar  fi  să-ţi  spun  Daniel  David  până  te  hotărăşti?  propuse  ea. 
Mi-ar  fi  mai  uşor  să  ţin  minte? 

—  Două  nume?  întrebă  fiul  ei,  zâmbind  încântat. 

—  Da,  două  nume. 

—  Şi  dacă  vreau  să  fiu  David  Daniel  în  loc  de  Daniel  David? 

Iar  începem,  îşi  spuse  Taylor.  îl  lăsă  pe  băiat  să  se  hotărască  şi 
porni  spre  râu,  bodogănind.  Păpuşa  zăcea  pe  o  piatră,  lângă  mal. 
Când  să  se  aplece  după  ea,  făcu  repede  un  pas  înapoi.  Un  şarpe  cu 
punctişoare  maro  pe  tot  trupul  stătea  încolăcit  lângă  jucărie.  Scotea 
un  sunet  ca  de  pârâitoare,  privind-o.  Taylor  încremeni  şi  vru  să-1 
strige  pe  Hunter.  O  auzi  pe  Allie  tânguindu-se  în  spate,  şi  dintr-o 
dată  îşi  dădu  seama  că  trebuia  să  ia  păpuşa,  ca  s-o  facă  să  înceteze. 

îşi  scoase  pistolul  din  şorţ.  Ar  fi  preferat  ca  şarpele  să  plece, 
pentru  a  nu  trebui  să-1  omoare,  apoi  îi  veni  în  minte  un  alt  gând: 
dacă  l-ar  fi  lăsat  pe  Daniel  să  aducă  păpuşa? 

Taylor  ochi  şi  ucise  şarpele  dintr-un  singur  glonţ.  Forţa 
impactului  îl  aruncă  de  pe  piatră,  în  apă. 

Hunter  tocmai  o  săruta  pe  Victoria,  în  culmea  fericirii,  când 
împuşcătura  îl  readuse  la  realitate.  O  puse  pe  Victoria  jos,  îşi  luă 
puşca  şi  porni  într-acolo. 

—  Taylor!  mugi  el. 

—  Era  doar  un  afurisit  de  şarpe,  domnule  Hunter!  răspunse 
Taylor. 

—  A  omorât  un  şarpe...  murmură  Victoria,  ridicând  o  privire 
sfioasă  spre  Hunter,  pe  sub  gene. 

—  Nu,  a  omorât  un  afurisit  de  şarpe,  o  corectă  el. 
Victoria  dădu  din  cap. 

—  Pe  mine  m-ar  fi  apucat  istericalele.  Pe  Taylor  a  luat-o  furia.  De 
ce  m-ai  sărutat? 

N-ar  fi  rezolvat  nimic  cu  o  minciună  acceptabilă. 

—  Ca  să  nu  mai  plângi. 

—  A...  oftă  ea. 

Hunter  nu  se  mai  putea  opri  s-o  privească.  Doamne,  frumoasă 

mai  era!  Ochii  ei  aveau  cea  mai  atrăgătoare  nuanţă  de  verde  pe  care 
o  văzuse  vreodată,  iar  părul  arăta  ca  o  flacără  de  culoarea 
bronzului.  Peste  rădăcina  nasului  i  se  întindea  o  spuză  de  pistrui.  îşi 
înfrână  imboldul  de  a-i  săruta. 

îşi  pierduse  minţile,  dacă  se  gândea  la  asemenea  lucruri.  Un 
moment,  uitase  cine  era  ea  şi  ce  era  el.  O  lady  şi  un  metis.  Era  o 
combinaţie  imposibilă. 

—  Ai  să  stai  aici  toată  ziua? 

Furia  din  glasul  lui  îi  atinse  mândria,  iritând-o. 

—  Nu,  numai  până  ai  să-mi  dai  drumul. 

Imediat,  Hunter  se  retrase  de  lângă  ea  şi  se  întoarse  la  tabără. 
Victoria  îl  urmă,  la  o  distanţă  pe  care  o  considera  respectabilă. 

Peste  o  jumătate  de  oră,  erau  gata  de  plecare.  Allie  încă  mai  era 
supărată.  Abia  dacă  se  atinse  de  micul  dejun.  Nu  voia  ca  păpuşa  ei 
să  fie  udă.  Voia  una  uscată.  Taylor  nu  putea  discuta  raţional  cu  ea. 
în  sfârşit,  prinse  păpuşa  pe  coviltirul  căruţei,  explicându-i  că  soarele 
avea  s-o  usuce  cât  ai  zice  peşte.  Când  nici  această  promisiune  n-o 
linişti  pe  Allie,  Taylor  declară  că  bebeul  făcea  nani. 

Georgie  n-o  ajuta  nici  ea.  îşi  chinuia  sora  cu  propria  ei  păpuşă, 
încă  nu  era  nici  măcar  ora  amiezei,  iar  Taylor  nu  mai  rezista. 

Aveau  să  ajungă  la  Redemption  pe  înserat,  iar  acest  lucru  o 
îngrijora  cel  mai  tare.  Aştepta  neliniştită  să-i  cunoască  pe  oamenii 
care  dormeau  acolo  şi  să  vadă  dacă  se  găsea  o  locuinţă  convenabilă. 

Hunter  o  alarmă  şi  mai  mult,  menţionând  în  treacăt  că  Lucas 
putea  fi  deja  în  oraş,  aşteptându-i.  Taylor  nu  credea  că  ar  fi  fost 
posibil,  până  când  Hunter  o  convinse.  Dacă-şi  rezolvase  repede 
treburile  de  la  Chicago,  putea  să  fi  luat  trenul  de  la  Cincinnati  la 
Sioux  City,  apoi  un  vas  fluvial  pe  Missouri. 

—  Tot  ar  fi  în  urma  noastră  cu  câteva  zile,  insistă  ea. 
Hunter  clătină  din  cap. 

—  El  nu  merge  cu  căruţa,  nici  nu  s-ar  opri  să  facă  târguieli  din 
Sioux  City.  Călăreşte,  Taylor,  şi  o  ia  pe  toate  scurtăturile.  Ar  putea  fi 
acolo,  ba  bine  că  nu. 

Taylor  se  rugă  ca  Lucas  să  nu  fi  ajuns  la  Redemption  înaintea  lor. 
Voia  să  se  instaleze  mai  întâi,  apoi  avea  să  se  ocupe  şi  de  el. 

Ajunseră  la  ultima  pantă  pe  la  ora  două  şi  ceva  după-amiază. 
Acum  oraşul  se  vedea  clar.  Era  cuibărit  între  munţii  cu  creste 
înzăpezite  şi  colinele  unduitoare.  în  jur,  Maica  Natură  pictase  o 
panoramă  mirifică.  Taylor  îşi  imagină  că  stropise  colinele  cu  toate 
culorile  de  pe  paletă. 

Când  ajunsese  la  Redemption,  însă,  vopselele  i  se  terminaseră. 
Prima  impresie  a  lui  Taylor  fu  una  de  dezamăgire. 

Lucas  avusese  dreptate  când  îi  spusese  că  oraşul  nu  avea  decât 
douăsprezece,  paisprezece  clădiri.  Fusese  pregătită  pentru  această 
realitate,  însă  avu  un  şoc  la  vederea  urâţeniei.  Toate  construcţiile 
erau  cafenii  şi  murdare.  Hunter  îi  conduse  în  centrul  oraşului. 
Drumul  de  pământ  desfundat  era  mărginit  cu  podişti  de  lemn. 
Totul  era  construit  din  lemn,  iar  Taylor  încercă  să-şi  imagineze  cât 
de  frumos  ar  fi  arătat  oraşul  dacă  pereţii  caselor  ar  fi  fost  pictaţi. 

—  Uite,  e  şi  un  magazin  general,  îi  arătă  Taylor  prietenei  sale. 

—  Iar  peste  drum  de  el,  un  saloon,  remarcă  Victoria,  pe  un  ton 
destul  de  critic. 

—  Aş  prefera  să  nu  fie  atâta  linişte. 

Cele  două  femei  priveau  drept  înainte.  Atrăgeau  atenţia  şi 
încercau  să  nu-i  ia  în  seamă  pe  bărbaţii  care  căscau  ochii  la  ele. 

Stăteau  peste  tot  -  în  uşi,  la  ferestre,  lângă  stâlpii  de  priponit  caii 
-  şi  toţi  aveau  pe  chipuri  aceeaşi  expresie.  Erau  stupefiaţi. 

Vestea  sosirii  femeilor  se  răspândi  ca  fulgerul.  înainte  ca  grupul 
cu  cele  două  căruţe  să  ajungă  în  faţa  magazinului  general,  tot  oraşul 
ieşise  în  stradă  ca  să  se  uite  la  ele.  Toţi  cei  nouăsprezece  locuitori. 

Taylor  nu  ştia  ce  aşteptau  de  la  ea.  Să  zâmbească,  să-i  salute?  Sau 
ar  fi  fost  considerată  prea  îndrăzneaţă? 

—  De  ce  nu  vorbeşte  nimeni?  întrebă  ea  în  şoaptă. 

—  Nu  le  vine  să  creadă  ce  văd,  răspunse  Hunter. 

Taylor  oftă,  îşi  impuse  să  nu  fie  nervoasă,  apoi  îşi  scoase  boneta, 
în  clipa  aceea,  se  dezlănţui  haosul.  Toţi  se  îmbulziră  înainte. 

Hunter  le  făcu  semn  să  se  retragă. 

O  coborî  pe  Taylor  din  căruţă,  apoi  se  întoarse  spre  oameni. 

—  E  nevasta  lui  Ross. 

Un  bărbat  cu  cămaşă  cadrilată  şi  pantaloni  lăbărţaţi  păşi  înainte. 
Avea  o  barbă  căruntă  zburlită,  un  nas  gigantic,  şi  ochi  căprui. 

—  N-am  mai  văzut  o  femeie  drăguţă  de-atâta  vreme,  c-am  şi  uitat 
cum  arată. 

—  Io  nicăirea  n-am  văzut  una  aşa  drăgălaşă  ca  ăstea  două!  strigă 
altul.  Că  Ma  şi  Alice  Browley  nu  mai  arată  ca  neşte  femei,  dă  ani  dă 
zile! 

—  înapoi,  Cleevis,  ordonă  Hunter.  Lăsaţi  femeia  să-şi  tragă 
sufletul. 

—  Vreau  să  m-apropiu  doar  atâta,  cât  să-i  simţ  mirosu', 
recunoscu  Cleevis. 

Taylor  simţi  că  roşea.  îşi  îndreptă  umerii  şi  ieşi  de  după  Hunter, 
îl  auzi  pe  omul  numit  Cleevis  inspirând  adânc  când  trecu  pe  lângă 
el,  apoi  scoţând  un  strigăt  de  extaz. 

—  Trandafiri!  Miroasă  a  trandafiri,  oameni  buni! 

—  Ei  dacă  asta  nu  le-ntrece  pe  toate! 

La  auzul  acestui  comentariu,  Taylor  nu-şi  putu  stăpâni  zâmbetul. 
Hunter  încerca  s-o  ajute  pe  Victoria  să  coboare  din  căruţă.  De 
fiecare  dată  când  întindea  braţele  spre  ea,  femeia  clătina  din  cap. 

—  Nu  poţi  să  şezi  acolo  toată  ziua!  se  răsti  el.  N-am  să  las  pe 
nimeni  să-ţi  facă  ceva. 

—  Nici  nu  credeam,  şopti  ea.  Şi-n  plus,  pot  să-mi  port  şi  singură 
de  grijă.  Nu  mi-e  frică. 

—  Dovedeşte. 

Victoria  se  hotărî  s-o  facă.  îşi  scoase  boneta,  o  aruncă  în  căruţă  şi-1 
lăsă  s-o  ajute. 

Toţi  o  bombardau  pe  Taylor  cu  întrebări. 

—  încotro  te  îndrepţi,  doamnă  Ross?  întrebă  un  om  cu  ochelari 
groşi. 

—  Am  ajuns  la  destinaţie,  domnule,  răspunse  ea.  Ne  stabilim  aici. 

—  Roşcovana-i  măritată?  se  interesă  un  tânăr  pistruiat,  din 
mulţime. 

Taylor  se  întoarse  spre  Victoria,  lăsând-o  să  răspundă  ea  la 
întrebare.  Victoria  nu-i  acorda  nicio  atenţie.  Se  agăţase  de  braţul  lui 
Hunter  şi  nu-i  mai  dădea  drumul.  Acesta  încerca  să-i  desprindă 
degetele. 

—  A  fost  măritată,  explică  Taylor.  Soţul  ei  a  murit  acum  câteva 
luni. 

Nimeni  nu  păru  prea  întristat  la  auzul  veştii, 
încă  înainte  de  a  ocoli  căruţa,  pentru  a  ajunge  lângă  Taylor, 
Victoria  primi  trei  cereri  în  căsătorie. 

—  Sunt  în  doliu,  anunţă  ea.  Şi,  întâmplător,  urmează  şi  să  fiu 
mamă. 

Niciuna  dintre  afirmaţiile  ei  nu  avu  vreo  influenţă  asupra 
oamenilor.  Habar  n-aveau  cum  o  chema,  şi  totuşi  îi  cereau  mâna. 
Un  gentleman  îi  spuse  că  era  mai  mult  decât  dispus  să-i  crească  şi 
copilul. 

Victoria  se  gândi  să-i  dea  una  cu  piciorul.  Taylor  râse.  Georgie 
abia  aştepta  să  exploreze  împrejurimile.  Taylor  o  puse  pe  podeţul 
de  lemn.  Imediat,  Georgie  se  repezi  în  magazin. 

După  ce  se  îndreptă  la  loc,  Taylor  făcu  un  pas  grăbit  înapoi.  Un 
bărbat  într-o  salopetă  albastră  peste  tricoul  gros  de  corp,  cu  mâneci 
lungi,  se  strecurase  până  la  ea.  Era  un  uriaş  înalt  de  aproape  doi 
metri,  cu  umeri  laţi  şi  braţe  vânjoase.  Avea  plete  castanii  şi  barbă 
deasă.  Arăta  înfricoşător,  şi-i  flutura  pe  sub  nas  un  ziar. 

Taylor  dădu  cu  palma  peste  ziar. 

—  Ce  faci,  domnule? 

—  Ştiţi  carte? 

—  Poftim? 

Uriaşul  mugi  încă  o  dată  întrebarea.  Lui  Taylor  începură  să-i  ţiuie 
urechile. 

—  Dacă  mă-ntrebaţi  dacă  ştiu  să  citesc,  răspunsul  este  da. 
Omul  scoase  un  chiuit  de  bucurie  care  fu  cât  pe  ce  s-o  răstoarne 

pe  Taylor  de  pe  picioare. 

Victoria  îl  ocoli  cu  grijă  şi  intră  în  magazin.  Câţiva  oameni  se 
luară  după  ea. 

Daniel  David  coborî  din  căruţă  şi  trecu  repede  lângă  mama  lui. 
Taylor  îl  prezentă  asistenţei. 

Hunter  o  privea  cum  le  spunea  că  Daniel  David  era  fiul  ei. 
Cineva  încercă  să  spună  că  nu  se  putea,  dar  Taylor  insistă  categoric: 

—  Daniel  David  e  fiul  meu,  iar  tatăl  lui  este  Lucas  Ross. 

îi  măsură  cu  privirea  sfidându-i  s-o  contrazică.  Nimeni  nu  scoase 
o  vorbă.  Câţiva  dădură  din  capete  a  încuviinţare. 

Mulţumită,  Taylor  aruncă  o  privire  spre  Hunter  şi-1  văzu 
zâmbind.  Apoi  se  întoarse  iar  spre  fiul  ei,  sugerându-i  să  intre  în 
magazin  şi  să  vadă  dacă  avea  bomboane  de  mentă. 

—  Dar  Allie... 

—  O  iau  eu,  îi  promise  Taylor. 

Băieţelul  alergă  înăuntru.  Taylor  se  întoarse  la  căruţă,  unde  Allie 
dormea  adânc.  Hunter  dădu  din  cap,  semn  că  avea  să  stea  de  pază. 
îi  zâmbi,  apoi  intră  în  magazin. 

Uriaşul  o  urmă,  cu  ziarul  sub  braţ.  Victoria  vorbea  cu 
proprietarul.  1-1  prezentă  lui  Taylor.  Omul  se  numea  Frank  Michaels 
şi  era  în  culmea  fericirii  s-o  cunoască. 

Avea  cam  cincizeci  de  ani,  umeri  înguşti  şi  mâini  noduroase,  şi 
purta  ochelari  cu  o  lentilă  crăpată.  Zâmbetul  şi  ochii  lui  căprui 
emanau  căldură.  îi  tot  spunea  cât  de  încântat  era,  scuturându-i 
mâna  la  nesfârşit. 

Georgie  o  tuli  spre  fundul  magazinului,  iar  peste  câteva  secunde 
apăru  şi  Allie,  lângă  piciorul  lui  Hunter,  privind  mulţimea. 

—  Sprinţară  mai  e,  comentă  Frank  Michaels.  Trebuie  să  fi  fugit  ca 
fulgerul,  ca  să  ocolească  aşa  de  repede  până-n  faţă. 

Allie  o  zări  pe  Taylor  şi  alergă  la  ea,  cu  păpuşa  în  mâini. 
Proprietarul  se  lăsă  pe  vine,  iar  Allie  se  ascunse  imediat  după 
fustele  lui  Taylor.  Imediat,  Georgie  îşi  făcu  din  nou  apariţia. 
Domnul  Michaels  clipi  din  ochi. 

—  Gemene,  şopti  el. 

—  Cân'  aveţi  un  minuţel  liber,  tare  v-aş  fi  recunoscător,  doamnă 
Ross,  spuse  din  spatele  ei  uriaşul. 

Taylor  se  întoarse  şi  iar  se  feri  de  ziarul  pe  care  i-1  agita  prin  faţă. 

—  Ştiţi  să  citiţi  asta? 

—  Da,  sigur  că  pot,  răspunse  ea,  încercând  să-şi  ascundă 
exasperarea.  Ştiu  să  citesc  de  ani  de  zile. 

—  Ei,  Rolly,  abia  a  ajuns  aici.  Las-o  să-şi  tragă  răsuflarea.  N-o  mai 
deranja  cu  ziarul  ăla,  protestă  Frank  Michaels.  Aveţi  o  familie 
frumoasă,  doamnă  Ross. 

—  Vă  mulţumesc,  domnule  Michaels. 

—  Mi-ar  plăcea  la  nebunie  să  mă  numiţi  Frank. 

—  Atunci  şi  dumneata  trebuie  să-mi  spui  Taylor. 

—  Voi  fi  onorat. 

Rolly  nu  se  lăsa  cu  una  cu  două. 

—  Mi-a  dat  acordu',  Frank.  Am  auzit-o  clar. 

Taylor  nu  ştia  despre  ce  vorbea.  înainte  de  a  apuca  să-1  întrebe, 
Rolly  o  luă  de  mână  şi  o  trase  înapoi  în  uşă.  Lângă  Hunter,  se  opri,  îl 
privi  îngrijorat,  apoi  îl  salută,  dând  din  cap: 

—  Hunter. 

Hunter  fu  la  fel  de  ursuz.  Se  încruntă  la  Rolly,  dădu  şi  el  din  cap, 
şi-i  rosti  numele  pe  un  ton  morocănos: 

—  Rolly. 

Merseră  mai  departe.  Când  ajunseră  pe  trepte,  Rolly  se  opri  şi 
mugi  spre  mulţime: 

—  Aduceţi  lada  acilea,  băieţi!  Avem  o  ştiutoare  de  carte! 
Izbucniră  urale  răsunătoare.  Taylor  fu  uimită.  O  ladă  apăru  ca 

din  senin  şi  fu  pusă  pe  podeţ,  lângă  ea.  O  privi,  apoi  se  întoarse  iar 
spre  uriaş. 

Acesta  îi  dădu  ziarul  şi  o  ajută  să  se  urce  pe  ladă.  Alt  om  aduse 
din  magazin  un  balansoar.  Rolly  dădu  din  cap  spre  el,  apoi  se  aşeză. 

—  Mămico,  ce  faci?  întrebă  Georgie. 
Taylor  o  privi,  apoi  ridică  din  umeri. 

—  N-am  nici  cea  mai  vagă  idee,  şopti  ea. 

—  Mama  ta  o  să  ne  citească  ştirile,  îi  explică  Rolly;  făcu  un  gest 
spre  Taylor.  Păi,  începe. 

Taylor  îl  privi  pe  Hunter,  să  vadă  ce  părere  avea.  Acesta  stătea 
lângă  uşa  magazinului,  cu  o  mutră  plictisită  şi  indiferentă. 

Despături  ziarul.  Era,  „Rosewood  Herald".  Nu  auzise  niciodată  de 
oraşul  Rosewood.  Apoi  observă  data. 

—  Ei,  dar  ziarul  ăsta  e  vechi  de  două  săptămâni. 

—  N-are  nimica,  pentru  noi  ştirile  tot  noi  o  să  fie,  îi  explică  Rolly. 

—  înainte,  primeam  multe  ziare,  de  la  taberele  de  mineri  din 
munţi!  strigă  alt  bărbat.  Da'  la  toţi  ne  place,  „Rosewood  Herald",  nu, 
Rolly? 

—  Aşa  se  pare,  fu  Rolly  de  acord. 

Taylor  se  hotărî  să  afle  pe  ocolite  dacă  măcar  vreunul  dintre  ei 
ştia  să  citească. 

—  Cine  citea  ziarul,  înainte  de  a  mi  se  acorda  mie  onoarea  asta? 
Toţi  îl  priviră  pe  Rolly,  în  aşteptarea  răspunsului. 

—  Păi,  acuma,  de  citit  citea  Frank.  Pe  urmă,  i  s-au  spart  ochelarii, 
şi  n-a  avut  timp  să  şi-i  dreagă. 

—  Şi  mai  citea  şi  Earl!  strigă  cineva. 
Rolly  dădu  din  cap. 

—  Nu  ne  plăcea  cum  citea  el.  Avea  o  tuse  măgărească  care 
deranja  ştirile. 

—  A  citit  şi  Henry  cândva,  îi  aminti  Frank  lui  Rolly,  din  uşă. 

—  Henry  se  bâlbâia,  replică  Rolly.  Mă  scotea  din  minţi.  Era  să-1 
împuşc. 

—  Chiar  l-ai  împuşcat,  sublinie  Frank. 

Taylor  făcu  ochii  mari.  Rolly,  însă,  se  grăbi  să  explice: 

—  Aia  a  fost  altă  socoteală.  Hai,  începe,  îi  ordonă  el  iar  lui  Taylor. 
Privind  peste  mulţimea  de  oameni,  cu  chipurile  lor  oneste  şi 

nerăbdătoare,  şi  făcu  singurul  lucru  pe  care-1  putea  face.  începu  să 
citească. 

N-o  lăsară  să  sară  peste  nicio  rubrică.  îi  pretindeau  că  citească 

fiecare  cuvânt.  Dură  aproape  patruzeci  şi  cinci  de  minute,  căci 
ziarul  avea  patru  pagini,  şi  în  tot  acel  timp  îi  mulţumi  lui 
Dumnezeu  că  Rolly  nu-i  dăduse  „Denver  Post".  Era  întreruptă  cu 
hohote  de  râs,  la  fiecare  fragment  cât  de  cât  amuzant,  şi  cu  lungi 
discuţii  despre  veştile  proaste. 

Publicul  era  plin  de  admiraţie.  Când  termină  şi  împături  ziarul,  o 
aplaudară,  cu  strigăte  de  mulţumire.  Un  om  pe  care  încă  nu-1 
cunoscuse  îi  spuse  că  avea  o  voce  plăcută  şi  frumoasă. 

Taylor  considera  că  învăţase  două  lucruri.  Primul,  că  oamenii 
jinduiau  după  veşti  din  lume.  Al  doilea,  că  se  temeau  de  uriaş.  II 
ocoleau  pe  Rolly,  deşi  ei  i  se  părea  destul  de  inofensiv. 

Coborî  de  pe  ladă  şi-i  înapoie  ziarul. 

—  Poftim,  domnule  Rolly.  Acum,  dacă  mă  scuzi,  mai  am  o 
mulţime  de  treburi  până  se  înnoptează. 

Uriaşul  se  ridică  din  balansoar. 

—  Atuncea,  ne  vedem  duminică? 

—  Duminică? 

—  Pentru  citit,  îi  explică  el.  Harrison  aducea  ziaru'  vinerea  sau 
sâmbăta.  O  s-aşteptăm  până  duminică. 

—  Duminică,  vi-1  citesc  cu  plăcere,  se  învoi  ea. 
Rolly  făcu  o  plecăciune. 

—  Aş  voi  să-ţi  mulţumesc  cum  se  cuvine,  doamnă  Ross.  Aşa  se 
cade. 

Mai  multe  capete  încuviinţară,  cu  mişcări  rapide. 

—  Ai  nevoie  de  ceva  anume?  o  întrebă  el. 

—  De  o  locuinţă,  domnule  Rolly.  Nu  mi-ai  putea  spune  dacă  e 
vreo  casă  liberă  prin  zonă? 

Rolly  îi  zâmbi,  apoi  se  întoarse  spre  cei  din  stradă. 

—  Are  nevoie  de-o  casă,  oameni  buni.  Zice  cineva  că  nu? 
Aşteptă  un  minut,  apoi  se  întoarse  spre  Taylor. 

—  Gata,  s-a  făcut. 

—  Ce  s-a  făcut?  întrebă  ea. 

—  Casa  matale.  Mâine  începem  să  ţi-o  construim. 

Taylor  rămase  cu  gura  căscată.  Rolly  luă  balansoarul  şi-1  duse 
înăuntru.  Când  trecu  pe  lângă  ea,  îi  propuse  ca  după-amiază  să 
aleagă  locul. 

Nu  glumea.  Taylor  îi  spuse  că  era  foarte  generos.  Rolly  răspunse 
că  nu-1  deranja,  nici  pe  al  nici  pe  ceilalţi,  iar  un  gentleman  adăugă  că 
nu  puteau  fi  siguri  că  rămânea  la  ei  decât  dacă-i  ofereau  o  locuinţă. 

—  Nu  vrem  să  te-ascundă  Ross  în  munţi,  recunoscu  un  tânăr  cu 
chip  cinstit. 

Frank  Michaels  ascultase  şi  el  lectura  ziarului.  Parcursese  deja 
ştirile,  dar  îi  plăcea  să-i  asculte  vocea. 

—  La  noapte,  puteţi  dormi  cu  toţii  în  casa  lui  Callaghan,  propuse 
el.  E  bună  şi  solidă. 

—  Şi  are  podele  de  lemn!  strigă  unul. 

—  Callaghan  n-o  să  se  întoarcă  până  la  vară,  preciză  Frank. 

—  Şi  n-o  să  se  supere  că-i  folosim  casa? 

—  Nu-i  a  lui,  îi  explică  Rolly.  Doar  că  s-a  înamorat  de  ea.  I-a 
alungat  pe  propitari  acu'  câţiva  ani.  I-au  lăsat  casa  lu'  Lewis. 

Tânărul  cel  pistruiat,  pe  care-1  chema  Billy,  se  apropie  din  nou. 

—  Ori  de  câte  ori  vine-n  oraş,  Callaghan  stă  în  casă.  Cum  o  fi 
intrând,  nimenea  nu  ştie.  Casa  are  patru  ferestre  d-alea  cu  geam,  da' 
niciuna  nu  s-a  spart.  Sigur  nu  p-acolo  intră.  Şi  mai  are  şi  ambele 
două  uşi  încuiate.  I-un  muntean  bătrân  şi  nebun,  adăugă  el  dând 
din  cap.  Mai  bine  să  nu  dai  ochi  cu  el. 

—  Un  muntean  adevărat?  repetă  ea  în  şoaptă. 

—  Nu  cred  c-ar  trebui  să  stai  acolo  decât  dacă  e  de  acord  şi  soţul 
dumitale,  spuse  Frank.  Unde-i  Ross? 

—  Cu  o  treabă  importantă,  răspunse  Taylor.  E  într-adevăr  un 
muntean? 

—  Cine?  întrebă  Rolly. 

—  Acel  Callaghan. 

—  Muntean  pe  bune,  ba  bine  că  nu,  confirmă  Rolly,  dând  din  cap. 

—  Domnul  Lewis  ar  fi  de  acord  să  vândă  casa? 

—  Vrea  s-o  vândă,  interveni  Frank.  Cei  doi  care  au  plecat  l-au 

323 


făcut  agentul  lor.  Lewis  are  hârtiile,  şi  dacă  o  vinde  vreodată,  o  să-şi 
ţină  partea,  iar  restul  o  să-1  trimită  la  St.  Louis.  Acolo  s-au  dus  foştii 
proprietari.  Nu  cumva  te  gândeşti  să  cumperi  casa,  nu? 

—  Lewis  e  avocatu'  oraşului,  adăugă  Billy. 

Taylor  era  impresionată  că  un  orăşel  atât  de  mic  se  lăuda  cu  un 
avocat.  Apoi,  Frank  preciză  că  Lewis  nu  urmase  nicio  şcoală.  Citise 
vreo  câteva  cărţi,  se  ţinuse  după  un  avocat  în  anul  cât  stătuse  în 
Virginia  City,  iar  când  se  stabilise  la  Redemption,  îşi  pusese  firmă. 
Se  părea  că  pe-acolo  avocaţii  nu  aveau  nevoie  de  diplome. 

—  Biroul  domnului  Lewis  are  anumite  ore  de  lucru? 
întrebarea  ei  îi  amuză  copios.  Când  se  potoliră  din  râs,  Frank  îi 

spuse  că  Lewis  nu  avea  niciun  birou.  Era  proprietarul  grajdului,  iar 
când  nu  era  ocupat  cu  caii,  rezolva  toate  problemele  legale. 

—  De  ce  nu  vă  citeşte  el  ziarul?  întrebă  Taylor. 

—  Cerea  prea  mulţi  bani,  răspunse  Rolly.  Frank,  cred  c-o  să  fie  în 
siguranţă.  Dacă  Callaghan  ştie  că-i  măritată  cu  Ross,  o  s-o  lase  în 
pace.  N-o  să  se  încurce  cu  el. 

Victoria  reveni  şi  ea  din  magazin,  cu  gemenele. 

—  Unde-i  David  Daniel?  se  interesă  Taylor. 

—  îl  ajută  pe  Hunter  cu  caii.  Domnule  Rolly,  vrei  să  mă  îndrumi, 
te  rog,  spre  grajdul  domnului  Lewis? 

—  Aş  fi  onorat,  doamnă  Ross. 

Taylor  se  întoarse  spre  Victoria,  ca  să-i  povestească  pe  scurt  ce 
aflase.  Victoria  păru  gata  să  leşine,  atât  de  încântată  era. 

Peste  o  oră,  să  vezi  şi  să  nu  crezi,  Taylor  era  mândra 
proprietăreasă  a  unei  case  cu  etaj,  podele  de  lemn  şi  patru  ferestre 
elegante,  cu  geamuri.  Ceru  şi  o  sută  şaizeci  de  acri  de  pământ, 
conform  Legii  Coloniştilor,  dar  Lewis  nu  credea  că  avea  să  li  se 
aprobe.  Victoria  era  încă  supusă  britanică,  şi  nu  putea  primi  pământ 
în  America.  Nu  ştia  dacă  Taylor,  fiind  măritată  cu  Lucas,  s-ar  fi 
calificat. 

Taylor  înţelesese  imediat  că  domnul  Lewis  habar  n-avea  de 
chichiţele  legii.  Până  şi  ea  îşi  dădea  seama  că  ar  fi  trebuit  să  semneze 

şi  Lucas  hârtiile,  dar  Lewis  era  gata  să  înregistreze  titlul  de 
proprietate  numai  pe  baza  semnăturii  ei.  Vorbea  mult  şi  stufos,  ca 
să  îmbârlige  amănuntele  legale  şi  să-şi  ascundă  ignoranţa. 

Insistă  să  ia  hârtiile  cu  ea,  ca  să  le  semneze  şi  soţul  ei.  Lewis 
încasă  cei  douăzeci  de  dolari  pe  care  i-i  dăduse  în  avans  şi  o  felicită 
pentru  noua  ei  casă.  Nu  era  sigură  că  avea  deja  vreo  casă  sau  nu, 
dar  îi  strânse  mâna  oricum. 

Toţi  voiau  să  vadă  casa  cât  mai  repede.  Hunter  o  ridică  pe 
Victoria  pe  capra  căruţei,  apoi  îl  aşeză  pe  Daniel  David  lângă  ea  şi 
se  întoarse  spre  Taylor,  care  rămăsese  fascinată  de  apusul  soarelui  - 
un  portocaliu  vibrant,  cu  irizaţii  roşii. 

Vocea  lui  Georgie  o  readuse  la  realitate. 

—  Uite-1  şi  pe  nenea,  mămico. 

—  Pe  care  nene,  iubito?  întrebă  într-o  doară  Taylor. 

—  Pe  nenea  noastru,  mămico,  interveni  şi  Allie. 

Taylor  încremeni.  Dumnezeule  mare,  cum  de  nu-1  observase? 
„Nenea  lor",  cum  îl  numise  Allie,  stătea  în  mijlocul  drumului. 
Distanţa  era  prea  mare  ca  să-i  distingă  expresia,  dar  ghici  că  era 
încruntat. 

—  Acum  e-acum!  şopti  ea. 

îşi  îndreptă  umerii  şi  porni  spre  el.  Cu  cât  se  apropia,  cu  atât  se 
alarma  mai  mult.  în  sfârşit,  ajunse  destul  de  aproape  ca  să-i  vadă 
expresia.  O,  Doamne,  era  furios,  nici  pomeneală.  Ochii-i  erau  reci  ca 
gheaţa. 

Nu  ştia  ce  să-i  spună.  Aruncă  o  privire  spre  Hunter  şi-i  văzu 
figura  fudulă,  care  parcă  spunea:  „acum  ai  păţit-o!"  Dacă  ar  fi  fost 
mai  aproape,  i-ar  fi  dat  un  picior.  îşi  continuă  drumul  spre  Lucas  şi 
în  sfârşit  se  opri,  la  câţiva  paşi  de  el. 

Se  priviră  lung  câteva  secunde.  Taylor  observă  că  era  plin  de 
praf.  Şi  avea  barbă.  Arăta  cu  atât  mai  impresionant  -  şi  minunat. 

Se  bucura  atât  de  mult  că-1  revedea,  încât  îi  venea  să  plângă,  dar 
ceea  ce  o  amuţi  fu  faptul  că  Lucas  începea  să  arate  ca  un  muntean. 

—  Mămico?  o  strigă  Georgie. 

Taylor  se  trezi  din  transă.  Trase  adânc  aer  în  piept,  afişă  un 
zâmbet  forţat  şi-şi  privi  fetiţele. 

—  Daţi-i  bună-ziua  tăticului  vostru. 

Capitolul  17 


Voile  şi  sorţile  noastre  nu  merg  pe  acelaşi  drum. 

William  Shakespeare,  „Hamlet" 

—  Ţi-ai  ieşit  din  minţi? 

Lucas  vorbea  într-o  şoaptă  înceată  şi  răguşită.  Se  străduia  din 
răsputeri  să-şi  stăpânească  nervii,  dar  efortul  îşi  lua  tributul. 

Simţea  o  asemenea  nevoie  să  răcnească,  încât  îl  durea  gâtul. 
Tremura  de  uşurare  pentru  că  Taylor  era  în  viaţă,  şi  fierbea  de  furie 
fiindcă  îşi  asumase  asemenea  riscuri.  Dar  era  nevătămată,  îşi  spuse 
el  pentru  a  zecea  oară.  Avea  senzaţia  că  murise  de  o  mie  de  ori, 
făcându-şi  griji  pentru  ea  şi  copii,  în  timp  ce  gonea  să-i  ajungă  din 
urmă. 

—  Mă  aşteptam  să  fii  supărat,  începu  ea.  Dar  furia  ta  e  mult  mai 
neplăcută  la  vedere,  decât  în  minte.  Ţi-aş  fi  recunoscătoare  dacă  ai 
încerca  să  te  calmezi. 

—  Răspunde-mi,  doamnă  Ross. 
Taylor  făcu  un  efort  să  nu  tresară. 

—  Foarte  bine,  se  învoi  ea.  Nu,  nu  mi-am  ieşit  din  minţi.  Allie, 
Georgie  şi  David  Daniel  au  tot  dreptul  să-ţi  spună  tată.  îşi  îndreptă 
umerii  şi  făcu  un  pas  înainte. 

—  Şi  până  vor  fi  destul  de  mari  ca  să  se  descurce  fără  părinţi,  au 
nevoie  de  noi  amândoi. 

—  De  ce-ai  venit  aici?  Ce  Dumnezeu  ai  avut  în  cap? 

—  Voiam  să  fim  aproape  de  tine. 
Lucas,  nici  gând  s-o  creadă. 

—  Am  fost  la  Chicago,  îi  reaminti  el.  Ştii  unde  e  Chicago,  Taylor? 

—  Da,  desigur. 
Dădu  din  cap. 

—  Aşa  că,  pentru  a  fi  aproape  de  mine,  aţi  făcut  peste  o  mie  de 

mile  în  direcţia  opusă.  Am  înţeles  bine? 

—  Nu  cred  că  au  fost  nici  pe  departe  o  mie  de  mile,  remarcă 
Taylor. 

—  Când  te-ai  hotărât  să  veniţi  aici? 

Nu  credea  că  ar  fi  fost  o  idee  bună  să-i  spună  chiar  acum 
adevărul.  Părea  gata  să  dea  în  clocot.  Avea  chef  de  ceartă,  dar 
Taylor  nici  nu  se  gândea  să-i  facă  pe  plac.  Stăteau  în  mijlocul 
oraşului,  pentru  numele  lui  Dumnezeu,  şi  se  strângea  lumea  în  jurul 
lor. 

—  Nu  vreau  să  vorbesc  despre  asta  acum,  îi  spuse.  Când  vom  fi 
singuri,  am  să-ţi  răspund  cu  plăcere  la  toate  întrebările. 

—  Mâine  te  duc  înapoi,  declară  el. 
Taylor  clătină  din  cap.  Nu  pleca  nicăieri. 
Lucas  dădu  din  cap.  Plecau  la  crăpatul  zorilor. 

—  Tăticule,  ştii  ce?  Ştii  ce? 

Georgie  îl  trăgea  de  cracul  pantalonului,  repetând  întrebarea 
pentru  a  cincea  sau  a  şasea  oară. 

—  Nu,  ce? 

—  Mămica  a  puşcat  un  afurisit  de  şarpe. 
Privirea  lui  se  ridică  brusc  spre  Taylor. 

—  Chiar  aşa? 

Taylor  ridică  din  umeri. 

—  Copiii  exagerează. 

—  Sus!  strigă  Allie,  întinzând  mânuţele. 

Lucas  o  luă  în  braţe  şi  o  întrebă  ce  altceva  mai  făcuse  mama  ei. 
Gemenele  începură  s-o  pârască  în  acelaşi  timp.  Taylor  era  uluită  ce 
memorie  aveau.  Şi  copleşită.  La  fel  ar  fi  fost  şi  Victoria,  dacă  afla  că 
Georgie  tocmai  îi  spusese  lui  Lucas  că  plângea  şi  era  goală  şi  Hunter 
o  săruta  totuşi. 

Taylor  porni  spre  căruţa  unde  aşteptau  Daniel  David,  Hunter  şi 
Victoria.  O  auzi  pe  Georgie  plângându-se  că  mămica  ei  n-o  lăsase  să 
vadă  pisica  moartă  şi  grăbi  imediat  pasul. 

Lucas  o  urmă.  Când  ajunse  la  Daniel  David,  lăsă  gemenele  jos. 

Dintr-o  dată,  băiatul  deveni  timid,  cu  privirea  în  pământ  şi  mâinile 
înfundate  în  buzunare.  Lucas  îl  ridică  în  braţe  şi-1  strânse  la  piept. 
Daniel  David  îl  îmbrăţişă  la  rândul  lui.  Lucas  îi  şopti  ceva,  iar 
Daniel  zâmbi,  dând  din  cap.  Apoi,  Lucas  se  întoarse  spre  Hunter,  cu 
copilul  pe  un  braţ. 

—  îţi  sunt  dator. 

Prietenul  lui  era  de  aceeaşi  părere. 

—  Cu  vârf  şi  îndesat. 

Frank  Michaels  îl  strigă  pe  Lucas  şi  coborî  treptele.  în  timpul 
reîntâlnirii,  oamenii  stătuseră  la  distanţă,  iar  acum  voiau  să  li  se 
alăture.  Lucas  fu  înconjurat  de  prieteni  care-1  felicitau  pentru 
căsătorie.  Rolly,  care  observase  că  Lucas  nu-şi  sărutase  nevasta,  îl 
întrebă  dacă  aveau  probleme.  Lewis  se  putea  ocupa  de  divorţ,  dacă 
era  cazul,  iar  el  ar  fi  început  s-o  curteze  pe  Taylor  în  mai  puţin  de  o 
lună. 

—  N-o  să  fie  niciun  divorţ!  răspunse  Lucas  cu  tărie,  privind-o  pe 
Taylor. 

Nu-i  mai  vorbi  soţiei  lui  până  seara,  târziu.  îşi  făcură  tabăra  pe  o 
pajişte,  la  sud  de  Redemption.  Printr-o  parte  curgea  un  râu  cu  apă 
limpede,  iar  tabăra  era  înconjurată  de  copaci.  Bărbaţii  vorbeau  încet. 
Victoria  se  întoarse  spre  Taylor. 

—  Lucas  e  tot  furios,  nu-i  aşa?  întrebă  ea  în  şoaptă. 

—  O  să-i  treacă,  şopti  şi  Taylor.  Imediat  ce-şi  dă  seama  că  n-am 
să-i  cer  nimic,  sunt  sigură  c-o  să  se  calmeze. 

—  Nu  ne  vrea  aici.  L-am  auzit  spunându-i  lui  Hunter  că  mâine  o 
să  ne  ducă  înapoi. 

—  Nu  plecăm  nicăieri. 

—  Ne  poate  sili? 

—  Nu,  în  niciun  caz,  replică  Taylor,  apoi  schimbă  subiectul.  Ai 
observat  că  de  câteva  ore  nu  mi-a  adresat  o  vorbă? 

—  Da.  Eşti  îndrăgostită  de  el? 

—  îl  iubesc  enorm,  şopti  ea,  privindu-şi  soţul,  care  stătea  rezemat 
ce  un  trunchi  de  copac,  cu  o  mână  pe  genunchi,  ascultându-1  pe 

Hunter,  cu  o  expresie  nemulţumită.  Cred  că  mi-am  ieşit  din  minţi. 

Victoria  se  tot  uita  la  Hunter.  Nu  se  putea  stăpâni.  îşi  amintea  cât 
de  minunat  fusese  s-o  ţină  în  braţe.  Iar  când  o  săruta. . . 

îşi  alungă  gândul.  Hunter  pleca  a  doua  zi. 

—  „Bărbaţii  ar  trebui  să  fie  aşa  cum  par",  murmură  ea. 

—  William?  întrebă  Taylor. 

—  Da.  E  din  „Oihello".  Hunter  ar  trebui  să  fie  dur,  crud  şi 
înfricoşător. 

—  Asta  a  fost  prima  ta  impresie  despre  el? 

—  Da,  şopti  ea.  Apoi,  a  început  să  fie  bun,  dulce  şi  plin  de 
consideraţie. 

Vorbea  de  parcă  Hunter  ar  fi  păcălit-o.  Taylor  o  înţelegea. 

—  Georgie  i-a  spus  lui  Lucas  că  Hunter  te-a  sărutat. 
Victoria  roşi.  Apoi,  Taylor  îi  povesti  şi  restul: 

—  I-a  mai  spus  şi  că  erai  goală. 

—  O,  Doamne! 

Acum,  chipul  Victoriei  deveni  sângeriu. 
Zâmbind,  Taylor  o  întrebă: 

—  Ai  vrut  să  te  sărute? 

Victoria  vru  să  nege,  apoi  se  răzgândi  şi  dădu  din  cap  afirmativ. 

—  Pleacă. 

—  Eşti  sigură? 

—  Da.  Oare  de  ce  simt  că  mă  abandonează?  Nu-i  aşa  că  e  o 
reacţie  ridicolă?  Abia  dacă  îl  cunosc. 

—  îl  cunoşti  destul  de  bine,  susţinu  Taylor.  Din  clipa  în  care  am 
plecat  de  la  Sioux  City  şi  până  acum,  ai  stat  cu  el  tot  timpul.  Şi  ai 
început  să  te  îndrăgosteşti. 

—  Pleacă,  repetă  Victoria.  Nimic  din  toate  astea  nu  contează. 
Suntem  două  femei  jalnice,  nu-i  aşa?  Niciuna  dintre  noi  n-a  învăţat 
din  greşelile  noastre  trecute. 

—  Doamna  îmi  tot  spunea  că  nu  pot  avea  oricând  ceea  ce  doresc. 
Nu  sunt  în  stare  să  mă  învăţ  minte.  Oftă,  întorcând  capul  spre 
prietena  ei. 

—  Cred  că  ar  trebui  să  te  duci  la  culcare.  Ai  nevoie  de  odihnă. 

—  Azi  am  simţit  copilul  mişcând.  Devine  tot  mai  puternic. 

—  Şi  tu  eşti  puternică.  Ai  făcut  un  drum  greu  şi  nu  te-ai  plâns  nici 
măcar  o  dată. 

—  Nu  mi  s-a  părut  prea  greu.  Hunter  mâna  caii  încet  şi,  dacă-ţi 
mai  aminteşti,  în  fiecare  după-amiază  insista  să  merg  pe  jos. 

—  Mi-aduc  aminte  că,  de  câteva  ori,  a  trebuit  să  te  tragă  din 
căruţă  cu  forţa. 

Victoria  ridică  din  umeri. 

—  Acum  îmi  dau  seama  că  nu-mi  dorea  decât  binele. 

—  Ţi-a  spus  de  ce  pleacă? 

—  Nu  vreau  să  mai  vorbim  despre  el. 

îi  aruncă  o  privire  încruntată  lui  Hunter,  apoi  se  întoarse  spre 
Taylor. 

—  Crezi  că  Lucas  va  dori  să  vorbească  în  seara  asta  cu  tine? 

—  Probabil.  Mi-e  groază  când  mă  gândesc,  recunoscu  Taylor. 
Sincer,  nu  ştiu  ce-am  să-i  spun.  N-ar  trebui  să  fiu  nevoită  să-1 
liniştesc,  nu? 

—  Spune-i  numai  adevărul.  Dacă-1  iubeşti,  trebuie  să  începi  să  ai 
încredere-n  el. 

—  Am  încredere  în  el. 

Uşor  de  zis,  greu  de  făcut. . .  reflectă  ea. 
Victoria  clătină  din  cap. 

—  Ai  un  mod  ciudat  de  a  o  arăta.  Ai  încredere-n  el  că-ţi  va  apăra 
copiii,  dar  nu  cred  că  ai  încredere  şi  din  inimă. 

—  De  ce-aş  avea? 

Taylor  îşi  dădu  seama  că  ridicase  tonul  şi  imediat  reveni  la 
şoaptă,  când  adăugă: 

—  Nu  vrea  să  fie  căsătorit.  Cum  crezi  că  ar  reacţiona  dacă  ar  şti 
că-1  iubesc? 

N-o  aşteptă  să  răspundă. 

—  Prins  ca  într-o  cursă,  şopti  ea. 

Aruncă  o  privire  încruntată  spre  Lucas,  întrebându-se  de  ce 

trebuia  să  fie  atât  de  dificil. 

—  „Bărbaţii  sunt  mereu  înşelători,  cu  un  picior  în  mare  şi  unul  pe 
uscat,  niciodată  credincioşi  aceluiaşi  lucru."  William,  adăugă 
Victoria,  dând  din  cap. 

—  Aici  ai  nimerit-o,  mormăi  Taylor. 
Victoria  oftă  sonor. 

—  N-ar  trebui  să-ţi  dau  sfaturi,  spuse  ea.  Dar  aş  propune  ca,  dacă 
Lucas  te  domină  în  discuţie  şi  nu  găseşti  niciun  argument  logic,  să-1 
foloseşti  pe  William. 

Taylor  se  învioră  imediat. 

—  Şi  ce  citate  îmi  sugerezi  să  dau? 

Victoria  căzu  pe  gânduri,  rozându-şi  buza  de  jos.  După  un  minut, 
spuse: 

—  Am  găsit:  „într-o  ceartă  falsă  nu  există  virtute  adevărată." 
Taylor  repetă  citatul  apoi  dădu  din  cap.  Victoria  mai  adăugă 

unul,  pentru  eventualitatea  că  Lucas  nu  se  calma.  Taylor  îl  repetă  şi 
pe  al  doilea. 

Apoi,  Victoria  îi  şopti  noapte  bună  şi  urcă  în  căruţă  să  se  culce. 
Taylor  era  prea  nervoasă  ca  să  adoarmă.  Se  hotărî  să  facă  o 
plimbare.  Trebuia  să-i  explice  totul  lui  Lucas.  Doamne,  asta  însemna 
să-i  spună  şi  despre  Malcolm!  Nu  ştia  dacă  avea  atâta  tărie  sau 
curaj.  Porni  grăbită  spre  râu. 

Cei  doi  bărbaţi  o  priviră  cum  se  îndepărta.  Hunter  vorbi  cel 
dintâi: 

—  încă  nu  ţi-a  luat  faţa  foc?  Privirea  nevesti-tii  era  destul  de 
arzătoare  ca  să  te  pârlească. 

—  Şi  Victoria  se  uita  la  fel  la  tine,  sublinie  Lucas.  Ai  s-o  părăseşti? 

—  Altă  cale  nu  văd.  Ce  s-a  întâmplat  la  Chicago? 

—  Caulder  se  ascundea  acasă  la  frate-său. 

—  Ştiam  asta. 

—  Nu  l-am  prins.  M-au  încurcat  doi  vânători  de  recompense. 
Totuşi,  Caulder  a  fugit  imediat.  N-a  avut  timp  să-şi  facă  bagajele. 

—  A  lăsat  aurul  pe  loc. 

Lucas  dădu  din  cap. 

—  I-am  telegrafiat  lui  Travis  şi  i-am  spus  unde  era.  Caulder  crede 
că  eu  i-am  luat  averea. 

—  Te  duci  din  nou  după  el? 

—  Nu  va  fi  nevoie.  O  să  mă  caute  el  pe  mine.  L-au  arestat  pe 
frate-său.  O  ţinea  întruna  că  eu  i-am  distrus  viaţa  lui  Caulder.  C-o  să 
se  răzbune.  îţi  vine  să  crezi,  Hunter?  Ticălosul  vorbeşte  de 
răzbunare  pentru  că  l-am  lăsat  fără  carieră  şi  fără  aur.  îi  convine  să 
uite  c-a  ordonat  să  fie  omorâţi  opt  oameni  şi  i-a  privit  cum  mureau. 

—  Nouă  oameni,  îi  reaminti  Hunter.  Trebuia  să  mori  şi  tu,  mai 
ştii? 

—  Mai  ştiu. 

—  Şi  încă  mai  încerci  să  înţelegi  cum  de  mai  eşti  în  viaţă  nu-i  aşa? 
Lucas  se  ridică  în  picioare. 

—  Taylor  a  fiert  destul  în  suc  propriu,  declară  el.  Şi  sunt  foarte 
curios  să  aflu  ce  motive  a  avut  să  vină  aici.  Sigur  au  să  mă  scoată 
din  minţi. 

Taylor  stătea  la  marginea  râului,  ascultând  sunetele  nopţii. 
Greierii  cântau  din  răsputeri. 

Apoi  auzi  urletul  unui  lup  singuratic.  Părea  aproape,  aşa  că  porni 
înapoi  spre  căruţe. 

Lucas  îi  tăie  calea.  Nu  scosese  niciun  sunet.  Taylor  nu  ştia  de  cât 
timp  stătea  acolo,  privind-o,  de  lângă  un  copac  aflat  la  nici  doi  metri 
distanţă.  Zgomotele  nopţii  încetară  s-o  mai  sperie.  Acum  se  simţea 
în  siguranţă,  iar  odată  cu  acest  sentiment  îi  reveni  şi  curajul. 

Puse  mâinile  la  spate  şi-şi  privi  soţul.  încă  nu  se  răsese.  Barba  îl 
făcea  să  arate  şi  mai  aspru,  şi  dintr-o  dată  simţi  nevoia  să-1  sărute,  ca 
să-şi  frece  obrazul  de  ţepii  lui. 

—  Am  reflectat  mult  pe  drum  încoace,  îi  spuse  Lucas,  pe  un  ton 
blajin,  aproape  binevoitor.  Şi  am  ajuns  la  nişte  concluzii  foarte 
interesante.  Vrei  să  le  auzi? 

—  Dacă  vrei  să  mi  le  spui,  replică  ea. 

Lucas  o  chemă  cu  degetul.  Taylor  mai  făcu  un  pas. 

—  Tu  şi  bunica  ta  aţi  pus  la  cale  totul  nu-i  aşa?  N-ai  minţit  când 
ai  spus  că  eu  eram  planul  tău. 

Taylor  clătină  din  cap: 

—  N-am  pus  la  cale. . . 
N-o  lăsă  să  termine. 

—  Am  fost  manipulat  din  prima  zi,  aşa  e? 

—  Nu  intenţionat. . . 
O  întrerupse  din  nou: 

—  Ba  da.  Te  temeai  că  dacă  mi-o  ceri,  voi  spune  nu? 

—  Ce  să-ţi  cer? 

—  Să  fiu  tată. 

îşi  răspunsese  singur  la  întrebare.  începea  să  devină  un  obicei. 

—  Sigur  că  ţi-era  teamă.  Nu  aveai  deloc  încredere  în  mine,  aşa-i? 
Cu  fiecare  întrebare  pe  care  i-o  punea,  glasul  îi  devenea  puţin 

mai  aspru  şi  mai  intens. 

—  Ei  bine? 

—  Aştept  să-mi  aud  propriul  răspuns,  ripostă  Taylor.  Aş  putea  la 
fel  de  bine  să  mă  duc  la  căruţă,  în  timp  ce  tu  discuţi  pentru 
amândoi.  îţi  închipui  că  ai  ghicit  totul,  nu? 

—  Taylor,  încerc  să  înţeleg  cum  am  ajuns  să  alerg  după  o  soţie  şi 
trei  copii  tocmai  până  la  Redemption. 

Taylor  înclină  capul. 

—  Ştiu  că  am  multe  de  explicat,  şopti  ea.  Trebuie  doar  să  mă 
hotărăsc  cum. 

Şi  să-mi  găsesc  destul  curaj,  adăugă  în  sinea  ei. 
Lucas  clătină  din  cap. 

—  Nu,  nu  aşa  o  s-o  facem.  Eu  îţi  voi  pune  întrebările,  iar  tu  ai  să 
le  răspunzi.  Şi  fără  răspunsuri  pe  jumătate,  Taylor.  Am  ajuns  la 
capătul  răbdării. 

—  Da,  se  învoi  ea,  am  să-ţi  spun  totul. 
Ochii  i  se  umplură  de  lacrimi. 

—  Şi  când  vei  şti  adevărul,  îţi  promit  că  nu  voi  încerca  să  te 
opresc. 

—  Să  mă  opreşti  de  la  ce? 

—  Să  pleci. 

Lucas  se  rezemă  de  copac. 

—  Asta  crezi  c-am  să  fac? 
Oftând,  Taylor  clătină  din  cap. 

—  Nu,  şopti  ea.  N-ai  să  pleci.  Eşti  prea  onorabil.  Dar  vei  voi  să 
pleci.  N-am  să  te  condamn,  Lucas. 

Părea  să  aibă  inima  frântă.  Lucas  fu  nevoit  să  reziste  imboldului 
de  a  o  lua  în  braţe,  ca  s-o  consoleze. 

—  Ştiai  că  va  trebui  să  le  cresc  pe  gemene  când  te-ai  măritat  cu 
mine? 

-Da. 

—  Ştia  şi  Doamna? 

—  Şi  ea. 

—  Când  aveai  de  gând  să-mi  spui  despre  Georgie  şi  Allie? 

—  La  început,  vrei  să  zici? 
-Da. 

Taylor  trase  aer  în  piept.  Ştia  că  n-avea  să-i  placă  răspunsul. 

—  Nu  trebuia  să  ştii  niciodată,  şopti  ea.  Trebuia  să  ne  despărţim 
la  Boston,  mai  ţii  minte?  Eu  urma  să  iau  fetiţele  cu  mine. 

—  Unde? 

—  Voiam  să  aleg  un  oraş,  undeva  în  Vest.  O,  Lucas,  plănuisem 
totul. 

Făcu  o  pauză,  clătinând  din  cap  la  gândul  că  putuse  fi  atât  de 
naivă. 

—  Era  vorba  să  angajez  o  menajeră  şi  o  bucătăreasă,  şi  să-ncerc  s- 
o  conving  pe  doamna  Bartlesmith  să  rămână  cu  gemenele,  ca 
dădacă.  Dacă  nu  voia,  aveam  să  angajez  altă  femeie  pricepută. 
Plănuiam  să  dispar  împreună  cu  gemenele.  Numai  Doamna  şi  cu 
mine  ştiam  că  George  murise.  Celorlalte  rude  nu  le-am  spus  despre 
tatăl  fetiţelor. 

Lucas  reflectă  la  aceste  informaţii,  apoi  o  întrebă: 

—  Deci,  de  fapt,  te-ai  măritat  cu  mine  numai  ca  să-ţi  protejezi 

moştenirea? 

—  Nu,  ca  să  le  protejez  pe  gemene. 

—  Taylor,  dacă  nu  trebuia  nici  măcar  să  ştiu  despre  ele,  cum  le-aş 
fi  protejat? 

în  glasul  lui  se  simţeau  furia  şi  exasperarea. 
Instinctiv,  Taylor  făcu  un  pas  înapoi. 

—  Tu  erai  măsura  mea  de  siguranţă,  îi  explică  ea.  Pe-atunci,  nici 
chiar  eu  n-am  înţeles  prea  bine.  Doamna,  însă,  ştia.  Ea  a  insistat  să 
ne  căsătorim.  Aflase  totul  despre  tine.  Avea  o  cutie  plină  cu  hârtii, 
în  camera  ei.  Adunase  multe  informaţii  şi  era  sigură  că,  dacă  aveam 
vreodată  nevoie  de  ajutor  ca  să  apăr  fetiţele,  puteam  conta  pe  tine. 

Când  auzi  menţionate  hârtiile,  Lucas  se  încordă. 

—  Ai  citit  şi  tu  informaţiile  pe  care  le  adunase? 

—  Nu,  n-am  citit  hârtiile.  Aveam  încredere  în  bunica  mea.  Mi-a 
spus  că  erai  un  om  onorabil  şi  curajos.  Te-a  numit  chiar  un  făt- 
frumos  printre  oameni.  Am  crezut-o. 

Lucas  se  relaxă  din  nou.  împreunându-şi  mâinile  în  faţă,  Taylor 
coborî  privirea  în  pământ. 

—  Tu  mi-ai  spus  despre  Redemption,  mai  ţii  minte? 

—  Da,  replică  el.  îmi  puneai  multe  întrebări  şi  mă  întrebam  de  ce, 
dar  în  niciun  caz  nu  m-am  gândit  că  intenţionai  să  vii  aici. 

—  Am  crezut  că  aici  gemenele  vor  fi  în  siguranţă.  Şi  femeile  au 
visele  lor,  adăugă  ea  dând  din  cap.  Toată  viaţa  am  visat  să  locuiesc 
cândva  la  frontieră,  dar  voiam  să  fiu  rezonabilă,  să  aştept  până  când 
fetele  vor  mai  creşte.  Şi  pe  urmă,  situaţia  s-a  schimbat. 

—  Aveai  nevoie  de  ajutorul  meu  ca  să  găseşti  copiii. 

—  Da,  recunoscu  ea.  Iar  Doamna  a  murit.  Le-a  lăsat  o  moştenire 
gemenelor,  prin  testament.  Voiam  să  cred  că  Malcolm  nu  le  va 
căuta.  De  ce  i-ar  fi  păsat  de  ele?  Locuiau  cu  tatăl  lor  şi  nu  erau  bani 
la  mijloc. 

—  Bunica  ta  a  lăsat  o  sumă  considerabilă  pentru  fiecare  fată,  iar 
asta  1-a  făcut  pe  Malcolm  curios  să  afle  unde  erau.  Aşa  e? 

—  Acum  el  e  tutorele  lor  legal.  Am  primit  două  telegrame,  la 

Cincinnati.  Tu  plecaseşi  deja  spre  Chicago. 

—  Spune-mi  mai  mult  despre  ele,  îi  ordonă  el. 

—  Una  era  de  la  bancher,  spunându-mi  că  Malcolm  contestase 
testamentul.  Până  nu  se  rezolvă  problema,  banii  nu  pot  fi  atinşi. 
Cealaltă  telegramă  era  chiar  de  la  Malcolm.  Ştie  că  tatăl  gemenelor  a 
murit.  Mi-a  spus  că  instanţa  îi  acordase  custodia  legală  pentru  fete 
şi  că  trimitea  o  escortă  armată  ca  să  le  aducă  la  el. 

Lucas  îi  distingea  teama  din  voce  şi  ar  fi  vrut  s-o  strângă  în  braţe, 
îşi  impuse  să  rămână  pe  loc.  Era  hotărât  să  afle  totul  acum,  cât  timp 
soţia  lui  era  atât  de  cooperantă. 

—  Explică-mi  mai  departe,  Taylor.  Ascult. 

Taylor  îşi  încleştă  mâinile,  rugându-se  să-i  revină  curajul.  Cu  o 
voce  plină  de  tristeţe,  continuă: 

—  De  când  eram  mică,  fug  încontinuu  de  unchiul  meu.  Marian 
m-a  prevenit.  Mi-a  spus  ce  ar  fi  încercat  să-mi  facă.  M-a  apărat  de 
demonul  acela. 

Se  întoarse  spre  el,  privindu-1.  Căuta  semne  de  dezgust  pe  chipul 
lui.  Nu  găsi  niciunul,  şi  presupuse  că  Lucas  încă  nu  înţelegea. 

—  Din  ziua  aia,  am  început  să  dorm  cu  scrinul  tras  în  dreptul 
uşii,  urmă  ea.  Şi  ţineam  un  cuţit  sub  pernă. 

Lucas  închise  ochii.  II  cotropea  durerea  din  vocea  ei.  Da,  ghicise 
adevărul,  şi  totuşi  confirmarea  îl  stupefia. 

—  A  încercat  vreodată. . . 

Taylor  nu-1  lăsă  să  termine  întrebarea.  Vorbea  repede, 
nerăbdătoare  să  spună  totul  până  nu  izbucnea  în  plâns. 

—  Desigur,  micul  scrin  nu  era  un  obstacol  pentru  Malcolm.  A 
intrat  în  camera  mea,  într-o  noapte.  Nu  m-am  trezit  până  când  s-a 
aşezat  pe  marginea  patului.  Doamne,  ce  groază  mi-a  fost!  Am  găsit 
cuţitul  sub  pernă  şi  când  a  întins  mâna  să-mi  acopere  gura,  l-am 
tăiat. 

Trase  aer  în  piept,  prelung,  cutremurat. 

—  Nu  ştia  că  aveam  o  armă,  slavă  Domnului,  altfel  sigur  mi-ar  fi 
putut-o  lua.  N-a  lipsit  mult  să-1  orbesc.  A  scos  un  urlet  de  durere. 

Peste  tot  era  sânge. 

—  Şi  pe  urmă  ce-ai  făcut? 

—  Am  fugit  şi  m-am  ascuns  sub  patul  Doamnei.  Ea  era  plecată  în 
noaptea  aceea.  Nici  acum  nu  ştiu  ce  minciună  i-a  spus  Malcolm 
despre  felul  cum  se  rănise. 

—  De  ce  nu  i-ai  spus  tu? 

—  Cum  aş  fi  putut?  se  tângui  ea.  Mă  simţeam  murdărită  şi  mi-era 
ruşine.  în  casa  noastră  nu  se  discutau  asemenea  lucruri.  Fusesem 
învăţată  să  mă  port  ca  o  lady,  iar  doamnele  nu  vorbesc  despre  aşa 
ceva.  Adevărul  ar  fi  omorât-o  pe  Doamna. 

Lucas  nu  era  de  aceeaşi  părere. 

—  Ai  fost  nedreaptă  cu  ea,  Taylor.  Poate  n-o  fi  vrut  să  audă 
adevărul,  dar  sigur  ar  fi  făcut  ceva. 

Acum,  la  maturitate,  Taylor  îşi  dădea  seama  că  Lucas  avea 
dreptate.  Totuşi,  spuse: 

—  Copiii  nu  gândesc  ca  oamenii  mari.  Eu,  cel  puţin,  n-am  făcut-o. 

—  Şi  Marian  ce-a  făcut? 

—  N-a  putut  spune  nimănui,  numai  mie.  O,  Doamne,  nici  nu  ştiu 
cât  timp  a  ţinut-o  aşa.  Până  la  urmă  s-a  măritat  cu  George  şi,  după 
ce  s-au  născut  gemenele,  n-a  mai  vrut  decât  să  părăsească  Anglia 
şi... 

—  Şi  pe  Malcolm. 

—  Da.  Nu  voia  ca  fiicele  ei  să  fie  în  apropierea  lui.  Iar  George 
voia  să  şi  le  crească  în  America,  la  el  acasă. 

Se  îndepărtă  de  Lucas  cu  un  pas. 

—  Acum  ştii  totul,  spuse  ea,  pe  un  ton  puţin  sfidător. 

—  Iar  ăsta  e  momentul  când  ar  trebui  să  plec,  sau  să  vreau  să 
plec,  dar  n-am  s-o  fac,  fiindcă  sunt  aşa  de-al  naibii  de  onorabil? 

Taylor  dădu  din  cap. 

—  Nu  plec  nicăieri.  Vino  aici,  Taylor.  Vreau  să  te  strâng  în  braţe. 
II  refuză,  deşi  porni  totuşi  spre  el.  Imediat  ce  Lucas  o  atinse, 

izbucni  în  lacrimi.  Lucas  o  lăsă  să  plângă,  ştiind  că  avea  nevoie  să  se 
uşureze.  Trecu  mult  până  când  Taylor  începu  în  sfârşit  să-şi  revină. 

Rezemată  de  Lucas,  începu  să  se  gândească  la  problemele  care  o 
mai  aşteptau.  Oare  Malcolm  avea  să-şi  trimită  oamenii  tocmai  până 
la  Redemption?  Nu  ştia,  aşa  că-1  întrebă  pe  soţul  ei. 

—  Dacă  le  oferă  destui  bani,  au  să  vină. 

—  Aş  putea  să  mă  ascund  în  munţi,  şopti  ea. 

—  Ascultă  la  mine.  Ai  fugit  destul.  De-ajuns. 

—  E  tutorele  lor!  strigă  Taylor. 

—  în  Anglia,  nu  aici. 

Se  desprinse  de  el,  privindu-1  în  ochi. 

—  Adică? 

—  Vom  face  la  fel  ca  el.  Vom  cere  la  tribunal  custodia  legală. 
Tatăl  lor  a  fost  american.  Şi  e  clar  că  voia  ca  fetele  să  crească  aici. 
Când  a  murit,  locuiau  la  Boston. 

—  Autorităţile  de  aici  vor  onora  o  cerere  făcută  în  Anglia? 

—  Nu  şi  dacă  depunem  propria  noastră  cerere,  o  asigură  el. 

—  Să  nu-1  foloseşti  pe  Lewis!  insistă  Taylor.  Nu  se  pricepe  deloc. 

—  Cum  ai  descoperit  aşa  de  repede? 

—  Am  discutat  cu  el  altă  problemă  legală,  în  după-amiaza  asta. 
înainte  ca  Lucas  să-i  ceară  şi  alte  amănunte,  schimbă  subiectul: 

—  Vreau  să-ţi  mulţumesc  pentru  tot  ajutorul,  Lucas.  Ştiu  că  ţi-am 
întors  viaţa  cu  susu-n  jos. . . 

N-o  lăsă  să  termine. 

—  încă  nu-mi  mulţumi,  Taylor.  Mai  întâi,  vei  asculta  ce  am  de 
spus.  Pe  urmă,  poţi  hotărî  dacă  mai  vrei  să-mi  mulţumeşti. 

Taylor  dădu  din  cap.  Se  simţea  incredibil  de  uşurată  că  Lucas 
avea  s-o  ajute  în  lupta  contra  lui  Malcolm. 

—  Te  ascult  cu  plăcere,  spuse  ea. 

Şi  pe  urmă,  am  să-ţi  mai  mulţumesc  o  dată,  adăugă  în  gând. 

—  Vreau  să  înţelegi  cum  vor  merge  lucrurile  de-acum  încolo, 
începu  Lucas.  Eşti  în  stare  să  scoţi  omul  din  minţi.  Ştii  asta? 

Taylor  scutură  din  cap,  nedumerită,  făcându-1  să  se  încrunte. 

—  în  ultimele  săptămâni,  am  ajuns  la  capătul  răbdării.  Nici  acum 
nu-mi  vine  să  cred  că  ai  târât  după  tine  trei  copii  şi  o  femeie 

gravidă,  peste  jumătate  din  ţara  asta. 
Taylor  simţi  imediat  nevoia  să  se  apere. 

—  N-am  târât-o  pe  Victoria.  Ea  a  vrut  să  vină  cu  mine. 

—  Şi  crezi  că  întotdeauna  ştii  ce  e  mai  bine  pentru  toată  lumea? 

—  Uneori,  cred  că  da,  recunoscu  ea.  Dar  încerc. . . 

—  Nu  mă  întrerupe,  se  răsti  Lucas.  Şi  ascultă-mă  cu  atenţie.  Nu 
ştii  ce  e  mai  bine  pentru  mine.  Ai  înţeles? 

Se  grăbi  să  dea  din  cap  afirmativ. 

—  Te-ai  dus  să  vorbeşti  cu  Lewis  pentru  divorţ? 
întrebarea  lui  o  uimi. 

—  Nu,  în  niciun  caz!  De  ce  crezi  aşa  ceva? 

—  Mi-ai  spus  că  te-ai  dus  la  el  cu  o  problemă  legală.  La  naiba, 
Taylor,  ce  voiai  să  cred? 

—  Nu  vreau  să  divorţăm,  şopti  ea. 

—  Nici  n-o  s-o  facem!  se  răsti  Lucas.  Acum,  răspunde-mi  la  altă 
întrebare:  te-ai  hotărât  să  pleci  din  Cincinnati  înainte,  sau  după  ce  ai 
primit  telegrama? 

—  Tocmai  mă  pregăteam  să  plec,  când  am  primit-o. 

Nu  înţelegea  de  ce  o  întrebase,  dar  vedea  clar  că  pentru  el  era 
foarte  important. 

—  De  ce-ai  fugit  de  mine? 

Privirea  lui  Taylor  se  repezi  spre  ochii  lui.  îi  văzu  vulnerabilitatea 
din  expresie  şi  fu  uimită. 

—  Asta  ai  crezut?  Că  fugeam  de  tine?  Munţii  ăştia  sunt  casa  ta. 
Voiam  să  fiu  cât  mai  aproape  de  tine  posibil.  Ştiam  că  tu  nu  m-ai  fi 
adus  aici.  Mi-ai  spus  că  nu  e  un  loc  potrivit  pentru  o  lady.  Dar  aici 
este  inima  ta,  aici  ţi-e  locul.  O,  Lucas,  n-ai  înţeles?  Veneam  acasă. 

Nu-şi  dădea  seama  dacă-1  convinsese  că  spunea  adevărul  sau  nu. 
Expresia  lui  devenise  rezervată.  Nu  mai  dădea  nimic  de  gol. 

—  Chiar  voiai  să  trăieşti  aici?  o  întrebă  el,  neîncrezător. 
Dintr-o  dată,  Taylor  se  simţi  ca  o  proastă. 

—  O  vreme,  mi  s-a  părut  absolut  rezonabil,  recunoscu  ea.  Dar  am 
avut  timp  să  mă  mai  gândesc.  Şi  eu  m-am  gândit  mult,  pe  drum 

încoace.  Sper  chiar  şi  că  m-am  maturizat  puţin.  Am  învăţat  un  lucru 
interesant.  Nu  poţi  crede  întotdeauna  ce  citeşti  în  cărţi.  Simplul  fapt 
că  scrie  acolo  nu  înseamnă  şi  că  e  adevărat. 

Spre  propria  lui  surprindere,  Lucas  zâmbi.  Taylor  vorbea  ca  şi 
cum  i-ar  fi  spus  ceva  uluitor  pentru  el. 

—  Se  zice  că  pisicilor  nu  le  place  apa.  Am  citit  că  se  tem  să  se  ude. 
Cea  care  a  atacat-o  pe  Victoria  nu  părea  să  ştie  că  ar  fi  trebuit  să-i  fie 
frică.  Iar  acum  mă  gândesc  că,  poate,  dacă  doamna  Boone  şi-ar  fi 
iubit  cu  adevărat  soţul  aşa  cum  te  iubesc  eu  pe  tine,  n-ar  fi  fost 
mulţumită  când  pleca  de  lângă  ea.  Ar  fi  trebuit  să  fie  nefericită.  Ştiu 
că  eu  aşa  am  fost,  când  ai  plecat  la  Chicago.  încontinuu  mă 
gândeam  numai  la  tine. 

—  Uită-te  la  mine,  îi  porunci  el.  Mai  spune-mi  o  dată  cuvintele 
astea. 

Şi  lasă-mă  să  încep  să  trăiesc. 

—  Am  fost  nefericită!  se  plânse  Taylor. 

Pentru  Lucas,  acelea  erau  cele  mai  dulci  şi  mai  magice  cuvinte  pe 
care  le  auzise  vreodată.  Râsul  lui  răsună  în  noapte.  Era  un  sunet 
plin  de  bucurie.  Dintr-o  dată,  era  din  nou  întreg  şi  liber. 

Taylor  nu  se  aşteptase  ca  Lucas  să  fie  amuzat.  Faptul  că  râdea 
după  ce-i  dezvăluise  nefericirea  ei  o  distrugea.  îi  privi  încruntată. 

—  Ascultă,  îi  ceru  Lucas. 

Luând-o  de  mână,  o  trase  încet  spre  el,  fără  să  se  oprească  până 
când  Taylor  ajunse  la  pieptul  lui. 

—  Nu  aud  nimic,  şopti  ea.  Ce  să  ascult? 

Lucas  n-avea  de  gând  să-i  explice.  în  minte,  auzise  sunetul  clar  şi 
puternic.  Altceva  nu  conta. 

Era  sunetul  mulţumitor  al  apropierii  soţiei  lui  de  el.  Era 
nefericită.  Lucas  nici  n-ar  fi  putut  să  fie  mai  fericit.  Acum  o  avea 
întru  totul,  şi  niciodată  n-avea  să-i  mai  dea  drumul.  Avea  s-o  facă 
fericită,  şi  să-i  dăruiască  tot  ce-şi  dorea. 

Se  aplecă  şi-i  atinse  gura  cu  a  lui.  Buzele  ei  erau  dulci,  moi  şi 
pline.  Aveau  gust  de  mere. 

Taylor  ridică  mâna  şi-1  mângâie  pe  obraz. 

Ţepii  bărbii  lui  îi  gâdilau  gura  şi  vârfurile  degetelor.  Nu-şi 
dăduse  seama  cât  de  mult  dorea  să-1  atingă,  până  când  Lucas  începu 
să-i  muşte  mărunt  buzele  şi  s-o  excite  cu  sărutări  uşoare. 

Trecutul  ei  nu  conta  pentru  el.  Nu  fusese  ofensat  sau  dezgustat. 

Taylor  era  surprinsă  de  uşurarea  pe  care  o  simţea.  Nu-şi  dăduse 
seama  cât  de  importantă  era  reacţia  lui  pentru  ea. 

Dumnezeule  mare,  cât  îl  mai  iubea! 

—  Lucas...  du-mă  la  culcare. 

—  Taylor? 

—  Da? 

—  Noi  nu  ne  vom  creşte  fiul  şi  fiicele  aşa  cum  ai  fost  crescută  tu. 
Niciodată  nu  se  vor  teme  să  ne  spună  ceva.  Nu  se  vor  ruşina  cu 
trupurile  lor  şi,  pe  toţi  sfinţii,  dacă  încearcă  vreodată  cineva  să-i 
atingă,  vor  şti  să  urle! 

Capitolul  18 


Cel  ce  va  face  o  turtă  de  grâu  trebuie  să  zăbovească  la  măcinatul 
boabelor. 

William  Shakespeare,  „Troilus  şi  Cressida" 

Să-1  iubească  pe  Lucas  era  uşor.  Să  se  înţeleagă  cu  un  om 
imposibil  ca  el  era  cu  totul  altceva.  Taylor  nu-şi  dăduse  seama  cât 
de  încăpăţânat  putea  fi. 

Discutau  despre  locul  unde  aveau  să  locuiască,  deşi  la  drept 
vorbind  numai  ea  discuta.  Lucas  îi  spusese  că  aveau  să  se  mute  într- 
un  oraş  mare  şi  refuza  să-i  asculte  orice  contraargument.  Taylor  era 
hotărâtă  să  rămână  pe  loc. 

Oricum,  timpul  era  de  partea  ei.  Pe  Victoria  o  epuizase  călătoria, 
şi  avea  nevoie  de  odihnă.  Tocmai  coborâse  din  căruţă,  când  o  auzi 
pe  Taylor  spunându-i  lui  Lucas  că  era  bolnavă.  Imediat,  se  urcase 
înapoi  şi  se  culcase. 

Hunter  îşi  aduna  lucrurile,  cu  gândul  să  pornească  spre  munţi. 
Imediat  ce  auzi  că  Victoria  era  bolnavă,  începu  să  găsească  tot  felul 
de  motive  pentru  care  nu  putea  să  plece. 

Rolly  şi  alţi  trei  oameni  din  oraş  intrară  în  luminiş,  întrerupându- 

i. 

—  încă  n-am  terminat  cu  discuţia  asta,  îi  şopti  Taylor  soţului  ei, 
înainte  de  a  le  zâmbi  vizitatorilor. 

—  Nu  avem  nicio  discuţie,  replică  Lucas.  Imediat  ce  Victoria  se 
va  simţi  mai  bine,  plecăm. 

Georgie  şi  Allie  îi  cereau  amândouă  să  le  acorde  atenţie.  Se  lăsă 
pe  vine  să  afle  ce  voiau. 

Hunter  stingea  focul  de  la  micul  dejun,  cu  ajutorul  lui  Daniel. 

—  Ross,  Hunter!  strigă  Rolly,  dând  din  cap  în  semn  de  salut;  făcu 
o  plecăciune  în  faţa  lui  Taylor.  'Neaţa,  doamnă  Ross.  De  vreme  ce 

tot  v-aţi  dus  şi  v-aţi  luat  o  casă,  io  şi  băieţii  ne  gândeam  să  mergem 
şi  să  vedem  de  oarece  reparaţii.  O  s-avem  grijă  s-o  curăţăm  de 
lighioane,  ca  să  nu  vă  fie  frică  c-ăştia  micii  calcă  pe  ceva  urât. 

Allie  îl  privea  pe  uriaş  de  după  piciorul  lui  Lucas,  dar  Georgie 
era  mai  îndrăzneaţă.  Veni  drept  în  faţa  lui  Rolly  şi-1  trase  de 
pantalon  până  se  uită  la  ea,  apoi  întinse  braţele  şi  aşteptă. 

Rolly  se  uită  la  Taylor,  nedumerit. 

—  Ce  vrea? 

Georgie  răspunse  înaintea  lui  Taylor: 

—  Sus! 

Rolly  păru  lovit  de  trăsnet. 

—  In  viaţa  vieţilor  mele  n-am  ţinut  un  ţânc  în  braţe.  Cre'  c-aş 
putea  să-ncerc,  dacă-mi  dai  voie,  doamnă  Ross. 

—  Desigur,  domnule  Rolly,  răspunse  Taylor. 

—  Numa'  Rolly. 

Se  aplecă  şi  o  ridică  uşurel  pe  Georgie. 

—  I-uşoară  ca  fulgu'. 

—  Taylor,  despre  ce  casă  vorbeşte  Rolly?  întrebă  Lucas, 
pierzându-şi  răbdarea. 

Rolly  făcu  un  pas  înainte. 

—  Şi-a  luat  o  casă.  Acuma  po'  s-o  pui  jos.  Să  nu  păţească  ceva. 
Taylor  o  luă  pe  Georgie  în  braţele  ei.  Oamenii  îi  zâmbiră  fetiţei, 

apoi  îşi  urmară  şeful,  spre  ieşirea  din  poiană. 

—  O  să  fim  gata  să  vă  ajutăm  pe  după-amiază,  doamnă  Ross! 
strigă  Rolly. 

Taylor  trimise  fetiţele  să-1  ajute  pe  Hunter,  apoi  se  întoarse  spre 
soţul  ei. 

—  Ieri  am  cumpărat  o  casă.  De-asta  am  fost  la  Lewis,  îi  spuse  ea 
grăbită,  adăugând:  încă  n-am  văzut-o,  dar  sunt  sigură  că  va  fi  bună. 
Are  podele  de  lemn  şi  ferestre  cu  geam. 

în  Redemption  nu  exista  decât  o  singură  casă  cu  geamuri.  Lucas 
înjură  sonor. 

—  Casa  lui  Callaghan,  şopti  el.  Lewis  ţi-a  vândut  casa  nebunului 

ăluia  bătrân? 

Nu  striga,  dar  nici  mult  nu  mai  avea.  Taylor  se  grăbi  să-1 
liniştească. 

—  Nu  e  casa  lui.  Chiar  dacă  vom  pleca  în  curând,  avem  nevoie  de 
un  loc  unde  să  stăm  noaptea. 

-Nu. 

—  Lucas,  fii  rezonabil. 
Făcu  un  pas  spre  ea. 

—  Sunt  foarte  rezonabil.  E  nebun,  Taylor.  Ai  să  te  trezeşti  şi-ai  să- 
1  găseşti  aşezat  la  masă,  vrând  să-i  dai  micul  dejun.  Mirosul  lui  o  să 
te  dea  pe  spate.  Cred  că  n-a  mai  făcut  o  baie  de  douăzeci  de  ani.  Şi 
n-o  să  plece  până  nu  vrea  el,  adăugă,  dând  din  cap.  Iar  atunci,  va 
lua  cu  el  jumătate  din  lucrurile  pe  care  le-ai  despachetat. 

Taylor  îşi  ascunse  îngrijorarea. 

—  E  periculos?  întrebă  ea. 

Lucas  ar  fi  vrut  s-o  mintă,  apoi  alese  calea  adevărului. 

—  Nu.  N-o  să-ţi  facă  nimic,  dar  ţie-ţi  va  veni  să-1  omori  după  zece 
minute.  Nici  nu  încape  vorbă:  ai  să  stai  pe  pajişte. 

Victoria  auzise  discuţia  şi  se  uita  le  ei  pe  furiş,  din  căruţă.  Era 
gata  să  creadă  că  Lucas  câştigase.  Imediat  însă,  Taylor  înclină 
balanţa  în  favoarea  ei. 

—  Prietena  mea  dragă  e  bolnavă.  Are  nevoie  de  un  pat  cum  se 
cade.  Eşti  dispus  să  ne  duci  pe  toţi  acasă  la  fraţii  tăi  şi  să  ne  ţii  acolo 
până  se  va  simţi  mai  bine? 

Lucas  ar  fi  vrut,  dar  ştia  că  nu  era  o  idee  bună. 

—  Ferma  e  la  o  zi  distanţă,  la  galop.  Cu  căruţele  şi  găsirea 
drumurilor  potrivite  pentru  ele,  drumul  ar  putea  dura  şi  patru  zile. 

—  Lewis  mi-a  spus  că  de  obicei  Callaghan  nu  coboară  de  pe 
munte  decât  vara. 

—  Atunci,  vom  locui  deja  în  oraş. 

—  Deci,  cu  siguranţă,  putem  sta  în  casă  măcar  o  noapte. 

în  sfârşit,  Lucas  cedă.  O  asigură  că  se  înduplecase  numai  din 
cauza  sănătăţii  Victoriei  -  şi  numai  pentru  o  noapte. 

Avu  ultimul  cuvânt: 

—  Dacă  se  simte  mai  bine,  mâine  plecăm. 

După  părerea  lui  Taylor,  casa  era  minunată  ca  un  palat.  Avea 
câte  o  fereastră  mare  cu  geam  de  fiecare  latură  a  intrării  şi  încă  una 
la  etaj.  Livingul  era  foarte  spaţios.  în  dreapta  se  afla  o  masă  lungă 
de  lemn,  cu  bănci  pe  care  ar  fi  încăput  până  la  zece,  doisprezece 
adulţi.  La  perete,  în  spatele  mesei,  stătea  o  maşină  de  gătit  neagră 
de  tuci,  lângă  o  mică  firidă  cu  rafturi  şi  un  bufet  lung. 

Un  mic  cămin  de  piatră  se  afla  în  faţa  uşii.  în  stânga  era  un  pat  şi 
o  saltea  despre  care  Rolly  o  asigură  că  fusese  aerisită.  Iar  în  colţul 
camerei,  o  uşă  dădea  într-un  dormitor.  Un  pat  era  pus  la  perete,  cu 
o  ladă  alături,  şi  mai  exista  încă  o  fereastră  cu  geam. 

Scara  care  ducea  la  etaj  era  dincolo  de  vatră.  Taylor  duse  copiii 
sus,  să  vadă  locul  unde  aveau  să  doarmă.  Singura  ei  grijă  era  că  s-ar 
fi  putut  să  încerce  să  se  caţere  peste  balustradă,  dar  Hunter  o 
asigură  că  fetele  aveau  destulă  minte  ca  să  n-o  facă.  în  timp  ce  el  le 
apăra,  Georgie  îşi  prinse  capul  între  două  bare  ale  balustradei. 
Lucas  o  dusese  pe  Victoria  înăuntru,  în  braţe,  căci  Hunter  refuzase 
să  se  apropie  de  ea,  iar  când  Georgie  începu  să  se  văicărească,  o 
aşeză  pe  Victoria  pe  o  bancă  şi  se  duse  să-i  elibereze  capul. 

Taylor  şi  Lucas  insistară  ca  Victoria  să  stea  în  dormitorul  de  jos. 

—  Crezi  c-ai  să  te  simţi  mai  bine  mâine?  o  întrebă  Lucas. 
Victoria  o  privi  pe  Taylor,  în  aşteptarea  răspunsului.  Văzând-o  că 

dădea  scurt  din  cap,  negativ,  îşi  duse  imediat  mâna  la  frunte  şi 
spuse: 

—  Sper  din  tot  sufletul,  dar  tare  mă  cam  îndoiesc. 
Hunter  începu  să  se  înfurie. 

—  Eşti  bolnavă  sau  nu  eşti?  întrebă  el. 

Victoria  fu  uluită.  Făcu  ochii  mari  şi-şi  duse  o  mână  la  gât,  în 
timp  ce  Hunter  se  plimba  nervos  prin  cameră. 

—  Nu  pot  pleca  aşa,  când  sunt  îngrijorat  pentru  tine!  se  răsti  el. 
Răspunde-mi,  femeie!  Chiar  ţi-e  rău? 

—  îţi  faci  griji  pentru  mine? 

Vocea  Victoriei  devenise  înceată  şi  sufocată.  Ochi-i  erau  verzi  ca 
smaraldele,  şi  se  umpleau  deja  de  lacrimi. 

—  Ce  simt  eu  şi  ce  fac  sunt  două  lucruri  diferite,  o  preveni  el.  N- 
ai  ce  să  cauţi  aici. 

—  De  ce  nu? 

—  Fiindcă  eşti  o  lady,  de-aia!  mormăi  Hunter.  Şi  mai  eşti  şi  grea. 

—  Am  tot  dreptul  să  mă  duc  unde  vreau  eu. 

—  Ba  nu-1  ai!  se  încăpăţână  el. 

—  De  ce? 

—  Fiindcă  eşti  gravidă. 

Victoria  începea  să  se  înroşească  la  faţă  de  jenă  şi  iritare.  Cine  se 
credea,  ca  să-i  spună  ce  avea  şi  ce  n-avea  voie  să  facă? 

—  „într-o  gâlceavă  falsă  nu  există  virtute",  domnule  Hunter,  cită 
ea.  William  a  scris  cuvintele  astea. 

—  Şi  ce  naiba  vor  să-nsemne?  ridică  el  tonul.  Cât  am  să  mă  bucur 
că  scap  de  tine,  Victoria!  M-am  săturat  să  mă  tot  uit  cum  ţii  doliu 
după  soţul  tău  şi-mi  repeţi  toate  ciudăţeniile  pe  care  ţi  le-a  spus. 
Gata,  a  murit!  Tu  eşti  vie.  Mergi  înainte  şi  trăieşte-ţi  viaţa. 

Victoria  rămase  cu  gura  căscată.  Credea  că  William  fusese  soţul 
ei?  Dar  ceea  ce  o  amuţise  nu  era  confuzia,  ci  furia  şi  gelozia  vizibile 
din  atitudinea  lui. 

—  Nu  vreau  să  pleci,  şopti  ea. 

Hunter  nu  se  putu  stăpâni  să  n-o  atingă.  îi  puse  mâinile  pe  umeri 
şi  o  strânse  uşor.  Voia  să-i  bage  minţile-n  cap.  Femeia  aia  se  purta  ca 
şi  cum  ar  fi  avut  tot  dreptul  să  rămână  acolo. 

Pe  obrazul  ei  se  prelinse  o  lacrimă.  Hunter  i-o  prinse  cu  degetul 
mare.  Voia  s-o  facă  să  înţeleagă. 

—  Bunica  mea  era  din  tribul  Crow. 

—  Bunica  mea  era  de  neam  irlandez. 

îşi  dădu  seama  că  trebuia  să-i  vorbească  mai  direct. 

—  Am  sânge  amestecat,  îi  reaminti  el,  încet. 

—  Şi  eu,  răspunse  imediat  Victoria. 

Hunter  începea  să  se  înfurie  iar. 

—  Ai  pe  dracu'! 

Fără  să  se  intimideze,  Victoria  îl  împunse  în  piept. 

—  Sunt  pe  jumătate  irlandeză  şi  pe  jumătate  franţuzoaică.  Asta-i 
realitatea. 

Renunţând  să  mai  discute  cu  ea,  fiindcă  nu  avea  nicio  logică, 
Hunter  repetă: 

—  Plec. 

Victoria  îl  apucă  de  catarama  curelei. 

—  Probabil  nu-s  îndrăgostită  de  tine. 

—  Sper  să  nu  fii. 

Se  întinse  spre  el  pe  vârfuri.  în  acelaşi  timp,  Hunter  se  aplecă 
spre  ea.  Gurile  li  se  întâlniră,  iar  braţele  lui  îi  cuprinseră  talia.  O 
sărută  îndelung,  apăsat,  iar  când  îşi  veni  în  fire,  vru  să  se  retragă. 
Victoria  îl  privea  cu  răsuflarea  tăiată  şi  o  expresie  nedumerită  şi 
visătoare. 

—  Dă-mi  drumul,  îi  ceru  el. 

—  Poţi  să  pleci  după  ce  se  naşte  copilul,  spuse  ea  în  acelaşi  timp. 

—  Nicio  femeie  nu  mă-nvaţă  pe  mine  ce  să  fac. 
Victoria  se  aşeză  la  loc  pe  bancă  şi-şi  lăsă  capul  în  piept. 

—  Atunci,  du-te.  N-am  nevoie  nici  de  tine,  nici  de  altcineva.  Am 
să  mă  descurc  perfect  de  una  singură,  cum  am  făcut  şi  până  acum. 

Hunter  pufni: 

—  Şi  soţul  tău? 

Nu-i  aşteptă  răspunsul.  Era  sigur  că  avea  să  vină  iar  cu  una  din 
fanteziile  ei,  iar  atunci  chiar  şi-ar  fi  pierdut  cumpătul. 
Ajunsese  la  uşă,  când  o  auzi  şoptind: 

—  N-am  fost  măritată  niciodată.  E  mai  bine  să  laşi  o  femeie  ca 
mine  singură. 

Hunter  se  opri  ca  trăsnit.  Nu  se  întoarse. 

—  Atunci,  cine  e  William? 

—  A  fost  un  mare  dramaturg.  Se  numea  William  Shakespeare.  A 
trăit  acum  câteva  secole. 

După  ce  rămase  pe  loc  aproape  un  minut,  fără  să  scoată  o  vorbă, 
Hunter  ieşi.  Victoria  se  ridică  şi  alergă  în  dormitor,  plângând. 

Hunter  ajunsese  la  jumătatea  poienii,  când  se  opri  şi  iar  căzu  pe 
gânduri.  Lucas  se  pregătea  să  taie  lemne,  când  Georgie  trecu  în  fugă 
pe  lângă  el.  O  luă  în  braţe  şi  o  ridică. 

—  Nu-1  deranja  pe  Hunter  acum,  îi  şopti  el. 
Apoi  apăru  şi  Daniel.  Lucas  îl  opri  şi  pe  el. 

—  Lasă-1  pe  Hunter  în  pace. 

—  Ce  face?  întrebă  băiatul. 
Lucas  zâmbi. 

—  Se  luptă.  Din  clipă-n  clipă,  îşi  va  da  seama  că  e  inevitabil.  Ce- 
ar  fi  să  vă  duceţi  voi  să  vedeţi  ce  mai  face  mama  voastră? 

Imediat  ce-o  puse  pe  Georgie  jos,  Daniel  o  luă  de  mână  şi  o  duse 
înapoi  în  casă. 

în  sfârşit,  Hunter  se  hotărî.  Se  întoarse  şi  porni  spre  Lucas. 

—  Am  să  mai  stau  pe-aici  un  timp,  anunţă  el. 

—  Mi-ar  prinde  bine  ajutorul  tău. 

Hunter  dădu  din  cap.  Se  bucura  că  prietenul  lui  nu-1  întreba  de  ce 
se  răzgândise.  Schimbă  repede  subiectul: 

—  Chiar  crezi  că  s-ar  putea  ca  zilele  astea  să  apară  Caulder  pe- 
aici? 

—  Dacă-şi  închipuie  că  aurul  lui  e  la  mine,  o  să  vină. 

—  Probabil  au  să-1  prindă  înainte  de  a  ajunge  în  Sioux  City. 

—  S-ar  putea,  fu  Lucas  de  acord. 

—  Victoria  n-ar  trebui  să  plece  nicăieri  până  după  ce  se  naşte 
copilul.  Drumul  până  aici  a  fost  greu  pentru  ea.  Are  nevoie  de 
odihnă. 

—  Propui  să  rămânem? 

—  Altă  cale  nu  văd. 

Lucas  era  îngrijorat  şi  el  pentru  Victoria,  desigur,  dar  şi  pentru 
soţia  şi  copiii  lui.  Sălbăticia  nu  era  un  loc  potrivit  pentru  ei.  Totuşi, 
Hunter  avea  dreptate.  Trebuia  să  stea  pe  loc  până  când  Victoria 
năştea. 

A  doua  zi  dimineaţa,  Taylor  pusese  la  ferestre  perdele  albe  cu 
pătrăţele  galbene.  Da,  ştia  că  plecau.  Sigur  că  ştia.  Lucas  i-o  spusese 
de  cel  puţin  o  sută  de  ori.  Dar  ăsta  nu  era  un  motiv  ca  până  atunci 
să  nu  se  simtă  bine. 

Seara,  Lucas  observă  şi  faţa  de  masă,  şi  vasele  puse  în  ordine,  pe 
rafturi.  Pe  patul  lor  era  o  cuvertură  nouă,  iar  pe  consolă,  o  vază  cu 
flori  de  câmp.  Casa  arăta  tot  mai  mult  ca  o  locuinţă. 

Rolly  îi  lăsă  să  cumpere  balansoarul  de  la  Frank,  cu  condiţia  de  a 
i-1  împrumuta  duminica  după-amiaza,  pentru  citirea  ziarului. 

—  Tu  ai  făcut  balansoarul  ăsta  frumos,  Rolly?  îl  întrebă  Taylor. 
Uriaşul  dădu  din  cap,  mormăind: 

—  Şi  ce-i  cu  asta? 

Taylor  îi  ceru  să  facă  şi  un  leagăn  pentru  copilul  Victoriei.  Era 
gata  să-i  plătească  un  preţ  bun,  îl  asigură  ea,  şi  avea  la  dispoziţie 
toată  vara  ca  să  lucreze. 

Rolly  îşi  frecă  bărbia  ţepoasă  şi-i  spuse  că  trebuia  să  se  mai 
gândească. 

Taylor  devenea  treptat  o  adevărată  soţie,  mamă  şi  femeie  de  la 
frontieră.  A  doua  zi  dimineaţa,  se  trezi  din  somn  cu  o  oră  mai 
devreme  decât  de  obicei  şi  făcu  micul  dejun.  Dacă  Lucas  se  mira  s-o 
vadă  muncind  cu  atâta  hărnicie,  nu  arătă. 

După  ce  mâncară,  iar  copiii  se  duseră  afară  cu  Victoria,  Lucas  îi 
spuse  lui  Taylor  că  pleca. 

—  Un  om  în  trecere  prin  oraş  i-a  spus  lui  Frank  că-n  Rosewood  e 
un  judecător  care  ascultă  cazuri.  Dacă  mă  grăbesc,  poate  o  să  avem 
la  timp  hârtiile  pentru  custodie. 

—  N-ar  trebui  să  vin  şi  eu  cu  tine? 
Lucas  clătină  din  cap. 

—  Nu  cred  că  e  nevoie. 

Taylor  îl  ajută  să-şi  facă  bagajul,  apoi  îl  urmă  până  afară.  Hunter 
îşi  înşeuase  deja  calul  pentru  el.  îi  dădu  hăţurile  lui  Lucas,  apoi 
plecă,  pentru  a  le  lăsa  câteva  minute  de  linişte. 

—  Te  rog,  ai  grijă. 

—  O  să  am,  îi  promise  el,  sărutând-o.  După  ce  obţinem  custodia 
gemenelor,  voi  afla  şi  ce  anume  trebuie  să  facem  ca  să  înfiem  legal  şi 
băiatul. 

în  lipsa  lui,  Taylor  plantă  într-o  grădină  de  vară  varză,  mazăre, 
ridichi  şi  ceapă.  Rolly  veni  să-i  aducă  o  surpriză  -  un  al  doilea 
balansoar,  identic  cu  primul,  la  care  începuse  lucrul  cu  luni  în  urmă 
şi  nu  apucase  să-1  termine.  Se  gândea  că  poate  Victoria  voia  să  se 
legene  în  acelaşi  timp  cu  Taylor.  Fu  încântată  de  cadou  şi,  după  ce-1 
lăudă  şi  acceptă  faptul  că  Rolly  nu  voia  să  primească  bani  de  la  ea, 
oricât  ar  fi  insistat,  îi  ceru  sfatul  despre  grădina  de  zarzavaturi. 

Rolly  o  puse  să  dezgroape  toate  cepele.  Erau  îngropate  atât  de 
adânc,  îi  explică  el,  încât  în  veci  n-ar  fi  ajuns  la  suprafaţă.  Taylor  avu 
nevoie  de  două  zile  de  muncă,  de  la  răsăritul  până  la  apusul 
soarelui,  ca  să-şi  termine  grădina. 

De  obicei,  Victoria  şi  Hunter  plecau  la  plimbare  după  cină,  în 
timp  ce  Taylor  ducea  copiii  la  culcare.  îi  povestea  lui  Daniel  despre 
Daniel  Boone  şi  Davy  Crockett. 

Scurtase  deja  numele  băiatului  la  „Daniel"  şi,  întrucât  n-o  corecta 
niciodată,  se  gândea  că  putea  să-1  aleagă  pe  acela,  deşi  el  îi  spunea 
că  încă  nu  se  hotărâse. 

îşi  acoperi  fiul  cu  pătura  şi  adormi  pe  saltea,  lângă  el.  O  trezi 
Hunter.  Victoria  îl  trimisese  sus  ca  să  se  asigure  că  Taylor  era  în 
casă. 

Se  ridică  în  picioare,  clătinându-se.  Hunter  o  ţinu  de  braţ  în  timp 
ce  cobora  scara,  ca  să  nu  cadă. 

—  Cât  ai  de  gând  s-o  mai  ţii  aşa?  întrebă  el. 

Taylor  se  prăbuşi  în  balansoar  şi  începu  să-şi  despletească  părul, 
obosită. 

—  Cum  s-o  ţin? 

—  Munceşti  până  cazi  de  pe  picioare. 

—  Zău  aşa,  Taylor,  îi  dădu  dreptate  şi  Victoria. 

—  Sunt  doar  puţin  obosită  în  seara  asta,  recunoscu  Taylor.  După 

ce-mi  stabilesc  un  program,  am  să  rezist  mai  bine.  Acum  toate 
durează  de  două  ori  mai  mult,  pentru  că  abia  le  învăţ. 

—  Vrei  să  spui  că  ar  trebui  să  faci  anumite  treburi  în  anumite 
zile?  întrebă  Victoria. 

—  Da,  desigur.  Femeile  din  sălbăticie  au  zile  stabilite  pentru 
fiecare  muncă.  Lunea  e  ziua  pentru  spălat,  marţea,  ziua  de  călcat. 
Miercurea  e  ziua  de  copt,  şi. . . 

—  Pentru  numele  lui  Dumnezeu,  mormăi  Hunter.  De  unde-ai 
mai  auzit  şi  prostia  asta? 

Tonul  lui,  care  o  ridiculiza  vizibil,  o  făcu  să  se  simtă  jignită. 

—  Am  citit  în  jurnalul  doamnei  Livingston.  Mie  mi  se  pare  foarte 
rezonabil. 

Victoria  se  aşeză  pe  bancă  şi-şi  împreună  mâinile  în  poală. 

—  Te  omori  singură,  îi  spuse  ea.  Ai  sădit  o  grădină,  ai 
despachetat  toate  cuferele,  ai  spălat  rufele  şi  ai  făcut  destul  săpun  ca 
să  ne  ajungă  trei  ani. 

—  Da,  dar  multă  vreme  nu  voi  mai  avea  nimic  de  făcut,  sublinie 
Taylor. 

Prietena  ei  se  întoarse  spre  Hunter. 

—  A  spus  că  mâine  vrea  să  facă  lumânări.  Nu  văd  ce  nevoie 
avem  de  ele.  Avem  felinare  destule. 

Hunter  o  privea  lung  pe  Taylor. 

—  Ce  încerci  să  dovedeşti? 

Era  prea  epuizată  ca  să-1  mintă  sau  să-i  răspundă  cu  un 
semiadevăr  isteţ. 

—  Că  nu  sunt  atât  de  fragilă. 

Răspunsul  ei  îl  descumpăni.  Făcu  ochii  mari  şi  fu  cât  pe  ce  să 
zâmbească.  în  seara  aceea,  arăta  mai  mult  decât  fragilă  -  părea  pe 
jumătate  moartă.  Avea  pielea  palidă  ca  făina  şi  cearcăne  negre  sub 
ochi. 

—  Cine-a  spus  că  eşti  fragilă?  întrebă  el,  ghicind  deja  răspunsul. 

—  Pariez  că  Lucas,  replică  Victoria. 
Taylor  dădu  din  cap. 

—  Vreau  să-şi  dea  seama  că  sunt  capabilă  să  trăiesc  aici. 

—  Şi  să  nu  te  mai  pună  să  pleci,  dădu  din  cap  Victoria. 

—  Da. 

—  Ei,  dacă  asta  nu  le. . .  începu  Hunter. 
Taylor  îl  întrerupse: 

—  V-aş  mulţumi  dacă  niciunul  dintre  voi  nu-i  va  menţiona 
conversaţia  asta  soţului  meu.  Vreau  să  vadă  cu  ochii  lui  că  sunt 
puternică  şi  hotărâtă...  şi  fericită,  fir-ar  să  fie!  Acum,  dacă  mă 
scuzaţi  amândoi,  mă  duc  la  culcare.  Am  avut  o  zi  grea. 

—  De  ce  te  mai  deranjezi  să  te  culci?  întrebă  Hunter.  într-o  oră, 
trebuie  să  te  scoli. 

—  Nu  e  nevoie  să  fii  sarcastic,  mormăi  Taylor. 

Intră  în  camera  Victoriei  să  se  spele  şi  să  se  schimbe.  Când  auzi 
uşa  din  faţă  închizându-se,  reveni  în  living.  Victoria  îi  pregătise 
patul. 

—  Cum  mai  merge,  cu  tine  şi  Hunter?  întrebă  Taylor.  Vă 
înţelegeţi  bine? 

—  Mai  întâi,  culcă-te.  Pari  moartă  pe  picioare. 
Apoi,  îi  răspunse  la  întrebare: 

—  Mă  sărută  în  fiecare  seară  înainte  de  culcare.  Uneori,  de  mai 
multe  ori.  Nu  pare  să  observe  că  mă  fac  tot  mai  grasă,  greoaie  şi 
urâtă. 

—  Eşti  strălucitoare,  nu  urâtă,  şi  asta-i  tot  ce  vede. 

—  Totuşi,  spune  că  va  pleca  imediat  ce  se  naşte  copilul. 

—  S-ar  putea  să  se  răzgândească. 

După  ce  prietena  ei  se  duse  la  culcare,  Taylor  adormi  şi  ea,  cu 
gândul  la  treburile  care  o  aşteptau  a  doua  zi. 

în  noaptea  următoare,  sosi  Callaghan. 

Taylor  deschise  ochii  şi  fu  cât  pe  ce  să  moară  de  frică.  Bătrânul 
muntean  stătea  la  masă  şi-şi  îndesa  biscuiţi  în  gură,  câte  doi  în 
acelaşi  timp. 

Un  zbieret  îi  veni  în  gât,  şi  avu  senzaţia  că  i  se  oprise  inima  în  loc. 

Apoi  o  izbi  mirosul  lui,  şi  ştiu  că  nu  de  frică  avea  să  moară.  Era  urât, 
rânced  şi-i  amintea  de  sconcşi.  îşi  ridică  pătura  peste  nas  şi  gură, 
privindu-1  pe  nebun. 

Callaghan.  îşi  amintea  numele.  Şi  avertismentele  lui  Lucas, 
precum  şi  că  nu  era  periculos.  Se  ruga  la  toţi  sfinţii  să  fi  avut 
dreptate. 

Căci  arăta  destul  de  periculos,  şi  sălbatic.  Era  un  om  destul  de 
masiv,  dar  aşa  cum  stătea,  cocoşat  peste  masă,  nu-i  putea  ghici 
înălţimea.  Purta  pantaloni  maro  din  piele  de  oaie,  cămaşă  şi  cizme 
negre,  cu  carâmbi  îmblăniţi.  Părul  îi  era  castaniu,  lung  şi  lăţos. 

Se  întoarse  şi  o  privi.  Taylor  îi  susţinu  privirea.  Frica  îi  trecuse. 
Ştia  că  dacă  avea  nevoie  de  ajutor,  nu  trebuia  decât  să  ţipe.  Hunter 
dormea  afară,  sub  stele.  Ar  fi  venit  imediat. 

Callaghan  nu  era  un  maniac  bolnav  la  cap.  Avea  ochii  limpezi  ca 
lumina  zilei.  în  privirea  lui  se  citea  curiozitatea  -  şi  încă  ceva,  care-i 
puse  nervii  pe  jar  imediat.  O  sclipire  clară,  în  ochii  aceia  căprui- 
aurii. 

—  E,  nu  ţipi? 

O  întrebase  cu  un  glas  gâjâit  şi  amuzat.  Taylor  dădu  din  cap  că 
nu.  Callaghan  zâmbi,  arătându-şi  dinţii  albi  şi  strălucitori,  apoi  se 
întoarse  iar  la  farfuria  cu  biscuiţi. 

—  Ăştia  au  nevoie  de  sare. 

In  sfârşit,  Taylor  îşi  reveni.  Sări  din  pat,  îşi  înhăţă  halatul  şi  se 
îmbrăcă. 

Pistolul  ei  era  pe  consolă.  Porni  pe  furiş  într-acolo. 

—  De  ce-ai  crezut  c-aş  ţipa? 

—  Cele  mai  multe  ţipă,  ridică  el  din  umeri. 

—  Şi  pe  urmă,  ce  se  întâmplă? 

—  Bărbaţii  lor  mă  dau  afară.  Da'  eu  afară  nu  stau.  Vin  înapoi  în 
casă.  Mhm,  mereu  vin. 

—  Când  ai  să  te  întorci  în  munţi? 

îşi  luă  pistolul,  şi  abia  atunci  observă  că  toate  cartuşele  erau 
aliniate  în  şir  lângă  armă.  Callaghan  era  mult  mai  isteţ  decât 

crezuse. 

Propria  ei  reacţie  o  surprinse.  începu  să  zâmbească. 

—  Plec  când  oi  fi  gata. 

—  Eşti  adevărat,  nu-i  aşa,  Callaghan? 

—  Ce  adevărat? 

—  Un  muntean  adevărat. 

Ocoli  încet  masa,  cu  gând  să  deschidă  uşa.  Dacă  nu  lua  o  gură  de 
aer  curat,  avea  să  leşine. 

—  Ţi-aş  mulţumi  dacă  nu-1  chemi  pe  bărbatu'  tău  până  nu-mi 
termin  micul  dejun. 

—  Nu  chem  pe  nimeni,  îi  promise  ea.  Vreau  doar  puţin  aer,  atâta 
tot. 

Deschise  uşa  şi  ferestrele.  Nu  folosi  prea  mult.  Se  rezemă  de  tocul 
uşii  şi-1  privi  pe  intrus.  Avea  manierele  unui  vier. 

—  Mâine  dimineaţă  o  să  vreau  cafea,  anunţă  el.  Şi  un  mic  dejun 
ca  lumea. 

îi  tot  arunca  priviri  scurte,  ca  să-i  observe  reacţia.  Taylor  zâmbea 
în  continuare. 

—  Acum  poţi  să  ţipi  dacă  vrei.  Am  terminat,  declară  Callaghan, 
ridicându-se. 

—  Pariez  că  ai  o  mulţime  de  povestit  despre  viaţa  de  la  munte. 

—  Mii  şi  mii. 

—  Ştii  cine-au  fost  Daniel  Boone  şi  Davy  Crockett? 

—  Nu-s  prost,  se  răsti  el.  Sigur  c-am  auzit  de  ei.  Au  murit, 
cucoană.  Şi  nici  nu  erau  din  munţii  ăştia.  Noi,  aici,  avem  poveştile 
noastre.  Oameni  ca  Tom  Howard  şi  Sparky  Dawson  şi  Montana. . . 

Zbieretul  Victoriei  îl  întrerupse.  Taylor  sări  şi  ea  cale  de-un  cot. 
Nu  observase  uşa  dormitorului  deschizându-se.  Prietena  ei  îi 
aruncase  o  singură  privire  lui  Callaghan  şi  scosese  un  ţipăt  care-ar  fi 
trezit  tot  oraşul  Redemption. 

Taylor  se  dădu  la  o  parte  tocmai  la  timp.  Hunter  năvăli  pe  uşă,  cu 
pistolul  scos. 

—  Callaghan!  mugi  el. 

—  'Neaţa,  Hunter. 

—  E  inofensiv,  îi  şopti  Taylor  Victoriei.  Prietena  ei  părea  gata  să 
leşine. 

—  M-a  trezit  mirosul,  răspunse  ea  la  fel  de  încet,  icnind. 

Taylor  îi  dădu  un  prosop  să-şi  acopere  faţa,  apoi  se  duse  să-şi  ia 
pistolul. 

—  Ai  zece  secunde  să  ieşi  de-aici,  ordonă  Hunter.  Şi  dacă  te  mai 
văd,  te  omor. 

—  Nu  pleacă  nicăieri. 

Taylor  fu  nevoită  să  repete,  înainte  de  a  fi  auzită.  Hunter  era 
sigur  că  nu  înţelesese  bine. 

—  Ce-ai  spus? 

—  Că  nu  pleacă. 

îi  venea  să  râdă.  Hunter  o  privea  uluit. 

—  Mi-a  spus  că  s-ar  întoarce  oricum. 

Callaghan  bătu  cu  palma  în  masă  şi  izbucni  în  râs.  Se  opri  la  fel 
de  brusc,  când  Taylor  îndreptă  pistolul  spre  el. 

—  Ai  să  mă  împuşti? 

—  Nu.  Dar  nu  pleci  de-aici  până  nu  spun  eu  că  poţi  să  pleci. 
Munteanul  se  întoarse  spre  Hunter. 

—  E  nebună? 

—  Cred  că  da,  dădu  Hunter  din  cap. 

—  E  frântă  de  oboseală  şi  nu  mai  gândeşte  limpede!  strigă 
Victoria,  prin  prosop.  Taylor,  ţi-ai  ieşit  din  minţi? 

—  Probabil,  răspunse  Taylor. 
Apoi  râse  şi  se  întoarse  spre  scară: 

—  Daniel  David? 

—  Da,  mamă? 

—  Ştii  ce-am  prins? 

—  Ce  mamă? 

—  Un  muntean  adevărat,  viu!  Hunter,  adu  copaia. 

Capitolul  19 


Prinţul  întunericului  e  un  gentleman. 

William  Shakespeare,  „Regele  Lear" 

Lucas  lipsi  trei  săptămâni.  Ajunse  acasă  vineri,  spre  seară.  Hunter 
îl  întâmpină  în  curte. 

Imediat,  ştiu  că  ceva  era  în  neregulă.  Calul  era  transpirat  şi  cu 
spume  la  gură.  Lucas  nu  şi  l-ar  fi  forţat  fără  motiv. 

—  Unde-s  Taylor  şi  ceilalţi? 

—  în  casă,  răspunse  Hunter,  sunt  bine.  Ce  s-a  întâmplat? 

—  Judecătorul  a  aprobat.  Am  hârtiile  semnate. 

—  Mă  bucur  să  aud  că  s-a  rezolvat,  răspunse  Hunter,  aşteptând 
să  audă  şi  restul. 

—  Am  urmărit  doi  oameni  din  Rosewood  până-n  South  Creek. 
Erau  pistolari  plătiţi.  S-au  oprit  în  Cameron  şi  au  întrebat  cum  se- 
ajunge  cel  mai  repede  la  Redemption.  Am  luat-o  pe  scurtătură  şi 
cred  că  mai  au  o  zi  până  s-ajungă  aici. 

—  Cred  că  i-a  încetinit  şi  ploaia  de  azi-noapte. 

—  Nenorocitul  i-a  trimis  să  ia  gemenele. 

—  Ai  să-i  spui  lui  Taylor,  sau  o  rezolvăm  noi,  fără  s-o  mai 
alarmăm? 

Lucas  nu  voia  să-şi  sperie  soţia,  dar  ştia  că  trebuia  să-i  spună. 

—  Trebuie  să  fie  pregătită.  Am  să-i  spun  după  cină. 

—  Cred  c-ar  fi  bine  să  mergem  în  oraş  şi  să  vorbim  cu  Frank. 

—  N-ar  strica,  răspunse  Lucas,  privind  lung  prin  curte.  Tocmai 
zărise  în  curte  un  necunoscut  îmbrăcat  în  piele  galbenă  de  oaie. 

Omul  dădu  colţul  şi  porni  spre  uşa  din  faţă.  Lumina  soarelui  în 
asfinţit  îi  cădea  pe  chip,  printre  frunze,  şi  era  prea  departe  pentru  ca 
Lucas  să-1  vadă  bine.  Totuşi,  parcă-1  cunoştea  de  undeva. 

—  'Nă  seara!  salută  omul. 

Lucas  făcu  un  pas  înapoi. 

—  Callaghan. . .  şopti  el,  nevenindu-i  să  creadă. 

Continuă  să-1  privească  până  dispăru  în  casă,  apoi  îi  rosti  numele 
din  nou  -  mugind,  de  astă  dată. 
Hunter  izbucni  în  râs. 

—  Nu  l-ai  recunoscut,  aşa-i? 
Lucas  clătină  din  cap. 

—  Ce  mama  dracului  s-a  întâmplat  cu  el? 

—  Taylor,  asta  s-a  întâmplat.  Văd  eu  de  calul  tău.  Tu  du-te-n 
casă. 

Uşa  se  deschise  dintr-o  dată  şi  Taylor  ieşi  în  fugă.  O  urmau  copiii. 
Victoria  se  opri  în  prag,  bucuroasă  şi  uşurată  să-1  vadă  pe  Lucas. 

—  Bine  ai  venit  acasă,  şopti  Taylor.  Ai. . .? 
Lucas  dădu  din  cap. 

Apoi  o  cuprinse  în  braţe  şi  o  sărută  mai-mai  să-i  taie  respiraţia. 
Cei  trei  copii  îi  vorbeau,  toţi  în  acelaşi  timp. 

Fără  tragere  de  inimă,  o  lăsă  pe  Taylor  din  braţe,  şoptindu-i: 

—  Mai  târziu... 

Apoi  se  întoarse  spre  cea  mai  zgomotoasă  dintre  ei: 

—  Da,  Georgie? 

—  Ştii  ceva,  tăticule? 

—  Nu,  ce? 

—  Avem  un  om  în  casă. 

—  Am  auzit,  răspunse  Lucas,  privind-o  pe  Taylor. 

—  Ne  spune  poveşti  în  fiecare  seară,  interveni  şi  Daniel.  Despre 
munteni  adevăraţi.  E  unul  care  locuieşte  aproape,  şi  Callaghan  zice 
că  poate-am  să-1  cunosc  într-o  zi. 

—  Mămica  nu  1-a  lăsat  să  se  ducă  acasă!  declară  Allie.  El  mi-a  zis! 
Taylor  se  întoarse  spre  uşă,  dar  Lucas  o  apucă  de  mână  şi  o  trase 

înapoi. 

—  De  ce  nu  l-ai  lăsa  să  se  ducă  acasă? 

—  Daniel  încă  nu  şi-a  ales  un  nume,  îi  explică  Taylor.  Callaghan 
doarme  afară,  Lucas.  Nu  face  niciun  rău.  înţeleg  de  ce  nu-ţi  place. 

Mi-a  explicat  că  de  ani  de  zile  îţi  stă  ca  un  cui  în  cap. 

—  Dacă  doarme  afară,  de  ce  nu  fuge  în  timpul  nopţii?  întrebă 
Lucas,  exasperat. 

—  Mămica  i-a  spus  c-o  să-1  prindă  şi-o  să-1  aducă  înapoi,  dacă 
pleacă  înainte  să-mi  aleg  eu  numele. 

—  Şi  când  o  să  se-ntâmple  asta,  fiule? 

—  Curând,  promise  Taylor. 

Lucas  strânse  din  fălci,  semn  că  începea  să  se  înfurie. 

—  Cina  e  gata!  strigă  Callaghan  din  uşă. 

Privindu-1  pe  Hunter,  Lucas  îl  văzu  întorcându-se  repede,  dar  nu 
înainte  de  a-i  observa  zâmbetul. 

—  Mergem  în  casă?  întrebă  Taylor. 

Lucas  îşi  putu  stăpâni  nervii  toată  seara.  Ascultă  povestirea 
scandaloasă  pe  care  Callaghan  le-o  spunea  soţiei  şi  fiului  său  şi-1 
întrerupse  doar  de  vreo  două  ori. 

—  Nu  aşa  s-a  întâmplat!  se  răsti  el.  Dacă  tot  o  spui,  măcar  spune- 
o  bine! 

Taylor  nu  înţelegea  ce-1  apucase.  Când  Lucas  porni  spre  râu,  se 
duse  afară  după  el. 

—  E  un  hoţ,  Taylor,  îi  răspunse  Lucas  înainte  ca  ea  să  formuleze 
întrebarea. 

—  Când  era  mai  tânăr,  poate.  N-o  să  fure  nimic  de  la  noi. 

—  Pot  tolera  aproape  orice  altceva  dar,  pe  toţi  sfinţii,  ce-i  al  meu, 
al  meu  rămâne! 

—  Cum  a  fost  şi  cu  cuţitul.  Cel  pe  care  l-ai  lăsat  pe  noptieră,  la 
Cincinnati,  ca  să  înţeleg  că  nu  vei  renunţa  să  le  cauţi  pe  gemene. 

—  într-adevăr.  Vino  aici,  doamnă  Ross. 
Taylor  veni  în  braţele  lui  şi-1  strânse  la  piept. 
Bărbia  lui  Lucas  i  se  rezemă  pe  creştet. 

—  Mâine  vin  nişte  oameni,  îi  spuse  el.  Unchiul  tău  i-a  trimis. 
Strângând-o  şi  mai  tare,  îi  explică  planul  său  şi  al  lui  Hunter, 

promiţându-i  că  aveau  să-i  alunge.  Nu  adăugă  faptul  că  erau 
pistolari. 

începând  din  clipa  aceea,  Taylor  nu  le  mai  scăpă  pe  gemene  din 
ochi.  Vremea  fu  alături  de  ea,  ploaia  făcându-le  să  stea  în  casă  toată 
dimineaţa  şi  după-amiaza.  Lucas  reveni  la  apusul  soarelui.  îi  spuse 
că  cei  doi  plecaseră  şi  n-aveau  să  se  mai  întoarcă. 

Frank  îi  dădu  mai  multe  detalii  în  duminica  următoare,  când 
Taylor  se  duse  în  oraş  ca  să  citească  ziarul. 

—  Amândoi  ştiau  cine  sunt  Lucas  şi  Hunter,  îi  spuse  el.  N-aveau 
de  gând  să  le  ţină  piept.  Şi  erau  şi  guralivi.  Se  pare  că  unchiul  tău  a 
oferit  o  recompensă  în  schimbul  nepoatelor. 

—  Lucas  şi  cu  mine  avem  acum  custodia  legală  asupra  fetelor! 
protestă  Taylor. 

Frank  se  grăbi  s-o  liniştească: 

—  Ştim.  Nimeni  dintre  noi  nu  va  sta  cu  mâinile-n  sân,  dacă  mai 
vine  cineva.  Nu-ţi  face  griji,  Taylor. 

Rolly  ascultase  conversaţia.  Când  terminară,  o  luă  deoparte. 

—  Am  un  mic  cadou  pentru  tine,  şopti  el.  Tocmai  l-am  terminat. 
Taylor  credea  că  era  un  leagăn.  Peste  o  oră,  Rolly  îl  aduse  acasă. 

Taylor  îl  asigură  că-i  era  foarte  recunoscătoare,  şi  râdea  de  bucurie, 
nu  de  altceva.  Apoi,  îl  conduse  înăuntru  şi  alese  un  loc  pentru...  al 
treilea  balansoar. 

Scaunele  fură  puse  în  semicerc,  în  faţa  căminului.  Rolly  nu  se 
grăbea  să  plece.  Taylor  insistă  să  stea  un  timp  şi-i  oferi  ceva  de  băut, 
dar  omul  refuză. 

—  Vrei  să  mă  rogi  ceva?  îl  întrebă  ea. 
Rolly  dădu  din  cap. 

—  Mă  pregătesc... 

Avu  nevoie  de  douăzeci  de  minute  pentru  a-şi  face  curaj.  în 
sfârşit,  mărturisi:  voia  să  înveţe  să  citească. 

Taylor  fu  uimită  şi  încântată.  îl  asigură  că  nimeni  n-avea  să  râdă 
de  el  şi-i  promise  să  păstreze  secretul.  N-avea  să-i  spună  nici  chiar 
soţului  ei. 

—  Oricum,  e  timpul  ca  Daniel  să  înveţe  să  citească,  spuse  ea.  Aş 

putea  să  vă  învăţ  pe  amândoi. 

Dar  Rolly  nu  voia  să-1  vadă  nici  măcar  un  copil  de  şapte  ani  cum 
se  chinuia.  Propuse  să-i  dea  lecţii  fiului  ei  seara,  iar  lui  în  pauza  de 
masă. 

începură  lecţiile  de  a  doua  zi.  Taylor  le  spuse  tuturor  că  se  ducea 
până-n  oraş,  ca  să  se  mai  dezmorţească  şi  să-1  salute  pe  Frank. 

Callaghan  se  pregătea  de  plecare.  Le  spuse  că-1  chema  muntele,  şi 
deşi  îi  plăcuse  ospitalitatea  lui  Taylor,  stătuse  prea  mult  în  vizită. 
Voia  să-şi  regăsească  solitudinea.  Taylor  avea  să-i  ducă  dorul,  dar 
ştia  că  era  timpul  să  plece. 

Lucas  nu-i  mai  suporta  povestirile.  In  cele  mai  multe  era  vorba 
despre  un  om  numit  Montana.  Când  îi  auzea  numele,  Lucas  se 
încrunta  şi  ieşea  din  casă.  Reacţia  lui  îl  făcea  mereu  pe  Callaghan  să 
hohotească  de  râs,  plesnindu-se  peste  genunchi. 

Lui  Daniel  îl  plăcea  la  nebunia  noua  lor  casă.  Se  ţinea  după  Lucas 
ca  un  căţeluş  şi-i  sorbea  toate  cuvintele.  Petreceau  mult  timp 
împreună.  Oricât  de  ocupat  ar  fi  fost  Lucas,  mereu  îi  acorda  fiului 
său  timp  şi  atenţie. 

Taylor  spera  să-i  dăruiască  şi  ei  timpul  şi  atenţia  de  care  avea 
nevoie.  Pur  şi  simplu  nu-şi  mai  putea  continua  programul  rigid  la 
nesfârşit  şi,  într-o  sâmbătă  după-amiază,  îşi  pierdu  în  sfârşit 
controlul.  Printr-o  ironie,  fiul  ei  cel  dulce  şi  nevinovat  fu  cauza.  îi 
spuse  numele  pe  care  şi-1  alesese. 

Callaghan  stătea  lângă  Daniel,  cu  mâinile  la  spate,  legănându-se 
pe  picioare  înainte  şi-napoi.  Părea  să  se  umfle  în  pene,  cine  ştie  de 
ce.  Taylor  era  intrigată. 

în  sfârşit,  Daniel  anunţă  că  voia  să  poarte  numele  acelui  muntean 
aspru  şi  curajos  pe  care  toţi  îl  numeau  Montana. 

Taylor  îi  înţelegea  motivele,  dar  nu-1  găsea  totuşi  un  nume 
potrivit.  îl  întrebă  dacă  voia  într-adevăr  să  poarte  numele  unui 
teritoriu. 

—  Montana  îi  spune  lumea,  dar  nu  în  faţă.  Nu-i  place  numele 
ăsta,  mamă.  Callaghan  mi-a  spus. 

Dând  din  cap,  Taylor  aşteptă  să-i  spună  numele.  Daniel  se 
bâlbâia  de  emoţie.  Nu-1  grăbi.  Era  un  moment  important  pentru  el. 

Trase  adânc  aer  în  piept  şi-şi  îndreptă  umerii.  Apoi,  îi  spuse 
numele  lui  cel  nou.  Avea  să-1  cheme  Lucas  Michael  Ross. 

Taylor  fu  nevoită  să  se  aşeze.  Fiul  ei  nu  păru  să  observe  cât  de 
uluită  era.  Se  şi  repezise  să  spună  una  dintre  povestirile  lui  favorite 
despre  Lucas. 

—  A  scos  din  canion  patruzeci  de  colonişti,  în  plină  iarnă,  şi 
indienii  nu  le-au  făcut  nimic,  fiindcă. . . 

In  timp  ce  băiatul  îşi  trăgea  respiraţia,  Callaghan  se  grăbi  să 
completeze: 

—  Fiindcă  le  e  teamă  de  el  şi  îl  respectă. 
Fiul  ei  dădu  din  cap. 

—  Nu  se  poate  să  mă  cheme  Montana.  Fiecare  muntean  trebuie 
să-şi  câştige  porecla.  Uite,  lui  Callaghan  i  se  spune  Ursul  -  nu-i  aşa? 

—  Ba  bine  că  nu!  confirmă  Callaghan. 

—  Şi  Rolly  mi-a  spus  o  poveste  despre  tata,  mamă.  A  zis  că  ştia  să 
caute  urmele... 

—  Fiule,  nu  cred  că  mamei  tale  îi  arde  de  poveşti  acum.  Mie  mi  se 
pare  că-i  niţeluş  cam  uimită.  Nu  ştiai,  nu-i  aşa,  doamnă  Ross? 

Taylor  clătină  din  cap.  Apoi  izbucni  în  râs.  îşi  amintea  grupul 
care-1  înconjurase  pe  soţul  ei  în  holul  hotelului  din  Boston. 

II  băteau  pe  umeri  cu  entuziasm  şi-1  implorau  să  le  strângă  mâna. 
Crezuse  că  admiraţia  lor  era  în  legătură  cu  războiul. 

Dumnezeule  din  ceruri,  era  măritată  cu  un  muntean!  Şi  toată 
lumea  din  America  părea  să  ştie  cine  era!  Toată  lumea,  numai  ea  nu! 

—  Callaghan  a  spus  că  ne-am  încurca  dacă  ne  zici  la  amândoi 
Lucas,  continuă  fiul  ei.  A  zis  că  până  cresc,  pot  să  iau  numele  al 
doilea  al  lui  tata.  Acuma  mă  cheamă  Michael,  mamă...  dacă  vrei  şi 
tu. 

Nu  voia  să-i  strice  bucuria.  Zâmbi  forţat. 

—  Atunci,  Michael  să  fie. 

Callaghan  plecă  peste  câteva  minute,  iar  fiul  ei  se  duse  afară  să  le 

spună  tuturor  noul  lui  nume.  Lucas  plecase  deja  la  vânătoare.  Mai 
avea  de  aşteptat  până  să  afle  cum  se  numea  de-acum  fiul  lui. 

Multă  vreme,  Taylor  nu  se  mişcă  de  la  masă.  Victoria  şi  Hunter 
duseseră  gemenele  la  râu,  să  se  bălăcească.  Lipsiră  mai  mult  de  o 
oră,  iar  când  se  întoarseră,  Taylor  era  tot  la  masă. 

Victoria  făcuse  o  tocană  pentru  cină.  Anunţă  că  avea  să  fie  gata 
peste  o  oră.  Tot  arunca  priviri  îngrijorate  spre  Taylor.  Prietena  ei 
părea  foarte  tulburată. 

Observă  că  era  roşie  la  faţă  şi  tremura.  Oare  din  cauza  febrei? 

Ridicându-se,  Taylor  clătină  din  cap. 

—  N-am  febră,  îi  şopti  ea  Victoriei.  Sunt  furioasă. 

îşi  încinse  şorţul  pe  mijloc,  îşi  vârî  pistolul  în  buzunarul  acestuia 
şi  porni  spre  uşă. 

—  Unde  te  duci?  o  întrebă  Victoria. 

—  în  grădină.  Pe  urmă,  cred  c-am  să  fac  un  drum  până-n  oraş. 
Vreau  să  fiu  singură  o  vreme. 

I  se  părea  că  vorbea  pe  un  ton  calm  şi  rezonabil.  Victoria  nu  era 
de  aceeaşi  părere. 

—  Te  doare  gâtul?  Eşti  răguşită. 

Taylor  nu-i  răspunse.  în  timp  ce  închidea  uşa,  prietena  ei  o 
întrebă  cât  avea  să  lipsească,  pentru  a  nu  întârzia  la  cină.  îi  promise 
că  urma  să  se  întoarcă  până  atunci.  înarmată  cu  pistolul,  ocoli 
grădina,  bombănind  la  vederea  stricăciunilor  produse  deja  de  iepuri 
şi,  în  sinea  ei,  urlând  că  avea  o  viaţă  atât  de  nefericită.  Lucas  înţelese 
că  era  ceva  în  neregulă  în  prima  clipă  când  o  zări.  Stătea  în  partea 
opusă  a  grădinii,  privindu-1,  cu  o  expresie  cum  niciodată  n-o  mai 
văzuse.  Părea  învinsă. 

îl  aşteptă  să  ajungă  la  vreo  douăzeci  de  paşi  distanţă,  şi  abia 
atunci  ridică  mâna,  făcându-i  semn  să  se  oprească. 

—  Plec!  declară  ea,  cu  voce  puternică. 

Drept  răspuns,  Lucas  făcu  ochii  mari.  Taylor  dădu  din  cap: 

—  M-ai  auzit,  Lucas?  Plec. 
Lucas  încuviinţă  scurt. 

—  Era  şi  timpul. 

Reacţia  lui  nu  făcu  decât  să-i  aţâţe  furia  şi  mai  mult. 

—  Te  aşteptai  să  dau  greş,  nu-i  aşa?  Nu  eşti  deloc  surprins. 

—  Nu,  nu  sunt  surprins.  Te-am  privit  cum  te  speteai  cu  munca  în 
ultimele  săptămâni  şi  am  văzut  ce  efect  a  avut  asupra  ta. 

îngrijorarea  îi  înăsprea  glasul. 

—  Ai  slăbit  şi  ai  cearcăne  sub  ochi.  Slavă  Domnului  că  ţi-ai  venit 
în  fire  la  timp,  până  nu  mureai  pe  picioare. 

îi  venea  să  urle  la  el.  Nu  se  stăpâni.  Ducă-se  dracului  controlul. 
Venise  la  frontieră  ca  să  fie  liberă  şi,  pe  toţi  sfinţii,  aşa  avea  să  fie. 

—  Vrei  să  spui  că  munca  mea  grea  te-a  convins  că  nu  trebuie  să 
stau  aici?! 

—  Taylor,  strigi  la  mine...!  remarcă  el,  părând  de-a  dreptul  uimit 
de  acest  lucru. 

Nu  pierdu  vremea  dându-i  dreptate. 

—  Să  nu-ndrăzneşti  să-mi  spui  că  sunt  fragilă,  Lucas,  sau  jur  pe 
Dumnezeu  c-am  să  răcnesc  la  tine  până  mor  sau  eu,  sau  tu. 

—  N-ai  ce  căuta  aici,  insistă  el. 

Se  înfuria  cu  repeziciune,  la  fel  ca  ea.  Cu  cât  o  privea  mai  mult, 
aşa  epuizată  cum  era,  cu  atât  devenea  mai  furios.  Nu-şi  dădea 
seama  că  ea  devenise  lumea  lui?  Dacă  i  se  întâmpla  ceva,  nu  ştia  ce- 
ar  fi  făcut.  Avea  responsabilităţi,  fir-ar  să  fie.  Copiii  depindeau  de 
ea.  Şi  el  la  fel.  Trebuia  să  înceapă  să-şi  poarte  singură  de  grijă,  iar 
Lucas  era  hotărât  s-o  oblige. 

—  Am  stat  destul  cu  mâinile-n  sân,  îi  spuse  el.  Te-am  luat  dintr-o 
sală  de  bal  şi,  pe  toţi  sfinţii,  am  să  te  duc  înapoi.  Tu  ar  trebui  să  porţi 
diamante  şi... 

Taylor  îi  risipi  concentrarea.  Scoase  pistolul  din  buzunarul 
şorţului,  se  răsuci  în  loc  şi  trase.  Glonţul  lovi  un  iepure  gras,  care  fu 
aruncat  înapoi  în  gard. 

Apoi  vârî  pistolul  la  loc  şi-şi  încrucişă  braţele  pe  piept.  îşi  privi 
încruntată  soţul. 

—  Plec!  strigă  ea  din  nou.  Ştiai  că  fiul  tău  şi-a  ales  numele?  Vrea 

să-1  cheme  Lucas  Michael  Ross.  Trebuie  să-i  spunem  Michael.  Ce 
zici  de  asta,  Montana? 

Lucas  făcu  un  pas  spre  ea.  Taylor  se  retrase. 

—  Toate  sunt  exagerări,  spuse  el.  Nu-mi  place  să  vorbesc  despre 
ele.  Nu  merit  atâta  admiraţie.  Sunt  doar  un  bun  căutător  de  urme, 
atâta  tot. 

Se  prefăcea  intenţionat  că  nu  înţelegea  ce  încerca  să-i  spună. 
Expresia  lui  deveni  reţinută.  Evident,  voia  ca  Taylor  să  abandoneze 
subiectul. 

Ea,  însă,  nici  gând! 

—  Toată  lumea  din  America  ştie  cine  eşti.  Toată  lumea,  numai 
nevasta  ta  nu! 

La  asta,  nu  mai  avu  ce  să-i  spună.  Taylor  se  simţea  trădată.  Ştia  că 
avea  nevoie  să  stea  un  timp  singură,  ca  să  hotărască  ce  trebuia  să 
facă. 

—  N-am  să  mai  fiu  o  povară  pe  capul  tău,  afirmă  ea;  îşi  ridică 
fustele  şi  porni  pe  cărarea  care  ducea  spre  oraş.  Iar  acum,  dacă  mă 
scuzi,  plec. 

—  Du-te,  mormăi  el.  Dar  te  previn,  Taylor:  am  să-ţi  iau  urma  şi- 
am  să  te-aduc  înapoi,  la  mine.  Ce-i  al  meu,  al  meu  rămâne. 

Taylor  se  opri  brusc.  Panica  pe  care  o  distingea  în  glasul  lui  o 
nedumerea.  Se  întoarse  să-1  privească.  Ii  distinse  frica  în  privire.  Nu- 
i  înţelegea  reacţia,  şi  totuşi  încercă  instinctiv  să-1  calmeze. 

—  Mă  duc  în  oraş.  Am  să  mă  întorc  într-o  oră. 
Lucas  nu-şi  putu  ascunde  uşurarea. 

Tot  drumul  până-n  oraş,  Taylor  se  gândi  la  comportamentul  lui. 
O  parte  din  distanţă  o  parcurse  în  fugă,  iar  când  îşi  dădu  seama  ce 
făcea,  încetini  pasul.  încă  mai  era  atât  de  furioasă  din  cauza 
încăpăţânării  lui,  încât  nu  putea  gândi  limpede.  Planul  său  de  a-i 
dovedi  că  avea  curajul  şi  tăria  de  a  trăi  în  ţinuturile  sălbatice  se 
întorsese  împotriva  ei  însăşi. 

Lucas  era  un  muntean  adevărat,  mai  adevărat  decât  în  toate 

închipuirile  ei,  mai  adevărat  decât  realitatea.  Dacă  nici  asta  n-o 
revolta,  nu  ştia  ce  altceva  ar  fi  putut  s-o  facă.  Lucas  ştia  că  o  fascinau 
Daniel  Boone  şi  Davy  Crockett.  Auzise  poveştile  pe  care  i  le  spunea 
fiului  lor.  La  naiba,  ştia  ce  părere  avea  despre  eroii  aceia,  şi  totuşi 
nu-i  spusese  niciodată  că  se  măritase  cu  unul  asemenea  lor. 

Simţea  că  iar  îi  veneau  furiile.  Sigur  că  nu-i  spusese.  Ar  fi  trebuit 
să-i  vorbească  despre  trecutul  lui  şi,  Doamne  fereşte,  chiar  să-i 
împărtăşească  unele  dintre  experienţele  pe  care  le  trăise. 

Frustrată,  Taylor  îşi  aruncă  mâinile  în  sus. 

—  Mă  las  păgubaşă,  mormăi  ea. 

Apoi  izbucni  în  lacrimi. 

Pentru  că  avea  obiceiul  să  treacă  pe  la  magazinul  general,  o  luă 
într-acolo.  Plânse  în  timp  ce  intra  prin  spate  şi  când  îl  străbătu,  şi 
întrucât  obişnuia  şi  să-1  salute  pe  Frank,  îi  făcu  cu  mâna.  Abia  când 
ieşi  în  stradă  îşi  dădu  seama  cât  de  ridicol  arătase. 

Taylor  promisese  să  se  întoarcă  într-o  oră,  dar  pierduse  noţiunea 
timpului.  Urcă  pe  colina  din  spatele  oraşului,  iar  când  ajunse  în 
vârf,  privi  în  jos,  spre  Redemption,  îşi  propti  mâinile  în  şolduri  şi 
scoase  un  urlet,  ca  să  se  descarce  complet.  Era  o  senzaţie  atât  de 
mulţumitoare,  încât  mai  răcni  o  dată.  Numai  când  începu  s-o  doară 
gâtul  se  opri. 

Ştia  că  se  purta  ca  o  nebună.  Nu-i  păsa.  In  jur  nu  era  nimeni  care 
s-o  vadă  sau  s-o  audă.  Şi  n-ar  fi  contat  nici  dacă  se  uitau  alţi  oameni. 
Era  o  femeie  liberă.  Dacă  voia  să-şi  piardă  controlul,  atunci,  pe  toţi 
sfinţii,  avea  tot  dreptul  s-o  facă. 

Scoase  un  oftat  sonor  de  satisfacţie  şi  se  aşeză.  Mult  timp,  stătu 
pe  gânduri.  O  sâcâia  reacţia  lui  Lucas  faţă  de  anunţul  ei  că  pleca. 
Probabil  crezuse  că  voia  să  pună  capăt  căsniciei  şi,  deşi  considera  că 
aceasta  era  o  concluzie  ridicolă  pentru  un  om  atât  de  inteligent,  ceea 
ce  o  nedumerea  şi  o  fascina  era  faptul  că  în  ochii  lui  se  citise  teama. 
Nu  se  înşelase.  Ii  văzuse  clar  spaima  şi  panica. 

Reacţia  lui  nu  avea  niciun  sens.  Chiar  credea  că  i-ar  fi  părăsit,  de 
el  şi  copii?  Sau  credea  că  ar  fi  lăsat  copiii  cu  el,  şi  de-asta  intrase  în 

panică?  Nu,  clătină  ea  din  cap,  nu  era  posibil.  Lucas  ştia  că  niciodată 
nu  i-ar  fi  părăsit  pe  copii.  Cum  se  putuse  gândi  că  l-ar  fi  părăsit  şi  pe 
el?  îi  spusese  că-1  iubea.  Credea  că  era  doar  o  slăbiciune  trecătoare? 

Nu  gândise  limpede,  îşi  dădu  ea  seama,  iar  aşa  ceva  nu  era  deloc 
caracteristic  pentru  Lucas.  El  era  întotdeauna  un  om  rezonabil.  Şi 
mai  şi  ridicase  tonul  la  ea.  Or,  Lucas  nu  striga  niciodată  -  niciodată! 
Nicicând  nu  se  lăsa  pradă  emoţiilor. 

Până  azi. 

Nu  era  posibilă  decât  o  singură  concluzie,  şi  deodată,  tot  ceea  ce 
nu  avusese  niciun  sens,  deveni  absolut  clar. 
O  iubea. 

Fu  copleşită  de  bucurie.  Plânse  zece  minute  în  şir,  înainte  de  a 
reuşi  să  se  oprească.  Apoi  începu  să-şi  facă  griji.  Dacă  o  iubea,  de  ce 
nu-i  spusese? 

Taylor  îşi  şterse  faţa  cu  poala  fustei  şi  se  ridică.  Dragostea  n-ar  fi 
trebuit  să  fie  tulbure,  nu?  Poate  că  Lucas  încă  nu-şi  dădea  seama  că 
o  iubea.  O  asemenea  posibilitate  avea  sens,  şi  întrucât  nu  putea  găsi 
nicio  altă  explicaţie  logică,  trase  concluzia  că  aceasta  era. 

Doamne,  trebuia  să  aibă  răbdare.  Ştia  că  până  la  urmă  Lucas  avea 
să  înţeleagă  totul,  şi  spera  doar  să  nu  fie  moartă  şi  îngropată  înainte 
ca  în  mintea  lui  obtuză  să  se  facă  lumină.  De  la  iubirea  pentru  el 
putea  să  i  se  tragă  chiar  şi  moartea.  Acest  gând  o  făcu  să  zâmbească. 

Era  timpul  să  se  ducă  acasă,  îşi  scutură  frunzele  de  pe  fustă  şi 
porni  înapoi  spre  oraş.  Dintr-o  dată,  se  pomeni  întrebându-se  ce 
făcuse  în  aceeaşi  vreme  cu  un  an  în  urmă,  şi-şi  spuse  că  probabil 
citise  din  jurnalul  doamnei  Livingston.  Ce  naivă  fusese  pe-atunci! 
Doamna  Livingston  habar  n-avea  de  viaţa  în  sălbăticie.  Nu  era 
nevoie  ca  lunea  să  fie  ziua  pentru  spălat,  iar  femeile  nu  erau  nevoite 
să  muncească  până  cădeau  de  pe  picioare,  numai  pentru  a  se  dovedi 
capabile. 

Viaţa  era  prea  scurtă  pentru  nişte  programe  rigide.  Taylor  ştia  că 
în  cele  din  urmă  avea  să  se  integreze  într-o  rutină  comodă, 
neistovitoare.  Nu  avea  nevoie  să  dovedească  nimic,  nimănui.  Voia 

să  aibă  o  viaţă  lungă  şi  să-şi  vadă  copiii  crescând  şi  împlinindu-şi 
visele. 

II  iubea  pe  Lucas  cu  pasiune,  dar  n-avea  să-1  lase  să-i  ia  visele. 
Urma  să  stea  acolo  unde  era,  şi  cu  asta,  gata!  Soarele  asfinţea.  Taylor 
se  opri  puţin  să  admire  capodopera  lui  Dumnezeu,  apoi  grăbi  pasul 
şi  coborî  repede  în  oraş.  Uitase  de  timp.  îi  spusese  Victoriei  că  avea 
să  se  întoarcă  într-o  oră,  şi  deja  trecuseră  mai  mult  de  două. 

O  luă  pe  scurtătura  care  trecea  prin  magazinul  general,  îl  salută 
din  mers  pe  Frank,  apoi  ieşi  grăbită  pe  uşa  de  la  stradă.  Şi  se  pomeni 
faţă-n  faţă  cu  unchiul  ei,  Malcolm. 

Aproape  se  ciocniră  piept  în  piept.  Fu  atât  de  uimită  la  vederea 
lui,  încât  se  opri  în  loc. 

Malcolm  nu  părea  deloc  surprins  s-o  vadă.  O  apucă  de  braţ, 
strâns,  şi  o  trase  din  dreptul  intrării. 

Taylor  încerca  deja  să-şi  smulgă  braţul  din  mâna  lui,  când  o  trânti 
de  perete.  Se  lovi  cu  capul  de  scânduri.  O  străbătu  un  junghi  de 
durere,  dar  nu  ţipă.  N-avea  să-i  dea  această  satisfacţie. 

Malcolm  era  la  fel  de  urât  cum  şi-1  amintea,  deşi  se  îngrăşase 
considerabil  de  ultima  oară  când  îl  văzuse.  Părul  i  se  rărea  în  creştet, 
iar  firele  albe  i  se  înmulţiseră.  Era  îmbrăcat  într-un  costum  negru,  cu 
cămaşă  albă,  pătată  în  jurul  gulerului  şi  pe  piept.  Duhnea  a  whisky. 
Da,  Malcolm  era  întru  totul  la  fel  de  respingător  ca  pe  vremuri. 

—  Ia-ţi  mâinile  de  pe  mine!  se  răsti  ea,  cu  dezgust  vizibil. 

—  Aşa-ţi  saluţi  unchiul?  gânguri  Malcolm. 

Avea  chipul  la  câţiva  centimetri  de  al  ei.  Taylor  privi  intenţionat 
cicatricea  care-i  străbătea  pleoapa  şi  sprinceana.  în  sfârşit,  Malcolm 
observă  unde  se  uita  şi  ridică  mâna  dreaptă.  O  lovi  peste  faţă, 
tocmai  când  Frank  ieşea  din  magazin  să  vadă  ce  se  întâmpla.  Scoase 
un  strigăt  şi  alergă  s-o  ajute. 

Malcolm  îl  îmbrânci  într-o  parte  şi  o  trase  pe  Taylor  în  magazin. 
Trânti  uşa,  o  încuie,  apoi  îşi  împinse  nepoata  spre  tejghea. 

—  Credeai  că  te  poţi  ascunde  de  mine  în  locul  ăsta  uitat  de  lume? 

Nu-i  răspunse. 

—  Ai  fost  surprinsă  să  mă  vezi,  nu-i  aşa? 

—  Da,  recunoscu  ea.  Ştiam  că  vei  trimite  alţi  oameni  să  ia  fetele, 
dar  nu  mă  aşteptam  să  vii  aici. 

—  Le  iau  cu  mine,  anunţă  el,  bătându-se  peste  buzunarul 
vestonului.  Am  hârtiile  care  dovedesc  că-s  ale  mele. 

—  Nu  sunt  ale  nimănui!  strigă  Taylor.  Hârtiile  tale  n-au  nicio 
valoare  aici.  Nu  suntem  în  Anglia. 

Malcolm  o  privi  încruntat,  apoi  se  duse  grăbit  la  uşa  din  spate,  pe 
care  o  închise  cu  zăvorul. 

—  O  să  aşteptăm  aici,  spuse  el. 

Taylor  se  uita  afară,  prin  vitrină.  Frank  nu  se  vedea  nicăieri. 
Probabil  se  dusese  să-1  cheme  pe  Lucas. 

—  Aş  putea  să  te  omor  pentru  problemele  pe  care  mi  le-ai  cauzat. 
Tu  ai  fost  cu  ideea,  nu? 

încrucişându-şi  braţele  pe  piept,  Taylor  îl  privi  cum  se  plimba 
agitat  prin  magazin,  încruntându-se  mereu  la  ea. 

—  Care  idee? 

—  Să  schimbe  testamentul. 
Taylor  clătină  din  cap. 

—  Mama  ta  nu  mi-a  spus  ce  făcuse.  Am  aflat  o  dată  cu  tine,  după 
moartea  ei. 

Malcolm  pufni,  neîncrezător. 

—  Nu  plec  nicăieri  fără  gemene.  Nu  m-aş  fi  deranjat,  dacă  n-o 
convingeai  pe  căţeaua  aia  bătrână  să  le  lase  ditamai  afurisita  de 
avere  puştoaicelor  lui  Marian.  Graţie  amestecului  tău,  acum  îmi  bat 
la  uşă  toţi  creditorii  din  Londra. 

—  Doamna  ţi-a  achitat  toate  datoriile,  îi  aminti  ea.  Deja  te-ai 
adâncit  în  altele? 

întrebarea  ei  nu-1  încântă  deloc.  Făcu  un  pas  ameninţător.  Taylor 
îşi  strecură  mâna  în  buzunarul  şorţului,  pregătindu-se  pentru  orice 
eventualitate. 

—  Dacă  n-am  încotro,  am  să  te  omor,  o  ameninţă  el. 

—  Fă-o,  şi  banii  îi  vor  reveni  soţului  meu,  se  bucură  ea  să-1 
anunţe. 

Malcolm  zâmbi. 

—  Cred  că  în  momentul  ăsta  e  pe  moarte.  Acum  n-am  mai 
angajat  nişte  laşi.  Am  venit  pregătit.  Am  patru  pistolari  cu  mine. 

Cu  un  efort,  Taylor  reuşi  să-şi  ascundă  îngrijorarea. 

—  Numai  patru? 

Ridică  mâna  s-o  lovească  din  nou.  Un  zgomot  provenit  de  afară  îi 
distrase  atenţia.  Alergă  lângă  vitrină  şi  se  uită  pe  furiş.  Nu  păru  să 
vadă  pe  nimeni,  căci  ridică  din  umeri  şi  se  întoarse  spre  ea,  ţanţoş  ca 
un  păun. 

—  Toate  astea-s  numai  din  vina  ta,  se  răsti  el.  Dacă  se  face  moarte 
de  om,  tu  vei  fi  responsabilă.  Vreau  fiecare  liră  care  mi  se  cuvine. 
Nu  pot  să  mă  duc  după  banii  pe  care  baba  aia  nebună  i-a  dat  pentru 
opere  de  caritate,  dar  pot  lua  înapoi  ce-a  pus  deoparte  pentru  tine  şi 
gemene. 

—  Şi  cum  ai  de  gând  să  faci? 
Nu-i  dădu  timp  să  răspundă. 

—  Lasă-mă  să  ghicesc.  Nu  va  fi  nici  vina,  nici  responsabilitatea  ta, 
dar  tot  voi  muri.  Asta  e? 

—  Nu  fac  decât  ce  m-ai  silit  tu  să  fac. 

—  De  unde-ai  avut  banii  pentru  pistolari? 

—  De  la  fiica  mea.  Şi-a  vândut  bijuteriile.  îi  dau  jumătate  din 
moştenire.  Jane  îţi  trimite  salutări,  adăugă  el,  cu  un  chicotit. 

—  Pe-aici  se  spânzură  oamenii  pentru  crimă,  să  ştii,  îl  preveni  ea. 
Malcolm  îşi  descheie  vestonul  şi  duse  mâna  la  buzunar. 

Taylor  strânse  patul  pistolului,  dar  nu-1  scoase  din  şorţ.  Nu  voia 
să-1  omoare  decât  dacă  nu  mai  avea  încotro. 

Sub  cureaua  pantalonilor  lui,  între  betelie  şi  grăsimea  de  pe 
burtă,  era  vârât  un  pistol.  Totuşi,  nu-1  atinse.  In  schimb,  scoase  o 
batistă  şi  începu  să-şi  şteargă  sudoarea  de  pe  frunte. 

—  E  cald  ca  dracu'  aici,  mormăi  el. 

—  Taylor!  se  auzi  glasul  lui  Lucas,  într-un  muget  care  făcu  să  se 

spargă  geamul  vitrinei. 

Malcolm  alergă  într-acolo.  Se  ascunse  într-o  parte  şi  privi  pe  furiş 
să  vadă  cine  era.  Nu  stătu  drept  în  faţa  ferestrei,  ca  să  nu  poată  fi 
ochit. 

—  Cine  te  strigă?  întrebă  el  în  şoaptă. 
Râzând  uşurată,  Taylor  îi  răspunse: 

—  Lucas. 

—  Nu!  răcni  Malcolm. 

—  Ba  da.  Vrei  să-i  răspund? 

—  Taci  din  gură,  fato!  Lasă-mă  să  gândesc!  îi  ordonă  el. 
Privi  din  nou  afară,  apoi  se  lipi  de  perete,  uitându-se  la  ea. 

—  înseamnă  că  a  pornit  spre  oraş  înainte  să  ajungă  ei  la  el.  Da, 
asta  trebuie  să  fie.  Sunt  pe  drum  încoace.  Am  să-1  ţin  ocupat  cu  tine, 
până  ajung  ei  aici.  Răspunde-i,  fir- ai  a  dracu'!  Strigă-1,  ca  să  ştie  că 
nu  te-am  omorât  încă. 

—  Te-aştepţi  să  te  ajut?  întrebă  Taylor,  nevenindu-i  să  creadă. 
Dumnezeule,  eşti  vrednic  de  tot  dispreţul!  Parc-ai  fi  un  şobolan 
încolţit.  Toţi  sunteţi  încolţiţi,  să  ştii!  Poţi  să  te  şi  laşi  păgubaş.  Pleacă 
de-aici  cât  mai  poţi! 

—  Răspunde-i!  ţipă  din  nou  Malcolm. 

Taylor  era  hotărâtă  să  refuze,  dar  Lucas  o  strigă  iar,  şi  ştiu  că  era 
îngrijorat  pentru  ea. 

—  Da,  Lucas? 

—  Eşti  bine?  o  întrebă,  cu  glasul  tremurându-i  de  spaimă. 

—  Da!  N-am  nimic! 

Trecu  aproape  un  minut,  înainte  ca  Lucas  să-i  strige  din  nou: 

—  Vin  înăuntru! 

Malcolm  se  chinuia  să-şi  scoată  pistolul  din  pantaloni.  Nu  era 
atent  la  ea. 

—  Spune-i  să  stea  pe  loc!  răcni  el. 

—  Nu  e  nevoie  să  vii  înăuntru!  strigă  Taylor. 
Scoase  pistolul  din  buzunarul  şorţului  şi  ochi. 

Lucas  nu  ştia  ce  să  facă.  Era  atât  de  speriat  în  sinea  lui,  şi  atât  de 

furios,  încât  îi  venea  să  doboare  uşa  şi  să-1  omoare  pe  ticălos  cu 
mâinile  goale.  Tot  drumul  până  în  oraş,  îşi  alungase  din  minte 
posibilitatea  ca  Taylor  să  fie  deja  moartă,  iar  când  îi  auzise  vocea,  i 
se  înmuiaseră  genunchii  şi  avusese  senzaţia  că-i  exploda  inima  în 
piept. 

—  Lucas,  eşti  o  ţintă  uşoară  dacă  stai  în  mijlocul  străzii!  strigă  ea. 
Malcolm  se  uita  iar  pe  fereastră.  Luase  pistolul  în  mână,  dar  îl 

ţinea  în  jos.  încă  nu  ochise.  Numai  din  acest  motiv  mai  era  în  viaţă. 

—  Vin  înăuntru!  strigă  Lucas. 

—  Nu  e  nevoie!  îl  asigură  Taylor. 

Nu  părea  speriată.  Lucas  nu  ştia  ce  să  înţeleagă.  Imediat,  Taylor  îl 
lămuri. 

—  De  ce  naiba  nu  e  nevoie?  întrebă  el. 

—  Am  şorţul  pe  mine. 

Malcolm  nu  pricepu  decât  când  auzi  cocoşul  pistolului.  Se 
întoarse  încet  spre  el,  ridicând  în  acelaşi  timp  arma. 

Dintr-un  foc,  Taylor  îi  zbură  pistolul  din  mână.  Malcolm  scoase 
un  urlet  de  durere  şi  se  lovi  de  perete.  Uşa  zbură  din  balamale, 
spartă  cu  umărul  de  Lucas.  Apoi  căzu  la  podea  şi  uşa  din  spate,  iar 
Rolly  intră  val  vârtej. 

Lucas  aruncă  o  privire  spre  Taylor,  ca  să  se  asigure  că  era 
nevătămată,  apoi  se  întoarse  către  Malcolm.  II  ridică,  îi  trânti  un 
pumn  în  falcă  şi-1  aruncă  înapoi.  Malcolm  zbură  prin  vitrină  şi  căzu 
grămadă  pe  podeţ. 

Voia  să-1  omoare,  dar  Taylor  nu-1  lăsă.  La  început,  se  gândi  că 
dacă-1  trimitea  în  Anglia  ar  fi  făcut  dreptate.  Viaţa  pe  care  avea  s-o 
îndure  ca  sărăntoc  ar  fi  fost  pedeapsa  cuvenită.  Era  un  om  falit, 
ruinat.  Dar  încă  mai  avea  aceleaşi  apetituri,  aceleaşi  pofte  bolnave. 
Niciun  copil  n-avea  să  fie  în  siguranţă,  atâta  vreme  cât  Malcolm 
cutreiera  străzile  Londrei. 

Iar  copiii  trebuiau  să  fie  întotdeauna  pe  locul  întâi.  întotdeauna. 

Mai  bine  să  fie  închis  pe  viaţă.  în  cele  din  urmă,  Lucas  îi  dădu 
dreptate.  N-ar  fi  fost  chiar  atât  de  bine  să-i  tragă  un  glonţ  în  inimă. 
372 


N-ar  fi  suferit  destul. 

Tot  oraşul  se  adunase  în  faţa  magazinului,  holbându-se  la  captiv, 
în  timp  ce  discutau  ce  să-i  facă.  Malcolm  şedea  pe  jos,  smiorcăindu- 
se  şi  blestemând,  în  timp  ce-şi  oblojea  mâna  rănită  de  glonţul  lui 
Taylor. 

Rolly  voia  să-1  spânzure  pe  loc.  Lucas  nu-1  lăsă.  Clevis  şi  Eddie 
propuseră  să-1  ducă  la  şeriful  din  Rosewood,  iar  de  astă  dată  Lucas 
se  învoi. 

—  Ce  s-a  întâmplat  cu  cei  patru  pe  care  i-a  angajat  Malcolm? 
întrebă  Taylor. 

Lucas  îi  omorâse  pe  doi  când  încercaseră  să-1  prindă  într-o 
ambuscadă,  iar  pe  al  treilea  îl  lăsase  să  plece  târâş,  cu  un  glonţ  în 
burtă.  Totuşi,  n-avea  de  gând  să-i  dea  detaliile  lui  Taylor. 

Pistolarii  îi  întinseseră  o  cursă  lângă  râu.  în  timp  ce  Hunter  le 
distrăgea  atenţia,  trăgând,  Lucas  îi  luase  prin  învăluire. 

—  N-am  numărat  decât  trei. 

—  Eu  am  numărat  patru,  răspunse  Hunter,  din  spatele  ei.  Taylor 
se  întoarse  şi-i  zâmbi. 

Refuza  să  se  uite  la  unchiul  ei.  Acesta  o  strigase  deja  de  două  ori, 
dar  îl  ignorase. 

—  Vreau  să  mă  duc  acasă  acum,  îi  şopti  ea  soţului  ei.  Frank,  dacă 
ai  nevoie  de  un  geam  pentru  vitrină,  Lucas  ţi-1  va  plăti  cu  plăcere. 

Lucas  îi  spuse  ceva  lui  Hunter,  încet.  Taylor  nu  auzi  ce  vorbeau, 
şi  nu-1  mai  aşteptă.  Simţea  nevoia  să  se  îndepărteze  de  Malcolm  şi 
să  respire  aer  curat.  îşi  luă  rămas-bun  şi  porni  spre  casă.  Lucas  o 
ajunse  din  urmă  la  cotul  drumului. 

îi  spuse  ce  aflase  de  la  Malcolm. 

—  Niciodată  în  viaţa  lui  nu  şi-a  asumat  nicio  răspundere,  pentru 
nimic.  Se  pricepea  foarte  bine  să-i  facă  pe  ceilalţi  să  se  simtă 
vinovaţi  pentru  faptele  lui. 

—  Marian? 

—  Da.  Credea  că  făcuse  ceva  rău.  O  să  fie  închis? 

—  Sub  acuzaţia  de  tentativă  de  omor,  îi  răspunse  Lucas.  Da,  va  fi 

închis.  Taylor? 

—  Da? 

—  Lasă... 

Glasul  îi  tremura.  încă-i  mai  era  greu  să-şi  controleze  emoţiile. 

—  Lucas,  nu  te  mai  încrunta  la  mine. 

—  în  viaţa  mea  n-am  să  mai  trec  prin  aşa  ceva.  Auzi  ce-ţi  spun, 
Taylor?  Niciodată  n-am  să  mă  mai  sperii  aşa. 

—  De  ce  crezi  că  te-ai  speriat?  întrebă  ea,  şi-şi  ţinu  respiraţia  în 
aşteptarea  răspunsului. 

—  Ce  întrebare! 

Doamne,  imposibil  mai  putea  să  fie.  îşi  continuară  drumul  câteva 
minute,  înainte  ca  Taylor  să  vorbească  din  nou. 

—  Când  am  plecat  la  plimbare,  am  luat  o  hotărâre.  Am  decis  să 
nu  vreau  să  fiu  măritată  cu  un  bărbat  care  nu  mă  iubeşte. 

—  Nici  nu  eşti!  replică  el,  furios. 

—  Ştiu. 

Părea  înfiorată  de  emoţie. 

—  Ai  încetat  să  mă  mai  iubeşti? 

Nu  întrebarea,  ci  tremurul  din  glasul  lui  o  ului.  Chinul  care-i 
frământa  toată  fiinţa  era  aproape  imposibil  de  privit.  Părea  gata  să 
fie  distrus  de  răspunsul  ei. 

—  Nu  voi  înceta  niciodată  să  te  iubesc,  şopti  Taylor,  prinzându-1 
strâns  de  mână.  Cum  îmi  poţi  pune  o  asemenea  întrebare?  Crezi  că 
dacă  spui  sau  faci  ceva  ce  nu  trebuie,  n-am  să  te  mai  iubesc?  Pe 
Dumnezeu  din  Ceruri,  Lucas,  mă  scoţi  din  minţi!  Iubirea  mea 
pentru  tine  nu  e  nici  condiţionată,  nici  temporară  -  e  veşnică! 

—  Atunci,  nu-mi  mai  pune  întrebări  despre  trecutul  meu!  îi 
ordonă  el.  Lasă-1  în  pace,  Taylor.  M-am  săturat  să-mi  tot  fac  griji  că 
ai  să... 

Nu  mai  continuă.  Adevărul  ieşise  în  sfârşit  la  iveală.  Lucas  se 
temea.  Doamne  Sfinte,  cum  de-i  luase  atât  de  mult  timp  să 
înţeleagă?  îi  era  ruşine  de  trecutul  lui  şi  se  temea  că  dacă  ştia  despre 
copilăria  lui  şi  anii  războiului,  înceta  să-1  mai  iubească.  Iar  această 

vulnerabilitate  n-o  făcea  decât  să-1  iubească  şi  mai  mult.  Nu  voia 
decât  să  se  arunce  în  braţele  lui  şi  să  plângă  de  fericire  că  o  iubea. 

II  strigă.  Lucas  îşi  văzu  de  drum,  fără  să-i  răspundă.  II  strigă  şi  a 
doua  oară.  Parcă  nici  n-ar  fi  auzit-o. 

Oftând,  Taylor  scoase  pistolul.  Ochi  şi  trase  într-o  piatră  aflată  la 
câţiva  paşi  în  faţa  lui. 

Lucas  se  răsuci  spre  ea. 

—  Ce  mama  dracului  faci? 

—  îţi  atrag  atenţia. 

—  Bagă  pistolul  la  loc.  Am  treabă.  Plec,  fir-ar  să  fie! 
Taylor  îi  zâmbi. 

—  N-ai  decât!  Dar  te  previn,  am  să-ţi  dau  de  urmă  şi  te  voi  aduce 
înapoi  acasă,  unde  ţi-e  locul.  Te  iubesc,  Lucas.  Eşti  tot  ce  mi-aş  fi 
putut  dori  de  la  viaţă. 

Lucas  se  întoarse  iar  cu  spatele.  Taylor  zbură  o  bucată  din  scoarţa 
unui  copac,  la  un  metru  distanţă  de  el. 

Apoi  îşi  vârî  pistolul  la  loc  în  şorţ,  îşi  ridică  fustele,  şi  o  luă  la 
goană  spre  el.  Suspina  când  i  se  aruncă  în  braţe. 

Lucas  tremura  de  emoţie.  îi  spunea  încontinuu  cât  de  mult  o 
iubea.  Sărutările  şi  jurămintele  lor  îl  făceau  s-o  dorească  tot  mai 
mult  şi  mai  mult.  Taylor  încercă  să-1  tragă  spre  curte,  dar  Lucas 
clătină  din  cap  şi  o  duse  într-un  loc  izolat,  între  brazi.  Făcură 
dragoste  cu  o  intensitate  şi  o  pasiune  copleşitoare. 

Apoi  se  spălară  alene  în  râu  şi  făcură  dragoste  din  nou.  Se 
sărutară  şi  se  mângâiară  în  timp  ce  se  îmbrăcau,  treabă  care  le  luă 
foarte  multă  vreme. 

Taylor  încă  nu  voia  să  se  ducă  acasă,  dar  ştia  că  Victoria  avea  să 
fie  îngrijorată.  Lucas  îi  spuse  că  Hunter  ştia  despre  întârzierea  lor. 

—  De  unde  ştie  că  vom  întârzia? 

—  I-am  spus  eu,  zâmbi  Lucas. 

Aşezându-se  lângă  el,  Taylor  ridică  privirea  spre  stele. 

—  Sunt  înconjurată  numai  de  comori,  şopti  ea.  Stelele  sunt 
diamantele  mele,  şi  stau  pe  un  covor  de  smaralde. 

—  Chiar  eşti  hotărâtă  să  rămâi  aici? 

—  O,  da...! 

—  Iţi  va  fi  greu.  Vor  exista  momente  când  vei  dori  să  renunţi. 

—  Nu  mă  îndoiesc. 

—  Ce-ai  să  faci? 

—  Am  să  urlu. 
Lucas  râse. 

—  Ca  azi! 

—  într-adevăr. 

—  Nu  eşti  fragilă. 

Fu  atât  de  bucuroasă  că-şi  dăduse  seama,  încât  se  aplecă  spre  el 
şi-1  sărută. 

—  Când  ai  observat? 

—  Când  cu  iepurele. 

Nu  înţelese.  Trebui  să  aştepte  până  când  Lucas  se  opri  din  râs,  ca 
să-i  audă  explicaţia. 

—  M-a  convins  grija  ta  pentru  grădină,  cred. 

Şi  felul  cum  scosese  pistolul  ca  să  apere  ceea  ce-i  aparţinea. 

—  Ce-i  al  meu,  al  meu  rămâne. 

îi  răspundea  cu  propriile  lui  cuvinte. 
Lucas  dădu  din  cap: 

—  Aşa  e. 

Trei  săptămâni  mai  târziu,  Rolly  veni  cu  încă  un  cadou  lucrat  de 
mâna  lui:  al  patrulea  balansoar. 

—  Altceva  nu  mai  ştii  să  faci?  îl  întrebă  Lucas. 

—  Mie-mi  plac  balansoarele,  replică  Rolly. 

în  seara  aceea,  după  ce  copiii  se  duseră  la  culcare,  cei  patru  adulţi 
se  aşezară  în  balansoare  şi  începură  să  se  legene. 

Taylor  fu  prima  care  izbucni  în  râs.  Victoria  i  se  alătură  imediat, 
şi  nu  peste  mult  râdeau  şi  Hunter  şi  Lucas. 

Făceau  atâta  gălăgie,  încât  treziră  copiii.  Taylor  se  tamponă  la 
colţurile  ochilor,  în  timp  ce  le  explica  micuţilor  că  râdea  de  fericire 
376 


că  aveau  atâtea  scaune  frumoase. 

—  Cred  c-am  să-ncep  să  lucrez  la  un  leagăn,  îi  spuse  Hunter 
Victoriei. 

—  Cred  că  trebuie  să  mai  construiesc  o  cameră,  îi  ţinu  isonul 
Lucas,  tărăgănat.  Dacă  lui  Rolly  nu  i  se  termină  curând  lemnul,  vom 
avea  nevoie  de  spaţiu. 

Toţi  izbucniră  din  nou  în  râs.  Gemenele  se  ghemuiră  în  braţele 
tatălui  lor. 

Nu  înţelegeau  de  ce  se  amuza  aşa  toată  lumea,  dar  râdeau  şi  ele. 
Fiul  lui  Taylor  stătea  lângă  ea,  spunându-şi  că  părinţii  lui  erau 
nebuni. 

—  Ne  distrăm,  Daniel,  atâta  tot,  îi  explică  ea. 

—  Acum  sunt  Michael,  nu  Daniel,  mamă.  Te  rog  să  ţii  minte. 
Tonul  lui  înţepat  o  ului,  apoi  izbucni  iar  în  hohote.  îl  îmbrăţişă. 

—  Voi  încerca  să  nu  mai  uit,  Michael. 

îl  sărută  şi-1  trimise  la  culcare.  Apoi,  Georgie  întrebă: 

—  Ce  mama  dracului  avem  mâine  la  micul  dejun,  mămico? 
Era  clar  -  Lucas  trebuia  să-şi  revizuiască  limbajul. 

In  timp  ce-şi  spunea  rugăciunile,  Taylor  îi  mulţumi  lui 
Dumnezeu  pentru  toată  fericirea  care  dăduse  peste  ea,  iar  când 
termină,  îi  şopti  un  cuvânt  de  mulţumire  Doamnei. 

Trebuia  să  fi  ştiut.  O,  da,  sigur  ştiuse  că  Lucas  era  bărbatul 
visurilor  ei. 

Aflase  totul  despre  el,  din  informaţiile  pe  care  le  culesese. 

„Să  le  povesteşti  copiilor  lucruri  frumoase  despre  mine."  Taylor 
nu  uitase  cererea  Doamnei.  Avea  să  le  spună  copiilor  sute  de 
povestiri  despre  bunica  lor,  dar  cea  care-i  plăcea  cel  mai  mult  era 
aceea  cu  darul  pe  care-1  primise  de  la  bătrâna  lady.  Avea  să  le  spună 
povestea  întâlnirii  ei  cu  Făt-Frumos. 

Sfârşit 

